༄༅། །སྡེ་བདུན་གྱི་དགོངས་འགྲེལ་ཚད་མ་རིགས་པའི་གཏེར་གྱི་དེ་ཁོ་ན་ཉིད་གསལ་བར་བྱེད་པ་རིགས་པའི་འོད་སྟོང་འཕྲོ་བ་ཞེས་བྱ་བ་བཞུགས་སོ།། སྡེ་བདུན་གྱི་དགོངས་འགྲེལ་ཚད་མ་རིགས་པའི་གཏེར་གྱི་དེ་ཁོ་ན་ཉིད་གསལ་བར་བྱེད་པ་རིགས་པའི་འོད་སྟོང་འཕྲོ་བ་ཞེས་བྱ་བ། ལྷག་པའི་ལྷ་ལ་སྒོ་གསུམ་གུས་པས་ཕྱག་འཚལ་ལོ། །ཐབས་ཤེས་རང་བཞིན་རལ་གྲི་པོ་ཏི་འཛིན། །ཐུགས་རྗེའི་རང་བཞིན་གུར་གུམ་མདོག་ཅན་མཚན། །འགྲོ་དོན་རང་བཞིན་ལྷུན་གྱིས་གྲུབ་པའི་སྐུ། །འཇམ་དབྱངས་རང་བཞིན་པཎ་ཆེན་ཞབས་ལ་འདུད། །ལོག་རྟོགས་མུན་པའི་ཚོགས་རྣམས་བསལ་བྱས་ནས། །ཡང་དག་རིགས་པའི་སྣང་བ་རྒྱས་བྱའི་ཕྱིར། །སྐལ་ལྡན་ཤེས་ཅན་དོན་གཉེར་གཟུར་གནས་ལ། །ཕྲག་དོག་འགྲན་སེམས་ང་རྒྱལ་དུག་སྤངས་ནས། །ཡང་དག་རིགས་པའི་འོད་སྟོང་འདི་འགྱེད་དོ། །རྒོལ་བ་ངན་པ་ཚར་བཅད་དེ། ཡང་དག་པའི་གཞུང་ལུགས་ཀྱི་བསྟན་པ་དར་བར་བྱེད་པ་ལ་རིགས་པའི་དེ་ཁོ་ཉིད་ཤེས་དགོས་པའི་དེ་ཤེས་པར་བྱ་བའི་ཕྱིར། ཚད་མ་རིགས་པའི་གཏེར་འཆད་པ་ལ། ཐ་སྙད་རྟོགས་ཕྱིར་མཚན་དོན་སྨྲོས། །བར་ཆད་ཞི་ཕྱིར་མཆོད་བརྗོད་དགོད། །དགོས་པ་བརྗོད་དེ་རྩོམ་པའི་ཚུལ། །དགོས་ལྡན་བསྟན་བཅོས་ལུས་དངོས་བཤད། །བཤད་པ་ཡོངས་སུ་རྫོགས་པར་བསྟན་པའོ། །དང་པོ་ནི་རྒྱ་གར་སྐད་དུ་བསྟན་བཅོས་འདི་ལ་པྲ་མཱ་ཎ་ཡུག་ཏ་ནི་དྷི་ཞེས་ཟེར་ལ། བོད་སྐད་དུ་བསྟན་བཅོས་འདི་ལ་ཚད་མ་རིགས་པའི་གཏེར་ཞེས་པའི་མཚན་འདོགས་སོ། །མཚན་བཤད་ན་བརྗོད་བྱ་ཚད་མ་མངོན་སུམ་རྗེས་དཔག་འཁོར་བཅས་རྗོད་བྱེད་ཚད་མ་སྡེ་བདུན་དེ་རྣམས་ཀྱི་གནས་ལུགས་གསལ་བར་བྱེད་པའི་རིགས་པ་མི་ཟད་པ་འབྱུང་བའི་གནས་ཡིན་པས་ན་དེའི་གཏེར་ཞེས་པའོ། །གཉིས་པ་ནི། འཇིག་རྟེན་ལས་འདས་པས་འཕགས་པ། ཐུགས་རྒྱུད་སྒྲིབ་པ་དང་བྲལ་བས་འཇམ་པ། མཐའ་ཡས་པའི་ཡོན་ཏན་རིན་པོ་ཆེ་ལ་དབང་འབྱོར་བས་དཔལ། རྒས་པའི་སྐྱོན་གྱིས་མ་གོས་ཤིང་དག་པའི་ས་ལ་གནས་པས་གཞོན་ནུར་གྱུར་པ་ལ། ཆོས་ཀྱི་རྗེ་ཆོས་ཐམས་ཅད་ཀྱི་མངའ་བདག་ས་སྐྱ་པཎ་ཆེན་གྱིས་སྒོ་གསུམ་གུས་པས་ཕྱག་འཚལ་ལོ། །ཇི་ལྟ་ཇི་སྙེད་པའི་ཤེས་བྱ་ཐམས་ཅད་གཟིགས་པས་བློ་གྲོས་ཀྱི་སྤྱན་ཡངས་པ། འགྲོ་བ་ཀུན་ལ་མངོན་མཐོ་དང་ངེས་པར་ལེགས་པའི་དགེ་ལེགས་དུས་ལ་བབ་པ་ན་སྐལ་བ་དང་འཚམ་པར་བསྒྲུབས་པས་ཐུགས་རྗེ་ཅན། བསམ་གྱིས་ཡས་པའི་ལྷུན་གྲུབ་རྒྱུན་མི་ཆད་ཀྱི་ཕྲིན་ལས་མཛད་པས་སྟོབས་ཕུན་སུམ་ཚོགས་པ་མངའ་བ་འཇམ་དབྱངས་མགོན་པོ་དང་དབྱེར་མེད་པའི་བླ་མ་རྗེ་བཙུན་གྲགས་པ་རྒྱལ་མཚན་གྱི་ཞབས་ཀྱི་པད་མོ་དྲི་མ་མེད་པ་ལ་མགོ་བོས་ཕྱག་འཚལ་ལོ། །ཀླུའི་དབང་པོ་དང་མཚུངས་པའི་དཔལ་ལྡན་ཕྱོགས་གླང་ཆོས་གྲགས་གཉིས་རྒྱལ་བར་གྱུར་ཅིག མཚུངས་པའི་རྒྱུ་མཚན། དཔལ་ལྡན་ཕྱོགས་གླང་ཆོས་གྲགས་གཉིས་ཆོས་ཅན། ཀླུའི་དབང་པོ་དང་མཚུངས་ཏེ། བློ་གྲོས་ཀྱི་སྤྱི་གཙུག་ཡོན་ཏན་ནོར་བུའི་རྒྱན་གྱིས་སྤྲས་པའི་ཕྱིར་དང་། བདེན་གཉིས་རྟོགས་པའི་མཁྱེན་པ་གཉིས་ཀྱི་རོ་འཛིན་པའི་ཕྱིར་དང་། སྟོང་པ་ཉིད་ཀྱི་ཕུད་སྒྲའི་སྒྲ་སྒྲོགས་པའི་ཕྱིར་དང་། མཁྱེན་པ་དང་བརྩེ་བའི་ལྟ་བའི་ཟེར་ཕས་རྒོལ་སྐྱེ་བོས་མི་བཟོད་པའི་ཕྱིར་དང་། བློ་གསལ་དོན་གཉེར་རྒྱ་མཚོའི་རྒྱན་དུ་གྱུར་པའི་ཕྱིར། གསུམ་པ་ནི། སྡེ་བདུན་གྱི་དགོངས་པ་སྔར་ནས་མཁས་པ་མང་པོས་བཀྲལ་ཟིན་པའི་ཕྱིར་འདི་བརྩམས་པ་ལ་དགོས་པ་མེད་དོ་ཞེ་ན། སྔོན་ཆད་གངས་རིའི་ཁྲོད་བོད་ཡུལ་འདིར་ཕྱ་པ་སོགས་མཁས་པ་རྒྱུ་སྐར་ལྟ་བུ་བྱེ་བ་བརྒྱས་དཔལ་ལྡན་ཆོས་ཀྱི་གྲགས་པའི་གསུང་རབ་པད་མོ་ལྟ་བུའི་ཚིག་འདབ་མ་ལྟ་བུའི་ཁ་རབ་ཏུ་ཕྱེ་མོད་བདག་གི་བློ་གྲོས་ཉི་མའི་འོད་ལྟ་བུའི་སྣང་བས་མ་ཁྱབ་ཀྱི་བར་དེ་སྲིད་དུ་གཞུང་ལུགས་སྡེ་བདུན་གྱི་དགོངས་དོན་པད་མོའི་གེ་སར་ལྟ་བུའི་སྙིང་པོ་གསལ་བར་མ་ནུས་པས་དེ་གསལ་བར་བྱ་བའི་ཕྱིར་རིགས་པའི་གཏེར་འདི་བཤད་ཅིང་རྩོམ་མོ། །གདུལ་བྱ་ཤེས་རབ་དང་ལྡན་པ། བློ་གཟུ་བོར་གནས་པ། བསྟན་བཅོས་འདི་དོན་དུ་གཉེར་ཞིང་འདུན་པ་བརྩོན་འགྲུས་དང་ལྡན་པ་གཞན་ལའོ། །དགོངས་པ་བརྩེ་བ་ཆེན་པོའི་བསམ་པས་སོ། །གང་ལ་བརྟེན་ནས་ན། ཆོས་ཀྱི་གྲགས་པའི་བཞེད་གཞུང་སྡེ་བདུན་གྱི་དགོངས་དོན་ཇི་ལྟ་བར་བློ་གྲོས་གསལ་བའི་མིག་གིས་ལེགས་པར་མཐོང་བ་ལ་བརྟེན་ནས་སོ། །ཇི་ལྟར་ན། དགོངས་དོན་ཇི་ལྟ་བ་བཞིན་དུའོ། །དགོས་པ་ཡང་དག་པའི་ཤེས་པ་འཁོར་བཅས་ལ་རིགས་པར་སྨྲ་བ་ཁས་འཆེ་བ་འགའ་ཞིག་ཀྱང་མ་རྟོགས་པ་དང་། ལོག་པར་རྟོག་པ་དུ་མ་མཐོང་བས་དེ་སུན་དབྱུང་བ་དང་ཡང་དག་པའི་དོན་གཏན་ལ་དབབ་པའི་ཕྱིར་དུའོ། གང་གིས་ན། མཁྱེན་རབ་ཀྱི་མངའ་བདག་ས་སྐྱ་པཎ་ཆེན་ཐམས་ཅད་མཁྱེན་པ་གཉིས་པས་སོ། །བཞི་པ་ལ། ཤེས་བྱ་སྤྱི་ལྡོག་ནས་གཏན་ལ་དབབ། ཤེས་བྱེད་ཚད་མའི་རང་བཞིན་ངེས་པར་བྱ་བའོ། །དང་པོ་ལ། ཤེས་བྱའི་ཡུལ། ཤེས་བྱེད་ཀྱི་བློ། བློ་དེས་ཡུལ་ཇི་ལྟར་རྟོགས་པའི་ཚུལ་ལོ། །དང་པོ་ལ་གཉིས་ལས། དང་པོ་ཡུལ་གྱི་མཚན་ཉིད་བློས་རིག་པར་བྱ་བ། གཉིས་པ་དབྱེ་བ་ལ་གསུམ་ལས། དང་པོ་གཞན་ལུགས་དགག་པ་ནི། བོད་ཀྱི་རྟོག་གེ་པ་ཁ་ཅིག་ན་རེ། རྟོག་པའི་ཡུལ་དོན་སྤྱི་དང་རྟོག་མེད་འཁྲུལ་ཤེས་ཀྱི་ཡུལ་མེད་པ་གསལ་སྣང་གཉིས་འཁྲུལ་ཤེས་ཀྱི་གཟུང་ཡུལ་ཡིན་ཞེ་ན། དོན་སྤྱི་དང་མེད་པ་གསལ་བ་དེ་གཉིས་འཛིན་པའི་ཤེས་པ་གཉིས་འཁྲུལ་པ་ཡིན་པར་འགལ་བར་ཐལ། དེ་གཉིས་ཀྱི་གཟུང་ཡུལ་ཡོད་པའི་ཕྱིར། དཔེར་ན་བུམ་གཟུགས་འཛིན་པའི་མིག་ཤེས་མ་འཁྲུལ་བ་བཞིན་ནོ། །མ་ཁྱབ་སྟེ། དེ་གཉིས་ལ་གཟུང་ཡུལ་ཡོད་ན་ཡང་ཐག་པ་ལ་སྦྲུལ་དུ་འཛིན་པའི་ཤེས་པ་བཞིན་དུ་འཁྲུལ་ཞེ་ན། ཐག་ཁྲ་འཛིན་པའི་མིག་ཤེས་ཆོས་ཅན། མ་འཁྲུལ་པ་ཡིན་ཏེ། ཁྱོད་ཀྱི་གཟུང་ཡུལ་ཡོད་པའི་ཕྱིར། ཐག་ཁྲ་ལ་སྦྲུལ་དུ་འཛིན་པའི་རྟོག་པ་ཆོས་ཅན། འཁྲུལ་པ་ཡིན་ཏེ། ཡུལ་དོན་ལ་མེད་པ་སྒྲོ་བཏགས་ནས་བཟུང་བས་སོ། །ཆོས་ཅན། ཁྱོད་ཀྱི་ཡུལ་དོན་ལ་མེད་པར་ཐལ། ཁྱོད་སྦྲུལ་དོན་ལ་མེད་པ་སྒྲོ་བཏགས་ནས་འཛིན་པའི་ཕྱིར། དེའི་ཕྱིར་སྔར་གྱི་ཁྱབ་པ་གྲུབ་བོ། །ཁྱོད་འདོད་པའི་སྣང་ཡུལ་དོན་སྤྱི་དང་མེད་པ་གསལ་བ་གཉིས་པོ་ཆོས་ཅན། ཡིད་ཉེ་བར་གཏད་པ་ནི་ཡོད། འཁྲུལ་པའི་རྒྱུ་མེད་པ་ན་ཡུལ་རུང་བ་ན་གནས་པའི་གང་ཟག་གཞན་གྱིས་ཀྱང་མཐོང་བར་ཐལ། ཤེས་པ་ལས་ཐ་དད་པའི་སྣང་རུང་གི་ཕྱི་རོལ་གྱི་དོན་ཡིན་པའི་ཕྱིར། དཔེར་ན། མ་དཔྱད་པ་ན་བུམ་གཟུགས་ལ་སོགས་པ་ཉེ་བ་ན་གནས་པའི་མིག་ཤེས་ཀྱིས་མཐོང་ཞེས་བརྗོད་པ་བཞིན་ནོ། །མ་ཁྱབ་སྟེ། ལུས་ཀྱི་ནང་ཤེས་པ་ལས་ཐ་དད་པའི་དོན་ཡིན་ཡང་གཞན་གྱིས་མི་མཐོང་བ་བཞིན་དུ་འཁྲུལ་སྣང་དོན་སྤྱི་དང་མེད་པ་གསལ་བ་གཉིས་ཀྱང་གང་ཟག་གཞན་གྱིས་རྟོགས་པ་མེད་དེ། རང་སྣང་མཁན་གྱི་བློ་ལ་རྟག་ཏུ་འབྲེལ་བའི་ཕྱིར་ཞེ་ན། ཤེས་བྱ་ཆོས་ཅན། ནང་གི་ལུས་ཡུལ་སྣང་རུང་གི་མཐུན་དཔེར་མི་རུང་བར་ཐལ། དེ་སྣང་རུང་མིན་པའི་ཕྱིར། རྒྱུ་མཚན་དེས་ན་རང་གིས་ཀྱང་མི་མཐོང་ངོ་། །དོན་སྤྱི་དང་མེད་པ་གསལ་བ་གཉིས་པོའང་ཡུལ་སྣང་རུང་མིན་ཏེ། སྣང་མཁན་རང་གི་བློ་དང་རྟག་ཏུ་འབྲེལ་བས་སོ་ཞེ་ན། དོན་སྤྱི་ཆོས་ཅན། ཁྱོད་བརྗོད་ཀྱང་གང་ཟག་གཞན་གྱིས་མི་རྟོགས་པར་ཐལ། སྣང་མཁན་རང་གི་བློ་ཁོ་ན་དང་འབྲེལ་བའི་ཕྱིར། གང་ཟག་རང་རང་གི་བློའི་ཡུལ་དེ་རང་གི་བློ་དང་འབྲེལ་བའི་ཕྱིར་དེ་བརྗོད་པས་རང་རང་གི་བློའི་ཡུལ་དེ་ཉིད་རྟོགས་ཤེ་ན། བུམ་པ་ལ་འཆད་ཉན་བྱེད་པའི་གང་ཟག་གཉིས་ཀྱི་བརྗོད་བྱའི་དོན་བུམ་པའི་དོན་སྤྱི་གཉིས་ཆོས་ཅན། རང་སྣང་མཁན་གྱི་བློས་གཅིག་ཏུ་མཚམས་སྦྱོར་མི་ནུས་པར་ཐལ། རང་སྣང་མཁན་གྱི་བློས་སོ་སོར་བཟུང་བ་ཡིན་པའི་ཕྱིར། གལ་ཏེ་འཆད་ཉན་བྱེད་པའི་གང་ཟག་སོ་སོའི་བློ་ལ་ཤར་བའི་སེམས་ཀྱི་རྣམ་པ་གཉིས་འདྲ་བ་ལ་གཅིག་ཏུ་ཞེན་ནས་གཅིག་ཏུ་ཐ་སྙད་སྦྱོར་བའི་ཕྱིར། སོ་སོར་བཟུང་ཡང་གཅིག་ཏུ་སྦྱོར་བ་མི་འགལ་ཞེ་ན། འཆད་ཉན་བྱེད་པའི་གང་ཟག་གཉིས་ཀྱི་བློ་ལ་རང་གི་དོན་སྤྱིའི་རྣམ་པ་ཤར་རམ་མ་ཤར། ཤར་ན། རང་རང་གི་ཡུལ་ཐུན་མོང་མིན་པ་ཡིན་པས་ཐུན་མོང་དུ་མི་འཛིན། རྣམ་པ་མ་ཤར་ན། དེ་ཉིད་ཀྱིས་ཡུལ་མིན་པས་ཕན་ཚུན་འདྲ་བར་མི་ཤེས་སོ། །རྒྱུ་མཚན་དེས་ན་དེ་གཉིས་ཐ་དད་དུ་གཟུང་བ་ལ་དེ་གཉིས་གཅིག་ཏུ་འཛིན་པ་ག་ལ་སྲིད། འཆད་ཉན་བྱེད་པའི་གང་ཟག་གཉིས་ཀྱི་བློའི་ཡུལ་དོན་སྤྱི་གཉིས་ཐ་དད་ཡིན་ཡང་འཁྲུལ་པའི་སྒོ་ནས་ཡུལ་གཅིག་ཏུ་འཛིན་ཞེ་ན། འཆད་ཉན་བྱེད་པའི་རྟོག་པ་ཆོས་ཅན། ཁྱེད་ཀྱི་གཟུང་ཡུལ་མེད་པར་ཐལ། ཡུལ་ཐ་དད་ལ་གཅིག་ཏུ་འཛིན་པའི་འཁྲུལ་པ་ཡིན་པའི་ཕྱིར། རིགས་པས་བརྟགས་ན་དོན་སྤྱི་དང་མེད་པ་གསལ་བ་གཉིས་མེད་བཞིན་ད་དུང་བོད་ཕལ་ཆེར་གཟུང་ཡུལ་དུ་ཞེན་པ་ནི་སོར་མོའི་རྩེ་མོས་བསྟན་པ་ན་ནམ་མཁའ་མཐོང་ཞེས་བླུན་པོ་སྨྲ་བ་དང་མཚུངས་སོ། །གཉིས་པ་རང་ལུགས་གཞག་པ་ནི། གཞལ་བྱ་ནི་གནས་ལུགས་ཀྱི་སྟེང་ནས་དཔྱད་ན་རང་མཚན་གཅིག་ཁོ་ན་ཡིན་ཏེ། བླང་དོར་བྱེད་པ་ཐམས་ཅད་ནི་རང་མཚན་ཉིད་ལ་འཇུག་གི་དོན་བྱེད་མི་ནུས་པ་ལ་དགོས་ནུས་མེད་པའི་ཕྱིར་མི་འཇུག་ལ་སྤྱི་མཚན་རྟོག་པས་སྦྱར་བའི་ཆོས་ཡིན་པའི་ཕྱིར། བློས་འཇུག་ཚུལ་གྱི་སྒོ་ནས་དབྱེ་ན། གཟུང་ཡུལ། ཞེན་ཡུལ། འཇུག་ཡུལ་གསུམ། དང་པོའི་མཚན་ཉིད། རང་འཛིན་མ་འཁྲུལ་པ་ལ་རང་འདྲའི་རྣམ་པ་དངོས་སུ་གཏོད་བྱེད། དེ་ལྟར་རྣམ་འགྲེལ་ལས། རྒྱུ་ཡི་དངོས་པོ་མ་གཏོགས་པ། །གཟུང་བ་ཞེས་བྱ་གཞན་ཅིའང་མེད། །ཅེས་དང་། རྣམ་ངེས་ལས། རྣམ་པ་གཏོད་པར་ནུས་པའི་ཕྱིར་ཤེས་པའི་ཡུལ་ནི་རྒྱུ་ཡིན་ལ། རྗེས་སུ་འགྲོ་བ་དང་ལྡོག་པའི་རྗེས་སུ་མི་བྱེད་པ་ནི་རྒྱུ་མ་ཡིན་ཞིང་རྒྱུ་མ་ཡིན་པ་ནི་ཡུལ་མ་ཡིན་ནོ་ཞེས་གསུངས་པའི་ཕྱིར། གཉིས་པའི་མཚན་ཉིད། ལྐོག་གྱུར་དུ་རིག་པར་བྱ་བ། གསུམ་པའི་མཚན་ཉིད། བླང་དོར་བྱ་ཕྱིར་ཞུགས་པ་ན་མི་བསླུ་བ། འཇུག་ཡུལ་རྒྱུན་ཡིན་ཏེ། སྐད་ཅིག་མ་ནི་ཐོབ་པར་མི་ནུས་པའི་ཕྱིར་རོ། །ཆོས་མཆོག་གིས་མངོན་སུམ་གྱིས་ཐོབ་པར་བྱ་བ་ཡང་རྒྱུན་ཉིད་ཡིན་ཏེ། སྐད་ཅིག་མ་ནི་ཐོབ་པར་མི་ནུས་པའི་ཕྱིར་རོ་ཞེས་གསུངས། ཆོས་མཆོག་གིས། ཤེས་པ་རྣམས་ཀྱི་ཡུལ་ནི་རྣམ་པ་གཉིས་ཏེ། གཟུང་བ་དང་ཞེན་པའོ། །རྣམ་པར་རྟོག་པས་ནི་སྒྲོ་བཏགས་པའི་རང་བཞིན་འཛིན་ཅིང་། དེ་དང་འདྲ་བའི་རང་གི་མཚན་ཉིད་ནི་ངེས་པར་བྱེད་པ་ཡིན་ནོ། །དབང་པོའི་ཤེས་པས་ནི་སྐད་ཅིག་མ་འཛིན་ཅིང་། དེའི་སྟོབས་ཀྱིས་སྐྱེས་པའི་ངེས་པ་ནི་སྐད་ཅིག་མ་དེའི་ཆ་ཤས་རྒྱུན་མཐོང་ངོ་སྙམ་དུ་ངེས་པ་ཡིན་ནོ། །དེ་ལ་གཟུང་བའི་ཡུལ་ཐ་དད་ཀྱི། འཇུག་པའི་ཡུལ་ནི་མ་ཡིན་ཏེ། གཉིས་ཀས་ཀྱང་དེར་ཞེན་པས་རང་གིས་མཚན་ཉིད་ཁོ་ན་ལ་འཇུག་པའི་ཕྱིར་རོ། །དེ་ཉིད་ཀྱི་ཕྱིར་མངོན་སུམ་གྱི་གཟུང་བའི་ཡུལ་གང་ཡིན་པ་དེ་ནི་ཐོབ་པར་བྱ་བ་མ་ཡིན་ཏེ། སྐད་ཅིག་མ་ནི་ཐོབ་པར་མི་ནུས་པའི་ཕྱིར་རོ། །ཞེས་གསུངས་པས་མངོན་སུམ་གྱིས་གཟུང་ཡུལ་སྐད་ཅིག་མ། རྟོག་པའི་གཟུང་ཡུལ་སྒྲོ་བཏགས། ཚད་མ་གཉིས་ཀའི་འཇུག་ཡུལ་རྒྱུན་ལ་བཤད་དོ། །གསུམ་པ་རྩོད་པ་སྤང་བ་ལ་གཉིས་ལས། དང་པོ་འཁྲུལ་ཤེས་ཡོད་མེད་ལ་རྩོད་པ་སྤང་བ་ནི། གཞལ་བྱ་རང་མཚན་གཅིག་ཡིན་ན་སློབ་དཔོན་ཕྱོགས་ཀྱི་གླང་པོས། ཚད་མའོ་མཚན་ཉིད་གཉིས་གཞལ་བྱ། །ཞེས་ཡུལ་རང་སྤྱི་གཉིས་བཞེད་པས་གནོད་ཅེ་ན། དོན་ལ་གཞལ་བྱ་རང་མཚན་གཅིག་པུ་ཡིན་པ་དང་། སློབ་དཔོན་གྱིས་གཞལ་བྱ་གཉིས་སུ་གསུངས་པ་མི་འགལ་ཏེ། སློབ་དཔོན་གྱིས་དོན་ལ་གཞལ་བྱ་གཉིས་ཡོད་པ་ལ་དགོངས་ནས་གཉིས་སུ་གསུངས་པ་མ་ཡིན་གྱི། འཇུག་ཚུལ་གྱི་སྒོ་ནས་མངོན་གྱུར་གྱི་རང་མཚན་རང་དང་འདྲ་བའི་རྣམ་པའི་སྒོ་ནས་འཇལ། ལྐོག་གྱུར་གྱི་རང་མཚན་གཞན་དོན་སྤྱིའི་རྣམ་པའི་སྒོ་ནས་འཇལ་བ་ལ་དགོངས་ནས་གཞལ་བྱ་རང་སྤྱི་གཉིས་གསུངས་པའི་ཕྱིར། འོ་ན་དོན་སྤྱི་འཇུག་ཚུལ་གྱི་སྒོ་ནས་གཞལ་བྱར་འཇོག་པ་བཞིན་དུ་རྟོག་མེད་འཁྲུལ་པའི་དམིགས་པ་མེད་གསལ་བའང་གཞལ་བྱར་མཚུངས་ཤེ་ན། མི་མཚུངས་ཏེ། སྐྲ་ཤད་སོགས་མེད་པ་གསལ་བ་དེ་ལ་ཡུལ་གྱི་དགོས་ནུས་མེད་དེ། དེའང་ཕྱི་རོལ་ན་ཡུལ་དངོས་པོ་ལའང་མེད། ཡུལ་དུ་ཞེན་པའང་མེད། ཞེན་པ་བྱས་ཀྱང་དོན་དང་ཕྲད་པ་མེད་པའི་ཕྱིར། དོན་སྤྱི་ལ་འཁྲུལ་ནས་ཞུགས་པ་ན་འཇུག་ཡུལ་ཐོབ་པར་ནུས་པས་ཡུལ་དུ་འཇོག་པའི་ཕྱིར་རོ། །འོ་ན་རབ་རིབ་ཅན་ལ་སྐྲ་ཤད་ལ་སོགས་པར་སྣང་བ་འདི་དོན་བྱེད་མི་ནུས་པས་རང་མཚན་མ་ཡིན་ལ། རྟོག་པས་མ་གཟུང་བས་སྤྱི་ཡང་མ་ཡིན་པས་གང་དུ་འདུ་ཞེ་ན། སྐྲ་ཤད་སོགས་སྣང་བའི་ཡུལ་ཅན་ནི་བློ་ཉིད་ཡིན་པས་རང་མཚན་ཡིན་ལ། སྐྲར་སྣང་ཕྱི་རོལ་ཡུལ་དུ་རློམ་པ་ནི་གཞི་མེད་ལ་འཁྲུལ་པས་ཡུལ་དོན་ལ་གྲུབ་པ་ཅི་ཡང་མེད་ལ། སྐྲར་སྣང་དེ་ནི་དངོས་པོར་ཡོད་མེད་ཅེས་རྟོག་པས་དཔྱད་པ་ན་རྟོག་པའི་དངོས་ཡུལ་སྒྲ་དོན་དེ་ནི་རྟོག་པའི་དངོས་ཡུལ་ཡིན་པས་སྤྱིའི་ཁོངས་སུ་འདུས་སོ། །དངོས་མེད་དོན་སྤྱི་དང་མེད་པ་གསལ་བ་གཉིས་པོ་ཡུལ་དུ་མེད་ན་འཁྲུལ་ཤེས་གཉིས་མྱོང་བའི་རང་རིག་གིས་ཤུགས་ལ་གྲུབ་པས་བསལ་ལོ་ཞེ་ན། དོན་སྤྱི་དང་མེད་པ་གསལ་བ་གཉིས་འཁྲུལ་ཤེས་གཉིས་ཀྱི་གཟུང་ཡུལ་དུ་བྱས་ན་གནོད་པ་ཅན་གྱི་ཚད་མ་ཡོད་པས་དེ་གཉིས་ཀྱི་གཟུང་ཡུལ་དུ་མེད་ཅིང་། དོན་སྤྱི་དང་སྐྲ་ཤད་ཀྱི་རྣམ་པ་སྣང་བའི་གཟུང་རྣམ་དེ་ཆོས་ཅན། ཤེས་པ་ཉིད་ཡིན་ཏེ། རང་རིག་གིས་མྱོང་བའི་ཕྱིར། ཆོས་ཅན། འཁྲུལ་ཤེས་ཡིན་ཏེ། དོན་ལ་མེད་པར་འཛིན་པའི་ཤེས་པ་ཡིན་པའི་ཕྱིར། དངོས་མེད་གཞལ་བྱར་འགལ་བར་ཐལ། རང་མཚན་མིན་པའི་ཡུལ་དོན་ལ་མེད་པའི་ཕྱིར་ཞེ་ན། ཤེས་བྱ་ཆོས་ཅན། རང་མཚན་མིན་པའི་ཡུལ་དོན་ལ་མེད་ན་དངོས་མེད་གཞལ་བྱར་འགལ་བ་མེད་དེ། དོན་ལ་ཡོད་པར་བསྒྲུབ་ན་དངོས་པོར་ཡོད་ཅེས་བསྒྲུབ། དགག་བྱ་དོན་ལ་ཡོད་པ་འགོག་ན་དངོས་པོར་མེད་ཅེས་འགོག་པས་རྣམ་བཅད་ཀྱི་སྒོ་ནས་དངོས་མེད་གཞལ་བྱར་འཇོག་པའི་ཕྱིར། གཉིས་པ་གཟུང་ཡུལ་རང་མཚན་ལ་རྩོད་པ་སྤང་བ་ལ། རྩོད་པ་ནི། ཕྱིའི་གཟུང་ཡུལ་མཁས་པ་སློབ་དཔོན་ཕྱོགས་གླང་གིས་བཀག་ལ། ཤེས་པ་རང་རིག་གི་གཟུང་ཡུལ་འདིར་མི་སྲིད་པས་དེས་ན་གཟུང་ཡུལ་གཞལ་བྱ་རང་མཚན་གཅིག་ཉིད་ཀྱང་མི་འཐད་ཅེས་བོད་བསྡུས་པ་ཁ་ཅིག་སྨྲ་ན། གཉིས་པ་ལན་ལ། གྲུབ་མཐའི་རྣམ་གཞག་སྤྱིར་དཔྱད་པ་དང་། བདེ་བར་གཤེགས་པའི་ལུགས་བསྒྲུབ། དེ་སློབ་དཔོན་གྱི་ཇི་ལྟར་གཏན་ལ་ཕབ་པའི་ཚུལ་ལོ། །དང་པོ་ནི། མུ་སྟེགས་དཔྱོད་པ་པ་ལ་སོགས་པ་ངོ་བོ་ཉིད་རྒྱུར་སྨྲ་བ་ནི་དངོས་པོ་ཐམས་ཅད་རྒྱུ་མེད་ངོ་བོ་ཉིད་ལས་བྱུང་བར་སྨྲ་ལ། དབང་ཕྱུག་པ། ཐམས་ཅད་དབང་ཕྱུག་གིས་བྱས་པར་འདོད། གྲངས་ཅན་པ། ཐམས་ཅད་གཙོ་བོས་བྱས་པར་འདོད། གཟེགས་ཟན་པ་དང་ཉན་ཐོས་ཁ་ཅིག་དོན་གྱི་གནས་ལུགས་རྡུལ་ཕྲན་དུ་འདོད། སེམས་ཙམ་པ། ཁམས་གསུམ་པོ་ཐམས་ཅད་རྣམ་པར་རིག་པ་སེམས་ལས་གཞན་མ་ཡིན་པར་འདོད། དབུ་མ་པ། ཡིན་ལུགས་ལ་རྟེན་འབྲེལ་སྣ་ཚོགས་འདི་སྤྲོས་པའི་མཐའ་དང་བྲལ་བ། ཀུན་རྫོབ་ཀྱི་རྣམ་གཞག་མདོ་སྡེ་པ་དང་སེམས་ཙམ་པ་དང་སྒོ་བསྟུན་ནས་འཇོག་པ་དང་། འཇིག་རྟེན་གྲགས་པ་དང་བསྟུན་ནས་འཇོག་པ་སྟེ། རང་དང་གཞན་གྱི་སྡེ་པ་གྲུབ་མཐའ་ཐ་དད་འདོད་པ་དེ་དག་གང་ལྟར་ཡང་ཀུན་ཏུ་ཐ་སྙད་པ་ལ་དོན་ཤེས་གཉིས་སུ་ཁ་ཚོན་ཆོད་དོ། །གཉིས་པ་ནི། ཐུབ་པས་ཕྱི་རོལ་ལ་དཔྱོད་པ་ན་རྡུལ་ཕྲན་ཞལ་གྱིས་བཞེས་ལ། ཐ་སྙད་ཀྱི་དེ་ཁོ་ན་ལ་དཔྱོད་པ་ན་སེམས་ཞལ་གྱིས་བཞེད་ལ། དོན་དམ་པའི་དེ་ཁོ་ན་ལ་འཇུག་པ་ན་སྤྲོས་པ་དང་བྲལ་བར་འཇུག་པར་མཛད་དོ། །གསུམ་པ་ནི། སློབ་དཔོན་གྱིས་ཚད་མ་སྡེ་བདུན་དུ་དོན་རིག་དང་རྣམ་རིག་པའི་ལུགས་གཉིས་སུ་གཏན་ལ་ཕབ་པའི་དང་པོ་ལ། གཞན་ལུགས་དགག་པ་ནི། ཉན་ཐོས་བྱེ་བྲག་ཏུ་སྨྲ་བ་ན་རེ། བར་དུ་ཆོད་པའི་དོན་མཐོང་བ་མིན་པའི་ཕྱིར་རྣམ་ཤེས་དོན་ལ་བལྟ་བྱེད་མིན་ལ། རྟེན་བཅས་ཀྱི་དབང་པོ་བལྟ་བྱེད་ཡིན་ལོ། །རྟེན་བཅས་ཀྱི་དབང་པོ་ཆོས་ཅན། དོན་ལ་བལྟ་བྱེད་མིན་པར་ཐལ། བེམ་པོ་ཡིན་པའི་ཕྱིར། དབང་པོ་དང་ཡུལ་དུས་མཉམ་པ་གཟུང་འཛིན་དུ་མི་འཐད་དེ། དུས་མཉམ་པ་ལ་འབྲེལ་པ་གཉིས་ཀ་མེད་པའི་ཕྱིར། དུས་མི་མཉམ་ན་ཡུལ་དུ་མི་རུང་ལ། དབང་པོ་བལྟ་བྱེད་མིན་པས་དུས་མཉམ་པའི་ཡུལ་དང་རྣམ་ཤེས་གཟུང་འཛིན་ཡིན་ཞེས་གངས་ཅན་གྱི་རྟོག་གེ་པ་ཁ་ཅིག་སྨྲའོ། །དུས་མཉམ་པའི་ཡུལ་དང་རྣམ་ཤེས་ཆོས་ཅན། གཟུང་འཛིན་མིན་པར་ཐལ། འབྲེལ་པ་མེད་པའི་ཕྱིར་ཏེ། དུས་མཉམ་ཡིན་པའི་ཕྱིར། ཤེས་བྱ་ཆོས་ཅན། དོན་སྣང་གི་དབང་ཤེས་འགལ་བར་ཐལ། རྣམ་པ་གཏོད་བྱེད་ཀྱི་རྒྱུ་མེད་པའི་ཕྱིར། མི་འགལ་ཏེ། སྐད་ཅིག་གིས་སྔ་བའི་ཡུལ་རྣམ་ཤེས་ཀྱི་དམིགས་པའི་རྒྱུ་ཡིན་གྱི་དུས་མཉམ་པའི་ཡུལ་གཟུང་ཡུལ་ཡིན་ཞེ་ན། སྐད་ཅིག་གིས་སྔ་བའི་ཡུལ་དང་དབང་པོ་དང་ཡིད་ལ་བྱེད་པ་ལས་སྐྱེས་པའི་ཕྱིར་དོན་སྣང་གི་དབང་ཤེས་གྲུབ་མོད། དེ་ལ་དུས་མཉམ་པའི་ཡུལ་དགོས་པ་མེད་དོ། །རང་ལུགས་བཞག་པ་ནི། དམིགས་རྐྱེན་ཡུལ་དང་བདག་རྐྱེན་དབང་པོ་དང་དེ་མ་ཐག་རྐྱེན་ཡིད་ལ་བྱེད་པ་ཚོགས་པའི་སྐད་ཅིག་དང་པོ་དེ་ཤེས་པ་དང་འདྲ་བའི་སྐྱེད་བྱེད་ཡིན་ལ། དེ་ལས་སྐད་ཅིག་གཉིས་པར་དབང་ཤེས་ཕྱི་རོལ་ཡུལ་གྱི་རྣམ་པ་འདྲ་བར་སྐྱེས་པ་དེ་ཉིད་སྐྱེས་ལ་འདྲ་བའི་རྣམ་ཤེས་ཡིན་ནོ། །དེ་གཉིས་རྒྱུ་འབྲས་ཡིན་པས་གཟུང་འཛིན་དུས་མཉམ་མིན་ནོ། །འོ་ན་རྐྱེན་གསུམ་ཐམས་ཅད་ཤེས་པའི་རྒྱུར་མཚུངས་པ་ལ་ཤེས་པ་ཡུལ་ཁོ་ན་དང་འདྲ་བར་སྐྱེ་ལ། དབང་སོགས་དང་འདྲ་བར་མི་སྐྱེ་བ་ཅི་ཡིན་ཞེ་ན། དངོས་པོའི་ཆོས་ཉིད་ཡིན་ཏེ། དཔེར་ན་ཟས་དང་དུས་དང་དྲོད་ལ་སོགས་པ་བུའི་རྒྱུ་ཡིན་ཡང་ཕ་མ་གང་ཡང་རུང་བའི་གཟུགས་འཛིན་པ་བཞིན། རྐྱེན་གསུམ་རྒྱུ་ཡིན་པར་མཚུངས་ཀྱང་ཡུལ་ཁོ་ནའི་རྣམ་པ་འདྲ་བར་སྐྱེ་བ་ཡིན་ནོ། །རྒྱུ་མཚན་དེས་ན་ཡུལ་བུམ་གཟུགས་ལྟ་བུ་གཅིག་ལ་ཁོས་ཉེར་ལེན་བྱས་ན་བུམ་གཟུགས་སྐད་ཅིག་གཉིས་པ་བེམ་པོར་སྐྱེ་བ་དང་། དབང་པོའི་གྲོགས་བྱས་ནས་མིག་ཤེས་གཟུགས་དང་འདྲ་བར་སྐྱེ་བ་སྟེ། ལག་རྗེས་འབྲས་བུ་གཉིས་སྐྱེས་པ་ཡིན་ནོ། །ཡུལ་ཅན་བློ་ཡང་ཡུལ་ཤེས་པའི་བློ་དང་བློ་དེ་ཤེས་པའི་བློ་སྟེ་ཚུལ་གཉིས་ཡིན་པར་སློབ་དཔོན་གྱིས་འདོད་དོ། །གཉིས་པ་རྣམ་རིག་ཏུ་བསྒྲུབ་པ་ལ། གཞན་ལུགས་དགག་པ་ནི། ཤེས་བྱ་ཆོས་ཅན། ཕྱི་རོལ་གྱི་དོན་བདེན་པ་མེད་དེ། རགས་པ་ཡན་ལག་ཅན་གྱི་རྫས་གཅིག་དང་ཕྲ་མོ་ཆ་མེད་ཀྱི་དུ་མར་བདེན་པ་དང་བྲལ་བའི་ཕྱིར། ཡན་ལག་ཅན་གྱི་རྫས་གཅིག་མེད་པར་ཐལ། ཕྱོགས་ཆ་དུ་མ་དང་འབྲེལ་བའི་ཕྱིར། འབྲུའི་ཕུང་པོ་བཞིན། རྡུལ་ཕྲ་མོ་ཆ་མེད་ཀྱི་དུ་མར་བདེན་པ་མེད་པར་ཐལ། རྡུལ་དྲུག་གི་དབུས་སུ་རྡུལ་ཕྲ་རབ་གཅིག་བཞག་པ་ན་ཆ་དྲུག་དང་འབྲེལ་བའི་ཕྱིར། ཁང་པ་བཞིན་ནོ། །དོན་མེད་པ་དེས་ན་དེས་བཞག་པའི་རྣམ་པའང་མེད་དོ། །ཡང་རྟོག་གེ་པ་ཁ་ཅིག་སློབ་དཔོན་ཟླ་བ་གྲགས་པ་དང་མཐུན་པར་ཀུན་རྫོབ་འཇིག་རྟེན་གྲགས་སྡེ་དང་བསྟུན་ནས་འཇོག་ལ། དེའང་གང་ཟག་འཇིག་རྟེན་པ་མ་ཡིན་གྱི་བློ་འཇིག་རྟེན་པ་མ་བརྟགས་མ་དཔྱད་པར་འཇུག་པ་དང་མཐུན་པར་འཇོག་ཟེར་ན། ཤེས་བྱ་ཆོས་ཅན། ཚད་མ་དང་ཚད་མ་མ་ཡིན་པ་ལ་སོགས་པའི་རྣམ་གཞག་སྡེ་བདུན་ནས་བཤད་པ་ཐམས་ཅད་འགལ་བར་ཐལ། མ་བརྟག་པའི་བློ་ངོར་མངོན་སུམ་དང་རྗེས་དཔག་དང་སྒྲུབ་པ་དང་གཞན་སེལ་ལ་སོགས་པ་མི་འཇུག་པའི་ཕྱིར། རྣམ་རིག་ཏུ་བསྒྲུབ་པ་དངོས་ནི། གསལ་ཞིང་རིག་པས་ཤེས་བྱ་ཐམས་ཅད་སེམས་སུ་འགྲུབ་སྟེ། ཤེས་པའི་མཚན་ཉིད། གསལ་ཞིང་རིག་པ་ཡིན་ལ། དེ་དང་མི་ལྡན་པའི་ཤེས་བྱ་མི་སྲིད་པའི་ཕྱིར། ལྷན་ཅིག་དམིགས་པས་ཤེས་བྱ་ཐམས་ཅད་སེམས་སུ་འགྲུབ་སྟེ། འདི་ལྟར་རྟགས་དགོད་པ་ནི། གང་ལྷན་ཅིག་དམིགས་ངེས་ཡིན་ན་རྫས་གཞན་མ་ཡིན་ཏེ། དཔེར་ན་ཟླ་བ་གཉིས་སྣང་བཞིན། སྔོན་པོ་དང་སྔོན་འཛིན་ཡང་ལྷན་ཅིག་དམིགས་ངེས་ཡིན་ནོ་ཞེས་པ་ནི་ཁྱབ་བྱེད་འགལ་བ་དམིགས་པའོ། །ཕྱོགས་ཆོས་ནི་རང་རིག་གིས་གྲུབ་ལ། ཁྱབ་པ་ཟླ་གཉིས་ལ་སོགས་པའི་སྟེང་དུ་འགྲུབ་ཅིང་གཞན་མི་མཐུན་ཕྱོགས་ལ་ཡོད་པ་མཐའ་གཞན་བཀག་པས་ཁེགས་ཏེ། འདི་ལྟར་མི་མཐུན་ཕྱོགས་དངོས་པོ་ཐ་དད་དུས་མི་མཉམ་པ་ལ་དུས་མི་མཉམ་པར་འཛིན་པས་ཁེགས། དུས་མཉམ་ལའང་སྒྲོ་བཏགས་ནི་སྒྲོ་བཏགས་པར་ཤེས་པས་རྫས་གཞན་མེད་པར་གྲུབ། རྫས་ཐ་དད་དུས་མཉམ་པ་ལ་གནོད་པ་ཅན་གྱི་རྟགས་ཀྱིས་ཁེགས་ཏེ། གང་རྫས་ཐ་དད་འབྲེལ་པ་མེད་པ་དེ་ལ་རྟགས་ལྷན་ཅིག་དམིགས་ངེས་མི་སྲིད་དེ། དཔེར་ན་སྔོ་སེར་བཞིན། མིག་དང་གཟུགས་ཀྱང་རྫས་ཐ་དད་དུས་མཉམ་པར་ཁྱེད་ཀྱིས་ཁས་བླངས་སོ། །ཞེས་པས་ཁེགས་སོ། །གསུམ་པ་རྩོད་པ་སྤང་བ་ནི། དབུ་མ་པ་ཁ་ཅིག་ན་རེ། སེམས་ཀྱང་བདེན་པར་མེད་དེ། རྒྱུན་གཅིག་ཏུ་ཡང་བདེན་པར་མེད། སྐད་ཅིག་ཆ་མེད་དུ་མར་བདེན་པ་ཡང་མེད་པའི་ཕྱིར། སེམས་རྒྱུན་གཅིག་ཏུ་བདེན་པར་མེད་དེ། ཡན་ལག་ཅན་བཞིན་དུ་དུས་ཆ་ཐ་དད་ཡིན་པའི་ཕྱིར། སེམས་སྐད་ཅིག་ཆ་མེད་དུ་མར་བདེན་པ་མེད་དེ། རྡུལ་གྱི་ཆ་ཤས་བཞིན་དུ་སྐད་ཅིག་ནི་སྐྱེ་འཇིག་གནས་པ་གསུམ་གྱི་བདག་ཉིད་ཡིན་པའི་ཕྱིར། རྒྱུ་མཚན་དེས་ན་སེམས་ཀྱང་བདེན་པའི་གཅིག་དང་དུ་མ་དང་བྲལ་བ་ཡིན་ནོ་ཞེས་ཟེར་རོ། །མི་མཚུངས་ཏེ། ཤེས་བྱ་ཆོས་ཅན། སྐད་ཅིག་རྐྱང་པ་གཅིག་མི་སྲིད་པར་ཐལ། སྐད་ཅིག་ཐམས་ཅད་སྐྱེ་འཇིག་གནས་པའི་སྐད་ཅིག་གསུམ་གྱི་བདག་ཉིད་ཡིན་པའི་ཕྱིར། འདོད་ན། སྐད་ཅིག་གསུམ་གྱི་བདག་ཉིད་ཡིན་པ་མི་སྲིད་པར་ཐལ། རྩོམ་བྱེད་སྐད་ཅིག་གཅིག་མི་སྲིད་པའི་ཕྱིར། འོ་ན་རྡུལ་ཕྲན་ཡང་གཅིག་ཡིན་ན་དྲུག་ཡིན་པར་འགལ། དྲུག་ཡིན་ན་གཅིག་ཡིན་པར་འགལ་བས་མཚུངས་སོ་ཞེ་ན། ཁོ་བོ་ཡང་དེ་འདོད་པས་རྡུལ་ཕྲན་འཇིག་པ་ཡིན་ནོ། །འོ་ན་སྐད་ཅིག་ཡིན་ན་གསུམ་ཡིན་པར་འགལ། གསུམ་ཡིན་ན་གཅིག་ཡིན་པར་འགལ་བས་སྐད་ཅིག་ཡང་འཇིག་གོ་ཞེ་ན། དུས་གསུམ་ཅིག་ཆར་སྐྱེ་ན་བདེན་པ་ཞིག་ན། ཁོ་བོ་ཅག་ཅིག་ཆར་མི་སྐྱེ་བ་ལསྐྱོན་ག་ལ་ཡོད། རྡུལ་དང་སྐད་ཅིག་མི་མཚུངས་ཏེ། རྡུལ་ཕྲན་དུས་གཅིག་ཏུ་མ་བསྐོར་ན་རགས་པ་མི་རྩོམ་ལ། བསྐོར་བ་ན་དབུས་ཀྱི་རྡུལ་ཕྲན་ཆ་བཅས་སུ་འགྱུར་ལ། དུས་ཅིག་ཆར་སྐྱེ་ན་འདས་མ་འོངས་གཉིས་ཀྱང་ད་ལྟར་བར་ཐལ་བ་ལས། འདས་པ་འགགས། མ་འོངས་པ་མ་སྐྱེས་ནས་དངོས་པོར་མེད་པའི་ཕྱིར། དེས་ན་དུས་གསུམ་ཅིག་ཆར་མི་སྐྱེ་བས་ད་ལྟར་སྐྱེས་པའི་སྐད་ཅིག་གཅིག་ལས་མ་གཏོགས་པའི་དངོས་པོའི་ཆོས་གཞན་མི་སྲིད་པས་སྐད་ཅིག་ཆ་མེད་དུ་གསུངས་པའི་དགོངས་པ་དེ་ཡིན་ནོ། །དུང་དཀར་པོ་སེར་པོར་སྣང་བའི་མིག་ཤེས་ལ་སོགས་པ་ཕྱི་རོལ་གྱི་ཡུལ་མེད་པ་འཛིན་པར་མཚུངས་པ་ལ། ཚད་མ་ཡིན་མིན་གྱི་རྣམ་གཞག་འགལ་ལོ་ཞེ་ན། དོན་དུ་སྣང་བ་ཅི་སྐྱེས་པ་ཐམས་ཅད་བློ་ཉིད་ཡིན་ལ། སྣང་བ་སྐྱེས་པ་དེ་ཉིད་ཕྱི་རོལ་ན་མེད་པས་ཕྱི་རོལ་གྱི་ཡུལ་མེད་པར་མཚུངས་ཀྱང་། དུང་གི་ཁ་དོག་དཀར་པོར་སྣང་བའི་མིག་ཤེས་ལ་ཚད་མ་དང་དུང་གི་ཁ་དོག་སེར་པོར་སྣང་བའི་མིག་ཤེས་ལ་ཚད་མ་མ་ཡིན་པའི་རྣམ་གཞག་འཐད་དེ། དུང་གི་ཁ་དོག་དཀར་པོར་སྣང་བའི་མིག་ཤེས་ནི་བག་ཆགས་བརྟན་པས་ཐ་སྙད་ལ་མི་བསླུ་བ་ལ་ལྟོས་ནས་བདེན་པ་ཚད་མ་དང་། དུང་གི་ཁ་དོག་སེར་པོར་སྣང་བའི་མིག་ཤེས་ནི་བག་ཆགས་མི་བརྟན་པས་མི་མཁས་པས་ཀྱང་ཐ་སྙད་ལ་ཡིད་བརྟན་དུ་མེད་པར་མཐོང་བས་བརྫུན་པ་ཚད་མ་མིན་པའི་རྣམ་གཞག་བྱེད་པའི་ཕྱིར། དེ་སྐད་དུ་ཡང་རྣམ་ངེས་ལས། ཤེས་པ་ཐམས་ཅད་ཀྱི་ཡུལ་བཟློག་པ་ན་བསླད་པ་དང་ཅིག་ཤོས་སུ་ཇི་ལྟར་སྨྲ་སྟེ། ཁྱད་པར་མེད་པའི་ཕྱིར་ཞེ་ན། ཉེ་བར་བསླད་པའི་བག་ཆགས་མཚམས་སྦྱོར་བ་མེད་པའི་སྐྱོན་གྱིས་མི་མཁས་པས་ཀྱང་ཐ་སྙད་ལ་ཡིད་བརྟན་དུ་མེད་པར་མཐོང་བས་གཅིག་ནི་ཚད་མ་མ་ཡིན་པར་བརྗོད་ལ། གཞན་བག་ཆགས་བརྟན་པའི་ཕྱིར་འཁོར་བ་ཇི་སྲིད་མི་འབྲལ་བར་རྗེས་སུ་འབྲེལ་བ་ནི་ཐ་སྙད་ལ་མི་བསླུ་བ་ལ་ལྟོས་ནས་འདིར་ཚད་མ་ཡིན་ནོ་ཞེས་གསུངས་པའི་ཕྱིར། རྒྱན་ལས། ད་ལྟའི་སྐྱེ་བོ་ལ་ལྟོས་ནས། །གནོད་བྱེད་ཤེས་པ་མེད་པའི་ཕྱིར། །མ་འཁྲུལ་བར་བཤད་དོན་དམ་དུ། །དམིགས་པ་ཐམས་ཅད་འཁྲུལ་པ་ཉིད། །ད་ལྟར་གྱི་སྐྱེ་བོ་རྟོག་པའི་སྣང་བ་མ་ཤེས་པ་རྣམས་ལ་འདི་མ་འཁྲུལ་པ་ཉིད་དུ་སྣང་བས་དེ་ལ་ལྟོས་ནས་མ་འཁྲུལ་པ་ཡིན་ནོ་ཞེས་དེ་སྐད་བཤད་པར་ཟད་ཀྱི་དོན་དམ་པར་ནི་དམིགས་པ་ཐམས་ཅད་ལ་འཁྲུལ་པ་ཁོ་ནའོ་ཞེས་གསུངས་པའི་ཕྱིར་རོ། །མདོར་ན་སྡེ་བདུན་འདིར་རང་ལུགས་ལ་ཇི་སྲིད་ཕྱི་རོལ་གྱི་དོན་ཁས་ལེན་པའི་སྐབས་དེ་སྲིད་དུ་རང་འདྲའི་རྣམ་པ་གཏོད་བྱེད་ཀྱི་རྒྱུ་ལ་གཟུང་ཡུལ་ཟེར་ལ། རང་ལུགས་ཤེས་བྱ་ནང་སེམས་སུ་སྨྲ་བ་སེམས་ཙམ་པའི་གྲུབ་མཐའ་ལ་ཞུགས་པ་ན་ཕྱི་རོལ་གྱི་ཡུལ་དང་དེས་རྣམ་པ་གཏད་པའི་ཡུལ་ཅན་དུ་གྲུབ་པ་མེད་དོ། །ཚད་མ་རིགས་པའི་གཏེར་ལས་ཡུལ་བརྟག་པའི་རབ་ཏུ་བྱེད་པ་དང་པོའི་གསལ་བྱེད་རེ་ཞིག་རྫོགས་སོ།། ༈ །།གཉིས་པ་ཤེས་བྱེད་ཀྱི་བློ་ལ། མཚན་ཉིད་ནི། བློའི་མཚན་ཉིད་རིག་པ། གཉིས་པ་བློའི་དབྱེ་བསྡུ་ནི། བློ་ལ་ཡུལ་གྱི་སྒོ་ནས་དབྱེ་ན། རྟོག་པ་དང་རྟོག་མེད་གཉིས་སུ་འགྱུར་ཏེ། བློའི་ཡུལ་ལ་རང་སྤྱི་གཉིས་ཡོད་པའི་ཕྱིར། སོགས་པ་ཤེས་པའི་ངོ་བོ་གཟུང་རྣམ་གྱི་སྒོ་ནས་དབྱེ་ན། འཁྲུལ་མ་འཁྲུལ་གཉིས་སུ་འགྱུར་ཏེ། དོན་རིག་མངོན་སུམ་གཟུང་རྣམ་ལ་མ་འཁྲུལ་ལ། རྟོག་པ་རྣམས་གཟུང་རྣམ་ལ་འཁྲུལ་བའི་ཕྱིར། འཇུག་ཚུལ་གྱི་སྒོ་ནས་དབྱེ་ན། ཤིང་གཅོད་པ་ལྟར་ཡུལ་ལ་མ་ཞུགས་པ་དང་། འཇུག་བཞིན་པ་དང་། ཞུགས་ཟིན་པ་གསུམ། དེ་ལྟར་ལས་དང་བྱེད་པ་པོ་དང་བྱ་བའི་སྒོ་ནས་དབྱེ་ན་དབྱེ་སྒོ་གསུམ་པོ་དེའང་ཤེས་པ་ཡུལ་ཅན་ཁོ་རང་གནས་ལུགས་ཀྱི་སྒོ་ནས་དཔྱད་ན་རང་རིག་ཁོ་ནར་འདུའོ། །མདོར་ན་ཡུལ་ཁོ་རང་གནས་ལུགས་ཀྱི་སྒོ་ནས་དཔྱོད་ན་རང་མཚན་ཁོ་ནར་འདུ་བ་བཞིན་དུ་ཤེས་པ་ཐམས་ཅད་ཁོ་རང་གནས་ལུགས་ཀྱི་སྒོ་ནས་དཔྱད་ན་རང་རིག་ཏུ་འདུའོ། །གསུམ་པ་དེའི་དོན་གཏན་ལ་དབབ་པ་ལ་གཉིས་ལས། ཚད་མ་འོག་ཏུ་འཆད་དོ། །ཚད་མིན་གྱི་བློ་ལ་གཞན་ལུགས་དགག་པ་ལ། དགག་པའི་ཡུལ་སྤྱིར་བསྟན་པ་ནི། བོད་སྔ་རབས་པ་ཕལ་ཆེར་ཚད་མིན་གྱི་བློ་ལ་དབྱེ་ན། ཡིད་དཔྱོད་སྣང་ལ་མ་ངེས་པ་བཅད་ཤེས་ལོག་ཤེས་ཐེ་ཚོམ་དང་ལྔ་ཟེར་རོ། །དེ་དག་གི་མི་འཐད་པའི་ཆ་དགག་པ་ལ། མ་རྟོགས་ལོག་རྟོག་ཐེ་ཚོམ་གསུམ་དུ་མ་འདུས་པའི་ཡིད་དཔྱོད་དགག སྣང་ལ་མ་ངེས་པ་དགག དཔྱད་ཤེས་དགག་པའོ། །དང་པོ་ལ་འདོད་པ་བརྗོད་པ་ནི་ཡིད་དཔྱོད་ཀྱི་མཚན་ཉིད་རྟགས་ལ་མ་ལྟོས་པར་སྔར་མ་རྟོགས་པའི་ལྐོག་གྱུར་དོན་དང་མཐུན་པར་ངེས་པ། དབྱེ་ན་རྒྱུ་མཚན་མེད་པའི་ཡིད་དཔྱོད་ཁྲོན་པ་རྙིང་པ་ན་ཆུ་ཡོད་དམ་སྙམ་པ་ལྟ་བུ་དང་། རྒྱུ་མཚན་ཕྱིན་ཅི་ལོག་པ་ཤ་བསྲེགས་པའི་གསུར་ལ་འདུས་པའི་སྦྲང་མའི་ཚོགས་ལ་མེར་ངེས་པ་ལྟ་བུ་དང་། རྒྱུ་མཚན་མ་ངེས་པ་ཚུལ་གསུམ་མི་ཤེས་ཀྱང་བྱས་པའི་རྟགས་ལས་མི་རྟག་པ་རྟོག་པ་ལྟ་བུའོ་ཟེར་ན། དེ་དགག་པ་ལ་སྤྱིར་དགག་པ་ནི་ཁྱོད་འདོད་པའི་ཡིད་དཔྱོད་དེ་བརྟགས་ན་མི་འཐད་དེ། ཡིད་དཔྱོད་དེ་རྟགས་ལ་ལྟོས་སམ་མི་ལྟོས། རྟགས་སུ་བཀོད་པ་ལ་གཏན་མི་ལྟོས་ན་དམ་བཅའ་ཙམ་ཡིན་པས་ཐེ་ཚོམ་དུ་འགྱུར་ལ། ཡིད་དཔྱོད་དེ་རྟགས་སུ་བཀོད་པ་ལ་ལྟོས་ན་རྟགས་སུ་བཀོད་པ་ལ་ཡིད་དཔྱོད་དེ་ཚད་མ་དང་ལོག་ཤེས་ཐེ་ཚོམ་གསུམ་དུ་འདུས་པར་ཐལ། ཡིད་དཔྱོད་ཀྱི་ལྟོས་ས་རྟགས་དེ་ཡང་དག་གམ་ལྟར་སྣང་གསུམ་ལས་འདའ་བ་མེད་པའི་ཕྱིར་ཏེ། རྟགས་སུ་བཀོད་པ་ལ་ཕྱོགས་ཆོས་མ་གྲུབ་ན་མ་གྲུབ་པའི་རྟགས་ལྟར་སྣང་། ཕྱོགས་ཆོས་གྲུབ་ནས་མཐུན་ཕྱོགས་ཁོ་ན་ལ་འཇུག་ན་ཡང་དག མི་མཐུན་ཕྱོགས་ཁོ་ན་ལ་འཇུག་ན་འགལ་བ། གཉིས་ཀ་ལ་འཇུག་པའམ་མི་འཇུག་ན་མ་ངེས་པའི་རྟགས་ལྟར་སྣང་ལས་མ་འདས་པའི་ཕྱིར། གཞན་ཡང་རྒྱུ་མཚན་མ་ངེས་པ་དང་རྒྱུ་མཚན་ཕྱིན་ཅི་ལོག་གི་ཡིད་དཔྱོད་གཉིས་རྟགས་ལྟར་སྣང་གསུམ་ལ་བརྟེན་པའི་བློ་གསུམ་དུ་འདུའམ་མི་འདུ། འདུ་ན་དེ་གཉིས་ཆོས་ཅན། མ་རྟོགས་ལོག་རྟོག་ཐེ་ཚོམ་གསུམ་དུ་འདུ་བར་ཐལ། རྟགས་ལྟར་སྣང་གསུམ་ལ་བརྟེན་པའི་བློ་གསུམ་དུ་འདུས་པའི་ཕྱིར། མི་འདུ་ན་ཤེས་བྱ་ཆོས་ཅན། ཡིད་དཔྱོད་བསྐྱེད་པའི་གཏད་ཚིགས་ལྟར་སྣང་བཞི་པ་སྲིད་པར་ཐལ། རྒྱུ་མཚན་ཅན་གྱི་ཡིད་དཔྱོད་གཉིས་རྟགས་ལྟར་སྣང་གསུམ་ལ་བརྟེན་པའི་བློ་གསུམ་དུ་མི་འདུ་བའི་ཕྱིར། ཡིད་དཔྱོད་ཆོས་ཅན། ཁྱོད་ཚད་མ་གསུམ་པར་ཐལ། རྟགས་ལྟར་སྣང་གསུམ་ལ་བརྟེན་པའི་བློ་གསུམ་དུ་འདུ་བ་མ་ཡིན། ཚད་མ་གཉིས་གང་ཡང་མ་ཡིན། དོན་བདེན་པ་ངེས་པའི་ཕྱིར། མ་ཁྱབ་སྟེ། ཡིད་དཔྱོད་དེས་དོན་བདེན་པ་གསར་དུ་ངེས་ཀྱང་ཚད་མ་མིན་ཞེ་ན། དེའི་ཕྱིར་རྗེས་དཔག་ཀྱང་ཚད་མ་མིན་པར་ཐལ་ལོ། །མི་མཚུངས་ཏེ། ཡིད་དཔྱོད་ཀྱིས་དོན་བདེན་པ་ངེས་ཀྱང་སྒྲོ་འདོགས་མི་གཅོད་པའི་ཕྱིར་ཟེར་ན། དེའི་ཕྱིར་ཞེན་ཡུལ་གཅིག་ལ་འཇུག་པའི་ངེས་ཤེས་དང་སྒྲོ་འདོགས་གཉིས་གནོད་བྱ་གནོད་བྱེད་མིན་པར་ཐལ་ལོ། །གལ་ཏེ་ངེས་པ་མེད་ཀྱང་ཁྲོན་པ་ན་ཆུ་ཡོད་དམ་སྙམ་པ་བདེན་པའི་ཡིད་དཔྱོད། མེད་དམ་སྙམ་པ་བརྫུན་པ་ལོག་ཤེས་དང་། གཉིས་ཀར་འཛིན་པ་སོམ་ཉི་ཐེ་ཚོམ་སྟེ། བློ་གསུམ་དུ་འབྱེད་པ་མི་འགལ་ལོ་ཞེ་ན། ངེས་པ་མེད་ཀྱང་ཡིད་དཔྱོད་ཡིན་པ་མི་འགལ་ན། ཡིད་དཔྱོད་ཡིན་ན་རྟགས་ལ་མ་ལྟོས་པར་སྔར་མ་རྟོགས་པའི་ལྐོག་གྱུར་དོན་དང་མཐུན་པར་ངེས་པ་ཡིན་པ་ཉམས། ཡོད་དམ་སྙམ་པ་ཡིད་དཔྱོད། མེད་དམ་སྙམ་པ་ལོག་ཤེས་ཡིན་ན་ཐེ་ཚོམ་རྙེད་པ་དཀའོ། །ཡང་ན་རྟགས་ལ་མ་ལྟོས་པར་སྔར་མ་རྟོགས་པའི་ལྐོག་གྱུར་དོན་དང་མཐུན་པར་ངེས་པ་བདེན་པའི་ཡིད་དཔྱོད་ཡིན་པ་ལྟར་རྟགས་ལ་མ་ལྟོས་པར་སྔར་མ་རྟོགས་པའི་ལྐོག་གྱུར་དོན་དང་མི་མཐུན་པར་ངེས་པ་དེ་ལོག་པའི་ཡིད་དཔྱོད་ཡིན་པ་འཐད་པར་ཐལ། རྒྱུ་མཚན་མཚུངས་པའི་ཕྱིར། འདོད་ན། ཡིད་དཔྱོད་ཡིན་ན་བདེན་པ་ཉམས། དེ་ཡིད་དཔྱོད་མིན་ན་སྔ་མའང་ཡིད་དཔྱོད་མིན་པར་མཚུངས་སོ། །ལོག་པའི་ཡིད་དཔྱོད་གཉིས་ཀར་དོགས་པས་ཐེ་ཚོམ་དུ་འགྱུར་ན་བདེན་པའི་ཡིད་དཔྱོད་ལའང་མཚུངས་ལ། གལ་ཏེ་ཡིད་དཔྱོད་ཡིན་ན་ཚད་མིན་དྲུག་ཏུ་འགྱུར་བས་ལྔར་གྲངས་ངེས་པ་འཇིག་གོ །ལོག་པའི་ཡིད་དཔྱོད་ལོག་ཤེས་ཡིན་ན་བདེན་པའི་ཡིད་དཔྱོད་ཀྱང་ཚད་མར་ཐལ། རྒྱུ་མཚན་མཚུངས་པའི་ཕྱིར་རོ། །སོ་སོར་དགག་པ་ནི་གལ་ཏེ་རྒྱུ་མཚན་མེད་པའི་ཡིད་དཔྱོད་བདེན་ན་རང་འོག་ན་རིན་པོ་ཆེ་ཡོད་དམ་སྙམ་པ་ལ་སོགས་པ་ཚོད་དཔག་ཀུན་བདེན་པར་འགྱུར་རོ། །གལ་ཏེ་ལོག་པའི་རྒྱུ་མཚན་ཅན་གྱི་བློ་ཡིད་དཔྱོད་ཡིན་ན་མཉན་བྱས་སྒྲ་མི་རྟག་པར་བསྒྲུབ་པ་ལ་སོགས་པ་མ་ངེས་པའི་རྟགས་ལ་བརྟེན་པའི་བློ་དང་མིག་གི་གཟུང་བྱས་སྒྲ་མི་རྟག་པར་བསྒྲུབ་པ་ལ་སོགས་པ་མ་གྲུབ་པའི་རྟགས་ལ་བརྟེན་པའི་བློ་ཆོས་ཅན། ཡིད་དཔྱོད་ཡིན་པར་ཐལ། ལོག་པའི་རྒྱུ་མཚན་ཅན་གྱི་བློ་ཡིན་པའི་ཕྱིར། འདོད་ན། མདོ་ལས། ཕྱོགས་ལ་མཐུ་མེད་སོམ་ཉི་དང་། །ཞེས་པའི་གཞུང་དང་འགལ་ལོ། །གལ་ཏེ་ལུང་ཐོས་པ་ལས་བྱུང་བའི་ཤེས་རབ་ཡིད་དཔྱོད་ཡིན་ནོ་ཞེ་ན། ཤེས་བྱ་ཆོས་ཅན། དེ་ཡིད་དཔྱོད་མིན་པར་ཐལ། རང་སྡེའམ་གཞན་སྡེའི་ལུང་ལས་དེའི་བརྗོད་བྱ་རྟོགས་པའི་བློ་དེ་ཚད་མ་དང་ལོག་ཤེས་དང་ཐེ་ཚོམ་དང་མ་རྟོགས་པའི་བློ་སྟེ། བློ་རིགས་བཞི་པོ་དེ་དང་དེར་འདུས་པའི་ཕྱིར་ཏེ། བདག་མེད་གཉིས་ལ་སོགས་པ་སྟོན་པའི་ལུང་རྣམ་དག་ལ་བརྟེན་ནས་བདག་མེད་གཉིས་རྟོགས་པའི་བློ་ནི་ཚད་མ་ཡིན། ཁྲུས་ཀྱིས་སྡིག་པ་དག་པ་ལ་སོགས་པར་སྟོན་པའི་བརྗོད་བྱ་གནོད་བྱེད་ཡོད་པའི་ལུང་ལ་བརྟེན་ནས་ཁྲུས་ཀྱིས་སྡིག་པ་དག་པར་འཛིན་པའི་བློ་ནི་ལོག་ཤེས། བརྗོད་བྱ་ལ་གནོད་བྱེད་དང་སྒྲུབ་བྱེད་གཉིས་ཀ་མ་མཐོང་བའི་ལུང་ལ་བརྗོད་བྱ་གཞི་གྲུབ་ན་དེ་ལ་བརྟེན་པའི་བློ་དེ་ཐེ་ཚོམ་ཡིན། བརྗོད་བྱ་གཞི་མ་གྲུབ་ན་དེ་ལ་བརྟེན་པའི་བློ་དེ་མ་རྟོགས་པའི་བློ་ཡིན་པའི་ཕྱིར། གཉིས་པ་སྣང་ལ་མ་ངེས་པ་དགག་པ་ལ་ཕྱོགས་སྔ་མ་ནི། མཚན་ཉིད་སྒྲོ་འདོགས་དང་མི་འགལ་བའི་དོན་རང་མཚན་སྣང་བ། དེ་ཐམས་ཅད་ཚད་མ་མིན་ཞེ་ན། གལ་ཏེ་དེ་ལྟ་བུའི་སྣང་ལ་མ་ངེས་པ་ཚད་མ་མིན་ན། ཤེས་བྱ་ཆོས་ཅན། མངོན་སུམ་ཀུན་ཚད་མར་མི་འགྱུར་བར་ཐལ། མངོན་སུམ་ངེས་པ་ཡིན་པ་བཀག་པའི་ཕྱིར་དང་། མཚན་ཉིད་དེ་ཞུགས་པའི་ཕྱིར། གསུམ་པ་བཅད་ཤེས་དགག་པ་ལ་ཕྱོགས་སྔ་མ་ནི། མཚན་ཉིད་སྔར་རྟོགས་ཟིན་གྱི་བྱེད་པ་མ་ཉམས་པ་ལ་ལོག་ཕྱོགས་ཀྱི་སྒྲོ་འདོགས་དང་འགལ་བར་འཇུག་པ། དབྱེ་ན་མངོན་སུམ་དཔྱད་ཤེས་སྔར་སྔོན་པོ་མཐོང་བའི་རྗེས་ལ་སྔོན་པོ་མཐོང་བའི་མིག་ཤེས་ལྟ་བུ་དང་། རྟོག་པ་བཅད་ཤེས་མངོན་སུམ་དང་རྗེས་དཔག་གི་རྗེས་སུ་སྐྱེས་པའི་ངེས་པ་དང་དྲན་པ་ཡིན་ནོ་ཟེར་ན། དེ་དགག་པ་ལ་སྤྱིར་དགག་པ་ནི། ཤེས་བྱ་ཆོས་ཅན། མ་རྟོགས་པ་དང་ལོག་ཤེས་དང་ཚད་མ་རྣམས་ལས་གཞན་པའི་བློ་བཅད་ཤེས་མི་སྲིད་པར་ཐལ། ཁྱོད་འདོད་པའི་བཅད་ཤེས་རིགས་པས་མཐའ་དཔྱད་པ་ན་མ་རྟོགས་པ་དང་ལོག་རྟོག་དང་ཡང་ན་ཚད་མ་ཉིད་དུ་འགྱུར་བའི་ཕྱིར་ཏེ། རང་གི་ཚད་མ་སྔ་མའི་ཡུལ་ལ་འཇུག་པའི་བློ་ནི་མ་རྟོགས་པ་ཡིན་ཏེ། སྔར་རྟོགས་ཟིན་པས་ད་ལྟ་རྟོགས་པར་བྱ་རྒྱུ་མེད་པའི་ཕྱིར། ཤིང་བཅད་ཟིན་ལ་སྟ་རེ་གཅོད་བྱེད་མ་ཡིན་པ་བཞིན་ནོ། །སྔར་རྟོགས་པ་དེ་ཉིད་ད་ལྟར་འདི་ཡིན་ཞེས་འཛིན་པའི་བློ་ནི་ལོག་ཤེས་སུ་འདུ་སྟེ། དེ་མ་ཡིན་ལ་དེར་འཛིན་པའི་ཕྱིར། ད་ལྟ་དྲན་པའི་རྟགས་ལས་སྔར་གྱི་མྱོང་བ་དཔོག་པའི་བློ་ནི་ཚད་མར་འདུ་བའི་ཕྱིར། བྱེ་བྲག་ཏུ་མངོན་སུམ་བཅད་ཤེས་དགག་པ་ནི། ཤེས་བྱ་ཆོས་ཅན། མངོན་སུམ་ཡང་ཡིན་བཅད་ཤེས་ཡང་ཡིན་པའི་གཞི་མཐུན་མི་སྲིད་པར་ཐལ། མངོན་སུམ་དང་བཅད་ཤེས་གཉིས་ཡུལ་དང་དུས་དང་ངོ་བོ་དང་འཛིན་སྟངས་མི་མཐུན་པའི་ཕྱིར་ཏེ། མངོན་སུམ་ངོ་བོ་རྟོག་བྲལ། ཡུལ་རང་མཚན། དུས་ད་ལྟར་བ། འཛིན་སྟངས་གསལ་ལ་མ་འདྲེས་པར་འཛིན་པ་ཡིན་ལ། བཅད་ཤེས་ནི་དུས་འདས་པ། ངོ་བོ་རྟོག་པ། ཡུལ་སྒྲ་དོན། འཛིན་སྟངས་མི་གསལ་ལ་འདྲེས་པ་འཛིན་པའི་ཕྱིར། གལ་ཏེ་སྔོན་པོའི་རིགས་རྒྱུན་འཛིན་པ་མངོན་སུམ་ཡིན་ལ། དེ་ལ་སྔོན་པོའི་སྐད་ཅིག་དང་པོ་མཐོང་བ་ཚད་མ་ཡིན་ལ། དེའི་རྗེས་ལ་སྐྱེས་པའི་ཤེས་པ་ཐམས་ཅད་བཅད་ཤེས་ཡིན་ཞེ་ན། རིགས་དེ་སྐད་ཅིག་གི་ཕྲེང་བ་ལ་བྱེད་ན་རྫས་ཡིན་གྱི་རིགས་མ་ཡིན། མུ་སྟེགས་པ་འདོད་པའི་སྤྱི་ནི་མི་སྲིད་ལ། གཞན་སེལ་གྱི་སྤྱི་ནི་མངོན་སུམ་གྱི་ཡུལ་མ་ཡིན་པས་དེ་ལ་མངོན་སུམ་ཚད་མ་ཇི་ལྟར་ཡིན། སྐད་ཅིག་དང་པོ་དེ་དུས་མཐའི་སྐད་ཅིག་ལ་བྱེད་ན། སྐད་ཅིག་ཐམས་ཅད་དུས་མཐའི་སྐད་ཅིག་ཡིན་པས་མངོན་སུམ་གྱིས་མཐོང་བའི་དོན་རང་མཚན་འཛིན་པའི་བཅད་ཤེས་མེད་ལ། བྱ་རྫོགས་ལ་བྱེད་ན། ཡུལ་དང་དབང་པོ་མ་བྲལ་གྱི་བར་དེ་སྲིད་དུ་མངོན་སུམ་གྱི་བྱ་བ་མ་རྫོགས་པས་ཐམས་ཅད་མངོན་སུམ་དུ་སོང་གི་བཅད་ཤེས་མི་སྲིད་དོ། །དང་པོ་སྔོན་པོ་མཐོང་བ་མངོན་སུམ། ཕྱིས་མཐོང་བ་ཐམས་ཅད་བཅད་ཤེས་སུ་མིང་འདོགས་ཞེ་ན། མིང་འདོགས་པ་ལ་རག་མོད་དང་པོ་དང་ཕྱིས་མཐོང་བའི་སྔོན་པོ་གཉིས་སྔར་མ་མཐོང་བའི་དོན་རང་མཚན་ཤེས་པ་མ་འཁྲུལ་བས་མཐོང་བར་ཁྱད་མེད་པས་སྔ་ཕྱི་ཚད་མ་ཡིན་མིན་གྱི་ཁྱད་པར་མེད་དོ། །ཡུལ་དེ་སྔོན་པོར་ཉམས་སུ་མྱོང་བ་ཙམ་གྱིས་ཚད་མའི་བྱ་བ་རྫོགས་ལ། ད་བཟོད་སྔོན་པོའོ་སྙམ་དུ་སྔར་གྱི་དེ་རྟོག་པས་ངེས་མན་ཆད་བཅད་ཤེས་ཡིན་ནོ་ཞེ་ན། དེ་མངོན་སུམ་བཅད་ཤེས་སུ་མི་འཐད་དེ། ངེས་པ་ཡོད་ན་མངོན་སུམ་མིན་པའི་ཕྱིར། གལ་ཏེ་འདྲ་བར་མཐོང་བ་མངོན་སུམ་བཅད་ཤེས་ཡིན་ནོ་ཞེ་ན། འདྲ་བར་འཛིན་པའི་བློ་ཆོས་ཅན། མངོན་སུམ་མིན་པར་ཐལ། རྟོག་པ་ཡིན་པའི་ཕྱིར། རྒྱུ་མཚན་དེས་ན་མངོན་སུམ་བཅད་ཤེས་དང་གཞི་མཐུན་རིགས་པ་ཤེས་པ་ཕྱོགས་གླང་ཆོས་གྲགས་ཀྱིས་བཀག་གོ །རྩོད་པ་སྤང་བ་ནི། འོ་ན་མངོན་སུམ་རྫས་སྐད་ཅིག་ཁོ་ན་འཛིན་པར་ཟད་པས་སོ་སྐྱེ་ལ་མངོན་སུམ་ཚད་མ་མི་སྲིད་དོ་ཞེ་ན། མ་ཁྱབ་སྟེ། སོ་སྐྱེའི་དབང་པོའི་མངོན་སུམ་ནི་རྡུལ་ཕྲ་རབ་རེ་རེ་ལ་མི་འཇུག་གི་རྡུལ་ཕྲ་རབ་དུ་མ་འདུས་པའི་ཡུལ་དང་དབང་པོ་དང་ཡིད་ལ་བྱེད་པ་ཚོགས་པའི་སྐད་ཅིག་ཇི་སྙེད་ཀྱིས་བསྐྱེད་པའི་མྱོང་བའི་རྣམ་ཤེས་མ་འཁྲུལ་པ་གང་ཡིན་པ་དེའང་ཡིན་པའི་ཕྱིར་རོ། །གྲངས་ཀྱི་དབྱེ་བསྡུ་ཇི་སྙེད་པ་རིགས་ཀྱི་སྒོ་ནས་དབྱེ་བསྡུ་བྱས་པ་ཡིན་ལ། དེའི་ནང་ཚན་གྱི་དབྱེ་བསྡུ་ཇི་སྙེད་པ་རིགས་ཀྱི་དབྱེ་བསྡུ་དེའི་ཁོངས་སུ་གཏོགས་པར་སློབ་དཔོན་གཉིས་བཞེད་དོ། །གཉིས་པ་རང་ལུགས་བཞག་པ་ལ། ཚད་མིན་གྱི་བློའི་མཚན་ཉིད་རང་གི་གཞལ་བྱ་ལ་མི་བསླུ་བ་མ་གྲུབ་པའི་རིག་པ། དབྱེ་བསྡུ་ནི། ཚད་མིན་གྱི་བློ་ལ་ཡུལ་ལ་འཇུག་ཚུལ་གྱི་སྒོ་ནས་ཕྱེ་ན། མ་རྟོགས་ལོག་རྟོག་ཐེ་ཚོམ་སྟེ། །ཚད་མའི་འགལ་ཟླ་རྣམ་པ་གསུམ་དུ་གྲངས་ངེས་ཏེ། གཏན་ཚིགས་ལྟར་སྣང་དེ་འགལ་མ་ངེས་མ་གྲུབ་གསུམ་དུ་ངེས་པའི་ཕྱིར། ཁྱབ་སྟེ། གཏན་ཚིགས་མ་གྲུབ་པས་བསྒྲུབ་བྱ་བསྒྲུབ་པ་ལ་མཐུ་མེད་པ་ལྟར་མ་རྟོགས་པ་ལའང་བློ་གང་ལའང་འཇུག་པའི་མཐུ་མེད་དོ། །གཏན་ཚིགས་མ་ངེས་པས་སོམ་ཉི་བསྐྱེད་པ་ལྟར་ཐེ་ཚོམ་གྱིས་གནས་ལུགས་ལས་མཐའ་གཞན་དུ་དོགས་པར་བྱེད། གཏན་ཚིགས་འགལ་བས་གང་མི་འདོད་པ་བསྒྲུབ་པ་ལྟར་ལོག་རྟོགས་ཀྱིས་གང་མ་ཡིན་པ་དེ་རྟོགས་པར་བྱེད་དོ། །གཏན་ཚིགས་ཡང་དག་གིས་གང་འདོད་པའི་དོན་བསྒྲུབ་པ་ལྟར་ཚད་མས་ཀྱང་གང་འདོད་པའི་དོན་དེ་ཡིན་པ་ལྟར་རྟོགས་སོ། །དེས་ན་རྟགས་སུ་བཀོད་ཚད་ལ་བཞི་ལས་མི་སྲིད་ལ། གཅིག་སྐྱོན་མེད་ཡིན་པས་སྐྱོན་ཅན་གསུམ་ལས་མི་སྲིད་པ་ལྟར་བློའི་འཇུག་ཚུལ་མཐའ་དག་ལ་བཞི་ལས་མི་སྲིད་ལ། གཅིག་ཚད་མ་ཡིན་པས་ཚད་མ་མིན་པའི་བློ་གསུམ་ཁོ་ནར་གྲངས་ངེས་སོ། །མདོ་ལས། ཕྱོགས་ལ་མཐུ་མེད་སོམ་ཉི་དང་། །མི་འདོད་འདོད་པའི་ངེས་སྒྲུབ་བྱེད། །ཅེས་གསུངས་པ་ལྟར་རོ། །ངོ་བོ་ཡུལ་རྟོགས་ལུགས་ཀྱི་སྒོ་ནས་བསྡུ་ན་ཚད་མིན་གྱི་བློ་ཐམས་ཅད་ཡུལ་མ་རྟོགས་པ་གཅིག་པུར་འདུ་སྟེ། ལོག་ཤེས་ནི་ཡུལ་ཕྱིན་ཅི་ལོག་ཏུ་འཛིན་པའི་ཕྱིར་དང་། ཐེ་ཚོམ་ནི་ཡུལ་མཐའ་གཞན་དུ་དོགས་པའི་ཕྱིར། སོ་སོའི་རྣམ་གཞག་ལ། མ་རྟོགས་པའི་བློའི་མཚན་ཉིད་ཡུལ་དེ་དང་དེ་མིན་དུ་འཛིན་པའི་ནུས་པས་སྟོང་པའི་རིག་པ། དབྱེ་ན་གསུམ་སྟེ། ཡུལ་དེ་ལ་གཏན་མ་ཞུགས་ནས་མ་རྟོགས་པ་ནི། ཡུལ་དེ་ལ་བློ་ཁ་མ་ཕྱོགས་པ་སྟེ། རྟོག་གེ་མི་ཤེས་པ་ལ་ཚུལ་གསུམ་གྱི་འགྲོ་ལྡོག་དྲིས་པ་ལྟ་བུ་དང་། ཞུགས་ཀྱང་འཚོལ་བའི་བྱ་བ་མ་རྫོགས་ནས་མ་རྟོགས་པ་ནི། སྒྲ་རྟག་མི་རྟག་དྲིས་པ་ན་དཔྱོད་པ་ལྟ་བུ་དང་། འཚོལ་བའི་བྱ་བ་རྫོགས་ཀྱང་མ་རྙེད་ནས་མ་རྟོགས་པ་ནི། དཔྱད་ཀྱང་བློའི་ཡུལ་དུ་མ་བྱུང་བ་སྟེ། དེ་ལ་དབྱེ་ན་གསུམ། རྟོགས་བྱའི་ཡུལ་མེད་ནས་མ་རྟོགས་པ་ནི། འདས་པའི་དོན་ལ་འཇུག་པའི་བཅད་ཤེས་ལྟ་བུ་དང་། རྟོགས་བྱེད་ཀྱི་བློ་བསླད་ནས་གཞན་སེལ་གྱི་ངོར་མ་རྟོགས་པ་ནི། རྟོག་པས་བུམ་གཟུགས་འཛིན་པ་ན་དེའི་སྐད་ཅིག་མ་ལྟ་བུ་དང་། ཤེས་བྱེད་ཀྱི་ཡུལ་མ་ཡིན་ནས་མ་རྟོགས་པ་ནི། ཚུར་མཐོང་བའི་བློས་ཡུལ་དུས་རང་བཞིན་གྱིས་བསྐལ་པའི་དོན་ལ་དཔྱོད་པ་ལྟ་བུའོ། །ལོག་ཤེས་ཀྱི་མཚན་ཉིད་ཡུལ་དེར་འཛིན་པ་ལ་དེ་མིན་གྱིས་གནོད་པའི་རིག་པ། དབྱེ་ན། རྟོག་པ་ལོག་ཤེས་དང་རྟོག་མེད་ལོག་ཤེས་གཉིས། དང་པོའི་མཚན་ཉིད་ཡུལ་ཕྱིན་ཅི་ལོག་ཏུ་མཐའ་གཅིག་ཏུ་མི་གསལ་བར་སྣང་བའི་རིག་པ། དབྱེ་ན། རྣམ་པ་ལ་ལོག་པར་རྟོག་པ་ཐག་ཁྲ་ལ་སྦྲུལ་དུ་འཁྲུལ་བ་ལྟ་བུ་དང་། དུས་ལ་ལོག་པར་རྟོག་པ་ད་ལྟར་གྱི་སྔོན་པོ་ལ་འདས་པའི་སྔོན་པོ་འཛིན་པ་ལྟ་བུ་དང་། ཡུལ་ལ་ལོག་པར་རྟོག་པ་ཤ་པ་འདིའང་ཙནྡན་དང་སྤྱི་གཅིག་པ་ཡིན་ནོ་སྙམ་པ་སྤྱི་འཛིན་པའི་ཤེས་པ་ལྟ་བུ་སྟེ་གསུམ། རྟོག་མེད་ལོག་ཤེས་ཀྱི་མཚན་ཉིད། ཡུལ་ཕྱིན་ཅི་ལོག་ཏུ་མཐའ་གཅིག་ཏུ་གསལ་བར་སྣང་བའི་རིག་པ། དབྱེ་ན། དབང་ཤེས་འཁྲུལ་པ་ཟླ་བ་གཅིག་ལ་གཉིས་སུ་སྣང་བའི་མིག་ཤེས་ལྟ་བུ་དང་། ཡིད་ཤེས་བསླད་པ་རྨི་ལམ་གསལ་སྣང་གི་ཤེས་པ་ལྟ་བུ་སྟེ། སོ་སོར་ཕྱེ་ན་རྟོག་པ་ལོག་ཤེས་ལ་གསུམ། རྟོག་མེད་ལོག་ཤེས་ལ་གཉིས་ཏེ་རྣམ་པ་ལྔའོ། །ཐེ་ཚོམ་གྱི་མཚན་ཉིད་ཡུལ་དེར་འཛིན་ན་ཡང་དེ་མིན་སྲིད་པའི་རིག་པ། ཡང་ན་མཐའ་གཞན་དུ་དོགས་པའི་རིག་པ། དབྱེ་ན་མངོན་གྱུར་དང་བག་ལ་ཉལ་གཉིས། དང་པོ་ནི་ཐེ་ཚོམ་དངོས་སུ་ཞུགས་པ་སྟེ། དབྱེ་ན་ཆ་མཉམ་པ་དང་ཤས་ཆེར་འཛིན་པའི་ཐེ་ཚོམ་གཉིས། དང་པོ་ནི། སྦྱིན་པ་ལས་འབྲས་བུ་ལོངས་སྤྱོད་འབྱུང་ངམ་མི་འབྱུང་སྙམ་པ་ལྟ་བུའོ། །གཉིས་པ་ལ་སྦྱིན་པ་ལས་འབྲས་བུ་ལོངས་སྤྱོད་འབྱུང་ངམ་མི་འབྱུང་། ཕལ་ཆེར་འབྱུང་སྙམ་པ་ལྟ་བུ་དོན་འགྱུར་གྱི་ཐེ་ཚོམ་དང་ཕལ་ཆེར་མི་འབྱུང་སྙམ་པ་དོན་མི་འགྱུར་གྱི་ཐེ་ཚོམ་ཡིན་ནོ། །བག་ལ་ཉལ་ནི་སྒྲོམ་ནང་གི་ས་བོན་ལྟ་བུ་རྐྱེན་དང་ཕྲད་ན་ནུས་པ་ཡོད་པ་སྟེ། དེ་ཡང་རྟགས་སུ་བཀོད་པ་ལ་ལྟོས་པ། མ་ངེས་པའི་རྟགས་ལ་བརྟེན་པའི་བློ་མཐའ་དག་དང་། རྟགས་ལ་མ་ལྟོས་པ་ཁྲོན་པ་ན་ཆུ་ཡོད་དམ་སྙམ་པ་ལྟ་བུ་སྟེ། མདོར་ན་རྟགས་ལ་མ་ལྟོས་པར་ལྐོག་གྱུར་ལ་འཇུག་པའི་བློ་ནི་བདེན་ཡང་རུང་བརྫུན་ཡང་རུང་བརྟགས་ན་ཐེ་ཚོམ་ཡིན་ནོ། །འཇུག་བསྡུ་བ་ནི། ཚད་མའི་ཤེས་པ་གཉིས་པོ་ཡང་ཡུལ་ཅན་ཡིན་ལུགས་ཀྱི་ངོས་ནས་དཔྱད་ན་རང་རིག་ཚད་མར་འདུས་ལ། ཚད་མ་མིན་པའི་ཤེས་པ་གསུམ་པོ་ཡང་ཡུལ་རྟོགས་ལུགས་ཀྱི་ངོས་ནས་དཔྱད་ན་ཡུལ་མ་རྟོགས་པ་ལས་དོན་གཞན་མིན་ནོ། །མདོར་ན་ཚད་མ་རིགས་པའི་གཏེར་ལས་བློ་བརྟག་པའི་རབ་ཏུ་བྱེད་པ་གཉིས་པའི་གསལ་བྱེད་རེ་ཞིག་རྫོགས་སོ།། །།གསུམ་པ་བློ་དེས་ཡུལ་རྟོགས་པའི་ཚུལ་ལ་བཞི་ལས། དང་པོ་སྤྱི་དང་བྱེ་བྲག་རྟོགས་པའི་ཚུལ་ལ་གསུམ་ལས། དང་པོ་ཡུལ་དང་ཡུལ་ཅན་གྱི་རྣམ་གཞག་སྤྱིར་བསྟན་པ་ལ་གནས་ལུགས་ནི། ཤེས་བྱ་ཆོས་ཅན། རང་མཚན་གསལ་བར་འཛིན་པའི་བློ་གང་ཡིན་རྟོག་མེད་ཡིན་ཏེ། དེ་སྒྲ་དོན་འདྲེ་རུང་དུ་འཛིན་པ་དང་བྲལ་བའི་ཕྱིར། སྤྱི་འཛིན་པའི་བློ་གང་ཡིན་རྟོག་པ་ཡིན་ཏེ། དེ་གང་ཡིན་སྒྲ་དོན་སྣང་བའི་རིག་པ་ཡིན་པའི་ཕྱིར། རང་སྤྱི་གཉིས་ཡོད་པ་དེ་ལ་རང་མཚན་དང་གསལ་བ་དང་རྫས་དང་ལོག་པ་གང་ཡིན་དངོས་པོ་ཡིན་ཏེ། དོན་བྱེད་ནུས་པའི་ཕྱིར། སྤྱི་དང་གཞན་སེལ་དང་ལྡོག་པ་དང་རྣམ་གཅོད་དང་འདྲེས་པ་དང་། འབྲེལ་པ་དང་། ཀུན་རྫོབ་གང་ཡིན་ནི་དངོས་པོར་མེད་དེ། དོན་བྱེད་མི་ནུས་པའི་ཕྱིར། རྫས་དང་ལྡོག་པ་སྤྱི་དང་བྱེ་བྲག་སྣང་བ་དང་གཞན་སེལ་རྟོག་པ་དང་རྟོག་མེད་རྣམས་ལ་གཞན་བོད་བསྡུས་པ་ཁ་ཅིག་རྫས་དང་སྒྲུབ་པ་སྤྱི་དང་ལྡོག་པ་ལ་སོགས་པ་རེས་འགའ་མཚུངས་པ་ལྟར་འཆད། རེས་འགའ་མི་མཚུངས་པ་ལྟར་འཆད། རེས་བློ་ཆོས་ལྟར་འཆད། རེས་དོན་ཆོས་ལྟར་འཆད། རེས་འགའ་སྤྱི་བསྒྲུབ་པ་ལྟར་འཆད། རེས་འགའ་སྤྱི་འགོག་པ་ལྟར་བྱེད་པས་སྡེ་བདུན་གྱི་རྣམ་གཞག་གཞན་དུ་འཆད་ལ། ཁོ་བོ་ནི་སྡེ་བདུན་གྱི་གཞུང་ནས་བཤད་པ་བཞིན་འཆད་དེ། ཤེས་བྱ་འདི་ལ་མཐའ་བཅད་ན་ཡུལ་ལ་རྫས་དང་ལྡོག་པ་སྤྱི་དང་བྱེ་བྲག་ཏུ་ངེས་ཏེ། ཡུལ་ལ་རང་སྤྱི་གཉིས་སུ་ངེས་པའི་ཕྱིར། ཡུལ་ཅན་བློ་ལ་རྟོག་པ་དང་རྟོག་མེད་གཉིས་སུ་ངེས་ཏེ། གསལ་བར་སྣང་བ་དང་མི་གསལ་བར་སྣང་བ་གཉིས་སུ་ངེས་པའི་ཕྱིར། འཛིན་སྟངས་ལ་སྣང་བ་དང་སེལ་བས་འཇུག་པ་གཉིས་སུ་ངེས་ཏེ། སྒྲུབ་པ་དང་ཆ་ཤས་ཕྱེ་ནས་འཇུག་པ་གཉིས་སུ་ངེས་པའི་ཕྱིར་ཞེས་འཆད་དོ། །སྔ་རབས་པ་ཁ་ཅིག་རྫས་ཆོས་ཀྱི་མཚན་ཉིད། དངོས་འགལ་རྫས་གཅིག་ལ་མི་འདུ་བ། ལྡོག་ཆོས་ཀྱི་མཚན་ཉིད། དངོས་འགལ་ལྡོག་པ་གཅིག་ལ་མི་འདུ་བ་ཞེས་ཟེར་ལ། ད་ལྟའི་བོད་བསྡུས་པ་ཁ་ཅིག་རྫས་ཆོས་ཀྱི་མཚན་ཉིད། གཞི་གྲུབ། ཁྱོད་ཀྱང་ཁྱོད་མ་ཡིན། ཁྱོད་མ་ཡིན་དེ་ཡང་ཁྱོད་མ་ཡིན་པ། ལྡོག་ཆོས་ཀྱི་མཚན་ཉིད། ཁྱོད་ཀྱི་དངོས་འགལ་ཡོད་པ་གང་ཞིག ཁྱོད་ཁྱོད་མ་ཡིན་པ་དེ་ཡིན་པའམ། ཁྱོད་མ་ཡིན་དེ་ཁྱོད་ལས་ཐ་དད་པའི་སྒོ་ནས་ཁྱོད་ཡིན་པ་གང་རུང་ཡིན་པ། ཁ་ཅིག་གཞི་གྲུབ་རྫས་ཆོས་མ་ཡིན་པ། གཞི་གྲུབ་ལྡོག་ཆོས་མ་ཡིན་པ་ཟེར་རོ། །དང་པོ་མི་འཐད་དེ། ལྡོག་པ་གང་ཡིན་ཐམས་ཅད་ཆོས་ཅན། རྫས་ཆོས་ཡིན་པར་ཐལ། མཚན་ཉིད་དེ་ཡིན་པའི་ཕྱིར། འདོད་ན། སྒྲ་མི་རྟག་པར་བསྒྲུབ་པའི་རྟགས་ཆོས་དོན་གསུམ་ཡང་རྫས་ཆོས་ཡིན་པས་སྒྲའི་སྟེང་དུ་བྱས་པ་རྟོགས་པ་ན་མི་རྟག་པ་རྟོགས་པར་ཐལ། སྒྲའི་སྟེང་དུ་བྱས་མི་རྟག་རྫས་གཅིག་ཡིན་པའི་ཕྱིར། མ་ཁྱབ་སྟེ། ལྡོག་པ་ཐ་དད་པས་སོ་ཞེ་ན། དེ་ལྟར་ན་རྫས་ཆོས་ཡིན་པ་ཉམས་སོ། །གཞན་ཡང་རྗེས་དཔག་ཆོས་ཅན། ཁྱོད་ཀྱི་དངོས་ཡུལ་དེ་ལ་རྫས་ཆོས་འཐད་པ་མ་ཡིན་པར་ཐལ། ཁྱོད་ཀྱིས་དངོས་པོ་སྣང་ནས་མི་འཛིན་པས་སོ། །དེས་ན་ཆོས་ཅན། ལྡོག་པའི་སྒོ་ནས་རང་བཙན་རྟོགས་པར་བཞེད་དེ། རང་ཡུལ་ལ་སེལ་བའི་སྒོ་ནས་འཇུག་པ་ཡིན་པའི་ཕྱིར། གཉིས་པ་ཡང་མི་འཐད་དེ། ལྡོག་པ་ཆོས་ཅན། རྫས་ཆོས་ཡིན་པར་ཐལ། མཚན་ཉིད་དེའི་ཕྱིར། འདོད་ན། ཁྱེད་ཀྱི་ངོ་བོ་གྲུབ་པར་ཐལ་ལོ། །འདོད་ན། ལྡོག་པ་ངོ་བོ་ཉིད་མེད་ཕྱིར། །ཞེས་རྣམ་འགྲེལ་ལས་བཤད་པ་དང་འགལ་ལོ། །གསུམ་པ་ཡང་མི་འཐད་དེ། རྫས་ཆོས་རྟོགས་པ་ལྡོག་ཆོས་རྟོགས་པ་ལ་ལྟོས་དགོས་པའི་ཕྱིར་རོ། །ཁྱད་པར་དུ་སྤྱི་དང་བྱེ་བྲག་དཔྱད་པ་ལ། སྤྱིའི་མཚན་ཉིད། གཞན་རིགས་མི་མཐུན་པ་ལས་ལྡོག་པ་གང་ཞིག རང་གི་གསལ་བ་ལ་ཐུན་མོང་བར་རྗེས་སུ་འགྲོ་བ། བྱེ་བྲག་གི་མཚན་ཉིད། གཞན་རིགས་མི་མཐུན་ལས་ཀྱང་ལོག རིགས་མཐུན་ལས་ཀྱང་ལོག་པའི་ལྡོག་པ་གཉིས་ཚོགས་པ། དབྱེ་ན། ཤ་པ་ཙནྡན་ལ་སོགས་པ་རྫས་ཐ་དད་ཕྱོགས་ཀྱིས་བསྡུས་པ་རྣམས་ཐད་ཀའི་བྱེ་བྲག་ཡིན་ལ། དེ་དང་འབྲེལ་བ་ཤིང་ཉིད་ལ་སོགས་པ་ནི་ཐད་ཀའི་སྤྱིའོ་ཞེས་པ་སེལ་ངོ་ཡིན་ནོ། །ཤ་པ་ལ་སོགས་པ་དངོས་པོ་གཅིག་ཉིད་ཀྱི་སྐད་ཅིག་སྔ་མ་དང་ཕྱི་མ་དུས་ཀྱིས་བསྡུས་པ་རྣམས་གོང་མའི་བྱེ་བྲག་ཡིན་ལ། དེ་དང་འབྲེལ་བ་སྐད་ཅིག་ཉིད་ནི་གོང་མའི་སྤྱིའོ། །མདོར་ན་ཐད་ཀ་དང་གོང་མའི་སྤྱི་དང་བྱེ་བྲག་གཉིས་གཉིས་ཡོད་དོ། །ཐད་ཀའི་བྱེ་བྲག་རྣམས་ཕྱོགས་ལ་ལྟོས་པས་ནང་ཕན་ཚུན་རྫས་ཐ་དད། གོང་མའི་བྱེ་བྲག་རྣམས་དུས་ལ་ལྟོས་པས་སྐད་ཅིག་ད་ལྟར་བ་དངོས་པོ། འདས་པ་འགགས། མ་འོངས་པ་མ་སྐྱེས་པས་དངོས་པོར་མེད་པའི་ཕྱིར་གཅིག་པ་བཀག་པའི་ཐ་དད་དོ། །སྤྱི་དང་བྱེ་བྲག་ནི་རྫས་དེ་ཉིད་དང་གཞན་དུ་མེད་དོ། །དེའི་དོན་གཏན་ལ་དབབ་པ་ལ་གསུམ་ལས། གཞན་ལུགས་དགག་པ་ལ་རིགས་པ་དང་ལུང་གིས་དགག་པ་གཉིས། དང་པོ་ལ་རྫས་ཐ་དད་དང་གཅིག་ཏུ་འདོད་པ་དགག་པ་གཉིས། དང་པོ་ནི་མུ་སྟེགས་བྱེ་བྲག་པ་ཁ་ཅིག་ན་རེ། སྤྱི་ཆེན་པོ་ཡོད་པ་ཉིད་ལྟ་བུ་དང་། ཉི་ཚེ་བའི་སྤྱི་བ་ལང་ཉིད་ལྟ་བུ་སྟེ། དེ་གཉིས་ཀའང་དངོས་པོ་ཐམས་ཅད་ལ་ཁྱབ་པ་རྟག་པ་མི་སྣང་བ་གསལ་བར་དཀར་ཟལ་སོགས་པ་དང་འདུ་བའི་འབྲེལ་པས་སྦྲེལ་བ། ཐག་པ་གཅིག་ལ་བ་ལང་གི་ཚོགས་བཏགས་པ་ལྟ་བུའི་སྤྱི་གསལ་རྫས་ཐ་དད་ཡིན་ཞེས་ཟེར་རོ། །ཤེས་བྱ་ཆོས་ཅན། གསལ་བ་ལས་རྫས་ཐ་དད་པའི་སྤྱི་མེད་པར་ཐལ། དེ་ཡོད་ན་ཚད་མ་ལ་སྣང་རུང་བ་གང་ཞིག དེ་ཚད་མས་དམིགས་པ་མེད་པས་སོ། །དཔེར་ན་རི་བོང་གི་རྭ་བཞིན་ནོ། །གཉིས་པ་ལ་སྤྱི་གཅིག་བྱེ་བྲག་དུ་མ་དང་རྫས་གཅིག་པ་དགག སྤྱི་དུ་མ་བྱེ་བྲག་དུ་མ་དང་རྫས་གཅིག་པ་དགག མཚུངས་པའི་སྤྱི་དགག་པ་དང་གསུམ། དང་པོ་ནི་གྲངས་ཅན་ཏེ། རྡུལ་མུན་པ་སྙིང་སྟོབས་གསུམ་ཆ་མཉམ་པའི་སྤྱི་གཙོ་བོ་དེ་གསལ་བ་ལ་མེ་ལ་ཚ་བ་ལྟར་གཅིག་ཏུ་ཡོད་པས་སྤྱི་དང་བྱེ་བྲག་རྫས་གཅིག་ཡིན་ཞེས་ཟེར་རོ། །བོད་བསྡུས་པ་ཁ་ཅིག་ཤིང་ཙམ་དང་ཤ་པ་ལ་སོགས་གསལ་བ་རྣམས་རྫས་གཅིག དེ་ལ་སོགས་པ་དངོས་པོ་གཞིར་བྱས་ཀྱི་སྤྱི་བྱེ་བྲག་རྫས་གཅིག་ཡིན་ནོ། །ཞེས་སྨྲའོ། །འདི་སྐད་འདོད་པའི་གྲངས་ཅན་དང་བོད་རྣམས་མཐུན་ནོ། །དེ་དགག་པ་ནི། ཤེས་བྱ་ཆོས་ཅན། དངོས་པོ་གཞིར་བྱས་ཀྱི་སྤྱི་བྱེ་བྲག་རྫས་གཅིག་ཏུ་ཡོད་པ་མིན་པར་ཐལ། དངོས་པོ་གཞིར་བྱས་ཀྱི་སྤྱི་བྱེ་བྲག་རྫས་གཅིག་ཡིན་ན་བྱེ་བྲག་གཅིག་མངོན་སུམ་དུ་སྣང་བ་ན་དེ་དང་རྫས་གཅིག་པའི་སྤྱི་སྣང་དུ་རུང་བ་གང་ཞིག དེ་སྣང་བ་མིན་པའི་ཕྱིར། ངན་རྟོག་རྣམས་ཀྱི་ལོག་རྟོག་མང་བས་བརྟགས་ནས་དགག ཧ་ཅང་ཐལ་བས་དགག་པ་གཉིས། དང་པོ་ནི་གལ་ཏེ་ཡུལ་དང་དུས་དང་རྣམ་པ་ཐ་དད་པའི་བྱེ་བྲག་ཤ་པ་ཙནྡན་ལ་སོགས་པ་རྣམས་དངོས་པོ་དང་ཤིང་ལ་སོགས་པའི་སྤྱི་གཅིག་དང་རྫས་གཅིག་ན། ཤེས་བྱ་ཆོས་ཅན། རང་མཚན་གཅིག་སྐྱེ་བ་ན་དངོས་པོ་ཡང་སྐྱེ། རང་མཚན་གཅིག་འཇིག་པ་ན་དངོས་པོ་ཡང་འཇིག་པར་ཐལ། དངོས་པོ་གཞིར་བྱས་ཀྱི་སྤྱི་བྱེ་བྲག་རྫས་གཅིག་ཡིན་པའི་ཕྱིར་རམ། དངོས་པོའི་ཁྱད་པར་གང་ཡིན་ཐམས་ཅད་སྤྱི་དངོས་པོ་དེ་དང་རྫས་གཅིག་ཡིན་པའི་ཕྱིར། དེ་རྣམས་སྐྱེ་འཇིག་ཅིག་ཆར་བྱེད་པ་མིན་ན། ཤེས་བྱ་ཆོས་ཅན། དེ་རྣམས་སྐྱེ་འཇིག་ཐ་དད་དུ་བྱེད་པར་ཐལ། དེ་རྣམས་སྐྱེ་འཇིག་བྱེད་པ་གང་ཞིག སྐྱེ་འཇིག་ཅིག་ཆར་དུ་བྱེད་པ་ནི་མིན་པའི་ཕྱིར། འདོད་མི་ནུས་ཏེ། རྫས་གཅིག་ལ་སྐྱེ་འཇིག་ཆ་གཉིས་འགལ་བའི་ཕྱིར། དེ་སྐད་དུ་རྣམ་ངེས་ལས། དེ་གྲུབ་ན་མ་གྲུབ་པའམ། རྒྱུ་ཐ་དད་པ་ནི་དེའི་རང་བཞིན་དུ་རིགས་པ་མ་ཡིན་ནོ། །དངོས་པོ་རྣམས་ཀྱི་ཐ་དད་པའམ་རྒྱུ་ཐ་དད་པ་ནི་འདི་ཁོ་ན་ཡིན་ཏེ། ཆོས་འགལ་བར་གནས་པའམ། རྒྱུ་ཐ་དད་པའོ། །དེས་ཀྱང་ཐ་དད་པར་མི་འགྲུབ་ན་ནི་འགའ་ཡང་གང་ལས་ཐ་དད་པ་མེད་པས་རིལ་རྫས་གཅིག་ཏུ་འགྱུར་རོ། །ཞེས་དང་། རྣམ་འགྲེལ་གྱི་རང་འགྲེལ་ལས། དེས་ན་ལྷན་ཅིག་སྐྱེ་བ་དང་འཇིག་པ་དག་དང་ཐམས་ཅད་ལ་ཐམས་ཅད་ཉེ་བར་སྦྱོར་བར་འགྱུར་རོ། །ཞེས་གསུང་པའི་ཕྱིར་རོ། །གཉིས་པ་ནི། སྤྱི་བྱེ་བྲག་རྫས་གཅིག་ཡིན་ན་ཧ་ཅང་ཐལ་ཏེ། ཤེས་བྱ་ཆོས་ཅན། ཡན་ལག་ཐམས་ཅད་ལ་ཁྱབ་པའི་ཡན་ལག་ཅན་རྫས་གཅིག་ཡོད་པ་དགག་མི་ནུས་པར་ཐལ། དངོས་པོ་གཞིར་བྱས་ཀྱི་སྤྱི་དང་བྱེ་བྲག་རྫས་གཅིག་ཡིན་པའི་ཕྱིར། འདི་ལྟར་མི་མཚུངས་ཏེ། གང་དུ་མ་དང་འབྲེལ་བ་དེ་གཅིག་མ་ཡིན་ཏེ། སྣོད་ཐ་དད་ཀྱི་རྒྱ་ཤུག་བཞིན། ཡན་ལག་ཅན་གྱི་རྫས་ཀྱང་དུ་མ་དང་འབྲེལ་བ་ཡིན་ནོ། །ཞེས་པའི་ཐལ་བས་ཁེགས་སོ་ཞེ་ན། སྤྱི་དངོས་པོ་བ་དེ་ཆོས་ཅན། གཅིག་མ་ཡིན་པར་ཐལ། གསལ་བ་དུ་མ་དང་འབྲེལ་བའི་ཕྱིར། ཞེས་པ་ཁེགས་སོ། །ཡང་ཤེས་བྱ་ཆོས་ཅན། ལག་པ་གཡས་པ་གཡོ་བ་ན་ལུས་ཐམས་ཅད་གཡོ་བ་དང་། ལག་པ་གཡས་པ་གོས་ཀྱིས་བསྒྲིགས་པ་ན། མཚོན་གྱིས་ཁ་བསྒྱུར་བ་ན། ལུས་ཐམས་ཅད་གོས་ཀྱི་བསྒྲིབས་པ་དང་། མཚོན་གྱིས་བསྒྱུར་བར་ཐལ། ལུས་ཀྱི་ཡན་ལག་དང་ཡན་ལག་ཅན་རྫས་གཅིག་ཡིན་པའི་ཕྱིར། ཞེས་པས་ཡན་ལག་ཅན་རྫས་གཅིག་ཡོད་པ་ཁེགས་སོ་ཞེ་ན། ལག་པ་གཡས་པ་གཡོ་བ་ན་དངོས་པོ་ཡང་གཡོ་བར་ཐལ། དེ་གཉིས་རྫས་གཅིག་ཡིན་པའི་ཕྱིར། ཞེས་སོགས་ཀྱིས་མཚུངས་སོ། །གཞན་ཡང་དངོས་པོ་གཞིར་བྱས་ཀྱི་སྤྱི་བྱེ་བྲག་རྫས་གཅིག་ཡིན་ན། དབང་པོའི་མངོན་སུམ་ཐམས་ཅད་རྟོག་བཅས་སུ་ཐལ། རང་མཚན་གཅིག་མངོན་སུམ་དུ་མཐོང་བ་ན་སྤྱི་དངོས་པོ་བ་དེ་ཡང་མངོན་སུམ་དུ་མཐོང་དགོས་པའི་ཕྱིར། མ་གྲུབ་ན། དེ་གཉིས་རྫས་གཅིག་ཡིན་པ་བུད། དེ་ལ་ཁྱབ་པ་ཡོད་དེ། རྫས་གཅིག་ལ་མངོན་སུམ་ལ་སྣང་མི་སྣང་ཆ་གཉིས་མེད་པའི་ཕྱིར། དེ་སྐད་དུ་རྣམ་འགྲེལ་ལས། དོན་གྱི་རང་གི་ངོ་བོ་གཅིག །བདག་ཉིད་མངོན་སུམ་ཡིན་པ་ལ། །ཚད་མ་རྣམས་ཀྱིས་བརྟག་བྱ་གང་། །མ་མཐོང་ཆ་གཞན་ཅི་ཞིག་ཡོད། །ཅེས་དང་། དེ་ཕྱིར་དངོས་པོ་མཐོང་བ་ཡིས། །ཡོན་ཏན་མཐའ་དག་མཐོང་བ་ཉིད། །ཅེས་སོགས་གསུངས་པའི་ཕྱིར་རོ། །གཞན་ཡང་སྤྱི་དང་བྱེ་བྲག་རྫས་གཅིག་ཡིན་ན། འགལ་བ་ཀུན་ཀྱང་རྫས་གཅིག་ཏུ་འགྱུར་ཏེ། འདི་ལྟར་ཤེས་བྱ་ཆོས་ཅན། འགལ་བ་སྣང་མུན་དང་། ཚ་རེག་དང་གྲང་རེག་དང་། བདག་འཛིན་དང་བདག་མེད་རྟོགས་པའི་ཡེ་ཤེས་དང་། དཀར་དམར་སོགས་རྫས་གཅིག་ཏུ་ཐལ། དེ་རྣམས་ཀྱི་སྤྱི་དངོས་པོ་བ་དང་རྫས་གཅིག་ཡིན་པའི་ཕྱིར། ཁྱབ་སྟེ། རྫས་གཅིག་ཡིན་ན་གཅིག་ཡིན་དགོས་པའི་ཕྱིར་ཏེ། རང་མཚན་རྫས་གཅིག་པ་རྣམས་ལ་ཐ་དད་དུ་སྣང་བ་དེ་རྟོག་པས་བསླད་པ་ཡིན་པའི་ཕྱིར་ཏེ། རང་མཚན་རྫས་གཅིག་པ་རྣམས་ཐ་དད་དུ་མེད་པའི་ཕྱིར། དེ་སྐད་དུ་རྣམ་འགྲེལ་ལས། དམ་པའི་དོན་གྱི་དོན་རྣམས་ནི། །རང་གིས་འདྲེ་དང་ཐ་དད་མེད། །དེ་ལ་ངོ་བོ་གཅིག་པ་དང་། །དུ་མ་བློ་ཡིས་བསླད་པ་ཡིན། །ཞེས་གསུངས་པའི་ཕྱིར་རོ། །གཉིས་པ་ནི་ཁ་ཅིག་ན་རེ། སྤྱི་གཅིག་བྱེ་བྲག་དུ་མ་དང་རྫས་གཅིག་པ་མེད་ཀྱང་བྱེ་བྲག་རེ་རེ་དང་རྫས་གཅིག་པའི་སྤྱིའང་དུ་མ་ཡོད་ཅེ་ན། ཤ་པའི་སྤྱི་ལྡོག་པ་གཉིས་ཚོགས་སུ་ཐལ། སྤྱི་དུ་མ་ཡིན་པའི་ཕྱིར། འདོད་ན། བྱེ་བྲག་ཏུ་ཐལ། འདོད་ན། རང་གི་གསལ་བ་དུ་མ་ལ་ཁྱབ་པའི་སྤྱིའི་མཚན་ཉིད་མི་འགྲུབ་ཅིང་། ཤ་པའི་བྱེ་བྲག་གྲུབ་ཀྱང་ཤིང་གཞན་གྱི་སྤྱི་མི་གྲུབ། ཤ་པའི་སྤྱི་ཁེགས་ཀྱང་ཤིང་གཞན་གྱི་བྱེ་བྲག་མི་ཁེགས། སྤྱི་ཡང་བྱེ་བྲག་བཞིན་དུ་མ་ཡིན་པས་སྤྱི་བཀག་པས་བྱེ་བྲག་ཁེགས་པ་དང་། བྱེ་བྲག་གྲུབ་པས་སྤྱི་འགྲུབ་པའི་དགག་སྒྲུབ་ཀྱི་རྣམ་པར་གཞག་པའང་འཇིག་པར་འགྱུར་རོ། །གསུམ་པ་ནི། ཁ་ཅིག་ན་རེ། སྤྱི་གཅིག་དང་དུ་མ་མི་འདོད་ཀྱི། ཤ་པ་ཙནྡན་ལ་སོགས་པ་ཡལ་ག་ལོ་འདབ་དང་ལྡན་པར་མཚན་ཉིད་མཚུངས་པའི་སྤྱི་གཅིག་དང་ཤ་པ་ལ་སོགས་པའི་བྱེ་བྲག་རྫས་གཅིག་ཡིན་ནོ་ལོ། །ཤེས་བྱ་ཆོས་ཅན། མཚུངས་པ་དོན་ལ་མེད་པར་ཐལ། མཚུངས་པ་རྟོག་པའི་བློ་ཆོས་ཡིན་པའི་ཕྱིར་ཏེ། མཚུངས་པ་ཕན་ཚུན་སྦྱར་ཞིང་སྡེབ་མཁན་རྟོག་པ་ཡིན་པས་སོ། །དོན་ལ་འདྲ་བ་ཡོད་ན། ཤེས་བྱ་ཆོས་ཅན། སྔོན་མ་མཐོང་བའི་པད་མ་རཱ་ག་གཅིག་མཐོང་བ་ན་པད་མ་རཱ་ག་གཞན་དང་འདྲའོ་སྙམ་པའི་བློ་སྐྱེ་བར་ཐལ། དོན་ལ་འདྲ་བ་ཡོད་པའི་ཕྱིར། གལ་ཏེ་དོན་ལ་མཚུངས་པའི་སྤྱི་མེད་མོད་རྟོག་པས་མཚུངས་པར་གཟུང་བ་ཙམ་སྤྱི་ཡིན་ནོ་ཞེ་ན། ཤེས་བྱ་ཆོས་ཅན། རྟོག་པས་མཚུངས་པར་གཟུང་བ་ཙམ་དེ་སྤྱི་མ་ཡིན་པར་ཐལ། མཚུངས་པ་ཡིན་ན་སྤྱི་གཅིག་ཏུ་མི་སྲིད་ལ། གཅིག་མ་ཡིན་པ་ལ་སྤྱིའི་སྒྲ་བློ་འཇུག་པ་མེད་པའི་ཕྱིར། ཆོས་ཅན། མཚུངས་པ་ཡིན་ན་གཅིག་ཏུ་མི་སྲིད་དེ། རང་ཉིད་རང་དང་མཚུངས་པ་མི་སྲིད་པའི་ཕྱིར། གཅིག་ཏུ་མ་ཤར་ཡང་མཚུངས་པར་འཛིན་པ་ཉིད་སྤྱི་ཡིན་ནོ་ཞེ་ན། ཆོས་ཅན། གཅིག་ཏུ་མ་ཤར་ཡང་མཚུངས་པར་འཛིན་པ་ཉིད་སྤྱི་མིན་པར་ཐལ། བློ་ལ་རིགས་གཅིག་མ་ཤར་ན་མཚུངས་པར་རྟོགས་ཀྱང་སྤྱིའི་གོ་མི་ཆོད་པའི་ཕྱིར། གལ་ཏེ་ཆོད་ན་དེའི་ཕྱིར། ཆོས་ཅན། ཐ་སྙད་ཀྱི་སྒོ་ནས་དོན་ལ་འཇུག་པ་ན་ཤིང་འོན་ཅིག་ཅེས་སྤྱི་གཅིག་གི་སྒྲ་མི་འཇུག་པར་ཤ་པ་དང་འདྲ་བ་འོན་ཅིག་ཅེས་བརྗོད་པས་དགོས་དོན་འགྲུབ་པར་ཐལ་ལོ། །འདོད་མི་ནུས་ཏེ། ཤ་པ་དང་ཕྱོགས་རེ་འདྲ་བ་ཤེས་བྱ་ཀུན་ལ་ཡོད་ལ། ཡུལ་དང་དུས་དང་རྣམ་པའི་ཁྱད་པར་གྱིས་ཐམས་ཅད་དུ་འདྲ་བ་གང་ནའང་མེད་པའི་ཕྱིར་རོ། །དེས་ན་སྤྱི་དོན་ལ་ཡོད་ན་རིགས་པ་དང་འགལ་བར་བསྟན་ནས། སྤྱི་དོན་ལ་ཡོད་ན་རིགས་པའི་རྒྱལ་པོ་ཆོས་གྲགས་ཀྱིས་གསུངས་པའི་རྣམ་གཞག་དང་ཡང་འགལ་བར་སྣང་སྟེ། རྣམ་འགྲེལ་ལས། སྤྱི་ཡི་བློ་ཡང་བསླད་པ་ཡིན། །ཞེས་དང་། རྟོག་པའི་ཤེས་པའི་ཡུལ་ཉིད་ཀྱིས། །སྒྲ་ཡི་དོན་ནི་བཏགས་པ་ཡིན། །དང་། སྤྱི་ནི་དངོས་མེད་ངོ་བོ་ཡིན། །དང་། དེ་ཡིས་ཇི་ལྟར་ཀུན་བཏགས་པ། །དེ་ནི་དམ་པའི་དོན་དུ་མེད། །དང་། འདི་ལའང་ངོ་བོ་ཅུང་ཟད་མེད། །དང་། རང་འགྲེལ་ལས། ཁྱད་པར་སྐྱེད་པར་བྱེད་པ་ཡིན་གྱི་སྤྱི་ནི་མ་ཡིན་ནོ། །དེའི་ཕྱིར་དེ་ཁོ་ན་དངོས་པོ་ཡིན་ནོ། །འདི་ལྟར། དོན་བྱེད་ནུས་པ་གང་ཡིན་པ། །དེ་འདིར་དོན་དམ་ཡོད་པའོ། །དངོས་པོ་དང་དངོས་པོ་མེད་པའི་མཚན་ཉིད་ནི། གང་དོན་བྱེད་པར་རུང་བ་ཉིད་དང་མི་རུང་བ་ཉིད་ཅེས་བྱ་བ་འདི་ཉིད་འཆད་པར་འགྱུར་རོ། །དོན་བྱེད་ནུས་པར་རུང་པའི་དོན། །དེ་ཡང་རྗེས་འགྲོ་མེད་གང་ཞིག །རྗེས་འགྲོ་དེ་ལས་འབྲས་མི་འབྱུང་། །དེ་བས་ན་སྤྱི་ཐམས་ཅད་ནི་དོན་བྱེད་ནུས་པར་རུང་བ་མེད་པ་ཉིད་ཀྱི་ཕྱིར། དངོས་པོ་མེད་པ་ཡིན་ལ། དངོས་པོ་ནི་ཁྱད་པར་ཁོ་ན་ཡིན་ཏེ། དེ་ཁོ་ན་ཉིད་ལས་དེ་གྲུབ་པའི་ཕྱིར། །དང་། དོན་གྱི་བྱ་བ་བྱེད་པ་གང་ཡིན་པ་དེ་ཉིད་དངོས་པོ་ཡིན་ནོ་ཞེས་བཤད་དེ། དེ་ཡང་ཁྱད་པར་ཁོ་ན་ཡིན་ཏེ། གང་ཡང་སྤྱི་ཞེས་བྱ་བ་དེ་ནི་དེ་ཉིད་གཞན་ལས་ལྡོག་པ་ཡིན། ཞེས་དང་། གཞན་ཡང་སྤྱི་གསལ་བ་དང་རྫས་གཅིག་དང་ཐ་དད་བརྟགས་ནས་རྫས་སུ་གྲུབ་པ་འགོག་པའི་ལུང་རིགས། གསལ་བ་རྣམས་ནི་རྗེས་མི་འགྲོ། །རྗེས་འགྲོ་གཞན་ནི་སྣང་བ་མེད། །དང་། གཞན་དུ་དངོས་པོ་ལས་ལྡོག་པ། །དངོས་པོར་མི་འགྱུར་འདི་འདྲ་ལས། །དང་། ཐ་དད་པ། །མེད་ན་ཅིག་ཆར་སྐྱེ་འཇིག་འགྱུར། །དེ་ལས་ཐ་དད་པས་དེ་ལྟར། །མི་འགྱུར་ཅེ་ན་གཅིག་འཇིག་ཚེ། །བདག་གནས་ན་ནི་དེ་ཡི་མིན། །དང་། གཞན་ཉིད་མིན་ན་རྗེས་འགྲོ་མེད། །གཞན་ཉིད་ན་ཡང་རྟེན་མིན་ཕྱིར། །དང་། དངོས་པོའི་ངོ་བོ་གཅིག་ཉིད་ཕྱིར། །ངོ་བོ་བློ་གང་ཐ་དད་ལས། །གཅིག་ནི་རྗེས་སུ་འགྲོ་ལྡོག་གི །དོན་གཅིག་སྤྱོད་ཡུལ་ཅན་མ་ཡིན། །ཐ་དད་འགྱུར་ན་དབྱེར་མེད་པའི། །ཐ་སྙད་དག་ཀྱང་རྒྱུ་མེད་འགྱུར། །དང་། སྒྲ་དོན་གྱི་འབྲེལ་པ་རྫས་འགོག་ནི། འབྲེལ་པ་དངོས་པོ་ཉིད་འགྱུར་མོད། །ཐ་དད་ཕྱིར་བློ་སྣ་ཚོགས་འགྱུར། །དེ་ལས་ཐ་དད་མིན་དེ་ཉིད། །འདི་ལས་གཞན་དངོས་ཡོད་མ་ཡིན། །དང་། ཞིག་པ་རྫས་འགོག་ནི། མེ་ལས་དོན་གཞན་གྱུར་པ་དག །སྐྱེ་ན་འཇིག་པ་མེད་པའི་ཕྱིར། །ཤིང་ནི་མཐོང་བ་ཉིད་དུ་འགྱུར། །ནས། །འཇིག་པ་གཞན་ཉིད་མ་ཡིན་ན། །ཤིང་ཉིད་འཇིག་པ་ཉིད་དུ་འགྱུར། །འདི་ལས་གཞན་པའི་རྣམ་པའང་མེད། །དང་། སྤྱི་དངོས་མེད་དུ་བསྒྲུབ་པའི་རིགས་པ་བརྒྱད་གསུངས་ནས། ཇི་སྐད་བཤད་ལས། བཟློག་གང་ཡིན། །དེ་ནི་རང་གི་མཚན་ཉིད་འདོད། །ཅེས་གསུངས་པའི་ཕྱིར་རོ། །མདོར་ན་སྡེ་བདུན་འདིར་ལྡོག་པ་གཞན་སེལ་གྱི་སྤྱི་དངོས་པོ་མ་ཡིན་ལས་ལོག་པའི་ལྡོག་པ་ལྟ་བུ་དང་། བློའི་གཞན་སེལ་གྱི་སྤྱི་སྤྱི་འཛིན་རྟོག་པ་ལ་སྣང་བའི་རྣམ་པ་ལ་ཕྱི་རོལ་དུ་བཏགས་པའི་བཏགས་ཆ་གཉིས་ལས་གཞན་པའི་སྤྱི་མ་བསྟན་ལ། དེ་གཉིས་ནི་དངོས་པོར་མེད་དེ། ལྡོག་པ་ངོ་བོ་ཉིད་མེད་ཕྱིར། །གནས་དང་མི་གནས་རྟོག་པ་མིན། །སྤྱི་ཡི་བློ་ཡང་བསླད་པ་ཡིན། །དེ་ཕྱིར་སུན་དབྱུང་བ་ཡང་མེད། །དང་། དོན་རྣམས་ཀྱི་ནི་སྤྱི་གང་ཡིན། །གཞན་ལས་ལྡོག་པའི་མཚན་ཉིད་ནི། །སྒྲ་འདི་དག་གིས་གང་བརྗོད་པ། །འདི་ལ་ངོ་བོ་ཅུང་ཟད་མེད། །ངོ་བོ་མེད་ཅན་སྤྱི་བློ་ལ། །སྤྱི་ཉིད་དུ་ནི་མཐོང་ཕྱིར་དང་། །དོན་ལ་འཁྲུལ་པ་མེད་པ་ནི། །སྤྱིར་འདོད་དེ་ཡང་བསླད་ཕྱིར་དང་། །དེ་ཉིད་དུ་ན་དོན་དངོས་སུ། །མེད་ཕྱིར་ངོ་བོ་ཅན་མ་ཡིན། །ཞེས་གསུངས་པའི་དོན་སོམས་ལ་སྤྱི་ཡང་ཡིན་དངོས་པོ་ཡང་ཡིན་པའི་དུག་ཆུས་མ་མྱོས་པར་མཛོད། སྤྱི་ཡིན་ན་དངོས་པོར་མེད་པ་དེའི་ཕྱིར། ཡན་ལག་ཅན་ཡིན་ན་དངོས་པོར་མེད་དགོས་ཏེ། རང་གི་ཡན་ལག་དང་རྫས་དེ་ཉིད་དང་གཞན་དུ་མ་གྲུབ་པའི་ཕྱིར་རོ། །རྗོད་བྱེད་ཀྱི་སྒྲ་ལ་དཔེར་བརྗོད་ན། ས་རཿཞེས་པའི་ཚིག་ནི་དངོས་པོར་མེད་དེ། རང་ལ་ཡོད་པའི་ཡི་གེ་ས་དང་དེའི་སྲོག་ཡིག་ཨ་དང་ཚེག་དྲག་རྣམས་དང་རྫས་དེ་ཉིད་དང་གཞན་དུ་མ་གྲུབ་པའི་ཕྱིར་ཏེ། ཡི་གེ་དེ་རྣམས་ཀྱང་རྫས་སུ་མ་གྲུབ་པའི་ཕྱིར་ཏེ། ཡི་གེ་དེ་རྣམས་རེ་རེ་ལ་ཡང་རང་གི་ཆ་ཤས་སྐད་ཅིག་མང་པོ་ཡོད་ལ། དེ་རྣམས་དང་རྫས་དེ་ཉིད་དང་གཞན་ཉིད་དུ་མ་གྲུབ་པའི་ཕྱིར་རོ། །ཁ་ཅིག་ན་རེ། རང་གི་ཡན་ལག་དེ་རྣམས་དང་རྫས་གཅིག་ཡིན་ལ། ཡན་ལག་རྣམས་ནང་ཕན་ཚུན་རྫས་ཐ་དད་ཡིན་ནོ་ཞེ་ན། དེ་ནི་གལ་ཏེ་ཡན་ལག་རྣམས་ཀྱི་རྫས་དང་ཡན་ལག་ཅན་གྱི་རྫས་གཅིག་ཡིན་ན་ཡན་ལག་རྣམས་ཀྱི་རྫས་ཀྱང་གཅིག་ཡིན་དགོས་པའི་ཕྱིར། དཔེར་ན་མི་སྤུན་གཉིས་ཀྱི་ཕ་གཅིག་ཡིན་ན། ཕུ་བོའི་ཕ་དང་ནུ་བོའི་ཕ་གཅིག་ཡིན་དགོས་པ་བཞིན་ནོ། །ཁ་ཅིག་ན་རེ། ཡན་ལག་རྣམས་ཀྱང་རྫས་གཅིག་ཡིན་ནོ་ཞེ་ན། ཡི་གེ་སྔ་མ་ས་དང་རྫས་གཅིག་ཡིན་ན་ཡི་གེ་ཕྱི་མ་ར་དང་རྫས་གཅིག་ཡིན་པ་བུད། ཡི་གེ་སའི་སྐད་ཅིག་དང་པོ་དང་རྫས་གཅིག་ཡིན་ན་དེའི་སྐད་ཅིག་དྲུག་པ་དང་རྫས་གཅིག་ཡིན་པ་བུད། ཁྱབ་སྟེ། དེ་རྣམས་ཡང་དག་ཀུན་རྫོབ་ཏུ་སྔ་མ་སྔ་མ་རྣམས་ཕྱི་མ་ཕྱི་མའི་རྒྱུ་ཡིན་པའི་ཕྱིར་རོ། །དེ་སྐད་དུ་རྣམ་འགྲེལ་ལས། ཡི་གེ་ཀུན་སློང་ཤེས་པ་ལས། །སྐྱེ་ལ་ཤེས་པས་སྒྲ་སྐྱེའོ། །དེ་ཡི་ཁྱད་པར་ཅན་དེ་ནི། །རྣ་བས་ངེས་པར་འགྱུར་བ་ཡིན། །ཤེས་དེས་བསྐྱེད་པའི་ཤེས་པ་ཅན། །དེ་ཐོས་མྱུར་མིན་ཐོས་པ་ཅན། །དེ་དྲན་པ་ལ་ལྟོས་ནས་ནི། །ཕྱིས་ནི་བདག་ཉིད་ལ་དྲན་བྱེད། །ཅེས་དེ་ལ་ཡོད་པའི་ཡི་གེ་རྣམས་ཡང་དག་ཀུན་རྫོབ་ཏུ་རྒྱུ་ཀུན་སློང་རིམ་ཅན་ལས་རིམ་ཅན་དུ་འཛིན། དྲན་ཤེས་རིམ་ཅན་གྱིས་རིམ་ཅན་དུ་དྲན་པའི་ཕྱིར་རོ། །དེ་ལྟར་ན་དངོས་པོ་མ་ཡིན་པར་འགལ་ལོ་ཞེ་ན། མི་འགལ་སྟེ། སྡེ་བདུན་འདིར་རང་ལུགས་ལ་ཕྱི་རོལ་གྱི་དོན་སྒྲུབ་པའི་སྐབས་ནི་མདོ་སྡེ་པའི་ལུགས་ཡིན་ལ། མདོ་སྡེ་པའི་ལུགས་ལ་དངོས་པོ་ཡིན་ན་དོན་དམ་ཡིན་དགོས་པའི་ཕྱིར་རོ། །ཁ་ཅིག་ན་རེ། ཡན་ལག་དང་ཡན་ལག་ཅན་རྫས་ཐ་དད། ཡན་ལག་རྣམས་ཀྱང་རྫས་ཐ་དད་པ་ཡིན་ནོ་ཞེ་ན། མི་འཐད་དེ། ཡན་ལག་ཕྱི་མ་ཕྱི་མ་སྐྱེས་པ་ན་ཡན་ལག་སྔ་མ་སྔ་མ་འགགས་ཟིན་ན། འགགས་ཟིན་པས་དངོས་པོར་མེད་པའི་ཕྱིར་རྫས་ཐ་དད་དུ་མི་འཐད་ལ། མ་འགགས་ན་ཡན་ལག་སྔ་ཕྱི་ལྷན་ཅིག་ཚོགས་པ་སྲིད་པར་ཐལ་བའི་སྐྱོན་དང་། སྔར་མི་འཇིག་ན་ཕྱིས་ཀྱང་མི་འཇིག་པས་དངོས་པོར་འདོད་པ་ཉམས་སོ། །གཞན་ཡང་ས་རཿཞེས་པའི་ཚིག་དེ་ཁོ་རང་ལ་ཡོད་པའི་ཡི་གེ་ས་སོགས་དང་རྫས་ཐ་དད་དུ་ཡོད་པ་མ་ཡིན་ཏེ། དེར་བློ་མ་འཁྲུལ་བས་མ་དམིགས་པའི་ཕྱིར། དེ་སྐད་དུ་རྣམ་འགྲེལ་ལས། ངག་ནི་ཡི་གེ་ལས་ཐ་དད། །ཡོད་པ་མིན་ཏེ་མ་དམིགས་ཕྱིར། །ཞེས་དང་། དེའི་རང་འགྲེལ་ལས། ཁོ་བོ་ཅག་གི་བློ་ལ་ལྷ་སྦྱིན་ལ་སོགས་པའི་ཚིག་དང་ངག་རྣམས་ཀྱི་ཡི་གེ་ད་ལ་སོགས་པ་སྣང་བ་མ་གཏོགས་པར་ཡི་གེ་གཉིས་པ་དང་འདྲ་བ་གཞན་ནི་མ་མཐོང་ངོ་ཞེས་གསུངས་པའི་ཕྱིར་རོ། །རྫས་གཅིག་ཡིན་ན། ས་རཿཞེས་པའི་ཚིག་ཆོས་ཅན། བརྗོད་བྱའི་དོན་སྟོན་པ་མེད་པར་ཐལ། རང་ལ་ཡོད་པའི་ཡི་གེ་སའི་སྲོག་ཡིག་ཨ་དང་རྫས་གཅིག་ཡིན་པའི་ཕྱིར། འདོད་ན། མཚོ་གོ་བྱེད་ཀྱི་ངག་མ་ཡིན་པར་ཐལ་ལོ། །ཁྱབ་སྟེ། རྣམ་འགྲེལ་ལས། ཡི་གེ་དོན་མེད་ཅན་འགྱུར་ཞིང་། །ཞེས་དང་། དེའི་རང་འགྲེལ་ལས། རྗོད་པར་བྱེད་པ་ནི་ཚིག་གི་ཡན་ལག་གིས་དེ་དང་ལྡན་པར་འགྱུར་ན། ཡི་གེ་དག་ཡོད་དུ་ཟིན་ཀྱང་བརྗོད་པར་བྱ་བ་མ་ཡིན་ནོ། །དེ་བས་ན་དེ་དག་ལ་བརྗོད་པར་བྱ་བ་དང་རྗོད་པར་བྱེད་པའི་འབྲེལ་པ་ཡོད་པ་མ་ཡིན་ཏེ། དེ་དག་ལ་གནས་ན་རང་གི་ངོ་བོ་ཉམས་པར་ཐལ་བར་འགྱུར་བའི་ཕྱིར་རོ། །ཞེས་གསུངས་པའི་ཕྱིར་རོ། །མདོར་ན་ངག་ཚིག་ཐམས་ཅད་དངོས་མེད་ཡིན་ཏེ། རྣམ་འགྲེལ་ལས། ཚིག་སོགས་ཀུན་བཏགས་དངོས་མེད་ལ། །དངོས་པོ་ཡི་ནི་འབྲེལ་པ་འདི། །ཇི་ལྟར་བུར་ན་འཇུག་པར་འགྱུར། །ཞེས་དང་། དེའི་རང་འགྲེལ་ལས། དེ་བས་ན་ཡི་གེ་རྣམས་རྗོད་པར་བྱེད་པ་ཉིད་མ་ཡིན་ན་ཚིག་ལ་སོགས་པ་རྗོད་པར་བྱེད་པར་འགྱུར་རོ་སྙམ་ན། དེ་ནི་ཅིར་ཡང་མི་རུང་སྟེ། ཐ་དད་པ་དང་ཐ་དད་པ་མེད་པ་ནི་འགལ་བའི་ཕྱིར་རོ། །དེ་བས་ན་དབང་པོའི་རྣམ་པར་ཤེས་པ་ཁྱད་པར་ཅན་གྱི་རྗེས་སུ་འཇུག་པའི་རིགས་མཐུན་པའི་བག་ཆགས་ཀྱི་ཉེ་བར་ལེན་པ་ཅན་གྱི་རྣམ་པར་རྟོག་པ་ལ་སྣང་བའི་ཚིག་དང་ངག་ནི་འཁྲུལ་པ་ཡིན་ནོ། །གཅིག་ཏུ་སྣང་བ་ནི་ལོག་པ་ཁོ་ན་ཡིན་ཏེ། གཅིག་དང་དུ་མ་ཉིད་མི་རུང་བའི་ཕྱིར་རོ། །གཅིག་མ་ཡིན་ཏེ། བློ་དུ་མའི་རིམ་པས་འཛིན་པ་མི་རུང་བའི་ཕྱིར་དང་། དེ་ནི་གཅིག་གིས་བཟུང་བར་བྱ་བ་མ་ཡིན་ཏེ། ཡི་གེའི་བཀོད་པ་རྗེས་སུ་འཛིན་པའི་ཕྱིར་དང་། ཡི་གེ་གཅིག་འཛིན་པ་ན་ཡང་བློ་དུ་མ་འགག་པའི་ཕྱིར། བློ་རྣམས་ནི་སྐད་ཅིག་མ་ཡིན་པའི་ཕྱིར་དང་། སྐད་ཅིག་མ་རྡུལ་ཕྲ་རབ་གཅིག་ལས་འདས་པའི་དུས་ཅན་ཉིད་ཡིན་པའི་ཕྱིར་དང་། ལྷག་པ་ཡིན་ན་ནི་ཆ་ཅན་གྱི་མཐའ་མི་རུང་བའི་ཕྱིར་དང་། ཡི་གེ་ཐུང་དུ་ཡོངས་སུ་རྫོགས་པ་ནི་རྡུལ་ཕྲན་དུ་མ་འདས་པ་ཅན་གྱི་མིག་འབྱེད་པའི་དུས་ཅན་ཡིན་པའི་ཕྱིར་དང་། དྲན་པ་ཡང་དེའི་དུས་ཅན་ཁོ་ན་ཡིན་ཏེ། ཇི་ལྟར་ཉམས་སུ་མྱོང་བ་བཞིན་དུ་དྲན་པའི་ཕྱིར་དང་། ཉམས་སུ་མྱོང་བ་དང་དྲན་པའི་གོ་རིམ་དག་ཀྱང་ཁྱད་པར་རྟོགས་པ་མེད་པའི་ཕྱིར་རོ། །ཚིག་ལ་སོགས་པ་དུ་མ་ཡང་མ་ཡིན་ཏེ། བློ་ལ་ཐ་དད་པ་མེད་པར་སྣང་བའི་ཕྱིར་དང་། དེའི་དུ་མ་ཉིད་ནི་འགགས་པར་འགྱུར་བ་ཉིད་ཀྱི་ཕྱིར་རོ། །དེ་ནི་དངོས་པོ་མ་ཡིན་ཏེ། དེའི་རྣམ་པར་རྟོག་པ་དེ་ལས་མ་འདས་པའི་ཕྱིར་རོ་ཞེས་གསུངས་པའི་ཕྱིར་རོ། །ཡི་གེ་ནི་ཤིན་ཏུ་དུས་ཐུང་ཡང་། མིག་འབྱེད་པ་ལས་བཙུམས་པ། བཙུམས་པ་ལས་འབྱེད་པའི་དུས་ཙམ་དུ་གནས་ལ། དེ་ཡང་རྡུལ་ཕྲ་རབ་དུ་མ་གོ་ས་གཅིག་ནས་གཅིག་ཏུ་བསྒྲེས་པའི་དུ་མ་དང་འབྲེལ་བས་རྫོགས་ལ། དེ་ལ་སྐད་ཅིག་དྲུག་ཅུ་རྩ་ལྔ་ཡོད་ཅེས་མངོན་པ་ནས་བཤད་ལ། ཆོས་བཤེས་ཀྱིས་དེ་ལ་སྐད་ཅིག་བརྒྱ་དྲུག་ཅུ་རྩ་ལྔ་ཡོད་ཅེས་བཤད་དོ། །ཡི་གེའི་ཐུང་མཐའ་ཨ་ལྟ་བུ་ལ་ཡང་སྐད་ཅིག་དྲུག་ཅུ་རྩ་ལྔ་ཡོད་ན། ཁོ་དངོས་པོ་ཡིན་ན། སྐད་ཅིག་དང་པོ་འཇིག་དུས་ན་ཞིག་ན་ཕྱི་མ་རྣམས་དང་རྫས་གཅིག་པའམ་ཐ་དད་ཡིན་པ་བུད། ཁོ་ཁོ་རང་ལ་ཡོད་པའི་སྐད་ཅིག་དང་པོ་འཇིག་པའི་དུས་སུ་མ་ཞིག་ན། ཕྱིས་ཀྱང་མི་འཇིག་པས་དངོས་པོ་ཡིན་པ་ཉམས། མདོ་སྡེ་རྒྱན་ནས། དང་པོ་མི་འཇིག་མཐར་མི་འགྱུར་ཞེས་གསུངས་པའི་ཕྱིར་རོ། །ཡི་གེའི་བདག་ཉིད་ཀུན་མཐའ་ཡང་། །མིག་བཙུམས་ཚད་དུ་གནས་པ་ཡིན། །དེ་ཡང་རིམ་གྱིས་རྡུལ་ཕྲན་ནི། །དུ་མ་དག་དང་འབྲེལ་བས་རྫོགས། །རྡུལ་གཅིག་བསྒྲེས་དུས་ཆུང་བ་ཡི། །མཐར་ཐུག་དུས་ཀྱང་སྐད་ཅིག་འདོད། །ཅེས་ཀྱང་རྣམ་འགྲེལ་ལས་གསུངས་པའི་ཕྱིར། ཤཱཀྱ་བློས་ཚིག་ལ་སོགས་པ་ནི་ཅིར་ཡང་མི་རུང་ངོ་། །ཅིའི་ཕྱིར་ཞེ་ན། ཡི་གེ་རྣམས་ལས་ཚིག་ལ་སོགས་པ་དེ་ཐ་དད་པ་དང་། ཐ་དད་པ་མེད་པ་དག་ཀྱང་འགལ་བའི་ཕྱིར་རོ། །ཐ་དད་པ་ཡིན་ན་ནི་སྣང་བ་ཐ་དད་པར་དམིགས་པར་འགྱུར་ལ། མི་སྣང་བ་ཉིད་ཡིན་ན་ཡང་བརྗོད་པར་བྱེད་པ་ཉིད་མ་ཡིན་ཏེ། མ་བཟུང་བར་ཤེས་པར་བྱེད་པ་ཉིད་དུ་མི་རུང་བའི་ཕྱིར་རོ། །ཐ་དད་པ་མེད་པ་ཡིན་ན་ཡང་ཡི་གེ་ཉིད་དང་འདྲ་བར་བརྗོད་པར་བྱེད་པ་ཉིད་མ་ཡིན་པར་ཐལ་བར་འགྱུར་རོ། །གང་གི་ཕྱིར་དེ་ལྟར་ཡི་གེ་རྣམས་ལས་ཚིག་ལ་སོགས་པ་དེ་ཐ་དད་པ་དང་། ཐ་མི་དད་པ་འགལ་བ་དེ་བས་ན་ཚིག་ལ་སོགས་པ་དངོས་པོར་གྱུར་པ་མ་ཡིན་ནོ། །ཞེས་གསུང་པའི་ཕྱིར་རོ། །བུམ་པ་ལ་དཔེ་བརྗོད་ན། བུམ་པ་དེ་དངོས་པོ་ཡིན་ན། ཁོ་རང་ལ་ཡོད་པའི་རྫས་གཟུགས་དྲི་རོ་རེག་བྱ་བཞི། ས་ཆུ་མེ་རླུང་བཞི་དང་རྫས་གཅིག་གམ་ཐ་དད། རྫས་གཅིག་ཡིན་ན། ཁོ་ལ་ཡོད་པའི་རྫས་བརྒྱད་པོ་རྫས་གཅིག་ཡིན་པར་ཐལ། བུམ་པ་དེ་ཁོ་རང་ལ་ཡོད་པའི་རྫས་བརྒྱད་དང་རྫས་གཅིག་ཡིན་པའི་ཕྱིར། འདོད་ན། རྫས་བརྒྱད་དང་རྫས་གཅིག་ཡིན་པར་ཐལ་བ་ནི་ངའི་མ་མོ་གཤམ་ཡིན་ཟེར་བ་དང་མཚུངས་ཏེ། མ་ཡིན་ན་མོ་གཤམ་ཡིན་པར་འགལ་བ་བཞིན་དུ་བརྒྱད་ཡིན་ན་གཅིག་ཡིན་པར་འགལ་བའི་ཕྱིར་རོ། །གཞན་ཡང་བུམ་པ་ལ་ཡོད་པའི་དྲིས་རང་འབྲས་མིག་ཤེས་སྐྱེད་ནུས་པར་ཐལ། དེ་བུམ་པའི་གཟུགས་དང་རྫས་གཅིག་ཡིན་པའི་ཕྱིར། དེའི་གཟུགས་ཀྱིས་རང་འབྲས་རོ་འཛིན་ལྕེའི་དབང་ཤེས་སྐྱེད་ནུས་པར་ཐལ། དེ་དེའི་རོ་དང་རྫས་གཅིག་ཡིན་པའི་ཕྱིར། དེ་གཉིས་འདོད་ན། དེའི་གཟུགས་ཀྱིས་རང་འབྲས་གཟུགས་འཛིན་མིག་ཤེས་བསྐྱེད། དེའི་རོས་རང་འབྲས་རོ་འཛིན་ལྕེའི་དབང་ཤེས་བསྐྱེད། དེའི་དྲིས་རང་འབྲས་དྲི་འཛིན་སྣའི་དབང་ཤེས་བསྐྱེད་ནུས་པ་དེ་སོ་སོར་ངེས་པའི་ནུས་པ་མ་ཡིན་པར་ཐལ། དེའི་དྲིས་རང་འབྲས་མིག་ཤེས་བསྐྱེད། དེའི་གཟུགས་ཀྱིས་རང་འབྲས་རོ་འཛིན་ལྕེའི་དབང་ཤེས་བསྐྱེད་ནུས་པའི་ཕྱིར། འདོད་ན། རྣམ་འགྲེལ་ལས། གཟུགས་སོགས་ནུས་པའི་ཁྱད་པར་ནི། །སྤོང་བས་དེ་མཚུངས་འབྲས་བུ་ཡི། །རྒྱུ་མིན་པ་ནི་རྣམ་གཅོད་ལ། །ཞེས་དང་། དེའི་འགྲེལ་པར་ལྷ་དབང་བློས། གཟུགས་ལ་སོགས་པའི་ནུས་པ་ནི། རྣམ་པ་གཉིས་ཏེ། སྤྱིའི་ནི། དཔེར་ན་བུམ་པའི་དབྱིངས་ཅན་དག་ཆུ་ལ་སོགས་པ་འཛིན་པ་ལ་སོགས་པའི་འབྲས་བུ་བྱེད་པའི་ནུས་པ་ལྟ་བུའོ། །སོ་སོར་ངེས་པའི་ནི། དཔེར་ན་མིག་གི་རྣམ་པར་ཤེས་པ་ལ་སོགས་པའི་འབྲས་བུ་བྱེད་པའི་ནུས་པ་ལྟ་བུའོ་ཞེས་གསུངས་པ་དང་འགལ་ལོ། །རྫས་ཐ་དད་ཡིན་ན། བུམ་པ་ལ་ཡོད་པའི་རྫས་བརྒྱད་པོ་ལས་རྫས་ཐ་དད་པའི་བུམ་པའི་རྫས་ཡོད་པ་མ་ཡིན་པར་ཐལ། དེ་ལས་རྫས་ཐ་དད་པའི་བུམ་པའི་གཟུགས་ཀྱང་མེད། དྲི་ཡང་མེད། རོ་ཡང་མེད། རེག་བྱ་ཡང་མེད། ས་དང་ཆུ་དང་མེ་དང་རླུང་ཡང་མེད། སྒྲ་ཡང་མེད་པའི་ཕྱིར་དང་། བུམ་པ་དེ་ཕྱིའི་བེམ་པོ་ཡིན་པའི་ཕྱིར། ཁྱབ་སྟེ། ཕྱིའི་བེམ་པོ་ཡིན་ན་འབྱུང་བ་དང་འབྱུང་འགྱུར་གང་རུང་གཅིག་ཡིན་དགོས། འབྱུང་བ་ཡིན་ན་ས་ཆུ་མེ་རླུང་བཞི་གང་རུང་གཅིག་ཡིན་དགོས། འབྱུང་འགྱུར་ཡིན་ན་གཟུགས་སྒྲ་དྲི་རོ་རེག་བྱ་གང་རུང་གཅིག་ཡིན་དགོས་པའི་ཕྱིར། དེ་ལྟ་མ་ཡིན་ན་གྲངས་ངེས་པའི་རྣམ་གཞག་ཐམས་ཅད་འཇིག་པར་འགྱུར་རོ། །བུམ་པ་ཆོས་ཅན། ཁྱོད་རང་ལ་ཡོད་པའི་རྫས་བརྒྱད་དང་རྫས་ཐ་དད་མིན་པར་ཐལ། དེ་ལས་རྫས་ཐ་དད་པའི་ཁྱོད་བློ་མ་འཁྲུལ་བས་མ་དམིགས་པའི་ཕྱིར་རོ། །དེ་སྐད་དུ་རྣམ་འགྲེལ་ལས། དེ་ལྡན་རང་གི་ངོ་བོ་དང་། །བརྗོད་པ་དག་ལས་ཐ་དད་པའི། །གྲངས་ལྡན་ལས་ལ་སོགས་པ་ཡི། །ངོ་བོ་བློ་ལ་མི་སྣང་ངོ་། །ཞེས་སོགས་དང་། ཕྱོགས་འདིས་གཞན་ལའང་བརྗོད་པར་བྱ། །ཞེས་པའི་འགྲེལ་པར་ལྷ་དབང་བློས། དཔེར་ན་ཙནྡན་གྱི་དྲི་ཞེས་བྱ་བ་འདི་ལ་ཡང་ཙནྡན་ཞེས་བྱ་བའི་རྫས་ཅུང་ཟད་ཀྱང་དྲི་ལ་སོགས་པ་ལས་ཐ་དད་མ་ཡིན་པ་ལྟ་བུའོ་ཞེས་གསུངས་པའི་ཕྱིར། ཡན་ལག་ཅན་རྫས་གྲུབ་འགོག་པ་ནི། རྒྱས་པར་རྣམ་འགྲེལ་དུ། ཡན་ལག་ཅན་རང་གི་ཡན་ལག་དང་རྫས་གཅིག་ཡིན་ན། ལག་སོགས་གཡོ་ན་ཐམས་ཅད་དག །གཡོ་བར་འགྱུར་ཕྱིར་འགལ་བ་ཅན། །ལས་ནི་གཅིག་ལ་མི་རུང་ཕྱིར། །གཞན་དུ་ཐ་དད་གྲུབ་པར་འགྱུར། །གཅིག་བསྒྲིབས་པ་ན་ཐམས་ཅད་དག །བསྒྲིབས་པར་གྱུར་པའམ་མ་བསྒྲིབས་ན། །མཐོང་འགྱུར་གཅིག་མཚོན་གྱིས་བསྒྱུར་ན། །བསྒྱུར་བའམ་མ་བསྒྱུར་རྟོགས་པར་འགྱུར། །དེ་ཕྱིར་ཚོགས་པ་གཅིག་ཡོད་མིན། །ཞེས་པའི་ཚུལ་གྱིས་བཀག་ནས། ཡན་ལག་ཅན་རང་གི་ཡན་ལག་དང་རྫས་ཐ་དད་ཡིན་ན། དེ་ལྡན་རང་གི་ངོ་བོ་དང་། །ཞེས་པ་ནས། ཕྱོགས་འདིས་གཞན་ལའང་བརྗོད་པར་བྱ། །ཞེས་པའི་བར་གྱིས་བཀག་ཅིང་། གཞན་ཡང་གོང་དུ། ལྡན་དོན་རྫས་ཀྱི་མཚན་ཉིད་ནི། །ཞེས་སོགས་ཕྱོགས་སྔ་མ་བཀོད་ནས། ཁྱད་པར་ཅན་མིན་གཞན་ཡོད་ནི། །ཞེས་སོགས་ཀྱིས་བཀག་པས་དེ་རྣམས་ལ་གཟིགས། རྒྱ་འགྲེལ་རྣམས་དཔང་དུ་ཚུགས། ཡི་དམ་ལྷ་ལ་གསོལ་བ་ཐོབ། དཀོན་མཆོག་དཔང་དུ་ཚུགས། གཟུ་བོར་གནས་པའི་བློས་དཔྱོད་ལ། བླང་དོར་གྱི་གནས་ལུགས་ལ་ཤིན་ཏུ་མཁས་པར་མཛོད་ཅིག ཤེས་ལྡན་རྣམས་འདི་དག་གི་དོན་ཕྱིན་ཅི་མ་ལོག་པར་རྟོགས་ནས་སྨྲ་བ་ཉིད་ནི་དེང་སང་ཁ་བ་ཅན་འདི་ན་ཁོ་བོ་ཙམ་སྟེ། དེ་ཡང་ལྷག་པའི་ལྷ་དང་། ཆོས་རྗེ་ཐམས་ཅད་མཁྱེན་པ་འཇམ་དབྱངས་ཀྱི་ངོ་བོ་ས་སྐྱ་པཎ་ཆེན་གྱི་བྱིན་རླབས་ཆུ་གཏེར་བདག་གི་བློ་གྲོས་ཀྱི་འཛིན་མར་བབས་པ། བསོད་ནམས་ཀྱི་ལྕགས་རིས་བསྐོར་བའི་མཐུ་ལས་རྙེད་པ་ཡིན་པས་ཤིན་ཏུ་ཡ་མཚན་ཆེའོ། །ཞིབ་པར་ངག་ལས་ཤེས་དགོས་ཏེ། འདིར་ཡི་གེ་མང་དུ་དོགས་ནས་ཞིབ་པར་མ་བཀོད་དོ། །གཉིས་པ་རང་ལུགས་བཞག་པ་ནི། ལུང་དང་རིགས་པས་སྤྱི་དོན་ལ་ཡོད་པ་འགོག་ན། ཁྱེད་འདོད་པའི་སྤྱི་དེ་གང་ཡིན། དེ་ལ་དགག་སྒྲུབ་ཇི་ལྟར་བྱེད་ཅེ་ན། གཞན་རང་མ་ཡིན་གྱི་རང་བཞིན་ལས་ལོག་པའི་ལྡོག་པ་སེལ་ངོར་གསལ་བ་ཀུན་ལ་ཁྱབ་བྱེད་དུ་གྲུབ་པ་དེ་གཞན་སེལ་མེད་དགག་གི་སྤྱི་ཡིན་ལ། དཔེར་ན་བུམ་པ་མ་ཡིན་པ་ལས་ལོག་པའི་ལྡོག་པ་ལྟ་བུའོ། །སྤྱི་འཛིན་རྟོག་པ་ལ་སྣང་བའི་རྣམ་པ་ལ་ཕྱི་རོལ་ཏུ་བཏགས་པའི་བཏགས་ཆ་ནི་བློའི་གཞན་སེལ་གྱི་སྤྱི་ཡིན་ལ། དཔེར་ན་བུམ་པའི་སྤྱི་འཛིན་པའི་རྟོག་པ་ལ་སྣང་བའི་རྣམ་པ་ལ་ཕྱི་རོལ་བུམ་པར་བཏགས་པའི་བཏགས་ཆ་ལྟ་བུའོ། །བོད་བསྡུས་པ་ཁ་ཅིག་བུམ་པ་ལྟ་བུ་རིགས་སྤྱི་དང་། བློའི་གཞན་སེལ་གྱི་སྤྱི་ལྟ་བུ་སྒྲ་དོན་གྱི་སྤྱི་ཡིན་ལ། རིགས་སྤྱི་ཡིན་ལ་དངོས་པོ་ཡིན་པ་ཡོད། སྒྲ་དོན་གྱི་སྤྱི་ཡིན་ལ་དངོས་པོ་ཡིན་པ་མེད་ཟེར་བ་ཆུར་མ་འདུས་པའི་རྒྱ་མཚོ་ལྟར་སློབ་དཔོན་ངན་པའི་དུག་ཆུས་མྱོས་པའི་བརླབ་འཆོལ་ཡིན་ཏེ། བུམ་གསལ་ཀུན་ལ་ཁྱབ་པའི་བུམ་ཙམ་ནི་རྟོགས་པས་བཟོས་པ་འབའ་ཞིག་ཡིན་པའི་ཕྱིར་སྒྲ་དོན་ཡིན་ནོ། །ཡང་བོད་བསྡུས་པ་ཁ་ཅིག་དེའི་བྱེ་བྲག་ཡིན་ན་དེ་ཡིན་དགོས་ཟེར་བ་ནི་རྣམ་པར་འཁྱམས་ཏེ། རང་མཚན་གང་ཡིན་ཐམས་ཅད་ཆོས་ཅན། དངོས་པོ་མ་ཡིན་པ་ལས་ལོག་པའི་ལྡོག་པ་ཡིན་པར་ཐལ། དེའི་བྱེ་བྲག་ཡིན་པའི་ཕྱིར། རྟགས་མ་གྲུབ་ན། དེར་ཐལ། དེ་ཁྱོད་ཀྱི་སྤྱི་ཡིན་པའི་ཕྱིར། དེར་ཐལ། དེ་ཁྱོད་ལ་ཁྱབ་བྱེད་ཐུན་མོང་བར་རྗེས་སུ་འགྲོ་བའི་ཕྱིར། རྟགས་མ་གྲུབ་པ་ན། དོན་རྣམས་ཀྱི་ནི་སྤྱི་གང་ཡིན། །གཞན་ལས་ལྡོག་པའི་མཚན་ཉིད་ཅན། །ཞེས་པ་དང་འགལ་ལོ། །རྩ་བའི་དེ་འདོད་ན། སྒྲོ་བཏགས་ཡིན་པར་ཐལ་ལོ། །དེ་འདོད་ན། དངོས་པོ་མ་ཡིན་པར་ཐལ་ལོ། །དེ་བཞིན་དུ་སྒྲ་དོན་གྱི་སྤྱི་ལ་ཡང་སྦྱོར་མཛོད། དགག་སྒྲུབ་བྱེད་པའི་ཚུལ་ནི། རྣམ་པར་རྟོག་པ་རྣམས་ནི་ཐོག་མ་མེད་ནས་སྣང་བ་དང་བཏགས་པ་གཅིག་ཏུ་འཁྲུལ་བའི་བག་ཆགས་ཀྱི་མཐུས་སྣང་བཏགས་གཅིག་ཏུ་འཁྲུལ་ནས་གཞན་སེལ་གྱི་སྤྱི་དང་བྱེ་བྲག་ལ་དོན་རང་མཚན་གྱི་སྤྱི་དང་བྱེ་བྲག་ཏུ་འཁྲུལ་ནས་དེ་ལ་བྱེ་བྲག་གྲུབ་པས་སྤྱི་འགྲུབ་པ་དང་སྤྱི་ཁེགས་པས་བྱེ་བྲག་ཁེགས་པའི་དགག་སྒྲུབ་ཀྱི་རྣམ་གཞག་བྱེད་དོ། །དེ་སྐད་དུ་རྣམ་འགྲེལ་ལས། འཁྲུལ་པས་དངོས་པོ་གཅིག་ལྟར་རྟོགས། །ཞེས་དང་། དེ་ལ་ངོ་བོ་ཕྱི་རོལ་དང་། །གཅིག་ལྟར་གཞན་ལས་ལོག་ལྟ་བུར། །སྣང་བ་གང་ཡིན་བཏགས་པ་ཡི། །ཡན་ལག་མེད་ཕྱིར་དེ་ཉིད་མིན། །ཞེས་གསུངས་པའི་ཕྱིར་རོ། །གསུམ་པ་རྩོད་པ་སྤང་བ་ནི། གལ་ཏེ་དོན་ལ་སྤྱི་མེད་ན་གཞན་སེལ་གྱི་སྤྱི་ནི་ཐ་སྙད་དུ་གྲུབ་ཀྱང་སྒྲོ་བཏགས་ཡིན་པའི་ཕྱིར་དངོས་མེད་ཡིན་ལ། དེ་ལ་དགག་སྒྲུབ་བྱས་ཀྱང་དོན་རང་མཚན་དང་མ་འབྲེལ་བའི་ཕྱིར་བྱེ་བྲག་གྲུབ་པས་སྤྱི་འགྲུབ་པ་རང་བཞིན་གྱི་རྟགས་དང་། སྤྱི་ཁེགས་པས་བྱེ་བྲག་འགོག་པ་ཁྱབ་བྱེད་མ་དམིགས་པ་ལ་སོགས་པ་རྟོག་གེའི་རྣམ་གཞག་དང་འཇིག་རྟེན་གྱི་ཐ་སྙད་ཐམས་ཅད་འཇིག་ཅེ་ན། གཞན་སེལ་ཕྱིན་ཅི་མ་ལོག་པའི་རྟོག་པས་དོན་རང་མཚན་དང་གཞན་སེལ་གཅིག་ཏུ་འཁྲུལ་ནས་ཡུལ་ལ་འཇུག་པ་ན་འཇུག་ཡུལ་རང་མཚན་ཐོབ་པ་དེ་ཙམ་གྱིས་ཚད་མའི་བྱ་བ་གྲུབ་པ་ཡིན་པའི་ཕྱིར་རྟོག་གེ་དང་འཇིག་རྟེན་གྱི་རྣམ་གཞག་འཐད་པ་ཡིན་ནོ། །ཐོབ་ཅེས་པའང་དགག་སྒྲུབ་ཇི་ལྟར་བྱས་པ་ལྟར་ཞུགས་པ་ན་དོན་ཡོད་པ་ལ་ཡོད་པ་ཉིད་དུ་ཤེས། མེད་པ་ལ་མེད་པ་ཉིད་དུ་ཤེས་པ་དེ་ཉིད་ཡིན་ནོ། །ངག་དོན། ཤེས་བྱ་ཆོས་ཅན། གཞན་སེལ་ལ་དགག་སྒྲུབ་བྱས་ན་རྟོག་གེ་དང་འཇིག་རྟེན་གྱི་ཐ་སྙད་མི་འཐད་མི་དགོས་པར་ཐལ། གཞན་སེལ་ལ་དགག་སྒྲུབ་བྱས་ཀྱང་རྟོག་གེ་དང་འཇིག་རྟེན་པའི་ཐ་སྙད་འཐད་པ་ཡིན་པའི་ཕྱིར་ཏེ། གཞན་སེལ་ཕྱིན་ཅི་མ་ལོག་པའི་རྟོག་པས་གཞན་སེལ་ལ་དོན་རང་མཚན་དུ་འཁྲུལ་ནས་ཞུགས་པ་ན་འཇུག་ཡུལ་རང་མཚན་ཐོབ་པ་དེ་ཙམ་གྱིས་ཚད་མའི་བྱ་བ་གྲུབ་པ་ཡིན་པའི་ཕྱིར། འུག་པ་ལ་སྟོན་པ་བྱེད་པས་འུག་ཕྲུག་པ་བྱེ་བྲག་པ་ནི་གསལ་བ་ལས་རྫས་ཐ་དད་པའི་སྤྱི་འདོད་ལ། ཤེས་བྱ་ཉི་ཤུ་རྩ་ལྔར་གྲངས་ངེས་པ་འདོད་པས་གྲངས་ཅན་པ། སྤྱི་དང་བྱེ་བྲག་རྫས་གཅིག་ཡིན་ཞེས་འདོད་ལ། དངོས་པོ་གཞིར་བྱས་ཀྱི་སྤྱི་བྱེ་བྲག་རྫས་གཅིག་ཏུ་འདོད་པའི་གངས་ཅན་པ་རྣམས་གྲངས་ཅན་དེའི་རྗེས་སུ་འབྲངས་པ་ཡིན་ལ། སྤྱི་དང་བྱེ་བྲག་རྫས་དེ་ཉིད་དང་གཞན་དུ་མེད་པ་གཞན་སེལ་བར་འདོད་པ་ནི་མཁས་པ་རིགས་པའི་དབང་ཕྱུག་གཉིས་ཀྱི་ལུགས་ཡིན་པས་འཐད་དོ། །ཚད་མ་རིགས་པའི་གཏེར་ལས་སྤྱི་དང་བྱེ་བྲག་བརྟག་པའི་རབ་ཏུ་བྱེད་པ་སྟེ་གསུམ་པའི་གསལ་བྱེད་རེ་ཞིག་རྫོགས་སོ།། །།གཉིས་པ་སྣང་བ་དང་སེལ་བས་རྟོགས་པའི་ཚུལ་ལ། འཇུག་ཚུལ་སྤྱིར་བསྟན་པ་དང་། སོ་སོའི་རང་བཞིན་ངེས་པར་བྱ་བ་དང་གཉིས། དང་པོ་ནི། རྟོག་མེད་ཀྱི་ཤེས་པ་ཐམས་ཅད་སྣང་བའི་སྒོ་ནས་འཇུག རྗོད་བྱེད་ཀྱི་སྒྲ་དང་རྟོག་པ་ཐམས་ཅད་གཞན་སེལ་བའི་སྒོ་ནས་འཇུག་པ་ཡིན་ནོ། །སྣང་བ་དང་སེལ་བ་དེ་གཉིས་ལ་བྱེད་པ་པོའི་སྒོ་ནས་དབྱེ་ན། སྣང་བ་ལ་འཁྲུལ་པ་དང་མ་འཁྲུལ་བ་གཉིས། སེལ་བ་ལ་ཕྱིན་ཅི་ལོག་པ་དང་མ་ལོག་པ་གཉིས་སུ་དབྱེ་བས་གཉིས་གཉིས་ཏེ་རྣམ་པ་བཞིའོ། །གཉིས་པ་ལ་སྣང་སེལ་གཉིས། དང་པོ་ལ་སྣང་བའི་མཚན་ཉིད། རྟོག་མེད་ཀྱི་ཤེས་པས་མཐོང་བ། དབྱེ་ན་སྣང་བ་འཁྲུལ་པ་དང་མ་འཁྲུལ་བ་གཉིས། དང་པོའི་མཚན་ཉིད་རང་མཚན་མེད་པ་གསལ་བར་མཐོང་བ། དབྱེ་ན་དབང་ཤེས་འཁྲུལ་པ་དང་། ཡིད་ཤེས་བསླད་པ་གཉིས། སྣང་བ་མ་འཁྲུལ་བའི་མཚན་ཉིད་རང་མཚན་ཡོད་པ་གསལ་བར་མཐོང་བ། དབྱེ་ན་མངོན་སུམ་བཞི། འདི་ལ་ཡུལ་གྱི་གནས་ལུགས་ནི། དོན་ལ་གནས་པའི་དངོས་པོ་རྣམས་ལ་རྫས་གཅིག་པ་བཻ་ཌཱུརྻའི་སྔོན་པོ་དང་བྱས་མི་རྟག་པ་ལ་སོགས་པ་རྣམས་རྫས་ཐ་དད་ལྟ་ཞོག་ལྡོག་པའང་ཐ་དད་མེད་པས་ཐ་དད་མི་སྲིད་ཅིང་། བཻ་ཌཱུརྻའི་སྔོན་པོ་དང་ཨཏྤ་ལའི་སྔོན་པོ་ལ་སོགས་རྫས་དུ་མ་རྣམས་ལ་སྔོན་པོ་ཙམ་ལ་སོགས་པའི་སྤྱི་དངོས་པོ་བ་མེད་པས་ཕན་ཚུན་རྗེས་སུ་འགྲོ་བས་སྟོང་ཞིང་གཅིག་ཏུ་གནས་པ་མི་སྲིད་ལ། རྫས་གཅིག་ལ་གསལ་མི་གསལ་ཆ་གཉིས་མེད་དོ། །དེ་སྐད་དུ་རྣམ་འགྲེལ་ལས། དམ་པའི་དོན་གྱི་དོན་རྣམས་ནི། །རང་གིས་འདྲེ་དང་ཐ་དད་མེད། །དེ་ལ་ངོ་བོ་གཅིག་པ་དང་། །དུ་མ་བློ་ཡིས་བསླད་པ་ཡིན། །ཞེས་གསུངས་པའི་ཕྱིར་རོ། །བློའི་འཛིན་སྟངས་ནི། གཞན་རིག་མངོན་སུམ་ཐམས་ཅད་ཆོས་ཅན། དོན་རང་མཚན་རྣམས་རྣམ་པ་ཇི་ལྟར་གནས་པ་བཞིན་སྣང་སྟེ། དོན་རྫས་གཅིག་པ་ལ་གཅིག་ཏུ་སྣང་ཞིང་ཐ་དད་དུ་སྣང་བ་མེད། རྫས་ཐ་དད་པ་རྣམས་རྫས་ཐ་དད་དུ་སྣང་ཞིང་གཅིག་ཏུ་སྣང་བ་མེད་པའི་ཕྱིར། ཆོས་ཅན། ཡུལ་ལ་རེས་འཇོག་ཏུ་འཇུག་པ་མེད་དེ། རང་ཡུལ་ལ་སྣང་བས་འཇུག་པའི་ཕྱིར། བློ་དོན་མཐུན་པ་ལ་ཇི་ལྟར་མཐུན་པའི་ཚུལ། དེ་ཚད་མས་སྒྲུབ་པ་དང་། དེས་ན་མངོན་སུམ་མ་ངེས་པར་བསྒྲུབ་པའོ། །དང་པོ་ནི། བློ་དབང་པོའི་མངོན་སུམ་ཆོས་ཅན། རང་གི་དོན་གྱི་གནས་ཚུལ་དང་ཁྱོད་ལ་སྣང་བ་ཕན་ཚུན་འཆོལ་བ་མེད་དེ། དོན་གཅིག་དང་ཐ་དད་དུ་མེད་ན་ཁྱོད་ལ་གཅིག་དང་ཐ་དད་ཀྱི་རྣམ་པ་མི་འབྱུང་བར་ངེས་པའི་ཕྱིར་ཏེ། རང་གི་གཟུང་ཡུལ་ལ་ཇི་ལྟར་གནས་པའི་ནུས་པས་དོན་གྱི་རྣམ་ལྡན་དུ་སྐྱེས་པས་སོ། །ཕན་ཚུན་མ་འཆོལ་བའི་དོན་ཡང་ཡུལ་སྔོན་པོར་གནས་པ་ལྟར་མངོན་སུམ་ལའང་སྔོན་པོར་སྣང་། སྔོན་པོ་ནི་བྱས་མི་རྟག་དང་ཐ་དད་དུ་མེད་པ་ལྟར་མངོན་སུམ་ལའང་ཐ་དད་མེད་པར་སྣང་། ཡུལ་དུས་རྣམ་པ་ཐ་དད་དུ་གནས་པ་རྣམས་ཡུལ་དུས་རྣམ་པ་ཐ་དད་དུ་གནས་པ་ལྟར་མངོན་སུམ་ལའང་ཐ་དད་དུ་སྣང་སྟེ། རྒྱ་ཐ་དད་ཀྱི་འབུར་བཞིན་ནོ། །དེ་སྐད་དུ་རྣམ་འགྲེལ་ལས། དོན་གྱི་རང་གི་ངོ་བོ་གཅིག །བདག་ཉིད་མངོན་སུམ་ཡིན་པ་ལ། །ཚད་མ་རྣམས་ཀྱིས་བརྟག་བྱ་གང་། །མ་མཐོང་ཆ་གཞན་ཅི་ཞིག་ཡོད། །ཅེས་དང་། དེ་ཕྱིར་དངོས་པོ་མཐོང་བ་ཡིས། །ཡོན་ཏན་མཐའ་དག་མཐོང་བ་ཉིད། །ཅེས་གསུངས་པའི་ཕྱིར་རོ། །གཉིས་པ་ལ་རྟགས་འགོད་པ་ནི། དོན་ངོ་བོ་དབྱེར་མེད་ཀྱི་གཅིག་ཡིན་པ་དེ་ལ་སྣང་མི་སྣང་ཆ་གཉིས་མེད་དེ། དཔེར་ན་བཻ་ཌཱུརྻ་མཐོང་བ་ན་སྔོན་པོ་མཐོང་བ་བཞིན་ནོ། །བུམ་པའི་བྱས་མི་རྟག་ཀྱང་དོན་ངོ་བོ་དབྱེར་མེད་ཀྱི་གཅིག་ཡིན་ནོ། །ཞེས་བྱ་བ་ནི་རང་བཞིན་གྱི་རྟགས་ཡིན་ནོ། །དེའི་ཕྱོགས་ཆོས་ནི་ལྟོས་མེད་དང་གནོད་པ་ཅན་གྱིས་འོག་ཏུ་སྒྲུབ་ལ། ཁྱབ་པ་མྱོང་བས་གྲུབ་བོ། །གལ་ཏེ་བྱས་མི་རྟག་ངོ་བོ་གཅིག་ཡིན་པ་དེ་དོན་གྱི་གཅིག་ཡིན་ན་མི་སྲིད་ལ། ཀུན་རྫོབ་ཀྱི་གཅིག་ཡིན་ན་མ་ངེས་ཏེ། ཟླ་བའི་དཀྱིལ་འཁོར་གྱི་འོག་སྣང་ཡང་སྟེང་མི་སྣང་བ་བཞིན་ནོ་ཞེ་ན། ཀུན་རྫོབ་ཀྱི་གཅིག་ཡིན་ནོ། །དེ་ཡང་འཇིག་རྟེན་ལ་གྲགས་པ་ཟླ་གཅིག་ལྟ་བུ་མ་ཡིན་གྱི་བསྟན་བཅོས་ལ་གྲགས་པའི་སྐྱེ་མཆེད་ཀྱི་རྫས་གཅིག་ཡིན་ནོ་ཞེས་ཀུན་མཁྱེན་གཉིས་པ་གསུང་མོད། མདོ་སྡེ་པ་ལྟར་ན་དོན་དམ་གྱི་གཅིག་ཡིན་ཏེ། རྫས་སུ་གྲུབ་ན་དོན་དམ་བདེན་པ་ཡིན་པའི་ཕྱིར། དེ་སྐད་དུ། དམ་པའི་དོན་གྱི་དོན་རྣམས་ནི། །རང་གིས་འདྲེ་དང་ཐ་དད་མེད། །དེ་ལ་ངོ་བོ་གཅིག་པ་དང་། །དུ་མ་བློ་ཡིས་བསླད་པ་ཡིན། །ཞེས་གསུངས་པའི་ཕྱིར་རོ། །གལ་ཏེ་རྫས་གཅིག་ལ་སྣང་མི་སྣང་ཆ་གཉིས་མེད་ན། རྗེས་དཔག་དང་དེ་མྱོང་གཉིས་ལ་སྒྲ་དོན་འཛིན་མི་འཛིན་ཆ་གཉིས་འགལ་ཏེ། རྫས་གཅིག་ཡིན་པའི་ཕྱིར་ཟེར་ན། མི་འགལ་ཏེ། ཤེས་པ་གཅིག་ཉིད་རང་རིག་ཁ་ནང་བལྟ་སྣང་བས་འཇུག རྗེས་དཔག་ཁ་ཕྱིར་བལྟ་སེལ་བས་འཇུག་པའི་ཕྱིར་རོ། །རྫས་གཅིག་ལ་སྣང་མི་སྣང་ཆ་གཉིས་མེད་ན་ངེས་མ་ངེས་ཆ་གཉིས་ཡོད་པ་འགལ་ལོ་ཞེ་ན། མངོན་སུམ་རྫས་ཀྱི་ཡུལ་ཅན། ངེས་པ་གཞན་སེལ་གྱི་ཡུལ་ཅན་ཐ་དད་པས་མི་མཚུངས་སོ། །གསུམ་པ་ནི་མངོན་སུམ་ཚད་མ་ཡང་ཆོས་ཅན། ཁྱོད་ཚད་མར་འགྱུར་བ་ལ་ངེས་པ་ཡིན་མི་དགོས་ཏེ། རྟོག་མེད་ཡིན་པའི་ཕྱིར་ཏེ། སྒྲུབ་པས་འཇུག་པ་དེས་ནའོ། །དེ་སྐད་དུ་རང་འགྲེལ་ལས། ད་ནི་ཇི་ལྟར་མ་ངེས་པ་མངོན་སུམ་གྱིས་ཀྱང་གཟུང་བ་ཡིན་ཞེ་ན། མངོན་སུམ་ནི་གང་གི་ཡང་ངེས་པར་བྱེད་པ་མ་ཡིན་ཏེ། དེས་གང་ཞིག་འཛིན་པ་དེ་ཡང་ངེས་པས་ནི་མ་ཡིན་ནོ། །འོ་ན་ཅི་ཞེ་ན། དེར་སྣང་བས་སོ། །དེ་བས་ན་ངེས་པ་དང་མ་ངེས་པའི་དབང་གིས་མངོན་སུམ་གྱིས་འཛིན་པ་དང་མི་འཛིན་པ་དག་མ་ཡིན་ནོ། །ངེས་པ་རྣམས་ཀྱིས་ནི་དེ་ལྟ་མ་ཡིན་ཏེ། འགའ་ཞིག་ངེས་ཀྱང་གཞན་ལ་མ་ངེས་པས་འཇུག་པ་ཐ་དད་པས་འཛིན་པ་དང་མི་འཛིན་པ་དག་ཡིན་ནོ། །དེའི་ཕྱིར་ངེས་པ་གང་ཡིན་པ་དེ་ཉིད་འདི་འཛིན་པ་ཡིན་ནོ། །དེ་ལྟ་མ་ཡིན་ན་རྣམ་པ་གཅིག་ལ་ཡང་དེར་མི་འགྱུར་རོ་ཞེས་གསུངས་པའི་ཕྱིར་རོ། །ཚད་མ་ལ་ངེས་མི་དགོས་ན། ཡོད་མེད་ངེས་པའི་འབྲས་ཅན་མིན། །ཕྱིར་ན་ཚན་མ་ཉིད་མི་འགྱུར། །ཞེས་པ་དང་འགལ་ལོ་ཞེ་ན། དེའི་དོན་ནི་ཚད་མ་ཡིན་ན་ངེས་པ་ཡིན་དགོས་པ་མ་ཡིན་གྱི། རང་ངམ་གཞན་ལས་ངེས་པ་འདྲེན་ནུས་པ་མ་ཡིན་ན་ཚད་མ་མིན་དགོས་པའི་ཕྱིར་རོ། །གལ་ཏེ་དངོས་སུ་མ་ངེས་ན་ཚད་མར་འགལ་ལོ་ཞེ་ན། ཁ་ཅིག་ན་རེ། ངེས་པ་གཉིས་ལས་རྟོག་པའི་ངེས་པ་མེད་ཀྱང་རྟོག་མེད་ཀྱི་ངེས་པ་ཡོད་དེ། མངོན་སུམ་གྱིས་སྒྲོ་འདོགས་གཅོད་པའི་ཕྱིར་རོ་ཞེ་ན། སྒྲོ་འདོགས་ཆོད་པ་དེ་ཅི། སྣང་བ་ཙམ་ལ་ཟེར་ན། མངོན་སུམ་ལ་སྒྲོ་འདོགས་མ་ཆོད་པ་མི་སྲིད་ལ། གཞན་སེལ་གྱིས་སྒྲོ་འདོགས་ཆོད་པ་ལ་ཟེར་ན་རྗེས་དཔག་ལྟར་རྟོག་པ་ལས་མ་འདས་སོ། །རང་ལན་ལ། མངོན་སུམ་གྱིས་དགག་སྒྲུབ་བྱེད་པའི་ཚུལ། ངེས་ན་མངོན་སུམ་དུ་འགལ་བ་དང་། སྣང་ཡུལ་ལ་སྒྲ་རྟོག་མི་འཇུག་པའི་ཚུལ་ལོ། །འོ་ན་མངོན་སུམ་ཚད་མ་གང་། དེས་དགག་སྒྲུབ་ཇི་ལྟར་བྱེད་ཅེ་ན། མངོན་སུམ་རྟོག་བྲལ་མ་འཁྲུལ་བ་ཡིན་པ་ཉིད་ཀྱིས་ཚད་མར་གྲུབ་པ་ཡིན་ལ། རང་ངམ་གཞན་གྱི་སྟོབས་ཀྱིས་ངེས་པའི་དབང་གིས་དགག་སྒྲུབ་བྱེད་པ་ཡིན་ནོ། །དེ་ཡང་བུམ་གཟུགས་རང་མཚན་མངོན་སུམ་དུ་མཐོང་བ་ན་དེའི་ཁ་དོག་དང་དེའི་མི་རྟག་པ་གཉིས་ཀ་མངོན་སུམ་ལ་སྣང་བས་ཁ་དོག་གི་རྫས་ལ་ཚད་མར་སོང་བ་ན་མི་རྟག་པའི་རྫས་ལའང་ཚད་མར་སོང་བ་ཉིད་ཀྱིས་མངོན་སུམ་ཚད་མར་གྲུབ་པ་ཡིན་ནོ། །འོན་ཀྱང་ཁ་དོག་གི་ཆ་ལ་འཁྲུལ་པའི་རྒྱུ་མེད་པ་དང་། གོམས་པའི་རྐྱེན་གསལ་བ་དང་། ཡིད་གཏད་པ་ཡོད་པས་རང་སྟོབས་ཀྱིས་ངེས་པ་འདྲེན་ནུས་ཏེ། ཁྱད་པར་ཆ་ཤས་རྣམས་སྤངས་པ། །མངོན་སུམ་གྱི་ནི་གཟུང་བ་ལའང་། །ཁྱད་པར་གང་ལ་རྟོགས་པ་ཡི། །རྐྱེན་ཡོད་དེ་ནི་རྟོགས་པར་འགྱུར། །ཞེས་གསུངས་པའི་ཕྱིར་རོ། །མི་རྟག་པའི་ལྡོག་པ་ལ་འདྲ་བ་གཞན་འབྱུང་སོགས་འཁྲུལ་པའི་རྒྱུས་ཟིན་པས་རང་སྟོབས་ཀྱིས་ངེས་པ་འདྲེན་མི་ནུས་པས་གཞན་གྱིས་ངེས་པ་དྲངས་པ་ལ་ལྟོས་དགོས་ཏེ། འཁྲུལ་པས་ངེས་པར་མི་བྱེད་པས། །བསྒྲུབ་པ་རབ་ཏུ་འཇུག་པ་ཡིན། །ཞེས་དང་། གཟུགས་ཆོས་མཐུན་པར་མཐོང་བ་ལས། །ཉ་ཕྱིས་ལ་དངུལ་རྣམ་པ་ལྟར། །གལ་ཏེ་འཁྲུལ་པའི་རྒྱུ་མཚན་གྱིས། །ཡོན་ཏན་གཞན་སྦྱོར་མི་བྱེད་ན། །ཞེས་གསུངས་པའི་ཕྱིར་རོ། །གཉིས་པ་ནི་གལ་ཏེ་སྐད་ཅིག་གི་ལྡོག་པ་ལ་གཞན་སེལ་འཇུག་མོད། སྔོན་པོའི་རང་ལྡོག་ངེས་པ་འདི་རྟོག་པ་ཡིན་པས་མངོན་སུམ་དུ་མི་རུང་། རྟགས་ལ་མ་ལྟོས་པས་རྗེས་དཔག་ཀྱང་མ་ཡིན། འགལ་ཟླ་མ་བཅད་པས་གཞན་སེལ་དུའང་མི་རུང་བའི་ཕྱིར་ཞེ་ན། དོན་ཆ་ཤས་སུ་མ་ཕྱེ་བ་མངོན་སུམ་གྱིས་མཐོང་ནས་དེའི་རྗེས་ལ་བྱུང་བའི་ཤེས་པས་སྔོན་པོའོ་ཞེས་སྔོ་ལྡོག་སྤྱིའི་ཚུལ་དུ་ངེས་པ་ཆོས་ཅན། གཞན་སེལ་བའི་ཡུལ་ཅན་ཡིན་ཏེ། རྟོག་པ་ཡིན་པའི་ཕྱིར་དང་། འགལ་ཟླ་གཞན་གྱི་ཆ་ཤས་སུ་སྒྲོ་མ་བཏགས་པར་སྔོ་མིན་བཅད་ནས་འཇུག་པའི་ཕྱིར། ཆོས་ཅན། སྣང་བཏགས་གཅིག་ཏུ་འཁྲུལ་ནས་ཞུགས་པས་འཇུག་ཡུལ་རང་མཚན་ཐོབ་པ་ཡིན་ཏེ། གཞན་སེལ་ཕྱིན་ཅི་མ་ལོག་པའི་ཕྱིར། ཆོས་ཅན། ནང་ལྟ་མ་འཁྲུལ་བ་ཡིན་ཏེ། ནང་ལྟ་རང་རིག་ཡིན་པའི་ཕྱིར། དེ་སྐད་དུ་མདོ་ལས། རྟོག་པའང་རང་རིག་ཉིད་དུ་འདོད། །དོན་ལ་མ་ཡིན་དེར་རྟོག་ཕྱིར། །ཞེས་དང་། མཐོང་བ་འགའ་ལའང་ཤེས་པ་གང་། །སྤྱི་ཡི་དོན་ཅན་རྣམ་རྟོག་པ། །གཞན་གྱི་ཆ་སྒྲོ་མ་བཏགས་པ། །དེ་ཙམ་སེལ་བའི་སྤྱོད་ཡུལ་ཅན། །ཞེས་གསུངས་པའི་ཕྱིར་རོ། །ཤེས་བྱ་ཆོས་ཅན། ཡུལ་གང་ལ་ངེས་ཤེས་དོན་མཐུན་ཡོད་པ་དེས་ཡུལ་དེ་མ་ཡིན་དུ་སྒྲོ་འདོགས་པ་བཅད་པར་ཤེས་པར་བྱ་བ་ཡིན་ཏེ། ཞེན་ཡུལ་གཅིག་ལ་ཞུགས་པའི་ངེས་ཤེས་དོན་མཐུན་དང་དེ་མིན་དུ་སྒྲོ་འདོགས་པའི་སྒྲོ་འདོགས་གཉིས་ལྷན་ཅིག་མི་གནས་འགལ་ཡིན་ཕྱིར། དེ་སྐད་དུ། ངེས་པ་དང་ནི་སྒྲོ་འདོགས་ཡིད། །གནོད་བྱ་གནོད་བྱེད་ངོ་བོའི་ཕྱིར། །འདི་ནི་སྒྲོ་འདོགས་དབེན་པ་ལ། །འཇུག་ཅེས་བྱ་བར་ཤེས་པ་ཡིན། །ཞེས་གསུངས་པའི་ཕྱིར་རོ། །ངེས་ཤེས་དང་སྒྲོ་འདོགས་ཀྱི་ཡིད་གཉིས་ཆོས་ཅན། མངོན་སུམ་མ་ཡིན་ཏེ། སེལ་བས་འཇུག་པའི་ཕྱིར། ཞེས་རིགས་པའི་དེ་ཁོ་ན་ཉིད་མཁྱེན་པ་ཕྱོགས་གླང་ཆོས་གྲགས་གཉིས་ཀྱིས་གསུངས་པ་ཡིན་ནོ། །གསུམ་པ་ནི། གལ་ཏེ་སྒྲ་དང་ངེས་པ་ཡང་དངོས་པོ་སྣང་བས་འཇལ་ན་སྐྱོན་ཅི་ཡོད་ཅེ་ན། ཤེས་བྱ་ཆོས་ཅན། གྲུབ་ནའང་ཅིག་ཆར་གྲུབ། དགག་ནའང་ཅིག་ཆར་ཁེགས་པར་ཐལ། སྒྲ་རྟོག་གིས་སྣང་བའི་སྒོ་ནས་དངོས་པོ་འཇལ་བ་ཡིན་པའི་ཕྱིར། སྐྱོན་མེད་དེ། དོན་གཅིག་ཀྱང་མིང་ཐ་དད་ཡིན་པའི་ཕྱིར་ཞེ་ན། ཤེས་བྱ་ཆོས་ཅན། དོན་ཁྱད་མེད་གཅིག་ལ་སྒྲ་དང་ངེས་ཤེས་ཇི་སྙེད་གཅིག་གིས་མིང་དུ་མར་བཏགས་ནས་བརྗོད་ཀྱང་མིང་གི་རྣམ་གྲངས་ཡིན་གྱི་ཐ་དད་ཀྱི་མིང་དང་ཐ་སྙད་ཐོབ་པ་མ་ཡིན་པར་ཐལ། དོན་གཅིག་པོ་དེ་ལས་མ་འདས་པའི་ཕྱིར། བྱས་མི་རྟག་སོགས་ངོ་བོ་གཅིག་ལ་སྒྲ་ཐ་དད་ཀྱིས་བརྗོད་ཀྱང་རྣམ་གྲངས་པར་མི་འགྱུར་ཏེ། བྱས་མི་རྟག་ལྡོག་པ་ཐ་དད་ཡིན་པའི་ཕྱིར་ཟེར་ན། བྱས་མི་རྟག་ལྡོག་པ་ཐ་དད་པས་ཐ་དད་དུ་འབྱེད་ན་སེལ་བ་ལ་དངོས་པོའི་མིང་གིས་བཏགས་པར་ཟད་ལ། ལྡོག་པ་དེ་ལ་སྣང་བ་དངོས་པོར་རློམ་པ་ནི་འཁྲུལ་ཞིང་ལྡོག་པ་ལ་སྣང་བར་མིང་འདོགས་པ་ནི་རྟོག་གེའི་ཐ་སྙད་མི་ཤེས་པར་ཟད་དོ། །ངག་དོན། སྒྲ་རྟོག་གི་ཡུལ་དུ་གྱུར་པའི་བྱས་མི་རྟག་ཆོས་ཅན། སེལ་བ་ཡིན་པར་ཐལ། ལྡོག་པ་ཐ་དད་ཡིན་པའི་ཕྱིར། འདོད་ན། དངོས་པོ་ཡིན་པ་བུད། གཉིས་པ་གཞན་སེལ་ལ། དངོས་འགལ་བཅད་ནས་འཇུག་པ་ནི་གཞན་སེལ་བའི་ཡུལ་ཅན་གྱི་མཚན་ཉིད་ཡིན་པར་སློབ་དཔོན་གྱིས་བཞེད་དོ། །དངོས་འགལ་གཅོད་པ་ནི་ཡུལ་གཞན་སེལ་གྱི་མཚན་ཉིད་ཡིན་ནོ། །དེ་སྐད་དུ་རྣམ་འགྲེལ་ལས། དེ་ནི་རྣམ་གཅོད་ཡུལ་ཅན་གྲུབ། །ཅེས་དང་། རྣམ་གཅོད་བརྗོད་པར་བྱེད་པར་གྲུབ། །ཅེས་གསུངས་པའི་ཕྱིར་རོ། །འདི་ལ་སེལ་བའི་རྣམ་གཞག་དང་། དེའི་དབྱེ་བ་གཉིས། དང་པོ་ལ་ཡུལ་གྱི་གནས་ལུགས། བློའི་འཛིན་སྟངས་གཉིས། དང་པོ་ནི། གཞན་སེལ་ཕྱིན་ཅི་མ་ལོག་པའི་ཤེས་པ་ཆོས་ཅན། ཁྱོད་ཀྱི་དངོས་ཡུལ་དོན་ལ་མེད་དེ། ཁྱེད་ཀྱི་དངོས་ཡུལ་དེ་སྒྲོ་བཏགས་ཡིན་པའི་ཕྱིར། ཆོས་ཅན། ཁྱོད་འཁྲུལ་ནས་འཇུག་པ་ན་ཐོབ་པའི་ཡུལ་རང་མཚན་ཡིན་ཏེ། དེ་ལྟ་བུའི་ཡུལ་དེས་དོན་བྱེད་ནུས་པའི་ཕྱིར། རང་མཚན་དེ་ཡང་བྱས་མི་རྟག་ལ་སོགས་པ་དོན་ལ་ཐ་དད་མེད་པར་གཅིག་ཏུ་གནས་ལ། རང་མཚན་རྫས་ཐ་དད་རྣམས་ཕན་ཚུན་འདྲེ་བ་མེད་པར་ཐ་དད་དུ་གནས་སོ། །འོ་ན་དམ་བཅའི་ཕྱོགས་གཅིག་རྟགས་སུ་འགྱུར་བ་དང་རྟགས་རྗེས་འགྲོ་མེད་པར་འགྱུར་རོ་ཞེས་བྱེ་བྲག་པས་བརྗོད་པའི་སྐྱོན་ཇི་ལྟར་སྤོང་ཞེ་ན། འདིའི་ལན་ལ་བློའི་འཛིན་སྟངས་ཤེས་དགོས་པས་དེ་བཤད་ན། དོན་རང་མཚན་རྣམས་དེ་ལྟར་གནས་ཀྱང་རྟོག་པས་སྒྲོ་བཏགས་ནས་རང་མཚན་གཅིག་ལ་ཐ་དད། ཐ་དད་ལ་གཅིག་དང་། གཅིག་ལ་གཅིག་དང་། ཐ་དད་ལ་ཐ་དད་དུ་འཛིན་པ་སྟེ། སེལ་བའི་འཛིན་སྟངས་མུ་བཞི་སྲིད་པ་ལ། གཞན་གཉིས་གོ་སླ་ལ། བཟློག་པ་གཉིས་ལ། ཐ་དད་ལ་གཅིག་ཏུ་འཛིན་པ་ལ་སྒྲོ་འདོགས་པའི་རྒྱུ་མཚན། བློའི་རྣམ་པ། དགོས་པ་དང་གསུམ། དང་པོ་ནི་ཙནྡན་གྱི་མེ་ལ་སོགས་པ་མེ་ཐམས་ཅད་བསྲེག་པའི་བྱ་བ་འབྲས་བུ་གཅིག ཆུ་ཐམས་ཅད་ངོམས་པའི་འབྲས་བུ་གཅིག ཙནྡན་དང་ཤ་པ་ལ་སོགས་པ་ཡལ་ག་ལོ་འདབ་དང་ལྡན་པར་མཚན་ཉིད་གཅིག དཀར་ཟལ་སོགས་ནོག་ལྐོག་ཤལ་དང་ལྡན་པར་མཚན་ཉིད་གཅིག་པ་ཉིད་གཅིག་ཏུ་སྒྲོ་འདོགས་པའི་རྒྱུ་མཚན་ཡིན་ནོ། །བློའི་རྣམ་པ་ལ་ཐ་དད་ལ་གཅིག་ཏུ་འཁྲུལ་ཚུལ་ནི། ཡལ་ག་དང་ནོག་དང་སྲེག་པ་དང་ངོམས་པ་ལ་སོགས་པ་གཞན་སེལ་གཅིག་པའི་ཡུལ་རྣམས་ལ་ཐོག་མ་མེད་པ་ནས་སྣང་བཏགས་གཅིག་ཏུ་འཁྲུལ་བའི་བག་ཆགས་ཀྱིས་སྟོབས་ཀྱིས་གཅིག་ཏུ་འཁྲུལ་ནས་སྤྱི་གཅིག་ཏུ་གཟུང་བ་ཡིན་ནོ། །དེ་སྐད་དུ། ཐ་དད་དངོས་རྣམས་ལ་བརྟེན་ནས། །དོན་གཅིག་ཏུ་ནི་སྣང་བའི་བློ། །ཞེས་དང་། དངོས་རྣམས་ངོ་བོ་འགའ་ཞིག་གིས། །ཐ་དད་མིན་པ་ལྟ་བུར་སྣང་། །དེ་ལ་བསམ་པའི་དབང་གིས་ན། །སྤྱི་ཡོད་པར་ནི་རབ་ཏུ་བསྒྲགས། །དེ་ཡིས་ཇི་ལྟར་ཀུན་བཏགས་པ། །དེ་ནི་དམ་པའི་དོན་དུ་མེད། །གསལ་བ་རྣམས་ནི་རྗེས་མི་འགྲོ། །རྗེས་འགྲོ་གཞན་ནི་སྣང་བ་མེད། །ཅེས་གསུངས་པའི་ཕྱིར། སྤྱི་དངོས་པོ་བ་མེད་པའི་ཐ་དད་དུ་མཚུངས་པ་ལ། དཀར་ཟལ་དང་ནག་སྒུར་ལ་འབྲས་བུ་བ་ལང་གི་སྤྱི་འཛིན་གྱི་བློ་གཅིག་སྐྱེ་ལ། རྟ་དང་བ་ལང་ལ་སྤྱི་འཛིན་གྱི་བློ་གཅིག་མི་སྐྱེ་བར་སྤྱི་འཛིན་གྱི་བློ་ཐ་དད་སྐྱེ་བ་འགལ་ཞེ་ན། ཡུལ་དབང་ཡིད་བྱེད་གསུམ་སྤྱི་དངོས་པོ་བ་མེད་པའི་ཐ་དད་ཡིན་ཡང་འབྲས་བུ་རྣམ་ཤེས་གཅིག་བསྐྱེད་པ་ལ་མི་འགལ་བ་དང་། སྨན་སླེ་ཏྲེས་དང་པརྤ་ཏ་ལ་སོགས་པ་སྤྱི་དངོས་པོ་བ་མེད་པའི་ཐ་དད་ཡིན་ཀྱང་རིམས་ཞི་བར་བྱེད་པ་བཞིན། ཤེས་བྱ་ཆོས་ཅན། སྤྱི་དངོས་པོ་བ་མེད་པའི་ཐ་དད་དུ་ཁྱད་པར་མེད་ན་ཡང་དཀར་ཟལ་ནག་སྒུར་སོགས་ཀྱིས་བ་ལང་གི་སྤྱི་འཛིན་གྱི་བློ་གཅིག་བསྐྱེད། རྟ་དང་ཤིང་ལ་སོགས་པས་བ་ལང་གི་སྤྱི་འཛིན་གྱི་བློ་མི་བསྐྱེད་པའི་ཁྱད་པར་ཡོད་དེ། དེ་རྟེན་འབྲེལ་ཡིན་པའི་ཕྱིར། དེ་སྐད་དུ། གཅིག་རྟོགས་དོན་ཤེས་ལ་སོགས་པ། །དོན་གཅིག་སྒྲུབ་ལ་འགའ་ཞིག་ནི། །ཐ་དད་ཡིན་ཡང་རང་བཞིན་གྱིས། །ངེས་ཏེ་དབང་པོ་ལ་སོགས་བཞིན། །ཞེས་གསུངས་པའི་ཕྱིར། དགོས་པ་ནི་ཡུལ་དུས་རྣམ་པ་ཐ་དད་པའི་ཤ་པ་ཙནྡན་ལ་སོགས་པ་ཐ་དད་རྣམས་ལ་སྤྱི་གཅིག་ཏུ་གོ་ནས་དགག་སྒྲུབ་ཕྱོགས་གཅིག་ཏུ་རྟོགས་པ་ཉིད་དགོས་པ་ཡིན་ནོ། །དེ་སྐད་དུ། དེ་ཡི་ཁྱད་པར་གྱིས། །རྟོགས་འགྱུར་པ་དག་རབ་ཏུ་བྱེད། །ཅེས་གསུངས་པའི་ཕྱིར་རོ། །གཅིག་ལ་ཐ་དད་དུ་འཛིན་པ་ལ་ཡང་གསུམ་ལས། སྒྲོ་འདོགས་པའི་རྒྱུ་མཚན་ནི། སྒྲའི་བྱས་མི་རྟག་ལ་སོགས་པ་དོན་ལ་ཐ་དད་མེད་མོད། འོན་ཀྱང་བདེ་བར་གཤེགས་པས་ཕུང་པོ་ཐ་དད་དུ་གསུངས་པ་དང་རིགས་པ་སྨྲ་བས་ཆོས་ཅན་དང་བསྒྲུབ་བྱ་དང་གཏན་ཚིགས་ཐ་དད་དུ་ཕྱེ་བ་ནི་གཞན་སེལ་བའི་སྤྱོད་ཡུལ་ལོག་ས་ཐ་དད་ལས་ལོག་པའི་ལྡོག་པ་ཐ་དད་པའི་སྒོ་ནས་དོན་རྫས་གཅིག་པ་རྣམས་ལའང་བློས་ལྡོག་པ་ཐ་དད་དུ་སྒྲོ་བཏགས་སུ་རུང་བ་ཉིད་ཡིན་ནོ། །དེ་སྐད་དུ། མིང་དོན་གང་ལྡན་ཕན་ཚུན་དུ། །ཐ་དད་པ་འདིའི་ས་བོན་ཡིན། །ཞེས་གསུངས་པའི་ཕྱིར་རོ། །བློའི་རྣམ་པ་ནི། གཞན་སེལ་ལ་བརྟེན་ཏེ་སྒྲ་དང་རྟོག་པ་ལ་ཐ་དད་དུ་སྣང་བ་ལྟར་དོན་ལའང་ཐ་དད་ཉིད་དུ་སྒྲོ་བཏགས་ནས་ཞེན་པར་བྱེད་དོ། །དེས་ན་ཁྱད་པར་གང་ཞིག་ཆོས། །གང་གིས་གོ་བར་འགྱུར་བ་དེ། །དེ་ལས་གཞན་གྱིས་ནུས་མ་ཡིན། །དེས་ན་ཐ་དད་རྣམ་པར་གནས། །ཞེས་གསུངས་པའི་ཕྱིར་རོ། །དགོས་པ་ནི། དོན་རྫས་གཅིག་པ་རྣམས་ལ་རྫས་གཅིག་ཏུ་མ་རྟོགས་པ་རྟོགས་པར་བྱེད་པའི་ཕྱིར་གཞན་སེལ་གྱི་སྒོ་ནས་སྒྲ་མ་ཡིན་པ་དང་མི་རྟག་པ་མ་ཡིན་པ་དང་མ་བྱས་པ་ལ་ལྡོག་པའི་སྒོ་ནས་ཐ་དད་དུ་རྣམ་པར་ཕྱེ་སྟེ་དོན་ལ་གཅིག་ཡིན་ནོ། །ཞེས་བསྒྲུབས་པས་སྒྲ་ཉིད་མི་རྟག་པ་ལ་སོགས་པར་གོ་བར་བྱེད་པ་ཉིད་ཡིན་ནོ། །དེ་སྐད་དུ། ཆོས་དང་ཆོས་ཅན་རྣམ་གཞག་དང་། །ཐ་དད་ཐ་དད་མིན་ཅི་འདྲ། །དེ་ཉིད་དུ་ནི་མ་བརྟགས་པར། །འཇིག་རྟེན་ཇི་ལྟར་གྲགས་དེ་ལ། །དེ་བཞིན་ཁོ་ནར་བརྟེན་ནས་ནི། །བསྒྲུབ་བྱ་སྒྲུབ་པ་ཀུན་བཞག་པ། །དམ་པའི་དོན་ལ་གཞུག་བྱའི་ཕྱིར། །མཁས་པ་རྣམས་ཀྱིས་བྱས་པ་ཡིན། །ཞེས་གསུངས་པའི་ཕྱིར་རོ། །འདི་དག་གི་དངོས་ལ་གནོད་བྱེད་ནི། སྤྱི་དང་ལྡོག་པ་ཐ་དད་དོན་ལ་འགོག་པའི་རིགས་པ་བཞིན་ཤེས་པར་བྱའོ། །དབྱེ་བ་ལ་གསུམ་ལས། དབྱེ་བ་དངོས་ནི། སྒྲས་ཡོད་པ་དང་མེད་པར་བརྗོད་ཅིང་རྟོག་པས་ཡོད་པ་དང་མེད་པར་འཛིན་པའི་སྒོ་ནས་ཡོད་པ་གཞན་སེལ་དང་མེད་པ་གཞན་སེལ་རྣམ་པ་གཉིས། ཡོད་པ་གཞན་སེལ་དང་མེད་པ་གཞན་སེལ་དེ་ཡང་ཡོད་པ་སྒྲ་དང་བློའི་གཞན་སེལ། མེད་པ་སྒྲ་དང་བློའི་གཞན་སེལ་གཉིས་གཉིས་སུ་དབྱེ་བའི་སྒོ་ནས་རྣམ་པ་བཞི་ཡིན་ནོ། །གཉིས་པ་དོན་ལ་གཞན་སེལ་དགག་པ་ནི། གཞན་སེལ་ཆོས་ཅན། བེམ་པོའི་དོན་རང་མཚན་དུ་མེད་དེ། བློ་རྟོག་པའི་འཇུག་ཚུལ་ལ་བཏགས་པ་ཡིན་པའི་ཕྱིར། བོད་ཁ་ཅིག་དོན་གྱི་གཞན་སེལ་ཞེས་བྱ་བ་དོན་བེམ་པོ་ཉིད་ལ་གཞན་སེལ་དུ་འདོད་པ་ནི་ཆོས་ཀྱི་གྲགས་པའི་དགོངས་པ་ལོག་པ་རང་མཚན་དང་ལྡོག་པ་སྤྱི་མཚན་མ་ཕྱེད་པར་ཟད་དོ། །གཞན་སེལ་དོན་ལ་མེད་པའི་རྒྱུ་མཚན་ཅི་ཡིན་ཞེ་ན། དོན་རང་མཚན་གྱི་གཞན་སེལ་ཆོས་ཅན། སྣང་ཡུལ་ཡིན་པར་ཐལ། རང་མཚན་ཡིན་པའི་ཕྱིར། འདོད་ན། སེལ་བ་ཡིན་པ་ཉམས་སོ། །གཞན་ཡང་རང་མཚན་ཉིད་སེལ་བ་ཡིན་ན། ཤེས་བྱ་ཆོས་ཅན། སྣང་བ་གང་ཡིན་དོན་ལ་ཡོད་པར་ཐལ། སེལ་བ་གང་ཡིན་དོན་ལ་ཡོད་པའི་ཕྱིར། འདོད་ན། ལོང་བ་རྒྱུན་ཆད་པར་ཐལ། རང་མཚན་ཐམས་ཅད་མངོན་སུམ་ལ་གསལ་བར་སྣང་བའི་ཆ་དོན་ལ་ཡོད་པའི་ཕྱིར། དེས་ན་གཞན་སེལ་ཐམས་ཅད་བློའི་འཇུག་ཚུལ་སྒྲ་དང་རྟོག་པའི་བྱེད་པ་ཕན་ཚུན་བསྲེ་བ་དང་འབྱེད་པར་བྱེད་པ་ཡིན་ལ། དོན་རང་མཚན་ཐམས་ཅད་རང་གི་ངོ་བོ་ཇི་ལྟར་ཡོད་པ་ལྟར་གནས་པའི་ཕྱིར་གཞན་སེལ་བའི་བརྡ་མེད་དོ། །དེ་ལྟ་མ་ཡིན་ན། ཤེས་བྱ་ཆོས་ཅན། མངོན་སུམ་དེ་སེལ་བའི་ཡུལ་ཅན་ཡིན་པར་ཐལ། རང་མཚན་ཁོ་ན་སེལ་བ་ཡིན་པའི་ཕྱིར། རྗོད་བྱེད་ཀྱི་སྒྲ་དང་རྟོག་པ་ཐམས་ཅད་སེལ་བའི་དངོས་ཀྱི་ཡུལ་ཅན་མ་ཡིན་པར་ཐལ། སེལ་བ་ཡིན་ན་རང་མཚན་ཡིན་པའི་ཕྱིར། དེ་སྐད་དུ། དེ་ཕྱིར་དེ་དག་རྟགས་སེལ་བའི། །ཡུལ་ཅན་ཡིན་པར་རབ་ཏུ་བསྒྲགས། །ཞེས་དང་། དེ་ནི་རྣམ་གཅོད་ཡུལ་ཅན་གྲུབ། །དེ་ལས་གཞན་པའང་དེ་དང་འདྲ། །ཞེས་དང་། དངོས་མེད་ངོ་བོ་མེད་པའི་ཕྱིར། །ངོ་བོ་མེད་པ་དཔྱད་བྱ་ཉིད། །མ་ཡིན་སྒྲ་ནི་དེ་དག་ཉིད། །རྣམ་གཅོད་བརྗོད་པར་བྱེད་པར་གྲུབ། །ཅེས་གསུངས་པའི་ཕྱིར་རོ། །དེས་ན་དངོས་མེད་ཅེས་བརྗོད་པའི་སྒྲ་ཡང་རྣམ་གཅོད་བརྗོད་པར་གྲུབ་པའི་ཕྱིར་སེལ་བའི་ཡུལ་ཅན་ཡིན་པས་སེལ་བ་རང་མཚན་མ་ཡིན་ནོ། །གསུམ་པ་སོ་སོའི་རྣམ་གཞག་ལ། དངོས་པོའི་གཞན་སེལ་གྱི་མཚན་ཉིད་དངོས་མེད་དོན་བྱེད་མི་ནུས་པ་གཅོད་པ། དབྱེ་ན། རང་མཚན་སྣང་བའི་ཡུལ་གྱི་སྒོ་ནས་དབྱེ་ན་མངོན་གྱུར་ལ་ངེས་པའི་གཞན་སེལ་དང་། རང་མཚན་མི་སྣང་བའི་ཡུལ་གྱི་སྒོ་ནས་དབྱེ་ན་ལྐོག་གྱུར་ལ་ངེས་པའི་གཞན་སེལ་གཉིས། མངོན་གྱུར་ལ་ངེས་པའི་གཞན་སེལ་གྱི་མཚན་ཉིད་རང་མཚན་སྣང་བ་ན་སྒྲས་བརྗོད་ཅིང་རྟོག་པས་ངེས་པའི་ཆ་དེ་ཡང་དབང་པོའི་མངོན་སུམ་གྱིས་རང་མཚན་མཐོང་བ་མངོན་གྱུར་ཡིན་ལ། དེ་ལ་རྗེས་ཀྱི་ངེས་ཤེས་ཇི་སྙེད་པས་སྔོན་པོ་དང་སྔོན་པོ་མ་ཡིན་པ་དང་རྟག་པ་དང་མི་རྟག་པ་ལ་སོགས་པར་མིང་བཏགས་ཤིང་རྟོག་པས་ཡིན་པ་དང་མ་ཡིན་པ་སོགས་ངེས་པར་བྱེད་པ་ན་དེ་ལྟར་བརྗོད་པའི་སྒྲ་དང་རྟོག་པ་ནི་བྱེད་པ་པོ་ལ་ཡོད་པའི་གཞན་སེལ་ཡིན་ལ། དེ་གཉིས་ཀྱི་དངོས་ཡུལ་སྒྲ་དོན་དེ་ལས་ལ་ཡོད་པའི་གཞན་སེལ་ཡིན་ལ། དེ་གཉིས་ཀྱི་བརྗོད་ཚུལ་དང་འཛིན་སྟངས་ནི་བྱ་བ་ལ་ཡོད་པའི་གཞན་སེལ་ཡིན་ནོ། །དེ་ལ་སྒྲ་དང་རྟོག་པ་རང་མཚན་ཡིན་པ་ནི་སེལ་བ་བཏགས་པ་བ། གཞན་གཉིས་མཚན་ཉིད་པ་ཡིན་ནོ། །མདོར་ན་མངོན་སུམ་ལ་རང་མཚན་སྣང་བ་ལ་རྗེས་ཀྱི་ངེས་ཤེས་ཇི་སྙེད་པས་བཏགས་པའི་ཆོས་རྣམས་ཆོས་ཅན། སེལ་བའི་ཆར་གྱུར་པའི་ཡུལ་ཡིན་ཏེ། སྒྲ་རྟོག་གིས་ཕྱེ་བའི་ཆོས་ཡིན་པས་སོ། །ལྐོག་གྱུར་ལ་ངེས་པའི་གཞན་སེལ་གྱི་མཚན་ཉིད་རང་མཚན་མི་སྣང་བ་ན་སྒྲས་བརྗོད་ཅིང་རྟོག་པས་ངེས་པའི་ཆ་དེ་ཡང་རང་མཚན་མི་སྣང་བ་ལྐོག་གྱུར་ལ་སྒྲ་རྟོག་འཇུག་པ་ན་རྟགས་ལ་ལྟོས་སམ་མ་ལྟོས་ཀྱང་རུང་སྒྲས་བརྗོད་ཅིང་རྟོག་པས་ངེས་པའི་ཆ་དེ་ཡང་ཆོས་ཅན། གཞན་སེལ་ཡིན་ཏེ། སྒྲ་རྟོག་གི་དངོས་ཡུལ་ཡིན་པས་སོ། །དབྱེ་ན། བདེན་པ་ལ་འཇུག་པ་རྗེས་དཔག་གི་གཞན་སེལ། མི་བདེན་པ་བརྫུན་པ་ལ་འཇུག་པ་ལོག་ཤེས་ཀྱི་གཞན་སེལ། མཐའ་གཉིས་པ་ཐེ་ཚོམ་གྱི་གཞན་སེལ་ཏེ། རྟོག་པའི་འཇུག་པ་རྣམ་པ་གསུམ་མོ། །དང་པོ་ནི་བྱས་པའི་རྟགས་ལས་སྒྲ་མི་རྟག་པར་འཇལ་བ་ན་འཇལ་བྱེད་རྗེས་དཔག་ནི་བྱེད་པ་པོ་ལ་ཡོད་པའི་གཞན་སེལ་ཏེ། སེལ་བ་བཏགས་པ་བ་ཡིན་ཏེ། རང་མཚན་ཡིན་པའི་ཕྱིར། དེའི་འཛིན་སྟངས་ཡུལ་ལ་འཇུག་ཚུལ་ནི་བྱ་བ་ལ་ཡོད་པའི་གཞན་སེལ་དང་། དེའི་ཡུལ་རྟགས་ཆོས་དོན་གསུམ་ནི་ལས་ལ་ཡོད་པའི་གཞན་སེལ་ཏེ། དེ་གཉིས་གཞན་སེལ་དངོས་ཡིན་ཏེ། དགག་སྒྲུབ་རྟོག་པས་སྒྲོ་བཏགས་ནས་དོན་ལ་སྦྱོར་བའི་ཕྱིར། དེ་སྐད་དུ། དེ་ཚེ་གོ་བྱེད་རྗེས་འགྲོ་བ། །སྤྱི་ཡི་ངོ་བོ་ཉིད་དུ་རྟོགས། །དེས་ན་ལྐོག་གྱུར་དོན་ཐམས་ཅད། །ཁྱད་པར་དུ་ནི་རྟོགས་མི་འགྱུར། །ཞེས་དང་། མ་ཡིན་འཇིག་པ་གྲུབ་པ་ཡི། །སྒྲ་ནི་དེ་ལྟར་གྲུབ་ཕྱིར་རོ། །ཞེས་དང་། ཕྱི་རོལ་རྟེན་མིན་སྒྲ་དོན་ལ། །བརྟེན་ནས་འདིར་ནི་སྒྲུབ་པ་དང་། །དགག་པ་ཐམས་ཅད་འདོད་པ་ཡིན། །ཞེས་དང་། དཔག་བྱ་དཔོག་པར་བྱེད་པ་ཡི། །དོན་གྱི་ཐ་སྙད་གནས་པ་འདི། །ཤེས་པ་ལ་གྲུབ་ཐ་དད་ལ། །བརྟེན་ནས་རྣམ་པར་བཏགས་པ་ཡིན། །ཞེས་དང་། དེ་སྤྱི་སྒྲུབ་པར་བྱ་ཡིན་པས། །གྲུབ་པ་སྒྲུབ་པ་ཉིད་མ་ཡིན། །ཞེས་གསུངས་པའི་ཕྱིར་རོ། །བོད་ཁ་ཅིག་ན་རེ། སྒྲ་བྱས་མི་རྟག་པ་གསུམ་ཀ་རྫས་ཡིན་པས་སྒྲའི་རྫས་ཆོས་ཅན། མི་རྟག་པའི་རྫས་བསྒྲུབ་བྱའི་ཆོས། །བྱས་པའི་རྫས་རྟགས་ཡིན། །དེ་སྐད་དུ། དངོས་ལས་དངོས་ནི་གྲུབ་ཕྱིར་རོ། །ཞེས་དང་། དོན་གྱིས་དོན་རྟོགས་ཕྱིར་དོན་ལ། །ཞེས་དང་། དོན་ཡོད་ཤེས་ལ་ལྟོས་བཅས་ཡིན། །མེད་པ་ཤེས་པ་སྒྲུབ་བྱེད་མིན། །ཞེས་གསུངས་པའི་ཕྱིར་རོ། །གལ་ཏེ་སྒྲ་དོན་ཡིན་ན་དེ་ལྡོག་པ་ཡིན་ལ། དེ་དངོས་མེད་ཡིན་པས་དོན་ལ་མི་གནས་པ་ལ་དགག་སྒྲུབ་བྱས་པས་དོན་རང་མཚན་ལ་དགག་སྒྲུབ་བྱས་པར་མི་འགྱུར་ཏེ། དེ་དང་རང་མཚན་ལ་འབྲེལ་བ་གཉིས་ཀ་མེད་པའི་ཕྱིར་རོ། །དེ་སྐད་དུ་རང་འགྲེལ་ལས། བློའི་ཆོས་རང་དགའ་བ་རྣམས་ནི་དོན་ལ་མི་བརྟེན་པའི་ཕྱིར་རོ། །དེ་དག་གིས་བཏགས་པའི་ཡུལ་གྱིས་གོ་ན་ནི་དོན་མི་ཐོབ་པ་ཁོ་ནར་འགྱུར་རོ་ཞེས་གསུངས་པའི་ཕྱིར་རོ་ཟེར་ན། རྟགས་དང་བསྒྲུབ་བྱའི་ཆོས་སུ་སོང་བ་གཉིས་རྫས་མ་ཡིན་ཏེ། རྫས་ཡིན་ན་རྗེས་སུ་འགྲོ་བ་མེད་དགོས་པ་ལ། དེ་གཉིས་ནི་མཐུན་དཔེ་དང་ཤེས་འདོད་ཆོས་ཅན་ལ་ཐུན་མོང་བར་རྗེས་སུ་འགྲོ་བའི་ཕྱིར། བློའི་ཆོས་རང་དགའ་བ་རྣམས་ནི་དོན་ལ་མི་བརྟེན་པའི་ཕྱིར་རོ། །དེ་དག་གིས་བཏགས་པའི་ཡུལ་གྱིས་གོ་ན་ནི་དོན་མི་ཐོབ་པ་ཁོ་ནར་འགྱུར་རོ། །ཞེས་གསུངས་པའི་དོན་ནི་འཇུག་པ་ན་ལྡོག་པ་བཏགས་པའི་ཆོས་ཁོ་ན་གོ་བྱེད་ཡིན་ན་དོན་རང་མཚན་མི་ཐོབ་སྟེ། དེ་དོན་རང་མཚན་དང་འབྲེལ་བ་མེད་པའི་ཕྱིར་རོ། །དངོས་ལས་དངོས་ནི་གྲུབ་ཕྱིར་རོ་ཞེས་སོགས་ཀྱི་དོན་ནི། འཇུག་དུས་ན་སྒྲ་དོན་དང་རང་མཚན་མ་ཕྱེ་བའི་རྟགས་ལས་དེ་གཉིས་མ་ཕྱེ་བའི་བསྒྲུབ་བྱ་སྒྲུབ་པ་ཡིན་ཏེ། དེ་ཡང་འཇུག་དུས་ན་སྒྲ་དོན་ལ་རང་མཚན་དུ་ཞེན་པ་ལ་དགག་སྒྲུབ་བྱེད་པའི་ཕྱིར་རོ། །དེས་ན་དང་པོ་བརྡ་བྱེད་པ་ནའང་རང་མཚན་དང་སྒྲ་དོན་སོ་སོར་མ་ཕྱེ་བར་བརྡ་བྱེད་ལ། ཕྱིས་ཐ་སྙད་སྦྱོར་བ་ནའང་མ་ཕྱེ་བར་འཇུག་པའི་ཕྱིར་རོ། །སོ་སོར་མི་འབྱེད་པའི་རྒྱུ་མཚན་ཡང་ཐོག་མ་མེད་པ་ནས་སྣང་བརྟག་གཅིག་ཏུ་འཁྲུལ་བའི་བག་ཆགས་ཀྱི་སྟོབས་ཀྱིས་གཅིག་ཏུ་འཁྲུལ་པ་ཡིན་ནོ། །རྟགས་ཆོས་དོན་གསུམ་དུ་སོང་བ་ནི་སྤྱི་ཡིན་ཞེས་པ་ནི་འཆད་དུས་ཡིན་ཏེ། འཆད་ཚེ་རྣམ་པར་དབྱེ་དགོས་པའི་ཕྱིར་རོ། །སྒྲ་བྱས་མི་རྟག་པ་གསུམ་དངོས་པོ་ཡིན་ཞེས་པ་ནི་འཇུག་དུས་ཡིན་ཏེ། འཇུག་དུས་སྣང་བརྟག་གཅིག་ཏུ་ཞེན་ནས་འཇུག་དགོས་པའི་ཕྱིར་རོ། །དེ་སྐད་དུ་རང་འགྲེལ་ལས། འཆད་པར་བྱེད་པ་རྣམས་དེ་ལྟར་རྣམ་པར་འབྱེད་པར་བྱེད་ཀྱི། ཐ་སྙད་འདོགས་པ་པོ་རྣམས་ནི་མ་ཡིན་ཏེ། དེ་དག་ནི་རང་གི་དམིགས་པ་ཁོ་ན་དོན་བྱེད་རུང་བ་སེམས་ཤིང་སྣང་བ་དང་རྣམ་པར་བཏགས་པར་བྱ་བའི་དོན་དག་གཅིག་ཏུ་བྱས་ནས་འཇུག་གོ་ཞེས་གསུངས་པའི་ཕྱིར་རོ། །རྣམ་འགྲེལ་ལས། དེ་མིན་རང་བཞིན་ལས་ལྡོག་པའི། །དངོས་པོ་ཙམ་ཞིག་རབ་སྒྲུབ་ཕྱིར། །རྟགས་སྤྱིའི་ཡུལ་ཅན་དུ་བཤད་དེ། །ཁྱད་པར་གནས་པ་མེད་ཕྱིར་རོ། །ཞེས་གསུངས་པས་ཀྱང་རྟགས་ཆོས་དོན་གསུམ་གཞན་སེལ་དུ་གོའོ། །ལོག་ཤེས་ཀྱི་གཞན་སེལ་ནི། བདེན་པ་གཅོད་པའི་སྒྲ་དང་རྟོག་པས་བཏགས་པ་ཐམས་ཅད་ཡིན་ནོ། །ཐེ་ཚོམ་གྱི་གཞན་སེལ་ནི། ཐེ་ཚོམ་ནི་གཞན་སེལ་བའི་སྒོ་ནས་གཉིས་ཀར་དོགས་པའི་ཕྱིར་རོ། །དེས་བརྟགས་པ་ཐམས་ཅད་ཀྱང་གཞན་སེལ་ཡིན་ནོ། །གཉིས་པ་དངོས་མེད་ཀྱི་གཞན་སེལ་གྱི་མཚན་ཉིད་དོན་བྱེད་ནུས་པ་གཅོད་པ། དབྱེ་ན་དགག་བྱ་ཤེས་བྱ་ལ་ཡོད་པ་བུམ་མེད་དང་ཀ་མེད་ལ་སོགས་པ་དང་། དགག་བྱ་ཤེས་བྱ་ལ་མེད་པ་རི་བོང་རྭ་མེད་དང་རྟག་དངོས་མེད་པ་ལ་སོགས་པ་རྣམ་པ་གཉིས། རྒྱུ་མཚན་དེས་ན་དངོས་མེད་ཆོས་ཅན། སྣང་བའི་སྒོ་ནས་ཤེས་བྱ་མིན་ཏེ། རང་གི་ངོ་བོ་ཡོད་པ་མིན་པས་སོ། །ཁྱབ་སྟེ། རང་གི་དངོས་པོ་གསལ་བར་སྣང་བའི་སྒོ་ནས་ཤེས་བྱར་མི་རུང་བའི་ཕྱིར། འོན་ཀྱང་རང་གི་ངོ་བོ་དངོས་པོ་བསལ་བ་ཙམ་ལ་དངོས་མེད་ཅེས་བཏགས་པར་ཟད་ཀྱི་དོན་ལ་གྲུབ་པ་མེད་དོ། །གལ་ཏེ་དངོས་མེད་ལ་དངོས་པོའི་ངོ་བོ་མ་གྲུབ་ཀྱང་དངོས་མེད་རང་གི་ངོ་བོ་གྲུབ་ལ། དངོས་པོའི་ངོ་བོ་མ་གྲུབ་པས་མ་གྲུབ་པར་འགྱུར་ན། དངོས་པོ་ལའང་ངོ་བོ་མ་གྲུབ་པར་ཐལ། དེ་ལ་དངོས་མེད་ཀྱི་ངོ་བོ་མ་གྲུབ་པའི་ཕྱིར་ཟེར་ན། ཤེས་བྱ་ཆོས་ཅན། དེ་མི་མཚུངས་པར་ཐལ། དངོས་པོ་གང་ཡིན་ནི་རང་གི་རྒྱུ་ལས་གྲུབ་པས་དངོས་མེད་བཀག་པ་ལ་མི་ལྟོས་པར་མངོན་སུམ་གྱི་ངོར་སྣང་བས་གྲུབ་ཅིང་། དངོས་མེད་རྒྱུ་ཡིས་མི་སྐྱེད་པས་སྣང་བའི་སྒོ་ནས་མི་འགྲུབ་ཅིང་དངོས་པོ་བཀག་ནས་སེལ་བའི་བློ་ངོར་སྒྲུབ་པ་ཡིན་པའི་ཕྱིར། གལ་ཏེ་དངོས་མེད་དོན་ལ་མེད་ན་ཚད་མ་དང་འགལ་ཏེ། རི་བོང་གི་རྭ་སོགས་ལ་ངོ་བོ་མེད་མོད། འདུས་མ་བྱས་དང་ནམ་མཁའ་དང་རྟོག་པ་འཁྲུལ་པའི་ཡུལ་དོན་སྤྱི་དང་རྟོག་མེད་འཁྲུལ་པའི་ཡུལ་མེད་པ་གསལ་བ་གཉིས་དེར་འཛིན་གཉིས་མྱོང་བའི་སྟོབས་ལས་གྲུབ་པས་འཁྲུལ་ཤེས་དེ་གཉིས་ཀྱི་ཡུལ་གཉིས་དོན་ལ་ཡོད་པར་གྲུབ་ཅེ་ན། ཤེས་བྱ་ཆོས་ཅན། ནམ་མཁའ་དང་སོ་སོར་བརྟག་འགོག་དང་བརྟག་མིན་གྱི་འགོག་པ་སྟེ་འདུས་མ་བྱས་གསུམ་དང་འཁྲུལ་ཤེས་གཉིས་ཀྱི་ཡུལ་དོན་སྤྱི་དང་མེད་པ་གསལ་བ་གཉིས་སྣང་བའི་སྒོ་ནས་འཇལ་བའི་ཚད་མ་མེད་པར་ཐལ། འདུས་མ་བྱས་གསུམ་ནི་འདུས་བྱས་བཀག་པའི་སྒོ་ནས་ཡུལ་དུ་བྱེད་ཅིང་སྣང་བའི་སྒོ་ནས་ཡུལ་དུ་མི་ནུས། དོན་སྤྱི་དང་མེད་པ་གསལ་བ་གཉིས་འཁྲུལ་ཤེས་གཉིས་ལ་སྣང་བའི་རྣམ་པ་དེ་ཤེས་པ་ཡིན་ལ། ཕྱི་རོལ་དུ་རློམ་པའི་ཆ་ནི་སྒྲོ་བཏགས་ཡིན་པས་ཚད་མས་སྣང་བའི་སྒོ་ནས་གཞལ་མི་ནུས་པ་དེས་ནའོ། །ནམ་མཁའ་དོན་ལ་མེད་ན་གྲགས་པ་དང་འགལ་ཏེ། ནམ་མཁའ་དོན་ལ་མེད་ན་འཇིག་རྟེན་ན་ནམ་མཁའ་སྣང་བར་བརྗོད་པ་དང་། བསྟན་བཅོས་ལས་ནམ་མཁའ་དཔེར་བརྗོད་པ་གཉིས་དང་འགལ་ཞེ་ན། ཤེས་བྱ་ཆོས་ཅན། ནམ་མཁའ་ཡོད་པ་འཇལ་བྱེད་ཚད་མ་མེད་པར་ཐལ། དོན་ལ་ནམ་མཁའ་ཡོད་པར་འཇལ་བྱེད་མངོན་སུམ་ཡང་མེད། རྗེས་དཔག་ཡང་མེད་པ་དེས་ནའོ། །ནམ་མཁའ་ཆོས་ཅན། ཁྱོད་དོན་ལ་ཡོད་པར་འཇལ་བྱེད་མངོན་སུམ་མེད་དེ། ཁྱོད་རང་མཚན་དུ་མེད་པའི་ཕྱིར། ཆོས་ཅན། ཁྱོད་དོན་ལ་ཡོད་པར་འཇལ་བྱེད་རྗེས་དཔག་མེད་དེ། ཁྱོད་དོན་ལ་ཡོད་པ་དང་བདག་གཅིག་དེ་བྱུང་གི་འབྲེལ་བ་མེད་པའི་ཕྱིར། འོ་ན་ནམ་མཁའ་སྔོན་པོར་སྣང་བ་དང་ཁང་པ་ལ་སོགས་པའི་ནང་གི་བུ་ག་ནམ་མཁའ་སྣང་བ་འདི་དག་མངོན་སུམ་གྱིས་མཐོང་བ་ཇི་ལྟར་ཡིན་ཞེ་ན། ཤེས་བྱ་ཆོས་ཅན། རྒྱན་དང་བུ་ག་ནམ་མཁའ་དེ་ནམ་མཁའ་དོན་ལ་ཡོད་པའི་སྒྲུབ་བྱེད་མིན་པར་ཐལ། རྒྱན་ནམ་མཁའ་སྔོན་པོར་སྣང་བ་ནི་རི་རབ་ལ་སོགས་པའི་འོད་ལ་སྔོན་པོར་མཐོང་བ་ཡིན་པས་སྔོན་པོའི་རྡུལ་གྱི་ཁ་དོག་གི་གཟུགས་ཡིན་པས་ནམ་མཁར་མི་རུང་ལ། བུ་ག་ནམ་མཁའ་ནི་ཐོགས་བཅས་ཀྱི་གཟུགས་ཀྱི་གོ་ཕྱེ་བ་ཙམ་ལ་ནི་ནམ་མཁར་རློམས་པར་ཟད་པ་དེས་ནའོ། །གལ་ཏེ་འདུས་མ་བྱས་ནམ་མཁའ་དོན་ལ་མ་གྲུབ་ན་ལུང་ལས་རྟག་པར་བཤད་པ་དང་འགལ་ཞེ་ན། མུ་སྟེགས་བྱེད་བྱེ་བྲག་པ་ལྟ་བུ་རྟག་སྨྲ་བ་ཁ་ཅིག་དང་ཉན་ཐོས་རྟག་སྨྲ་བ་བྱེ་བྲག་ཏུ་སྨྲ་བ་གཉིས་པོ་ཆོས་ཐམས་ཅད་རྫས་སུ་གྲུབ་པར་འདོད་པས་ནམ་མཁའ་རྟག་པའི་རྫས་སུ་འདོད། ཆོས་ཀྱི་གྲགས་པས་མི་རྟག་པ་ལོག་པ་ཙམ་ལ་རྟག་པའི་ཐ་སྙད་འདོགས་ལ། དོན་ལ་རྟག་པ་མ་ཡིན་ཏེ། གང་གི་རང་བཞིན་འཇིག་མེད་པ། །དེ་ལ་ནམ་མཁའ་རྟག་ཅེས་བརྗོད། །དེས་ན་ངོ་ཚའི་ལྟ་བ་འདི། །སྤོངས་ལ་འདི་ནི་རྟག་པར་སྨྲོས། །ཞེས་དང་། མེད་པ་རྟག་ཉིད་ག་ལ་ཡིན། །ཞེས་གསུངས་པའི་ཕྱིར་རོ། མདོར་ན་ནམ་མཁའ་ཆོས་ཅན། རྟག་པ་ཡིན་ཏེ། རང་གི་ངོ་བོ་འཇིག་མེད་ཡིན་པའི་ཕྱིར། གཞན་ཡང་དངོས་མེད་ངོ་བོ་གྲུབ་ན་རྫས་དེ་ཉིད་གཞན་ཉིད་ལས་མ་འདས་ཏེ། རང་འགྲེལ་ལས། རང་གི་ངོ་བོའི་རང་བཞིན་ནི་དེ་ཉིད་དང་གཞན་ཉིད་ཅེས་བྱ་བའི་རྣམ་པར་རྟོག་པ་གཉིས་ལས་འདས་པ་མ་ཡིན་ལ། དེ་ཉིད་མ་ཡིན་པའི་རང་བཞིན་ནི་གཞན་ཉིད་ཡིན་ནོ་ཞེས་གསུངས་པའི་ཕྱིར་རོ། །དེས་ན་དངོས་མེད་དུ་བཏགས་པ་ཐམས་ཅད་ཀྱང་གཞན་སེལ་གྱི་སྒོ་ནས་ཤེས་བྱར་བྱེད་ཀྱི། སྣང་བའི་སྒོ་ནས་ཤེས་བྱར་བྱེད་མི་སྲིད་དོ། །མདོར་ན་དབང་པོའི་མངོན་སུམ་ཆོས་ཅན། ལྐུག་པ་མིག་ཅན་འདྲ་སྟེ། དོན་རང་མཚན་གསལ་བར་མཐོང་ཡང་བརྡ་མི་སྦྱོར་བའི་ཕྱིར། རྟོག་པ་ཆོས་ཅན། ལོང་བ་སྨྲ་མཁས་འདྲ་སྟེ། དོན་རང་མཚན་མ་མཐོང་ཡང་བརྡ་སྣ་ཚོགས་སྦྱོར་བར་བྱེད་པའི་ཕྱིར། རང་རིག་ཆོས་ཅན། དབང་པོ་ཚང་བའི་སྐྱེས་བུ་འདྲ་སྟེ། ཁྱོད་ལ་བརྟེན་ནས་གཉིས་པོ་དེའི་བརྡ་སྤྲོད་པར་བྱེད་པའི་ཕྱིར། ཞེས་པ་སྣང་སེལ་གཉིས་བསྡུ་བའི་ཚིགས་སུ་བཅད་པའོ། །རྩོད་པ་སྤང་བ་ནི། བྱེ་བྲག་པ་ན་རེ། སྤྱི་དངོས་པོར་མེད་པ་ལ་དེས་བཞག་པའི་སྤྱི་སྒྲ་མི་སྲིད་པའི་ཕྱིར་སྤྱིའི་ཐ་སྙད་ཐམས་ཅད་རྒྱུན་ཆད་པར་འགྱུར་ཏེ། རྒྱ་མེད་པར་འབུར་བཞིན་ནོ་ཞེས་སྒྲ་དོན་དངོས་པོའི་འབྲེལ་བར་བསམས་ནས་སྨྲའོ། །ཤེས་བྱ་ཆོས་ཅན། སྤྱི་དངོས་པོ་བ་མེད་ན་སྤྱིའི་ཐ་སྙད་རྒྱུན་ཆད་མི་དགོས་པར་ཐལ། རྗོད་བྱེད་ཀྱི་སྒྲ་རྣམས་བརྗོད་འདོད་ཀྱི་དབང་གིས་འཇུག་ཡུལ་ལ་ལྟོས་པ་མེད་པའི་ཕྱིར་ཏེ། རྗོད་བྱེད་ཀྱི་སྒྲ་རྣམས་ནི་ཡུལ་གྱིས་ཚུར་བཞག་པ་མ་ཡིན་གྱི་བརྗོད་འདོད་ཀྱིས་ཕར་སྦྱར་བ་ཡིན་པའི་ཕྱིར། གལ་ཏེ་རྗོད་བྱེད་ཀྱི་སྒྲ་རྣམས་དོན་གྱི་སྒོ་ནས་མ་བཞག་པ་དེ་ལྟ་ཡིན་ན། བརྡ་སྤྲོད་པ་དག་གིས་ཆོས་དང་ཆོས་ཅན་བརྗོད་པའི་སྒྲ་དངོས་པོ་དང་རྫས་བརྗོད་པའི་སྒོ་ནས་སྦྱོར་བ་འགལ་ཏེ། དཔེར་ན་བ་ལང་ཉིད་ཅེས་བརྗོད་པ་ཆོས་དང་དངོས་པོ་བརྗོད་པ་དང་། བ་ལང་ཞེས་བརྗོད་པ་ཆོས་ཅན་དང་རྫས་བརྗོད་པའི་སྒྲ་ཐ་དད་དུ་སྦྱོར་བ་དོན་མེད་པར་ཐལ། དོན་ཐམས་ཅད་རང་མཚན་མ་འདྲེས་པ་རྐྱང་པ། སྤྱི་དངོས་པོ་བ་དང་བྲལ་བ་ཡིན་པའི་ཕྱིར་ཞེ་ན། ཤེས་བྱ་ཆོས་ཅན། སྒྲ་རྣམས་དོན་གྱི་སྒོ་ནས་མ་བཞག་ན་ཆོས་དང་ཆོས་ཅན་བརྗོད་པའི་སྒྲ་དངོས་པོ་དང་རྫས་བརྗོད་པའི་སྒོ་ནས་སྦྱོར་བ་མི་འགལ་ཏེ། དོན་ནོག་སོགས་འདུས་པའི་གོང་བུ་གཅིག་ལ་བ་ལང་མ་ཡིན་པའི་ཁྱད་པར་གཞན་ཐམས་ཅད་སྤོང་བའི་བརྗོད་འདོད་ཀྱིས་སྦྱོར་བ་ན། ཆོས་སམ་དངོས་པོ་བརྗོད་པའི་སྒྲ་བ་ལང་ཉིད་ཅེས་པ་ལྟ་བུ་ལྡོག་པ་སྟོན་པའི་སྒྲ་སྦྱོར་ལ། ནོག་སོགས་འདུས་པའི་གོང་བུ་དེ་ལ་བ་ལང་མ་ཡིན་པའི་ཁྱད་པར་གཞན་རྣམས་མི་སྤོང་བའི་བརྗོད་འདོད་ཀྱིས་སྦྱོར་བ་ན། ཆོས་ཅན་ནམ་རྫས་བརྗོད་པའི་སྒྲ་བ་ལང་ཞེས་པ་ལྟ་བུ་ལོག་པ་སྟོན་པའི་སྒྲ་སྦྱོར་བ་ཡིན་པའི་ཕྱིར། གལ་ཏེ་དངོས་འགལ་ཤིང་མིན་གཅོད་པའི་སྒོ་ནས་ཤིང་གི་གཞན་སེལ་ལ་སྒྲ་སྦྱོར་ན། ཤིང་དང་ཤིང་མིན་དེ་ནི་རྟོགས་པ་ཕན་ཚུན་བརྟེན་པའི་སྐྱོན་ཡོད་དེ། ཤིང་གོ་བ་ཤིང་མིན་ལ་ལྟོས། ཤིང་མིན་གོ་བ་ཤིང་ལ་ལྟོས་དགོས་པའི་ཕྱིར། འདོད་ན། དེའི་ཕྱིར་གང་རུང་གཅིག་འཛིན་པ་མི་སྲིད་ཅིང་། གཅིག་མ་བཟུང་ན་མཐར་གཉིས་ཀ་འཛིན་པ་མེད་པས་ཐ་སྙད་ཐམས་ཅད་རྒྱུན་ཆད་པའི་སྐྱོན་ཡོད་པ་དེས་ན་གཞན་སེལ་ལ་བརྡ་སྦྱོར་བ་མི་སྲིད་དོ་ཞེས་རྒྱལ་དཔོག་པ་ཟེར་ལོ། །དངོས་པོའི་རིགས་ཉིད་ལ་བརྡ་འདོགས་པ་ཁྱེད་ཀྱང་ཤིང་ཞེས་པའི་སྒྲ་དེས་ཤིང་མིན་གཅོད་དམ་མི་གཅོད། གལ་ཏེ་དངོས་འགལ་ཤིང་མིན་མི་གཅོད་ན། ཤིང་ཞེས་པའི་སྒྲ་ཆོས་ཅན། ཁྱོད་ལས་ཤིང་དེའི་ངོ་བོ་རྟོགས་མི་སྲིད་པར་ཐལ། ཤིང་མིན་མི་གཅོད་པའི་ཕྱིར། དཔེར་ན་ཤིང་འོན་ཅིག་ཅེས་བརྗོད་པས་ཙནྡན་དང་ཤ་པ་ལ་སོགས་པ་ལ་འཇུག་པ་བཞིན་ནོ། །གཅོད་ན་བརྡའི་སྔོན་རོལ་དུ་ཤིང་གི་དོན་འཛིན་ན་ཤིང་གི་བརྡ་སྦྱར་མི་དགོས་པར་འགྱུར་ལ། མི་འཛིན་ན། ཤེས་བྱ་ཆོས་ཅན། འགལ་ཟླ་ཤིང་མིན་མི་རྟོགས་པར་ཐལ། ཤིང་མིན་གོ་བ་ཤིང་ལ་ལྟོས་པའི་ཕྱིར། དེ་ལྟར་ན་ཤིང་བླང་དོར་གྱི་ཐ་སྙད་ཐམས་ཅད་ཁྱེད་ལའང་རྒྱུན་ཆད་པར་འགྱུར་རོ། །གལ་ཏེ་ཁོ་བོ་ནི། དངོས་འགལ་བསལ་ནས་དངོས་པོ་མི་བསྒྲུབ་ཀྱི་འོན་ཀྱང་སྒྲུབ་པ་རྐྱང་པ་འདོད་པས་ཡལ་ག་ལོ་འདབ་དང་ལྡན་པའི་ཤིང་གཅིག་མཐོང་ནས་དེ་ལ་འདི་ཤིང་ཡིན་ནོ་ཞེས་སྒྲུབ་པའི་སྒོ་ནས་བརྡ་བྱེད་ལ། ཕྱིས་ཐ་སྙད་འདོགས་པའི་དུས་ཀྱི་ཚེ་ནའང་ཡལ་ག་ལོ་འདབ་དང་ལྡན་པ་དེ་ཉིད་ཤིང་དུ་རྟོགས་པས་ཐ་སྙད་ཆད་པའི་ཉེས་པ་མེད་ཅེ་ན། བརྡ་དུས་ན་ཡལ་ག་ལོ་འདབ་དང་ལྡན་པ་གཅིག་མཐོང་ནས་འདི་ཤིང་ཡིན་ནོ་ཞེས་བརྡ་བྱེད་པའི་ཚེ་འདི་ཡང་ཡིན་ལ་གཞན་ཡང་ཤིང་ཞེས་མི་ལྡན་རྣམ་གཅོད་དུ་སྦྱོར་རམ། འདི་ཁོ་ན་ཤིང་ཡིན་ཞེས་གཞན་ལྡན་རྣམ་གཅོད་དུ་སྦྱོར། དང་པོ་ལྟར་ན། ཤེས་བྱ་ཆོས་ཅན། ཐ་སྙད་ཀྱི་དུས་སུ་འདོད་པའི་ཤིང་མི་འགྲུབ་པར་ཐལ། གཞན་ཤིང་ཡིན་པ་མ་བཀག་པས་སོ། །གལ་ཏེ་ཡལ་ག་ལོ་འདབ་དང་མི་ལྡན་པ་གཞན་ཤིང་ཡིན་པ་བཀག་ན་ཐ་སྙད་ཀྱི་ཚེ་དེ་དང་འདྲ་བ་ཐམས་ཅད་ཤིང་དུ་གྲུབ་མོད། འོན་ཀྱང་ཡལ་ག་ལོ་འདབ་དང་མི་ལྡན་པ་གཞན་ཤིང་ཡིན་པ་བཀག་པ་དེ་ནི་གཞན་སེལ་ཡིན་པས་ཁྱོད་ཀྱི་ལུགས་ལའང་གཞན་སེལ་ལ་བརྡ་སྦྱོར་བ་ཉིད་དུ་གྲུབ་བོ། །མགོ་མཚུངས་ཀྱིས་དགག་ནས་དངོས་ལན་ནི། ཁོ་བོ་ཅག་བརྡའ་བྱེད་པ་ན་བརྡའི་སྔ་རོལ་དུ་ཡལ་ག་ལོ་འདབ་དང་ལྡན་མི་ལྡན་གྱི་མཚན་ཉིད་སོ་སོར་ཕྱེ་ནས་ཡལ་ག་ལོ་འདབ་དང་ལྡན་པར་མཐོང་ནས་དེ་དང་ལྡན་པ་རྣམས་ལ་རྟོག་བཅས་ཀྱི་བློས་རིགས་གཅིག་ཏུ་ཞེན་ཅིང་ཤིང་མ་ཡིན་ལས་ཐ་དད་དུ་ཤེས་ཏེ། གཞན་སེལ་གྱི་སྒོ་ནས་ཡལ་ག་ལོ་འདབ་དང་ལྡན་པ་དེ་ལ་ཤིང་གི་བརྡ་བྱེད་ལ། དེ་བཞིན་དུ་ཡལ་ག་ལོ་འདབ་དང་མི་ལྡན་པ་ལ་རིགས་ཐ་དད་དུ་ཞེན་ཅིང་ཤིང་ལས་ཐ་དད་དུ་ཤེས་ནས་ཤིང་མ་ཡིན་གྱི་བརྡ་བཏགས་ལ། འཆད་པ་ན་བརྡ་དེ་རིགས་གཅིག་པ་ལ་སྦྱོར་བར་བྱེད་ལ། རིགས་ནི་གཞན་སེལ་ལས་གནས་མིན་ནོ། །དེ་ལྟར་བརྡ་དེ་དག་རང་མཚན་ལ་མ་སྦྱར་ཡང་རྟོག་པ་ངོ་བོ་ཉིད་ཀྱིས་འཁྲུལ་པས་རང་ལ་སྣང་བ་དེ་ཉིད་ཕྱི་རོལ་གྱི་དངོས་པོར་ཞེན་ནས་བརྡ་སྦྱོར་ལ། ཕྱིས་ཐ་སྙད་ལ་འཇུག་པའི་ཚེ་ཡང་སྣང་བརྟག་གཅིག་ཏུ་འཁྲུལ་པས་དོན་རང་མཚན་དེ་ཉིད་ལ་འཇུག་གོ །འོ་ན་སྒྲ་ཐམས་ཅད་གཞན་སེལ་ཁོ་ན་སྟོན་ན་ངེས་བཟུང་གི་སྒྲ་གཞན་ལྡན་རྣམ་གཅོད་ཁོ་ན་སྦྱར་དགོས་ཞེ་ན། དོན་སྟོན་པའི་ཆེད་དུ་སྦྱར་བའི་ཚིག་ཀུན་ཆོས་ཅན། ངེས་བཟུང་གི་སྒྲ་ཁོང་ན་ཡོད་པ་ཁ་ན་ཡིན་ཏེ། དོན་གཞན་རྣམ་པར་བཅད་ནས་རང་གི་བརྗོད་བྱའི་དོན་དེ་དངོས་སུ་སྟོན་པའི་ཕྱིར་རོ། །དཔེར་ན་བུམ་པར་ཆུ་འོན་ཅིག་ཅེས་བརྗོད་པའི་སྒྲ་བཞིན་ནོ། །གལ་ཏེ་བུམ་པ་ཞེས་པ་ལ་སོགས་པའི་སྒྲ་སེལ་བས་འཇུག་མོད། ཤེས་བྱ་དང་ཐམས་ཅད་ལ་སོགས་པའི་སྒྲ་དེ་ལ་བཅད་བྱ་ཤེས་བྱ་མ་ཡིན་པ་ལ་སོགས་པ་མེད་པས་རྣམ་བཅད་འགལ་ཞེ་ན། ཤེས་བྱ་ལ་སོགས་པ་དེར་མ་འདུས་པའི་ཆོས་མེད་མོད་འོན་ཀྱང་ཤེས་བྱ་མ་ཡིན་པར་སྒྲོ་བཏགས་པའི་སྒོ་ནས་རྣམ་བཅད་ཡོད་པས་རྗོད་བྱེད་ཀྱི་སྒྲ་ཐམས་ཅད་སེལ་བས་འཇུག་པ་ལ་གནོད་པ་མེད་དོ། །ཆོས་ཐམས་ཅད་ཤེས་བྱ་ཡིན་ནོ་ཞེས་པའི་སྒྲ་ཆོས་ཅན། རྣམ་གཅོད་ཡོད་དེ། རང་གི་བརྗོད་བྱ་དེ་མིན་དུ་སྒྲོ་བཏགས་པ་གཅོད་བྱེད་ཡིན་པའི་ཕྱིར། གལ་ཏེ་ཁྱོད་ཀྱི་ལྡོག་པ་དེ་དངོས་པོ་ཡིན་ན་སྤྱི་དངོས་པོར་འདོད་པ་ལ་བརྗོད་པའི་སྐྱོན་མཚུངས་ལ། དངོས་མེད་ཡིན་ན་ཅི་ཡང་མེད་པས་དགོས་ནུས་མེད་པ་དེས་ན་བརྡ་སྦྱོར་བ་ལ་ལྡོག་པ་མི་དགོས་ལོ། །འདིའི་ལན་ལ་གཞན་ལན་དགག་ན། འདི་ལ་བོད་ཁ་བ་ཅན་གྱི་རྟོག་གེ་པར་རློམ་པ་ཕལ་ཆེ་བ་རྣམས་དངོས་མེད་ཀྱི་ལྡོག་པ་དངོས་མེད་ཡིན་ཡང་དངོས་པོའི་ལྡོག་པ་དངོས་པོ་ཡིན་ཏེ། དངོས་པོ་དང་ངོ་བོ་དབྱེར་མེད་པའི་ཕྱིར་ཞེས་འདོད། དེ་ལྟར་ཡིན་ན་སྤྱི་དངོས་པོར་འདོད་པ་ལ་སྤྱི་གསལ་བ་དང་རྫས་གཅིག་དང་ཐ་དད་བརྟགས་ནས་སྐྱོན་བརྗོད་པ་འདི་གདོན་པར་དཀའོ། །ཇི་ལྟར་དཀའ་ཞེ་ན། ཤིང་མ་ཡིན་ལས་ལྡོག་པ་དེ་དངོས་པོ་ཡིན་ན་ཤིང་ཤ་པ་དང་ཙནྡན་དང་རྫས་གཅིག་ཡིན་ནམ་རྫས་ཐ་དད་ཡིན། དང་པོ་ཙནྡན་དང་ཤ་པ་དང་རྫས་གཅིག་ཡིན་ན། ཤིང་མ་ཡིན་ལས་ལྡོག་པ་ཆོས་ཅན། གཞན་ཙནྡན་ཁྱོད་མ་ཡིན་པར་ཐལ། ཁྱོད་ཤིང་ཤ་པ་དེའི་རང་བཞིན་གཞན་མིན་པ་སྟེ་ཤིང་ཤ་པ་དང་རྫས་གཅིག་ཡིན་པའི་ཕྱིར། ཆོས་ཅན། ཤིང་ཤ་པ་ཁྱོད་མ་ཡིན་པར་ཐལ། ཁྱོད་གཞན་ཙནྡན་དང་རྫས་གཅིག་ཡིན་པའི་ཕྱིར། གཉིས་པ་ལྟར་ན། ཤིང་ཤ་པ་ཆོས་ཅན། ཤིང་མ་ཡིན་པར་ཐལ། ཤིང་མ་ཡིན་ལས་ལྡོག་པ་དང་རྫས་ཐ་དད་ཡིན་པའི་ཕྱིར། དཔེར་ན་རྡོའི་དུམ་བུ་བཞིན་ནོ། །དེས་ན་ལྡོག་པ་དང་སྤྱི་དངོས་པོར་ཁས་ལེན་པ་དེས་ཆོས་ཀྱི་གྲགས་པས་གང་བཀག་པ་དེ་སྙིང་ནད་ཀྱིས་ཁས་བླངས་པ་ཡིན་ནོ། །དེ་ཡང་ཆོས་ཀྱི་གྲགས་པའི་གཞུང་སྡེ་བདུན་གང་ཡང་རུང་བའམ་ཐམས་ཅད་གཟུང་ནས་བདག་ཉིད་ཆེན་པོ་ཆོས་ཀྱི་གྲགས་པའི་སྤྱི་དང་ལྡོག་པ་དངོས་མེད་ཡིན་པའི་རིགས་པ་འགོག་པ་ནི་ནགས་ལ་གནས་པའི་སྤྲེའུ་དག་ལྗོན་པའི་ཤིང་ལ་མི་གཙང་བ་འཐོར་བ་དང་མཚུངས་སོ་ཞེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ།། །།རང་གི་ལན་ནི། ལྡོག་པ་དངོས་པོར་མ་གྲུབ་པས་རྫས་གཅིག་དང་ཐ་དད་ཀྱི་སྐྱོན་ལས་གྲོལ་ལོ། །ལྡོག་པ་དོན་ལ་མི་གནས་ཀྱང་དགོས་ནུས་མེད་པའི་སྐྱོན་འདི་གཞན་སེལ་སྨྲ་བ་ལ་མེད་དེ། བློ་རྟོག་པའི་འཇུག་ཚུལ་དཔྱད་པ་ན་རྟོག་པའི་ངོར་ལྡོག་པ་མཚུངས་པ་དེ་དངོས་པོ་གསལ་བ་ཀུན་ལ་ཁྱབ་པར་ཡོད་པའི་ཕྱིར། ཤེས་བྱ་ཆོས་ཅན། ཤིང་ཞེས་པའི་སྒྲ་གཅིག་བརྗོད་པ་ན་ཤིང་མིན་དགག་པ་དང་ཤིང་སྒྲུབ་པའི་ནུས་པ་གཉིས་ཡོད་དེ། དོན་སྟོན་པའི་ཆེད་དུ་བརྡ་སྦྱར་བའི་སྒྲ་རྣམས་ནི་རང་གི་བརྗོད་བྱ་དེ་མིན་བཅད་པའི་སྒོ་ནས་འཇུག་པ་དེས་ནའོ། །འོ་ན་ནུས་པ་གཉིས་པོ་དེས་ལོག་པ་དང་ལྡོག་པ་སྟོན་པའི་སྒྲ་གཉིས་དངོས་སུ་བྱེད་པ་པོར་མི་འགྱུར་རམ་ཞེ་ན། ཤེས་བྱ་ཆོས་ཅན། དེར་མི་འགྱུར་ཏེ། ལྡོག་པ་བློ་ཆོས་དང་མཐོང་བ་དོན་ཆོས་གཉིས་རྟོག་པས་དུས་གཅིག་ཏུ་འཁྲུལ་ནས་སྒྲས་བརྗོད་པས་ལོག་པའི་དངོས་པོ་དོན་རང་མཚན་གྲུབ་ཅིང་གོ་བར་སློབ་དཔོན་གྱིས་དོན་མཐུན་དུ་གསུངས་པའི་ཕྱིར། སྣང་བཏགས་གཅིག་ཏུ་འཁྲུལ་ནས་སྒྲ་བརྗོད་པས་རང་མཚན་གོ་བ་ཡིན་ཏེ། ཡིན་མིན་གྱི་ཆོས་གཉིས་གཅིག་པ་མི་སྲིད་ཅིང་ལྡོག་པ་དོན་ལ་མ་གྲུབ་པས་སོ། །བྱེ་བྲག་པ་ལ་སོགས་པ་ན་རེ། གསལ་བ་ཐ་དད་རྣམས་ལ་སྤྱི་དངོས་པོ་བའམ་འདུ་བའི་འབྲེལ་བས་སྦྲེལ་བ་ཞིག་མེད་ན། ཨུཏྤལ་སྔོན་པོ་ལ་སོགས་པ་གཞི་མཐུན་མེད་པར་ཐལ། གཅིག་ཡིན་ན་མཐུན་པའི་ཆོས་གཞན་མེད་ལ། ཆོས་ཐ་དད་རྣམས་མཐུན་ས་གཞི་གཅིག་ལ་འདུ་བ་མེད་པས་སོ་ཞེ་ན། སྔོན་པོ་ལས་ཨུཏྤལ་རྫས་གཞན་མིན་ཡང་རྟོག་པས་སྔོན་པོ་དང་ཨུཏྤལ་ཐ་དད་དུ་དབྱེ་ནས་སྔོན་པོ་ཞེས་པའི་སྒྲས་སྔོ་མིན་བཅད་ཙམ་གྱི་རྣམ་གཅོད་གཅིག་ཉིད་སྟོན་པ་ན་ཨུཏྤལ་སྤོང་སྒྲུབ་མི་བྱེད་པར་གནས་ལ། སྔོན་པོ་དང་ཨུཏྤལ་གཅིག་ཏུ་བསྡུས་ནས་ཨུཏྤལ་སྔོན་པོ་དེ་ལྡོག་པ་གཉིས་དང་ལྡན་པའི་ཆོས་ཅན་གཅིག་ཏུ་སྣང་བའི་རྟོག་པའི་ངོར་གཞི་མཐུན་ཉིད་དུ་འགྱུར་གྱི་སྤྱི་དངོས་པོ་བ་མི་དགོས་པས་གཞི་མཐུན་མེད་པའི་སྐྱོན་མེད་དོ། །ཤེས་བྱ་ཆོས་ཅན། གཞི་མཐུན་དུ་འགྱུར་བ་ལ་སྤྱི་དངོས་པོ་བ་མི་དགོས་པར་ཐལ། སྤྱི་དངོས་པོ་བ་མེད་ཀྱང་ཨུཏྤལ་སྔོན་པོ་དེ་ལྡོག་པ་གཉིས་དང་ལྡན་པའི་ཆོས་ཅན་དུ་སྣང་བའི་རྟོག་པའི་ངོར་གཞི་མཐུན་དུ་འགྱུར་བའི་ཕྱིར། དབང་པོའི་མངོན་སུམ་ཆོས་ཅན། གཞན་སེལ་གཞི་མཐུན་དེ་ཁྱོད་ཀྱི་ཡུལ་མིན་ཏེ། ཁྱོད་རང་མཚན་ཉིད་ལ་འཇུག་པའི་ཕྱིར། ཁྱབ་སྟེ། རང་མཚན་སྒྲའི་དངོས་ཀྱི་བརྗོད་བྱ་མ་ཡིན་པའི་ཕྱིར། སྒྲུབ་པ་དང་གཞན་སེལ་གྱི་གནས་ལུགས་རྣམ་པར་དག་པ་ཤེས་པའི་མིག་དང་བློ་གྲོས་གསལ་པོ་དང་ལྡན་པའི་རྟོག་གེ་པ་དེ་ཤེས་བྱའི་དེ་ཁོ་ན་ཉིད་བལྟ་བ་ལ་ཀུན་མཁྱེན་དང་འདྲ་ཞེས་ཕན་ཡོན་གྱི་སྒོ་ནས་འཇུག་བསྡུ་བའོ། །ཚད་མ་རིགས་པའི་གཏེར་ལས་སྒྲུབ་པ་དང་གཞན་སེལ་བརྟག་པའི་རབ་ཏུ་བྱེད་པ་སྟེ་བཞི་པའི་གསལ་བྱེད་རེ་ཞིག་རྫོགས་སོ།། །།གསུམ་པ་བརྗོད་བྱ་རྗོད་བྱེད་རྟོགས་པའི་ཚུལ་ལ་གསུམ་ལས། གཞན་ལུགས་དགག་པ་ལ། རང་མཚན་རྐྱང་པ་དངོས་ཀྱི་བརྗོད་བྱ་ཡིན་པ་དགག སྤྱི་རྐྱང་པ་བརྗོད་བྱ་ཡིན་པ་དགག་པ་གཉིས། དང་པོ་ནི། རང་མཚན་ཁོ་ན་དངོས་ཀྱི་བརྗོད་བྱ་ཡིན་ཏེ། བུམ་པ་འོན་ཅིག་ཅེས་བརྗོད་པ་ན་ཆུ་སྐྱོར་བའི་བྱ་བ་བྱེད་པ་དེ་ཉིད་ལེན་པའི་ཕྱིར་རོ། །ཞེས་བརྡ་སྤྲོད་པ་ལ་སོགས་པ་འགའ་ཞིག་སྨྲའོ། །རང་མཚན་རྣམས་ཆོས་ཅན། ཁྱོད་ལ་བརྡ་དངོས་སུ་བྱ་མི་ནུས་པར་ཐལ། ཁྱོད་ཡུལ་དུས་རྣམ་པ་སོ་སོར་ངེས་པས་མཐའ་ཡས་པའི་ཕྱིར། གལ་ཏེ་ནུས་སུ་ཆུག་ནའང་། ཤེས་བྱ་ཆོས་ཅན། རང་མཚན་ལ་བརྡའ་དངོས་སུ་སྦྱར་བ་ལ་དགོས་པ་མེད་པར་ཐལ། ཕྱིས་ཐ་སྙད་བྱེད་པའི་ཚེ་ན་དང་པོ་བརྡ་བཏགས་པའི་རང་མཚན་མི་རྙེད་ཅིང་གོ་མི་སྲིད་པའི་ཕྱིར། གཞན་ཡང་ཤེས་བྱ་ཆོས་ཅན། འདས་མ་འོངས་ཀྱི་བུམ་པ་བརྗོད་བྱ་མ་ཡིན་པར་ཐལ། དེ་རང་མཚན་དུ་མེད་པའི་ཕྱིར་ཏེ། འདས་པ་འགག་མ་འོངས་པ་མ་སྐྱེས་པའི་ཕྱིར། གཞན་ཡང་ཤེས་བྱ་ཆོས་ཅན། གཟུགས་སོགས་རང་མཚན་སྣང་ནས་འཛིན་པ་ལ་མིག་དབང་དང་སོགས་པ་སྣང་བ་དང་ཡིད་བྱེད་དགོས་པ་མེད་པར་ཐལ། སྒྲ་རང་མཚན་བརྗོད་པ་ཉིད་ཀྱིས་རྟོགས་པའི་ཕྱིར། གཞན་ཡང་དོན་རང་མཚན་ཐམས་ཅད་མ་འདྲེས་པ་སིལ་བུ་ཡིན་པས་དངོས་པོའི་དོན་ལ་འབྲེལ་བ་མེད་པའི་ཕྱིར་དབང་ཤེས་ཀྱིས་སྒྲ་དོན་གྱི་འབྲེལ་བ་འཛིན་མི་སྲིད་པས་དབང་ཤེས་ཀྱི་ཡུལ་རང་མཚན་རྣམས་སྒྲའི་དངོས་ཀྱི་བརྗོད་བྱ་མ་ཡིན་ནོ། །དེའི་ཕྱིར། དོན་འདིའི་བརྗོད་བྱ་རྗོད་བྱེད་ཅེས་སྦྲེལ་བའི་བློ་ཆོས་ཅན། གཞན་སེལ་རྟོག་པ་ཡིན་ཏེ། དཔྱོད་པ་ཡིན་པའི་ཕྱིར། དེས་ན་དབང་ཤེས་དཔྱོད་བྱེད་མ་ཡིན་པས་འབྲེལ་བ་མི་འགྲུབ་པའི་ཕྱིར་རྟོག་པས་འབྲེལ་བ་བསྒྲུབ་བོ། །དེས་ན་དབང་ཤེས་ཀྱིས་སྤྱི་མི་འཛིན་རྟོག་པས་རང་མཚན་མི་འཛིན་པའི་ཕྱིར་དང་པོ་བརྡའི་སྔ་རོལ་དུ་རྟོག་པས་དཔྱད་ནས་ལྟོ་ལྡིར་ཞབས་ཞུམ་ཆུ་སྐྱོར་གྱི་དོན་བྱེད་ནུས་པ་ལ་བུམ་པ་ཞེས་མིང་དོན་གྱི་འབྲེལ་བ་བྱེད་པའི་ཚེ་བུམ་པ་རང་མཚན་བསྟན་ཡང་རུང་མ་བསྟན་ཡང་རུང་། ཤེས་བྱ་ཆོས་ཅན། བརྡ་སྤྱི་ལ་སྦྱོར་བར་བྱེད་དེ། ཕྱིས་ཐ་སྙད་བྱེད་པའི་དུས་ན་བུམ་པ་འོན་ཅིག་ཅེས་བརྗོད་པ་ན་ཆུ་སྐྱོར་བའི་དོན་བྱེད་ནུས་པ་ལེན་པའི་ཕྱིར། ཡང་ན་ཕྱིས་ཐ་སྙད་ཀྱི་དུས་སུ་བླང་དོར་ལ་འཇུག་པའི་དོན་དུ་བརྡ་འདོགས་པའི་ཕྱིར། གལ་ཏེ་དབང་ཤེས་ཀྱི་ཡུལ་རང་མཚན་ལ་སྒྲས་བརྡ་མ་བྱས་ཀྱང་དབང་ཤེས་ཀྱིས་སྒྲ་དོན་འདྲེས་པ་འཛིན་ན། ཤེས་བྱ་ཆོས་ཅན། སྒྲས་བརྡ་སྦྱར་བ་མེད་ཀྱང་མིག་ཤེས་ཀྱིས་དོན་མཐོང་བ་ཙམ་གྱིས་བརྡ་རྟོགས་པར་ཐལ། དབང་ཤེས་ཀྱིས་སྒྲ་དོན་འདྲེས་པ་འཛིན་པའི་ཕྱིར། གལ་ཏེ་སྒྲ་དོན་འདྲེས་པ་མེད་ཀྱང་དབང་པོའི་སྒོར་རྗེས་སུ་འབྲང་བའི་ཡིད་ཤེས་དེ་བརྗོད་པ་དང་འདྲེ་བ་བུམ་པ་ཞེས་སྦྱོར་བར་བྱེད་པ་དང་མཐོང་བར་བྱེད་པ་གཉིས་རྒྱུན་མ་ཆད་པར་འབྱུང་བ་དེ་རྟོག་པ་ཡིན་ཡང་རྟོག་མེད་ལྟར་མངོན་པ་ཡིན་ནོ། །དེ་ལྟ་ཡིན་པ་ལས་གཞན་དུ་མ་ཡིན་ན་དོན་རྟོགས་པ་ལ་ངེས་པ་མི་སྲིད་པར་ཐལ། མཐོང་རྟོག་ཡུལ་ཐ་དད་པ་རྟོག་པས་རང་མཚན་མི་མཐོང་། མཐོང་བ་ལ་རྟོག་པ་མེད། དེ་གཉིས་ལྷན་ཅིག་ཏུ་འཇུག་པ་མི་སྲིད་པའི་ཕྱིར། དེས་ན་མཐོང་བ་ལ་ངེས་པ་མྱོང་བས་གྲུབ་པས་མཐོང་བ་ཉིད་རྟོག་པ་ཡིན་ལོ། །འདིའི་ལན་ལ། རྣམ་ཤེས་ཅིག་ཆར་འཇུག་པའི་ལུགས་ལ་བརྟེན་ན། བུམ་གཟུགས་རང་མཚན་མཐོང་བའི་རྟོག་མེད་ཀྱི་ཤེས་པ་དང་བུམ་གཟུགས་རང་མཚན་ངེས་པའི་རྟོག་བཅས་ཀྱི་ཡིད་ཆོས་ཅན། གཅིག་མིན་པར་ཐལ། ཐ་དད་ཡིན་ཡང་འཇུག་ཡུལ་གཅིག་ལ་ཅིག་ཆར་འཇུག་པས་བླུན་པོ་རྣམས་ཀྱིས་གཅིག་ཏུ་ཞེན་པ་ཡིན་པའི་ཕྱིར། རྣམ་ཤེས་རིམ་གྱིས་འཇུག་པའི་ལུགས་ལ་བརྟེན་ན། ཆོས་ཅན། གཅིག་མ་ཡིན་པར་ཐལ། རིམ་གྱིས་འཇུག་ནའང་འཇུག་པ་མྱུར་བས་བླུན་པོ་རྣམས་ཀྱིས་གཅིག་ཏུ་ཞེན་པ་ཡིན་པའི་ཕྱིར། ཤེས་པ་རང་མཚན་ལ་བརྡ་དངོས་སུ་སྦྱོར་ཞེ་ན། ཤེས་པ་རང་མཚན་ཆོས་ཅན། ཁྱོད་ལ་བརྡ་དངོས་སུ་སྦྱར་དུ་མི་རུང་བར་ཐལ། རང་མཚན་ཡིན་པ་དེས་ནའོ། །ཡང་ན་ཆོས་ཅན། ཁྱོད་ལ་བརྡ་དངོས་སུ་སྦྱར་དུ་མི་རུང་བར་ཐལ། ཁྱོད་ལ་བརྡ་དངོས་སུ་སྦྱར་ན་ཕྱི་རོལ་རང་མཚན་ལ་བརྡ་དངོས་སུ་སྦྱར་བ་ལ་འཕངས་པའི་སྐྱོན་ཐམས་ཅད་འཇུག་པ་ཡིན་པའི་ཕྱིར། གཉིས་པ་ནི་བྱེ་བྲག་པ་ན་རེ། སྒྲས་གསལ་བ་རང་མཚན་བརྗོད་ན་སྐྱོན་ཡོད་པས་དེ་མི་བརྗོད་ཀྱི་རིགས་སྤྱི་བརྗོད་པའི་ཕྱིར་སྐྱོན་མེད་ཅེ་ན། སྤྱི་དངོས་པོ་བ་སྔར་བཀག་པས་དོན་ལ་མེད་མོད། གལ་ཏེ་ཡོད་དུ་ཆུག་ན་ཡང་སྤྱི་ཆོས་ཅན། ཁྱོད་རྐྱང་པ་ལ་བརྡ་སྦྱར་བ་ལ་དགོས་ནུས་མེད་པར་ཐལ། ཁྱོད་རྐྱང་པ་ལ་བརྡ་བྱས་པས་དོན་རང་མཚན་གོ་བར་མི་ནུས་པའི་ཕྱིར་ཏེ། ཁྱོད་རྐྱང་པ་དེ་དོན་རང་མཚན་དང་འབྲེལ་བ་མེད་པའི་ཕྱིར། སྤྱི་རྐྱང་པ་ལ་བརྡ་མི་བྱེད་ཀྱི་འོན་ཀྱང་སྤྱི་དང་འབྲེལ་བའི་རང་མཚན་ལ་བརྡ་སྦྱར་བས་རང་མཚན་གོ་ཞེ་ན། རང་མཚན་ཉིད་ལ་བརྡ་སྦྱོར་ན། སྤྱི་མི་དགོས་ལ། རང་མཚན་ལ་མ་སྦྱར་ན་སྤྱི་རྐྱང་པ་ལ་བརྡ་སྦྱར་ཡང་རང་མཚན་གོ་མི་ནུས་པས་བར་དེར་ལམ་སྟོན་པ་ལ་སྡོང་དུམ་ལ་འདྲི་བ་ལྟར་དགོས་ནུས་མེད་པའི་སྤྱི་བོར་ལ་རང་མཚན་ཉིད་ལ་བརྡ་སྦྱོར་ཅིག་གལ་ཏེ་རང་མཚན་མཐའ་ཡས་པའི་ཕྱིར་བརྡ་དངོས་སུ་སྦྱར་མི་ནུས་ཤེ་ན། སྤྱི་དང་འབྲེལ་བའི་རང་མཚན་ཡང་མཐའ་ཡས་པའི་ཕྱིར་དེ་ལ་བརྡ་དངོས་སུ་སྦྱར་མི་ནུས་པར་མཚུངས་སོ། །གངས་ཅན་གྱི་རྟོག་གེ་པ་ཁ་ཅིག་རང་མཚན་དང་དོན་ལ་གནས་པའི་སྤྱི་བརྗོད་བྱར་བྱས་ན་མུ་སྟེགས་བྱེད་ལ་བརྗོད་པའི་སྐྱོན་ཡོད་པས་སྒྲ་དོན་དོན་སྤྱི་ཁོ་ན་དངོས་ཀྱི་བརྗོད་བྱར་འདོད་ལ། ཉན་ཐོས་མང་པོས་བཀུར་བ་ཁ་ཅིག་མིང་ཞེས་བྱ་བ་སྒྲ་ཤེས་དོན་གསུམ་ལས་ཐ་དད་པ་བུམ་པ་ལ་སོགས་པར་བརྡ་བཏགས་པ་དེ་དང་། མཚན་མ་ཞེས་བྱ་བ་སྒྲ་ཤེས་དོན་གསུམ་ལས་ཐ་དད་པ་དོན་བརྗོད་པའི་རྟེན་དུ་རུང་བ། གཟུགས་དང་སེམས་དང་སེམས་ལས་བྱུང་བ་དང་མི་ལྡན་པས་ན་ལྡན་པ་མ་ཡིན་པའི་འདུ་བྱེད་ཁོ་ན་སྒྲའི་དངོས་ཀྱི་བརྗོད་བྱར་འདོད་དོ། །འདི་གཉིས་དོན་གཅིག་པས་ཕྱོགས་གཅིག་ཏུ་དགག་ན། ཤེས་བྱ་ཆོས་ཅན། དོན་སྤྱི་དང་མི་ལྡན་པའི་འདུ་བྱེད་ཁོ་ན་ལ་བརྡ་སྦྱར་བས་གཟུགས་སོགས་རང་མཚན་རྟོགས་མི་སྲིད་པར་ཐལ། དོན་སྤྱི་དང་མི་ལྡན་པའི་འདུ་བྱེད་རྐྱང་པ་དང་གཟུགས་སོགས་རང་མཚན་ལ་འབྲེལ་བ་མེད་པའི་ཕྱིར། དཔེར་ན་བུམ་པ་ཞེས་བརྗོད་པ་དེ་དང་འབྲེལ་བ་མེད་པའི་བ་ལང་མི་རྟོགས་པ་བཞིན་ནོ། །གལ་ཏེ་དོན་རང་མཚན་དང་མི་ལྡན་པའི་འདུ་བྱེད་ལ་འབྲེལ་བ་མེད་ཀྱང་གཉིས་ཀ་ལྟོ་ལྡིར་བ་སོགས་ཀྱི་རྣམ་པ་འདྲ་བ་ཡིན་པའི་ཕྱིར་དོན་སྤྱི་ལ་བརྡ་སྦྱར་ཡང་དོན་སྤྱི་ལ་དོན་རང་མཚན་དུ་འཁྲུལ་ནས་དོན་རང་མཚན་ལ་འཇུག་སྟེ། དཔེར་ན་ཚེ་མ་འདྲ་ནས་འཁྲུལ་པ་བཞིན་ནོ་ཞེ་ན། བུམ་པ་དང་བུམ་པའི་མིང་སོགས་ལྡན་མིན་འདུ་བྱེད་གཉིས་འདྲ་བས་འཁྲུལ་ན་ཡུལ་དུས་རེས་དགའ་འཁྲུལ་གྱི། ཡུལ་ཀུན་ཏུ་འཁྲུལ་པར་མི་འགྱུར་ཏེ། ལྷ་སྦྱིན་འདྲ་བ་གཉིས་ཡོད་ཀྱང་མདུན་དུ་གནས་པ་ལ་བྱིན་ཅིག་ཅེས་བརྗོད་ན་རྒྱབ་ན་གནས་པ་ལ་མི་འཁྲུལ་བ་ལྟར་ལྡན་མིན་འདུ་འབྱེད་ཁོ་ན་ལ་བརྡ་སྦྱོར་ཞེས་ངེས་པར་བཟུང་ན་དོན་རང་མཚན་ལ་འཁྲུལ་བ་མི་སྲིད་དོ། །དུས་ཀུན་ཏུ་འཁྲུལ་བར་མི་འགྱུར་ཏེ། ལྷ་སྦྱིན་དང་མཆོད་སྦྱིན་ལྟ་བུའི་ཚེ་མ་ལ་ཡང་འཁྲུལ་ན་རེས་འགའ་ལྷ་སྦྱིན་ལ་འཇུག རེས་འགའ་མཆོད་སྦྱིན་ལ་འཇུག་པ་ལྟར་འདིར་ཡང་འཁྲུལ་ནས་རེས་འགའ་བུམ་པ་ལ་འཇུག རེས་འགའ་ལྡན་མིན་འདུ་བྱེད་ལ་འཇུག་པར་ཐལ་བ་ལས། དེ་ལྟ་མ་ཡིན་པར་སྐྱེས་བུ་ཐམས་ཅད་བུམ་པ་ཞེས་པའི་སྒྲ་ལ་འཇུག་པ་འདིར་ནི་རྟག་ཏུ་འཁྲུལ་ནས་བུམ་པ་ཉིད་ལེན་གྱི། ལྡན་མིན་འདུ་བྱེད་ལ་འཇུག་པ་མ་མཐོང་བས་འདྲ་བའི་སྒོ་ནས་འཁྲུལ་པ་མིན་ནོ། །ངག་དོན། བུམ་པ་ཞེས་པའི་སྒྲ་ཆོས་ཅན། ཁྱོད་ལས་སྐྱེས་བུ་བླང་དོར་ལ་འཇུག་པ་ན་འཁྲུལ་ནས་རེས་འགའ་བུམ་པ་ལ་འཇུག རེས་འགའ་བུམ་པའི་མིང་སོགས་ལྡན་མིན་འདུ་བྱེད་ལ་འཇུག་གི་ཡུལ་དུས་ཀུན་ཏུ་བུམ་པ་ལ་འཇུག་པ་མིན་པར་ཐལ། བུམ་པ་དང་བུམ་པའི་མིང་སོགས་ལྡན་མིན་འདུ་བྱེད་གཉིས་རྣམ་པ་འདྲ་བས་འཁྲུལ་ནས་དོན་བུམ་པ་ལ་འཇུག་པའི་ཕྱིར། ཆོས་ཅན། དེ་གཉིས་རྣམ་པ་འདྲ་བའི་སྒོ་ནས་འཁྲུལ་པ་མིན་པར་ཐལ། ཁྱོད་ལས་སྐྱེས་བུ་བླང་དོར་ལ་འཇུག་པའི་ཡུལ་དུས་རྟག་ཏུ་འཁྲུལ་ནས་བུམ་པ་ཉིད་ལ་འཇུག་པའི་ཕྱིར། གཉིས་པ་རང་ལུགས་བཞག་པ་ལ། བརྗོད་བྱའི་མཚན་ཉིད་བརྡས་གོ་བྱ་ཡིན་པ། རྗོད་བྱེད་ཀྱི་མཚན་ཉིད་དོན་གོ་བར་བྱེད་པའི་བརྡ། དབྱེ་ན་འཆད་པ་དང་འཇུག་པའི་དུས་ཀྱི་གང་ཟག་གཉིས་ཡོད་པའི་དབྱེ་བས་འཆད་དུས་ཀྱི་བརྗོད་བྱ་རྗོད་བྱེད་གཉིས། འཇུག་དུས་ཀྱི་བརྗོད་བྱ་རྗོད་བྱེད་གཉིས་ཏེ། རྣམ་པ་བཞིའོ། །འཆད་པའི་ཚེ་དངོས་ཀྱི་བརྗོད་བྱ་སྒྲ་དོན་དང་། ཞེན་པའི་བརྗོད་བྱ་དོན་རང་མཚན་ཡིན་ལ། དངོས་ཀྱི་རྗོད་བྱེད་སྒྲ་སྤྱི། ཞེན་པའི་རྗོད་བྱེད་སྒྲ་རང་མཚན་ཡིན་ཞེས་རྣམ་པར་དབྱེ་བ་ཤེས་ན་གནས་ལུགས་ལ་མཁས་པར་འགྱུར་རོ། །འཇུག་པའི་ཚེ་རང་མཚན་དང་སྤྱི་སོ་སོར་མ་ཕྱེ་བར་གཅིག་ཏུ་འཁྲུལ་བ་ལ་བརྡ་སྦྱར་བས་ཐ་སྙད་ཀྱི་ཚེ་དོན་རང་མཚན་ཐོབ་པ་ཡིན་ནོ། །རང་འགྲེལ་ལས། འཆད་པར་བྱེད་པ་རྣམས་དེ་ལྟར་རྣམ་པར་འབྱེད་པར་བྱེད་ཀྱི། ཐ་སྙད་འདོགས་པར་བྱེད་པ་རྣམས་ལ་ནི་མ་ཡིན་ཏེ། དེ་དག་ནི་རང་གི་དམིགས་པ་ཁོ་ན་དོན་བྱེད་རུང་བར་སེམས་ཤིང་སྣང་བ་དང་རྣམ་པར་བརྟགས་པར་བྱ་བའི་དོན་དག་གཅིག་ཏུ་བྱས་ནས་འཇུག་གོ་ཞེས་གསུངས་སོ། །ཤེས་བྱ་ཆོས་ཅན། དོན་དམ་པར་སྒྲའི་དངོས་ཀྱི་བརྗོད་བྱ་མེད་དེ། དོན་དང་ཤེས་པ་རང་མཚན་ཡིན་ལ་དོན་སྤྱི་དང་སྒྲ་དོན་གྱི་སྤྱི་གཉིས་པོ་དོན་ལ་མེད་པ་ཡིན་པས་དེ་བཞི་དོན་དམ་པར་དངོས་ཀྱི་བརྗོད་བྱ་མ་ཡིན་པས་སོ། །ཁྱབ་སྟེ། དེ་དག་ལས་གཞན་པའི་ཤེས་བྱ་མི་སྲིད་པས་སོ། །གཞི་མེད་ལ་འཁྲུལ་ནས་བརྡ་སྦྱོར་བའི་ཚུལ་ནི། རྟོག་པ་ཇི་སྙེད་པ་ཐམས་ཅད་རང་ཡུལ་ལ་ངོ་བོ་ཉིད་ཀྱིས་རྨི་ལམ་ལྟར་གཞི་མེད་ལ་འཁྲུལ་པས་སྒྲ་དོན་གྱི་གཟུགས་བརྙན་ཤར་བ་དེ་ལ་ཕྱི་རོལ་དོན་དུ་ཞེན་ནས་བརྡ་སྦྱོར་ལ། རྟོག་པ་ལ་ཤར་བའི་གཟུགས་བརྙན་ལ་ཕྱི་རོལ་དོན་དུ་བཏགས་པའི་ཆ་དེ་ནི་སྒྲའི་དངོས་ཀྱི་བརྗོད་བྱ་ཡིན་ནོ་ཞེས་ཐ་སྙད་དུ་བཏགས་པ་ཡིན་གྱི། དོན་དམ་པར་མ་ཡིན་ནོ། །གཞི་མེད་ཅེས་པའང་དོན་སྤྱི་གཟུང་ཡུལ་དུ་མ་གྲུབ་པ་ལ་བརྗོད་དོ། །ངག་དོན། ཤེས་བྱ་ཆོས་ཅན། དོན་དམ་པར་དངོས་ཀྱི་བརྗོད་བྱ་རྗོད་བྱེད་མེད་ཀྱང་བརྡ་སྦྱར་བ་མི་འགལ་ཏེ། རྟོག་པ་ལ་སྒྲ་དོན་གྱི་གཟུགས་བརྙན་ཤར་བ་ལ་དོན་དུ་ཞེན་ནས་བརྗོད་བྱར་བཏགས་པ་ཡིན་པའི་ཕྱིར། འཁྲུལ་པ་ལ་བརྡ་སྦྱར་བས་རང་མཚན་གོ་བའི་འཐད་པ་ནི། ཤེས་བྱ་ཆོས་ཅན། འཁྲུལ་པ་ལ་བརྡ་སྦྱར་ཡང་དོན་བདེན་པ་གོ་བར་འཐད་དེ། ཐོག་མ་མེད་པ་ནས་སྣང་བརྟག་གཅིག་ཏུ་འཁྲུལ་པའི་བག་ཆགས་གོམས་པས་བརྡའི་དུས་སུ་རང་མཚན་དང་སྤྱི་སོ་སོར་མ་ཕྱེ་བར་གཅིག་ཏུ་བསྲེས་ནས་བརྡ་སྦྱར་ལ། ཕྱིས་ཐ་སྙད་ཀྱི་དུས་ནའང་རང་སྤྱི་གཅིག་ཏུ་འཁྲུལ་ནས་དོན་རང་མཚན་གོ་བ་ཡིན་པའི་ཕྱིར། གསུམ་པ་རྩོད་པ་སྤང་བ་ནི། སྒྲ་དོན་རྟོག་པ་ལ་སྣང་བའི་དོན་གྱི་གཟུགས་བརྙན་དེ་དོན་གཞན་ལས་མི་ལྡོག་ན་ལྡོག་པ་བརྗོད་བྱར་འགལ་ལ། ལྡོག་ན་རང་མཚན་ལྟར་དངོས་པོར་འགྱུར་རོ། །དེ་བརྗོད་བྱ་ཡིན་ན་རྟོག་པའི་གཟུགས་བརྙན་དོན་སྤྱི་བརྗོད་པ་དང་སྤྱི་དངོས་པོ་བ་བརྗོད་བྱར་འགྱུར་བ་གཉིས་ལ་ཁྱད་པར་མེད་པས་མིང་རྐྱང་ལ་རྩོད་པར་ཟད་དོ་ཞེ་ན། ཤེས་བྱ་ཆོས་ཅན། དོན་སྤྱི་བརྗོད་པ་དང་སྤྱི་དངོས་པོ་བ་བརྗོད་པ་གཉིས་མི་མཚུངས་པར་ཐལ། བུམ་པའི་དོན་སྤྱི་དེ་དོན་དམ་པར་བུམ་པ་མ་ཡིན་པ་ལས་མི་ལྡོག་ཀྱང་རྟོག་ངོར་ལྡོག་པར་སྣང་བ་དངོས་མེད་ཡིན་ལ། མུ་སྟེགས་བྱེད་བརྗོད་བྱའི་སྤྱི་དེ་མ་འཁྲུལ་བའི་དངོས་པོར་འདོད་པས་སོ། །གལ་ཏེ་རྟོག་པའི་གཟུགས་བརྙན་དོན་སྤྱི་དངོས་ཀྱི་བརྗོད་བྱ་ཡིན་ན་ཤེས་པ་ལས་ཐ་མི་དད་པའི་ཕྱིར་ཤེས་པ་རང་མཚན་བརྗོད་བྱར་འདོད་པ་ལ་བརྗོད་པའི་སྐྱོན་འབྱུང་ངོ་ཞེ་ན། སྤྱི་འཛིན་རྟོག་པ་ལ་སྣང་བའི་ཤེས་རྣམ་རང་མཚན་གྱི་ཆ་ནི་སྒྲའི་དངོས་ཀྱི་བརྗོད་བྱ་མིན་གྱི་དེའི་རྣམ་པ་ལ་རྟོག་པས་ཕྱི་རོལ་དུ་བཏགས་པའི་ཆ་ལ་བརྡ་སྦྱོར་ལ། དེ་ལ་བརྡ་སྦྱར་བས་ཤེས་པ་རང་མཚན་ལ་སྦྱར་བའི་སྐྱོན་མེད་དེ། དེ་དངོས་མེད་ཡིན་པའི་ཕྱིར། འོ་ན་དགོས་པ་མེད་དོ་ཞེ་ན། རྟོག་པའི་གཟུགས་བརྙན་དོན་སྤྱི་ཆོས་ཅན། ཁྱོད་ལ་བརྡ་སྦྱར་བ་དགོས་མེད་མིན་ཏེ། འཇིག་རྟེན་པ་རྣམས་དོན་ལ་གཞུག་པའི་ཕྱིར་དུ་ཁྱོད་ལ་བརྡ་སྦྱར་བར་ཟད་པའི་ཕྱིར། གལ་ཏེ་གཞན་སེལ་བའི་སྤྱི་ལ་བརྡ་སྦྱར་ན་ལྡན་མིན་འདུ་བྱེད་ལ་བརྡ་སྦྱོར་བའི་སྐྱོན་མཚུངས་སོ་ཞེ་ན། གལ་ཏེ་དོན་སྤྱི་ཞེས་བྱ་བ་གཟུགས་དང་སེམས་དང་སེམས་ལས་བྱུང་བ་དང་མི་ལྡན་པ་རྫས་གྲུབ་ཞིག་འདོད་ན་ཁྱེད་བདེན་མོད་འོན་ཀྱང་། ཤེས་བྱ་ཆོས་ཅན། དོན་སྤྱི་ལ་བརྡ་སྦྱར་ན་ལྡན་མིན་འདུ་བྱེད་ལ་བརྡ་སྦྱར་བའི་སྐྱོན་མཚུངས་པ་མིན་པར་ཐལ། དོན་སྤྱི་དེ་དངོས་མེད་ཡིན་ཕྱིར། དོན་སྤྱི་དངོས་པོར་མེད་པའི་ཕྱིར་སེལ་བའི་དངོས་ཡུལ་དོན་ལ་མེད་ཅེས་ཤེས་ན་སྒྲའི་དངོས་ཀྱི་བརྗོད་བྱ་རྗོད་བྱེད་མེད་པར་གྲུབ་བོ། །གལ་ཏེ་དོན་ལ་བརྗོད་བྱ་རྗོད་བྱེད་མེད་ན་སྒྲ་སྤྱི་དང་དོན་སྤྱི་ལ་རང་མཚན་དུ་འཁྲུལ་ནས་བརྡ་སྦྱོར་བ་གསོག་ཡིན་ཏེ། བློའི་ཆོས་རང་དགའ་བ་རྣམས་ནི་དོན་ལ་མི་བརྟེན་པར་གསུངས་པའི་ཕྱིར། རྒྱུ་མཚན་དེའི་ཕྱིར་འཁྲུལ་པ་ལ་ཡིད་བརྟན་དུ་མེད་པས་ཐ་སྙད་ཐམས་ཅད་རྒྱུན་ཆད་དོ་ཞེ་ན། ཤེས་བྱ་ཆོས་ཅན། བླང་དོར་གྱི་ཐ་སྙད་ཐམས་ཅད་འཐད་པ་ཡིན་ཏེ། འཇིག་རྟེན་པ་རྣམས་དོན་སྤྱི་ལ་རང་མཚན་དུ་འཁྲུལ་བའི་སྒོ་ནས་རང་མཚན་ཉིད་བླང་དོར་ལ་འཇུག་པའི་ཕྱིར། གལ་ཏེ་ཆད་བྱས་ཀྱི་འབྲེལ་བས་གོ་བས་འཁྲུལ་པའི་འབྲེལ་བ་མི་དགོས་ལོ། །འོ་ན་ཆད་བྱས་ཀྱི་འབྲེལ་བ་དེ་རང་མཚན་ལ་བརྡ་ཆད་བྱེད་ན། མུ་སྟེགས་བྱེད་ལ་བརྗོད་པའི་སྐྱོན་འབྱུང་ལ། དོན་སྤྱི་ལ་བརྡ་ཆད་བྱེད་ན་ཉན་ཐོས་མང་བཀུར་བ་ལ་བརྗོད་པའི་སྐྱོན་ཡོད་ཅིང་། དོན་སྤྱི་དང་རང་མཚན་གཉིས་པོ་གཅིག་ཏུ་འཁྲུལ་པ་ལ་བརྡ་བྱེད་ན། ཁོ་བོ་ཅག་གི་འདོད་པ་བསྒྲུབ་པས་གང་ལྟར་ཡང་རང་མཚན་དང་དོན་སྤྱི་དང་དེ་གཉིས་གཅིག་ཏུ་འཁྲུལ་པ་སྟེ་གསུམ་པོ་གང་ལ་བརྡ་ཆད་བྱས་ཀྱང་འཁྲུལ་པ་མེད་ན། བརྡ་མི་སྦྱོར་བས་མ་འཁྲུལ་བའི་ཆད་བྱས་ཀྱི་འབྲེལ་བ་མུན་སྤྲུལ་ཡིན་ནོ། །འོ་ན་ཁྱེད་རང་བརྡ་ཆད་བྱེད་པ་མ་ཡིན་ནམ་ཞེ་ན། བརྡ་ཆད་ཀྱིས་བླང་དོར་ལ་འཇུག་པའི་སྐབས་འདིར་ནི། སྒྱུ་མའི་མཁན་པོ་དག་འཇིག་རྟེན་པ་དོན་ལ་གཞུག་པའི་ཕྱིར་སྔགས་ཀྱིས་འཁྲུལ་དུ་འཇུག་པ་ལྟར། རང་མཚན་དང་གཟུགས་བརྙན་དོན་སྤྱི་གཉིས་གཅིག་ཏུ་འཁྲུལ་དུ་གཞུག་པའི་ཕྱིར་དེ་གཉིས་གཅིག་ཏུ་བསྲེས་ནས་བརྡ་བྱེད་རྒན་པོ་རྣམས་ཀྱི་བརྡ་ཆད་ཀྱི་སྔགས་ཀྱིས་འཁྲུལ་དུ་འཇུག་ལ། དེ་ལྟར་འཁྲུལ་པའི་སྟོབས་ཀྱིས་དོན་རང་མཚན་ཉིད་བླང་དོར་ལ་འཇུག་པ་ནི་ཚུ་རོལ་མཐོང་བ་རྣམས་ཀྱི་རྣམ་པར་ཐར་པ་ཡིན་ནོ། །ངག་དོན་ནི། ཤེས་བྱ་ཆོས་ཅན། དོན་སྤྱི་དང་རང་མཚན་གཅིག་ཏུ་བསྲེས་ནས་བརྡ་བྱས་པ་ལ་དགོས་པ་ཡོད་དེ། དེ་ལ་བརྟེན་ནས་སོ་སྐྱེ་འགའ་ཞིག་དོན་རང་མཚན་ཉིད་བླང་དོར་ལ་འཇུག་པའི་ཕྱིར། མདོར་ན་དོན་ལ་སྒྲའི་དངོས་ཀྱི་བརྗོད་བྱ་མེད་ལ། ཞེན་པའི་བརྗོད་བྱ་རང་མཚན་ཡིན་ཅིང་། འབྲེལ་བ་སྣང་བརྟགས་གཅིག་ཏུ་འཁྲུལ་པས་བྱས་ན་ཡང་འཇུག་པའི་སྐྱེས་བུ་བསླུ་བ་མེད་དེ། ཞུགས་པས་དོན་རང་མཚན་ཐོབ་པའི་ཕྱིར་ཞེས་བྱ་བ་ནི་གོང་མ་ཐམས་ཅད་བསྡུ་བའི་ཚིགས་སུ་བཅད་པའོ། །ཚད་མ་རིགས་པའི་གཏེར་ལས་བརྗོད་བྱ་རྗོད་བྱེད་བརྟག་པའི་རབ་ཏུ་བྱེད་པ་སྟེ་ལྔ་པའི་གསལ་བྱེད་རེ་ཞིག་རྫོགས་སོ།། །།བཞི་པ་འབྲེལ་བ་དང་འགལ་བ་རྟོགས་པའི་ཚུལ་ལ། ཚད་མའི་མཚན་ཉིད་དཔྱོད་པའི་ཐོག་མར་འགལ་འབྲེལ་དཔྱད་པའི་རྒྱུ་མཚན། འགལ་འབྲེལ་དཔྱོད་པ་དངོས་དང་གཉིས། དང་པོ་ནི། ཤེས་བྱ་ཆོས་ཅན། ཚད་མའི་མཚན་ཉིད་དཔྱད་པའི་སྔོན་དུ་འགལ་འབྲེལ་དཔྱད་པ་ལ་རྒྱུ་མཚན་ཡོད་དེ། ཚད་མ་ཡིན་མིན་ལ་སོགས་པའི་དགག་སྒྲུབ་ལ་དཔྱོད་པ་ཇི་སྙེད་པ་འགལ་འབྲེལ་ལ་ལྟོས་པས་སོ། །གཉིས་པ་ལ། འབྲེལ་བ་དཔྱད་པ་དང་། འགལ་བ་དཔྱད་པ་གཉིས། དང་པོ་ལ་དོན་ལ་འབྲེལ་བ་དགག བློ་ངོར་འབྲེལ་བ་སྒྲུབ། འབྲེལ་བ་སྒྲུབ་པའི་ཚད་མ་དང་གསུམ། དང་པོ་ལ། སྤྱིར་དགག སོ་སོར་དགག་པ་གཉིས། དང་པ་ནི། ཤེས་བྱ་ཐམས་ཅད་དངོས་པོ་དང་དངོས་མེད་གཉིས་ལས་གཞན་མི་སྲིད་ལ། དངོས་པོ་རང་གཞན་གཉིས་སུ་ཁ་ཚོན་ཆོད་ཅིང་། རང་ཡིན་ན་གཞན་དང་མ་འདྲེས། གཞན་ཡིན་ན་རང་དང་མ་འདྲེས་པས་གཉིས་ཡིན་གྱི་ཕུང་པོ་གསུམ་པ་མེད་དོ། །དེས་ན་གྲངས་ཅན་ལྟར་ཆོས་གཉིས་གཅིག་ཏུ་འདྲེས་པ་མི་སྲིད་ཅིང་། གཅིག་ལ་འབྲེལ་བ་མི་སྲིད་པས་རང་རང་གི་ངོ་བོ་མ་འདྲེས་པར་གནས་པའི་དངོས་པོ་ཐམས་ཅད་དོན་ལ་འབྲེལ་བ་མེད་པ་ཡིན་ནོ། །ངག་དོན་ནི། ཤེས་བྱ་ཆོས་ཅན། རང་རང་གི་ངོ་བོ་མ་འདྲེས་པར་གནས་པའི་དངོས་པོ་ཐམས་ཅད་དོན་ལ་འབྲེལ་བ་མེད་པ་ཡིན་ཏེ། ཆོས་གཉིས་གཅིག་ཏུ་འདྲེས་པ་མི་སྲིད་ཅིང་། གཅིག་ལ་འབྲེལ་བ་མི་སྲིད་པས་སོ། །བོད་བསྡུས་པ་འགའ་ཞིག་གཅིག་དུ་བྲལ་ལ་སོགས་པའི་རྟགས་ཀྱི་དགག་བྱ་མི་སྲིད་པ་རྣམས་ལ་བསྒྲུབ་བྱའི་ཆོས་མེད་དགག་ཡིན་པས་དངོས་པོའི་འབྲེལ་བ་མེད་ཅིང་། དགག་བྱ་མི་སྲིད་པས་བཟློག་འབྲེལ་ཡང་མེད་ན་འབྲེལ་མེད་ཀྱི་རྟགས་ཡང་དག་སྲིད་པར་ཐལ་བས་ན་དངོས་པོར་མ་ཟད་དངོས་མེད་ལའང་དངོས་པོའི་འབྲེལ་བ་ཡོད་ལ། འོན་ཀྱང་དེ་སྤུ་རིས་མི་ཟིན་པས་བཟློག་འབྲེལ་ངེས་པ་ལ་ལྟོས་སོ་ཞེས་སྨྲའོ། །དངོས་མེད་བདེན་པའི་གཅིག་དང་དུ་བྲལ་དང་། བདེན་པའི་རང་བཞིན་མེད་པ་གཉིས་ལ་དངོས་པོའི་འབྲེལ་པ་ཡོད་ན། བདག་གཅིག་པའི་དངོས་པོའི་འབྲེལ་བ་ཡོད་ན། རང་བཞིན་གྱི་དངོས་པོར་འགྱུར། དེ་ལས་བྱུང་བའི་དངོས་པོའི་འབྲེལ་བ་ཡོད་ན་འབྲས་བུའི་དངོས་པོའི་འགྱུར་རོ། །ཐལ་བ་ལས། དེ་གཉིས་ཆོས་ཅན། དངོས་པོའི་འབྲེལ་བ་མེད་དེ། ངོ་བོ་མེད་པའི་ཕྱིར། ཤེས་བྱ་ཆོས་ཅན། འབྲེལ་བ་སྤྱིའི་མཚན་ཉིད་ཆོས་གང་ཞིག་ཆོས་གཞན་མི་འདོར་བ་དེ་དོན་ལ་དངོས་པོ་དང་དངོས་མེད་གཉིས་ཀ་ལ་མེད་དེ། དངོས་པོ་ཐ་དད་རྣམས་གཅིག་ཏུ་འདྲེ་བ་མེད་པའི་ཕྱིར་དང་། དངོས་མེད་ལ་ངོ་བོ་མེད་པའི་ཕྱིར། ཡང་། འབྲེལ་བའི་སྒྲ་དོན་སངས་རྒྱས་པ་དང་ཕྱི་རོལ་པ་གཉིས་ཀས་སཾ་བྷནྡྷ་ཞེས་བྱ་བ་ཡང་དག་པར་བཅིངས་པའམ། པྲ་ཏི་བྷནྡྷ་ཞེས་བྱ་བ་སོ་སོར་བཅིངས་ཤིང་གཉིས་ཕན་ཚུན་མི་གཏོང་བ་ལ་འདོད་ལ། དེ་དག་ཀྱང་དངོས་པོ་དངོས་མེད་ཀྱི་དོན་གྱི་འབྲེལ་བ་ལ་མི་འགྲུབ་བོ། །གཉིས་པ་ལ། བདག་གཅིག་འབྲེལ་པ་དོན་ལ་དགག་པ་ནི། ཤེས་བྱ་ཆོས་ཅན། བྱས་མི་རྟག་གཉིས་དོན་གྱི་སྟེང་ན་འབྲེལ་བ་མེད་དེ། དོན་ལ་བདག་གཅིག་པ་ལ་ཆོས་གཉིས་མེད་ལ། ཆོས་གཉིས་མེད་ལ་འབྲེལ་བ་མི་སྲིད་པ་དེས་ནའོ། །ཆོས་ཅན། ཆོས་གཉིས་སུ་མེད་པ་ལ་འབྲེལ་བ་མི་སྲིད་དེ། འབྲེལ་བ་ཡིན་ན་ཆོས་གཉིས་ལ་གནས་དགོས་པའི་ཕྱིར་ཏེ། འབྲེལ་བ་ཡིན་ན་ཆོས་གཞན་མི་འདོར་བ་ཡིན་དགོས་པའི་ཕྱིར། དེ་སྐད་དུ། འབྲེལ་བ་བརྟག་པ་ལས། འགའ་ཡང་འབྲེལ་བའི་མཚན་ཉིད་ནི། །གཉིས་པ་གནས་ཀྱི་གཞན་དུ་མིན། །ཅེས་གསུངས་པའི་ཕྱིར་རོ། །གྲངས་ཅན་པ་དང་བོད་བསྡུས་པ་རྣམས་མཐུན་པར། སྒྲ་བྱས་མི་རྟག་པ་གསུམ་རྫས་གཅིག་ཀྱང་ལྡོག་པ་ཐ་དད་དུ་དོན་ལ་གནས་སོ། །གལ་ཏེ་བྱས་པ་དང་མི་རྟག་པའི་ལྡོག་པ་དོན་ལ་མ་འགྲུབ་པར་བློ་བྱས་ཡིན་ན། བློའི་ཆོས་རང་དགའ་བ་རྣམས་ནི་དོན་དང་མ་འབྲེལ་བའི་ཕྱིར་དོན་ལ་བྱས་པ་སྒྲ་མི་རྟག་པར་སྒྲུབ་པའི་ཚུལ་གསུམ་གྲུབ་མི་སྲིད་པས་བྱས་མི་རྟག་གཉིས་དོན་ལ་བདག་གཅིག་ཏུ་འབྲེལ་ཞེས་ཟེར་ན། སྒྲའི་བྱས་མི་རྟག་གཉིས་སྒྲའི་རྫས་སུ་གཅིག་པར་དོན་མཐུན་མོད། འོན་ཀྱང་བྱས་པའི་ལྡོག་པ་དང་མི་རྟག་པའི་ལྡོག་པ་ཐ་དད་གཉིས་དོན་ལ་ཡོད་ན། བྱས་པ་དང་མི་རྟག་པའི་ལྡོག་པ་གཉིས་འབྲེལ་ལམ་མ་འབྲེལ། མ་འབྲེལ་ན། བྱས་པ་སྒྲའི་སྟེང་དུ་མི་རྟག་པ་སྒྲུབ་པའི་རྟགས་མིན་པར་ཐལ་ལོ། །དོན་ལ་འབྲེལ་བ་ཡོད་ན། བྱས་ལྡོག་དང་། མི་རྟག་པའི་ལྡོག་པ་བདག་གཅིག་གམ་དེ་ལས་བྱུང་བས་འབྲེལ། དང་པོ་ལྟར་ན། བྱས་མི་རྟག་གཉིས་རྫས་ཀྱང་གཅིག་ལྡོག་པའང་གཅིག་པས་མིང་དུ་མ་བཏགས་ཀྱང་རྣམ་གྲངས་འགྱུར་གྱི་ལྡོག་པ་ཐ་དད་དུ་མི་འགྱུར་བའམ། གཉིས་པ་ལྟར་ན། བྱས་པ་ཆོས་ཅན། སྒྲ་མི་རྟག་པར་སྒྲུབ་པའི་འབྲས་བུའི་རྟགས་སུ་ཐལ། དེ་སྒྲུབ་ཀྱི་ཕྱོགས་ཆོས་གང་ཞིག མི་རྟག་པ་ལ་དེ་བྱུང་དུ་འབྲེལ་བར་ངེས་པའི་ཕྱིར། གཉིས་པ་དེ་བྱུང་དུ་འབྲེལ་བ་དོན་ལ་དགག་པ་ནི། ཤེས་བྱ་ཆོས་ཅན། རྒྱུ་འབྲས་གཉིས་གཅིག་དངོས་པོར་ཡོད་པ་ན། གཅིག་ཤོས་དངོས་པོར་མེད་པ་གཅིག་པ་བཀག་པ་ལ་དེ་བྱུང་འབྲེལ་བ་དོན་ལ་མེད་དེ། དངོས་པོ་སྔ་ཕྱི་མིན་པ་རྫས་ཐ་དད་དུས་མཉམ་པ་ལ་དེ་བྱུང་འབྲེལ་བ་མེད་ཅིང་། སྔ་ཕྱི་ཡོད་པ་དུས་མི་མཉམ་པ་རྒྱུ་འབྲས་ལ་རྒྱུ་མེ་ཡོད་པ་ན། འབྲས་བུ་དུ་བ་མ་སྐྱེས་ནས་དངོས་མེད་ཡིན་ལ། འབྲས་བུ་དུ་བ་ནམ་སྐྱེས་པ་ན་རྒྱུ་མེ་ཞིག་པས་དངོས་པོར་མེད་པའི་ཕྱིར། དེ་སྐད་དུ། འབྲེལ་བ་བརྟག་པ་ལས། རྒྱུ་དང་འབྲས་བུའི་དངོས་པོ་ཡང་། །དེ་གཉིས་ལྷན་ཅིག་མི་གནས་པས། །གཉིས་ལ་གནས་པ་ཇི་ལྟར་འགྲུབ། །གཉིས་ལ་མི་གནས་ཇི་ལྟར་འབྲེལ། །ཅེས་གསུངས་པའི་ཕྱིར་རོ། །མུ་སྟེགས་བྱེད་ན་རེ། རྒྱུ་འགགས་པ་དང་འབྲས་བུ་སྐྱེ་བའི་བར་དེར་སྦྱོར་འབྲེལ་དངོས་པོ་བ་གཅིག་ཡོད་ཅེ་ན། འོ་ན་སྦྱོར་འབྲེལ་དེ་རྟག་གམ་མི་རྟག སྦྱོར་འབྲེལ་དེ་རྟག་ན་དངོས་པོར་མི་འཐད་ལ། དངོས་པོར་མེད་པ་དེ་བྱ་བྱེད་ལས་གྲོལ་བའི་ཕྱིར་རྒྱུ་འབྲས་གཉིས་སྦྱོར་བའི་བྱེད་པ་པོར་མི་རུང་ཞིང་སྦྱོར་འབྲེལ་དེ་མི་རྟག་ན། སྦྱོར་འབྲེལ་དེ་རྒྱུ་མེ་འགག་པ་ན་འབྲས་བུ་དུ་བ་སྦྲེལ་བར་མི་ནུས་ཏེ། དུ་བའི་དུས་ན་འགགས་པའི་ཕྱིར། གལ་ཏེ་མེ་འགགས་ལ་དུ་བ་མ་སྐྱེས་པའི་བར་དེར་ཡོད་ན། རྒྱུ་འབྲས་མ་འབྲལ་བ་གཉིས་ཀྱི་འབྲེལ་བྱེད་དུ་མི་འཐད་དེ། འབྲེལ་བྱེད་དེ་ཆོས་གསུམ་པར་ཡོད་པའི་ཕྱིར། ཆོས་གསུམ་པར་ཡོད་ཀྱང་མེ་དུད་ཀྱི་འབྲེལ་བྱེད་ཡིན་ན། མེ་དུ་གཉིས་ཉིད་འབྲེལ་བས་ཆོག་གི་འབྲེལ་བས་སྦྲེལ་ཅི་དགོས། གལ་ཏེ་མེ་དུད་དང་སྦྱོར་འབྲེལ་གྱི་བར་དུའང་འབྲེལ་བྱེད་གཞན་ཞིག་དགོས་ན། དེ་ལ་འབྲེལ་བྱེད་ཀྱི་འབྲེལ་བ་གཞན་དགོས། དེ་ལའང་འབྲེལ་བྱེད་ཀྱི་འབྲེལ་བ་གཞན་དགོས་པས་སྦྲེལ་བྱེད་ཀྱི་འབྲེལ་བ་ཐུག་མེད་དུ་འགྱུར་རོ། །གལ་ཏེ་འབྲེལ་བ་ནི་ཆོས་གཉིས་ལ་ལྟོས་མི་དགོས་ཀྱི་ཕན་ཚུན་མ་ལྟོས་པའི་མེ་དུ་སོ་སོ་བ་མཐོང་བས་འབྲེལ་བ་འགྲུབ་པ་ཡིན་ཅེ་ན། ཤེས་བྱ་ཆོས་ཅན། མེ་དུ་རྐྱང་པ་རེ་རེ་མཐོང་བས་ཀྱང་མེ་དུད་གཉིས་ཀའི་འབྲེལ་བ་ངེས་པར་ཐལ། མེ་དུད་རེ་རེ་བ་མཐོང་བས་འབྲེལ་བ་འགྲུབ་པའི་ཕྱིར། ཆོས་ཅན། འབྲེལ་མེད་མི་སྲིད་པར་ཐལ། མེ་དུད་རྐྱང་པ་འབྲེལ་བའི་ཕྱིར། ཆོས་ཅན། ཕན་ཚུན་མ་ལྟོས་ཀྱང་རྒྱུ་འབྲས་ངེས་པར་ཐལ། མེ་དུད་རྐྱང་པ་འབྲེལ་བ་ཡིན་པའི་ཕྱིར། ཆོས་ཅན། འབྲས་རྟགས་དང་རྒྱུ་མ་དམིགས་པའི་རྟགས་གོ་བྱེད་དུ་མི་འགྱུར་བར་ཐལ། ཕན་ཚུན་མི་ལྟོས་པའི་ཕྱིར། གལ་ཏེ་རྒྱུ་འབྲས་ཕན་ཚུན་ལྟོས་ནས་མེ་ཕན་འདོགས་བྱེད་དུ་བ་ཕན་གདགས་བྱ་ཡིན་པའི་ཕྱིར། འབྲེལ་བ་ཆོས་གཉིས་ལ་ལྟོས་པ་མི་འགལ་ཞེ་ན། ཤེས་བྱ་ཆོས་ཅན། རྒྱུ་འབྲས་ལ་ཕན་བྱ་ཕན་བྱེད་ཀྱི་འབྲེལ་བ་དོན་ལ་འཐད་པ་དཀའ་བར་ཐལ། ཕན་འདོགས་བྱེད་ཀྱི་རྒྱུ་དངོས་པོར་ཡོད་པ་ན་ཕན་བྱའི་འབྲས་བུ་མ་སྐྱེས་ནས་དངོས་པོར་མེད་ལ། ཕན་གདགས་བྱའི་འབྲས་བུ་སྐྱེས་པ་ན་ཕན་འདོགས་བྱེད་ཀྱི་རྒྱུ་འགགས་ནས་དངོས་པོར་མེད་པའི་ཕྱིར། དཔེར་ན་ཐུབ་པ་དང་རིང་ཕུར་བཞིན་ནོ། །དེ་སྐད་དུ། འབྲེལ་བ་བརྟག་པ་ལས། འདི་ནི་གཞན་དུ་འདུག་པ་ན། །ཅི་སྟེ་དེ་གཉིས་གཅིག་ལ་ལྟོས། །ལྟོས་ལ་ཕན་པར་བྱེད་པར་འགྱུར། །མེད་ན་ཇི་ལྟར་ཕན་པར་བྱེད། །ཅེས་གསུངས་པའི་ཕྱིར་རོ། །གལ་ཏེ་རྒྱུ་ལ་ལྟོས་པ་མེད་པར་འབྲས་བུའི་ཐ་སྙད་མི་འབྱུང་བ་ཙམ་དེ་བྱུང་འབྲེལ་བ་ཡིན་ནོ་ཞེ་ན། ཤེས་བྱ་ཆོས་ཅན། རྭ་གཡས་གཡོན་དང་ཕ་རོལ་ཚུ་རོལ་དང་རིང་པོ་དང་ཐུང་ངུ་སོགས་ཀྱང་དེ་ལས་བྱུང་བའི་ཚུལ་གྱིས་འབྲེལ་བར་ཐལ། རྭ་གཡས་པ་ལ་མ་ལྟོས་པར་གཡོན་པའི་ཐ་སྙད་མི་འབྱུང་བ་སོགས་ཀྱི་ཕྱིར་རོ། །དེ་སྐད་དུ། འབྲེལ་པ་བརྟག་པ་ལས། ཅི་སྟེ་དོན་གཅིག་འབྲེལ་བའི་ཕྱིར། །དེ་གཉིས་རྒྱུ་འབྲས་ཉིད་ཡིན་ན། །གཉིས་ཉིད་ལ་སོགས་འབྲེལ་བའི་ཕྱིར། །གཡས་གཡོན་རྭ་ལའང་དེ་གཉིས་ཐོབ། །ཅེས་གསུངས་པའི་ཕྱིར་རོ། །གལ་ཏེ་ཐ་སྙད་ལ་ལྟོས་པ་ཙམ་མ་ཡིན་གྱི་དོན་ལ་མེད་ན་མི་འབྱུང་བའི་འབྲེལ་བ་ཡོད་ཅེ་ན། ཤེས་བྱ་ཆོས་ཅན། དོན་ལ་མེད་ན་མི་འབྱུང་བའི་འབྲེལ་བ་དེ་མི་འཐད་པར་ཐལ། དེ་རྫས་ལྡོག་མེད་ན་མི་འབྱུང་བར་བརྟག་པའི་སྒོ་ནས་ཁེགས་པའི་ཕྱིར། ཇི་ལྟར་མེད་ན་མི་འབྱུང་བ་དེ། མེའི་རྫས་མེད་ན་དུ་བའི་རྫས་མི་འབྱུང་བ་ཡིན་ནམ། མེ་ཙམ་གྱི་ལྡོག་པ་མེད་ན་དུ་ཙམ་གྱི་ལྡོག་པ་མི་འབྱུང་བ་ཡིན། དང་པོ་ལྟར་ན། མེའི་རྫས་ལ་གསུམ་ལས། ད་ལྟར་བའི་དུ་བ་དང་འདས་པའི་མེ་མེད་ན་མི་འབྱུང་བ་ཡིན་མོད་འདས་པའི་མེ་ཐོབ་བྱ་མ་ཡིན་ཏེ། འགགས་པའི་ཕྱིར་རོ། །མ་འོངས་པའི་མེ་ཐོབ་ཏུ་ཆུག་ནའང་རྒྱུ་མ་ཡིན་པས་མེད་ན་མི་འབྱུང་བ་མེད་ལ། ད་ལྟར་བའི་མེ་ལ་མེད་ན་མི་འབྱུང་བ་དང་ཐོབ་པ་གཉིས་ཀ་མེད་དེ། ད་ལྟར་བའི་མེ་དུ་གཉིས་དུས་མཉམ་པའི་ཕྱིར། གཉིས་པ་ལྟར་ན། ལྡོག་པ་མེད་ན་མི་འབྱུང་བའི་འབྲེལ་བ་དེ་རྟོག་པས་སྦྲེལ་བ་ཡིན་གྱི་དོན་གྱི་འབྲེལ་བར་མི་འཐད་དོ། །གལ་ཏེ་རྒྱུ་འབྲས་རང་མཚན་ལ་འབྲེལ་བ་མེད་ཀྱང་རྒྱུ་འབྲས་རིགས་ལ་འབྲེལ་བ་ཡོད་ཅེ་ན། རིགས་དེ་ཅི། རྒྱུ་འབྲས་རང་མཚན་ཉིད་ལ་ཟེར་ན། རང་མཚན་དུས་གསུམ་དུ་བརྟགས་ནས་བཀག་པའི་སྐྱོན་ལས་འདས་པ་མེད་ལ། རྒྱུ་འབྲས་ལས་གཞན་པའི་རིགས་ཡོད་ན། སྤྱི་བྱེ་བྲག་ལས་རྫས་ཐ་དད་ན། བྱེ་བྲག་པ་ལ་བརྗོད་པའི་སྐྱོན་དང་རྫས་གཅིག་ན་གྲངས་ཅན་ལ་བརྗོད་པའི་སྐྱོན་གྱིས་སྔར་སྤྱི་འགོག་པའི་སྐབས་སུ་བཀག་ཟིན་ཏོ། །གསུམ་པ་འབྲེལ་བ་གཞན་བཀག་པར་གྲུབ་པ་ནི། བདག་གཅིག་དང་དེ་བྱུང་གི་འབྲེལ་བ་དོན་ལ་གྲུབ་པ་འགོག་པའི་རིགས་པ་འདིས་ནི་ལྡན་པ་དང་འདུ་བ་དང་ཁྱད་པར་ཅན་དང་བྱེད་པ་དང་ཕྲད་པ་ལ་སོགས་པའི་འབྲེལ་བ་དོན་ལ་གྲུབ་པར་འདོད་པ་བཀག་པ་ཡིན་ནོ། །འདི་ལ་ཕྱོགས་སྔ་མ་བརྗོད་པ་དང་། དེ་བཀག་པ་གཉིས། དང་པོ་ནི། འཁར་གཞོང་རྒྱ་ཤུག་ངོ་བོ་ཐ་དད་ཅིང་། དེ་ལས་མ་སྐྱེས་པས་བདག་གཅིག་དང་དེ་བྱུང་མེད་མོད། འཁར་གཞོང་ལ་རྒྱ་ཤུག་བརྟེན་པ་ལྡན་པའི་འབྲེལ་བ་དང་། སྤྱི་ཤིང་ཙམ་ལ་སོགས་པ་རྟག་པའི་རྟེན་ལ་བྱེ་བྲག་ཙནྡན་ལ་སོགས་པ་མི་རྟག་པ་བརྟེན་པ་འཕྲོད་པ་འདུ་བའི་འབྲེལ་བ་དང་། བྱས་མི་རྟག་ལ་སོགས་པ་ཐ་དད་སྒྲ་དང་འབྲེལ་བའམ། ནོག་ལྐོག་ཤལ་རྭ་རྨིག་བཞི་ལ་སོགས་པ་བ་ལང་དཀར་ཟལ་ལ་སོགས་པ་དང་འབྲེལ་བའམ། ཐགས་ཀྱི་རྒྱུ་སྤུན་སྣམ་བུ་དང་འབྲེལ་བ་ལ་སོགས་པ་ཆོས་ཐ་དད་མི་འབྲེལ་བ་ཐམས་ཅད་དོན་གཅིག་ལ་འདུ་བའི་འབྲེལ་བ་དང་། ཐ་དད་པའི་དབྱུག་པས་གཞན་དབྱུག་པ་ཅན་གོ་བ་ལ་སོགས་པ་ཐམས་ཅད་ཁྱད་པར་བྱེད་ཆོས་ཀྱི་འབྲེལ་བ་དང་། རྒྱུ་འགགས་པ་དང་འབྲས་བུ་ད་ལྟ་བ་གཉིས་འབྲེལ་བ་ལ་སྦྱོར་བའི་འབྲེལ་བ་དང་། བདག་རྟག་པ་དང་བྱ་བ་མི་རྟག་པ་ལ་བྱེད་པའི་འབྲེལ་བ་དང་། མིག་དང་གཟུགས་འདུས་པ་ནས་ལུས་དང་རེག་བྱ་འདུས་ནས་འཛིན་པའི་བར་ཐམས་ཅད་ལ་ཕྲད་པའི་འབྲེལ་བ་དང་། ཁུ་བྱུག་དང་ཁུག་རྟ་ལ་རྗེ་ཁོལ་གྱི་འབྲེལ་བ་དང་། ངུར་པ་བཟའ་ཚོ་ལ་ཁྱོ་ཤུག་གི་འབྲེལ་བ་དང་སོགས་པ་སྒྲ་དང་དོན་ལ་བརྗོད་བྱ་རྗོད་བྱེད་ཀྱི་འབྲེལ་བ་དོན་ལ་ཡོད་པ་ཡིན་ཅེས་མུ་སྟེགས་བྱེད་དང་། བོད་བསྡུས་རྨོངས་པ་འགའ་ཞིག་སྨྲ་ལ། གཙོ་བོར་བྱེ་བྲག་པ་སྨྲའོ། །གཉིས་པ་ནི། ལྡན་པ་ལ་སོགས་པའི་འབྲེལ་བ་དོན་ལ་གྲུབ་པར་འདོད་ན། ལྡན་པ་ལ་སོགས་པའི་འབྲེལ་བ་དེ་དངོས་པོར་མེད་ན། དངོས་པོའི་འབྲེལ་བ་མི་སྲིད་ཅིང་། དངོས་པོར་ཡོད་ན། རྫས་གཅིག་ཡིན་ན་ཐ་དད་མེད་ལ། རྫས་ཐ་དད་ཡིན་ན་འདྲེ་བ་མེད་དོ་ཞེས་བཏགས་པའི་སྒོ་ནས་འབྲེལ་བ་དོན་ལ་གྲུབ་པ་ཁེགས་སོ། །ལྡན་པ་ལ་སོགས་པ་ལའང་དོན་ལ་འབྲེལ་བ་མེད་ཀྱང་། ཁྱེད་ལྟར་གཞན་སེལ་གྱི་སྒོ་ནས་སྦྲེལ་ན་བློ་ངོར་འབྲེལ་བ་ཅི་སྟེ་མི་འགྲུབ་ཅེ་ན། ལྡན་པ་ལ་སོགས་པའི་འབྲེལ་བ་དེ་དག་ལ་གནོད་བྱེད་ཡོད་ན་འབྲེལ་བར་མི་རུང་ལ། གནོད་བྱེད་མེད་ན་འབྲེལ་བ་བློ་ངོར་འགྲུབ་མོད་འོན་ཀྱང་བདག་གཅིག་དེ་བྱུང་གི་འབྲེལ་བ་གཉིས་པོར་འདུས་སོ། །གནོད་བྱེད་ཇི་ལྟར་ཡོད། གནོད་བྱེད་མེད་ན་གཉིས་པོར་ཇི་ལྟར་འདུ་ཞེ་ན། འཁར་གཞོང་གིས་རྒྱ་ཤུག་ལ་ཕན་མི་འདོགས་ན། རྒྱ་ཤུག་མི་གནས་པར་ཐལ་ལ། ཕན་མ་བཏགས་ཀྱང་གནས་ན། རྒྱ་ཤུག་ལྟུང་བ་མི་སྲིད་དོ། །འཁར་གཞོང་གིས་སྔར་མེད་ཀྱི་ཁྱད་པར་བསྐྱེད་ན། སྔར་མི་གནས་པ་གནས་པར་བསྐྱེད་པས་རྒྱུ་འབྲས་ལས་མ་འདས་ཏེ། རྒྱ་ཤུག་སོགས་ལའང་དེ་ཡི་ཡུལ། །བསྐྱེད་པ་འཁར་གཞོང་སོགས་པས་ནུས། །ཞེས་གསུངས་པའི་ཕྱིར་རོ། །སྒྲའི་བྱས་མི་རྟག་འདུ་བ་མ་ཡིན་གྱི་དོན་གཅིག་ཏུ་བཤད་ཟིན་ཏོ། །ནོག་ལྐོག་ཤལ་སོགས་འདུ་བས་སྦྲེལ་པའི་ཡན་ལག་ཅན་གྱི་རྫས་མི་འདོད་ལ། ནོག་ལ་སོགས་པའི་ཚོགས་པ་ཅན་ཡ་གྱལ་རྣམས་འདུས་པ་ལས་ཚོགས་པའི་གོང་བུ་སྐྱེ་བ་ནི། རྡུལ་ཕྲན་འདུས་པ་ལས་རི་སྐྱེ་བ་ལྟར། ཕན་བཏགས་པས་རྒྱུ་འབྲས་ཡིན་ཏེ། རྣམ་ངེས་ལས། ཚོགས་པ་རྣམ་པར་འཇོག་པ་ཡི། །རྒྱུ་ནི་ཚོགས་པ་ཅན་ཡིན་པས། །དེ་དག་མེད་ན་དེ་མེད་ཕྱིར། །བ་ལང་ཉིད་ལས་རྭ་ཅན་བཞིན། །ཅེས་གསུངས་པའི་ཕྱིར་རོ། །རྒྱུ་སྤུན་ལ་སྣམ་བུ་འབྱུང་བའང་འཕྲོད་འདུ་མ་ཡིན་ཏེ། དེ་སྣང་དུ་རུང་བ་ལས་མ་དམིགས་པའི་ཕྱིར། དེའང་། དབང་པོས་འཕྲོད་འདུ་འཛིན་མེད་ཕྱིར། །འབྲེལ་བ་མཐོང་བ་མེད་པར་གནས། །ཞེས་གསུངས་པའི་ཕྱིར་རོ། །འཕྲོད་འདུའི་འབྲེལ་བ་སྣང་དུ་མི་རུང་ངོ་སྙམ་ན། སྣང་དུ་མི་རུང་བའི་འཕྲོད་འདུ་དེ་སྣམ་བུ་ལ་མི་དགོས་ཏེ། སྣམ་བུ་རྒྱུ་སྤུན་བཏགས་པ་ལས་གྲུབ་པའི་ཕྱིར་རོ། །དེ་ཉིད་འཕྲོད་འདུའི་འབྲེལ་བ་ཡིན་ནོ་ཞེ་ན། དེ་རྒྱུ་འབྲས་ཡིན་ནོ། །ཁྱད་པར་བྱེད་ཆོས་དབྱུག་པ། ཁྱད་པར་དུ་བྱ་གཞི་སྐྱེས་བུས་བཟུང་བ་ན། ཁྱད་པར་དུ་བྱས་ཆོས་དབྱུག་པ་ཅན་ཞེས་འདོགས་པ་ནི་ཁྱད་པར་བྱས་ཆོས་ཀྱི་འབྲེལ་བ་ཞེས་བདག་གཅིག་དེ་བྱུང་ལས་གཞན་པར་མུ་སྟེགས་བྱེད་དང་བོད་བསྡུས་པ་ཁ་ཅིག་མཐུན་པར་སྨྲའོ། །དེ་ལྟར་ན་འཁར་གཞོང་དང་རྒྱ་ཤུག་གམ། མེ་དུད་འབྲེལ་བ་གཞན་ཡིན་པ་ཅིས་དགག དེ་ལ་དུས་མཉམ་པའི་རྟེན་དང་བརྟེན་པའམ། དུས་མཉམ་པའི་མེ་དུད་ཀྱི་རྫས་འབྲེལ་བར་མི་འདོད་ཀྱི། སྐད་ཅིག་གིས་སྔ་བའི་འཁར་གཞོང་དང་རྒྱ་ཤུག་གི་རྒྱུ་རྐྱེན་ལས། རྒྱ་ཤུག་མི་ལྟུང་བ་ཞེས་བྱ་བའི་ཆོས་གཞན་སྐྱེ་ལ། མེ་དུད་ཀྱང་སྐད་ཅིག་གིས་སྔ་བའི་མེ་ལས་དུ་བ་ཕྱིས་སྐྱེ་བས་རྒྱུ་འབྲས་ཡིན་ནོ། །ཞེ་ན། འདིར་ཡང་སྐྱེས་བུ་དང་དབྱུག་པ་དུས་མཉམ་པ་རྒྱུ་འབྲས་སུ་མི་འདོད་ཀྱི། སྐད་ཅིག་གིས་སྔ་བའི་སྐྱེས་བུ་དང་དབྱུག་རྐྱེན་ལས་སྐད་ཅིག་གིས་འཕྱི་བའི་དབྱུག་པ་ཅན་ཞེས་བྱ་བ་ཆོས་གཞན་སྐྱེ་བས་རྒྱུ་འབྲས་ཡིན་ནོ། །གཞན་ཡང་བདག་རྟག་པ་ལ་བྱ་བྱེད་འགལ་ལོ། །ཡང་མིག་ཤེས་གཟུགས་འཛིན་དུ་སྐྱེས་པ་ན་དབང་པོ་དང་གཟུགས་འགགས་ལ། དབང་པོ་དང་གཟུགས་ཡོད་པ་ན། མིག་གི་རྣམ་ཤེས་མེད་པས་གཟུགས་དང་དབང་པོ་ལ་ལྟ་བ་ཞེས་བྱ་བའི་འབྲེལ་བ་དོན་ལ་མེད་དོ། །དེ་བཞིན་དུ་རྗེ་ཁོལ་སོགས་ལ། ཕན་ཚུན་ལུས་དང་སྲོག་གནས་པ་ལ་ཕན་འདོགས་ན། རྒྱུ་འབྲས་ཡིན་ལ། ཕན་མི་འདོགས་ན་འབྲེལ་བ་མ་ཡིན་ནོ། །ཆོས་ཀྱི་གྲགས་པས་བོར་བའི་ངན་རྟོག་བདག་གཅིག་དེ་བྱུང་མ་གཏོགས་པའི་འབྲེལ་བ་དོན་ལ་གྲུབ་པ་ལ་སོགས་པ་ཕལ་ཆེར་བླུན་པོས་ལེན་ཏེ། སྐྱུགས་སྨན་བཏང་ནས་སྐྱུགས་པ་ལ་ཁྱི་ལས་གཞན་པ་ཤེས་རིགས་ཅན་ཡ་རབས་སུ་ཡང་མི་ཟ་བ་བཞིན་ནོ། །ཞེས་པ་ནི་བར་སྐབས་ཀྱི་ཚིགས་སུ་བཅད་པའོ།། །།གཉིས་པ་བློ་ངོར་འབྲེལ་བ་བསྒྲུབ་པ་ལ་གཉིས་ལས་དང་པོ་བློས་ཇི་ལྟར་སྦྲེལ་བའི་ཚུལ་ནི། དོན་རང་མཚན་ཐམས་ཅད་རྫས་གཅིག་དང་ཐ་དད་དུ་གནས་པས་དོན་ལ་འབྲེལ་བ་མི་སྲིད་མོད། འོན་ཀྱང་གཞན་སེལ་གྱི་སྒོ་ནས་བློ་ངོར་འབྲེལ་པ་འགྲུབ་སྟེ། དཔེར་ན་བུམ་པ་རང་མཚན་ལྟ་བུ་གཅིག་ཉིད་ལ། ཐ་དད་དུ་འབྱེད་པའི་གཞན་སེལ་གྱིས་ལྟོ་ལྡིར་བ་མ་ཡིན་པ་དང་སྐད་ཅིག་མ་མ་ཡིན་པ་དང་། རྒྱུ་རྐྱེན་གྱིས་བསྐྱེད་པ་མ་ཡིན་པ་སྤོང་བའི་རྣམ་པ་ཅན་གྱི་སྒྲ་རྟོག་གིས་བུམ་པ་དང་། མི་རྟག་པ་དང་། བྱས་པའི་ལྡོག་པ་ཐ་དད་དུ་དབྱེ་ནས་དེ་དག་གཅིག་ཏུ་བསྡུད་པའི་གཞན་སེལ་གྱིས་གཅིག་ཏུ་བཏགས་པའི་ཆ་མཚན་གཞི། བདག་གཅིག་འབྲེལ་བར་མཚོན། ཆོས་གང་ཞིག་རང་དང་རང་བཞིན་གཅིག་པའི་ཆོས་གཞན་མི་འདོར་བ་མཚན་ཉིད་དོ། །དེ་དག་ཀྱང་བློའི་ཆོས་རང་དགའ་བས་རྒྱུ་མཚན་མེད་པར་དབྱེ་བསྡུ་བྱེད་པ་མ་ཡིན་གྱི། སྒྲ་རྟོག་གི་ཡུལ་ཐ་དད་དང་འཇིག་རྟེན་ལ་གྲགས་པའི་ཐ་སྙད་ལ་བརྟེན་ནས་དབྱེ་བསྡུ་བྱས་པས་འཇུག་ཡུལ་སྒྲུབ་ནུས་པའི་ཕྱིར། བློ་ངོར་བདག་གཅིག་འབྲེལ་བ་གྲུབ་པ་འཐད་དེ། རྣམ་འགྲེལ་ལས། མིང་དོན་གང་ལྡན་ཕན་ཚུན་དུ། །ཐ་དད་པའི་འདིའི་ས་བོན་ཡིན། །ཅེས་དང་། དེ་བཞིན་ཁོ་ནར་བརྟེན་ནས་ནི། །བསྒྲུབ་བྱ་བསྒྲུབ་པར་ཀུན་བཞག་པ། །དམ་པའི་དོན་ལ་འཇུག་བྱའི་ཕྱིར། །མཁས་པ་རྣམས་ཀྱིས་བྱས་པ་ཡིན། །ཅེས་གསུངས་པའི་ཕྱིར་རོ། །དེ་བྱུང་འབྲེལ་བའང་རྫས་ཐ་དད་དུས་མཉམ་དང་སྔ་ཕྱི་བ་གཉིས་ཀའི་དོན་ལ་མི་སྲིད་མོད། འོན་ཀྱང་སྔར་མཐོང་བའི་མེ་དང་། ཕྱིས་མཐོང་བའི་དུ་བ་གཉིས་མངོན་སུམ་དང་མི་དམིགས་པ་སྔོན་དུ་འགྲོ་བའི་ཕྲུགས་གསུམ་ལ་སོགས་པ་དང་། གཞན་སེལ་ཕྱིན་ཅི་མ་ལོག་པའི་རྟོག་པས་ཕྱིས་མཐོང་བའི་དུ་བ་འདི་སྔར་མཐོང་བའི་མེ་ལས་བྱུང་བ་ཡིན་ནོ་ཞེས་སྦྲེལ་བས་འཇུག་ཡུལ་སྒྲུབ་ནུས་པའི་ཕྱིར། བློ་ངོར་དེ་བྱུང་འབྲེལ་བ་གྲུབ་པ་འཐད་མོད། དོན་ལ་དེ་བྱུང་འབྲེལ་བ་ཡོད་ན། ཕྲུགས་གསུམ་ལ་སོགས་པ་རྟོག་པའི་བཟོ་ཅི་དགོས། དེ་སྐད་དུ། འབྲེལ་བ་བརྟག་པ་ལས། མངོན་སུམ་མ་དམིགས་པ་དག་ལས། །རྒྱུ་དང་འབྲས་བུའི་སྤྱོད་ཡུལ་རྣམས། །འབྲེལ་བའི་དོན་བཞིན་ཡང་དག་དོན། །སྟོན་པའི་རྣམ་རྟོག་ལོག་པ་ཡིན། །ཅེས་གསུངས་པའི་ཕྱིར་རོ། །གཞན་སེལ་ཕྱིན་ཅི་མ་ལོག་པས་ད་ལྟར་གྱི་དུ་བ་འདི་སྔར་གྱི་མེ་ལས་བྱུང་བར་བཏགས་པའི་ཆ་འདི་མཚན་གཞི། དེ་བྱུང་འབྲེལ་བར་མཚོན། ཆོས་གང་ཞིག་རང་དང་རྫས་གཞན་པའི་ཆོས་གཞན་མི་འདོར་བ་མཚན་ཉིད་དོ། །གཉིས་པ་རྩོད་པ་སྤང་པ་ནི། བྱས་པ་མི་རྟག་པ་བློས་སྦྲེལ་བ་དོན་ལ་གྲུབ་ན་དོན་ལ་འབྲེལ་བ་མེད་ཅེས་བརྗོད་ཀྱང་ཡོད་པར་འགྱུར་ལ། དེ་དག་དོན་ལ་མ་གྲུབ་ན་བྱས་པ་མི་རྟག་པའི་སྒྲུབ་བྱེད་མིན་པར་ཐལ། དེ་དག་གི་འབྲེལ་བ་དོན་ལ་མི་གནས་པའི་ཕྱིར། དེས་ན་བློས་སྦྲེལ་བ་ནི། བློའི་ཆོས་རང་དགའ་བར་འགྱུར་རོ་ཞེ་ན། གཞན་སེལ་ཕྱིན་ཅི་མ་ལོག་པའི་བཏགས་པ་བློ་ཆོས་དེ་མཐོང་བ་དོན་ཆོས་ལ་འཇུག་ཏུ་རུང་བ། སྒྲ་རང་མཚན་ལ་བྱས་པ་དང་མི་རྟག་པ་རྟོགས་པ་ལྟ་བུ་དང་། གཞན་སེལ་ཕྱིན་ཅི་ལོག་གི་བཏགས་པ་བློ་ཆོས་དེ་མཐོང་བ་དོན་ཆོས་ལ་འཇུག་ཏུ་མི་རུང་བ་སྒྲ་རང་མཚན་ལ་མ་བྱས་པ་དང་། རྟག་པར་རྟོག་པ་ལྟ་བུ་སྟེ་རྣམ་པ་གཉིས་ལས། དང་པོ་གཞན་སེལ་ཕྱིན་ཅི་མ་ལོག་པའི་བཏགས་པ་བློ་ཆོས་མཐོང་བ་དོན་ཆོས་ལ་འཇུག་ཏུ་རུང་བས་འཇུག་ཡུལ་ཐོབ་པ་ན་འབྲེལ་བའི་ཐ་སྙད་རུང་ལ། གཉིས་པ་འཇུག་ཡུལ་མི་ཐོབ་པས་འབྲེལ་བ་མིན་པར་འཇོག་སྟེ། ནོར་བུ་སྒྲོན་མེའི་འོད་དག་ལས། །ནོར་བུའི་བློ་ཡིས་མངོན་རྒྱུག་པ། །ལོག་པའི་ཤེས་པར་ཁྱད་མེད་ཀྱང་། །ཇི་ལྟར་དོན་བྱེད་ལ་ཁྱད་ཡོད། །ཅེས་པ་ལྟར་རོ། །གལ་ཏེ་འབྲེལ་ཡུལ་མེའི་སྟེང་ན་འབྲེལ་བ་མེད་ཀྱང་འབྲེལ་ཆོས་དུ་བའི་སྟེང་ན་དུ་བ་འདི་མེ་དེ་མེད་ན་མི་འབྱུང་བ་དོན་ལ་མེད་ན་དུ་བ་དེ་རྒྱུ་མེད་དུ་འགྱུར་ལ། དེ་དོན་ལ་ཡོད་ན་དེ་ཉིད་དངོས་པོའི་འབྲེལ་བར་འགྱུར་ཅེ་ན། ཤེས་བྱ་ཆོས་ཅན། དོན་ལ་རྒྱུ་མེ་མེད་ན། འབྲས་བུ་དུ་བ་མི་འབྱུང་སྟེ། དུ་བ་སྐྱེ་བ་མེ་ལ་ལྟོས་པའི་ཕྱིར། དེ་ལྟ་ཡིན་ཀྱང་སྔར་གྱི་མེ་དེ་མེད་ན་ད་ལྟར་གྱི་དུ་བ་མི་འབྱུང་ཞེས་སྔ་ཕྱི་མཚམས་སྦྱོར་བའི་སྦྲེལ་བ་ནི་རྟོག་པ་མ་ཡིན་པས་སྦྲེལ་མི་ནུས་པའི་ཕྱིར། མེད་ན་མི་འབྱུང་བའི་འབྲེལ་བ་སེལ་ངོར་ཡིན་ཏེ། རྣམ་འགྲེལ་ལས། རྣམ་བརྟགས་འབྲེལ་ལ་ཉེས་འདི་མེད། །ཅེས་གསུངས་པ་ལྟར་རོ། །གསུམ་པ་འབྲེལ་བ་སྒྲུབ་བྱེད་ཀྱི་ཚད་མ་ལ། མཚན་ཉིད་སྒྲུབ་པ། མཚན་གཞི་ངོས་བཟུང་བ། དེ་གང་གིས་ངེས་པའི་ཚུལ་ལོ། །དང་པོ་ལ་བདག་གཅིག་འབྲེལ་བ་དང་། དེ་བྱུང་འབྲེལ་བ་སྒྲུབ་བྱེད་གཉིས། དང་པོ་ནི་ལྡོག་པ་ཐ་དད་དོན་ལ་གཅིག་ཏུ་ཡོད་པར་ཚད་མ་གང་གིས་འགྲུབ་ཅེ་ན། འདི་ལ་གཉིས་ལས་ཐ་སྙད་སྒྲུབ་ཀྱི་འབྲེལ་བ་ནི་མཚན་ཉིད་ནོག་སོགས་འདུས་པའི་གོང་བུ་དང་མཚོན་བྱ་བ་ལང་གི་འབྲེལ་བ་ཡང་ནོག་ལྐོག་ཤལ་དང་ལྡན་པ་འདི་ཉིད་བ་ལང་ངོ་ཞེས་མིང་དོན་གཅིག་ཏུ་འཁྲུལ་པའི་རྟོག་པས་མིང་དོན་གཅིག་ཏུ་བརྡ་ཆད་བྱས་པས་འགྲུབ་ཀྱི་དོན་ལ་གཅིག་ཏུ་མེད་དེ། མཚོན་བྱ་བ་ལང་སྒྲོ་བཏགས་དོན་ལ་མི་གནས་པའི་ཕྱིར་རོ། །སྤྱི་དང་བྱེ་བྲག་འབྲེལ་བ་ཡང་། ལྡོག་པ་གཅིག་རྐྱང་གི་ཤིང་དང་ལྡོག་པ་གཉིས་ཚོགས་ཀྱི་ཤ་པ་གཅིག་ཏུ་འཁྲུལ་བའི་རྟོག་པས་གཅིག་ཏུ་བརྡ་ཆད་བྱས་པས་གྲུབ་ཀྱི་གཞན་དོན་ལ་སྤྱི་བྱེ་བྲག་རྫས་གཅིག་མ་ཡིན་ཏེ། སྔར་རིགས་པ་ཡང་དག་གིས་བཀག་ཟིན་པའི་ཕྱིར་རོ། །གཉིས་པ་དོན་སྒྲུབ་ཀྱི་འབྲེལ་བ་ནི། བྱས་མི་རྟག་བདག་གཅིག་ཡིན་པར་གང་གིས་འགྲུབ་ཅེ་ན། འདི་ལ་རྟགས་དགོད་པ་ནི། གང་ཡོད་པ་ཁྱད་པར་ཅན་དེ་འཇིག་པ་ཡིན་ཏེ། དཔེར་ན་བུམ་པ་བཞིན། སྒྲ་ཡང་ཡོད་པ་ཁྱད་པར་ཅན་ཡིན་ནོ་ཞེས་པ་རང་བཞིན་གྱི་རྟགས་ཡིན་ནོ། །དེ་ལ་འཇུག་དུས་ཀྱི་རྟགས་ཆོས་དོན་གསུམ་ནི། ཆོས་ཅན་སྒྲ་ནི་རིག་བྱེད་ཀྱི་སྒྲ་ལ་སོགས་པ་ཕྱིར་རྒོལ་གྱིས་རྟག་པར་ཁས་བླངས་པའི་སྒྲ་དོན་ལ་རང་མཚན་དུ་འཁྲུལ་བའོ། །སྒྲུབ་བྱའི་ཆོས་མི་རྟག་པ་དང་། རྟགས་ཡོད་པ་དངོས་པོ་ནི། སྣང་བཏགས་གཅིག་ཏུ་འཁྲུལ་བའོ། །འཆད་པའི་དུས་ནི་ཆོས་ཅན་དང་སྒྲུབ་བྱའི་ཆོས་དང་རྟགས་སུ་བཟུང་བྱ་སྒྲ་རང་མཚན་དང་སྒྲ་མི་རྟག་པ་དང་དངོས་པོ་རང་མཚན་ཡིན་ལ། སོང་ཚོད་གསུམ་པོ་ནི་སྒྲ་དང་མི་རྟག་པ་དང་དངོས་པོ་ཙམ་སོང་བ་ཡིན་ནོ་ཞེས་འཆད་ན་རྣམ་དབྱེ་ལ་མཁས་པར་འགྱུར་རོ། །དེ་སྐད་དུ། རྣམ་འགྲེལ་ལས། དེ་ཚེ་གོ་བྱེད་རྗེས་འགྲོ་བ། །སྤྱི་ཡི་ངོ་བོ་ཉིད་དུ་རྟོགས། །ཞེས་དང་། །མ་ཡིན་འཇིག་པ་གྲུབ་པ་ཡིས། །སྒྲ་ནི་དེ་ལྟར་སྒྲུབ་ཕྱིར་རོ། །ཞེས་དང་། དཔྱད་པ་ཉིད་ཀྱིས་སྐབས་ཀྱིས་ནི། །རབ་གྲགས་རྟེན་ནི་གྲུབ་འགྱུར་ཏེ། །རང་འདོད་བཏགས་པའི་ཁྱད་པར་ཅན། །དངོས་པོ་རྣམ་གཅོད་མེད་ཕྱིར་རོ། །ཞེས་དང་། དེ་ཕྱིར་དངོས་དངོས་མེད་བརྟེན་ཅན། །ཕྱི་རོལ་རྟེན་མིན་སྒྲ་དོན་ལ། །བརྟེན་ནས་འདིར་ནི་སྒྲུབ་པ་དང་། །དགག་པ་ཐམས་ཅད་འདོད་པ་ཡིན། །ཅེས་དང་། དཔག་བྱ་དཔོག་པར་བྱེད་པ་ཡི། །དོན་གྱི་ཐ་སྙད་གནས་པ་འདི། །ཤེས་པ་ལ་གྲུབ་ཐ་དད་ལ། །བརྟེན་ནས་རྣམ་པར་བཏགས་པ་ཡིན། །ཅེས་དང་། བསྒྲུབ་བྱ་སྒྲུབ་པར་རྟོག་པ་ལ། །དངོས་པོ་མཐོང་བ་ཉམས་པའི་ཕྱིར། །ཁྱད་པར་སྤྱི་དང་འདྲེས་པ་འདིར། །རང་གི་མཚན་ཉིད་བཟུང་བྱ་མིན། །ཅེས་དང་། དམ་པའི་དོན་ནི་མ་བརྟག་པར། །འཇིག་རྟེན་ཇི་ལྟར་གྲགས་དེ་ལ། །དེ་བཞིན་ཁོ་ནར་བརྟེན་ནས་ནི། །བསྒྲུབ་བྱ་བསྒྲུབ་པར་ཀུན་བཞག་པ། །དམ་པའི་དོན་ལ་འཇུག་བྱའི་ཕྱིར། །མཁས་པ་རྣམས་ཀྱིས་བྱས་པ་ཡིན། །ཅེས་དང་། དེ་སྤྱི་བསྒྲུབ་པར་བྱ་ཡིན་པས། །གྲུབ་པ་སྒྲུབ་པ་ཉིད་མ་ཡིན། །ཅེས་དང་། རྟགས་སུ་གཟུང་བྱ་ནི་རང་མཚན་ཡིན་ཏེ། རྣམ་འགྲེལ་ལས། དངོས་གང་ཇི་ལྟར་བུར་གྱུར་པ། །དེ་འདྲ་དེ་ནི་རྟགས་སེམས་ཀྱི། །རྒྱུ་ཡིན། །ཅེས་གསུང་པའི་ཕྱིར་རོ། །རྟགས་དེ་ལ་མ་ངེས་པ་སྤང་བ་ལ་ལྟོས་མེད་དང་། གནོད་པ་ཅན་གྱི་རྟགས་ཀྱིས་ཁྱབ་པ་སྒྲུབ་པ་གཉིས། དང་པོ་ནི། ཤེས་བྱ་ཆོས་ཅན། དངོས་པོ་དེ་ལ་འཇིག་བྱེད་རྒྱུ་དོན་གཞན་མི་དགོས་ཏེ། དངོས་པོ་སྐྱེས་པ་ཁོ་ན་འཇིག་པ་ཡིན་པའི་ཕྱིར། དངོས་པོ་སྐྱེས་པ་བྱས་པ་དེ་སྐད་ཅིག་གཉིས་པར་སྐྱེས་པ་ན། སྐད་ཅིག་དང་པོ་ལ་ཞིག་པ་ཞེས་པའི་མིང་གདགས་ཀྱི་བཤིག་ནས་ཞིག་པ་ཞེས་བྱ་བའི་ཆོས་གྲུབ་པ་ཅི་ཡང་མེད་དོ། །དེ་ལ་རྟགས་དགོད་པ་ནི། ཕྱིས་རྒྱུ་དོན་གཞན་ལ་ལྟོས་མེད་དུ་རང་རྒྱུ་ལས་འཇིག་པར་སྐྱེས་པ་ཡིན་ན་འཇིག་པར་ངེས་པ་ཡིན་ཏེ། དཔེར་ན། རྒྱུ་ཚོགས་པ་ཐ་མ་འབྲས་བུ་སྐྱེད་པ་གཞན་ལ་མི་ལྟོས་པ་བཞིན། དངོས་པོ་གང་ཡིན་ཐམས་ཅད་ཕྱིས་རྒྱུ་དོན་གཞན་ལ་ལྟོས་མེད་དུ་རང་རྒྱུ་ལས་འཇིག་པར་སྐྱེས་པ་ཡིན་ནོ། །ཞེས་པ་ནི་རང་བཞིན་གྱི་རྟགས་སོ། །དེ་སྐད་དུ། རྒྱུ་མེད་ཕྱིར་ན་འཇིག་པ་ནི། །རང་གི་དངོས་པོས་རྗེས་འབྲེལ་ཉིད། །ཅེས་གསུངས་པའི་ཕྱིར་རོ། །དེ་ལ་གནོད་པ་སྤང་བ་ལ་གསུམ་ལས། མ་གྲུབ་པ་སྤང་བ་ནི། གལ་ཏེ་དངོས་པོ་ཡོད་ཙམ་གྱིས་འཇིག་པར་མི་གྲུབ་ཀྱི། བུམ་པ་འཇིག་པ་ཐོ་བ་དང་། ཤིང་འཇིག་པ་མེ་སོགས་ཕྱིས་རྒྱུ་དོན་གཞན་ལ་ལྟོས་པའི་ཕྱིར། ལྟོས་མེད་ཀྱི་གཏན་ཚིགས་འདི་ནི་མ་གྲུབ་ལོ། འདི་ལ་དཔྱད་དེ། འཇིག་པ་ཞེས་པའི་སྒྲ་དེ་འཇིག་པར་བྱ་རྒྱུ་བུམ་སོགས་དངོས་པོ་དང་ཞིག་པ་དངོས་མེད་གཉིས་ཀ་ལ་འཇུག་མོད། དེ་ལ་ཆོས་ཀྱི་གྲགས་པས་འཇིག་པར་བྱ་རྒྱུ་དངོས་པོའི་སྐབས་སུ་རྒྱུ་མེད་དུ་གསུངས་པ་ནི། འཇིག་པ་ཉིད་དངོས་པོ་ཡིན་པས་དངོས་པོ་བསྐྱེད་པ་ལས་རྒྱུ་གཞན་ལ་མི་ལྟོས་པ་ལ་དགོངས་ལ། ཞིག་ནས་མེད་པ་ལ་འཇིག་པར་འདོགས་པའི་སྐབས་སུ་རྒྱུ་མེད་ནི་རྒྱུ་གཏན་མེད་ལ་དགོངས་ཏེ། ཞིག་པ་དེ་དངོས་མེད་ཡིན་པའི་ཕྱིར་རོ། །དེས་ན་དེ་ལྟ་བུའི་འཇིག་པ་གཉིས་ཀའང་རྒྱུ་མི་དགོས་པར་གསལ་ལོ། །འདི་ཙམ་གྱིས་ལྟོས་མེད་ཀྱི་རྟགས་གྲུབ་མོད། འོན་ཀྱང་འཇིག་པ་རྒྱུ་མེད་དེ་དཔྱིས་ཕྱིན་པར་ཤེས་པར་བྱ་བའི་ཕྱིར་རྣམ་པར་བརྟགས་ལ། དགག་པ་ནི། ཐོ་སོགས་ཀྱི་རྒྱུས་བུམ་པ་འཇིག་པར་བྱེད་ན། བུམ་པ་འཇིག་པ་དེ་ཅི། དངོས་མེད་ཡིན་ན་རྒྱུས་བསྐྱེད་པ་འགལ་ལ། རྒྱུས་བསྐྱེད་ན་དངོས་མེད་དུ་འདོད་ཀྱང་དངོས་པོར་ཐལ་ཏེ་མྱུ་གུ་བཞིན་ནོ། །བུམ་པ་འཇིག་པ་དེ་དངོས་པོ་ཡིན་ན། དངོས་པོ་ལ་རང་གཞན་གཉིས་སུ་ཁ་ཚོན་ཆོད་པས་བུམ་པ་དང་རྫས་གཅིག་ཡིན་ན། ཐོ་བ་སོགས་ཀྱིས་བྱ་མི་དགོས་ཏེ། བུམ་པའི་རྒྱུས་བྱས་ཟིན་པའི་ཕྱིར། བུམ་པ་ལས་རྫས་གཞན་བྱེད་ན། འཇིག་རྒྱུ་ཐོ་སོགས་དེས་བུམ་པ་ལས་གཞན་ཐོ་བའམ་གྱོ་མོའམ་དེ་གཉིས་ལས་གཞན་ཞིག་བྱེད། ཐོ་བ་རང་ཐོ་བས་བྱེད་པ་མི་སྲིད་དེ། རང་ལ་བྱ་བྱེད་གཉིས་མི་སྲིད་པའི་ཕྱིར། གྱོ་མོ་བྱས་ན། བུམ་པའི་ཉེར་ལེན་དང་ཐོ་བའི་ལྷན་ཅིག་བྱེད་པ་ལས་གྱོ་མོ་སྐྱེ་བ་ཁོ་བོ་ཡང་འདོད་མོད། དེས་བུམ་པ་འཇིག་པར་མི་འགྱུར་རོ། །གལ་ཏེ་གྱོ་མོར་བཏང་བ་ཉིད་འཇིག་པ་རྒྱུས་བྱས་པ་ཡིན་ནོ་ཞེ་ན། གྱོ་མོ་བསྐྱེད་པ་ལ། འཇིག་པ་བསྐྱེད་པར་མིང་འདོགས་ན། མི་བླུན་པོ་ལ་བ་ལང་ལྟར་མིང་ལ་མི་བརྩད་དོ། །དེ་གཉིས་ལས་གཞན་ཞིག་ཐོ་བས་བྱེད་ན། བུམ་པ་ལས་གཞན་འཇིག་རྒྱུ་ཐོ་བས་བྱས་པས་བུམ་པ་དེ་འཇིག་པར་བྱས་པར་མི་འགྱུར་རོ། །ངག་དོན་ནི། ཐོ་སོགས་ཀྱི་རྒྱུས་བུམ་པ་འཇིག་པར་བྱེད་ན། བུམ་པ་འཇིག་པ་དེ་ཅི། དངོས་མེད་ཡིན་ནམ་དངོས་པོ་ཡིན། དང་པོ་ལྟར་ན། བུམ་པ་འཇིག་པ་ཆོས་ཅན། རྒྱུ་ལ་མི་ལྟོས་པར་ཐལ། དངོས་མེད་ཡིན་པའི་ཕྱིར། དངོས་པོ་ཡིན་ན་བུམ་པ་དང་རྫས་གཅིག་ཡིན་ནམ་ཐ་དད་ཡིན། དང་པོ་ལྟར་ན། ཆོས་ཅན། ཕྱིས་རྒྱུ་དོན་གཞན་གྱིས་སྐྱེད་མི་དགོས་པར་ཐལ། རང་རྒྱུ་ལས་གྲུབ་ཟིན་པའི་ཕྱིར། བུམ་པ་ལས་རྫས་གཞན་ཞིག་འཇིག་པར་བྱེད་ན། འཇིག་རྒྱུ་ཐོ་བ་ཆོས་ཅན། ཁྱོད་ཀྱིས་བུམ་པ་དེ་འཇིག་པར་བྱས་པ་མ་ཡིན་པར་ཐལ། བུམ་པ་ལས་རྫས་གཞན་གཅིག་འཇིག་པར་བྱས་པས་སོ། །ཤེས་བྱ་ཆོས་ཅན། དངོས་པོ་འཇིག་པ་འཇིག་རྒྱུ་དོན་གཞན་ལ་ལྟོས་མེད་དུ་གྲུབ་པ་ཡིན་ཏེ། འཇིག་པ་དེ་དངོས་མེད་ཡིན་ན་རྒྱུ་གཞན་ལ་མི་ལྟོས་ལ། དངོས་པོ་ཡིན་ན་རང་རྒྱུ་ལས་གྲུབ་ཟིན་པ་དེས་ནའོ། །གཞན་ཡང་། ཤེས་བྱ་ཆོས་ཅན། འཇིག་པ་རྒྱུ་དང་ལྡན་པར་སྨྲ་བ་རྣམས་ཀྱིས་ཞིག་པ་དངོས་མེད་རྒྱུས་བྱེད་ཅེས་སྨྲ་ན། འཇིག་པ་རྒྱུ་ལ་ལྟོས་མེད་དུ་ཤུགས་ལ་གྲུབ་ཏེ། འཇིག་རྒྱུས་དངོས་མེད་བྱེད་པ་དང་འཇིག་རྒྱུས་ཅི་ཡང་མི་བྱེད་པ་དོན་མཚུངས་པའི་ཕྱིར་རོ། །དཔེར་ན་མེད་པ་ལ་ལྟ་བ་དང་ལྟ་རྒྱུ་མེད་པ་དོན་གཅིག་པ་བཞིན་ནོ། །གཉིས་པ་མ་ངེས་པ་སྤང་བ་ནི། མུ་སྟེགས་པ་ཁ་ཅིག་ན་རེ། ས་བོན་ཆུ་ལུད་དྲོད་གཤེར་ཚོགས་པ་ཚང་ནས་རྒྱུ་གཞན་ལ་མི་ལྟོས་ཀྱང་མྱུ་གུ་མི་སྐྱེད་པ་བཞིན་དུ་ལྟོས་མེད་ཀྱི་གཏན་ཚིགས་འདིའང་ཁྱབ་པ་མ་ངེས་ལོ། ཤེས་བྱ་ཆོས་ཅན། ས་བོན་ཆུ་ལུད་དྲོད་གཤེར་ཚོགས་པ་ཚང་ནས་མྱུ་གུ་བསྐྱེད་པ་གཞན་ལ་མི་ལྟོས་པའི་རྒྱུ་མཚན་གྱིས་ལྟོས་མེད་ཀྱི་གཏན་ཚིགས་ཀྱི་ཁྱབ་པ་མ་ངེས་པ་མ་ཡིན་པར་ཐལ། ས་བོན་ཆུ་ལུད་དྲོད་གཤེར་ཚོགས་པ་ཚང་ནས་མྱུ་གུ་བསྐྱེད་པ་དེ་དག་རྒྱུན་ཡོངས་སུ་འགྱུར་བ་ལ་ལྟོས་པའི་ཕྱིར། འོ་ན་བྱས་པ་ལའང་འཇིག་པ་ཡོད་ཀྱང་དུས་གཞན་ལ་ལྟོས་ཤེ་ན། བྱས་པ་འཇིག་པ་དུས་ལ་ལྟོས་ན། བྱས་པ་འཇིག་པ་དུས་ལ་ལྟོས་ཀྱི་བར་དུ་འགྱུར་རམ་མི་འགྱུར། དང་པོ་ལྟར་ན། བྱས་པ་ཆོས་ཅན། ཁྱོད་འཇིག་པ་ཕྱིས་རྒྱུ་དོན་གཞན་ལ་ལྟོས་མེད་དུ་གྲུབ་པར་ཐལ། ཁྱོད་འཇིག་པ་དུས་ལ་ལྟོས་ཀྱི་བར་དུ་ཡང་འགྱུར་བའི་ཕྱིར། མི་འགྱུར་ན། ཆོས་ཅན། སྔར་མི་འཇིག་པ་བཞིན་དུ་ཕྱིས་ཀྱང་འཇིག་པ་མེད་པར་གནས་པར་ཐལ། ཁྱོད་ཀྱི་ངོ་བོ་ལ་སྔ་ཕྱི་འཇིག་མི་འཇིག་གི་ཁྱད་པར་མེད་པའི་ཕྱིར་དང་སྔར་མི་འཇིག་པའི་ཕྱིར། མདོ་སྡེ་རྒྱན་ལས། དང་པོ་མི་འཇིག་མཐར་མི་འགྱུར། །ཅེས་གསུངས་པའི་ཕྱིར་རོ། །ས་བོན་ཆུ་ལུད་དྲོད་གཤེར་གྱི་ཚོགས་པ་ནི་རང་གི་ངོ་བོ་འགྱུར་མེད་གཅིག་ཡིན་པས་རྒྱུན་འགྱུར་བ་ལ་ལྟོས་པའི་གཏན་ཚིགས་འདི་ནི་མ་གྲུབ་ལོ། ཤེས་བྱ་ཆོས་ཅན། ས་བོན་ཆུ་ལུད་དྲོད་གཤེར་ཚོགས་པ་ཐ་མས་མྱུ་གུ་བསྐྱེད་པ་ལྟར། དེ་དང་པོ་ཚོགས་ཙམ་ནས་མྱུ་གུ་བསྐྱེད་པར་ཐལ། དེའི་ཚོགས་པ་ཐ་མས་དེ་བསྐྱེད་པ་གང་ཞིག དེའི་ཚོགས་པ་དང་དེ་ངོ་བོ་གཅིག་ཡིན་པའི་ཕྱིར། གལ་ཏེ་ངོ་བོ་གཅིག་ཡིན་ན་ཡང་ཚོགས་པ་དང་པོས་མྱུ་གུ་བསྐྱེད་པ་ལ་གེགས་ཡོད་པའི་ཕྱིར་མྱུ་གུ་བསྐྱེད་པར་མ་ངེས་སོ་ཞེ་ན། ས་བོན་ཆུ་ལུད་དྲོད་གཤེར་ཚོགས་པ་ཆོས་ཅན། ཁྱོད་ཀྱི་སྔ་ཕྱི་གཉིས་ཐ་དད་དུ་ཐལ། ཁྱོད་ཀྱི་སྔ་ཕྱི་གཉིས་མྱུ་གུ་བསྐྱེད་པ་ལ་གེགས་ཅན་དང་གེགས་མེད་ཡིན་པའི་ཕྱིར། གལ་ཏེ་ནས་ཀྱི་ས་བོན་སོགས་རྒྱུ་ཚོགས་པ་ནི་ས་ལུའི་མྱུ་གུ་སྐྱེད་པ་ལ་ལྟོས་ཏེ་ལྟོས་མེད་ཀྱི་རྟགས་ཞུགས་ཀྱང་ས་ལུའི་མྱུ་གུ་མི་སྐྱེད་པས་ལྟོས་མེད་ཀྱི་གཏན་ཚིགས་འདི་ནི་མ་ངེས་ལོ། །ནས་ཀྱི་ས་བོན་སོགས་རྒྱུ་ཚོགས་པ་ཆོས་ཅན། ས་ལུའི་མྱུ་གུ་བསྐྱེད་ན་རྒྱུ་གཞན་ལ་ལྟོས་མེད་ཡིན་པའི་རྟགས་མ་གྲུབ་པར་ཐལ། དེ་བསྐྱེད་ན་ས་ལུའི་ས་བོན་ལ་ལྟོས་པའི་ཕྱིར། འོ་ན་བྱས་པའམ་ཡོད་པ་དངོས་པོའང་སྐད་ཅིག་རེ་ལ་འཇིག་པ་མིན་ཏེ། འཇིག་པའི་རྒྱུ་ཐོ་བ་སོགས་ལ་ལྟོས་པའི་ཕྱིར། ལྟོས་མེད་ཀྱིའང་རྟགས་མ་གྲུབ་ཅེ་ན། ཤེས་བྱ་ཆོས་ཅན། མྱུ་གུ་བསྐྱེད་པ་རང་གི་ས་བོན་ལ་ལྟོས་པ་བཞིན་དུ་དངོས་པོ་འཇིག་པ་ཕྱིས་རྒྱུ་དོན་གཞན་ལ་ལྟོས་པ་མ་ཡིན་པར་ཐལ། ནས་དང་ས་ལུའི་མྱུ་གུ་སོགས་རང་རང་གི་རྒྱུ་ས་བོན་ལ་ལྟོས་ཏེ་དེས་ཕན་བཏགས་སྟོབས་ཀྱིས་དེའི་རྗེས་སུ་འགྲོ་ལྡོག་བྱེད་པའི་ཕྱིར་དང་དངོས་པོ་འཇིག་པ་དེ་དངོས་པོ་ཡིན་ན་རང་གི་རྒྱུ་ལས་སྐྱེ་བས་ཕྱིས་རྒྱུ་དོན་གཞན་ལ་མི་ལྟོས་ལ། དངོས་པོ་འཇིག་པ་དེ་དངོས་མེད་ཡིན་ན་སྐྱེ་རྒྱུ་མེད་པས་རྒྱུ་མི་དགོས་པའི་ཕྱིར། རྒྱུ་མཚན་དེས་ན་དངོས་པོ་འཇིག་པར་བྱེད་པ་ལ་རྒྱུ་དོན་གཞན་མི་དགོས་སོ། །རིག་བྱེད་པ་ན་རེ། བུམ་པ་ཞིག་པ་རྒྱུ་མེད་ཡིན་ན། དངོས་མེད་དུ་ཐལ། འདོད་ན། རྟག་པའི་རྫས་སུ་ཐལ་ལོ། །དེ་ལྟར་ན་བུམ་པ་མི་རྟག་པ་དང་ཞིག་པ་རྟག་པ་དངོས་འགལ་གཉིས་བུམ་པའི་སྟེང་དུ་རྫས་གཅིག་ཏུ་ཐལ་ལོ་ཞེ་ན། དཔལ་ལྡན་ཆོས་གྲགས་ཆོས་ཅན། དེ་ལྟ་བུའི་ཐལ་བས་ཁྱོད་ལ་མི་གནོད་དེ། ཁྱོད་ཀྱི་ལུགས་ལ་ཞིག་པ་རྒྱུ་མེད་ཡིན་པས་དངོས་མེད་ཡིན་ཡང་རྟག་པའི་རྫས་སུ་མི་འགྱུར་བའི་ཕྱིར་ཏེ། ཁྱོད་ཀྱི་ལུགས་ལ་དངོས་མེད་ལ་ངོ་བོ་མེད་ཅིང་རྫས་རྟག་མི་རྟག་དཔྱད་པ་དངོས་པོ་ལ་འཇུག་གི་དངོས་མེད་ལ་མི་འཇུག་པའི་ཕྱིར། རྒྱལ་དཔོག་པ་ན་རེ། ཞིག་པ་རྒྱུ་མེད་ཡིན་ན། སྔར་ངེད་ལ་བཀོད་པ་ལྟར་ཞིག་པ་དེ་དངོས་པོ་དེ་ཉིད་ཡིན་ན་དངོས་པོ་ཡིན་པའི་ཕྱིར་མ་ཞིག་པར་ཐལ་ལོ། །དངོས་པོ་ལས་གཞན་ན། ཤིང་མཐོང་བར་ཐལ། ཤིང་ཞིག་པ་ཤིང་ལས་གཞན་ཡིན་པའི་ཕྱིར་ཟེར་ན། ཆོས་ཅན། ཁྱོད་ལ་དེ་ལྟ་བུའི་ཐལ་བས་མི་གནོད་དེ། ཁྱོད་ཀྱི་ལུགས་ལ་ཤིང་ཞིག་པ་དངོས་མེད་ཡིན་པས་ཤིང་དང་རྫས་དེ་ཉིད་དང་གཞན་གང་དུའང་མ་གྲུབ་པའི་ཕྱིར། དངོས་པོར་མཚུངས་པ་ལ་རྟག་མི་རྟག་གཉིས་མི་སྲིད་ན། དངོས་པོར་མཚུངས་པ་ལ་ཐོགས་བཅས་ཐོགས་མེད་གཉིས་མི་སྲིད་པར་མཚུངས་པར་ཐལ་ལོ་ཞེ་ན། ཆོས་ཅན། དེ་གཉིས་མཚུངས་པར་ཐལ་བས་མི་གནོད་དེ། དངོས་པོ་སྐྱེས་ཙམ་ཉིད་ནས་མི་རྟག་པ་ཡིན་གྱི། དངོས་པོ་དེ་ལ་རྟག་མི་རྟག་ཐ་དད་བསྐྱེད་པའི་རྒྱུ་མེད་ལ། ཐོགས་བཅས་ཐོགས་མེད་ཀྱི་དངོས་པོ་གཉིས་རྒྱུ་ཐ་དད་ལས་ཐ་དད་པར་སྐྱེས་པའི་ཕྱིར་རོ། །གཉིས་པ་གནོད་པ་ཅན་གྱི་གཏན་ཚིགས་ལ། ཕྱོགས་སྔ་མ་དགོད་པ་ནི། དབང་ཕྱུག་པ་ལ་སོགས་པ་ཁ་ཅིག་ན་རེ། བྱ་རོག་ཕར་ཆེར་ནག་པོར་མཐོང་ཡང་བརྒྱ་ལ་དཀར་པོ་སྲིད་པ་ལྟར་དངོས་པོའི་ནུས་པ་སྣ་ཚོགས་པས་བུམ་པ་ལ་སོགས་པ་ཕལ་ཆེར་མི་རྟག་ཀྱང་དབང་ཕྱུག་ལ་སོགས་པ་རྟག་པར་སྐྱེའོ། །དེས་ན་བུམ་པ་ལ་སོགས་པ་རྒྱུན་གྱི་མཐར་འཇིག་པར་མཐོང་བ་འདི་དག་ལ་ལྟོས་མེད་ཀྱིས་འཇིག་པར་འགྲུབ་ཀྱང་། དབང་ཕྱུག་ནི་རང་བྱུང་ཡིན་པས་བྱས་པའི་རྟགས་མི་འགྲུབ་ལ། རྟག་པ་ཡིན་པས་མཐར་འཇིག་པ་མ་མཐོང་བའི་ཕྱིར། ལྟོས་མེད་ཀྱིས་མི་རྟག་པར་མི་འགྲུབ། དངོས་པོ་ཡིན་པའི་རྟགས་གྲུབ་ཀྱང་མི་རྟག་པའི་སྒྲུབ་བྱ་མི་འགྲུབ་བོ། །དེས་ན་དངོས་པོ་རྟགས་སུ་དགོད་ན་མི་མཐུན་ཕྱོགས་ལ་རྟགས་ཞུགས་པས་མ་ངེས་སོ་ཞེ་ན། དེ་དགག་པ་ལ། བརྟག་ན་མི་འཐད་པ། རྟག་པ་དངོས་མེད་དུ་རྟགས་ཀྱིས་སྒྲུབ། རྟགས་ཀྱི་རིགས་ངོས་བཟུང་བ་དང་གསུམ། དང་པོ་ནི། དབང་ཕྱུག་ལ་སོགས་པ་རྟག་པ་དེས་དོན་བྱེད་ནུས་སམ་མི་ནུས། དེས་དོན་བྱེད་མི་ནུས་ན་དངོས་མེད་ཡིན་པའི་ཕྱིར་དངོས་པོར་མིང་བཏགས་ཀྱང་དོན་ལ་དངོས་མེད་དུ་མཐུན་པས་མིང་ལ་མི་བརྩད་དོ། །གལ་ཏེ་རྟག་པ་དེས་དོན་བྱེད་ནུས་ན་དབང་ཕྱུག་དེས་དོན་བྱེད་པའི་ཚེ་སྔར་དོན་མི་བྱེད་པའི་རང་བཞིན་ལས་འགྱུར་རམ་མི་འགྱུར། འགྱུར་ན། དབང་ཕྱུག་ཆོས་ཅན། རྟག་པ་ཡིན་པ་ཉམས་པར་ཐལ། འགྱུར་བ་མེད་ན། ཆོས་ཅན། དོན་བྱེད་པ་འགལ་བར་ཐལ། སྔར་དོན་མི་བྱེད་པའི་གནས་སྐབས་ལས་འགྱུར་བ་མེད་པའི་ཕྱིར། གཉིས་པ་ནི། གང་དོན་བྱེད་པས་སྟོང་པ་དེ་དངོས་མེད་ཡིན་ཏེ། ནམ་མཁའ་བཞིན། དབང་ཕྱུག་ལ་སོགས་པ་རྟག་པའང་དོན་བྱེད་པས་སྟོང་ངོ་། །ཞེས་པ་ནི་མི་མཐུན་ཕྱོགས་རྟག་པ་ལ་དངོས་པོ་འགོག་པས་གནོད་པ་ཅན་གྱི་གཏན་ཚིགས་སོ། །དེ་ལ་ཆོས་ཅན་ནི། ཕྱི་རྒོལ་གྱིས་ཁས་བླངས་པའི་དབང་ཕྱུག་ལ་སོགས་པའི་སྒྲ་དོན་ལ་རང་མཚན་དུ་བཟུང་བ་དབང་ཕྱུག་ལ་སོགས་པ་རྟག་པའི་གཞན་སེལ་ཡིན་ནོ། །དངོས་པོས་སྟོང་པའི་མེད་དགག་སྒྲུབ་བྱའི་ཆོས་ཡིན་ནོ། །གཏན་ཚིགས་ཀྱི་དོན་ལ་ཕྱོགས་ཆོས་དང་ཁྱབ་པ་བསྒྲུབ་པ་གཉིས། དང་པོ་ནི་བོད་བསྡུས་པ་ཁ་ཅིག་དབང་ཕྱུག་རྟག་པ་ལ་རིམ་དང་ཅིག་ཅར་གྱི་དོན་བྱེད་པས་སྟོང་པའི་ཕྱོགས་ཆོས་མངོན་སུམ་གྱིས་འགྲུབ་ཏེ། དགག་གཞི་རྟག་པ་འགྱུར་མེད་ལ་རྟོག་པ་དང་དགག་བྱ་དོན་བྱེད་ནུས་པ་འགྱུར་བ་ལ་རྟོག་པའི་རྟོག་པ་གཉིས་འཛིན་སྟངས་འགལ་བར་རང་རིག་གིས་མྱོང་བའི་ཤུགས་ལ་ཡུལ་གཉིས་འགལ་པར་གྲུབ་པས་རྟག་པ་ལ་དོན་བྱེད་པ་ཁེགས་སོ་ཞེས་ཟེར་རོ། །ཤེས་བྱ་ཆོས་ཅན། དེ་མི་འཐད་དེ། དགག་པ་བྱེད་པ་ལ་དགག་བྱ་ལ་དམིགས་པའི་ཚད་མ་སྐྱེ་བས་ཁྱབ་མི་དགོས་པའི་ཕྱིར། གཙང་ནག་པ་ན་རེ། རྟག་པ་ལ་དོན་བྱེད་པས་སྟོང་པའི་ཕྱོགས་ཆོས་རྟག་པ་འགྱུར་མེད་དུ་རྟོགས་པའི་རྟོག་པ་མྱོང་བའི་རང་རིག་གིས་དེའི་ཡུལ་འགྱུར་མེད་ཀྱི་རྣམ་པར་འགྲུབ་པས་འགྱུར་བ་ཙམ་ཁེགས་པ་ན། དོན་བྱེད་པའང་ཁེགས་པས་བློ་རང་རིག་གཅིག་གིས་འགྲུབ་པ་ཡིན་ནོ་ལོ། །ཤེས་བྱ་ཆོས་ཅན། མུ་སྟེགས་བྱེད་ལ་རྟག་པ་བྱེད་པ་པོ་ཡིན་པར་འཛིན་པའི་ལོག་རྟོག་མི་སྲིད་པར་ཐལ། རྟག་པ་འགྱུར་མེད་དུ་རྟོགས་པའི་རྟོག་པ་མྱོངས་བའི་རང་རིག་གཅིག་གིས་རྟག་པ་འགྱུར་མེད་དུ་གྲུབ་པས་རྟག་པ་ལ་དོན་བྱེད་པ་ཁེགས་པའི་ཕྱིར་རོ། །རང་ལུགས་ནི། རྟག་པ་ལ་དོན་བྱེད་པས་སྟོང་པ་དེས་ན་སྐད་ཅིག་གིས་སྟོང་པ་ལ་དོན་བྱེད་པ་འགོག་པའི་རྟགས་ཀྱིས་ཕྱོགས་ཆོས་འགྲུབ་བོ། །དེ་ཡང་ཇི་ལྟ་བུ་ཞེ་ན། གང་འགྱུར་བ་མེད་པ་དེ་དོན་བྱེད་པ་མེད་དེ། ནམ་མཁའ་བཞིན། དབང་ཕྱུག་ལ་སོགས་པ་རྟག་པའང་འགྱུར་བ་མེད་དོ། །ཞེས་ཁྱབ་བྱེད་མི་དམིགས་པའི་རྟགས་ཀྱིས་འགྲུབ་བོ། །དབང་ཕྱུག་པ་ན་རེ། དབང་ཕྱུག་གི་རང་བཞིན་རྟག་ཀྱང་གནས་སྐབས་འགྱུར་བས་དོན་བྱེད་པ་འཐད་དོ་ཞེ་ན། དབང་ཕྱུག་གི་རང་བཞིན་དང་གནས་སྐབས་གཅིག་ན། དབང་ཕྱུག་གི་རང་བཞིན་དང་གནས་སྐབས་གཉིས་ཆོས་ཅན། འགྱུར་མི་འགྱུར་གྱི་ཆོས་གཉིས་འགལ་བར་ཐལ། གཅིག་ཡིན་པའི་ཕྱིར། ཐ་དད་ན། དབང་ཕྱུག་ཆོས་ཅན། ཁྱོད་ཀྱི་གནས་སྐབས་མི་རྟག་པས་དོན་བྱེད་པས་རང་བཞིན་རྟག་པས་དོན་བྱེད་མི་ནུས་པར་ཐལ། དེ་གཉིས་རྫས་ཐ་དད་ཡིན་པའི་ཕྱིར། གལ་ཏེ་དབང་ཕྱུག་རྟག་པ་ལ་སྐད་ཅིག་གིས་འཇིག་པ་མེད་ན་ཡང་། རགས་པའི་འགྱུར་བ་ཡོད་པས་དོན་བྱེད་ཅེ་ན། དབང་ཕྱུག་ཆོས་ཅན། ཁྱོད་ཀྱི་རགས་པའི་འགྱུར་བ་མི་སྲིད་པར་ཐལ། དང་པོ་ནས་སྐད་ཅིག་གིས་མི་འཇིག་པའི་ཕྱིར། དེ་རྣམས་ཀྱིས་ཕྱོགས་ཆོས་བསྒྲུབས་ནས་དོན་བྱེད་ནུས་པས་སྟོང་པ་ལ་དངོས་མེད་ཀྱིས་ཁྱབ་པ་ནི། ཤེས་བྱ་ཆོས་ཅན། དོན་བྱེད་ནུས་པ་བཀག་པ་ལ་དངོས་པོ་མེད་པས་ཁྱབ་པ་འགྲུབ་སྟེ། དོན་བྱེད་ནུས་པ་དེ་དངོས་པོའི་མཚན་ཉིད་ཡིན་པའི་ཕྱིར། གསུམ་པ་རྟགས་རིགས་ངོས་བཟུང་བ་ནི། དངོས་པོའམ་བྱས་པའི་མཚན་ཉིད་འགོག་ན་དོན་འགོག་ཡིན་ལ། མཚོན་བྱ་འགོག་ན་ཐ་སྙད་འགོག་པ་ཡིན་ནོ། །ལྟོས་མེད་དམ་གནོད་པ་ཅན་གང་རུང་གིས་ཁྱབ་པ་འགྲུབ་པས་གཉིས་དོན་མེད་དོ་ཞེ་ན། བོད་བསྡུས་པ་ཁ་ཅིག་གནོད་པ་ཅན་གྱི་ལམ་སྦྱོང་དུ་ལྟོས་མེད་འཆད་པ་སློབ་དཔོན་གྱི་དགོངས་པ་མ་ཡིན་ནོ། །གཏན་ཚིགས་གཉིས་ལ་དགོས་པ་སོགས་ཡོད་པ་དེས་ན། མུ་སྟེགས་བྱེད་འགའ་ཞིག་དངོས་པོ་རྣམས་འཇིག་རྒྱུ་དང་ཕྲད་ན་འཇིག་ལ། མ་ཕྲད་ན་མི་འཇིག་པར་འདོད་པའི་ལོག་རྟོག་གི་གཉེན་པོར་ལྟོས་མེད་ཀྱི་གཏན་ཚིགས་གསུངས་ལ། དབང་ཕྱུག་པ་དང་རིག་བྱེད་པ་ལ་སོགས་པ་ཁ་ཅིག དབང་ཕྱུག་དང་རིག་བྱེད་ཀྱི་སྒྲ་ལ་སོགས་པ་དངོས་པོ་ནི་ཡིན་ལ། འཇིག་པའི་རྐྱེན་དང་ཕྲད་ཀྱང་མི་འཇིག་པར་འདོད་པའི་ལོག་རྟོག་གི་གཉེན་པོར་གནོད་པ་ཅན་གྱི་གཏན་ཚིགས་གསུངས་ལ། འཇིག་པར་ཁས་ལེན་པ་ལ་གནོད་པ་ཅན་གྱི་གཏན་ཚིགས་མི་འཇུག མི་འཇིག་པར་ཁས་ལེན་པ་ལ་ལྟོས་མེད་ཀྱི་གཏན་ཚིགས་མི་འཇུག་པས་ཡུལ་ཡང་ཐ་དད་དགོས་པ་ཡང་ཐ་དད་པའི་ཕྱིར། གཏན་ཚིགས་གཉིས་གཅིག་གི་ལམ་སྦྱོང་དུ་གཅིག་འཆད་པ་སློབ་དཔོན་གྱི་དགོངས་པ་མ་ཡིན་ནོ། །གཉིས་པ་དེ་བྱུང་འབྲེལ་བ་ངེས་བྱེད་ནི། བོད་ཁ་ཅིག་རྒྱུ་འབྲས་ཕྲུགས་ལྔས་ངེས་པར་བྱེད་དེ། དེ་ཡང་རྒྱུ་འབྲས་གཉིས་ཀ་མ་དམིགས། དེ་ནས་རྒྱུ་དམིགས། དེ་ནས་འབྲས་བུ་དམིགས། དེ་ནས་རྒྱུ་ལོག་པས་རྒྱུ་མ་དམིགས། དེ་ནས་འབྲས་བུ་ལོག་པས་འབྲས་བུ་མ་དམིགས་པ་དང་ལྔའོ། །ཞེས་ཟེར་རོ། །དེ་ཡང་རང་བཞིན་གྱི་རྗེས་སུ་འགྲོ་ལྡོག་གིས་ངེས་ན་ནི་ཕྲུགས་གསུམ་དུ་འདུས་ལ། གནས་སྐབས་ཀྱི་རྗེས་སུ་འགྲོ་ལྡོག་ཡིན་ན། ཤེས་བྱ་ཆོས་ཅན། དེ་ལྟ་བུའི་གནས་སྐབས་ཀྱི་རྗེས་སུ་འགྲོ་ལྡོག་གི་ཕྲུགས་ལྔ་པོ་དེ་དེ་བྱུང་འབྲེལ་བ་ངེས་བྱེད་དུ་མི་འཐད་པར་ཐལ། གནས་སྐབས་ཀྱི་རྗེས་སུ་འགྲོ་ལྡོག་རྔ་སྒྲ་དང་ཉི་མའི་འོད་ཟེར་ལའང་ཡོད་པས་ཧ་ཅང་ཐལ་བའི་ཕྱིར། རང་ལུགས་ལ། རྒྱུའི་མཚན་ཉིད་ཆོས་གཞན་ལ་ཕན་འདོགས་བྱེད། འབྲས་བུའི་མཚན་ཉིད་ཆོས་གཞན་གྱིས་ཕན་གདགས་བྱ་ཡིན་པ། རྒྱུ་ལ་དབྱེ་ན་གཉིས་ལས། ཉེར་ལེན་གྱི་མཚན་ཉིད་འབྲས་བུའི་ངོ་བོ་ལ་ཕན་འདོགས་བྱེད། ལྷན་ཅིག་བྱེད་རྐྱེན་གྱི་མཚན་ཉིད་འབྲས་བུའི་ཁྱད་པར་ལ་ཕན་འདོགས་བྱེད། ས་བོན་གྱི་མཚན་ཉིད་རྐྱེན་དང་ཕྲད་ན་འབྲས་བུ་སྐྱེད་ནུས་སོ། །རྒྱུ་འབྲས་ངེས་པར་བྱེད་པའི་ཚད་མ་དེ་ཡང་རྗེས་འགྲོའི་སྒོ་ནས་མ་དམིགས་པ་སྔོན་དུ་འགྲོ་བའི་ཕྲུགས་གསུམ་ཁྱད་པར་ཅན་ནི། དང་པོ་ས་ཕྱོགས་དག་པར་མེ་དུད་གཉིས་ཀ་སྣང་རུང་མ་དམིགས་པ་ལས། དེ་ནས་མེ་མངོན་སུམ་གྱིས་མཐོང་བའི་ཚེ་རྟོག་པས་མེའི་གཞན་སེལ་བཟུང་། དེ་ནས་དུ་བ་མངོན་སུམ་གྱིས་བཟུང་བའི་ཚེ། རྟོག་པས་དུ་བའི་གཞན་སེལ་བཟུང་ནས་ད་ལྟར་གྱི་དུ་བ་འདི་སྔར་གྱི་མེ་དེ་མེད་ན་མི་འབྱུང་ཞེས་རྟོག་བཅས་ཀྱི་བློས་ངེས་པར་བྱེད་དོ། །ལྡོག་པའི་སྒོ་ནས་དམིགས་པ་སྔོན་དུ་འགྲོ་བའི་ཕྲུགས་གསུམ་ཁྱད་པར་ཅན་ནི། དང་པོ་འབྲས་བུ་དུ་བ་སྐྱེ་བ་མཐོང་། དེ་ནས་སྐྱེད་བྱེད་ཀྱི་མེ་མ་མཐོང་། དེ་ནས་འབྲས་བུ་དུ་བ་མ་མཐོང་བས་སོ། །འདི་སྔོན་མཐའ་མི་ངེས་པ་ལ་འཇུག་ཅིང་། སྔ་མ་ནི་ཕྱི་མཐའ་མི་ངེས་པ་ལ་འཇུག་གོ །འབྲེལ་བ་བརྟག་པ་ལས། གང་ཞིག་མཐོང་ན་མ་མཐོང་མཐོང་། །དེ་མ་མཐོང་ན་མ་མཐོང་བ། །འབྲས་བུ་ཡིན་པ་ཉིད་དུ་ནི། །སྟོན་པའི་སྐྱེ་བོ་མེད་ཀྱང་ཤེས། །ཞེས་དང་། རང་འགྲེལ་ལས། དེའི་མཚན་ཉིད་ཀྱིར་གྱུར་པ་མི་དམིགས་པ་ལས་གང་དག་དམིགས་ན་དམིགས་ལ། དེ་ལས་གཅིག་མེད་ན་ཡང་མ་དམིགས་པ་གང་ཡིན་པ་དེ་ནི་དེའི་འབྲས་བུ་ཡིན་ཏེ། དེ་ཡང་དུ་བ་ལ་ཡང་ཡོད་དོ་ཞེས་དང་། དེའི་འགྲེལ་པར། ཤས། དེ་ལྟར་ན་རེ་ཞིག་མ་དམིགས་པ་སྔོན་དུ་འགྲོ་བའི་མངོན་སུམ་སྒྲུབ་པ་ཉིད་དུ་བཤད་པ་ཡིན་ནོ། །དེ་ནི་མངོན་སུམ་སྔོན་དུ་འགྲོ་བའི་མི་དམིགས་པ་དེ་ལས་ཞེས་བྱ་བ་སོགས་པ་སྨྲོས་ཞེས་གསུངས་པའི་ཕྱིར་རོ། །དེ་སྐད་བྱས་པ་ལ་ཁ་ཅིག་ན་རེ། སྔར་མ་དམིགས་པས་འབྲས་བུ་ལྡོག་པའི་མཚན་ཉིད་མི་འགྲུབ་སྟེ། འབྲས་བུ་བལྟར་མི་རུང་བ་སྲིད་པའི་ཕྱིར་རོ། །དེ་ཙམ་གྱིས་བསྐྱེད་པར་མཐོང་བས་ཀྱང་མི་སྣང་བའི་རྒྱུ་གཞན་མི་ཁེགས་ཏེ། བདེ་སྡུག་བསྐྱེད་པ་ལ་ལས་དང་། ནད་བསྐྱེད་པ་ལ་གདོན་དང་། འཚོ་བ་ལ་ལྷ་བཞིན་ནོ་ཞེ་ན། དེ་ལྟ་བུའི་ཐལ་བས་འདིར་མི་གནོད་དེ། འདིར་ནི་རང་བཞིན་གྱིས་མ་བསྐལ་བ་སྣང་རུང་གི་མེ་དུད་ལྟ་བུ་རྒྱུ་འབྲས་སུ་བསྒྲུབ་པའི་ཕྱིར་རོ། །དོན་གཞན་རྗེས་སུ་འགྲོ་ལྡོག་བྱ་ས་དང་བྱེད་པ་པོ་ཡིན་པ་རྒྱུ་འབྲས་ཡིན་ན་ཧ་ཅང་ཐལ་ཏེ། རྒྱུ་འབྲས་མ་ཡིན་པའི་སྡོང་བུའི་རྣམ་འགྱུར་དང་། མུན་པའམ། འབྲས་བུའི་སྤྱི་དང་རྒྱུའི་བྱེ་བྲག་ཀྱང་རྒྱུ་འབྲས་སུ་ཐལ། དོན་གཞན་རྗེས་སུ་འགྲོ་ལྡོག་བྱེད་པའི་ཕྱིར་ཟེར་ན། ཤེས་བྱ་ཆོས་ཅན། དེ་ལྟ་བུའི་ཐལ་བས་འདིར་མི་གནོད་དེ། མུན་པ་ནི་སྡོང་བུའི་རྣམ་འགྱུར་དང་རྗེས་སུ་འགྲོ་ལྡོག་མི་བྱེད་ཀྱི་སྡོང་བུའི་རྣམ་འགྱུར་ལྡོག་པའི་སྣང་བ་དང་རྗེས་སུ་འགྲོ་ལྡོག་བྱེད་པ་ལ། དེ་དང་རྗེས་སུ་འགྲོ་ལྡོག་བྱེད་པ་ལྟར་མཐོང་བའི་ཕྱིར་དང་། འབྲས་བུའི་སྤྱི་དང་རྒྱུའི་བྱེ་བྲག་ལ་ཁྱབ་ཆེས་པ་མེད་དེ། དུ་བའི་ཤེས་བྱ་དང་ཤེས་བྱ་ཙམ་ལྡོག་གཉིས་ལས། དང་པོ་ནི་འབྲས་བུ་ཡིན་ལ། གཉིས་པ་ལ་རྗེས་སུ་འགྲོ་ལྡོག་མེད་པའི་ཕྱིར་རོ། །མདོར་ན་ཤེས་བྱ་ཆོས་ཅན། དེ་ལྟ་བུའི་ཐལ་བས་མི་གནོད་དེ། དེ་ལ་རྟགས་མ་གྲུབ་ཀྱི་ལན་དོན་མཐུན་དུ་ཐེབས་པའི་ཕྱིར། གལ་ཏེ་མི་ཐེབས་ན། རང་ཕུག་ན་མུན་པ་མེད་པར་ཐལ། སྡོང་བུའི་རྣམ་འགྱུར་ལོག་པའི་ཕྱིར། ཤ་པའི་མེ་ལོག་པས་དུ་ཙམ་ལྡོག་པར་ཐལ་ལོ། །རྒྱུ་འབྲས་གཞན་དུ་འཁྲུལ་པར་ཐལ། མེ་མེད་བརྒྱ་སྦྱིན་གྱི་སྤྱི་བོ་ལས་དུ་བ་འབྱུང་བའི་ཕྱིར་ཞེ་ན། ཤེས་བྱ་ཆོས་ཅན། དེ་ལྟ་བུའི་ཐལ་བས་འདིར་མི་གནོད་དེ། སྤྱིར་རིགས་མི་མཐུན་པའི་ཉེར་ལེན་ལས་མི་སྐྱེ། གལ་ཏེ་སྐྱེ་ན་སྔ་ཕྱིའི་རྒྱུ་འབྲས་ཡིན་པའི་ཕྱིར། དང་པོ་ནི། ཤེས་བྱ་ཆོས་ཅན། དུ་བའི་རྒྱུ་མེ་མིན་པ་བརྒྱ་བྱིན་གྱི་སྤྱི་བོ་ལས་སྐྱེས་པའི་སྔོ་ཕྱུར་བ་དེ་མེའི་འབྲས་བུ་དུ་བ་མ་ཡིན་པར་ཐལ། བརྒྱ་བྱིན་གྱི་སྤྱི་བོའི་སྔོ་ཕྱུར་བ་དེ་དུ་བ་དང་རྣམ་པ་འདྲ་བས་འཁྲུལ་ནས་དུ་བའི་མིང་གིས་བཏགས་པར་ཟད་པའི་ཕྱིར། དེས་ན་བརྒྱ་བྱིན་གྱི་སྤྱི་བོའི་སྔོ་ཕྱུར་བ་དེ་ཆོས་ཅན། མེ་ལས་སྐྱེས་པར་ཐལ། དུ་བ་ཡིན་པའི་ཕྱིར། མེ་ལས་མ་སྐྱེས་ན། དུ་བ་མ་ཡིན་པར་ཐལ་ལོ། །འདི་ནི་འབྲས་རྟགས་ལ་གནོད་པ་ཅན་གྱི་གཏན་ཚིགས་ཡིན་ནོ། །གལ་ཏེ་རྒྱུ་མ་ཡིན་པ་ལས་སྐྱེས་པས། དེའི་འབྲས་བུ་མ་ཡིན་ན། རྡོ་གཉིས་གཙུབས་པ་ལས་བྱུང་བའི་མེ་དེ། མེ་མ་ཡིན་པར་ཐལ། བུད་ཤིང་ལས་མ་བྱུང་བའི་ཕྱིར། དེ་བུད་ཤིང་ལས་མ་བྱུང་ཡང་མེ་ཡིན་ན། བརྒྱ་བྱིན་གྱི་དེ་མེ་ལས་མ་སྐྱེས་ཀྱང་དུ་བ་ཡིན་པར་མཚུངས་སོ་ཞེ་ན། མི་མཚུངས་ཏེ། རྡོ་ཤིང་ལ་སོགས་པ་མེའི་ཉེར་ལེན་མ་ཡིན་གྱི། མེའི་ཉེར་ལེན་མེའི་རྡུལ་ཕྲན་ཡིན་ལ། དེ་དག་གཅིག་ཏུ་བསྡུད་པའི་བདག་རྐྱེན་ཡིན་པའི་ཕྱིར། དཔེར་ན་མིག་ཤེས་ཀྱི་ཉེར་ལེན་རྣམ་ཤེས་སྔ་མ་ཡིན་ལ། བདག་རྐྱེན་དབང་པོ་ཡིན་པ་བཞིན་ནོ། །དུ་བ་ནི་མེ་དང་བུད་ཤིང་གིས་བསྐྱེད་པའི་སའི་རྫས་ཀྱི་བྱེ་བྲག་ཡིན་པས། མེ་མེད་བརྒྱ་བྱིན་ལ་ག་ལ་གྲུབ། གཉིས་པ་ནི། ཤེས་བྱ་ཆོས་ཅན། ཡང་ན་དང་པོའི་རྒྱུ་འབྲས་དང་ཕྱིས་ཀྱི་རྒྱུ་འབྲས་ལ་ཁྱད་ཡོད་དེ། དུ་བ་དང་པོ་ཉེར་ལེན་མེ་ལས་སྐྱེ་ཞིང་། ཕྱིས་ཉེར་ལེན་དུ་བ་ལས་སྐྱེ་བའི་ཕྱིར། འབྲེལ་བའི་མཚན་གཞི་ངོས་བཟུང་བ་ནི། བོད་བསྡུས་པ་ཁ་ཅིག་འབྲེལ་བ་དོན་ལ་ཡོད་པར་འདོད་པ་ལྟར་ན། མཚན་གཞིའང་ཡུལ་དུས་སོ་སོར་ངེས་པའི་རྫས་ལ་བརྩི་དགོས་ལ། དེ་ལྟར་ན་མི་འཐད་དེ། རང་མཚན་ལ་རྗེས་འགྲོ་མེད་པའི་ཕྱིར་རོ། །ཡང་ཁ་ཅིག་སྒྲ་དོན་ཁོ་ན་འབྲེལ་བའི་མཚན་གཞིར་འདོད་པ་མི་འཐད་དེ། སྒྲ་དོན་དངོས་མེད་ལ་འབྲེལ་བ་བྱས་པས་རང་མཚན་གོ་བར་མི་ནུས་པའི་ཕྱིར་ཏེ། རང་མཚན་དང་སྒྲ་དོན་དངོས་མེད་ལ་འབྲེལ་བ་མེད་པའི་ཕྱིར། དཔེར་ན་བུམ་པ་ལ་འབྲེལ་བ་བྱས་པས་བ་ལང་མི་གོ་བ་བཞིན་ནོ། །དེས་ན། ཤེས་བྱ་ཆོས་ཅན། སྒྲ་དོན་ལ་རང་མཚན་དུ་འཁྲུལ་པའི་གཞན་སེལ་གྱིས་བྱས་མི་རྟག་ལ་སོགས་པ་ལྡོག་པ་གཅིག་ཏུ་བཟུང་བའི་ཆ་ཁོ་ན་བདག་གཅིག་འབྲེལ་པའི་མཚན་གཞི་ཡིན་ཏེ། བདག་གཅིག་འབྲེལ་བའི་མཚན་གཞི་ཡིན་པ་གཅིག་ཡོད་པ་གང་ཞིག རང་མཚན་དང་སྒྲ་དོན་གཉིས་འབྲེལ་བའི་མཚན་གཞིར་མི་འཐད་པས་སོ། །འབྲེལ་བ་དེ་དག་གང་གིས་ངེས་པའི་ཚུལ་ནི། ཁ་ཆེའི་རྟོག་གེ་པ་ཆེན་པོ་བདེ་བྱེད་དགའ་བ་ན་རེ། གནས་སྐབས་ཀྱི་འབྲེལ་བ་ཚད་མས་ངེས་ཀྱང་རང་བཞིན་གྱི་འབྲེལ་བ་དཔྱོད་པས་ངེས་པར་བྱེད་ཅེས་གྲག་གོ །རྒྱ་གར་ཉི་འོག་གི་པཎྜི་ཏ་རྣམས་ཁ་མཐུན་པ་སྔར་བཤད་པ་བཞིན་དུ་རྗེས་སུ་འགྲོ་ལྡོག་ངེས་པའི་ཚད་མས་འབྲེལ་བ་ངེས་པར་བྱེད་དེ། དཔེ་ལ་རྟགས་ཀྱི་མཚན་གཞི་འཛིན་པའི་ཚད་མ་དང་། དེ་མི་མཐུན་ཕྱོགས་ལ་འགོག་པའི་ཚད་མ་གཉིས་ཀྱིས་ཡོད་ན་ཡོད་པའི་རྗེས་འགྲོ་དང་། ལོག་ན་ལྡོག་པའི་ལྡོག་པ་གྲུབ་པས་སྤྱི་ཁྱབ་འགྲུབ་པའི་ཕྱིར་ཞེས་འདོད་དོ། །རང་ལུགས་ནི། ཚད་མ་ལ་མ་ལྟོས་པའི་དཔྱོད་པའང་གཞན་སེལ་ཕྱིན་ཅི་ལོག་སྲིད་པས་འབྲེལ་བ་མི་ངེས་ལ། མངོན་སུམ་ཡང་མ་ངེས་ན་འཇུག་ལྡོག་གི་ཐ་སྙད་མི་འགྲུབ་ཅིང་། ངེས་ན་རྟོག་དཔྱོད་ལས་མ་འདས་ལ། རྗེས་དཔག་གིས་མི་མཐུན་ཕྱོགས་ལ་ཁེགས་ཀྱང་རྟོག་དཔྱོད་མེད་ན། མཐུན་ཕྱོགས་དང་འབྲེལ་བ་མི་འགྲུབ་པས། ཚད་མའི་སྟོབས་ཀྱིས་བསྐྱེད་པའི་གཞན་སེལ་ངེས་པའི་བདག་ཉིད་ཅན་རྟོག་དཔྱོད་དེས་གཞན་སེལ་དང་དངོས་པོ་གཅིག་ཏུ་འཁྲུལ་པས་འབྲེལ་བ་ངེས་པ་ཡིན་ནོ། །མདོར་ན། ཤེས་བྱ་ཆོས་ཅན། དངོས་པོའི་དོན་ལ་འབྲེལ་བ་མེད་དེ། དོན་རང་མཚན་ཐ་དད་རྣམས་འདྲེ་བ་མེད་ཅིང་། དོན་རང་མཚན་གཅིག་པ་རྣམས་ཐ་དད་མེད་པའི་ཕྱིར། ཆོས་ཅན། བདག་གཅིག་དེ་བྱུང་གི་འབྲེལ་བ་གཉིས་ཀྱང་སྒྲོ་བཏགས་ཡིན་ཏེ། འབྲེལ་བ་གང་ཡིན་རྟོག་པས་སྦྱར་བའི་ཆོས་ཡིན་པའི་ཕྱིར། ཆོས་ཅན། སྒྲ་དོན་ལ་རང་མཚན་དུ་འཁྲུལ་པས་འབྲེལ་བ་ངེས་པའི་རྟོག་དཔྱོད་སྐྱེ་བ་ཡིན་ཏེ། སྣང་བཏགས་གཅིག་ཏུ་འཁྲུལ་ནས་འབྲེལ་བ་ངེས་པར་བྱེད་པའི་ཕྱིར། ཚད་མ་རིགས་པའི་གཏེར་ལས་འབྲེལ་བ་བརྟག་པའི་རབ་ཏུ་བྱེད་པ་སྟེ་དྲུག་པའི་གསལ་བྱེད་རེ་ཞིག་རྫོགས་སོ།། །།གཉིས་པ་འགལ་བ་རྟོགས་པའི་ཚུལ་ལ། འགལ་བ་སྤྱིའི་མཚན་ཉིད། མཚན་གཞིའི་རབ་དབྱེ་གཉིས། དང་པོ་ནི། འགལ་བའི་མཚན་ཉིད་ཆོས་གང་ཞིག གནོད་བྱ་གནོད་བྱེད་དུ་གྱུར་པ། དེ་སྐད་དུ། རྣམ་ངེས་ལས། དེའི་ཕྱིར་བསྒྲུབ་པར་བྱ་བ་ལ་གནོད་པར་བྱེད་པ་ཁོ་ན་འགལ་བ་ཡིན་ནོ་ཞེས་དང་། དགག་པར་བྱ་བའི་དོན་ལ་གནོད་པར་བྱེད་པའི་ངོ་བོ་ཉིད་ཉེ་བར་བཀོད་པའི་སྒོ་ནས་རབ་ཏུ་སྦྱོར་ཏེ། དཔེར་ན། འདི་ན་གྲང་བའི་རེག་པ་མེད་དེ། མེ་ཡོད་པའི་ཕྱིར་ཞེས་པ་ལྟ་བུ་སྟེ། སྔར་དཔེར་བརྗོད་པ་བཞིན་ནོ། །འགལ་བ་དེ་ཡང་ཇི་ལྟར་རྟོགས་ཞེ་ན། འགའ་ཞིག་ཏུ་རྒྱུ་མ་ཚང་བ་མེད་པར་འབྱུང་བ་ལས་གཞན་ཡོད་ན་མེད་པའི་ཕྱིར་འགལ་བར་རྟོགས་ཏེ། དཔེར་ན་གྲང་བ་དང་དྲོ་བའི་རེག་པ་བཞིན་ནོ། །ཕན་ཚུན་ཐ་དད་གྲུབ་ཕྱིར་ཏེ། །བརྟན་དངོས་དང་ནི་འཇིག་པ་བཞིན། །ཡང་ན། ཕན་ཚུན་སྤངས་ཏེ་གནས་པའི་མཚན་ཉིད་ཀྱིས་འགལ་བ་ཡིན་ཏེ། རྟག་པ་དང་མི་རྟག་པ་བཞིན་ནོ། །ཚད་མས་གནོད་པའི་ཕྱིར་ཡང་སྟེ། །ལྟོས་བཅས་དང་ནི་ངེས་དངོས་བཞིན། །ཡང་ན་གལ་ཏེ་དེ་ཉིད་ལ་ཚད་མས་གནོད་པར་བྱེད་པ་ཡིན་ན། དེའི་རྟགས་དང་ཡང་འགལ་བར་འགྱུར་ཏེ། དཔེར་ན་ལྟོས་པ་དང་ངེས་པའི་དངོས་པོ་བཞིན་ནོ་ཞེས་དང་། ལྷ་དབང་བློས། འདོད་ཆགས་ཁོང་ཁྲོ་ཕན་ཚུན་དག མཚན་ཉིད་ཐ་དད་ན་ཡང་གནོད་པ་མེད། གང་གིས་ན་དེ་དག་ཤིན་ཏུ་འགལ་བ་ཡིན་ཅེས་དང་། རྒྱུ་དང་འབྲས་བུའི་དངོས་པོའི་ཕྱིར། ཕན་ཚུན་འགལ་བ་ཡོད་པ་མ་ཡིན་ནོ་ཞེས་དང་། བདག་ཉིད་སྦྱོར་བ་དག་ལ་དེའི། མེད་པ་སྒྲུབ་པར་བྱེད་པ་ཡི་རང་གི་ངོ་བོ་སྟེ་མི་དམིགས་པའི་སྦྱོར་བའམ། དོན་ལ་གནོད་བྱེད་ངོ་བོ་སྟེ་ཕྱིན་ཅི་ལོག་ཏུ་དམིགས་པའི་ངོ་བོའོ། །དོན་འདི་ལ་གནོད་པར་བྱེད་པ་འདི་ཡིན་ནོ་ཞེས་བྱ་བ་འདི་ཉིད་ནི་གང་ལས་རྟོགས་པར་འགྱུར། གང་གིས་དོན་ལ་གནོད་བྱེད་ངོ་བོ་སྦྱོར་བ་ཡིན་ཞེ་ན། ཡོད་ན་ཡོད་པས་མེད་ཕྱིར་རམ་རྒྱུ་མ་གཏུགས་པ་ཅན་ཡོད་ན་མེད་པའི་ཕྱིར་ཏེ། སྣང་བའི་བདག་ཉིད་ཅན་གྱི་གྲང་བ་དང་དྲོ་བའི་རེག་པ་བཞིན་ནོ་ཞེས་བྱ་བའི་ཐ་ཚིག་གོ །ཕན་ཚུན་ཐ་དད་གྲུབ་པའི་ཕྱིར། ཕན་ཚུན་སྤངས་ཏེ་གནས་པའི་མཚན་ཉིད་ཅན་གྱི་འགལ་བ་ཉིད་ཡིན་པའི་ཕྱིར་རོ། །བརྟན་དངོས་དང་ནི་འཇིག་པ་བཞིན། །རྟག་པ་དང་མི་རྟག་ཉིད་བཞིན་ནོ། །ལྷན་ཅིག་མི་གནས་པའི་མཚན་ཉིད་ཅན་གྱི་འགལ་བ་ནི་གཅིག་ཤོས་ཁོ་ན་ཡིན་ནོ། །དེ་ཡང་སྣང་བ་དང་མི་སྣང་བའི་ཡུལ་གྱི་ཁྱད་པར་ལས་གཉིས་སུ་ངེས་པར་བྱས་ནས་རྣམ་པ་གཉིས་སུ་བསྟན་པར་འགྱུར་རོ། །ཚད་མ་གཞན་གྱིས་གནོད་པའི་ཕྱིར་དང་བརྒྱུད་པས་ཀྱང་འགལ་བའི་ཕྱིར་རོ། །རེས་འགའ་བ་དང་ལྟོས་མེད་བཞིན། དངོས་པོ་གང་ལ་ལྟོས་པ་མེད་པ་གང་ཡིན་པ་དེ་དག་ནི་རེས་འགའ་བར་འགྱུར་བ་མ་ཡིན་ཏེ། དཔེར་ན་རྒྱུའི་ཚོགས་པ་ཐ་མ་ལ་གེགས་བྱེད་པ་མི་སྲིད་པ་བཞིན་ནོ། །འདིར་ལྟོས་པ་མེད་པ་དང་། རེས་འགའ་བ་ཉིད་ནི་དངོས་སུ་འགལ་བ་ཡོད་པ་མ་ཡིན་ན་ཡང་། ལྟོས་པ་མེད་པ་ཉིད་ཀྱི་ཁྱབ་པར་བྱེད་པ་བརྟན་པའི་ངོ་བོ་ཉིད་དང་། ལྷན་ཅིག་རེས་འགའ་བ་ཉིད་འགལ་བར་འགྱུར་བ་ན། ལྟོས་པ་མེད་པ་ཉིད་དང་དོན་གྱིས་འགལ་བ་ཡིན་ནོ་ཞེས་དང་། རྒྱན་ལས། གལ་ཏེ་འགལ་བ་ཞེས་བྱ་བའི་རྟགས་གཞན་ཡང་ཡོད་པ་མ་ཡིན་ནམ། འདི་ན་གྲང་བའི་རེག་པ་མེད་དེ། མེ་ཡོད་པའི་ཕྱིར་ཞེས་པ་ལྟ་བུའོ། །དེའི་དབྱེ་བ་དང་མཚན་ཉིད་ཅི་སྟེ་མ་བཤད་ཅེ་ན། དེ་ཡང་མི་དམིགས་པ་ཉིད་ཀྱི་ནང་དུ་འདུས་པའི་ཕྱིར་རོ། །འདི་ལྟར། རང་གི་སྦྱོར་བ་དག་ལ་དེའི། །རང་གི་ངོ་བོ་སྦྱོར་བའམ། །དོན་ལ་གནོད་བྱེད་ངོ་བོ་སྟེ། །ཡོད་ན་ཡོད་པས་མེད་ཕྱིར་རམ། །འགལ་བའི་གཏན་ཚིགས་ནི། མི་དམིགས་པ་དེ་ཉིད་ཀྱི་རབ་ཏུ་དབྱེ་བ་དབྱེ་བ་ཡིན་ཏེ། དེ་ལས་གཞན་པའི་དབྱེ་བ་བཞིན་ནོ། །དེ་ལྟ་མ་ཡིན་ན་འགལ་བ་དང་། འགལ་བའི་འབྲས་བུ་དང་། འགལ་བས་ཁྱབ་པ་ལ་སོགས་པ་རྣམས་ཀྱང་གཞན་དུ་ཐ་དད་པར་བསྟན་པར་འགྱུར་རོ། །གང་གི་ཚེ་རབ་ཏུ་དབྱེ་བ་དུ་མ་འདི་དག་དེ་ཉིད་ཀྱི་ཡིན་པ་དེའི་ཚེ་ཉེས་པ་འདི་མེད་དོ། །འདི་ལྟར་ངོ་བོ་དང་། རྒྱུ་དང་། ཁྱབ་པར་བྱེད་པ་དང་། འབྲས་བུ་མི་དམིགས་ཞེས་བྱ་བ་རང་གི་སྦྱོར་བའམ། ཡང་ན་འདི་ན་གྲང་བའི་རེག་པ་མེད་དེ། མེ་ཡོད་པའི་ཕྱིར་ཞེས་དགག་པར་བྱ་བའི་དོན་ལ་གནོད་པར་བྱེད་པའི་རང་གི་ངོ་བོས་སོ། །ཇི་ལྟར་མི་དམིགས་པ་དངོས་པོ་མེད་པ་སྒྲུབ་བྱེད་ཡིན་པ་དེ་བཞིན་དུ། དངོས་དང་བརྒྱུད་པས་འགལ་བ་དམིགས་པ་ཡང་ཡིན་ནོ། །ཅིའི་ཕྱིར་ཞེ་ན། འགལ་བ་བཟློག་བྱེད་ཡིན་པའི་ཕྱིར་རོ། །འགལ་བར་ཇི་ལྟར་འགྲུབ་ཅེ་ན། མེ་གཅིག་ཡོད་པ་ན། རྒྱུ་མ་ཚང་བ་མེད་པ་ཅན་གྱི་གྲང་བའི་རེག་པ་ལ་སོགས་པ་མེད་པའི་འགལ་བ་རྟོགས་སོ། །འགལ་བ་ནི། དམིགས་པ་དང་མི་དམིགས་པའི་མཚན་ཉིད་ཡིན་ནོ། །དེས་ན་འགལ་བ་མཐོང་བ་ལས་དམིགས་པའི་མཚན་ཉིད་ཀྱིར་འགྱུར་བ་མ་དམིགས་པར་སྒྲུབ་བོ། །དེ་ལ་ཡུལ་ཐག་རིང་པོ་ནས་གནས་པའི་མེ་ལས་དམིགས་པའི་མཚན་ཉིད་དུ་གྱུར་པ་མི་དམིགས་པར་རྗེས་སུ་དཔག་པས་གྲུབ་པས་མེད་པ་སྒྲུབ་པར་བྱེད་པའི་ཕྱིར། འགལ་བ་དམིགས་པ་ནི། རང་བཞིན་མི་དམིགས་པ་ལས་གཞན་མ་ཡིན་ནོ། །དྲོ་བ་ཡང་མ་ཡིན། གྲང་བ་ཡང་མ་ཡིན་པའི་རེག་པའམ། དྲོ་བའི་རེག་པ་དེ་ཉིད་ཀྱང་དེས་དབེན་པ་ཡིན་པའི་ཕྱིར་རོ། །གྲང་བ་མེད་པ་ཡིན་ཏེ། དེས་ན་དེ་དམིགས་པ་ཉིད་དེ་མ་དམིགས་པ་ཡིན་ནོ། །འགལ་བའི་འབྲས་བུ་དམིགས་པ་ཡང་དེ་བཞིན་ཏེ། འབྲས་བུའི་གཏན་ཚིགས་ཀྱི་རྗེས་སུ་དཔག་པ་ལས། རང་བཞིན་མི་དམིགས་པ་གྲུབ་པ་ཡིན་ལ། སྔ་མ་ནི་ཚོགས་པ་གཅིག་ལ་རག་ལས་པའི་རྗེས་སུ་དཔག་པ་ཡིན་ནོ། །ཕན་ཚུན་ཐ་དད་གྲུབ་ཕྱིར་ཏེ། བརྟན་དངོས་དང་ནི་འཇིག་པ་བཞིན། ཕན་ཚུན་སྤངས་ཏེ་གནས་པའི་མཚན་ཉིད་ཀྱི་འགལ་བ་སྟེ། རྟག་པ་དང་གཅིག་ཤོས་བཞིན་ནོ། །འདི་ལྟར་ཕན་ཚུན་སྤངས་ཏེ་གནས་པའི་མཚན་ཉིད་ཀྱི་འགལ་བ་ནི་དེའི་འདི་ཉིད་འགོག་པར་རབ་ཏུ་སྒྲུབ་སྟེ། དཔེར་ན་ས་ཕྱོགས་འདི་ནི་བུམ་པ་དང་བཅས་པ་མ་ཡིན་ཏེ། དེ་ཡོངས་སུ་སྤངས་ཏེ་གནས་ཕྱིར་རོ་ཞེས་བྱ་བ་བཞིན་ནོ། །ཐམས་ཅད་དངོས་སུ་དངོས་པོ་མེད་པར་སྒྲུབ་པ་ནི། བཟློག་པ་དམིགས་པ་ཉིད་ཡིན་ནོ། །ཚད་མ་གཞན་གྱིས་གནོད་ཕྱིར་ཡང་། །ངེས་གྱུར་དང་ནི་ལྟོས་བཅས་བཞིན། །ཇི་ལྟར་ཕན་ཚུན་གནོད་པས་འགལ་བ་ཡིན་པ་དེ་བཞིན་དུ། ཚད་མས་གནོད་པས་ཀྱང་ཡིན་ཏེ། ལྟོས་པ་དང་བཅས་པ་དང་ངེས་པར་འགྱུར་བ་བཞིན་ནོ་ཞེས་བྱ་བའི་དོན་ལ་ངེས་པར་སོམས་མཛོད། འགལ་བ་དེ་ཡང་གཞི་གཅིག་གི་སྟེང་དུ་ཡིན་གྱི། གཞི་ཐ་དད་པ་ཆུ་ཀླུང་ན་གྲང་རེག་ཡོད་པ་དང་། ཚང་མང་ན་མེ་ཡོད་པ་འགལ་འབྲེལ་གང་ཡང་མ་ཡིན་ནོ། །བོད་བསྡུས་པ་ཁ་ཅིག་མེ་དུད་ལྟ་བུ་རྒྱུ་འབྲས་འགལ་བར་འདོད་པ་ནི། འགལ་བའི་གཏན་ཚིགས་ཡིན་ན་སྒྲུབ་བྱ་འགོག་པའི་རྣམ་གཞག་ལ་རྨོངས་པས་རིང་དུ་སྤངས་མཛོད། གཉིས་པ་ནི། འགལ་ཟླ་དངོས་པོར་ཡོད་པའི་ཡུལ་གྱི་དབྱེ་བ་ལ་ལྟོས་ནས་ལྷན་ཅིག་མི་གནས་འགལ་དང་། འགལ་ཟླ་དངོས་པོར་མེད་པའི་ཡུལ་གྱི་དབྱེ་བ་ལ་ལྟོས་ནས་ཕན་ཚུན་སྤངས་འགལ་གཉིས་སློབ་དཔོན་གྱིས་བཞེད་དོ། །རིགས་ཐིགས་ལས། དངོས་པོ་རྣམས་ཀྱི་འགལ་བ་ནི་རྣམ་པ་གཉིས་ཏེ། རྒྱུ་མ་ཚང་བ་མེད་པར་འབྱུང་བ་ལ་གཞན་ཡོད་ན་མེད་པའི་ཕྱིར། འགལ་བ་སྟེ། གྲང་བ་དང་དྲོ་བའི་རེག་པ་ལྟ་བུའོ། །གཅིག་གིས་གཅིག་སྤངས་ཏེ་གནས་པའི་མཚན་ཉིད་ཁོ་ན་སྟེ། ཡོད་པ་དང་མེད་པ་ལྟ་བུའོ། །ཞེས་གསུངས་པའི་ཕྱིར་རོ། །འགལ་བ་འདི་གཉིས་གཅིག་གི་ནང་དུ་གཅིག་འདུས་པ་མེད་དེ། ཕན་ཚུན་སྤངས་འགལ་གྱིས་གཅིག་པ་འགེགས་པར་བྱེད་ལ། ལྷན་ཅིག་མི་གནས་འགལ་གྱིས་གནས་པ་འགེགས་པར་བྱེད་པས་བྱེད་པ་ཐ་དད་པའི་ཕྱིར་དང་། ཕན་ཚུན་སྤངས་འགལ་ནི་དངོས་པོ་དངོས་མེད་མཐའ་དག་ལ་འཇུག་ལ། ལྷན་ཅིག་མི་གནས་འགལ་ནི་དངོས་པོ་འབའ་ཞིག་ལ་འཇུག་པས་ཡུལ་ཡང་ཐ་དད་པའི་ཕྱིར་རོ། །དེ་སྐད་དུ། ཆོས་མཆོག་གིས་རིགས་ཐིགས་ཀྱི་འགྲེལ་པར། འགལ་བ་གཉིས་བྱེད་པ་ཐ་དད་པ་ཡིན་ཏེ། གཅིག་གིས་ནི་གྲང་བ་དང་དྲོ་བའི་རེག་པ་དག་བཞིན་དུ། གཅིག་པ་ཉིད་འགེགས་པར་བྱེད་ལ། གཞན་གྱིས་ནི་ལྷན་དུ་གནས་པའོ། །ཡུལ་ཡང་ཐ་དད་པ་ཡིན་ཏེ། ཕན་ཚུན་སྤངས་པ་ནི་དངོས་པོ་དང་དངོས་པོ་མེད་པ་མཐའ་དག་ཡིན་ལ། ལྷན་ཅིག་མི་གནས་པའི་འགལ་བ་ནི་དངོས་པོ་འབའ་ཞིག་ལ་ཡིན་ནོ། །དེ་བས་ན་བྱེད་པ་ཐ་དད་པ་དང་ཡུལ་ཐ་དད་པ་ཡིན་ལ། དེའི་ཕྱིར་འདི་གཉིས་གཅིག་གི་ནང་དུ་གཅིག་འདུས་པ་མེད་དོ་ཞེས་གསུངས་པའི་ཕྱིར་རོ། །ངག་དོན། འགལ་བ་ཆོས་ཅན། ཁྱོད་ལ་ལྷན་ཅིག་མི་གནས་འགལ་དང་། ཕན་ཚུན་སྤངས་འགལ་གཉིས་སུ་འབྱེད་པ་ལ་རྒྱུ་མཚན་ཡོད་དེ། ཁྱོད་ལ་འགལ་ཟླ་དངོས་པོར་ཡོད་མེད་གཉིས་ཡོད་པའི་རྒྱུ་མཚན་གྱིས་དེ་གཉིས་སུ་ཕྱེ་བའི་ཕྱིར། ལྷན་ཅིག་མི་གནས་འགལ་ལ་བཞི་ལས། མཚན་ཉིད་ནི། བོད་ཁ་ཅིག་ལྷན་མི་གནས་འགལ་གྱི་མཚན་ཉིད་དངོས་པོ་གཉིས་ལ་གནས་པའི་ཆོས་གནོད་བྱ་གནོད་བྱེད་དུ་འདོད་པ་དཔྱད་ན་འཐད་པ་མ་ཡིན་ཏེ། གནོད་བྱ་གནོད་བྱེད་ཚོགས་པའི་སྤྱི་མི་སྲིད་ཅིང་། ཡ་གྱལ་འགོད་ན་རྒྱུ་འབྲས་ཀྱི་མཚན་ཉིད་དུ་གང་རུང་གི་མཚན་ཉིད་བཀོད་པ་ལྟར་མ་ཁྱབ་པའི་ཕྱིར་དང་། གཞན་ཡང་གནོད་བྱེད་ཅེས་པ་འཇིག་པར་བྱེད་པ་ལ་ཟེར་བ་མི་འཐད་དེ། འཇིག་པ་ལ་རྒྱུ་མི་དགོས་པའི་ཕྱིར་རོ་ཞེས་སྐད་གཉིས་སྨྲ་བའི་དབང་པོ་གསུང་མོད་ནའང་། དངོས་པོ་ལས་གྱུར་པའི་གནོད་བྱ་གནོད་བྱེད་དུ་གྱུར་པ་ཞེས་བྱས་ན་འཐད་བསམ་སྟེ། འགལ་བ་གཉིས་ལ་གནས་ཀྱི། ཡ་གྱལ་རེ་རེ་ལ་འགལ་བ་མེད་པའི་ཕྱིར་རོ། །ཤེས་བྱ་ཆོས་ཅན། དངོས་པོ་ལས་གྱུར་པའི་གནོད་བྱ་གནོད་བྱེད་གཉིས་རྒྱུ་འབྲས་བཞིན་དུ་གཅིག་པ་བཀག་པའི་ཐ་དད་ཡིན་ཏེ། དངོས་པོ་ལས་གྱུར་པའི་གནོད་བྱ་གནོད་བྱེད་གཉིས་གཅིག་ཡོད་དུས་ན་གཅིག་མེད་པ་དེས་ནའོ། །དངོས་པོ་ལས་གྱུར་པའི་གནོད་བྱའི་མཚན་ཉིད་རྒྱུ་མ་གཏུགས་པར་བྱུང་བ་ཅན་ཡོད་ན་ནུས་མེད་དུ་སྐྱེ་བ། དངོས་པོ་ལས་གྱུར་པའི་གནོད་བྱེད་ཀྱི་མཚན་ཉིད་རྒྱུ་མ་གཏུགས་པར་འབྱུང་བ་ཅན་གཞན་དེ་ནུས་མེད་དུ་སྐྱེད་བྱེད་ཡིན་པ། དེ་སྐད་དུ། རྣམ་ངེས་ལས། རྒྱུ་མ་གཏུགས་པ་འབྱུང་བ་ཅན་གཞན་ཡོད་ན་མེད་པའི་ཕྱིར་འགལ་བར་རྟོགས་ལ། ཞེས་གསུངས་པའི་ཕྱིར། གཉིས་པ་འགལ་བ་གནས་པའི་ཡུལ་ལ། འགལ་བ་ངོས་བཟུང་བ་ནི། ལྷན་ཅིག་མི་གནས་པའི་འགལ་བ་ཇི་སྙེད་པ་ནི། རྒྱུན་གཉིས་འགྲོགས་སུ་མི་རུང་བ་ཡིན་ལ། དེ་ནི་ངོ་བོ་གཅིག་པ། ཡ་གྱལ་དངོས་མེད་ལ་མི་འཇུག་པས་དངོས་པོའི་ཆོས་གཉིས་ལ་འཇུག་ཅིང་། དེ་ཡང་རྒྱུན་གཉིས་འགལ་བ་ཡིན་གྱི་སྐད་ཅིག་མིན་ཏེ། དངོས་པོ་ལས་གྱུར་པའི་གནོད་བྱ་གནོད་བྱེད་གཉིས་བསྐྱེད་བྱ་སྐྱེད་བྱེད་ཡིན་པའི་ཕྱིར། དེ་སྐད་དུ། ཆོས་མཆོག་གིས། འགལ་བ་གཉིས་པ་ནི་སྐད་ཅིག་གཅིག་ལ་ཡང་ལྷན་ཅིག་ཏུ་གནས་པ་སྤངས་བར་བྱ་བ་དང་། བར་རིང་པོར་གནས་པ་གཉིས་པ་འགལ་བ་མེད་པས་ན། ཉེ་བར་གནས་པ་དག་ཁོ་ན་བཟློག་པར་བྱེད་པ་དང་། བཟློག་པར་བྱ་བ་དེ་དངོས་པོར་བཞག་གོ་ཞེས་དང་། བསྐྱེད་པར་བྱ་བ་དང་། སྐྱེད་པར་བྱེད་པའི་དངོས་པོ་ཡིན་པའི་ཕྱིར། རྒྱུན་གཉིས་འགལ་བ་ཡིན་གྱི། སྐད་ཅིག་མ་གཉིས་ལ་ནི་མ་ཡིན་ནོ། །ཅི་སྟེ་རྒྱུན་ཅེས་བྱ་བ། དངོས་པོར་ཡོད་པ་མ་ཡིན་པ་དེ་ལྟ་ནའང་། རྒྱུན་ཅན་དངོས་པོར་གྱུར་པ་ཡིན་ནོ། །དེས་ན་དོན་དམ་པར་ནི་འདི་ཡིན་ཏེ། སྐད་ཅིག་གཉིས་ནི་འགལ་བ་མ་ཡིན་གྱི། འོན་ཀྱང་སྐད་ཅིག་མང་པོ་རྣམས་ཡིན་ཏེ། འདི་ལྟར་སྲེག་པར་བྱེད་པའི་སྐད་ཅིག་མ་ཡོད་པ་ན། གྲང་བའི་སྐད་ཅིག་མ་འབྱུང་དུ་ཟིན་ཀྱང་འགག་པའི་ཆོས་ཅན་དུ་འགྱུར་རོ་ཞེས་བྱ་བ་འདི་ཡིན་ནོ། །རྒྱུན་གཉིས་བཟློག་པར་བྱ་བ་དང་བཟློག་པར་བྱེད་པ་ཉིད་ཀྱི་རྒྱུ་མཚན་གྱིས་འགལ་བར་གནས་པ། ཞེས་གསུངས་པའི་ཕྱིར་རོ། །དེ་ལ་རྩོད་པ་སྤང་བ་ནི། གལ་ཏེ་སྐད་ཅིག་ལ་འགལ་བ་མི་སྲིད་ལ། རྒྱུན་རྫས་སུ་མ་གྲུབ་པ་དེས་ན་འགལ་བ་གནས་པའི་ཡུལ་འདི་ནི་མི་སྲིད་དོ་ཞེ་ན། ཤེས་བྱ་ཆོས་ཅན། དེ་ལྟ་བུའི་སྐྱོན་མེད་དེ། དངོས་པོར་གྱུར་པའི་གནོད་བྱའི་སྐད་ཅིག་སྔ་མ་སྔ་མ་ལས་སྔོན་མེད་པའི་སྐད་ཅིག་ཕྱི་མ་ཕྱི་མ་སྐྱེ་བ་དེ་ལ་རྒྱུན་དུ་སྒྲོ་བཏགས་པ་དེ་གནོད་བྱེད་ཀྱི་བཟློག་པར་བྱེད་པ་ལ་ཉེས་པ་མེད་པའི་ཕྱིར། དཔེར་ན་མེའི་སྐད་ཅིག་མང་པོ་ཡོད་ན། གྲང་བའི་སྐད་ཅིག་བྱུང་ཡང་འགག་པའི་ཆོས་ཅན་ཡིན་པ་བཞིན་ནོ། །གལ་ཏེ་ཚ་གྲང་གི་རྡུལ་ཕྲན་གཉིས་ལྷན་ཅིག་གཤིབས་པ་ན། གྲང་རེག་གི་རྡུལ་བཅོམ་མམ་མ་བཅོམ། མ་བཅོམ་པར་ལྷན་ཅིག་ཏུ་གནས་ན་ལྷན་ཅིག་མི་གནས་པ་འགལ་ལ། བཅོམ་ནས་ལྷན་ཅིག་མི་གནས་ན། ཕྲད་དུས་དེ་ཉིད་དུ་བཅོམ་ན་དུས་མཉམ་པའི་རྒྱུ་འབྲས་སུ་འགྱུར་རོ་ཞེ་ན། གཞན་ལན་དགག་པ་ནི། གྲངས་ཅན་ནི་གྲང་རེག་གི་རྡུལ་ཉིན་མོའི་སྐར་མ་བཞིན་དུ་ཚ་རེག་གི་ཁོངས་ན་ཉེ་བར་ཞི་བར་འདོད་ལ། གཟེགས་ཟན་གྱི་རྗེས་འབྲངས་ཁ་ཅིག་གྲང་རེག་གི་འདུ་བའི་འབྲེལ་བ་ཞིག་ཀྱང་། རྫས་ཕན་ཚུན་རྟག་པས་གནོད་པ་མ་བྱས་པར་འདོད། བྱེ་བྲག་པ་ཁ་ཅིག་ཚ་རེག་གི་རྡུལ་དང་ཕྲད་ནས་གྲང་རེག་གི་རྡུལ་དེ་ཚ་རེག་གི་རྡུལ་དུ་བསྒྱུར་བར་འདོད། ཉན་ཐོས་སྡེ་པ་འགའ་ཞིག་བསྐོར་བ་བར་དང་བཅས་པས་མ་ཕྲད་པར་ཡོད་ལ། གྲང་རེག་གི་རྡུལ་གཞན་འོང་བའི་གོ་ཚ་རེག་གིས་བཀག་པས་རགས་པ་རྩོམ་མ་ནུས་པར་འདོད་དོ། །གྲངས་ཅན་སོགས་ཚ་གྲང་གི་རྡུལ་རྟག་པར་སྨྲ་བ་དེ་དག་འཁྲུལ་པ་ཡིན་ཏེ། རྒྱུ་མཚན་འདི་ལྟར། ཤེས་བྱ་ཆོས་ཅན། ཚ་གྲང་གི་རྡུལ་གཉིས་ལྷན་ཅིག་མི་གནས་པའི་འགལ་བ་མ་ཡིན་པར་ཐལ། ཚ་རེག་གི་ཁོངས་ན་གྲང་རེག་གི་རྡུལ་ཉེ་བར་ཞི་བའི་ཚུལ་གྱིས་ལྷན་ཅིག་གནས་པའི་ཕྱིར། ཆོས་ཅན། གྲང་རེག་གི་རྡུལ་དེ་རྟག་པ་མ་ཡིན་པར་ཐལ། གྲང་རེག་གི་རྡུལ་དེ་ཚ་རེག་གི་རྡུལ་དུ་བསྒྱུར་བའི་ཕྱིར། རང་ལན་ནི། ཤེས་བྱ་ཆོས་ཅན། ཚ་གྲང་གི་རྡུལ་གཉིས་ལྷན་ཅིག་གནས་ན་ཚ་རེག་དང་གྲང་རེག་ལྷན་ཅིག་མི་གནས་འགལ་ཡིན་པ་ལ་འགལ་བ་མེད་དེ། འགལ་ཟླའི་རྡུལ་ཕྲན་གཉིས་ཕྲད་ནས་སྐད་ཅིག་སྔ་མ་ཞིག་ནས་ཕྱི་མ་སྐྱེ་བ་ན། གང་རྡུལ་མང་བ་རྣམས་ནུས་ལྡན་དུ་སྐྱེ་ལ། གང་རྡུལ་ཉུང་བ་རྣམས་ནུས་མེད་དུ་སྐྱེ་བའི་ཕྱིར། གསུམ་པ་གནོད་བྱ་ལྡོག་པའི་དུས་ནི། བོད་བསྡུས་པ་ལ་ལ་ན་རེ། སྤང་གཉེན་གཉིས་བྱ་རྫོགས་ཀྱི་སྐད་ཅིག་གསུམ་ལ་ལྡོག་ཟེར། ཁ་ཅིག་ད་ལྟ་ནས་རྡོ་རྗེ་ལྟ་བུའི་ཏིང་ངེ་འཛིན་གྱི་བར་དུ་ཡུལ་རིང་པོ་བསྐལ་པའི་བར་གནོད་བྱ་གནོད་བྱེད་འགྲོགས་ཞེས་ཟེར་རོ། །བསྐལ་པའི་བར་དུ་ཡུན་རིང་དུ་འགྲོགས་པའི་ལྷན་ཅིག་མི་གནས་པ་དེ་བློ་གྲོས་ནམ་མཁའ་དང་མཉམ་པ་ཁྱེད་ལྟ་བུ་ལས་གཞན་སུས་གོ ཤིན་ཏུ་ངོ་མཚར་ཞེས་བཞད་གད་དུ་བྱས་པ་ཡིན་ནོ། །རང་ལུགས་ནི། ཚ་གྲང་ལ་སོགས་པ་དོན་གྱི་ཆོས་དུས་གཅིག་ལ་འདུར་རུང་བ་རྣམས་སྐད་ཅིག་དང་པོ་ལ་ཕྲད། གཉིས་པ་ལ་ནུས་མེད་དུ་བསྐྱེད། གསུམ་པ་ལ་འགལ་བ་གནོད་བྱ་འགགས་པ་དང་། གནོད་བྱེད་སྐྱེས་པ་དུས་མཉམ་ལ། སྒྲོ་འདོགས་དང་ངེས་པ་ལ་སོགས་པ་བློའི་ཆོས་དུས་ལ་ལྟོས་པ་རྣམས་སྐད་ཅིག་དང་པོ་ལ་ཕྲད་པ་མི་སྲིད་ཀྱང་། གཉེན་པོ་སྐྱེས་པས་སྤང་བྱ་ཕྱིས་སྐྱེ་མ་ནུས་པ་ཉིད་ལ་ལྷན་ཅིག་མི་གནས་ཞེས་བརྗོད་དོ། །དེ་སྐད་དུ། ཆོས་མཆོག་གིས། དེ་བས་ན་གང་གང་གིས་བཟློག་པར་བྱེད་པ་དེས་ནི། དེ་ནི་དེ་ལྟར་མྱུར་ན་སྐད་ཅིག་གསུམ་པ་ལ་བཟློག་པར་བྱེད་དོ། །སྐད་ཅིག་དང་པོ་ལ་ནི་ཚོགས་པ་ན་ནུས་པ་མེད་པའི་གནས་སྐབས་སུ་རུང་བར་བྱེད་པ་ཡིན་ནོ། །གཉིས་པ་ལ་ཡང་འགལ་བ་ནུས་པ་མེད་དོ། །གསུམ་པ་ནི་ནུས་པ་མེད་པ་འགགས་པའི་ཡུལ་དེར་འདོགས་པར་བྱེད་དོ་ཞེས་གསུངས་པའི་ཕྱིར་རོ། །རྩོད་པ་སྤང་བ་ནི། གལ་ཏེ་སྐད་ཅིག་གསུམ་པ་ལ་ལྡོག་པའི་སྐད་ཅིག་དང་པོ་ལ་སྐད་ཅིག་གསུམ་མེད་ན་རགས་པའི་རྒྱུན་རྩོམ་པ་མེད་པར་འགྱུར་ཅིང་ཡོད་ན་སྐད་ཅིག་དང་པོ་དེ་ལའང་སྐད་ཅིག་གསུམ་འབྱུང་ལ། དེ་འདོད་ན། ཐུག་པ་མེད་པས་སྐད་ཅིག་གསུམ་ལ་ལྡོག་པ་ངོས་ཟིན་པ་དཀའོ་ཞེ་ན། སྐད་ཅིག་ལ་ཆ་ཤས་མེད་དེ། ཆོས་གྲགས་ཀྱི་རྣམ་གཞག་ཁས་ལེན་བཞིན་དུ་སྐད་ཅིག་ཆ་ཤས་ཅན་དུ་འདོད་པ་ནི་རིགས་པའི་རྭ་བ་ལས་འདས་པའི་ཕྱིར་རོ། །རྒྱུན་ཆོས་ཅན། བདེན་པར་མེད་དེ། སྐད་ཅིག་སྔ་ཕྱི་བར་མ་ཆད་དུ་སྐྱེས་པ་ཙམ་ལ་བཏགས་པ་ཡིན་པའི་ཕྱིར། རྡུལ་ཕྲན་དང་སྐད་ཅིག་མི་མཚུངས་ཏེ། སྐད་ཅིག་དུས་ལ་ལྟོས་པས་ཆ་མེད་ཡིན་ཅིང་། རྡུལ་ཕྲན་ཕྱོགས་ལ་ལྟོས་པས་ཆ་བཅས་ཡིན་པའི་ཕྱིར། དེ་བས་ན། ཆ་མེད་ཀྱི་སྐད་ཅིག་སྔ་མ་ལས་སྐད་ཅིག་གཞན་སྐྱེ་བས་གནོད་བྱ་སྐད་ཅིག་གསུམ་པ་ལ་ལྡོག་པ་ཡིན་ནོ། །གལ་ཏེ་ཚ་རེག་དང་དུས་མཉམ་པའི་གྲང་རེག་དེ། གྲང་རེག་སྐད་ཅིག་ཕྱི་མ་ནུས་ཅན་བསྐྱེད་པའི་ནུས་པ་ཐོགས་མེད་ཡིན་ནམ། ནུས་མེད་བསྐྱེད་པའི་ནུས་པ་ཐོགས་མེད་ཡིན། དང་པོ་ལྟར་ན། ཚ་རེག་གིས་བཟློག་མི་ནུས་པར་ཐལ། དེའི་རྒྱུ་མ་ཚང་བ་མེད་པར་ཡོད་པའི་ཕྱིར། གཉིས་པ་ལྟར་ན། ཚ་རེག་མི་དགོས་པར་ཐལ། རང་ཉིད་འགགས་པའི་ཕྱིར། དེས་ན་གཉིས་ཀ་ལྟར་ན་ཡང་གྲང་རེག་བཟློག་པ་ལ་ཚ་རེག་དགོས་ནུས་མེད་པར་འགྱུར་རོ། །ཞེ་ན། ཚ་རེག་དང་དུས་མཉམ་པའི་གྲང་རེག་དེ་གྲང་རེག་སྐད་ཅིག་ཕྱི་མ་ནུས་ལྡན་དང་། ནུས་མེད་བསྐྱེད་པའི་ནུས་པ་ཐོགས་མེད་གཉིས་ཀའི་ལྡོག་པར་མི་འདོད་ཀྱི། གྲང་རེག་སྐད་ཅིག་གཉིས་པ་བསྐྱེད་པའི་ནུས་པ་ཐོགས་མེད་ཀྱི་ཉེར་ལེན་གྱི་རྒྱུ་ཡིན་ནོ། །དེའི་འབྲས་བུ་གྲང་རེག་སྐད་ཅིག་གཉིས་པ་དེ་ལྷན་ཅིག་བྱེད་རྐྱེན་དང་ཕྲད་པས་ནུས་ཅན་དང་ནུས་མེད་དུ་བསྒྱུར་ཏེ། ཚ་རེག་གི་རྐྱེན་སྟོབས་ཆེ་ན་ནུས་མེད་དུ་སྐྱེ་ལ། གྲང་རེག་སྟོབས་ཆེ་ན་ནུས་ལྡན་དུ་སྐྱེ་སྟེ། དཔེར་ན་འཇིམ་པ་ལ་ས་སྟོབས་ཆེ་ན་སྐ་བར་སྐྱེ་ལ། ཆུ་སྟོབས་ཆེ་ན་སླ་བར་སྐྱེ་བ་བཞིན་ནོ། །གལ་ཏེ་ངེས་པ་དེས་སྤང་བྱ་སྒྲོ་འདོགས་ཀྱི་ངོ་བོ་སྤོང་ངམ་ས་བོན་སྤོང་། གཉིས་ཀ་ལྟར་ཡང་མི་འཐད་དེ། སྒྲོ་འདོགས་ཀྱི་ངོ་བོ་ཙམ་མེད་པར་བྱེད་པ་གཞན་ལ་ཡིད་གཏད་པས་ཀྱང་ལྡོག་པས་ཚད་མ་མི་དགོས། ས་བོན་འཇོམས་པའི་ནུས་པ་ངེས་ཤེས་ལའང་མེད་པའི་ཕྱིར། ཟེར་ན། ས་བཅུ་རྒྱུན་མཐའི་རྡོ་རྗེ་ལྟ་བུའི་ཏིང་ངེ་འཛིན་ལ་སོགས་སྤང་བྱའི་ས་བོན་སྤོང་བའི་གཉེན་པོའང་ཡོད་མོད། འདིར་ཚད་མ་ལས་བྱུང་བའི་ངེས་ཤེས་ཀྱིས་སྒྲོ་འདོགས་ཀྱི་ངོ་བོ་དང་ས་བོན་གཉིས་ཀ་སྤོང་བ་མིན་མོད། འོན་ཀྱང་ངེས་ཤེས་ཇི་སྲིད་ཡོད་ཀྱི་བར་དུ་སྒྲོ་འདོགས་མི་སྐྱེ་བ་ཡིན་ནོ། །བཞི་པ་འགལ་བ་ངེས་བྱེད་ཀྱི་ཚད་མ་ནི། ཤེས་བྱ་ཆོས་ཅན། འབྲེལ་བ་བཞིན་དུ་འགལ་བའང་དོན་ལ་གྲུབ་པ་མེད་དེ། རྣམ་པར་རྟོག་པས་སྒྲོ་བཏགས་ནས་འགལ་བ་ཉིད་དུ་བཞག་པ་ཙམ་ཡིན་པའི་ཕྱིར་དང་། གནོད་བྱ་ཡོད་པ་ན་གནོད་བྱེད་མེད་ལ། གནོད་བྱེད་སྐྱེས་པ་ན། གནོད་བྱ་འགགས་ཤིང་། དུས་མཉམ་པའི་ཚ་རེག་དང་གྲང་རེག་ལྟ་བུ་འགལ་བ་དང་འབྲེལ་བ་གཉིས་ཀ་མ་དམིགས་པའི་ཕྱིར། ཤེས་བྱ་ཆོས་ཅན། བློ་ངོར་འགལ་བ་གྲུབ་སྟེ། རྒྱུ་འབྲས་ངེས་བྱེད་བཞིན་དུ་དང་པོ་གནོད་བྱ་ནུས་མེད་དང་གནོད་བྱེད་སྟོབས་ལྡན་གཉིས་ཀ་མ་དམིགས། དེ་ནས་གནོད་བྱེད་ནུས་ལྡན་དམིགས། དེའི་རྗེས་སུ་གནོད་བྱ་ནུས་མེད་དམིགས་པའི་ཚད་མས་ངེས་སོ། །ཁ་ཅིག་ན་རེ། གྲང་རེག་འགོག་པ་ལ་མེ་ཙམ་བཀོད་ན་ཁྱབ་པ་མ་ངེས་ལ། མེ་སྟོབས་ལྡན་རྟགས་སུ་བཀོད་ན་དེའི་ཚེ་གྲང་རེག་སྣང་དུ་རུང་ན་སྣང་རུང་མི་དམིགས་པས་ཁེགས་ཤིང་། སྣང་དུ་མི་རུང་ན་དེ་བས་སྟོབས་ཆེ་བའི་ཕྱོགས་ཆོས་མི་འགྲུབ་ལོ། །བོད་ཁ་ཅིག་སྟོབས་ལྡན་འགོད་ལ། དགག་བྱ་གྲང་རེག་མེ་བས་སྟོབས་ཆེ་བའམ་མཉམ་པ་ནི་སྣང་རུང་མི་དམིགས་པས་ཁེགས་ཤིང་། འོན་ཀྱང་མེ་བས་སྟོབས་ཆུང་བའི་གྲང་རེག་ཡོད་ཀྱང་སྣང་དུ་མི་རུང་བས་དེ་འགོག་པ་ལ་རྟགས་སྦྱོར་ཅེས་ཟེར་རོ། །མེ་སྣང་བ་ཉིད་ཀྱིས་དེའི་འགལ་ཟླའི་གྲང་རེག་མེད་པར་གྲུབ་པས་རྟགས་རང་གི་ངོ་བོ་མེ་ཙམ་གྱིས་འགྲུབ་བོ། །གཉིས་པ་ཕན་ཚུན་སྤང་འགལ་ལ། གཞན་ལུགས་དགག་པ་ནི། བོད་བསྡུས་པ་ཁ་ཅིག་ཆོས་གང་ཆོས་གཞན་གྱིས་དབེན་པ་ཕན་ཚུན་སྤང་འགལ་གྱི་མཚན་ཉིད་ཡིན་ནོ་ཞེས་ཟེར། དེ་ལྟར་ན། ལྷན་ཅིག་མི་གནས་འགལ་ཡང་ཕན་ཚུན་སྤང་འགལ་གྱི་བྱེ་བྲག་ཏུ་འདོད། ཁ་ཅིག་རྒྱུན་མི་བཟློག་ཀྱང་ཆོས་གང་ཞིག ཆོས་གཞན་གྱིས་དབེན་པ་ཞེས་ཟེར་རོ། །དབྱེ་ན་དངོས་འགལ་བརྒྱུད་འགལ་གཉིས། དངོས་འགལ་ནི། དགག་བྱ་རྣམ་པར་བཅད་ལྡོག་ཙམ་དུ་གནས་པ། བརྒྱུད་འགལ་ལའང་དངོས་འགལ་གྱིས་ཁྱད་པར་དུ་བྱས་པ་དང་མ་བྱས་པའི་བརྒྱུད་འགལ་གཉིས། དེ་ལའང་རྫས་དང་ལྡོག་པ་འགལ་བའི་སྒོ་ནས་དབྱེ་ན། རྫས་དངོས་འགལ་རྟག་མི་རྟག་ལྟ་བུ་དང་། རྫས་དངོས་འགལ་གྱིས་ཁྱད་པར་དུ་བྱས་པ་སྔོན་པོ་མིན་པ་དང་ཨུཏྤལ་སྔོན་པོ་ལྟ་བུ་དང་། རྫས་དངོས་འགལ་གྱིས་ཁྱད་པར་དུ་མ་བྱས་པ་སྔོ་སེར་དང་། བྱས་པ་དང་རྟག་པ་ལ་སོགས་པ་ལྟ་བུ་སྟེ་གསུམ་དང་། ལྡོག་པ་དངོས་འགལ་མེད་དགག་ཡིན་མ་ཡིན་དང་། ལྡོག་པ་དངོས་འགལ་གྱིས་ཁྱད་པར་དུ་བྱས་པ་མེད་དགག་དང་ཤེས་བྱའི་ལྡོག་པ་ལྟ་བུ་དང་། ཁྱད་པར་དུ་མ་བྱས་པ་བྱས་ལྡོག་དང་མི་རྟག་པའི་ལྡོག་པ་ལྟ་བུ་དང་གསུམ་སྟེ་རྣམ་པ་དྲུག་ཡིན་ནོ་ཞེས་ཟེར་རོ། །ཆོས་གང་ཞིག ཆོས་གཞན་གྱིས་དབེན་པ་ཙམ་འགལ་བ་ཡིན་ན། ཆོས་ཐ་དད་ཐམས་ཅད་འགལ་བར་ཐལ། འདོད་ན། མེ་དུད་དང་བྱས་མི་རྟག་ལ་སོགས་པ་འབྲེལ་བ་ཐམས་ཅད་དང་། སྨྲ་བ་དང་ཐམས་ཅད་མཁྱེན་པ་ལ་སོགས་པ་ལྡོག་པ་ཐ་དད་མཐའ་དག་ཀྱང་འགལ་བར་ཐལ་ལོ། །འདོད་ན། འགལ་བ་རྟགས་སུ་སྦྱར་ན་བསྒྲུབ་བྱ་འགོག་པ་དང་ཕྱོགས་ཆོས་དང་འབྲེལ་བ་ངེས་ན་བསྒྲུབ་བྱ་སྒྲུབ་པའི་རྣམ་གཞག་ཐམས་ཅད་འཇིག་པར་ཐལ་ལོ། །སྨྲ་བ་དང་ཐམས་ཅད་མཁྱེན་པ་འགལ་ན། རིགས་ཐིགས་ལས། འགལ་བ་དེ་རྣམས་གཉིས་ཀ་ཡང་སྨྲ་བ་ཉིད་དང་ཐམས་ཅད་མཁྱེན་པ་ཉིད་ལ་མི་སྲིད་ལ། མི་འགལ་བ་ཡོད་པའི་ཕྱིར་ཞེས་པ་དང་འགལ་ལོ། །དེ་ལ་ཁ་ཅིག་རྫས་སམ་ལྡོག་པ་ཐ་དད་སྔོ་སེར་ལ་སོགས་མ་འབྲེལ་ཡང་རུང་། མེ་དུད་ལ་སོགས་པ་འབྲེལ་ཡང་རུང་། ཕན་ཚུན་ཐ་དད་ལྡན་པ་དང་ངོ་བོ་ཡིན་པ་འགོག་ལ། དེ་ཉིད་འགལ་སྟོབས་ཀྱིས་ཡིན་པས་འགལ་ཡང་འགལ། འབྲེལ་ཡང་འབྲེལ་པས་དགག་སྒྲུབ་ཀྱི་རྣམ་གཞག་འཇིག་པའི་སྐྱོན་མེད་དོ་ཞེ་ན། ཤེས་བྱ་ཆོས་ཅན། སྔོ་སེར་དང་མེ་དུད་ལ་སོགས་པ་ཕན་ཚུན་ཡིན་པ་སྣང་རུང་མི་དམིགས་པས་མི་ཁེགས་ཤིང་། དེ་རྣམས་ཕན་ཚུན་ཡིན་པ་འགོག་པ་ཐམས་ཅད་དུ་འགལ་དམིགས་ཀྱི་རྟགས་སྦྱོར་དགོས་པར་ཐལ། སྔོ་སེར་ལ་སོགས་པ་ཕན་ཚུན་འགལ་སྟོབས་ཀྱིས་འགོག་པའི་ཕྱིར། ཡང་ན་དེ་ཆོས་ཅན། སྔོ་སེར་སོགས་ཕན་ཚུན་ཡིན་པ་འགོག་པ་ལ་སྣང་རུང་མ་དམིགས་པའི་རྟགས་ལ་ནུས་པ་མེད་པར་ཐལ། སྔོ་སེར་སོགས་ཕན་ཚུན་ཡིན་པ་འགལ་བ་དམིགས་པའི་རྟགས་ཀྱིས་འགོག་པའི་ཕྱིར། འོ་ན་རྟོག་གེའི་སྐབས་འགར་སྔོ་སེར་སོགས་འགལ་བར་གསུངས་པ་དང་འགལ་ལོ་ཞེ་ན། ཤེས་བྱ་ཆོས་ཅན། མི་འགལ་ཏེ། རྟོག་གེའི་སྐབས་འགར་སྔོ་སེར་སོགས་ཐ་དད་ལ་འགལ་བར་གསུངས་པ་ནི་འགལ་བ་བཏགས་པ་བ་ཡིན་པའི་ཕྱིར། དཔེར་ན་རྟ་དང་འབྲེལ་བའི་བ་ལང་ཞེས་ལྷན་ཅིག་འདུས་པ་ལ་འབྲེལ་བར་འདོགས་པ་བཞིན་ནོ། །གཉིས་པ་རང་ལུགས་ནི། སྤྱིར་གཅིག་དང་ཐ་དད་ཀྱི་རྣམ་གཞག་ནི། རྒྱུ་གཅིག་དང་ཐ་དད་ཀྱིས་བསྐྱེད་པའམ། ཤེས་པ་མ་འཁྲུལ་བ་ལ་རྣམ་པ་གཅིག་དང་ཐ་དད་དུ་ཤར་བའི་དབྱེ་བ་ཡིས་གཅིག་དང་ཐ་དད་ཀྱི་རྣམ་གཞག་བྱེད་དོ། །དེ་ལ་ཆོས་ཐ་དད་དེ་དག་ཕན་འདོགས་ན་འབྲེལ་བ་དང་གནོད་པ་བྱེད་ན་འགལ་བ་དང་། ཕན་པ་དང་གནོད་པ་གཉིས་ཀ་མིན་ན་ཐ་དད་ཙམ་དུ་རྣམ་པར་གཞག་གོ །དེ་ལ་ཕན་ཚུན་སྤང་འགལ་གྱི་མཚན་ཉིད་གནོད་བྱ་གནོད་བྱེད་དུ་གྱུར་པ་གང་ཞིག འགལ་ཟླ་དངོས་པོར་མ་གྲུབ་པ། དངོས་འགལ་གྱི་མཚན་ཉིད་རང་མིན་འགོག་པ། དཔེར་ན་རྟག་པ་དང་མི་རྟག་པ་དང་། སྔོན་པོ་དང་སྔོན་པོ་མ་ཡིན་པ་ལ་སོགས་པའོ། །དེ་སྐད་དུ་རྣམ་འགྲེལ་ལས། ཕན་ཚུན་ཐ་དད་གྲུབ་ཕྱིར་ཏེ། །བརྟན་དངོས་དང་ནི་འཇིག་པ་བཞིན། །ཅེས་དང་། དེའི་འགྲེལ་པར་ལྷས། ཕན་ཚུན་སྤངས་ཏེ་གནས་པའི་མཚན་ཉིད་ཅན་གྱི་འགལ་བ་ཉིད་ཡིན་པའི་ཕྱིར་རོ། །བརྟན་དངོས་དང་ནི་འཇིག་པ་བཞིན། །རྟག་པ་དང་མི་རྟག་པ་བཞིན་ནོ། །ཞེས་དང་། རྒྱན་གྱིས། ཕན་ཚུན་སྤངས་ཏེ་གནས་པའི་མཚན་ཉིད་ཀྱིས་འགལ་བ་སྟེ། རྟག་པ་དང་གཅིག་ཤོས་བཞིན་ནོ་ཞེས་དང་། རྣམ་ངེས་ལས། ཕན་ཚུན་ཐ་དད་གྲུབ་ཕྱིར་ཏེ། །བརྟན་དངོས་དང་ནི་འཇིག་པ་བཞིན། །ཡང་ན་ཕན་ཚུན་སྤངས་ཏེ་གནས་པའི་མཚན་ཉིད་ཀྱིས་འགལ་བ་ཡིན་ཏེ། རྟག་པ་དང་མི་རྟག་པ་བཞིན་ནོ། །ཞེས་གསུངས་པའི་ཕྱིར་རོ། །བརྒྱུད་འགལ་གྱི་མཚན་ཉིད་རང་མིན་ཁྱབ་བྱེད་འགོག་པ། དཔེར་ན། འདུས་བྱས་དང་རྟག་པ་དང་། ལྟོས་བཅས་དང་ངེས་དངོས་ལ་སོགས་པ་བཞིན་ནོ། །དེ་སྐད་དུ་རྣམ་འགྲེལ་ལས། ཚད་མ་གཞན་གྱིས་གནོད་ཕྱིར་ཡང་། །ངེས་འགྱུར་དང་ནི་ལྟོས་བཅས་བཞིན། །ཅེས་དང་། དེའི་འགྲེལ་པར་ལྷས། ཚད་མ་གཞན་གྱིས་གནོད་པའི་ཕྱིར་དང་བརྒྱུད་པས་ཀྱང་འགལ་བའི་ཕྱིར། རེས་འགའ་བ་དང་ལྟོས་མེད་བཞིན། །དངོས་པོ་གང་ལ་ལྟོས་པ་མེད་པ་གང་ཡིན་པ་དེ་དག་ནི་རེས་འགའ་བར་འགྱུར་བ་མ་ཡིན་ཏེ། དཔེར་ན་རྒྱུའི་ཚོགས་པ་ཐ་མ་ལ་གེགས་བྱེད་པ་མི་སྲིད་པ་བཞིན་ནོ། །འདིར་ལྟོས་པ་མེད་པ་དང་རེས་འགའ་བ་ཉིད་ནི་དངོས་སུ་འགལ་བ་ཡོད་པ་མ་ཡིན་ན་ཡང་། ལྟོས་པ་མེད་པ་ཉིད་ཀྱི་ཁྱབ་པར་བྱེད་པ་བརྟན་པའི་ངོ་བོ་ཉིད་དང་། ལྷན་ཅིག་རེས་འགའ་བ་ཉིད་འགལ་བར་འགྱུར་བ་ན། ལྟོས་པ་མེད་པ་ཉིད་དང་དོན་གྱིས་འགལ་བ་ཡིན་ནོ། །ཞེས་དང་། རྒྱན་གྱིས། ཚད་མ་གཞན་གྱིས་གནོད་ཕྱིར་ཡང་། །ངེས་འགྱུར་དང་ནི་ལྟོས་བཅས་བཞིན། །ཇི་ལྟར་ཕན་ཚུན་གནོད་པས་འགལ་བ་ཡིན་པ་དེ་བཞིན་དུ་ཚད་མས་གནོད་པས་ཀྱང་ཡིན་ཏེ། ལྟོས་པ་དང་བཅས་པ་དང་ངེས་པར་འགྱུར་བ་བཞིན་ནོ། །འདི་ལྟོས་པ་དང་བཅས་པ་དང་ལྟོས་པ་མེད་པ་མེད་པའམ། ངེས་པར་འགྱུར་བ་དང་གཅིག་ཤོས་ཞེས་བྱ་བ་ནི་ཕན་ཚུན་འགལ་བ་ཡིན་ལ། ལྟོས་པ་དང་བཅས་པ་དང་ངེས་པར་འགྱུར་བ་དག་ནི་ཕན་ཚུན་སྤངས་པ་མ་ཡིན། ཚད་མས་གནོད་པའི་མཚན་ཉིད་ཀྱིས་འགལ་བའི་ཕྱིར་འགལ་བ་ཡིན་ནོ་ཞེས་དང་། རྣམ་ངེས་ལས། ཚད་མས་གནོད་པའི་ཕྱིར་ཡང་སྟེ། །ལྟོས་བཅས་དང་ནི་ངེས་དངོས་བཞིན། །ཡང་ན་གལ་ཏེ་དེ་ཉིད་ལ་ཚད་མས་གནོད་པར་བྱེད་པ་ཡིན་ན། དེའི་རྟགས་དང་ཡང་འགལ་བར་འགྱུར་ཏེ། དཔེར་ན་ལྟོས་པ་དང་ངེས་པའི་དངོས་པོ་བཞིན་ནོ་ཞེས་གསུངས་པའི་ཕྱིར་རོ། །བོད་ཁ་ཅིག་སྔོ་སེར་དང་བུམ་སྣམ་ལ་སོགས་ཆོས་ཅན། གཅིག་ཏུ་གྱུར་པས་གཅིག་ཏུ་མི་ཁེགས་པར་ཐལ། དངོས་འགལ་དང་། དེས་ཁྱད་པར་དུ་བྱས་པའི་བརྒྱུད་འགལ་གཉིས་ཀ་མ་ཡིན་པའི་ཕྱིར་ཅེ་ན། མ་ཁྱབ་སྟེ། དེ་དག་ཕན་ཚུན་སྤངས་པ་ཡིན་ཡང་ཕན་ཚུན་སྤངས་འགལ་མ་ཡིན་ནོ། །དེས་ན་ཕན་ཚུན་སྤངས་པ་སྣང་རུང་འདི་དག་ཡོད་པའམ་ཡིན་པ་སྣང་རུང་མ་དམིགས་པས་ཁེགས་ལ། སྤངས་འགལ་ནི་དགག་བྱ་སྣང་དུ་མི་རུང་བས། འགལ་དམིགས་ཀྱི་སྦྱོར་བས་འགོག་གོ །མདོར་ན། ཕན་ཚུན་སྤངས་འགལ་ནི་གཅིག་པ་བཀག་པ་ཡིན་ལ། དེ་ཡིན་པ་དེ་མ་ཡིན་གྱིས་འགོག་གོ །ཕན་ཚུན་སྤངས་པའི་དངོས་པོ་གཉིས་ཕན་ཚུན་ཡིན་པ་སྣང་རུང་མ་དམིགས་པས་ཁེགས་སོ། །ཚད་མ་རིགས་པའི་གཏེར་ལས་འགལ་བ་བརྟག་པའི་རབ་ཏུ་བྱེད་པ་སྟེ་བདུན་པའི་གསལ་བྱེད་རེ་ཞིག་རྫོགས་སོ།། །།གཉིས་པ་ཤེས་བྱེད་ཚད་མའི་རང་བཞིན་ངེས་པར་བྱ་བ་ལ། མཚན་ཉིད་ཀྱི་རྣམ་གཞག མཚན་གཞི་སོ་སོའི་དོན་གཏན་ལ་དབབ་པ་གཉིས། དང་པོ་ལ། སྤྱིར་མཚན་མཚོན་གཞི་གསུམ་གྱི་རང་བཞིན། བྱེ་བྲག་ཏུ་ཚད་མའི་མཚན་ཉིད་ངེས་པར་བྱ་བ། མཚན་ཉིད་ཀྱི་མཚོན་པའི་དོན་གཏན་ལ་དབབ་པ་དང་གསུམ། དང་པོ་ལ། ཤེས་བྱ་ལ་ཆོས་གསུམ་གྱིས་ཁྱབ་པ་བསྒྲུབ་པ། ཁྱབ་བྱེད་ཆོས་གསུམ་གྱི་རང་བཞིན་ངེས་པར་བྱ་བ། ཆོས་གསུམ་སོ་སོའི་རྣམ་གཞག་དང་གསུམ། དང་པོ་ནི། ཤེས་བྱ་ཆོས་ཅན། མཚན་མཚོན་གཞི་གསུམ་པོ་དེའི་རྣམ་གཞག་བཤད་པ་ལ་རྒྱུ་མཚན་ཡོད་དེ། ཤེས་བྱ་ཀུན་ལ་མཚན་མཚོན་གཞི་གསུམ་གྱིས་ཁྱབ་པའི་ཕྱིར། རྟགས་རང་རིག་མངོན་སུམ་གྱིས་འགྲུབ་སྟེ། ཤེས་བྱའི་རྣམ་པ་བློ་ལ་འཆར་བ་ན་གཞན་དང་མི་འདྲ་བའི་རྣམ་པ་དང་། དེ་ཉིད་ལ་སྒྲ་བློ་མ་འཁྲུལ་བས་ཞེན་རུང་། གཞི་དང་བཅས་པར་འཆར་བའི་ཕྱིར། གཉིས་པ་ལ་ངོ་བོ་ངོས་བཟུང་། དེར་འཇོག་པའི་འཐད་པ། སོ་སོའི་མཚན་ཉིད་དང་གསུམ། དང་པོ་ནི། མཚན་ཉིད་ནི་འདིས་གོ་བར་བྱེད་པ་རྣམ་འཇོག་གི་རྒྱུ་སྟེ། ནོག་སོགས་འདུས་པའི་གོང་བུ་ལྟ་བུ། དོན་གྱི་ཆོས་ཡིན་ལ། མཚོན་བྱ་ནི་འདི་གོ་བར་བྱ་བ་རྣམ་གཞག་གི་འབྲས་བུ་སྟེ། བ་ལང་གི་ཐ་སྙད་ལྟ་བུ་བློའི་ཆོས་ཡིན་ནོ། །མཚན་གཞི་ནི་འདི་ལ་གོ་བར་བྱ་བའི་རྟེན་ཏེ་ནོག་སོགས་འདུས་པ་དཀར་ཟལ་ལྟ་བུའོ། །གསུམ་པོ་འདིའང་དོན་རང་མཚན་གྱི་ཆ་ནས་མི་འགྱུར་གྱི། གཞན་སེལ་ཁོ་ན་ཡིན་ཏེ། རྣམ་འགྲེལ་ལས། བྱ་བ་བྱེད་པའི་ཐ་སྙད་དག །ཐམས་ཅད་དེ་ལྟར་རྣམ་པར་གནས། །ཐ་དད་འདོད་པའི་དངོས་རྣམས་ལ། །སྒྲོ་འདོགས་པས་ནི་འཇུག་ཕྱིར་རོ། །ཞེས་དང་། དེའི་འགྲེལ་པར། ལྷས། གང་དུ་ཡང་དངོས་པོ་ཐ་དད་པ་ལ་བྱ་བ་དང་བྱེད་པ་ཐ་དད་མེད་པར་རྣམ་པར་འཇོག་པར་འདོད་པ་སྟེ། དཔེར་ན་སྟ་རེ་ལ་སོགས་པ་ལྟ་བུ་སྟེ། དངོས་རྣམས་ཐ་དད་འདོད་པ་ལ། དེར་ཡང་དངོས་པོ་ལ་བརྟེན་པ་ཅན་མ་ཡིན་ནོ། །ཅིའི་ཕྱིར་ཞེ་ན། སྒྲོ་འདོགས་པས་ནི་འཇུག་ཕྱིར་རོ། །ཤེས་པ་དེ་དང་དེ་ལ་བརྟེན་པས་བསྐྱེད་པར་བྱ་བ་དང་སྐྱེད་པར་བྱེད་པ་འབའ་ཞིག་ཏུ་སྒྲོ་འདོགས་པ་དང་ལྡན་པ་དག་བྱ་བ་དང་བྱེད་པ་ཞེས་བརྗོད་ཀྱི། དོན་གཞན་དུ་གྱུར་པའི་བྱ་བ་ནི་ཡོད་པ་མ་ཡིན་ནོ། །དེ་མེད་པའི་ཕྱིར་གང་ལས་བྱེད་པ་ཡིན། དེའི་ཕྱིར། བྱ་བ་བྱེད་པའི་ཐ་སྙད་དག །ཐམས་ཅད་དེ་ལྟའི་རྣམ་པ་ཅན། །ཉེ་བར་བཏགས་པའི་རང་བཞིན་ཡིན་གྱི་དངོས་པོ་ལ་བརྟེན་པ་ཅན་ནི་མ་ཡིན་ནོ། །ཞེས་གསུངས་པའི་ཕྱིར། གཉིས་པ་ནི། ནོག་སོགས་འདུས་པ་དཀར་ཟལ་མཚན་གཞི། བ་ལང་དུ་མཚོན། ནོག་སོགས་འདུས་པ་མཚན་ཉིད་དེ། ཆོས་གསུམ་དུ་འཇོག་པའི་རྒྱུ་མཚན་དགོས་པས་ཅི་ཡིན། རྒྱུ་མཚན་མེད་ཀྱང་མཚན་མཚོན་གཞི་གསུམ་དུ་འཇོག་ན་བ་ལང་ཡང་མཚན་ཉིད་དུ་འགྱུར་བ་ལ་སོགས་པ་མཚན་མཚོན་གཞི་གསུམ་གྱི་རྣམ་གཞག་ཐམས་ཅད་འཆོལ་བར་འགྱུར་རོ། །གསུམ་པ་ལ་མཚན་མཚོན་གཞི་གསུམ་ལས། དང་པོ་མཚན་ཉིད་ལ། མི་དགོས་པར་རྟོག་པ་དགག དགོས་པའི་མཚན་ཉིད་བཞག་པ། དེའི་བསལ་བྱ་སྐྱོན་ཅན་གྱི་དབྱེ་བ་དང་གསུམ། དང་པོ་ལ་གསུམ་ལས། གཞན་ལུགས་དགག་པ་ནི། སྔ་རབས་པ་ཁ་ཅིག་མཚན་ཉིད་ལ་མཚན་ཉིད་མི་དགོས་ཏེ། དོན་ལྡོག་རྫས་ཡོད་ཡིན་པའི་ཕྱིར་དང་། དགོས་ན་ཐུག་མེད་དུ་འགྱུར་བའི་ཕྱིར་ཟེར་རོ། །ཕྱ་པ་སོགས་ཁ་ཅིག་ན་རེ། སྔོན་པོ་ལ་མངོན་གྱུར་གྱི་དོན་གྲུབ་ཀྱང་ཐ་སྙད་མ་གྲུབ་པའི་རྨོངས་པ་ལ། སྔོན་པོ་ཆོས་ཅན། མངོན་གྱུར་གྱི་ཐ་སྙད་བྱ་རུང་སྟེ། མྱོང་བས་རྟོགས་པར་བྱ་བ་ཡིན་པའི་ཕྱིར། ཞེས་རྟོག་གེ་པ་ཐམས་ཅད་འདོད་པ་དེ་བཞིན་དུ་མཚན་ཉིད་ལའང་དོན་དང་ཐ་སྙད་གཉིས་ལས། དོན་ལ་མཚན་ཉིད་གཞན་མི་དགོས་ཀྱང་། དེ་མཚན་གཞིར་བཞག་པ་ལ་མཚན་ཉིད་ཀྱི་ཐ་སྙད་དུ་མཚོན་པའི་མཚན་ཉིད་འཇོག་པ་ཡིན་ནོ་ཞེས་ཟེར་ལ། གཙང་ནག་པ་སོགས་གཞན་དག་ནི་དོན་ལའང་དགོས་ཀྱང་སྐྱོན་མེད་དེ། ཐ་སྙད་གཉིས་པའི་མཚན་ཉིད་བ་ལང་གི་ཐ་སྙད་ལ་མཚན་ཉིད་ནོག་ལྐོག་ཤལ་དགོས་པ་བཞིན་ནོ། །དེ་བཞིན་དུ་མཚོན་བྱ་ལའང་མཚོན་བྱ་གཞན་ཡོད། དེ་ལྟར་ན་མཚན་ཉིད་དང་མཚོན་བྱའི་དོན་ལ་ཐུག་པ་ཡོད་ཀྱང་ཐ་སྙད་ཐུག་མེད་དུ་འགྱུར་ཏེ། མཚན་ཉིད་དང་མཚོན་བྱ་གཉིས་པོ་དེ་གཞིར་བཞག་ནས་མཚན་ཉིད་དང་མཚོན་བྱའི་ཐ་སྙད་དུ་བྱ་རུང་ལ་མཚན་ཉིད་གཞན་དགོས་པས་ཐུག་མེད་དུ་འགྱུར་ཏེ། དཔེར་ན་དུ་བ་ཆོས་ཅན། ལ་མེ་ལྡན་དུ་སྒྲུབ་པའི་གཏན་ཚིགས་ཀྱི་ཐ་སྙད་དུ་བྱ་རུང་སྟེ། དེ་སྒྲུབ་ལ་ལྟོས་ནས་ཚུལ་གསུམ་ཚང་བའི་ཕྱིར། ཚུལ་གསུམ་ཚང་བ་ཆོས་ཅན། དུ་བ་གཏན་ཚིགས་སུ་སྒྲུབ་པའི་གཏན་ཚིགས་ཀྱི་ཐ་སྙད་བྱ་རུང་སྟེ། དུ་བ་གཏན་ཚིགས་སྒྲུབ་པ་ལ་ལྟོས་ནས་ཚུལ་གསུམ་གཉིས་པ་ཚང་བའི་ཕྱིར། ཚུལ་གསུམ་གཉིས་པ་ཆོས་ཅན། ཚུལ་གསུམ་དང་པོ་གཏན་ཚིགས་སུ་སྒྲུབ་པ་ལ་ལྟོས་ནས་གཏན་ཚིགས་ཀྱི་ཐ་སྙད་བྱ་རུང་སྟེ། ཚུལ་གསུམ་གསུམ་པ་ཚང་བའི་ཕྱིར། །ཞེས་སོགས་རྟགས་ཐུག་མེད་ཡིན་པ་བཞིན། ཞེས་ཟེར་རོ། །འདི་མི་འཐད་དེ། རྣམ་འཇོག་གི་རྒྱུ་མཚན་ཉིད་མ་ངེས་པར་རྣམ་བཞག་གི་འབྲས་བུ་མཚོན་བྱ་ངེས་ན་མཚན་ཉིད་ཆོས་ཅན། དབང་རྟུལ་གྱིས་མཚོན་བྱ་གོ་བ་ལ་ཁྱོད་ངེས་པར་དགོས་པ་མེད་པར་ཐལ། ཁྱོད་མེད་ཀྱང་དབང་རྟུལ་གྱིས་མཚོན་བྱ་ངེས་པ་ཡོད་པའི་ཕྱིར། མ་ངེས་ན། ཤེས་བྱ་ཆོས་ཅན། རྩ་བའི་མཚན་ཉིད་ངེས་པ་མི་སྲིད་པར་ཐལ། མཚན་ཉིད་ཐུག་མེད་ཀྱི་ཕྱི་མ་ངེས་པ་མི་སྲིད་པའི་ཕྱིར། ཐུག་མེད་ཀྱི་ཕྱི་མ་མ་ངེས་ཀྱང་སྐྱོན་མེད་དེ། བསྒྲུབ་བྱ་རྟགས་ཀྱི་མཚན་གཞིས་བསྒྲུབ་པའི་ཕྱིར། ཅེ་ན། སྒྲ་མི་རྟགས་པར་སྒྲུབ་པའི་ཚུལ་གསུམ་མ་ངེས་ཀྱང་མཚན་གཞི་བྱས་པ་ངེས་ཙམ་གྱིས་སྒྲ་མི་རྟག་པར་ངེས་པར་ཐལ། རྟགས་ཀྱི་མཚན་གཞིས་བསྒྲུབ་བྱ་གོ་བའི་ཕྱིར། ཆོས་ཅན། ནོག་ལྐོག་ཤལ་མ་ངེས་ཀྱང་མཚན་གཞི་དཀར་ཟལ་ངེས་ཙམ་གྱིས་བ་ལང་ངེས་པར་ཐལ། མཚན་ཉིད་ཀྱི་མཚན་གཞིས་བསྒྲུབ་བྱ་གོ་བའི་ཕྱིར། འདོད་ན། སྒྲ་བྱས་པར་མཐོང་བ་ལ་རྟག་པའི་སྒྲོ་འདོགས་སྐྱེ་མི་སྲིད་པར་ཐལ་བ་དང་། ནོག་ལྐོག་ཤལ་མེད་པའི་གོང་བུ་གཞན་ལའང་བ་ལང་དུ་ངེས་པར་ཐལ་ལོ། །གཙང་ནག་པ་ལ་སོགས་པ་ལ་ལ་ན་རེ། ཐ་སྙད་ལའང་སྒྲ་བློ་མ་འཁྲུལ་པའི་ཞེན་རུང་ཞིག་མེད་ན་དེ་ཤེས་བྱ་མ་ཡིན་པར་འགྱུར་ལ། ཡོད་ན་དེ་ཉིད་ཐ་སྙད་ཕྱི་མའི་མཚན་ཉིད་ཡིན་པ་དེས་ན་ཐ་སྙད་སྔ་མ་སྔ་མ་ནི་མཚན་ཉིད་ཡིན་ལ། དེ་ཉིད་ལ་སྒྲ་བློས་ཞེན་རུང་གི་ཐ་སྙད་ཕྱི་མ་ཕྱི་མ་རྣམས་ནི་མཚོན་བྱ་ཡིན་པས་ཤེས་བྱ་ལ་མཚན་ཉིད་དུ་མི་རུང་བའི་ཆོས་མི་སྲིད་དོ་ཞེས་འདོད་དོ། །དེ་ལྟར་ཡིན་ན་ཤིང་གི་མཚན་ཉིད་དུ་འདོད་པའི་ཡལ་ག་ལོ་འདབ་དང་ལྡན་པ་ལའང་ཡལ་ག་གཉིས་པ་མེད་ན་དེ་ཤིང་མ་ཡིན་པར་འགྱུར་ལ། དེ་ལའང་ཡལ་ག་གཉིས་པ་ཡོད་ན་དེ་ལའང་ཡལ་ག་གསུམ་པ་དང་བཞི་པ་ལ་སོགས་པ་དགོས་པས་ཤིང་གི་མཚན་ཉིད་ཀྱང་ཐུག་མེད་དུ་ཐལ་ལོ་ཞེས་བརྗོད་ན་ཅིར་འགྱུར། གལ་ཏེ་ཙནྡན་ཤིང་དུ་སྒྲུབ་པ་ལ་ཡལ་ག་ལོ་འདབ་དང་ལྡན་པ་བཀོད་པའི་ཚེ། ཡལ་ག་ལ་ཡལ་ག་གཞན་མེད་ཀྱང་ཡལ་ག་དེ་ཤིང་མ་ཡིན་པར་མི་འགྱུར་ཏེ། ཡལ་ག་དེས་ཙནྡན་ཤིང་དང་ཐ་དད་ལྡན་པར་མི་སྒྲུབ་ཀྱི་ཤིང་དང་ངོ་བོ་དབྱེར་མེད་དུ་སྒྲུབ་པའི་ཕྱིར། ཡལ་ག་ཤིང་དུ་གྲུབ་པས་ཐུག་མེད་མི་དགོས་སོ་ཞེ་ན། བ་ལང་ལ་སོགས་པའི་ཐ་སྙད་ལ་ཐ་སྙད་གཉིས་པ་མེད་ན་ཡང་། ཐ་སྙད་སྔ་མ་ཤེས་བརྗོད་ལས་འདས་པར་མི་འགྱུར་ཏེ། ནོག་སོགས་འདུས་པ་ལ་སོགས་པའི་མཚན་ཉིད་ཀྱིས་བ་ལང་ལ་སོགས་པའི་ཐ་སྙད་དེ་ཉིད་ཤེས་བྱ་དང་ཐ་དད་ལྡན་པར་མི་སྒྲུབ་ཀྱི་ངོ་བོ་དབྱེར་མེད་དུ་སྒྲུབ་པའི་ཕྱིར། ནོག་སོགས་འདུས་པ་ཤེས་བརྗོད་ཀྱི་ཡུལ་དུ་གྲུབ་པ་ན། དེ་དང་དབྱེར་མེད་ཀྱི་བ་ལང་གི་ཐ་སྙད་ཀྱང་ཤེས་བརྗོད་ཀྱི་ཡུལ་དུ་གྲུབ་པས་ཐ་སྙད་ཐུག་མེད་ག་ལ་དགོས་ཏེ། དཔེར་ན་ཙནྡན་ཤིང་དུ་སྒྲུབ་པ་ན་དེའི་ཡལ་ག་ཤིང་དུ་གྲུབ་པ་བཞིན་ནོ། །གཉིས་པ་རང་ལུགས་ནི། མཁས་པས་གཏན་ཚིགས་དང་མཚན་ཉིད་ཀྱི་དོན་མཐོང་བ་ཙམ་གྱིས་ཐ་སྙད་འགྲུབ་ལ། རྒོལ་བ་བླུན་པོ་ལ་དེ་དག་གི་མཚན་ཉིད་རྟགས་སུ་བཀོད་པའི་ཐ་སྙད་སྒྲུབ་ཀྱིས་འགྲུབ་ཅིང་། ཤིན་ཏུ་བླུན་པོ་ལ་ཚུལ་གསུམ་སོ་སོའི་ངོ་བོ་བཤད་པ་དང་། ནོག་ནི་གཉའ་བར་ཤ་འཕུངས་པ་དང་། ལྐོག་ཤལ་ནི་མགྲིན་པར་ལྤགས་པ་འཕྱང་བ་ལ་སོགས་པ་བརྡ་དོན་སྦྲེལ་དགོས་སྲིད་དོ། །དེ་ཙམ་བརྗོད་ཀྱང་མི་གོ་བ་ནི་ཐ་སྙད་སྒྲུབ་ཀྱི་ཡུལ་མ་ཡིན་ནོ། །མདོར་ན་རྒོལ་བ་བླུན་པོ་ལ་བ་ལང་སོགས་བརྡ་དང་ནོག་སོགས་འདུས་པ་སོགས་དོན་འབྲེལ་པར་ནམ་རྟོགས་པ་དེའི་ཚེ་ན། དེའི་ཐ་སྙད་འགྲུབ་བོ། །འོ་ན་རྒོལ་བ་བླུན་པོ་ལ་ཐ་སྙད་ཇི་ལྟར་འགྲུབ་སྙམ་ན། རྟགས་དང་མཚན་ཉིད་ཀྱི་ཐ་སྙད་སྒྲུབ་པ་གཉིས་ཀ་ལ་སྤྱི་དང་བྱེ་བྲག་གི་སྦྱོར་བ་གཉིས་གཉིས་ཡིན་ལ། དེ་གཉིས་ཀའང་སྦྱོར་བ་གསུམ་པར་ཐུག་ཅིང་། བཞི་པ་ཕན་ཆད་དགོས་ནུས་མེད་པས་མི་འགོད་དོ། །དེ་ཡང་དཔེར་ན་དུ་ལྡན་གྱི་ལ་ལ་ཆོས་ཅན། མེ་ཡོད་དེ། དུ་བ་ཡོད་པའི་ཕྱིར། ཞེས་བཀོད་པ་ན། དུ་བ་གཏན་ཚིགས་ཡིན་པའི་རྒྱུ་མཚན་ཅི་ཞེས་དྲིས་པ་ལ། སྤྱིར་གཏན་ཚིགས་ཀྱི་ཐ་སྙད་བྱ་རུང་དུ་སྒྲུབ་པ་དང་བྱེ་བྲག་སྦྱོར་བ་འདིར་གཏོགས་ཀྱི་གཏན་ཚིགས་ཀྱི་ཐ་སྙད་བྱ་རུང་དུ་སྒྲུབ་པ་གཉིས། དང་པོ་ནི་གང་ཚུལ་གསུམ་ངེས་པ་དེ་ལ་གཏན་ཚིགས་ཡང་དག་གི་ཐ་སྙད་བྱ་རུང་སྟེ། བྱས་པ་བཞིན། དུ་བ་ཡང་ཚུལ་གསུམ་ངེས་པ་ཡིན་ནོ་ཞེས་འགོད་དོ། །ཚུལ་གསུམ་ངེས་པ་དེ་གཏན་ཚིགས་ཡང་དག་ཡིན་པའི་རྒྱུ་མཚན་ཅི་ཡིན་ཞེ་ན། གང་ཚུལ་གསུམ་ངེས་པ་ལ་གཏན་ཚིགས་ཡང་དག་གི་བརྡ་སྦྱར་ཏེ། ཡལ་ག་ལོ་འདབ་དང་ལྡན་པ་ལ་ཤིང་གི་བརྡ་སྦྱར་བ་བཞིན། ཞེས་བརྡ་དྲན་པར་བྱས་པས་འགྲུབ་བོ། །གཉིས་པ་བྱེ་བྲག་སྦྱོར་བ་འདིར་གཏོགས་ནི། གང་སྦྱོར་བ་འདིར་གཏོགས་ཀྱི་ཚུལ་གསུམ་ངེས་པ་དེ་ལ་སྦྱོར་བ་འདིར་གཏོགས་ཀྱི་གཏན་ཚིགས་ཡང་དག་གི་ཐ་སྙད་བྱ་རུང་སྟེ། བྱས་པ་བཞིན། དུ་བ་ཡང་སྦྱོར་བ་འདིར་གཏོགས་ཀྱི་ཚུལ་གསུམ་ངེས་པ་ཡིན་ནོ། །ཞེས་སོགས་སྦྱར་བས་གོ་སླའོ། །དེ་བཞིན་དུ་ནོག་སོགས་འདུས་པ་དཀར་ཟལ་མཚན་གཞི། བ་ལང་དུ་མཚོན། ནོག་སོགས་འདུས་པའི་གོང་བུ་མཚན་ཉིད་དུ་བཀོད་པ་ན། ནོག་སོགས་འདུས་པའི་གོང་བུ་སྤྱིར་མཚན་ཉིད་དུ་སྒྲུབ་པ་དང་། བྱེ་བྲག་སྦྱོར་བ་འདིར་གཏོགས་ཀྱི་མཚན་ཉིད་དུ་སྒྲུབ་པ་གཉིས། དང་པོ་ནི། གང་དངོས་འགལ་གཅོད་པའི་དོན་ལྡོག་ལ་མཚན་ཉིད་ཀྱི་ཐ་སྙད་བྱ་རུང་སྟེ། ལྟོ་ལྡིར་ཞབས་ཞུམ་ཆུ་སྐྱོར་གྱི་དོན་བྱེད་ནུས་པ་བཞིན། ནོག་སོགས་འདུས་པའི་གོང་བུ་ཡང་། དངོས་འགལ་གཅོད་པའི་དོན་ལྡོག་ཡིན་ནོ་ཞེས་པས་འགྲུབ་བོ། །དེ་མཚན་ཉིད་ཡིན་པའི་རྒྱུ་མཚན། གང་དངོས་འགལ་གཅོད་པའི་དོན་ལྡོག་ལ་མཚན་ཉིད་ཀྱི་བརྡ་སྦྱར་ཏེ། ཡལ་ག་ལོ་འདབ་དང་ལྡན་པ་ལ་ཤིང་གི་བརྡ་སྦྱར་བ་བཞིན་ཞེས་བརྡ་དྲན་པར་བྱས་པས་འགྲུབ་བོ། །གཉིས་པ་སྦྱོར་བ་འདིར་གཏོགས་ནི། སྦྱོར་བ་འདིར་གཏོགས་ཀྱི་དངོས་འགལ་གཅོད་པའི་དོན་ལྡོག་ཅེས་སྦྱར་བས་གོ་སླའོ། །གསུམ་པ་རྩོད་པ་སྤང་བ་ནི། ཚུལ་གསུམ་ལའང་ཚུལ་གསུམ་མེད་ན་ཚུལ་གསུམ་རྟགས་སུ་མི་འགྱུར་ལ། ཡོད་ན་དེ་ཉིད་ཚུལ་གསུམ་གཉིས་པ་ཡིན་པས། དེ་ཉིད་ལ་ལྟོས་ནས་ཚུལ་གསུམ་གསུམ་པ་དང་བཞི་པ་སོགས་ཁྱེད་ལའང་ཚུལ་གསུམ་ཐུག་མེད་དུ་འགྱུར་རོ་ཞེ་ན། དུ་བ་གཞིར་བཞག་ནས་དེའི་སྟེང་དུ་ཚུལ་གསུམ་གཞན་ཞིག་རྩི་ན། ཚུལ་གསུམ་ཐུག་མེད་དུ་འགྱུར་བ་བདེན་ན་ཡང་། ཤེས་བྱ་ཆོས་ཅན། ཚུལ་གསུམ་ཐུག་མེད་དུ་འགྱུར་བའི་སྐྱོན་མེད་དེ། དུ་བ་ཁོ་ན་བློས་ཚུལ་གསུམ་དུ་བཟུང་བ་ཡིན་གྱི་དུ་བའི་སྟེང་དུ་ཚུལ་གསུམ་གཉིས་པ་དང་གསུམ་པ་སོགས་གཞན་མེད་པའི་ཕྱིར། ཤེས་བྱ་ཆོས་ཅན། ཚུལ་གསུམ་ཐུག་མེད་དུ་ཐལ་བའི་སྐྱོན་བསལ་བའི་རིགས་པ་འདིས། བ་ལང་གི་མཚན་ཉིད་ཐུག་མེད་དུ་ཐལ་བའི་སྐྱོན་ཡང་བསལ་བ་ཡིན་ཏེ། ནོག་སོགས་འདུས་པའི་གོང་བུ་གཞིར་བཞག་ནས། དེའི་སྟེང་དུ་དངོས་འགལ་གཅོད་པའི་དོན་ལྡོག་གཞན་མི་རྩི་བར། ནོག་སོགས་འདུས་པའི་གོང་བུ་ཉིད་བ་ལང་གི་དངོས་འགལ་གཅོད་པའི་དོན་ལྡོག་ཡིན་པའི་ཕྱིར། དེ་ལྟ་མ་ཡིན་ན། ལྐོག་ཤལ་ལ་ལྐོག་ཤལ་གཉིས་པ་མེད་ན་ནོག་ལྐོག་ཤལ་འདུས་པའི་གོང་བུ་བ་ལང་མ་ཡིན་པར་འགྱུར་ལ། ཡོད་ན་ལྐོག་ཤལ་ཐུག་མེད་དགོད་དགོས་པ་སོགས་ཧ་ཅང་ཐལ་ལོ། །གཉིས་པ་དགོས་པའི་མཚན་ཉིད་བཞག་པ་ལ། གཞན་ལུགས་དགག་པ་ནི། ལོ་ཙཱ་བ་སོགས་ལ་ལ་ན་རེ། མཚན་ཉིད་ཀྱི་མཚན་ཉིད་མཚོན་བྱ་རྣམ་འཇོག་གི་རྒྱུ་མཚན་ཟེར་རོ། །ཤེས་བྱ་ཆོས་ཅན། མཚོན་བྱ་རྣམ་འཇོག་གི་རྒྱུ་མཚན་དེ་མཚན་ཉིད་ཀྱི་མཚན་ཉིད་ཡང་དག་མ་ཡིན་པར་ཐལ། དེ་དེའི་མཚན་ཉིད་ཡང་དག་ཡིན་ན། བསྒྲུབ་བྱ་གོ་བྱེད་གཏན་ཚིགས་ཡང་དག་གི་མཚན་ཉིད་ཡང་དག་ཡིན་པར་རྒྱུ་མཚན་མཚུངས་པའི་ཕྱིར། ཕྱ་པ་སོགས་འགའ་ཞིག་མཚན་ཉིད་ཀྱི་མཚན་ཉིད་རྫས་ཡོད་ཆོས་གསུམ་ཚང་བར་འདོད། ཆོས་གསུམ་ནི་སྤྱིར་མཚན་ཉིད་ཡིན་པ། མཚོན་བྱ་གཞན་གྱི་མཚན་ཉིད་མ་ཡིན་པ། མཚན་གཞི་ལ་བརྟེན་པའོ། །གཙང་ནག་པ་མཚོན་བྱའི་དོན་ལྡོག་གཞི་ལ་གྲུབ་པ་ཞེས་གསུངས་སོ། །ཤེས་བྱ་ཆོས་ཅན། མཚོན་བྱའི་དོན་ལྡོག་གཞི་ལ་གྲུབ་པ་འདི་མཚན་ཉིད་ཀྱི་མཚན་ཉིད་དུ་མི་འཐད་པར་ཐལ། དེ་ངེས་པ་མཚོན་བྱ་ངེས་པ་ལ་ལྟོས་དགོས་པའི་ཕྱིར། ཆོས་ཅན། རྫས་ཡོད་ཆོས་གསུམ་ཚང་བ་དེ་མཚན་ཉིད་ཀྱི་མཚན་ཉིད་དུ་མི་འཐད་པར་ཐལ། དེ་ངེས་པ་མཚན་ཉིད་ངེས་པ་ལ་ལྟོས་དགོས་པའི་ཕྱིར། གཞན་ཡང་ཆོས་ཅན། སྤྱིར་གཏན་ཚིགས་ཡིན་པ། སྒྲུབ་བྱ་གཞན་གྱི་གཏན་ཚིགས་མ་ཡིན་པ། མཐུན་དཔེ་ལ་རྗེས་སུ་འགྲོ་བའི་གོ་བྱེད་དེ་རྟགས་ཡང་དག་གི་མཚན་ཉིད་ཡིན་པར་ཐལ། སྤྱིར་མཚན་ཉིད་ཡིན་པ། མཚོན་བྱ་གཞན་གྱི་མཚན་ཉིད་མ་ཡིན་པ། མཚན་གཞི་ལ་བརྟེན་པའི་རྫས་ཡོད་དེ་མཚན་ཉིད་ཀྱི་མཚན་ཉིད་ཡིན་ཕྱིར། གཉིས་པ་རང་ལུགས་ནི་མཚན་ཉིད་ཀྱི་མཚན་ཉིད། དངོས་འགལ་གཅོད་པའི་དོན་ལྡོག་སྟེ། མཚོན་བྱ་དང་མཚན་གཞིའི་ལྡོག་པ་གཉིས་བཅད་ནས་གང་འདོད་པ་དེའི་དོན་ལྡོག་གྲུབ་པའི་ཕྱིར་རོ་ཞེས་གསུངས་མོད། མདོར་ན་ཆོས་གང་དང་གང་གི་དོན་ལྡོག་དེ། ཆོས་གང་དང་གང་ཡིན་པའི་མཚན་ཉིད་ཡིན་ནོ། །གསུམ་པ་དེའི་བསལ་བྱ་སྐྱོན་ཅན་གྱི་དབྱེ་བ་ལ། གཞན་ལུགས་དགག་པ་ནི། བྱང་ཕྱོགས་པ་བོད་ཀྱི་རྟོག་གེ་པ་ཕྱི་རབས་པ་རྣམས་མཚན་ཉིད་དེའི་སྐྱོན་བསྡུ་ན་རང་ལྡོག་རྫས་སུ་མ་གྲུབ། དོན་ལྡོག་གཞན་འགྱུར། མཚན་གཞི་ལ་མི་གནས་པ་དང་གསུམ། དང་པོ་ནི་བ་ལང་གི་མཚན་ཉིད་དུ་བ་ལང་ཉིད་བཀོད་པ་ལྟ་བུའོ། །གཉིས་པ་ལ། མི་སྲིད་པ་དང་། མ་ཁྱབ་པ་དང་། ཁྱབ་ཆེས་པ་དང་། ཁྱབ་མཉམ་པའི་དོན་ལྡོག་གཞན་འགྱུར་བཞི། དང་པོ་ནི་རྟར་མཚོན་པ་ལ་ལྐོག་ཤལ་བཀོད་པ་ལྟ་བུའོ། །གཉིས་པ་ནི་བ་ལང་གི་མཚན་ཉིད་དུ་ལྐོག་ཤལ་ཁྲ་བོ་བཀོད་པ་ལྟ་བུའོ། །གསུམ་པ་ནི་བ་ལང་གི་མཚན་ཉིད་དུ་མགོ་ལྡན་བཀོད་པ་ལྟ་བུའོ། །བཞི་པ་ནི་མི་རྟག་པའི་མཚན་ཉིད་དུ་རྒྱུ་རྐྱེན་གྱིས་བསྐྱེད་པ་བཀོད་པ་ལྟ་བུའོ། །མཚན་གཞི་ལ་མི་གནས་པ་ལ། འགལ་ནས་མི་གནས་པ། ལྡོག་པ་ཐ་དད་མེད་ནས་མི་གནས་པ། དོན་ལྡོག་ཐ་དད་མེད་ནས་མི་གནས་པ། མཚན་གཞིའི་ཕྱོགས་གཅིག་ལ་མ་ཁྱབ་ནས་མི་གནས་པའོ། །དང་པོ་ནི་རྟ་བ་ལང་དུ་མཚོན་པ་ལ་ལྐོག་ཤལ་བཀོད་པ་ལྟ་བུའོ། །གཉིས་པ་ནི་ལྐོག་ཤལ་བ་ལང་དུ་མཚོན་པ་ལ་ལྐོག་ཤལ་བཀོད་པ་ལྟ་བུའོ། །གསུམ་པ་ནི་བ་ལང་བ་ལང་དུ་མཚོན་པ་ལ་ལྐོག་ཤལ་བཀོད་པ་ལྟ་བུའོ། །བཞི་པ་ནི་སྲོག་ཆགས་ཙམ་བ་ལང་དུ་མཚོན་པ་ལ་ལྐོག་ཤལ་བཀོད་པ་ལྟ་བུའོ། །ཞེས་འདོད་དོ། །གལ་ཏེ་སྐྱོན་འདི་དག་སྦྱོར་བ་བཀོད་ནས་རྩི་ན། ཤེས་བྱ་ཆོས་ཅན། དོན་ལྡོག་གཞན་འགྱུར་སྐྱོན་དུ་མེད་པར་ཐལ། ཁྱོད་ལྟར་ན། སྟོང་ཉིད་སྒྲུབ་ཆོས་དོར་བས་མེད་དགག་ཏུ་མཚོན་པའི་ཚེ། སྒྲུབ་ཆོས་དོར་བ་མེད་དགག་གི་ཐ་སྙད་ལ་མི་སྲིད་ཀྱང་དེའི་མཚན་ཉིད་ཡིན་པའི་ཕྱིར། གལ་ཏེ་སྦྱོར་བ་མ་བཀོད་པ་ལ་སྐྱོན་སྦྱོར་ན། ཤེས་བྱ་ཆོས་ཅན། མཚན་གཞི་ལ་མི་གནས་པ་མཚན་ཉིད་ཀྱི་སྐྱོན་དུ་བཞག་པ་དོན་མེད་པར་ཐལ། བ་ལང་གི་མཚན་ཉིད་དུ་ནོག་སོགས་འདུས་པ་བཀོད་པ་སྐྱོན་མེད་ཡིན་པའི་ཕྱིར། ཆོས་ཅན། རང་ལྡོག་རྫས་སུ་མ་གྲུབ། དོན་ལྡོག་གཞན་འགྱུར། མཚན་གཞི་ལ་མི་གནས་པའི་མཚན་ཉིད་ཀྱི་སྐྱོན་གྱི་ཐ་སྙད་འདི་མི་འཐད་པར་ཐལ། འདི་དག་སྐྱོན་གྱི་ཐ་སྙད་དུ་འཐད་ན་མཁས་པའི་གཙུག་རྒྱན་ཕྱོགས་གླང་ཆོས་གྲགས་གཉིས་ཀྱིས་མདོ་དང་སྡེ་བདུན་དུ་གསུངས་དགོས་པའི་ཕྱིར། གཉིས་པ་རང་ལུགས་ནི། ཤེས་བྱ་ཆོས་ཅན། མཚན་ཉིད་ཀྱི་སྐྱོན་སྤྱིར་བསྡུ་ན། མ་ཁྱབ་ཁྱབ་ཆེས་མི་སྲིད་གསུམ་དུ་འདུས་པ་ཡིན་ཏེ། དོན་གོ་བའི་ཆེད་དུ་བརྡ་སྦྱར་བའི་སྒྲ་དང་དོན་མཚན་ཉིད་ཀྱི་རྣམ་གཅོད་ཀུན་མི་ལྡན་རྣམ་གཅོད། གཞན་ལྡན་རྣམ་གཅོད། མི་སྲིད་རྣམ་གཅོད་དང་གསུམ་པོ་འདི་ལས་གཞན་ཡོད་པ་མ་ཡིན་པའི་ཕྱིར། དེ་སྐད་དུ། རྣམ་འགྲེལ་ལས། ཆོས་ཀྱི་ཚིག་ཕྲད་ཐ་དད་པར། །བྱེད་པས་མི་ལྡན་གཞན་ལྡན་དང་། །ཤིན་ཏུ་མི་སྲིད་རྣམ་གཅོད་བྱེད། །ཅེས་གསུངས་པའི་ཕྱིར། མཚན་ཉིད་ཀྱི་སྐྱོན་གསུམ་པོ་དེ་ཉིད་རྣམ་འགྲེལ་ལས། རང་ཉིད་ཚིག་ཕྲད་ངོ་བོའི་སྒྲ། །མ་བསལ་བ་དང་བཅས་པ་དག །ལྡོག་པ་སེལ་བར་བྱེད་པ་ཡིན། །འདོད་སྒྲས་མ་ཁྱབ་སེལ་བར་བྱེད། །ཅེས་དང་། སྒྲུབ་བྱར་ཁས་བླངས་ཕྱོགས་མཚན་ཉིད། །དེ་རྣམས་ལ་ནི་ཕྱོགས་ཉིད་མེད། །བསལ་བ་སྣོད་དང་ལྷག་མ་ལ། །མཚན་ཉིད་འཇུག་པ་མེད་ཕྱིར་རོ། །ཞེས་པ་རིམ་པ་བཞིན་ཁྱབ་ཆེས་པ། མ་ཁྱབ་པ། མི་སྲིད་པ་གསུམ་ལ་དགོངས་པ་ཡིན་ནོ། །དེ་ལ་མཚན་ཉིད་ཀྱི་སྐྱོན་མ་ཁྱབ་པའི་མཚན་ཉིད། མཚན་ཉིད་དུ་བཀོད་པ་གང་ཞིག མཚན་གཞིའི་ཕྱོགས་གཅིག་ལ་མ་གྲུབ་པ། དཔེར་ན་བ་ལང་གི་མཚན་ཉིད་དུ་ནོག་ལྐོག་ཤལ་ཁྲ་བོ་བཀོད་པ་ལྟ་བུའོ། །མཚན་ཉིད་ཀྱི་སྐྱོན་ཁྱབ་ཆེས་པའི་མཚན་ཉིད། མཚན་ཉིད་དུ་བཀོད་པ་གང་ཞིག མཚན་གཞི་ལ་ཁྱབ་ཅིང་མཚོན་འདོད་མེད་པར་ཞུགས་པ། དཔེར་ན་བ་ལང་གི་མཚན་ཉིད་དུ་མགོ་ལྡན་བཀོད་པ་ལྟ་བུའོ། །མཚན་ཉིད་ཀྱི་སྐྱོན་མི་སྲིད་པའི་མཚན་ཉིད། མཚན་ཉིད་དུ་བཀོད་པ་གང་ཞིག མཚོན་འདོད་ལ་ཇི་ལྟར་དགོད་བྱ་ལྟར་མ་གྲུབ་པ། དབྱེ་ན། རང་ལྡོག་མ་གྲུབ་ནས་མི་སྲིད་པ་དང་། རང་ལྡོག་གྲུབ་ཀྱང་མཚོན་འདོད་ལ་མི་སྲིད་པ་གཉིས། དང་པོ་ལ་རང་གི་ཐ་སྙད་དང་། རང་གི་ཐ་སྙད་ཀྱིས་ཁྱད་པར་དུ་བྱས་པ་དང་། གཞན་གྱི་ཐ་སྙད་དང་། གཞན་གྱི་ཐ་སྙད་ཀྱིས་ཁྱད་པར་དུ་བྱས་པ་མཚན་ཉིད་དུ་བཀོད་པ་ལྟ་བུ་ནི་རིམ་པ་བཞིན་དུ། བ་ལང་གི་མཚན་ཉིད་དུ་བ་ལང་དང་། བ་ལང་གི་མགོ་དང་། རྟ་དང་། རྟའི་མགོ་བཀོད་པ་བཞིན་ནོ། །གཉིས་པ་ལ། ངོ་བོ་ཐ་དད་ནས་མི་སྲིད། རང་ལྡོག་ཐ་དད་མེད་ནས་མི་སྲིད། དོན་ལྡོག་ཐ་དད་མེད་ནས་མི་སྲིད་པ་གསུམ། དང་པོ་ནི། རྟ་བ་ལང་དུ་མཚོན་པ་ལ་ནོག་སོགས་འདུས་པ་མཚན་ཉིད་དུ་བཀོད་པ་བཞིན། གཉིས་པ་ནི་ནོག་སོགས་འདུས་པའི་གོང་བུ་བ་ལང་དུ་མཚོན་པ་ལ་ནོག་སོགས་འདུས་པ་བཀོད་པ་བཞིན། གསུམ་པ་ནི་བ་ལང་བ་ལང་དུ་མཚོན་པ་ལ་ནོག་སོགས་འདུས་པའི་གོང་བུ་བཀོད་པ་བཞིན་ནོ། །གསུམ་པ་རྩོད་པ་སྤང་བ་ནི། གལ་ཏེ་མཚན་ཉིད་ཀྱི་སྐྱོན་འདི་དག་མཚན་གཞི་བཀོད་པ་ལ་རྩི་ན། བ་ལང་གི་མཚན་ཉིད་དུ་ལྐོག་ཤལ་ཁྲ་བོ་བཀོད་པ་མ་ཁྱབ་པར་མི་འགྱུར་ཏེ། བ་ལང་དཀར་ཟལ་ལ་སྐྱོན་མེད། ནག་སྒུར་ལ་བཀོད་ན་མི་སྲིད་པར་འགྱུར་བའི་ཕྱིར། གལ་ཏེ་མ་བཀོད་པ་ལ་རྩི་ན་མཚན་གཞི་ལ་ལྟོས་པའི་སྐྱོན་ཐམས་ཅད་མི་འཐད་དེ། སྲོག་ཆགས་ཙམ་བ་ལང་དུ་མཚོན་པ་ལ་ནོག་སོགས་འདུས་པའི་གོང་བུ་བཀོད་པའང་སྐྱོན་མེད་ཡིན་ནོ་ཞེ་ན། དེ་ལྟ་བུའི་རྩོད་པས་འདིར་མི་གནོད་དེ། མཚན་ཉིད་ཀྱི་སྐྱོན་ཐམས་ཅད་མཚན་གཞི་བཀོད་པ་ལ་རྩིའོ། །དེ་ལྟ་ནའང་བ་ལང་ཙམ་དུ་མཚོན་པ་ལ་ནོག་སོགས་འདུས་པ་ཁྲ་བོ་མ་ཁྱབ་པར་འགྱུར་ཏེ། བ་ལང་ནག་སྒུར་ལ་མ་ཁྱབ་པའི་ཕྱིར། གལ་ཏེ་མཚན་གཞི་ལ་བཀོད་པ་ལ་རྩི་ན། མཚན་ཉིད་མི་སྲིད་པའི་གཞིར་མཚོན་བྱ་མི་ཁེགས་ན་མཚོན་བྱ་ལ་མཚན་ཉིད་ཀྱིས་མ་ཁྱབ་པར་འགྱུར་ལ། ཁེགས་ན་ནོག་སོགས་འདུས་པའི་གོང་བུ་མཚན་གཞིར་བྱས་པ་ལ་ནོག་སོགས་འདུས་པའི་གོང་བུ་ལྡོག་པ་ཐ་དད་མེད་ནས་མི་སྲིད་པའི་ཕྱིར། མཚོན་བྱ་བ་ལང་ཁེགས་པར་ཐལ་ལོ་ཞེ་ན། དེ་ལྟ་བུའི་རྩོད་པས་འདིར་མི་གནོད་དེ། ནོག་སོགས་འདུས་པའི་གོང་བུ་ལ་ནོག་སོགས་འདུས་པ་རང་མི་སྲིད་པའི་ཕྱིར་ཟེར་ན། རྟགས་མ་གྲུབ། དེ་ལ་ནོག་སོགས་འདུས་པའི་གོང་བུ་གཞན་མི་སྲིད་པའི་ཕྱིར། བ་ལང་གི་ཐ་སྙད་གཞན་ཁེགས་པར་ཐལ་ཟེར་ན། འདོད་པ་ཡིན་པའི་ཕྱིར། གཉིས་པ་མཚོན་བྱ་ལ་གསུམ་ལས། གཞན་ལུགས་དགག་པ་ནི། བོད་བསྡུས་པ་ཁ་ཅིག་མཚན་མཚོན་དོན་ལ་རྫས་གཅིག་ཡིན་ཏེ། ཐ་སྙད་སྒྲུབ་ཀྱི་རྟགས་ནི་རང་བཞིན་གྱི་རྟགས་ཡིན་པའི་ཕྱིར། ཟེར་ན། ལྟོ་ལྡིར་བ་ཆོས་ཅན། མིང་དང་རྫས་གཅིག་ཏུ་ཐལ། མཚོན་བྱ་བུམ་པ་མིང་གིས་ཁྱད་པར་དུ་བྱས་པ་ཡིན་ལ། དེ་དང་རྫས་གཅིག་ཡིན་པའི་ཕྱིར། འདོད་ན། མཚན་ཉིད་ལྟོ་ལྡིར་བ་མཐོང་བའི་དབང་ཤེས་ཆོས་ཅན། རྟོག་བཅས་སུ་ཐལ། མིང་དང་རྫས་གཅིག་ཏུ་གྱུར་པའི་ལྟོ་ལྡིར་བ་འཛིན་པའི་བློ་ཡིན་པའི་ཕྱིར། ཁྱབ་སྟེ། རྫས་གཅིག་ལ་དབང་ཤེས་ལ་སྣང་མི་སྣང་ཆ་གཉིས་མེད་པའི་ཕྱིར། ཤེས་བྱ་ཆོས་ཅན། མཚན་ཉིད་རྟགས་སུ་བཀོད་ནས་མཚོན་བྱ་སྒྲུབ་པའི་རྟགས་ཐམས་ཅད་དོན་སྒྲུབ་ཏུ་ཐལ། མཚན་མཚོན་རྫས་གཅིག་པའི་ཕྱིར། མཚོན་བྱ་ཆོས་ཅན། རྫས་ཡོད་དུ་ཐལ། མཚན་ཉིད་དང་རྫས་གཅིག་ཡིན་པའི་ཕྱིར། གཙང་ནག་པ་དོན་ལྡོག་ལ་སྒྲ་བློ་མ་འཁྲུལ་བས་ཞེན་རུང་དེ་ཐ་སྙད་ཀྱི་མཚན་ཉིད་ཡིན་ལ། དེ་མཚོན་བྱའི་མཚན་གཞིར་འདོད་པ་གཞུང་གི་དགོངས་པ་མ་ཡིན་ཏེ། ཤེས་བྱ་ཆོས་ཅན། ཐ་སྙད་དེ་མཚོན་བྱའི་མཚན་གཞི་མ་ཡིན་པར་ཐལ། བརྡའི་དུས་སུ་མཚན་ཉིད་རྒྱུ་མཚན་དུ་བྱས་ནས་བཏགས་པ་དེ་ཕྱིས་ཐ་སྙད་ཀྱི་དུས་སུ་མཚན་ཉིད་མཐོང་བས་དྲན་པར་བྱས་ནས་གཟོད་ཐ་སྙད་ལ་འཇུག་པར་སློབ་དཔོན་གྱིས་གསུངས་པའི་ཕྱིར། དེ་སྐད་དུ། རྣམ་འགྲེལ་ལས། གྲགས་པ་བརྡ་ཡི་རྗེས་འགྲོ་ཅན། །དེ་ཡང་བརྗོད་འདོད་རྗེས་འགྲོ་ཅན། །ཐ་སྙད་དོན་དུ་བྱས་པ་སྟེ། །སྡེབ་སྦྱོར་མིང་དང་སྒྲ་ཆ་བཞིན། །ཅེས་གསུངས་པའི་ཕྱིར། གཉིས་པ་རང་ལུགས་ནི་རྒྱུ་མཚན་ཅན་གྱི་སྒྲ་ཤེས་སྒྲུབ་པ་མཚོན་བྱའི་མཚན་ཉིད་ཡིན་ལ། རྒྱུ་མཚན་དོན་ལྡོག་ལ་བརྡ་སྦྱར་བའི་མིང་ནི་དེའི་མཚན་གཞི་ཡིན་ནོ། །མདོར་ན་རྒྱུ་མཚན་དོན་ལྡོག་ལ་བརྡ་སྦྱར་བའི་མིང་མཚན་གཞི། མཚོན་བྱ་ཡིན་པར་མཚོན། དོན་ལྡོག་རྒྱུ་མཚན་དུ་བྱས་པའི་མིང་ཡིན་པ། དེ་སྐད་དུ་རྣམ་འགྲེལ་ལས། དེ་འབྲས་ཡིན་ཡང་དེ་ལས་ནི། །བློ་སྒྲ་ཐེ་ཚོམ་མེད་པར་གྲུབ། །ཅེས་དང་། རྒྱུ་མཚན་ཅན་གྱི་སྒྲ་ཤེས་གྲུབ། །ཅེས་གསུངས་པའི་ཕྱིར་རོ། །གོང་དུ་བསྟན་པ་དེ་ལྟར་དོན་དང་མིང་རྟོགས་ནས་སྒོ་གསུམ་གྱི་འཇུག་པ་ནི་དེའི་ཐ་སྙད་ཡིན་ལ། ཐ་སྙད་ལ་གསུམ་སྟེ། ལུས་ཀྱི་ཐ་སྙད་བླང་དོར་ལ་འཇུག་པ། ངག་གི་ཐ་སྙད་ཡིན་མིན་སོགས་བརྗོད་པ། ཡིད་ཀྱི་ཐ་སྙད་དོན་ཡོད་མེད་སོགས་དཔྱོད་པ་ལ་སོགས་པ་དེ་ལྟ་བུའི་འཇིག་རྟེན་གྱི་བྱ་བ་བསྒྲུབ་པ་ནི་ཐ་སྙད་སྒྲུབ་ཡིན་ནོ། །མཚོན་བྱ་ཆོས་ཅན། བཏགས་ཡོད་ཡིན་ཏེ། ཁྱོད་ངེས་པ་དོན་ལྡོག་ངེས་པ་ལ་ལྟོས་པའི་མིང་ཡིན་པས་སོ། །ཆོས་ཅན། སྒྲོ་བཏགས་ཡིན་ཏེ། དངོས་པོ་ལ་མ་གྲུབ་པའི་ཆོས་ཅན་ཡིན་པའི་ཕྱིར། དེས་ན་སྒྲ་རང་མཚན་དང་། སྒྲ་སྤྱི་ཙམ་དང་། མིང་དངོས་སུ་བཏགས་པ་ཙམ་ཡང་མཚོན་བྱ་མ་ཡིན་ཏེ། ལྷ་བྱིན་ལ་སོགས་པའི་མིང་གི་སྒྲ་ཐམས་ཅད་ཀྱང་མཚོན་བྱར་ཐལ་བའི་ཕྱིར་དང་། གདགས་རུང་ཙམ་ཡང་མཚོན་བྱ་མ་ཡིན་ཏེ། གདགས་རུང་ཙམ་དེ་ཤེས་བྱ་ཐམས་ཅད་ལ་ཡོད་པའི་ཕྱིར་རོ། །དེས་ན་རིགས་ཀྱི་སྒྲ་མཚན་ཉིད་ལ་ལྟོས་པ་རྒྱུ་མཚན་ཅན་གྱི་མིང་གི་སྤྱི་དེ་མཚོན་བྱ་ཡིན་ནོ། །རྩོད་པ་སྤང་བ་ནི། མཚན་མཚོན་རྫས་གཅིག་མ་ཡིན་ན། མཚན་ཉིད་རྟགས་སུ་བཀོད་ནས་མཚོན་བྱ་སྒྲུབ་པ་རང་བཞིན་གྱི་རྟགས་སུ་མི་འཐད་ལོ། །ཤེས་བྱ་ཆོས་ཅན། མཚན་མཚོན་རྫས་གཅིག་མ་ཡིན་ཀྱང་ཐ་སྙད་སྒྲུབ་ཀྱི་གྲགས་པའི་རྗེས་དཔག་མི་འགལ་ཏེ། མཚོན་བྱ་སྒྲ་སྤྱི་དང་མཚན་ཉིད་དོན་སྤྱི་གཉིས་རྟོག་པ་འཁྲུལ་པས་གཅིག་ཏུ་བཟུང་བ་དེ་གཞན་སེལ་ཕྱིན་ཅི་མ་ལོག་པའི་སྒོ་ནས་ལྡོག་པ་སོ་སོར་ཕྱེ་སྟེ་ངོ་བོ་གཅིག་ཏུ་སྒྲུབ་པ་ལ། ཐ་སྙད་ཀྱི་རང་བཞིན་གྱི་རྟགས་སྦྱར་བས་ཀུན་ཏུ་ཐ་སྙད་པའི་ཚད་མ་འཇིག་རྟེན་གྱི་དོན་ལ་མི་བསླུ་བའི་ཕྱིར། གསུམ་པ་མཚན་གཞི་ལ། མཚན་ཉིད་ཀྱི་རྟེན་བྱེད་པ་མཚན་གཞིའི་མཚན་ཉིད་ཡིན་ལ། དབྱེ་ན། མཚན་གཞི་མཚན་ཉིད་པ་བ་ལང་གི་མཚན་གཞིར་ནོག་སོགས་འདུས་པ་དཀར་ཟལ་ལྟ་བུ་དང་། བཏགས་པ་བ་བ་ལང་གི་མཚན་གཞིར་རྟ་བཞག་པ་ལྟ་བུ་སྟེ། གཉིས་སོ། །གསུམ་པ་ཆོས་གསུམ་སོ་སོའི་རྣམ་གཞག་ནི། སྣང་བའི་སྒྲུབ་པ་དང་། སེལ་བའི་སྒྲུབ་པ་མི་ཕྱེད་པའི་བོད་བསྡུས་པ་འགའ་ཞིག་མཚན་མཚོན་གཞི་གསུམ་གྱི་རང་ལྡོག་ནི་སྒྲུབ་པ་ཁོ་ན་ཡིན་ཏེ། རང་གི་རྣམ་པ་རང་དབང་དུ་འཆར་བས་ངེས་སུ་རུང་བའི་ཕྱིར། ཟེར་ན། ཆོས་གསུམ་པོ་རང་གི་རྣམ་པ་རང་དབང་དུ་འཆར་བ་དེ་ལྟ་ཡིན་ན་ཆོས་གསུམ་པོ་ཆོས་ཅན། རྟོག་མེད་ཀྱི་ཤེས་པའི་ཡུལ་དུ་ཐལ། རང་གི་རྣམ་པ་རང་དབང་དུ་འཆར་བའི་ཕྱིར། འདོད་ན། སྒྲ་རྟོག་ཐམས་ཅད་སེལ་བའི་ཡུལ་ཅན་དུ་གསུངས་པ་དང་འགལ་ལོ། །རང་ལུགས་ནི། ཤེས་བྱ་ཆོས་ཅན། སྣང་བའི་ལྡོག་པ་དོན་རང་མཚན་གང་ཡིན་པ་དེ་མཚན་མཚོན་གཞི་གསུམ་མིན་ཏེ། དེ་རྟོག་མེད་ཤེས་པའི་ཡུལ་ཡིན་ཅིང་། མཚན་མཚོན་ཡིན་ན་གཞན་སེལ་ཡིན་པ་ངེས་ནའོ། །ཆོས་ཅན། གཞན་སེལ་བའི་ཆོས་གསུམ་གྱི་རང་ལྡོག་ལ་སྒྲུབ་པ་མ་ཡིན་དགག་དང་། མེད་དགག་གཉིས་སུ་ཡོད་དེ། དེ་ལ་དགག་བྱ་བཀག་ནས་ཆོས་གཞན་འཕེན་པ་དང་། མི་འཕེན་པ་གཉིས་ཡོད་པའི་ཕྱིར། དེ་ཡང་ཆོས་གསུམ་པོ་གཞན་སེལ་གྱི་ཆ་ནས་དངོས་པོའི་ཆ་སྒྲུབ་ན་མ་ཡིན་དགག་དང་། དངོས་མེད་ཀྱི་ཆ་སྒྲུབ་ན་མེད་དགག་ཡིན་ནོ། །ཆོས་གསུམ་པོ་ཇི་ལྟར་འབྲེལ་ཞེ་ན། མཚན་མཚོན་གཉིས་རང་བཞིན་འབྲེལ་བ་ཡིན་ཏེ། བདག་གཅིག་ཏུ་འབྲེལ་བའི་ཕྱིར། དེ་གཉིས་དང་མཚན་གཞི་ཕལ་ཆེར་གནས་སྐབས་འབྲེལ་ལ། དངོས་པོ་མཚན་གཞི། མི་རྟག་པར་མཚོན་པ་ལ། སྐད་ཅིག་མ་མཚན་ཉིད་དུ་བཀོད་པ་ལྟ་བུ་རང་བཞིན་འབྲེལ་པའང་ཡོད་དོ། །འབྲེལ་བ་དེ་ངེས་པར་བྱེད་པའི་ཚད་མ་གང་ཞེ་ན། མཚན་ཉིད་དོན་སྤྱི་དང་མཚོན་བྱ་སྒྲ་སྤྱི་གཉིས་གཅིག་ཏུ་བརྡ་ཆད་བྱས་པའི་རྟོག་པ་འཁྲུལ་པས་གཅིག་ཏུ་འཛིན་པ་ཉིད་མྱོང་བའི་རང་རིག་གིས་མཚན་མཚོན་འབྲེལ་བ་འགྲུབ་བོ། །མཚན་གཞི་དང་མཚོན་བྱའི་འབྲེལ་བ། མཁས་པས་མཚན་ཉིད་ནམ་མཐོང་བ་ན་བརྡ་དྲན་པས་འགྲུབ་སྟེ། རྣམ་འགྲེལ་ལས། བློ་གྲོས་ཆེན་པོས་མཐོང་ཉིད་ལས། །རྣམ་པ་ཐམས་ཅད་ངེས་པར་བྱེད། །ཅེས་གསུངས་པའི་ཕྱིར་རོ། །རྨོངས་པ་ལ་སྔོན་དཔེ་ལ་འབྲེལ་བ་དྲན་པའི་ཐ་སྙད་སྒྲུབ་ཀྱི་རྟགས་ཀྱིས་ངེས་དགོས་ཏེ། ཡུལ་ཡོད་ན་ཡང་རྨོངས་པས་འདིར། །གཞན་དག་རྗེས་སུ་མི་བརྗོད་པ། །གྲུབ་པ་དང་ནི་ཆོས་མཐུན་ལས། །བརྡ་དྲན་བྱེད་པ་འབའ་ཞིག་གོ །ཞེས་གསུངས་པའི་ཕྱིར་རོ། །ཐ་སྙད་སྒྲུབ་ཀྱི་རྟགས་དེ་ཡང་གང་ཞེ་ན། རྟགས་ཀྱི་སྦྱོར་བའི་དབྱེ་བ་ནི་མཚན་མཚོན་གཞི་གསུམ་པོ་དེ་ལ་སྤྱི་དང་བྱེ་བྲག་སྦྱོར་བ་འདིར་གཏོགས་ཀྱི་སྦྱོར་བ་གཉིས་གཉིས་ཏེ། རང་ལྡོག་ཡིན་པར་མཚོན་ཚུལ་དྲུག དེ་ལས་བཟློག་པ་གཞན་ལྡོག་མིན་པར་མཚོན་ཚུལ་ལའང་དྲུག་གོ །དང་པོ་དྲུག་ནི། ནོག་སོགས་འདུས་པ་དཀར་ཟལ་མཚན་གཞི། བ་ལང་དུ་མཚོན། ནོག་སོགས་འདུས་པའི་གོང་བུ་མཚན་ཉིད་དུ་བཀོད་པ་ན། ནོག་སོགས་འདུས་པའི་གོང་བུ་མཚན་གཞི། སྤྱིར་མཚན་ཉིད་དུ་མཚོན། སྤྱིར་དངོས་འགལ་གཅོད་པའི་དོན་ལྡོག་ཡིན་པ། བྱེ་བྲག་སྦྱོར་བ་འདིར་གཏོགས་ཀྱི་མཚན་ཉིད་དུ་མཚོན། བྱེ་བྲག་སྦྱོར་བ་འདིར་གཏོགས་ཀྱི་དངོས་འགལ་གཅོད་པའི་དོན་ལྡོག་ཡིན་པ་གཉིས། བ་ལང་མཚན་གཞི། སྤྱིར་མཚོན་བྱར་མཚོན། སྤྱིར་དོན་ལྡོག་རྒྱུ་མཚན་དུ་བྱས་པའི་མིང་ཡིན་པ། བྱེ་བྲག་སྦྱོར་བ་འདིར་གཏོགས་ཀྱི་མཚོན་བྱར་མཚོན། བྱེ་བྲག་སྦྱོར་བ་འདིར་གཏོགས་ཀྱི་དོན་ལྡོག་རྒྱུ་མཚན་དུ་བྱས་པའི་མིང་ཡིན་པ་གཉིས། ནོག་སོགས་འདུས་པ་དཀར་ཟལ་མཚན་གཞི། སྤྱིར་མཚན་གཞིར་མཚོན། སྤྱིར་མཚན་ཉིད་ཀྱི་རྟེན་བྱེད་པ། བྱེ་བྲག་སྦྱོར་བ་འདིར་གཏོགས་ཀྱི་མཚན་གཞིར་མཚོན། བྱེ་བྲག་སྦྱོར་བ་འདིར་གཏོགས་ཀྱི་མཚན་ཉིད་ཀྱི་རྟེན་བྱེད་པ་གཉིས་ཏེ། དྲུག་ཡང་དག་གོ །ལྡོག་པ་དྲུག་ནི། ནོག་སོགས་འདུས་པའི་གོང་བུ་མཚན་གཞི། སྤྱིར་མཚོན་བྱ་མ་ཡིན་པར་མཚོན། སྤྱིར་དོན་ལྡོག་རྒྱུ་མཚན་དུ་བྱས་པའི་མིང་མ་ཡིན་པ། བྱེ་བྲག་སྦྱོར་བ་འདིར་གཏོགས་ཀྱི་མཚོན་བྱ་མ་ཡིན་པར་མཚོན། བྱེ་བྲག་སྦྱོར་བ་འདིར་གཏོགས་ཀྱི་དོན་ལྡོག་རྒྱུ་མཚན་དུ་བྱས་པའི་མིང་མ་ཡིན་པ་གཉིས། བ་ལང་མཚན་གཞི། སྤྱི་དང་བྱེ་བྲག་སྦྱོར་བ་འདིར་གཏོགས་ཀྱི་མཚན་ཉིད་མ་ཡིན་པར་མཚོན། སྤྱི་དང་བྱེ་བྲག་སྦྱོར་བ་འདིར་གཏོགས་ཀྱི་དངོས་འགལ་གཅོད་པའི་དོན་ལྡོག་མ་ཡིན་པ་གཉིས་ཏེ་བཞི་ཡང་དག་གོ །ནོག་སོགས་འདུས་པ་དང་བ་ལང་མཚན་གཞིར་བྱས་ནས། བྱེ་བྲག་སྦྱོར་བ་འདིར་གཏོགས་ཀྱི་མཚན་གཞི་མ་ཡིན་པར་མཚོན་པ་སྐྱོན་མེད་ཡིན་ལ། སྤྱིར་མཚན་གཞི་མ་ཡིན་པར་མཚོན་པ་སྐྱོན་ཅན་ཡིན་ཏེ། སྐབས་སྟོབས་ཀྱིས་མཚན་གཞིར་མི་རུང་བ་མེད་པའི་ཕྱིར་རོ། །བ་ལང་མཚན་ཉིད་མ་ཡིན་པར་མཚོན་པ་སྐྱོན་མེད་ཡིན་ལ། ནོག་སོགས་འདུས་པ་དཀར་ཟལ་སྤྱིར་མཚན་ཉིད་མ་ཡིན་པར་མཚོན་པ་སྐྱོན་ཅན་ཡིན་ཏེ། ནོག་སོགས་འདུས་པ་དཀར་ཟལ་དེ་བ་ལང་དཀར་ཟལ་གྱི་མཚན་ཉིད་ཡིན་པའི་ཕྱིར། ཕྱ་པ་ན་རེ། གལ་ཏེ་ནོག་སོགས་འདུས་པའི་གོང་བུ་མཚན་གཞི། སྦྱོར་བ་འདིར་གཏོགས་ཀྱི་མཚན་ཉིད་དུ་མཚོན། སྦྱོར་བ་འདིར་གཏོགས་ཀྱི་དངོས་འགལ་གཅོད་པའི་དོན་ལྡོག་མཚན་ཉིད་དུ་བཀོད་པའི་ཚེ། མཚན་ཉིད་སྦྱོར་བ་འདིར་གཏོགས་ཀྱི་དངོས་འགལ་གཅོད་པའི་དོན་ལྡོག་དེ་མཚན་གཞི་དཀར་ཟལ་དང་མཚོན་བྱ་བ་ལང་གཉིས་ལ་ཁེགས་ན། མཚན་གཞི་ལྐོག་ཤལ་ཡང་ཁེགས་པར་ཐལ་ལོ། །གལ་ཏེ་མཚན་ཉིད་ཁེགས་ཀྱང་མཚན་གཞི་མ་ཁེགས་ན། མཚན་གཞི་ལ་མཚན་ཉིད་ཀྱིས་མ་ཁྱབ་པར་ཐལ་ལོ། །གལ་ཏེ་དེ་གཉིས་ལ་མ་ཁེགས་ན་ཁྱབ་ཆེས་པར་ཐལ། མཚན་གཞི་མ་ཡིན་པ་ལའང་ཞུགས་པའི་ཕྱིར་ཟེར་ན། སྦྱོར་བ་འདིར་གཏོགས་ཀྱི་དངོས་འགལ་གཅོད་པའི་དོན་ལྡོག་གིས་བ་ལང་གི་དོན་ལྡོག་ལ་ཁྱབ་སྟེ། དེ་གཉིས་དོན་ལྡོག་གཅིག་ཡིན་པའི་ཕྱིར། དེས་ན་མཚན་གཞི་ལ་མ་ཁྱབ་པའི་སྐྱོན་ལས་གྲོལ་ལོ། །བ་ལང་གི་རང་ལྡོག་ལ་མ་ཁྱབ་སྟེ། དེ་གཉིས་རང་ལྡོག་ཐ་དད་ཡིན་པའི་ཕྱིར། དེས་ན་ཁྱབ་ཆེས་པའི་ཉེས་པ་མེད་དོ། །གཞན་ལྡོག་མ་ཡིན་པར་མཚོན་ཚུལ་ལ་རྩོད་པ་སྤང་བ་ནི། མཚོན་བྱ་མ་ཡིན་པ་དེ་མཚོན་བྱ་ཡིན་ན། མཚོན་བྱའི་མཚན་ཉིད་བཀག་པས་མཚོན་པ་འགལ་ཏེ། ལྐོག་ཤལ་བཀག་པས་བ་ལང་དུ་མཚོན་པ་བཞིན་ནོ། །མཚོན་བྱ་མ་ཡིན་ན་རྣམ་འཇོག་གི་རྒྱུ་ལ་མི་ལྟོས་པར་འགྱུར་རོ་ཞེ་ན། དེ་ལྟ་བུའི་རྩོད་པས་གནོད་པ་མེད་དེ། མཚོན་བྱ་མ་ཡིན་པ་དེ་མཚོན་བྱའི་མཚན་གཞི་ཡིན་ལ་རང་ལྡོག་མ་ཡིན་པའི་ཕྱིར། ཕྱ་པ་དང་གཙང་ནག་པ་ན་རེ། ནོག་སོགས་འདུས་པ་ལ་སྤྱིར་རྒྱུ་མཚན་ཅན་གྱི་སྒྲ་བློ་ཁེགས་ན། མཚན་ཉིད་ཀྱི་རང་ལྡོག་ལ་རྒྱུ་མཚན་ཅན་གྱི་སྒྲ་བློ་གྲུབ་པ་ཁེགས་པ་དང་། མཚོན་བྱའི་མཚན་ཉིད་བཀག་པའི་རང་ལྡོག་ལ་མཚོན་བྱའི་སྒྲ་བློའང་ཁེགས་པས་མཚན་ཉིད་ཀྱི་ཐ་སྙད་དང་། མཚོན་བྱ་མ་ཡིན་པའི་ཐ་སྙད་ཐམས་ཅད་རྒྱུན་ཁེགས་པར་ཐལ་ལོ། །མ་ཁེགས་ན་མཚོན་བྱའི་མཚན་ཉིད་ཁྱབ་ཆེས་པར་ཐལ། ནོག་སོགས་འདུས་པ་དེ་རྒྱུ་མཚན་ཅན་གྱི་སྒྲ་བློ་གྲུབ་པ་ཡིན་པའི་ཕྱིར་ཞེ་ན། དེ་ལྟ་བུའི་རྩོད་པས་གནོད་པ་མེད་དེ། ནོག་སོགས་འདུས་པའི་མིང་ལ་རྒྱུ་མཚན་ཅན་གྱི་སྒྲ་བློ་མ་ཁེགས་པས་ཐ་སྙད་རྒྱུན་ཆད་པ་མེད་ལ། རང་ལྡོག་ལ་ཁེགས་པས་ཁྱབ་ཆེས་པ་མེད་པའི་ཕྱིར་རོ། །གལ་ཏེ་མཚོན་བྱ་མ་ཡིན་པ་དེ་མཚོན་བྱའི་མཚན་གཞི་ཡིན་ན། དངོས་པོ་ལ་དངོས་མེད་དེ་མཚན་གཞི་དང་། དངོས་པོ་དེ་མཚོན་བྱར་ཐལ་ལོ་ཞེ་ན། དེ་ལྟ་བུའི་རྩོད་པས་གནོད་པ་མེད་དེ། མཚོན་བྱ་མ་ཡིན་པ་དེ་དོན་ལྡོག་རྒྱུ་མཚན་དུ་བྱས་པའི་མིང་ཡིན་པས་མཚོན་བྱར་འཐད་ལ། དངོས་མེད་དོན་བྱེད་ནུས་པས་སྟོང་པས་དངོས་པོར་འགལ་བའི་ཕྱིར་རོ། །ཤེས་བྱ་ཆོས་ཅན། སྐབས་ལ་ལར་འགལ་བ་དང་མཚུངས་པར་མངོན་པའི་སྦྱོར་བ་སྲིད་དེ། མཚོན་བྱ་མ་ཡིན་པ་དེ་མཚོན་བྱའི་མཚན་གཞི་ཡིན་པ་དེས་ནའོ། །དེ་ལ་གཞི་ཐ་དད་ལ་ལྟོས་ནས་མཚུངས་པ་དང་འགལ་བ་མེད་ཀྱང་ལྡོག་པའི་སྒོ་ནས་མཚུངས་པར་མངོན་པ་དང་འགལ་བར་མངོན་པའི་སྦྱོར་བ་གཉིས། དང་པོ་ནི། ཤེས་བྱའི་ལྡོག་པ་མཚན་གཞི། ཤེས་བྱར་མཚོན། བློའི་ཡུལ་དུ་བྱ་རུང་བ་བཀོད་པ་ལྟ་བུའོ། །གཉིས་པ་ནི། བྱས་པ་མཚན་གཞི། སྒྲ་རྟག་པར་སྒྲུབ་པའི་རྟགས་ཡང་དག་མ་ཡིན་པར་མཚོན། སྒྲ་རྟག་པར་སྒྲུབ་པའི་ཚུལ་གསུམ་མ་ངེས་པ་བཀོད་པ་ན། སྒྲ་རྟག་པར་སྒྲུབ་པའི་ཚུལ་གསུམ་མ་ངེས་པ་མཚན་གཞི། དེ་སྒྲུབ་ཀྱི་རྟགས་ཡང་དག་ཏུ་མཚོན། དེ་སྒྲུབ་ཀྱི་ཚུལ་གསུམ་ངེས་པ་བཀོད་པ་ལྟ་བུ་ཡིན་ནོ། །ཤེས་བྱ་ཆོས་ཅན། མཚན་མཚོན་གྲངས་མཉམ་པ་ཡིན་ཏེ། མཚོན་བྱ་རེ་ལ་མཚན་ཉིད་རེ་ཡོད་པ་གང་ཞིག་མཚན་ཉིད་གཅིག་ལ་མཚོན་བྱ་དུ་མ་དང་། མཚོན་བྱ་གཅིག་ལ་མཚན་ཉིད་དུ་མ་དང་། མཚན་ཉིད་དུ་མ་ལ་མཚོན་བྱ་གཅིག་དང་། མཚོན་བྱ་དུ་མ་ལ་མཚན་ཉིད་གཅིག་མི་སྲིད་པའི་ཕྱིར། ཆོས་ཅན། རྟོག་ངོར་མཚན་མཚོན་ངོ་བོ་གཅིག་ཏུ་སྣང་བ་ཡིན་ཏེ། དེས་དེར་འཛིན་པའི་ཕྱིར། ཆོས་ཅན། མཚན་ཉིད་རྫས་ཡོད་དང་མཚོན་བྱ་བཏགས་ཡོད་དུ་ངེས་ཏེ། མཚན་ཉིད་དོན་དང་མཚོན་བྱ་མིང་དུ་ངེས་པའི་ཕྱིར། ཤེས་བྱ་ཆོས་ཅན། བོད་བསྡུས་པ་འགའ་ཞིག་མཚན་མཚོན་དོན་ལ་རྫས་གཅིག་འདོད་པ་འཁྲུལ་ཏེ། མཚོན་བྱ་ནི་སྒྲོ་བཏགས་ཡིན་པའི་ཕྱིར། ཆོས་ཅན། ཉན་ཐོས་བྱེ་བྲག་སྨྲ་བ་ཁ་ཅིག་བུམ་པ་འདུས་བྱས་སུ་མཚོན་པའི་མཚན་ཉིད་སྐྱེ་གནས་རྒ་འཇིག་བཞི་བུམ་པ་ལས་རྫས་ཐ་དད་དུ་འདོད་པ་འཁྲུལ་ཏེ། མཚན་ཉིད་དེས་མཚོན་བྱ་ངོ་བོ་དབྱེར་མེད་དུ་མཚོན་མི་ནུས་ཏེ། རྫས་ཐ་དད་ཡིན་པའི་ཕྱིར། ཐ་དད་ལྡན་པར་མཚོན་ནུས་ཀྱང་བྱས་པ་མི་རྟག་པ་དང་ལྡན་པར་འགྱུར་གྱི་མི་རྟག་པར་མི་འགྱུར་བའི་ཕྱིར་རོ། །བོད་བསྡུས་པ་ཁ་ཅིག་ས་བོན་གཅིག་གིས་འབྲས་བུ་དུ་མ་བསྐྱེད་པ་ལྟར་མཚན་ཉིད་གཅིག་གིས་མཚོན་བྱ་དུ་མ་མཚོན་པ་དང་། བསྒྲུབ་བྱ་གཅིག་ལ་རྟགས་དུ་མ་རུང་བ་ལྟར། མཚན་ཉིད་དུ་མས་མཚོན་བྱ་གཅིག་མཚོན་པས་མཚན་མཚོན་གྲངས་མི་མཉམ་པར་འདོད་པ་འཁྲུལ་ཏེ། རྒྱུ་མཚན་འདི་ལྟར། མཚན་ཉིད་དེས་མཚོན་བྱ་དེ་མ་ཡིན་ལས་ཐ་དད་དུ་མ་ཕྱེ་བར་དེའི་ཐ་སྙད་དུ་མཚོན་མི་ནུས་ལ། འབྱེད་ན་ཡང་དེ་མིན་དེ་མཚོན་མི་ནུས་ཏེ། དེ་དང་དེ་མིན་འགལ་བའི་ཕྱིར་རོ། །དོན་མི་འགལ་བ་སྒྲ་བློ་ཐ་དད་ཀྱི་མཚན་ཉིད་ཡིན་ན། ཟླ་བ་དང་རི་བོང་ཅན་ལྟར་རྣམ་གྲངས་པར་འགྱུར་བས་དོན་མི་མཚུངས་པ་དང་། དཔེ་མི་མཚུངས་ཏེ། རྒྱུ་འབྲས་བསྐྱེད་བྱ་སྐྱེད་བྱེད་ཡིན་པས། རྐྱེན་སྟོབས་ཀྱིས་འབྲས་བུ་དུ་མ་སྲིད་ལ། མཚན་མཚོན་རྣམ་པར་གཞག་འཇོག་ཡིན་པས་གཅིག་གིས་དུ་མ་འཇོག་མི་ནུས་པའི་ཕྱིར་རོ། །མཚན་ཉིད་དུ་མས་མཚོན་བྱ་གཅིག་མཚོན་པའང་མི་རུང་སྟེ། མཚོན་བྱ་ནི་དོན་ལྡོག་རྒྱུ་མཚན་དུ་བྱས་པའི་མིང་ཡིན་གྱི། དོན་ལྡོག་རྒྱུ་མཚན་དུ་མ་བྱས་ན། མིང་མཐུན་པ་ཙམ་གྱིས་མཚོན་བྱར་མི་འགྱུར་ལ། བསྒྲུབ་བྱ་ནི་གང་ལ་འབྲེལ་བ་ཡོད་པ་སྒྲུབ་ཀྱི། རྟགས་ཀྱི་གཞག་བྱ་མ་ཡིན་པས་མི་མཚུངས་སོ། །རྒོལ་བ་ཁ་ཅིག་མཚན་མཚོན་གྱི་མིང་དོན་དེ་དག་ཕན་ཚུན་བཟློག་པའི་རྣམ་གཞག་གི་སྒོ་ནས་རྩོད་པས་འདིར་མི་གནོད་དེ། དེ་ཡང་འདི་ལྟར། མིང་དེའི་དོན་གཞན་དུ་བཏགས་ནས། འདོད་པའི་མཚོན་བྱ་འགོག་པ་ཡོད་དེ། དཔེར་ན་སངས་རྒྱས་པས་རྗེས་དཔག་རང་གི་གཞལ་བྱ་ལ་གསར་དུ་མི་བསླུ་བའི་ཤེས་པས། ཚད་མར་མཚོན་པ་ལ་རྒྱང་འཕེན་པས། ཚད་མའི་དོན་དངོས་པོར་འཛིན་པ་ལ་བཏགས་ཏེ། རྗེས་དཔག་ཚད་མ་ཡིན་པ་འགོག་པས་འདིར་མི་གནོད་དེ། དངོས་པོ་འཛིན་པ་ལ་ཚད་མའི་བརྡ་བྱེད་ན། དེ་རྗེས་དཔག་ལ་ངེད་ཀྱང་མི་འདོད་ལ། རང་གི་གཞལ་བྱ་ལ་གསར་དུ་མི་བསླུ་བའི་ཤེས་པ་ལ་ཚད་མའི་བརྡ་བྱེད་ན། ཁྱེད་ཀྱིས་རྗེས་དཔག་ཚད་མ་ཡིན་པ་དགག་མི་ནུས་སོ། །རྒོལ་བ་འགའ་ཞིག་བུམ་པའི་གཟུགས་དཔྱད་མི་བཟོད་པས་ཀུན་རྫོབ་ཏུ་མཚོན་པ་ལ། ཕྱིར་རྒོལ་འགའ་ཞིག་བུམ་པའི་གཟུགས་དོན་བྱེད་ནུས་པས་དོན་དམ་ཡིན་ནོ་ཞེས་དོན་དེའི་མིང་གཞན་དུ་བཏགས་ནས་རྩོད་པས་འདིར་མི་གནོད་དེ། དབུ་མ་པས་སྤྲོས་བྲལ་ལ་དོན་དམ་དུ་བྱས་པ་བུམ་པའི་གཟུགས་ལ་མ་གྲུབ་ལ། རྟོག་གེ་པས་དོན་བྱེད་ནུས་པ་ལ་དོན་དམ་གྱི་བརྡ་བྱས་པ་དེ་ཁོ་བོ་ཡང་འདོད་དོ། །གཉིས་པ་བྱེ་བྲག་ཏུ་ཚད་མའི་མཚན་ཉིད་ངེས་པར་བྱ་བ་ལ། མཚན་ཉིད་ངོས་བཟུང་། དེས་སྒྲོ་འདོགས་ཇི་ལྟར་གཅོད་པའི་ཚུལ་ལོ། །དང་པོ་ལ་གསུམ་ལས། གཞན་གྱིས་བཏགས་པ་དགག་པ་ནི། སློབ་དཔོན་ལྷ་དབང་བློ། མི་བསླུ་བའི་ཤེས་པ་དང་སྔར་མ་ཤེས་པའི་དོན་གསལ་བར་བྱེད་པའི་ཤེས་པ་ཚད་མའི་མཚན་ཉིད་རྣམ་གྲངས་པ་ཡིན་པར་འདོད་དོ། །དེ་སྐད་དུ། དེ་བས་ན་དེ་ལྟར་ཚད་མའི་མཚན་ཉིད་མི་བསླུ་བ་གཅིག་བཤད་དོ། །མ་ཤེས་དོན་གྱི་གསལ་བྱེད་ཀྱང་གཞན་མཚན་ཉིད་གཉིས་པ་ཡིན་ནོ་ཞེས་གསུངས་པའི་ཕྱིར་རོ། །རྒྱན་མཁན་པོ་ཐ་སྙད་པ་དང་དོན་དམ་པའི་ཚད་མ་སོ་སོར་ཕྱེ་སྟེ། དང་པོ་ནི་གཟུང་འཛིན་གཉིས་སུ་སྣང་བ་མེད་པའི་ཤེས་པ། འཕགས་པ་རྣམས་ཀྱི་སོ་སོ་རང་གིས་རིག་པའི་ཡེ་ཤེས་ཀྱི་ཕུལ་དུ་འགྱུར་བ་གསལ་བར་མྱོང་བ་དེ་ཡིན་ལ། དེ་དོན་དམ་པ་ཡང་ཡིན་ལ། ཚད་མ་ཡང་ཡིན་པས་དོན་དམ་པའི་ཚད་མའོ། །དེ་མ་ཤེས་དོན་གསལ་ཡིན་གྱི་མི་བསླུ་བ་མ་ཡིན་ཏེ། བཅད་པའི་དོན་ཐོབ་པ་མེད་པའི་ཕྱིར་རོ། །ཐ་སྙད་པའི་ཚད་མ་ནི་སོ་སོ་སྐྱེ་བོའི་རྒྱུད་ལ་ཡོད་པ། གཟུང་འཛིན་གཉིས་སུ་སྣང་བའི་མངོན་སུམ་དང་རྗེས་དཔག་གཉིས་ཡིན་ལ། དེ་ནི་མི་བསླུ་བ་ཡིན་ཏེ། བཅད་པའི་དོན་ཐོབ་པ་ཡོད་པའི་ཕྱིར་རོ། །ཞེས་སྨྲ་སྟེ། དེས་མཛད་པའི་འགྲེལ་བ་ལས། མ་ཤེས་དོན་གྱི་གསལ་བྱེད་ཅེས་བྱ་བ་ནི་དོན་དམ་པ་གསལ་བྱེད་ཅེས་བྱ་བའི་དོན་ཏོ། །དོན་དམ་པ་ཡང་གཉིས་སུ་མེད་པའི་རང་བཞིན་ཉིད་ཡིན་པས་དེ་ལ་གསལ་བར་བྱེད་པ་ནི་ཚད་མ་ཉིད་ཡིན་ནོ་ཞེས་དང་། འདི་ནི་དོན་དམ་པའི་ཚད་མའི་མཚན་ཉིད་ཡིན་ལ། སྔ་མ་ནི་ཐ་སྙད་པ་ཡིན་ནོ་ཞེས་དང་། ཀུན་རྫོབ་པའི་ཤེས་པ་ནི། མ་ཤེས་པའི་དོན་གསལ་བར་བྱེད་པ་མ་ཡིན་ནོ། །དེས་ནི་མ་ཤེས་པའི་དོན་འགའ་ཡང་གསལ་བ་མ་ཡིན་ནོ། །སོ་སོར་བཟུང་བའི་གཟུགས་ལ་སོགས་པ་ཉིད་རྣམ་པར་རྟོགས་པའི་ཕྱིར་རོ་ཞེས་གསུངས་པའི་ཕྱིར་རོ། །སློབ་དཔོན་ཆོས་མཆོག་ནི་རྣམ་ངེས་ལས། འདི་དག་གིས་དོན་ཡོངས་སུ་བཅད་ནས་འཇུག་པ་ན། དོན་བྱ་བ་ལ་བསླུ་བ་མེད་པའི་ཕྱིར་རོ་ཞེས་པའི་ཚིག་གསུམ་གྱིས་མཚོན་པའི་ཁྱད་པར་གསུམ་ལྡན་ནི། རང་གི་ངོ་བོའི་ཁྱད་པར་དོན་ཐོབ་བྱེད་ཀྱི་ནུས་པ། ཡུལ་གྱི་ཁྱད་པར་ཡོངས་སུ་བཅད་པའི་འཇུག་ཡུལ་ཐོབ་པའོ། །བྱེད་པའི་ཁྱད་པར་དོན་ཡོངས་སུ་གཅོད་བྱེད་ལ་གནས་པའི་ནུས་པ་སྟེ། ཤེས་པས་དོན་ཡོངས་སུ་བཅད་ནས་ཞུགས་པས་ཐོབ་པའི་ནུས་པ་ཡིན་གྱི། རྐང་ལག་ལ་སོགས་པས་ཐོབ་པའི་ནུས་པ་མ་ཡིན་ནོ། །དེ་ལ་ངོ་བོའི་ཁྱད་པར་གྱིས་དངོས་པོར་འཛིན་པ་ཚད་མའི་མཚན་ཉིད་ཡིན་པ་གཅོད་ལ། ཡུལ་གྱི་ཁྱད་པར་གྱིས་མི་སྲིད་པ་གཅོད་ཅིང་། བྱེད་པའི་ཁྱད་པར་གྱིས་ཁྱབ་ཆེས་པ་གཅོད་ལ། མ་ཁྱབ་པ་གཅོད་པ་ཞིག་ཁ་བསྐང་ངོ་། །བདེན་པའི་དོན་རྟོགས་ཚད་མའི་བྱེད་པ་ཡིན་གྱི་མཚན་ཉིད་མ་ཡིན་ནོ་ཞེས་གསུངས་སོ། །བྲམ་ཟེའི་རྗེས་སུ་འབྲང་བ་རྣམས་ནི། བདེན་པའི་དོན་རྟོགས་ཆོས་གསུམ་ལྡན་ཏེ། སྔར་མ་རྟོགས་པའི་དོན་ལ་འཛིན་སྟངས་མི་འཁྲུལ་བས་སྒྲོ་འདོགས་སེལ་བ་ཞེས་བྱའོ། །དེའང་ངོ་བོའི་ཁྱད་པར་བཟློག་ཕྱོགས་ཀྱི་སྒྲོ་འདོགས་སེལ་བ། ཡུལ་གྱི་ཁྱད་པར་སྔར་མ་རྟོགས་པའི་དོན་ཡིན་ལ། དེ་ཡང་ཡུལ་དུས་རྣམ་པ་སོ་སོར་ངེས་པའི་རིགས་སྔར་མ་རྟོགས་པ་རྟོགས་པའོ། །འཛིན་སྟངས་ཀྱི་ཁྱད་པར་དོན་ལ་མི་འཁྲུལ་བའོ། །དེའང་རང་གིས་སྒྲོ་མ་བཏགས་པའི་དོན་ལ་མི་འཁྲུལ་བའོ། །ཞེས་གསུངས་སོ། །དེ་དག་གི་མི་འཐད་པའི་ཆ་དགག་ན། ཤེས་བྱ་ཆོས་ཅན། ལྷ་དབང་བློས་མི་བསླུ་བའི་ཤེས་པ་དང་། མ་ཤེས་པའི་དོན་གསལ་བར་བྱེད་པའི་ཤེས་པ་གཉིས་ཚད་མའི་མཚན་ཉིད་ཐ་དད་པ་གཉིས་སུ་འདོད་པ་མི་འཐད་དེ། མཚན་ཉིད་ཐ་དད་པ་གཉིས་ཀྱིས་འཇོག་ན་མཚོན་བྱ་ཚད་མ་དེའང་གཉིས་སུ་འགྱུར་དགོས་པའི་ཕྱིར། རྟགས་གྲུབ་སྟེ། མཚོན་བྱ་གཅིག་ལ་དོན་ལྡོག་གཉིས་མེད་པའི་ཕྱིར་རོ། །རྒྱན་མཁན་པོའི་བཞེད་པའང་མི་འཐད་དེ། ཚད་མ་སྤྱིའི་མཚན་ཉིད་གང་ཡིན་དྲིས་པ་ན། འདི་ཐ་སྙད་པའི་ཚད་མའི་མཚན་ཉིད་ཡིན་ལ། འདི་དོན་དམ་པའི་ཚད་མའི་མཚན་ཉིད་ཡིན་ནོ་ཞེས་སོ་སོར་ཕྱེ་ནས་བརྗོད་པས་མ་འབྲེལ་བའི་ཕྱིར། ཤེས་བྱ་ཆོས་ཅན། ཚད་མ་སྤྱིའི་མཚན་ཉིད་གཅིག་མི་སྲིད་པར་ཐལ། མི་བསླུ་བའི་ཤེས་པ་དེ་ཐ་སྙད་པའི་ཚད་མའི་མཚན་ཉིད་དང་། མ་ཤེས་པའི་དོན་གསལ་བར་བྱེད་པའི་ཤེས་པ་དེ་དོན་དམ་པའི་ཚད་མའི་མཚན་ཉིད་དེ། མཚན་མཚོན་གཉིས་ཡིན་པའི་ཕྱིར། འདོད་ན། མཚོན་བྱ་ཚད་མ་གཅིག་མི་འཐད་པར་ཐལ་ལོ། །སློབ་དཔོན་ཆོས་མཆོག་ཚད་མའི་མཚན་ཉིད་སྟོན་པའི་ཚིག་ལ་མ་ཁྱབ་པ་གཅོད་ཚུལ་གཞན་ནས་ཁ་བསྐང་ངོ་ཞེས་གསུངས་པ་འདིའང་མི་འཐད་དེ། མཚན་ཉིད་དུ་བཞག་པའི་ཚིག་ལ་མ་ཁྱབ་པ་གཅོད་པའི་ནུས་པ་མེད་ན་གཞན་ནས་ཁ་བསྐང་བས་ཚིག་སྔ་མ་སྐྱོན་ཅན་དུ་གྱུར་པ་བཟློག་མི་ནུས་པའི་ཕྱིར་རོ། །བདེན་པའི་དོན་རྟོགས་ཚད་མའི་བྱེད་པ་ཡིན་གྱི་མཚན་ཉིད་མ་ཡིན་ནོ་ཞེས་གཉིས་སུ་འབྱེད་པ་གཞུང་གི་དགོངས་པ་མ་ཡིན་པས་མི་འཐད་དོ། །ཤེས་བྱ་ཆོས་ཅན། བྲམ་ཟའི་རྗེས་འབྲང་རྣམས་བདེན་པའི་དོན་རྟོགས་ཆོས་གསུམ་ལྡན་ཚད་མའི་མཚན་ཉིད་དུ་འདོད་པ་མི་འཐད་པར་ཐལ། དེ་ལྟར་འདོད་པ་ལ་མི་དགོས་མ་ཁྱབ་མི་སྲིད་པའི་སྐྱོན་གསུམ་ཡོད་པའི་ཕྱིར། དེ་ཡང་ཡུལ་གྱི་ཁྱད་པར་སྔར་མ་རྟོགས་པ་ལ་རྣམ་བཅད་མེད་པས་མི་དགོས་ཏེ། འཛིན་སྟངས་དོན་ལ་མི་འཁྲུལ་ན་རྟོགས་ཟིན་ལ་འཇུག་པ་མི་སྲིད་པའི་ཕྱིར། ངོ་བོའི་ཁྱད་པར་སྒྲོ་འདོགས་གཅོད་པས་མངོན་སུམ་ལ་མ་ཁྱབ་ཏེ། མངོན་སུམ་རྟོག་བྲལ་ཡིན་པས་སྒྲོ་འདོགས་གཅོད་པ་མེད་པའི་ཕྱིར་རོ། །དོན་བདེན་པ་གོ་བ་དོན་ཇི་ལྟར་ཡིན་པ་ལྟར་འཛིན་པ་ལ་བྱེད་ན། མི་སྲིད་དེ། མངོན་སུམ་གྱིས་ཀྱང་དོན་དང་འདྲ་བ་མཐོང་བ་ལ་མཐོང་བར་འཇོག་གི་དོན་དངོས་མཐོང་བ་མེད་པའི་ཕྱིར། གཉིས་པ་རང་ལུགས་བཞག་པ་ནི་སློབ་དཔོན་ཕྱོགས་གླང་གིས་གཞུང་གི་ཆ་འགའ་ཞིག་ཏུ་མི་བསླུ་བའི་ཤེས་པ་དང་། འགའ་ཞིག་ཏུ་མ་ཤེས་པའི་དོན་གསལ་བྱེད་ཀྱི་ཤེས་པ་གསུངས་ལ། དཔལ་ལྡན་ཆོས་གྲགས་ཀྱིས་དེ་གཉིས་དགོངས་པ་གཅིག་ཏུ་མཛད་ནས་བློ་དེ་དོན་རང་མཚན་ལ་མི་བསླུ་བའི་ནུས་པ་ཉིད་ལ་བཞེད་དོ། །ཤེས་བྱ་ཆོས་ཅན། ཐ་སྙད་པ་དང་དོན་དམ་པའི་ཚད་མ་གཉིས་ཀ་ལ་ཡང་མི་བསླུ་བ་དང་མ་ཤེས་དོན་གསལ་གཉིས་པོ་འཇུག་སྟེ། དེ་གཉིས་ཀའང་འཇུག་ཡུལ་ལ་མི་བསླུ་བའི་ཕྱིར་དང་། སྔར་མ་རྟོགས་པའི་དོན་ལ་འཇལ་བྱེད་དུ་འཇུག་པའི་ཕྱིར་རོ། །མི་བསླུ་བ་དེ་ཡང་ལས་དང་བྱེད་པ་པོ་དང་བྱ་བ་གསུམ་གྱི་བདག་ཉིད་ཅན་ཡིན་པས་མི་བསླུའོ། །བྱེད་པ་པོ་གང་མི་བསླུ་ན། ཤེས་པ་མ་འཁྲུལ་བ་དོན་ཇི་ལྟར་གནས་པ་ལྟར་ཡོད་པ་ལ་ཡོད་པར་ཤེས། མེད་པ་ལ་མེད་པར་ཤེས་པ་དེ་མི་བསླུ། ལས་གང་ལ་མི་བསླུ་ན་ཤེས་བྱ་ལ་དོན་རང་མཚན་དུ་ཡོད་ན་དོན་བྱེད་ནུས་པར་མི་བསླུ། རང་མཚན་དུ་མེད་ན་དོན་བྱེད་མི་ནུས་ཉིད་མི་བསླུའོ། །བྱ་བ་ཇི་ལྟར་མི་བསླུ་ན། དོན་རང་མཚན་ལ་ཞུགས་ན་རང་མཚན་ཐོབ་པ་ལ་མི་བསླུ། རང་མཚན་མེད་པས་དེ་ལ་མི་འཇུག་ན། ལྡོག་པ་པོ་མེད་པ་ཉིད་ལ་མི་བསླུ་བའོ། །མདོར་ན་ཡུལ་ཇི་ལྟར་གནས་པ་ལྟར་རྟོགས་པའམ་ཐོབ་པར་བྱེད་པ་ནི་ཡུལ་ཅན་གྱི་མི་བསླུ་བ་ཡིན་ལ། ཡུལ་རང་མཚན་ཇི་ལྟར་གནས་པ་ལྟར་དོན་བྱེད་ནུས་པ་ནི་ཡུལ་གྱི་མི་བསླུ་བ་ཡིན་ཏེ། དེ་སྐད་དུ། ཚད་མ་བསླུ་མེད་ཅན་ཤེས་པ། །དོན་བྱེད་ནུས་པར་གནས་པ་ནི། །མི་བསླུ། ཞེས་དང་། དེའི་འགྲེལ་པར་ལྷས། མི་བསླུ་བ་དེ་ཡང་དོན་ཡོངས་སུ་བཅད་ནས་འཇུག་པ་དོན་གྱི་རང་གི་ནུས་པས་ཇི་ལྟར་འདོད་པའི་དོན་དེ་ལྟ་བུའི་ངོ་བོའི་མི་བསླུ་བ་ནི་ཡུལ་གྱི་ཆོས་སོ། །དེའི་དེ་ལྟ་བུར་གྱུར་པ་རྟོགས་པ་ན་ཤེས་པའི་མི་བསླུ་བ་ནི་ཡུལ་ཅན་གྱི་ཆོས་སོ། །དེ་གང་ལ་ཡོད་པ་དེ་ནི་བསླུ་བ་མེད་པ་ཅན་གྱི་ཤེས་པའོ། །ཞེས་གསུངས་པའི་ཕྱིར་རོ། །མདོར་ན་རང་གི་གཞལ་བྱ་རང་མཚན་ལ་གསར་དུ་མི་བསླུ་བའི་ཤེས་པ་ཉིད་ཚད་མའི་མཚན་ཉིད་ཡིན་ནོ། །གསུམ་པ་རྩོད་པ་སྤང་བ་ནི། འོ་ན་དགག་རྟགས་ལ་བརྟེན་པའི་རྗེས་དཔག་གི་འཇུག་ཡུལ་རང་མཚན་མེད་ན། ཚད་མ་མིན་པར་འགྱུར་ལ། ཡོད་ན་གང་ཡིན་ཅེ་ན། ལྟར་རུང་བུམ་པ་དམིགས་རུང་མ་དམིགས་པའི་རྟགས་ལས། ལྟར་རུང་བུམ་པས་དག་པའི་ས་ཕྱོགས་སུ། ལྟར་རུང་བུམ་པ་མེད་ངེས་ཀྱི་ཐ་སྙད་བྱ་རུང་དུ་འཇལ་བའི་རྗེས་དཔག་གི་འཇུག་ཡུལ་ནི། ལྟར་རུང་བུམ་པས་དབེན་པའི་ས་ཕྱོགས་རང་མཚན་པ་ཡིན་ནོ། །དེ་བཞིན་དུ་དུ་བས་དབེན་པའི་སྔོ་ཕྱུར་བ་དང་ལྡན་པའི་མཚན་མོ་རང་མཚན་དང་། ཤིང་ཤ་པས་དབེན་པའི་བྲག་རྫོང་རང་མཚན་སོགས་རིགས་འགྲེའོ། །དོན་བྱེད་ནུས་སྟོང་གི་རྟགས་ལས་འདུ་མ་བྱས་ཀྱི་ནམ་མཁའ་དངོས་མེད་དུ་འཇལ་བའི་རྗེས་དཔག་གི་འཇུག་ཡུལ་ནི་ཁོ་རང་ལ་སྣང་བའི་འདུས་མ་བྱས་ནམ་མཁའ་དངོས་མེད་ཀྱི་གཟུང་རྣམ་དེ་ཡིན་ཏེ། རང་གིས་མཚན་ཉིད་མི་ཤེས་པ། །ཤེས་པ་གང་ཡིན་ཞེས་དགོངས་ཕྱིར། །རང་གི་མཚན་ཉིད་དཔྱད་ཕྱིར་རོ། །ཞེས་དང་། དེའི་འགྲེལ་བར་ལྷས། གལ་ཏེ་དོན་བྱེད་པར་ནུས་པ་མེད་པའི་ཡུལ་ཅན་གྱི་རྗེས་སུ་དཔག་པ་ནི་ཚད་མ་ཉིད་མ་ཡིན་པར་ཐལ་བར་འགྱུར་རོ་ཞེ་ན། འདི་ལ་ཡང་རང་གི་མཚན་ཉིད་མ་རྟོགས་པ་ལ་མི་ཤེས་པའི་ཡུལ་ཅན་ཉིད་ཡོད་པའི་ཕྱིར་རོ། །རང་གི་མཚན་ཉིད་ཁོ་ན་མེད་པ་ཉིད་དུ་བཏགས་པའི་ཕྱིར་རོ། །བུམ་པ་ལ་སོགས་པ་དོན་གྱི་བྱ་བ་བྱེད་པ་དགག་པར་བྱ་བ་མེད་པ་ཉིད་དུ་རྟོགས་པའི་ཕྱིར་རམ། ཕྱོགས་ལ་སོགས་པ་དེས་དབེན་པའི་ཡུལ་དེ་ལྟར་དེས་དབེན་པའི་ངོ་བོར་ཤེས་པའི་ཕྱིར། དོན་དམ་པར་མི་དམིགས་པ་ཡང་རང་གི་མཚན་ཉིད་ཀྱི་རྟེན་ཅན་ཡིན་ནོ། །གང་དུ་ནམ་མཁའ་ལ་སོགས་པ་རྣམ་པར་གཅོད་པ་ན། ཕྱི་རོལ་གྱི་དངོས་པོ་རྟེན་མེད་པ་དེ་ལ་ཡང་ནམ་མཁའི་རྒྱུས་སྟོང་པ་དེའི་རྣམ་པར་རྟོག་པའི་བློ་ཉིད་རྟེན་ཡིན་པ་དེ་ལྟར་ན་ཐམས་ཅད་དངོས་པོ་ལ་རེག་པ་ཡིན་ནོ་ཞེས་གསུངས་པའི་ཕྱིར་རོ། །འོ་ན་རང་འགྲེལ་ལས། རྗེས་སུ་དཔག་པར་བྱ་བ་ཤེས་པ་འདི་གཉིས་ནི་དངོས་པོ་ལས་མ་སྐྱེས་པའི་ཕྱིར། དེ་སྣང་བ་ཉིད་མ་ཡིན་ཡང་དེ་ལས་སྐྱེས་པའི་ཕྱིར་དེར་འཁྲུལ་པ་མེད་པ་དག་ཡིན་ཏེ། དེས་ན་ཚད་མ་ཡིན་ཏེ། མངོན་སུམ་བཞིན་ནོ། །མངོན་སུམ་གྱི་ཚད་མ་ཉིད་ཀྱང་དོན་འཁྲུལ་པ་མེད་པ་ཁོ་ན་ཡིན་ཏེ། དེ་མེད་པར་འབྱུང་བ་ནི་དེར་འཁྲུལ་བའི་ཕྱིར་རོ། །ཞེས་གསུངས་པས་གཟུང་རྣམ་ལ་མ་འཁྲུལ་བར་ཐལ། དེ་འཇུག་ཡུལ་ཡིན་པའི་ཕྱིར། འདོད་ན། དེ་ལ་འཁྲུལ་པར་ཐལ། དེ་ཕྱི་རོལ་གྱི་དོན་མ་ཡིན་པ་ལ་དེར་ཞེན་པའི་ཕྱིར་ཏེ། ཇི་བཞིན་མངོན་ཞེན་མིན་པའི་ཕྱིར། །གཉིས་པ་འཁྲུལ་པ་ཡིན་པར་བཞེད། །ཅེས་གསུངས་པའི་ཕྱིར་ཟེར་ན། སྔ་མ་ལ་ཁྱབ་པ་མེད་དེ། དེ་ལ་དོན་དུ་ཞེན་ནས་ཞུགས་པས་དོན་ཐོབ་པའི་ཆ་ནས་དེ་ལ་འཁྲུལ་པ་མེད་པར་བརྗོད་ཀྱི། དེས་མ་འཁྲུལ་བའི་གོ་མི་ཆོད། དོན་ཐོབ་པ་ཡང་དོན་དེ་ཡོད་ན་ཡོད་པར་ཤེས། མེད་ན་མེད་པར་ཤེས་པ་ཡིན་ནོ། །ཡང་ཁ་ཅིག་ན་རེ། ཚད་མ་ཡིན་ན་རང་མཚན་ལ་མི་བསླུ་བ་ཡིན་ལ། དེ་འདུས་མ་བྱས་ནམ་མཁའ་དངོས་མེད་དུ་འཇལ་བའི་ཚད་མ་ལ་མ་ཁྱབ་ཅིང་ཉེ་བར་བསླད་པ་དུང་གི་ཁ་དོག་སེར་འཛིན་གྱི་དབང་ཤེས་དང་། ལྗོན་ཤིང་འགྲོར་སྣང་ལ་ཁྱབ་ཆེས་ཏེ། དེ་གཉིས་ཀྱང་དུང་གི་ཁ་དོག་དཀར་པོ་དང་། ལྗོན་ཤིང་སྡོད་པ་ལ་མི་བསླུ་བས་དེ་གཉིས་ཀྱང་ཚད་མར་འགྱུར་རོ་ཞེ་ན། འདུས་མ་བྱས་ནམ་མཁའ་དངོས་མེད་དུ་འཇལ་བའི་རྗེས་དཔག་ཆོས་ཅན། མི་བསླུ་བར་འཐད་དེ། འདུས་མ་བྱས་ནམ་མཁའ་དེ་རང་མཚན་དུ་ཡོད་མེད་དཔྱད་ནས་དངོས་མེད་དུ་རྟོགས་པའི་ཕྱིར། ཉེ་བར་བསླད་པ་དུང་གི་ཁ་དོག་སེར་འཛིན་གྱི་དབང་ཤེས་ཆོས་ཅན། རང་མཚན་ལ་མི་བསླུ་བའི་ནུས་པ་མེད་དེ། རྟོག་མེད་གང་ཞིག དེ་མ་ཡིན་ལ་དེར་སྣང་བའི་ཕྱིར། རྣམ་ངེས་ལས། ཉེ་བར་བསླད་པ་བསླུ་བའི་ཕྱིར། །མངོན་སུམ་ལྟར་སྣང་། ཞེས་བཤད་དོ། །གཉིས་པ་དེས་སྒྲོ་འདོགས་གཅོད་པའི་ཚུལ་ལ་གཉིས་ལས། དང་པོ་ཇི་ལྟར་སེལ་བ་ནི། ཀུན་ཏུ་ཐ་སྙད་པའི་ཚད་མའི་སྟོབས་ཀྱི་འཇུག་ལྡོག་བྱེད་པ་ན། ངེས་ཤེས་འདྲེན་དགོས་ཏེ། ངེས་ཤེས་མ་དྲངས་ན་འཇུག་ལྡོག་བྱེད་མི་ནུས་པའི་ཕྱིར། དེ་སྐད་དུ། ཡོད་མེད་ངེས་པའི་འབྲས་ཅན་མིན། །ཕྱིར་ན་ཚད་མ་ཉིད་མི་འགྱུར། །ཞེས་གསུངས་པའི་ཕྱིར། དེ་ལ་ངེས་པའི་མཚན་ཉིད་ཐེ་ཚོམ་ཆོད་པ། དབྱེ་ན་མི་བསླུ་བའི་དོན་ལ་ཐེ་ཚོམ་ཆོད་པ་ཡང་དག་པའི་ངེས་པ་དང་། བསླུ་བའི་དོན་ལ་ཐེ་ཚོམ་ཆོད་པ་ལོག་ཤེས་ཀྱི་ངེས་པའོ། །འདི་ཚད་མ་སྐྱེས་པ་ན་འཇིག་པས་ངེས་པ་བཏགས་པ་བ་ཡིན་པའི་ཕྱིར་འདིར་བཤད་པར་བྱ་བ་མ་ཡིན་ནོ། །ཡང་དག་པའི་ངེས་པའི་འགལ་ཟླ་སྒྲོ་འདོགས་ཡིན་ལ། དེའི་མཚན་ཉིད་གནས་ལུགས་ལས་མཐའ་གཞན་དུ་རྟོག་པའི་བློ། དབྱེ་ན་རྟོག་པ་ལོག་ཤེས་དང་། ཐེ་ཚོམ་གཉིས། རྟོག་མེད་ལོག་ཤེས་ནི། ངེས་པའི་བསལ་བྱ་སྒྲོ་འདོགས་མ་ཡིན་ཏེ། ངེས་ཤེས་རྟོག་པ་ཡིན་པས་བསལ་མི་ནུས་པའི་ཕྱིར་རོ། །ཁ་ཅིག་ན་རེ། ཡང་དག་པའི་ངེས་པ་ཡིན་ན་སྒྲོ་འདོགས་སེལ་བས་མ་ཁྱབ་ཏེ། གློ་བུར་བའི་རྗེས་དཔག་ལའི་མེ་མཐོང་བའི་ཚེ་སྔར་མ་རྟོགས་པ་རྟོགས་པ་ཡིན་གྱི་སྒྲོ་འདོགས་གཉིས་པོ་མ་བཅད་པའི་ཕྱིར་ལོ། །དུ་བ་གློ་བུར་དུ་མཐོང་བའི་རྟགས་ལས་ལ་ལ་མེ་རྟོགས་པའི་རྗེས་དཔག་ཆོས་ཅན། སེལ་པས་འཇུག་པ་ཡིན་ཏེ། རང་ཡུལ་ལ་འཇུག་པ་གང་ཞིག སྣང་བས་མི་འཇུག་པས་སོ། །འོ་ན་དེས་སྒྲོ་འདོགས་གང་བཅད་ཅེ་ན། དེ་ལྟ་བུའི་རྗེས་དཔག་དེའི་ཡུལ་ས་ཕྱོགས་དེ་མེ་མེད་ཀྱི་ས་ཕྱོགས་གཞན་དང་མཚུངས་པར་འཛིན་པའི་བློ་ཆོས་ཅན། ལོག་ཤེས་ཡིན་ཏེ། དེ་མ་ཡིན་ལ་དེར་འཛིན་པའི་བློ་ཡིན་པའི་ཕྱིར། སྒྲོ་འདོགས་དེ་བཅད་དོ། །ཡང་དག་པའི་ངེས་པས་སྒྲོ་འདོགས་སེལ་བའི་ཚུལ་ཡང་། སྒྲོ་འདོགས་ཀྱི་ས་བོན་མེད་པར་བྱེད་པའི་ནུས་པ་བྱིས་པའི་ངེས་པ་ལ་མེད་ལ། མངོན་དུ་རྒྱུ་གཞན་ལ་ཡིད་གཏད་པས་ཀྱང་ལྡོག་པས་དེ་སེལ་བ་ལ་ངེས་པ་མི་དགོས། འོན་ཀྱང་ཡང་དག་པའི་ངེས་པ་དེའི་བྱེད་པ་མ་ཉམས་པ་དེ་སྲིད་དུ་དེ་མིན་དུ་འཛིན་པའི་སྒྲོ་འདོགས་མི་སྐྱེ་བ་ཙམ་ཡིན་ནོ། །གཉིས་པ་རྩོད་པ་སྤང་བ་ནི། ཡང་དག་པའི་ངེས་པ་དང་སྒྲོ་འདོགས་གཉིས་ཡུལ་དང་ངོ་བོ་དང་དུས་གསུམ་ལ་གཅིག་དང་ཐ་དད་བརྟག་པའི་རྩོད་པ་གསུམ་གྱིས་འདིར་མི་གནོད་དེ། རྒྱུ་མཚན་འདི་ལྟར། ངེས་པ་དང་སྒྲོ་འདོགས་གཉིས་ཡུལ་གཅིག་གམ་ཐ་དད། མི་གཅིག་ན་བསལ་བྱ་སེལ་བྱེད་དུ་མི་འཐད་དེ། ཕྱིའི་སྣང་བ་དང་ནང་གི་མུན་པ་བཞིན། གཅིག་ན། ཡུལ་བདེན་ན་སྒྲོ་འདོགས་མ་འཁྲུལ་བར་འགྱུར་ཏེ། ཡུལ་བདེན་པར་གྲུབ་པའི་ཕྱིར། ཚད་མ་བཞིན། ཡུལ་མ་གྲུབ་ན་སེལ་བྱེད་ཚད་མར་མི་འགྱུར་ཏེ། གཞལ་བྱ་མ་གྲུབ་པའི་ཕྱིར། སྒྲོ་འདོགས་བཞིན་ཞེས་རྩོད་ན། ལན་ནི་འདིར་མི་གནོད་དེ། སེལ་བྱེད་དང་བསལ་བྱར་འགྱུར་བའི་ཡང་དག་པའི་ངེས་ཤེས་དང་སྒྲོ་འདོགས་ཆོས་ཅན། སེལ་བྱེད་དང་བསལ་བྱར་འཐད་དེ། ཞེན་ཡུལ་གཅིག་ལ་ཞེན་སྟངས་དོན་དང་མཐུན་མི་མཐུན་ཐ་དད་པའི་ཕྱིར། དེ་ཡང་ཡང་དག་པའི་ངེས་ཤེས་ཀྱི་ཞེན་སྟངས་དོན་དང་མཐུན་ལ། སྒྲོ་འདོགས་ཀྱི་ཞེན་སྟངས་དོན་དང་མི་མཐུན་པའི་ཕྱིར་རོ། །ཞེན་ཡུལ་ཐ་དད་ན་བསལ་བྱ་སེལ་བྱེད་དུ་མི་འཐད་དེ། སྒྲ་མི་རྟག་པར་ངེས་པ་དང་སྔོན་པོ་སྔོ་མ་ཡིན་དུ་སྒྲོ་འདོགས་པ་བཞིན་ནོ། །ཡང་ངེས་ཤེས་དང་སྒྲོ་འདོགས་གཉིས་ངོ་བོ་གཅིག་གམ་མི་གཅིག གཅིག་ན་བསལ་བྱ་སེལ་བྱེད་དུ་མི་འཐད་དེ། རལ་གྲིའི་སོ་རང་གིས་རང་མི་གཅོད་པ་བཞིན་ནོ། །མི་གཅིག་ན་བསལ་བྱ་སེལ་བྱེད་དུ་མི་འཐད་དེ། སངས་རྒྱས་ཀྱི་ཡེ་ཤེས་ཀྱི་སེམས་ཅན་གྱི་མི་ཤེས་པ་མི་སེལ་བ་བཞིན་ནོ་ཞེ་ན། དེ་ལྟ་བུའི་རྩོད་པས་འདིར་མི་གནོད་དེ། སེལ་བྱེད་དང་བསལ་བྱར་འགྱུར་བའི་ངེས་ཤེས་དང་སྒྲོ་འདོགས་གཉིས་ཤེས་རྒྱུད་གཅིག་ལ་ལྡོག་པ་ཐ་དད་པ་ཡིན་པའི་ཕྱིར་རོ། །ཡང་དུས་གཅིག་གམ་ཐ་དད། གཅིག་ན་རྟོག་གཉིས་ཅིག་ཆར་འཇུག་པར་འགྱུར་ལ། ཐ་དད་ན། བསལ་བྱ་སེལ་བྱེད་དུ་མི་འགྱུར་ཏེ། མ་ཚོགས་པའི་ཕྱིར། ཉིན་མོའི་འོད་ཟེར་དང་མཚན་མོའི་མུན་པ་བཞིན་ནོ་ཞེས་རྩོད་ན། འདིར་མི་གནོད་དེ། དེ་གཉིས་དུས་མི་གཅིག་ཀྱང་བསལ་བྱ་སེལ་བྱེད་དུ་མི་འགལ་ཏེ། དེ་གཉིས་ཕྲད་ནས་སེལ་བ་མེད་ཀྱང་བློའི་རྒྱུན་གཅིག་ལ་དང་པོ་སྒྲོ་འདོགས་སྐྱེ་ནས་ཕྱིས་ཚད་མའི་སྟོབས་ལས་བྱུང་བའི་ངེས་ཤེས་སྐྱེས་པས་སྒྲོ་འདོགས་ཀྱི་རྒྱུན་སྐྱེ་མ་ནུས་པ་ལ་ངེས་ཤེས་ཀྱིས་སྒྲོ་འདོགས་བསལ་ཞེས་ཐ་སྙད་འདོགས་པའི་ཕྱིར་རོ། །དེ་བཞིན་དུ་སྤང་གཉེན་ལ་སོགས་རྒྱུན་གཅིག་ལ་གནོད་བྱ་གནོད་བྱེད་ཐ་དད་སྔ་ཕྱིའི་རྣམ་གཞག་ཕལ་ཆེར་འདི་བཞིན་ཡིན་ནོ། །གསུམ་པ་མཚན་ཉིད་ཀྱིས་མཚོན་པའི་དོན་གཏན་ལ་དབབ་པ་ལ། མཚོན་བྱའི་རབ་དབྱེ། མཚན་གཞི་ལ་ལོག་རྟོག་དགག མཚན་གཞི་ལ་མཚན་ཉིད་ངེས་པར་བྱེད་པའི་ཚད་མ། དེས་དགག་སྒྲུབ་ཇི་ལྟར་བྱེད་པའི་ཚུལ་དང་བཞི། དང་པོ་ལ་དབྱེ་གཞི། དབྱེ་བའི་དོན། གྲངས་ངེས། སྒྲ་དོན་དང་བཞི། དང་པོ་ནི་བོད་ཁ་ཅིག་ཡང་དག་པའི་ཤེས་པ་ཙམ་ཚད་མའི་དབྱེ་གཞི་མ་ཡིན་ཏེ། བཅད་ཤེས་དང་ཡིད་དཔྱོད་ཚད་མ་མ་ཡིན་ཡང་ཡང་དག་པའི་ཤེས་པ་ཡིན་ཟེར་བ་ནི་དངོས་པོ་སྟོབས་ཞུགས་དང་གཞུང་གི་དགོངས་པ་མ་ཤེས་པར་ཟད་དེ། བཅད་ཤེས་དང་ཡིད་དཔྱོད་ཡང་དག་པའི་ཤེས་པ་ཡིན་པ་སྔར་བཀག་ཟིན་ཏོ། །སློབ་དཔོན་ཆོས་མཆོག་གིས་ཡང་དག་པའི་ཤེས་པ་ལ་དོན་བྱེད་པར་སྣང་བ་མེས་བཙོ་བསྲེག་བྱེད་བཞིན་པ་ལྟ་བུ། སྐྱེས་བུ་དོན་གྲུབ་ཀྱི་དངོས་རྒྱུར་གྱུར་པ་དང་། དོན་བྱེད་པ་ལ་རབ་ཏུ་འཇུག་པ་མེ་ཆུ་སོགས་རྒྱུ་རྐྱང་པ་སྣང་བ། སྐྱེས་བུ་དོན་གྲུབ་ཀྱི་བརྒྱུད་པའི་རྒྱུར་གྱུར་པ་གཉིས་ལས། དང་པོ་ནི་མི་བསླུ་བར་དེ་ཉིད་ཀྱིས་ངེས་ཟིན་པས་བསྟན་བཅོས་སུ་དཔྱད་བྱ་མ་ཡིན་ལ། དེས་ན་དོན་བྱེད་པ་ལ་རབ་ཏུ་འཇུག་པའི་ཡང་དག་པའི་ཤེས་པ་དབྱེ་གཞི་ཡིན་ནོ་ཞེས་ཕྱེ་ནས་འཆད་པ་འཁྲུལ་ཏེ། སྤྱི་དབྱེ་གཞིར་མི་རུང་བར་བྱེ་བྲག་ཕྱེ་ནས་དབྱེ་གཞིར་འཇོག་དགོས་ན་མངོན་སུམ་ལ་སོགས་པ་དབྱེ་བ་ཐམས་ཅད་ལའང་དེ་ལྟར་དགོས་པས་ཧ་ཅང་ཐལ་བའི་ཕྱིར་རོ། །ཚད་མ་མ་ཡིན་ན་ཡང་དག་པའི་ཤེས་པ་མ་ཡིན་པ་དེས་ན་ཡང་དག་པའི་ཤེས་པ་དང་ཚད་མ་གཉིས་རྣམ་གྲངས་པ་ཡིན་པའི་ཕྱིར་ཡང་དག་པའི་ཤེས་པ་ཉིད་དབྱེ་གཞིར་འཐད་དོ། །དེ་སྐད་དུ་རྣམ་ངེས་ལས། ཡང་དག་པའི་ཤེས་པ་དེ་ནི་རྣམ་པ་གཉིས་ཏེ། མངོན་སུམ་དང་ནི་རྗེས་སུ་དཔག་ཅེས་བྱའོ་ཞེས་གསུངས་པའི་ཕྱིར་རོ། །གཉིས་པ་ནི་དབྱེ་ན་མངོན་སུམ་དང་རྗེས་དཔག་གཉིས། དེ་གཉིས་བུམ་སྣམ་ལྟར་དངོས་པོ་ཐ་དད་ཡིན་ནམ། དངོས་པོ་དང་དངོས་མེད་ལྟར་གཅིག་པ་བཀག་པའམ། བྱས་མི་རྟག་ལྟར་ངོ་བོ་གཅིག་ལ་ལྡོག་པ་ཐ་དད་ཡིན་ནམ། ཟླ་བ་དང་བསིལ་ཟེར་བྱེད་ལྟར་དོན་གཅིག་མིང་གི་རྣམ་གྲངས་ཡིན་ཞེས་བརྟག་པར་བྱའོ། །དེ་ལ་ཁ་ཆེ་ཛྙ་ན་ཤྲཱི་མངོན་སུམ་མྱོང་བའི་བློའི་ཆ། རྗེས་དཔག་རྟོག་པ་དྲི་མའི་ཆ་ཡིན་པས་གཟུང་ཡུལ་དངོས་པོར་མེད་པའི་ཕྱིར་དེ་འཛིན་རྗེས་དཔག་ཀྱང་དངོས་མེད་ཡིན་པས། གཅིག་པ་བཀག་པའི་ཐ་དད་ཡིན་ཟེར་བ་མི་འཐད་དེ། ཚད་མ་མངོན་སུམ་དང་རྗེས་དཔག་ཆོས་ཅན། གཅིག་པ་བཀག་པའི་ཐ་དད་མིན་ཏེ། དངོས་པོ་ཡིན་པའི་ཕྱིར། ཆོས་ཅན། ཡུལ་གཅིག་ལ་ལྟོས་ནས་གཅིག་མིན་ཏེ། ཡུལ་གཅིག་མ་ཡིན་པའི་ཕྱིར། རྗེས་དཔག་ཆོས་ཅན། ཡུལ་ཐ་དད་ལ་ལྟོས་ནས་མངོན་སུམ་དང་རྫས་ཐ་དད་མིན་ཏེ། ཤེས་པ་མ་ཡིན་པར་ཐལ་བའི་སྐྱོན་ཡོད་པའི་ཕྱིར། རྒྱུ་མཚན་དེས་ན་རྗེས་དཔག་ནི་བློ་རང་གི་ངོ་བོ་ལ་ལྟོས་ནས་མངོན་སུམ་དང་རྫས་གཅིག་ལ། ཡུལ་ལ་ལྟོས་ནས་མངོན་སུམ་དང་ཐ་དད་ཡིན་ཏེ། རྗེས་དཔག་དེ་སྒྲ་དོན་གྱི་དངོས་ཀྱི་ཡུལ་ཅན་ཡིན་པའི་ཕྱིར། གལ་ཏེ་ཡུལ་ལ་ལྟོས་ནས་ཐ་དད་ཡིན་ན། རྗེས་དཔག་ཡུལ་ལ་ལྟོས་ནས་ཤེས་པ་མ་ཡིན་པར་ཐལ། དེ་ལ་ལྟོས་ནས་རང་རིག་མ་ཡིན་པའི་ཕྱིར། ཡང་ཡུལ་ཅན་ལ་ལྟོས་ནས་རང་རིག་དང་རྫས་གཅིག་པས་མངོན་སུམ་དང་རྫས་གཅིག་ཡིན་ན། དབང་མངོན་དང་རྫས་ཐ་དད་པས་མངོན་སུམ་དང་ཡང་རྫས་ཐ་དད་ཡིན་པར་ཐལ་ལོ་ཞེ་ན། རྗེས་དཔག་ཡུལ་གྱི་ལྡོག་པ་མ་ཡིན་གྱི་ཡུལ་རྟོགས་པའི་བློ་ཡིན་པས་སྐྱོན་དང་པོ་ལས་གྲོལ་ལ། མངོན་སུམ་གྱི་བྱེ་བྲག་རང་རིག་དང་རྫས་གཅིག་ཡིན་པའི་ཕྱིར་སྐྱོན་གཉིས་པ་ལས་གྲོལ་ལོ། །གསུམ་པ་ནི་ཚད་མ་ཆོས་ཅན། ཁྱོད་མངོན་རྗེས་གཉིས་སུ་ངེས་ཏེ། ཁྱོད་ཀྱི་གཞལ་བྱ་དེ་རང་སྤྱི་གཉིས་སུ་ངེས་པའི་ཕྱིར། རྗེས་དཔག་ཀྱང་ཚད་མའི་མཚན་ཉིད་དང་ལྡན་པས་གཉིས་སུ་ངེས་པ་དེ་ལས་གྲངས་གཞན་ཚད་མ་མངོན་སུམ་གཅིག་ཏུ་ངེས་པ་བཀག་ལ། ཤེས་བྱ་ཆོས་ཅན། ཚད་མ་གསུམ་དང་བཞི་དང་ལྔ་ལ་སོགས་པ་འདོད་པ་དེ་དག་ཀྱང་མངོན་རྗེས་ལས་གཞན་མེད་དེ། མྱོང་བ་དང་རྟགས་ལས་མ་གཏོགས་པ་རྟོགས་ཚུལ་གསུམ་པ་མེད་པའི་ཕྱིར། ཐེ་ཚོམ་བཞིན་ཞེས་པ་ནི། ཚད་མ་ལ་གྲངས་གཞན་འགོག་པའི་རིགས་པའོ། །ཆོས་ཅན། སྒྲ་བྱུང་དང་ཉེར་འཇལ་ལ་སོགས་པ་གཞན་ཚད་མ་མིན་ཏེ། མངོན་སུམ་ཡང་མ་ཡིན། རྗེས་དཔག་ཀྱང་མ་ཡིན་པའི་ཕྱིར། ལོག་ཤེས་བཞིན་ཞེས་པ་ནི་གྲངས་གཞན་ལ་ཚད་མ་འགོག་པའི་རིགས་པ་སྟེ། རིགས་པ་འདི་གཉིས་ཀྱིས་ཚད་མ་གཞན་ཁེགས་སོ། །བཞི་པ་ནི། སྤྱིར་མིང་ལ་ཐམས་ཅད་མཁྱེན་པ་ལ་སོགས་པ་ཡི་གེ་སོ་སོར་བཤད་པ་ལས་ཐོབ་པ་བཤད་པའི་རྒྱུ་མཚན་ཅན་གྱི་མིང་དང་། ཤིང་ཞེས་པ་སོགས་འཇུག་པའི་རྒྱུ་མཚན་ཅན་གྱི་མིང་རྣམ་པ་གཉིས་སོ། །དེ་ལ་བཤད་འཇུག་འགལ་བའི་སྒྲ་བྱིའུ་ཏིལ་འཐུང་ངམ་བྱ་ལུག་རྫི་མོ་ཞེས་པའི་སྒྲ་ལྟ་བུའོ། །མི་འགལ་བའི་སྒྲ་ཐམས་ཅད་མཁྱེན་པ་ཞེས་པའི་སྒྲ་ལྟ་བུའོ། །འགལ་ཞིང་མི་འགལ་བ་ནི་མུ་གསུམ་པ་སྟེ། དཔེར་ན་མཚོ་སྐྱེས་ལྟ་བུ་སྟེ། འཇུག་པ་པདྨོ་ལ་འཇུག བཤད་ན་མཚོ་ལས་སྐྱེས་པའི་ཕྱིར་མཚོ་སྐྱེས་སོ། །དེ་ལ་མུ་གསུམ་སྟེ། མཚོ་ལས་སྐྱེས་པའི་པད་མོ་ལ་བཤད་འཇུག་གཉིས་ཀ་ཡོད་ལ། སྐམ་ལས་སྐྱེས་པའི་པད་མོ་ལ་འཇུག་པ་འབའ་ཞིག་ཡོད་ཅིང་། མཚོ་ལས་སྐྱེས་པའི་སྲོག་ཆགས་ལ་བཤད་པ་འབའ་ཞིག་ཡོད་པའོ། །འོ་ན་སྐམ་སའི་སྡོང་དུམ་ལ་བཤད་འཇུག་གཉིས་ཀ་མེད་པས་མུ་བཞི་པ་མ་ཡིན་ནམ་ཞེ་ན། སྤྱིར་དེ་ལ་བཤད་འཇུག་གཉིས་ཀ་ཡོད་པ། བཤད་པ་འབའ་ཞིག་ཡོད་པ། འཇུག་པ་འབའ་ཞིག་ཡོད་པ། གཉིས་ཀ་མེད་པའི་དབྱེ་བ་རྣམ་པ་བཞི་ཡོད་མོད། མཚོ་སྐྱེས་ཀྱི་མིང་ལ་མི་འཇུག་པས་མུ་བཞི་པར་མི་བགྲང་ངོ་། །བཤད་པ་དང་འཇུག་པའི་རྒྱུ་མཚན་ཅན་གྱི་མིང་དེ་དག་ལ་ལྷ་བྱིན་ཞེས་པ་ལ་སོགས་པ་རིགས་ལ་མི་ལྟོས་པ་མིག་གི་སྒྲ་དང་ཤིང་ཞེས་པ་ལ་སོགས་པ་རིགས་ལ་ལྟོས་པ་རིགས་ཀྱི་སྒྲ་གཉིས་སུ་མཁས་པ་རྣམས་ཀྱིས་ཕྱེའོ། །འདིར་མངོན་སུམ་གྱི་སྒྲ་ནི་པྲ་ཏེ་སོ་སོ། ཨཀྵ་ནི་དབང་པོ་ཡིན་པས་དེའང་སྒྲའི་མདོ་ལས། ཨི་ནི་ཨ་དང་ཡའོ། །ཞེས་ཟེར་བས་པྲ་ཏིའི་ཨི་ཨ་དང་ཡ་གཉིས་སུ་བསྒྱུར་ལ། ཨ་བརྗོད་པའི་དོན་ཏེ་ཞེས་པའི་ཚུལ་གྱིས་མི་མངོན་པར་བྱས་ལ། ཡ་ཏ་ལ་སྦྱར་བས་ཨཀྵའི་ཨ་ཏའི་སྲོག་ཏུ་བྱིན་པས་པྲཏྱཀྵ་ཞེས་བྱ་བ་ཡིན་ལ། དེ་ནི་དབང་རྟེན་ཞེས་བྱ་བར་འགྱུར་བས་བཤད་ན་དབང་པོ་ལ་བརྟེན་པ་ཞེས་བྱ་ལ། འཇུག་པ་ནི་དོན་རང་མཚན་འཛིན་པའི་ཤེས་པ་ཐམས་ཅད་ལ་འཇུག་གོ །དེ་ནི་མཚོ་སྐྱེས་ཀྱི་སྒྲ་ལྟར་མུ་གསུམ་པ་ཡིན་ཏེ། མངོན་སུམ་དང་པོ་གཉིས་ལ་གཉིས་ཀ་ཡོད་ཅིང་། ཕྱི་མ་གཉིས་ལ་འཇུག་པ་འབའ་ཞིག་ཡོད་ལ། དབང་ཤེས་འཁྲུལ་པ་ལ་བཤད་པ་འབའ་ཞིག་ཡོད་པའི་ཕྱིར་རོ། །རྗེས་དཔག་གི་སྒྲ་ནི། ཨ་ནུ་ནི་ཕྱི་ནས་སམ་རྗེས་སུ། མ་ཎ་ནི་འཇལ་བའམ་དཔག་པ་སྟེ། རྟགས་མཐོང་འབྲེལ་བ་དྲན་པའི་རྗེས་སུ་སྤྱིའི་ཚུལ་གྱིས་དཔག་པས་ན་རྗེས་དཔག་གོ །གཉིས་པ་ལ་གཉིས་ལས། མངོན་སུམ་ལ་ལོག་རྟོག་དགག་པ་ནི། རྒྱན་མཛད་པ་ཡུལ་ལ་འཁྲུལ་བ། ནོར་བུའི་འོད་ལ་ནོར་བུ་འཛིན་པའི་བློ། ཡུལ་གྱི་ཁྱད་པར་སྒོ་ཕུག་ལ་འཁྲུལ་ཡང་ནོར་བུ་ཙམ་ལ་མངོན་སུམ་ཚད་མར་འདོད། དུལ་བ་ལྷ་དུས་ལ་འཁྲུལ་པ་ནམ་གུང་ལ་ཉིན་ཕྱེད་དུ་འཁྲུལ་པའི་རྨི་ལམ་གྱི་ཤེས་པ་ཉིན་ཕྱེད་ཀྱི་བུ་ལ་མངོན་སུམ་ཚད་མར་འདོད། རྔོག་ལོ་ཙཱ་བ་རྣམ་པ་ལ་འཁྲུལ་པ་དུང་སེར་འཛིན་གྱི་ཤེས་པ་ཁ་དོག་ལ་འཁྲུལ་ཡང་དབྱིབས་ལ་མངོན་སུམ་ཚད་མ་དང་། ལྗོན་ཤིང་འགྲོར་སྣང་གི་ཤེས་པ་བརྟེན་པ་སྡོད་པའི་ཆ་ལ་འཁྲུལ་ཡང་རྟེན་ཁ་དོག་ལ་མངོན་སུམ་ཚད་མ་ཡིན་ནོ་ཟེར་བ་མི་འཐད་དེ། ནོར་བུའི་འོད་ལ་ནོར་བུ་འཛིན་པའི་བློ་ཆོས་ཅན། ནོར་བུ་ཙམ་ལ་མངོན་སུམ་མིན་པར་ཐལ། ནོར་བུ་རང་མཚན་སྣང་བ་མེད་པའི་ཕྱིར། དེས་གཞན་གསུམ་ལའང་རིགས་འགྲེའོ། །གཞན་ཡང་། དུང་གི་ཁ་དོག་སེར་འཛིན་གྱི་བློ་ཆོས་ཅན། ཁྱོད་ལ་དུང་གི་ཁ་དོག་སྣང་བར་ཐལ། དེ་དང་རྫས་གཅིག་པའི་དུང་གི་དབྱིབས་ལ་ཚད་མ་ཡིན་པའི་ཕྱིར། ལྗོན་ཤིང་འགྲོར་སྣང་གི་ཤེས་པ་ཆོས་ཅན། ཁྱོད་ལ་ལྗོན་ཤིང་སྡོད་པ་སྣང་བར་ཐལ། དེ་དང་རྫས་གཅིག་པའི་ལྗོན་ཤིང་གི་ཁ་དོག་ལ་མངོན་སུམ་ཚད་མ་ཡིན་པའི་ཕྱིར། ཡང་ནོར་བུའི་འོད་ལ་སོགས་པའི་རྟགས་ལས་ངེས་ན་རྗེས་དཔག་ཏུ་འགྱུར་བ་སྲིད་དོ། །རྒྱན་མཁན་པོ་དང་རྔོག་ལོ་ཙཱ་བ་དུང་གི་ཁ་དོག་འཛིན་པའི་མིག་ཤེས་ནི་དུང་གི་རེག་བྱ་འཇམ་པ་ལ་མངོན་སུམ་ཡིན་ནོ་ཞེས་སྨྲའོ། །འདི་མི་འཐད་དེ། སྐྱེ་བྱེད་ཀྱི་རྣམ་དབྱེ་མ་ཤེས་པས་རྒྱུའི་ཆོས་དཔོག་པ་མངོན་སུམ་ཡིན་པར་འཁྲུལ་པར་ཟད་པས་སོ། །ཡང་ཤེས་བྱ་ཆོས་ཅན། དུང་གི་རེག་བྱ་འཛིན་པ་ལ་ལུས་དབང་དོན་མེད་པར་ཐལ། དུང་གི་ཁ་དོག་འཛིན་པའི་མིག་ཤེས་ཀྱིས་དུང་གི་རེག་བྱ་འཇམ་པོ་སྣང་ནས་འཛིན་པའི་ཕྱིར། ཆོས་ཅན། དུང་གི་ཁ་དོག་འཛིན་པའི་མིག་ཤེས་དེ་དུང་གི་རེག་བྱ་འཇམ་པོ་ལ་མངོན་སུམ་མ་ཡིན་པར་ཐལ། ཁ་དོག་ལས་རེག་བྱ་དཔོག་པ་རྒྱུའི་ཆོས་དཔོག་པར་སློབ་དཔོན་གྱིས་གསུངས་པའི་ཕྱིར་རོ། །དེ་སྐད་དུ། ཚོགས་པ་གཅིག་ལ་རག་ལས་པའི། །གཟུགས་ལ་སོགས་པ་རོས་རྟོགས་པ། །རྒྱུ་ཆོས་རྗེས་སུ་དཔག་པ་སྟེ། །དུ་བས་བུད་ཤིང་འགྱུར་བ་བཞིན། །ཞེས་གསུངས་པའི་ཕྱིར་རོ། །ཁྱུང་རིན་ཆེན་གྲགས་རྟོག་པ་ཡུལ་སྒོ་རྒྱབ་ཀྱི་བུམ་པ་ལ་ཁང་ཕུག་གི་བུམ་པར་འཁྲུལ་པའི་ཚེ་མིག་ཤེས་བུམ་གཟུགས་ལ་མངོན་སུམ་ཡིན་པ་འགོག་པ་དང་། རྟོག་པ་དུས་ཕྱི་དྲོའི་སྲོག་ཆགས་ལ་སྔ་དྲོའི་སྲོག་ཆགས་སུ་འཁྲུལ་བ་དང་། རྟོག་པ་རྣམ་པ་སྣམ་བུའི་དམར་པོ་ལ་བུམ་པའི་དམར་པོར་འཁྲུལ་བའི་ཚེ་མིག་ཤེས་སྲོག་ཆགས་ཀྱི་གཟུགས་དང་དམར་པོ་ལ་མངོན་སུམ་ཡིན་པ་འགོག་སྟེ། དུང་སེར་པོར་སྣང་བ་དབྱིབས་ལ་ཚད་མ་མ་ཡིན་པ་བཞིན་ཞེས་ཟེར་བ་མི་འཐད་དེ། དེའི་ཚེ་རྟོག་པ་ཡུལ་དུས་རྣམ་པ་ལ་འཁྲུལ་བས་ལོག་ཤེས་ཡིན་ཡང་བུམ་གཟུགས་དང་སྲོག་ཆགས་ཀྱི་གཟུགས་དང་ཁ་དོག་དམར་པོ་མཐོང་བའི་དབང་པོའི་མངོན་སུམ་ཆོས་ཅན། ཁྱོད་མངོན་སུམ་ཡིན་པ་ལ་མི་སྒྲིབ་སྟེ། ཁྱོད་དོན་རང་མཚན་ལ་མ་འཁྲུལ་བའི་ཤེས་པ་ཡིན་པའི་ཕྱིར། དཔེར་ན་བུམ་པ་ལ་རྟག་པར་འཛིན་པའི་སྒྲོ་འདོགས་ཡོད་ཀྱང་སྔོན་འཛིན་མིག་ཤེས་མ་འཁྲུལ་བ་སྔོན་པོ་ལ་ཚད་མ་ཡིན་པ་བཞིན་ནོ། །ཁྱུང་ན་རེ། རྟོག་པ་སྣམ་བུའི་དམར་པོ་ལ་བུམ་པའི་དམར་པོར་འཁྲུལ་བའི་ཚེ། མིག་ཤེས་དམར་པོ་ལ་ཚད་མ་ཡིན་ན། དུང་སེར་པོར་འཁྲུལ་པའང་དབྱིབས་ལ་ཚད་མ་ཡིན་ལ། དེ་མིན་ན་དེའང་མིན་པར་མཚུངས་ཞེས་ཟེར་རོ། །མི་མཚུངས་ཏེ། ཡིད་ཤེས་དང་དབང་ཤེས་ཡུལ་ཐ་དད་ཡིན་པའི་ཕྱིར་རོ། །གཉིས་པ་རྗེས་དཔག་ལ་ལོག་རྟོག་དགག་པ་ནི། བོད་ཁ་ཅིག ནོར་བུའི་འོད་ལས་ནོར་བུ་རྟོགས་པའི་བློ་རྗེས་དཔག་མིན་ཏེ། ནོར་བུ་རྟགས་སུ་བཀོད་ན་རྟགས་དང་རྟགས་ཅན་མེད། ནོར་བུའི་འོད་མི་འགྲུབ། འོད་ཙམ་མ་ངེས་སོ། །ཞེ་ན། ཤེས་བྱ་ཆོས་ཅན། ས་ལུའི་མྱུ་གུའི་རྟགས་ལས་ས་ལུའི་ས་བོན་དཔོག་པ་སོགས་འབྲས་རྟགས་ཕལ་ཆེར་འཁྲུལ་བར་ཐལ། ས་ལུ་བཀོད་ན་རྟགས་དང་རྟགས་ཅན་མེད། ས་ལུའི་མྱུ་གུ་མ་འགྲུབ། མྱུ་གུ་ཙམ་མ་ངེས་པའི་ཕྱིར། གལ་ཏེ་ས་ལུའི་མྱུ་གུ་འགོད་ལ། དེའི་ཚེ་ས་ལུས་ཁྱད་པར་དུ་བྱས་པ་མ་གྲུབ་ཀྱང་གཞན་དུ་མཐོང་བའི་སྟོབས་ཀྱིས་དེར་སྤུ་རིས་ཟིན་པས་མི་འགལ་ལོ་ཞེ་ན། །ནོར་བུའི་འོད་འགོད་ལ། དེའི་ཚེ་ནོར་བུས་ཁྱད་པར་དུ་བྱས་པ་མ་གྲུབ་ཀྱང་གཞན་དུ་མཐོང་བའི་སྟོབས་ཀྱིས་དེར་སྤུ་རིས་ཟིན་པས་ག་ལ་འགལ། དན་བག་པ་དུ་བས་ལ་ལ་རྟག་པའི་མེ་དཔག་པ་ན་རྟགས་དང་བསྒྲུབ་བྱ་འཁྲུལ་ཡང་དོན་མེ་ཙམ་ལ་ཚད་མ་ཡིན་ནོ་ཞེས་ཟེར། གཙང་ནག་པ་ཡན་ལག་ཅན་གྱི་ལ་ལ་ཆོས་ཅན། རྟག་པའི་མེ་ཡོད་དེ། དོན་དམ་པའི་དུ་བ་ཡོད་པའི་ཕྱིར། དབང་ཕྱུག་གིས་བྱས་པའི་ཚང་མང་བཞིན། ཞེས་བཀོད་པ་ན། རློམ་ཚོད་ཀྱི་རྟགས་དང་བསྒྲུབ་བྱ་འཁྲུལ་ན་ཡང་། གྲུབ་ཚོད་ཀྱི་ཆ་ལ་ཚད་མ་ཡིན་ནོ་ཞེས་ཟེར་རོ། །ཤེས་བྱ་ཆོས་ཅན། དེ་ལྟ་བུ་རྟགས་ཡང་དག་མ་ཡིན་པར་ཐལ། དེ་ལྟ་བུའི་རྟགས་ལ་ཚུལ་གསུམ་མེད་པའི་ཕྱིར་ཏེ། ཡན་ལག་ཅན་གྱི་དུ་བ་དང་རྟག་པའི་མེ་དང་དོན་དམ་པའི་དུ་བ་མི་སྲིད་པའི་ཕྱིར། བཀོད་པ་དེ་ལྟར་བཀོད་ཀྱང་གྲུབ་ཚོད་ལ་མི་རྟག་པའི་མེ་ཙམ་བསྒྲུབ་བྱའི་ཆོས་དང་དུ་བ་ཙམ་རྟགས་སུ་སོང་ངོ་ཞེ་ན། མ་ཡིན་ཏེ། དེ་ལ་ཁྱད་པར་བྱེད་ཆོས་རྟག་པ་དང་དོན་དམ་པ་མེད་པའི་ཕྱིར། གསུམ་པ། མཚན་གཞི་ལ་མཚན་ཉིད་ངེས་པར་བྱེད་པའི་ཚད་མ་ནི། ཚད་མས་དོན་རྟོགས་པའི་ཚེ་རང་སྟོབས་ཀྱིས་ངེས་ཤེས་འདྲེན་ནམ་གཞན་སྟོབས་ཀྱིས་ངེས་ཤེས་འདྲེན། རང་སྟོབས་ཀྱིས་འདྲེན་ན་ཚད་མའི་མཚན་ཉིད་ལ་མི་མཐུན་པ་མེད་པར་འགྱུར་ལ། གཞན་ལས་ངེས་ན་ཐུག་མེད་དུ་འགྱུར་རོ་ཞེ་ན། གངས་པ་ཤེའུ་ལ་སོགས་པ་ལ་ལ། རང་ཁོ་ན་ལས་ངེས་པར་འདོད། ཤང་ཀར་ནན་ཏ་ལ་སོགས་པ་འགའ་ཞིག་གཞན་ཁོ་ན་ལས་ངེས་པར་བྱེད་དོ་ཞེས་ཟེར་རོ། །དེ་གཉིས་མི་འཐད་དེ། དེ་དག་གཉིས་ཀས་དངོས་པོ་སྟོབས་ཞུགས་ཀྱི་རིགས་པ་དང་རིགས་པ་སྨྲ་བ་དཔལ་ལྡན་ཆོས་གྲགས་ཀྱི་བཞེད་པ་མ་ཤེས་པར་ཟད་པའི་ཕྱིར་ཏེ། རྣམ་འགྲེལ་ལས། རང་ལས་རང་གི་ངོ་བོ་རྟོགས། །ཐ་སྙད་ལས་ནི་ཚད་མ་ཉིད། །ཅེས་དང་། ཁྱད་པར་ཆ་ཤས་རྣམ་སྤངས་པ། །མངོན་སུམ་གྱིས་ནི་བཟུང་བ་ལའང་། །ཁྱད་པར་གང་ལ་རྟོགས་པ་ཡི། །རྐྱེན་ཡོད་དེ་ནི་རྟོགས་པར་འགྱུར། །ཞེས་གསུངས་པའི་ཕྱིར་རོ། །རང་གི་ལན་ནི། དོན་བྱེད་པར་སྣང་བའི་མངོན་སུམ་དང་། མངོན་སུམ་གོམས་པ་ཅན་ཏེ་དོན་རིག་གཉིས་དང་། རང་རིག་དང་རྗེས་དཔག་རང་ལས་ངེས་པ་འདྲེན་པར་བྱེད་ལ། དང་པོ་པ་ཡི་མངོན་སུམ། ཡིད་མ་གཏད་ཀྱི་མངོན་སུམ་ཉ་ཕྱིས་ལ་དངུལ་དུ་འཁྲུལ་པའི་དུས་ཀྱིས་ཉ་ཕྱིས་ཀྱི་གཟུགས་འཛིན་པའི་མིག་ཤེས་མ་འཁྲུལ་བ་ལྟ་བུ། འཁྲུལ་རྒྱུ་ཅན་གྱི་མངོན་སུམ་རྣམས་གཞན་ལས་ངེས་པ་འདྲེན་པར་བྱེད་དོ། །འོ་ན་དེ་ལ་ངེས་པ་འདྲེན་པར་བྱེད་པའི་ཚད་མ་གང་ཞེ་ན། མེའི་རྣམ་པ་སྣང་ནས་བདེན་བརྫུན་ཐེ་ཚོམ་ཟ་བ་ན། བཙོ་བསྲེག་ལ་སོགས་པའི་དོན་བྱེད་པར་མཐོང་ནས་མེར་ངེས་པའམ། ཡང་ན་དོན་བྱེད་པར་མ་མཐོང་ཡང་། བར་དུ་སྐྱེས་པ་དོན་གྱི་རྣམ་པ་གསལ་བར་འཛིན་པའི་མངོན་སུམ་གོམས་པའི་སྟོབས་ཀྱིས་སྤུ་རིས་ཟིན་ནས་ངེས་པའམ། རྗེས་དཔག་གིས་ངེས་པ་ལ་གཉིས་ལས། དམར་འབར་བ་སྣང་ཡང་བརྫུན་པར་དོགས་པ་ལ། དུ་བ་སྐྱེས་པའི་རྟགས་ལས་མེར་ངེས་པའམ། མེའི་དྲི་ལ་སོགས་པ་སྐྱེ་མཆེད་གཞན་གྱི་རྟགས་ལས་མེར་ངེས་པ་འདྲེན་པ་ལྟ་བུའོ། །ཁྱུང་ལ་སོགས་པ་ཁ་ཅིག་ཡུལ་ལ་བརྟག་ན་གཞན་ངེས་མི་སྲིད་དེ། ངེས་བྱའི་ཚད་མ་དང་ངེས་བྱེད་ཀྱི་ཚད་མ་གཉིས་ཡུལ་གཅིག་གམ་མི་གཅིག གཅིག་ན་ངེས་བྱེད་ཀྱི་ཚད་མ་གཉིས་པ་བཅད་པའི་ཡུལ་ཅན་དུ་འགྱུར་ལ། མི་གཅིག་ན་ཡུལ་གཞན་དངོས་པོར་གྲུབ་པས་གཞན་དངོས་པོར་མི་འགྲུབ་པའི་ཕྱིར་ཞེས་ཟེར་རོ། །གངས་ཤེ་ན་རེ། ངོ་བོ་ལ་བརྟག་ན་གཞན་ངེས་མི་སྲིད་དེ། གཞན་ལས་ངེས་ཀྱི་ཚད་མ་ཐམས་ཅད་ཀྱིས་ཀྱང་། དོན་རྟོགས་པའི་ཚེ་སྒྲོ་འདོགས་མ་ཆོད་ན་ཚད་མ་མ་ཡིན་པས་གཞན་ལས་ངེས་ཀྱི་ཚད་མར་ཡང་མི་འཐད་ལ། སྒྲོ་འདོགས་ཆོད་ན་རང་ལས་ངེས་སུ་འགྱུར་བའི་ཕྱིར་ཞེས་ཟེར་རོ། །རྒོལ་བ་དེ་དག་གིས་ནི་མངོན་སུམ་རྟོག་བྲལ་མ་འཁྲུལ་ཙམ་གྱིས་ཚད་མར་འགྲོ་ལ། དེ་ལ་མངོན་སུམ་ཉིད་ཀྱིས་རང་སྟོབས་ཀྱིས་དེ་མ་ཐག་ཏུ་ངེས་ཤེས་འདྲེན་ནུས་ན་རང་ལས་ངེས་དང་། རང་སྟོབས་ཀྱིས་དེ་མ་ཐག་ཏུ་ངེས་ཤེས་འདྲེན་མ་ནུས་པར་ཚད་མ་ཕྱི་མས་ངེས་ཤེས་འདྲེན་དགོས་པ་གཞན་ལས་ངེས་ཀྱི་ཚད་མ་ཡིན་པའི་རྣམ་གཞག་མ་ཤེས་པར་མུ་སྟེགས་བྱེད་ལྟར་མངོན་སུམ་དང་རྟོག་པའི་བྱེད་པ་འདྲེས་ཏེ། མངོན་སུམ་ཉིད་ངེས་པའི་བདག་ཉིད་དུ་བསམས་ནས་བརྩད་པར་ཟད་པས་འཁྲུལ་ཏེ། མངོན་སུམ་ངེས་པ་ཡིན་མི་སྲིད་པའི་ཕྱིར་རོ། །བཞི་པ་དེས་དགག་སྒྲུབ་ཇི་ལྟར་བྱེད་པའི་ཚུལ་ནི། ཤེས་བྱ་ཆོས་ཅན། མངོན་སུམ་དོན་ལ་བལྟ་བ་ཙམ་མ་གཏོགས་པ་དགག་སྒྲུབ་ཀྱི་ཐ་སྙད་བྱེད་པ་མེད་དེ། སྣང་བ་མ་འཁྲུལ་བའི་གཞན་རིག་ནི་དངོས་པོའི་ཡུལ་ཅན་ཡིན་པའི་ཕྱིར། འོན་ཀྱང་མངོན་སུམ་གྱིས་དྲངས་པའི་ངེས་ཤེས་དང་རྗེས་དཔག་སྟེ་གཞན་སེལ་ཕྱིན་ཅི་མ་ལོག་པས་དགག་སྒྲུབ་བྱེད་པས་སེལ་བའི་དགག་སྒྲུབ་གཉིས་ཡོད་ལ། སེལ་བའི་དགག་སྒྲུབ་གཉིས་དང་མེད་དགག་མ་ཡིན་དགག་གཉིས་དོན་གཅིག་ཏེ། སེལ་བའི་སྒྲུབ་པ་ནི་དོན་ལ་ཅི་ཡང་མ་གྲུབ་པ་རྟོག་པས་བཏགས་ནས་བཞག་པ་ཙམ་ཡིན་པའི་ཕྱིར། དེ་ལ་སྒྲུབ་པའི་མཚན་ཉིད་བློས་ཡོངས་གཅོད་དུ་རྟོགས་པར་བྱ་བ། དཔེར་ན་གཟུགས་རང་མཚན་པ་ལྟ་བུའོ། །དགག་པའི་མཚན་ཉིད་བློས་རྣམ་བཅད་དུ་རྟོགས་པར་བྱ་བ། དཔེར་ན་བུམ་མེད་ལྟ་བུའོ། །དེ་ལ་སྣང་བའི་སྒྲུབ་པ་ཡིན་ན་དངོས་པོ་ཡིན་དགོས་ཏེ། མངོན་སུམ་ཡུལ་ལ་དངོས་པོའི་དབང་གིས་འཇུག་པའི་ཕྱིར་དང་། སྣང་བ་འཁྲུལ་པ་ནི་མེད་པ་གསལ་སྣང་ཅན་ཡིན་པའི་ཕྱིར་རོ། །དེ་ལ་སྒྲུབ་པ་ལ་དབྱེ་ན་ཕྱི་རོལ་གྱི་དོན་ཡིན་པ་དང་ཡོད་པ་གཉིས། ཤེས་པ་ཡིན་པ་དང་ཡོད་པ་གཉིས་ཏེ་བཞིའོ། །དགག་པ་ལ་དབྱེ་ན། སྒྲུབ་པ་སྤོང་བ་དང་མི་སྤོང་བའི་སྒོ་ནས་མེད་དགག་དང་མ་ཡིན་དགག་གཉིས། མེད་དགག་གི་མཚན་ཉིད་དགག་བྱ་བཀག་ནས་ཆོས་གཞན་མི་འཕེན་པ། མ་ཡིན་དགག་གི་མཚན་ཉིད་དགག་བྱ་བཀག་ནས་ཆོས་གཞན་འཕེན་པ། མེད་དགག་ལ་དབྱེ་ན་སྒྲུབ་པའི་བཞི་པོ་དེ་ཉིད་བཟློག་པ་དོན་མ་ཡིན་པ་དང་མེད་པ་གཉིས། ཤེས་པ་མ་ཡིན་པ་དང་མེད་པ་གཉིས་ཏེ་བཞིའོ། །མ་ཡིན་དགག་ནི་བུམ་པས་དག་པའི་ས་ཕྱོགས་ལྟ་བུའོ། །དགག་སྒྲུབ་དེ་ཡང་མངོན་སུམ་ཚད་མས་དྲངས་པའི་ངེས་ཤེས་དང་མ་ཡིན་དགག་སྒྲུབ་པའི་རྗེས་དཔག་ཚད་མས་སྒྲུབ་པ་འགྲུབ་ལ། མེད་དགག་སྒྲུབ་པའི་རྗེས་དཔག་ཚད་མ་དང་དེས་དྲངས་པའི་ངེས་ཤེས་ཀྱིས་དགག་པ་འགྲུབ་ལ། རྗེས་དཔག་ཀྱང་མེད་དགག་སྒྲུབ་པའི་མི་དམིགས་པའི་རྟགས་ཀྱིས་མེད་དགག་རྟོགས་ལ། མ་ཡིན་དགག་སྒྲུབ་པའི་སྒྲུབ་རྟགས་ཀྱིས་མ་ཡིན་དགག་རྟོགས་སོ། །དེ་ལྟར་བརྟགས་ནས་འགོག་པའི་ཚུལ་ཡང་ངོ་བོ་ཡིན་པ་དང་ཐ་དད་ལྡན་པ་འགོག་པ་གཉིས། དང་པོ་ནི་བདེ་བ་སྡུག་བསྔལ་ཡིན་པ་རང་གི་བྱེད་པས་ཁེགས་པ་ལྟ་བུའོ། །གཉིས་པ་ནི་ས་ཕྱོགས་ན་བུམ་པ་ལྟར་གཞི་བལྟར་རུང་བ་རྣམས་ནི་གཞི་དག་པ་བར་མྱོང་བ་ཉིད་ཀྱིས་ཁེགས་ཏེ། རྣམ་འགྲེལ་ལས། རང་བཞིན་ཁྱད་པར་ཅན་ཉིད་ལས། །གཞན་བསལ་བ་ནི་གཞན་མ་ཡིན། །ཞེས་གསུངས་པའི་ཕྱིར་རོ། །བོད་བསྡུས་པ་ཁ་ཅིག་དངོས་རྟོགས་དང་ཤུགས་རྟོགས་ཀྱི་སྒོ་ནས་སྒྲུབ་པ་དང་དགག་པ་གཉིས། དེ་ལ་དངོས་རྟོགས་ཀྱི་མཚན་ཉིད་དོན་དེ་ཉིད་ཀྱི་རྣམ་པ་སྣང་བའི་སྒོ་ནས་སྒྲོ་འདོགས་གཅོད་པ། ཤུགས་རྟོགས་ཀྱི་མཚན་ཉིད་དོན་གཞན་གྱི་རྣམ་པ་སྣང་བའི་སྒོ་ནས་སྒྲོ་འདོགས་གཅོད་པའོ། །དེས་དགག་སྒྲུབ་བྱེད་པའི་ཚུལ་ལ། སྒྲུབ་པ་ལ་དཔེར་བརྗོད་ན་རྗེས་དཔག་གིས་ལ་མེ་ལྡན་དུ་དངོས་སུ་གཞལ་བ་ན་བདག་ཉིད་མེ་འཇལ་དུ་ཤུགས་ལ་རྟོགས་པ་ལྟ་བུའོ། །དགག་པ་ལ་དཔེར་བརྗོད་ན་སྤྱི་མེ་ཙམ་ལ་བསིལ་བ་དངོས་སུ་ཁེགས་པས་ཙནྡན་གྱི་མེ་ལ་བསིལ་བ་ཤུགས་ལ་ཁེགས་པ་ལྟ་བུའོ་ཞེས་ཟེར་རོ། །རྗེས་དཔག་ཆོས་ཅན། ཤུགས་རྟོགས་ཡིན་པར་ཐལ། དོན་གཞན་གྱི་རྣམ་པ་སྣང་བའི་སྒོ་ནས་སྒྲོ་འདོགས་གཅོད་པའི་ཕྱིར་རོ། །གལ་ཏེ་རྗེས་དཔག་རྟགས་ལ་ལྟོས་ལ། འདི་རྟགས་ལ་མི་ལྟོས་པར་དོན་གཞན་ལ་སྒྲོ་འདོགས་གཅོད་པས་རྗེས་དཔག་མིན་ཞེ་ན། རྟགས་ལ་མི་ལྟོས་པ་དེ་ཅི། འབྲེལ་བ་ལ་མི་ལྟོས་པར་སྒྲོ་འདོགས་གཅོད་ན་ཚད་མ་གསུམ་པར་ཐལ་ལོ། །འབྲེལ་བ་ལ་ལྟོས་ན་རྗེས་དཔག་ལས་མི་འདའོ། །གལ་ཏེ་ཤུགས་རྟོགས་མི་འཐད་ན། སློབ་དཔོན་གྱིས་གཞུང་གི་ཆ་འགར་ཤུགས་ལས་རྟོགས་པའམ་དོན་གྱིས་གོ་བ་ཅེས་གསུངས་པ་དང་འགལ་ལོ་ཞེ་ན། མི་འགལ་ཏེ། སློབ་དཔོན་གྱིས་གཞུང་གི་ཆ་འགར་ཤུགས་ལས་རྟོགས་ཞེས་པ་ཡང་མངོན་སུམ་གྱི་བྱེད་པའམ་ཚུལ་གསུམ་གོམས་པས་གློ་བུར་བའི་རྗེས་དཔག་སྐྱེས་པ་ལ་དགོངས་པའི་ཕྱིར། རྣམ་ངེས་ལས། རང་གིས་གྲུབ་པ་མ་ཡིན་པ་ཐམས་ཅད་ནི་བདག་ཉིད་དང་འབྲེལ་བར་བྱེད་པ་མི་འཁྲུལ་བ་གཞན་ལ་ལྟོས་པའི་ཕྱིར། མངོན་སུམ་མ་ཡིན་པའི་ཚད་མ་ནི་རྗེས་སུ་དཔག་པ་ལས་གཞན་ཡོད་པ་མིན་ནོ་ཞེས་གསུངས་པའི་ཕྱིར་རོ། །ཚད་མ་རིགས་པའི་གཏེར་ལས་མཚན་ཉིད་བརྟག་པའི་རབ་ཏུ་བྱེད་པ་སྟེ་བརྒྱད་པའི་གསལ་བྱེད་རེ་ཞིག་རྫོགས་སོ།། །།གཉིས་པ་མཚན་གཞི་སོ་སོའི་དོན་ལ་མངོན་སུམ་དང་རྗེས་དཔག་གཉིས། དང་པོ་ལ་མངོན་སུམ་ཡང་དག་དང་། བཟློག་ཕྱོགས་མངོན་སུམ་ལྟར་སྣང་དང་། ཚད་འབྲས་དང་གསུམ། དང་པོ་མངོན་སུམ་ལ་བོད་ཁ་ཅིག་མངོན་སུམ་གྱི་མཚན་ཉིད་རྟོག་བྲལ་མ་འཁྲུལ་བ། མངོན་སུམ་ཚད་མའི་མཚན་ཉིད་སྔར་མ་རྟོགས་པའི་དོན་ལ་མྱོང་སྟོབས་ཀྱིས་སྒྲོ་འདོགས་གཅོད་པ་ཞེས་ཟེར་བ་འཁྲུལ་ཏེ། གཉིས་སུ་ཕྱེ་བ་གཞུང་ལས་མ་བཤད་ཅིང་སྒྲོ་འདོགས་གཅོད་པ་མངོན་སུམ་གྱི་ལྡོག་པ་ལ་མི་སྲིད་པའི་ཕྱིར། མངོན་སུམ་ཡིན་ན་ཚད་མ་ཡིན་དགོས་ཏེ། རྒྱུད་གཞན་གྲུབ་པ་ལས། མངོན་སུམ་དེ་ནི་དེའི་རྣམ་པའི་རྗེས་སུ་བྱེད་པ་གསལ་བར་སྣང་བའི་ཕྱིར་དང་། མི་བསླུ་བའི་ཕྱིར་ཚད་མའོ་ཞེས་བྱ་བར་འདོད་དོ། །ཞེས་གསུངས་པའི་ཕྱིར་རོ། །རང་ལུགས་ནི་མངོན་སུམ་གྱི་མཚན་ཉིད་རྟོག་བྲལ་མ་འཁྲུལ་བའི་རིག་པ། བྲལ་བྱ་རྟོག་པ་ནི་སྒྲ་དོན་འདྲེ་རུང་དུ་འཛིན་པའི་ཤེས་པ་ཡིན་ལ། བྲལ་བའི་དོན་རྟོག་པའི་རྫས་དང་བྲལ་བ་ལ་བྱས་ན་རྟོག་མྱོང་རང་རིག་མངོན་སུམ་རྟོག་བྲལ་མ་ཡིན་པར་འགྱུར་ལ། ལྡོག་པ་དང་བྲལ་བ་ལ་བྱས་ན་རྗེས་དཔག་རྟོག་བྲལ་དུ་ཐལ། རྟོག་པའི་ལྡོག་པ་དང་བྲལ་བའི་ཕྱིར་ཏེ། ལྡོག་པར་མ་གྲུབ་པའི་ཕྱིར་རོ། །དེས་ན་རང་ལྡོག་ལ་རྟོག་པའི་མཚན་ཉིད་མི་བརྟེན་པ་ཡིན་ནོ། །མ་འཁྲུལ་བའི་དོན་ནི་རབ་རིབ་ལ་སོགས་པ་འཁྲུལ་པའི་རྒྱུས་འཁྲུལ་པར་མ་བསྐྱེད་པའམ་དབང་པོ་དང་ཡུལ་དང་བྱ་བ་ལ་སོགས་འཁྲུལ་པའི་རྒྱུ་དེ་དག་དང་བྲལ་བ་ཡིན་ནོ། །དེ་སྐད་དུ་རིགས་ཐིག་ལས། མངོན་སུམ་ནི་རྟོག་པ་དང་བྲལ་ཞིང་མ་འཁྲུལ་བའོ། །རྟོག་པ་ནི་ཤེས་པ་ལ་བརྗོད་པ་དང་འདྲེར་རུང་བ་སྣང་བ་སྟེ་དེ་དང་བྲལ་བའོ། །རབ་རིབ་དང་། མྱུར་དུ་བསྐོར་བ་དང་། གྲུར་ཞུགས་པ་དང་། འཁྲུལ་པ་ལ་སོགས་པས་འཁྲུལ་པ་མ་སྐྱེས་པའི་ཤེས་པ་ནི་མངོན་སུམ་མོ་ཞེས་དང་། དེའི་འགྲེལ་བར་ཆོས་མཆོག་གིས། ཤེས་པ་ཁ་ཅིག་ནི་བརྗོད་པ་དང་འདྲེས་པ་ཡང་ཡིན་ཏེ། དཔེར་ན་བརྡ་ལ་བྱང་བ་རྣམས་ཀྱིས་བུམ་པ་མཐོང་བའི་དོན་ལ་རྟོག་པ་ན་བུམ་པའི་སྒྲ་དང་འདྲེས་པའི་དོན་སྣང་བ་བཞིན་ནོ། །ཁ་ཅིག་ནི་མངོན་པར་བརྗོད་པ་དང་མ་འདྲེས་པར་ཡང་མངོན་པར་བརྗོད་པ་དང་རུང་བར་སྣང་བ་ཡིན་ནོ། །དཔེར་ན་བརྡ་ལ་མ་བྱང་བ་རྣམས་ཀྱི་རྟོག་པ་ལྟ་བུའོ། །དེ་ལ་རྟོག་པ་ནི་མངོན་པར་བརྗོད་པ་དང་འདྲེས་པའོ་ཞེས་སྨྲོས་ན་ནི་བརྡ་ལ་བློ་མ་བྱང་བའི་རྟོག་པ་མ་བསྡུས་པར་འགྱུར་བས་རུང་བ་སྨྲོས་པས་དེ་ཡང་བསྡུས་པ་ཡིན་ནོ། །ཞེས་པ་ནས་བརྗོད་པ་དང་འདྲེས་པ་གང་ཡིན་པ་དེ་ཡང་རུང་བ་ཞེས་བྱའོ། །དེ་བས་ན་གཉིས་ཀ་ཡང་རུང་བ་སྨྲོས་པས་བསྡུས་པ་ཡིན་ནོ་ཞེས་དང་། རབ་རིབ་ནི་མིག་ལ་གནོད་པ་སྟེ་འཁྲུལ་པའི་རྒྱུ་འདི་ནི་དབང་པོ་ལ་ཡོད་པའོ། །མྱུར་དུ་བསྐོར་བ་ནི་འགལ་མེ་ལ་སོགས་པ་ཡིན་ཏེ། འགལ་མེ་ལ་སོགས་པ་དལ་བུས་བསྐོར་ན་འཁོར་ལོར་འཁྲུལ་པ་མི་འབྱུང་བས་ཞེས་པ་ནས། རྒྱུ་འདི་ནི་ཡུལ་ལ་ཡོད་པའོ། །གྲུར་ཞུགས་པ་ནི་གྲུས་འགྲོ་བ་སྟེ་ཞེས་པ་ནས། འཁྲུལ་བའི་རྒྱུ་འདི་ནི་ཕྱི་རོལ་གྱི་རྟེན་ལ་གནས་པ་ཡིན་ནོ། །འཁྲུལ་པ་ནི་རླུང་དང་མཁྲིས་པ་དང་བད་ཀན་ལ་སོགས་པ་སྟེ། རླུང་ལ་སོགས་པས་འཁྲུག་པར་འགྱུར་བ་ན། ཀ་བ་ལ་སོགས་པ་ལ་འབར་བར་འཁྲུལ་པ་སྐྱེའོ། །འཁྲུལ་པའི་རྒྱུ་འདི་ནི་ནང་ལ་ཡོད་པའོ་ཞེས་གསུངས་པའི་ཕྱིར་རོ། །མཚན་ཉིད་ཀྱི་ཚིག་འདི་གཉིས་ནི་རིགས་མི་མཐུན་སེལ་བའི་ཕྱིར་མ་ཡིན་ཏེ། ཡང་དག་པར་ན་རྟོག་པ་ཐམས་ཅད་འཁྲུལ་པ་ཡིན་པས་མ་འཁྲུལ་བ་སྨྲོས་པས་རྟོག་བྲལ་དུ་གྲུབ་པའི་ཕྱིར་རོ། །དེས་ན་ལོག་རྟོག་བསལ་བའི་ཕྱིར་སྨྲོས་ཏེ། རྗེས་དཔག་སོགས་བསལ་བའི་ཕྱིར་རྟོག་བྲལ་སྨྲོས་ལ། ལྗོན་ཤིང་འགྲོར་སྣང་སོགས་དབང་ཤེས་འཁྲུལ་པ་རྣམས་མངོན་སུམ་ཡིན་ནམ་སྙམ་པའི་དོགས་པ་བསལ་བའི་ཕྱིར་མ་འཁྲུལ་བ་སྨྲོས་སོ། །དེ་སྐད་དུ་རྣམ་འགྲེལ་ལས། མངོན་སུམ་ལྟར་སྣང་རྣམ་པ་བཞི། །ནས། དེ་ཕྱིར་དེ་རྟོག་མེད་ན་ཡང་། །ཚད་མ་ཉིད་ནི་བཀག་པ་སྟེ། །བསླུ་བའི་ཕྱིར་རོ་དེ་དོན་དུའང་། །མངོན་སུམ་ལྟར་སྣང་གཉིས་སུ་བཤད། །ཅེས་གསུངས་པའི་ཕྱིར་རོ། །དབྱེ་ན། མ་འཁྲུལ་བའི་རིག་པ་དེ་དབྱེ་གཞི། དབྱེ་ངོ་དབང་པོའི་མངོན་སུམ། ཡིད་ཀྱི་མངོན་སུམ། རང་རིག་མངོན་སུམ། རྣལ་འབྱོར་མངོན་སུམ་དང་རྣམ་པ་བཞིའོ། །མངོན་སུམ་དེའང་སེལ་ངོར་ཡུལ་གྱི་སྒོ་ནས་དབྱེ་ན། ཡུལ་གཞན་མཐོང་བ་དོན་རིག་གཉིས་དང་། ཡུལ་རང་མཐོང་བ་རང་རིག་མངོན་སུམ་དང་། རང་གཞན་གཉིས་ཀ་མཐོང་བ་རྣལ་འབྱོར་མངོན་སུམ། རྟེན་གྱི་སྒོ་ནས་དབྱེ་ན། དབང་པོ་ལ་བརྟེན་པ་དོན་རིག་དང་། གཞན་དབང་ལ་བརྟེན་པ་རང་རིག ཏིང་ངེ་འཛིན་ལ་བརྟེན་པ་རྣལ་འབྱོར་མངོན་སུམ། གང་ཟག་གི་སྒོ་ནས་དབྱེ་ན། སོ་སྐྱེའི་མངོན་སུམ་དང་འཕགས་པའི་མངོན་སུམ་གཉིས་སོ། །གྲུབ་མཐའི་སྒོ་ནས་དབྱེ་ན། མདོ་སྡེ་པའི་ལུགས་ལ་དཔྱད་ན་མ་འཁྲུལ་བའི་དབང་པོའི་མངོན་སུམ། ཡིད་ཀྱི་མངོན་སུམ། རང་རིག་མངོན་སུམ། རྣལ་འབྱོར་མངོན་སུམ་དང་བཞི་ཡོད་ལ། བྱེ་བྲག་ཏུ་སྨྲ་བའི་ལུགས་ལ་རང་རིག་མེད་པས་མངོན་སུམ་གཞན་གསུམ་ཡོད་ཅིང་རྣམ་རིག་སེམས་ཙམ་པའི་ལུགས་ལ་མ་དཔྱད་ན་དོན་རིག་པའི་མངོན་སུམ་ཡོད་ཀྱང་དཔྱད་ན་ཤེས་པ་ལས་གཞན་པའི་གཞལ་བྱ་མེད་པས་རང་རིག་དང་རྣལ་འབྱོར་མངོན་སུམ་གཉིས་ལས་མངོན་སུམ་གཞན་མེད་དོ། །མངོན་སུམ་བཞི་ལས་དབང་པོའི་མངོན་སུམ་ལ། བོད་བསྡུས་པ་ཁ་ཅིག་དབང་པོའི་མངོན་སུམ་གྱི་མཚན་ཉིད། བདག་རྐྱེན་དབང་པོ་གཟུགས་ཅན་ལ་བརྟེན་ནས་སྐྱེས་ཤིང་གཟུང་དོན་ལ་མ་འཁྲུལ་བ། དེའི་ཚད་མའི་མཚན་ཉིད། བདག་རྐྱེན་དབང་པོ་གཟུགས་ཅན་ལ་བརྟེན་ནས་སྔར་མ་རྟོགས་པའི་དོན་ལ་མྱོང་སྟོབས་ཀྱིས་སྒྲོ་འདོགས་གཅོད་པ་ཞེས་དབང་པོའི་མངོན་སུམ་དང་དེའི་ཚད་མ་སོ་སོར་ཕྱེ་ནས་མཚན་ཉིད་འཇོག་པ་འཁྲུལ་ཏེ། གཉིས་སུ་ཕྱེ་བ་གཞུང་ནས་མ་བཤད་ཅིང་། སྒྲོ་འདོགས་གཅོད་པ་མི་སྲིད་པར་བཤད་ཟིན་པའི་ཕྱིར། ཕྱེ་ནས་མཚན་ཉིད་འཇོག་པ་འཁྲུལ་པ་དེས་ན་དབང་ཤེས་ཀྱི་མཚན་ཉིད་རང་གི་བདག་རྐྱེན་དབང་པོ་ལས་དངོས་སུ་སྐྱེས་པའི་གཞན་རིག་གི་ཤེས་པ། དབང་པོའི་མངོན་སུམ་གྱི་མཚན་ཉིད་རང་གི་བདག་རྐྱེན་དབང་པོ་གཟུགས་ཅན་ལས་དངོས་སུ་སྐྱེས་པའི་གཞན་རིག་གི་ཤེས་པ་མ་འཁྲུལ་བ། དེའི་དམིགས་རྐྱེན་དང་བདག་རྐྱེན་གང་ཞེ་ན། མདོ་སྡེ་པ་ལྟར་ན་རྡུལ་ཕྲ་རབ་སོ་སོ་བས་ཉེར་ལེན་བྱས་པ་ལས་རང་འབྲས་དབང་མངོན་རང་གི་རྣམ་ལྡན་དུ་བསྐྱེད་ནུས་ཀྱི་རྡུལ་ཕྲན་གཞན་དང་གཞན་ཤིན་ཏུ་ཐག་ཉེ་བ་ན་གནས་པ་རྣམས་ཡིན་ཏེ། རྣམ་འགྲེལ་ལས། དོན་གཞན་དང་ནི་མངོན་འབྲེལ་ཕྱིར། །རྡུལ་ཕྲན་གཞན་ཡང་སྐྱེ་འགྱུར་བ། །དེ་དག་བསགས་བཤད་དེ་དག་ནི། །ཤེས་པ་སྐྱེ་བའི་རྒྱུ་མཚན་ཡིན། །ཅེས་དང་། དེའི་འགྲེལ་པར། ལྷ་དབང་བློས། རྣམ་པར་ཤེས་པ་སྐྱེད་པར་བྱེད་པའི་ནུས་པའི་རང་བཞིན་སྐྱེད་པའི་རྐྱེན་ཉེ་བའི་ཕྱིར་རྡུལ་ཕྲ་རབ་ཉེ་བར་ལེན་པའི་རྒྱུའི་སྔར་ནུས་པ་མེད་པ་དག་ལས་རྣམ་པར་ཤེས་པ་སྐྱེད་པར་བྱེད་པའི་ནུས་པ། རྡུལ་ཕྲན་གཞན་གང་སྐྱེ་འགྱུར་བ། དེ་དག་གཞན་དང་གཞན་ཐག་ཉེ་བའི་གནས་སྐབས་ཐོབ་པར་འགྱུར་པའི་སོ་སོའི་ནུས་པ་རྣམས་བསགས་པའི་སྒྲས་བཤད་དོ། །དེ་བས་ན་བསགས་པ་ལ་དམིགས་པ་ཞེས་བཤད་དོ། །དེ་དག་ལ་རྡུལ་ཕྲན་གྱི་ནུས་པ་སྐྱེས་པར་གྱུར་པ་དེ་དག་ནི་དབང་པོའི་ཤེས་པ་སྐྱེ་བའི་རྒྱུ་མཚན་ཏེ་རྒྱུ་ཡིན་ནོ་ཞེས་གསུངས་པའི་ཕྱིར་རོ། །བདག་རྐྱེན་དབང་པོ་གཟུགས་ཅན་ནི། འབྱུང་བ་བཞི་རྒྱུར་བྱས་པ་དབང་མངོན་གྱི་རྟེན་ནང་གི་གཟུགས་དྭངས་པ་གཅིག་ཡིན་ཏེ། ཀུན་ལས་བཏུས་པ་ལས། མིག་གི་དབང་པོ་གང་ཞེ་ན། འབྱུང་བ་ཆེན་པོ་དག་རྒྱུར་བྱས་མིག་གི་རྣམ་པར་ཤེས་པའི་རྟེན་གཟུགས་དྭངས་པའོ། །ཞེས་གསུངས་པའི་ཕྱིར་རོ། །སེམས་ཙམ་པ་ལྟར་ན། ཕྱི་རོལ་དོན་ལྟ་བུར་སྣང་བའི་གཟུང་རྣམ་ནི་དམིགས་རྐྱེན་ཡིན་ཏེ། དམིགས་བརྟག་ལས། ནང་གི་ཤེས་བྱའི་ངོ་བོ་ནི། །ཕྱི་རོལ་ལྟར་སྣང་གང་ཡིན་དེ། །དོན་ཡིན་རྣམ་ཤེས་ངོ་བོའི་ཕྱིར། །དེ་རྐྱེན་ཉིད་ཀྱང་ཡིན་ཕྱིར་རོ། །ཞེས་གསུངས་པའི་ཕྱིར་རོ། །དབང་ཤེས་སྔ་མས་བཞག་པའི་བག་ཆགས་ཡོངས་སུ་སྨིན་པ་རང་འབྲས་དབང་ཤེས་ཡུལ་འཛིན་ནུས་སུ་སྐྱེད་པའི་ནུས་པ་དེ་བདག་རྐྱེན་དབང་པོ་ཡིན་ཏེ། དམིགས་བརྟག་ལས། ལྷན་ཅིག་བྱེད་དབང་ནུས་པ་ཡི། །ངོ་བོ་གང་ཡིན་དབང་པོའང་ཡིན། །ཞེས་དང་། དབུ་མ་འཇུག་པ་ལས། མིག་བློའི་སྐྱེ་བ་རང་ནུས་གང་ཞིག་ལས། །དེ་མ་ཐག་ཏུ་ཀུན་ནས་སྐྱེ་འགྱུར་ཞིང་། །རང་གི་རྣམ་ཤེས་རྟེན་གྱི་ནུས་དེ་ལ། །དབང་པོ་གཟུགས་ཅན་མིག་ཅེས་བྱ་བར་རྟོག །ཅེས་གསུངས་པའི་ཕྱིར་རོ། །དེ་ལས་སྐྱེས་པར་རྗེས་སུ་འགྲོ་ལྡོག་ངེས་པས་འགྲུབ་བོ། །དབང་པོའི་མངོན་སུམ་ཆོས་ཅན། རྟོག་མེད་དུ་འགྲུབ་སྟེ། ཡུལ་གསལ་བར་སྣང་བས་སོ། །ཆོས་ཅན། འཁྲུལ་པ་མེད་དེ། རང་མཚན་སྣང་ནས་འཛིན་པའི་ཕྱིར། གལ་ཏེ་དབང་པོའི་མངོན་སུམ་བསྐྱེད་པ་ལ་དབང་པོ་རྒྱུ་ཡིན་པ་ལྟར་ཡུལ་དང་ཡིད་ལ་བྱེད་པ་ཡང་ཡིན་ན་ཡུལ་གྱི་སྒོ་ནས་ཐ་སྙད་མི་འདོགས་པར་དབང་ཤེས་དབང་པོ་ཁོ་ནའི་སྒོ་ནས་མིང་འདོགས་པའི་རྒྱུ་མཚན་ཅི་ཡིན་ཞེ་ན། དབང་པོ་གཟུགས་ཅན་གྱི་དངོས་འབྲས་གཞན་རིག་གི་ཤེས་པ་རྟོག་བྲལ་མ་འཁྲུལ་བ་དེ་ཆོས་ཅན། ཁྱོད་ལ་དབང་ཤེས་ཞེས་པའི་མིང་བརྡ་སྦྱར་བ་ལ་རྒྱུ་མཚན་ཡོད་པ་ཡིན་ཏེ། རང་གི་བདག་རྐྱེན་དབང་པོ་གཟུགས་ཅན་དེ་ཁྱོད་ཀྱི་ཐུན་མོང་མིན་པའི་རྒྱུ་ཡིན་པའི་རྒྱུ་མཚན་གྱིས་ཁྱོད་ལ་དེའི་མིང་བརྡ་སྦྱར་བའི་ཕྱིར། དཔེར་ན་རྔའི་སྒྲ་ལ་རྔ་སྒྲ་ཞེས་པའི་མིང་བརྡ་སྦྱར་བ་བཞིན་ནོ། །དེ་སྐད་དུ་མདོ་ལས། དབང་པོ་ཐུན་མོང་མིན་རྒྱུའི་ཕྱིར། །དེ་ཡི་ཐ་སྙད་དབང་པོས་བྱས། །ཞེས་གསུངས་པའི་ཕྱིར་རོ། །མདོ་ལས། ཡིད་ཀྱང་དོན་དང་། ཞེས་པའི་དོན་ཡིད་ཀྱི་མངོན་སུམ་ལ། མཚན་ཉིད་ནི་རང་གི་བདག་རྐྱེན་ཡིད་ཀྱི་དབང་པོ་ལ་དངོས་སུ་བརྟེན་ནས་སྐྱེས་པའི་གཞན་རིག་མ་འཁྲུལ་པའི་ཤེས་པ་ནི་ཡིད་ཀྱི་མངོན་སུམ་གྱི་མཚན་ཉིད་ཡིན་ནོ། །དེ་ཡང་ཁྱད་པར་གསུམ་སྟེ། རང་གི་སྔ་ལོགས་སུ་འགགས་མ་ཐག་པའི་དབང་ཤེས་དེ་བདག་རྐྱེན། དེའི་ཡུལ་གྱི་སྐད་ཅིག་གཉིས་པ་དེ་དམིགས་རྐྱེན། དེ་འཛིན་པར་སྐྱེད་བྱེད་ཀྱི་ཡིད་བྱེད་སྔ་མ་དེ་དེ་མ་ཐག་རྐྱེན་ཏེ། དེ་ལྟ་བུའི་རྐྱེན་གསུམ་ལས། དེ་མ་ཐག་ཏུ་སྐྱེས་པའི་ཡིད་ཤེས་མ་འཁྲུལ་བ་ནི་ཡིད་ཀྱི་མངོན་སུམ་གྱི་མཚན་གཞི་ཡིན་ནོ། །རྣམ་ངེས་ལས། དབང་ཤེས་དེ་མ་ཐག་རྐྱེན་ལས། །བྱུང་ཞིང་དེ་དོན་དེ་མ་ཐག །འཛིན་པར་བྱེད་པ་ཡིད་ཀྱང་ངོ་། །ཞེས་གསུངས་པའི་ཕྱིར་རོ། །གལ་ཏེ་དབང་ཤེས་ལྔ་འགགས་པའི་རྗེས་སུ་ཡིད་མངོན་གཅིག་སྐྱེ་ན་རྒྱུའི་ཁྱད་པར་ལས་འབྲས་བུའི་ཁྱད་པར་མ་སྐྱེ་བར་འགྱུར་ལ། ལྔ་སྐྱེ་ན་ཡིད་དུ་མ་ཡོད་པས་སྐྱེས་བུ་དེ་རྒྱུད་དུ་མར་འགྱུར་རོ་ཞེ་ན། དབང་མངོན་ལྔ་འགགས་པའི་རྗེས་སུ་ཡིད་མངོན་ལྔ་སྐྱེ་ལ། དེ་ལྟ་ན་ཡང་། ཤེས་བྱ་ཆོས་ཅན། ཡིད་མངོན་དུ་མ་སྐྱེ་ན་གང་ཟག་གི་རྒྱུད་དུ་མར་འགྱུར་མི་དགོས་པར་ཐལ། ཡིད་མངོན་དུ་མ་སྐྱེས་ཡང་ནང་ལྟ་རང་རིག་ཏུ་གཅིག་པའི་ཕྱིར། དཔེར་ན་དབང་ཤེས་དུ་མ་ཡོད་ཀྱང་རྒྱུད་དུ་མར་མི་འགྱུར་བ་བཞིན་ནོ། །ཡིད་མངོན་ཆོས་ཅན། ཚད་མ་ཡིན་ཏེ། དོན་རང་མཚན་འཛིན་པའི་ཤེས་པ་འཁྲུལ་མེད་ཡིན་པའི་ཕྱིར། ཆོས་ཅན། རང་ཡུལ་ལ་རང་སྟོབས་ཀྱི་ངེས་ཤེས་འདྲེན་མི་ནུས་ཏེ། ཁྱོད་ཀྱི་རྒྱུན་མེད་པའི་ཕྱིར། གལ་ཏེ་དབང་མངོན་ལ་རྒྱུན་ཡོད་ལ་ཡིད་མངོན་ལ་རྒྱུན་མེད་པའི་རྒྱུ་མཚན་ཅི་ཡིན་ཞེ་ན། ཤེས་བྱ་ཆོས་ཅན། དབང་ཤེས་རྒྱུན་དང་བཅས་པ་ཡིན་ཏེ། དབང་པོ་གཟུགས་ཅན་སྐད་ཅིག་སྔ་མ་ལས་དབང་པོ་གཟུགས་ཅན་སྐད་ཅིག་ཕྱི་མ་སྐྱེ་བ་དེས་ནའོ། །ཆོས་ཅན། ཡིད་མངོན་དེ་ལ་རྒྱུན་མེད་དེ། ཡིད་དབང་སྔ་མ་ལས་ཡིད་དབང་ཕྱི་མ་སྐྱེ་བ་མིན་པའི་ཕྱིར་ཏེ། རང་གི་སྔ་ལོགས་སུ་འགགས་མ་ཐག་པའི་དབང་མངོན་དེ་ཁོ་ན་ཡིད་དབང་ཡིན་པའི་ཕྱིར། དེ་སྐད་དུ་མཛོད་ལས། དྲུག་པོ་འགགས་མ་ཐག་པ་ཡི། །རྣམ་ཤེས་གང་ཡིན་དེ་ཡིད་དོ། །ཞེས་གསུངས་པའི་ཕྱིར་རོ། །འོ་ན་དབང་མངོན་གྱི་རྒྱུན་འགགས་པའི་རྗེས་སུ་ཡིད་མངོན་སྐྱེའམ། དབང་མངོན་དང་ཡིད་མངོན་སྤེལ་མར་སྐྱེ་ཞེ་ན། རྒྱན་མཁན་པོ་ལྟར་ན་རང་གི་བདག་རྐྱེན་དབང་ཤེས་ཀྱི་ཡུལ་གྱི་དེ་མ་ཐག་པའི་ཡུལ་ལྷན་ཅིག་བྱེད་པ་ཅན། དེ་མ་ཐག་རྐྱེན་དབང་ཤེས་ཀྱིས་བསྐྱེད་པའི་ཡིད་འདིའོ་ཞེས་མདུན་ན་གནས་པ་ལ་མངོན་དུ་བྱེད་པའི་རྣམ་པས་འཇུག་པ་ནི་ཡིད་ཀྱི་མངོན་སུམ་མོ། །སྐྱེ་ཚུལ་ནི། དབང་མངོན་སྐད་ཅིག་སྔ་མ་འགགས་པའི་རྗེས་སུ་ཡིད་མངོན་རེ་སྐྱེ་བས་མགོ་དབང་མངོན་གྱིས་འཛིན་ལ། མཇུག་ཡིད་མངོན་གྱིས་བསྡུས་ནས་སྤེལ་མར་སྐྱེའོ། །ཞེས་འདོད་དེ། དེ་སྐད་དུ་རྒྱན་ལས། རང་གི་ཡུལ་གྱི་དེ་མ་ཐག་པའི་ཡུལ་ལྷན་ཅིག་བྱེད་པ་ཅན། དབང་པོའི་ཤེས་པ་ཅན་བསྐྱེད་པའི་ཡིད་ཀྱང་མངོན་སུམ་མོ། །ཞེས་པ་ནས། གོམས་ལས་མདུན་ན་གནས་པ་ལ། །འདིའོ་ཞེས་སོགས་ཤེས་པ་གང་། །མངོན་དུ་བྱེད་ཕྱིར་དེ་ལ་ནི། །ཡིད་ཀྱི་མངོན་སུམ་ཡིན་པར་འདོད། །འདིའོ་ཞེས་མདུན་ན་གནས་པ་ལ་མངོན་དུ་བྱེད་པའི་རྣམ་པས་འཇུག་པ་ནི་ཡིད་ཀྱི་མངོན་སུམ་མོ། །འོན་ཏེ་མིག་གི་བྱེད་པ་ལས་སྐྱེས་པ་ནི། མིག་གི་ཤེས་པ་ཉིད་ཡིན་ནོ་ཞེ་ན། མ་ཡིན་ཏེ། མིག་གི་ཤེས་པ་ནི་གཟུགས་སྣང་བ་ཙམ་ལ་ཉེ་བར་མཁོ་བ་ཡིན་ལ། ངེས་པ་ནི་སྔར་གོམས་པ་ལས་འཛིན་པའོ། །འདི་ལ་ནི་མིག་གི་བྱེད་པ་མེད་པས་ཡིད་སྔར་གོམས་པའི་མཚན་ཉིད་ལས་སྐྱེས་པ་ཡིན་པའི་ཕྱིར། འདི་ནི་ཡིད་ཀྱི་མངོན་སུམ་མོ། །ཞེས་གསུངས་པའི་ཕྱིར་རོ། །སྤེལ་མར་སྐྱེ་བ་འདི་རྒྱན་ན་བཀོད་པ་མི་སྣང་ངོ་། །ཆོས་མཆོག་གིས། ཡིད་ཀྱི་རྣམ་པར་ཤེས་པ་དེ་ཡང་། མིག་གི་བྱ་བ་འདས་པའི་ཚེ་མངོན་སུམ་དུ་འདོད་དོ། །མིག་གི་བྱེད་པ་དང་ལྡན་པའི་ཚེ་གཟུགས་ཤེས་པ་གང་ཡིན་དེ་ཐམས་ཅད་ཀྱང་མིག་ལ་བརྟེན་པ་ཁོ་ན་ཡིན་ནོ། །དེ་ལྟ་མ་ཡིན་ན། རྣམ་པར་ཤེས་པ་གང་ཡང་མིག་ལ་བརྟེན་པ་མི་འཐད་པར་འགྱུར་རོ། །ཡིད་ཀྱི་མངོན་སུམ་འདི་ཡང་གྲུབ་པའི་མཐའ་གྲགས་པ་ཡིན་གྱི། འདི་ལ་སྒྲུབ་པར་བྱེད་པའི་ཚད་མ་ནི་ཡོད་པ་མ་ཡིན་ནོ། །ཅི་སྟེ་དེ་ལྟ་བུ་ཡོད་དུ་ཆུག་ན་ཡང་། ཉེས་པ་འགའ་ཡང་མེད་དོ། །ཞེས་བསྟན་པའི་ཕྱིར་འདིའི་མཚན་ཉིད་བསྟན་པ་ཡིན་ནོ། །ཞེས་གསུངས་པས་དབང་མངོན་གྱི་རྒྱུན་འགགས་པའི་མཐར་ཡིད་མངོན་སྐྱེ་བར་འདོད་དོ། །དེ་གཉིས་ཀ་ལ་ཡང་གནོད་བྱེད་ཡོད་པས་མི་འཐད་དོ། །འདི་ལྟར་ཤེས་བྱ་ཆོས་ཅན། དབང་མངོན་དང་ཡིད་མངོན་སྤེལ་མར་སྐྱེ་བ་མ་ཡིན་པར་ཐལ། དབང་མངོན་གྱིས་རང་སྟོབས་ཀྱིས་ངེས་ཤེས་འདྲེན་ནུས་ལ། ཡིད་མངོན་གྱིས་རང་སྟོབས་ཀྱིས་ངེས་ཤེས་འདྲེན་མི་ནུས་པའི་ཕྱིར། ཆོས་ཅན། དབང་མངོན་གྱི་རྒྱུན་འགགས་པའི་མཐར་ཡིད་མངོན་གཅིག་སྐྱེ་བ་མ་ཡིན་པར་ཐལ། རྒྱུ་མཚན་ཁྱད་པར་མེད་པ་ལ་སྔར་མི་སྐྱེ་བ་ཕྱིས་སྐྱེ་བ་མི་འཐད་པའི་ཕྱིར་རོ། །ཞེས་ཆོས་རྗེ་པ་གསུང་། དེས་ན་ཤེས་བྱ་ཆོས་ཅན། དབང་མངོན་གྱི་རྒྱུན་འགགས་པའི་མཐར་ཡིད་མངོན་སྐྱེ་བ་མ་ཡིན་པར་ཐལ། ཡིད་མངོན་དེ་གྲུབ་མཐའ་ལ་གྲགས་པ་ཙམ་ཡིན་པ་གང་ཞིག དེ་ལྟར་སྐྱེ་བར་ལུང་ལས་མ་བཤད་པའི་ཕྱིར། ཀ་མ་ལ་ཤི་ལས། ཡིད་རིག་པ་མ་བརྗོད་པ་དེ་ལྟ་ན་ཡང་དབང་པོའི་ཤེས་པ་ལ་བརྡ་མི་ནུས་པའི་རིགས་པ་གང་ཡིན་པ་དེ། དེ་ལ་ཡང་མཚུངས་པའམ། ཡང་ན་འདི་ལ་རྣལ་འབྱོར་པའི་ཤེས་པ་ཡང་ཡིད་ཡིན་ལ། དེ་ཡང་འཆད་པར་འགྱུར་རོ། །ལུང་ལ་གྲགས་པ་ཡིན་པའི་ཕྱིར་འདིར་ཡིད་ཀྱི་མཚན་ཉིད་མ་བྱས་ལ་ཚད་མས་གནོད་པ་མེད་པ་ནི་སློབ་དཔོན་གྱིས་བསྒྲུབས་ཟིན་པའི་ཕྱིར། ཡང་ཁོ་བོ་ཅག་གིས་སྒྲུབ་པར་མི་བྱའོ་སྙམ་དུ་བསམ་པ་ཡིན་ནོ་ཞེས་སོ། །སྤེལ་མ་དང་རྒྱུན་གྱི་མཐར་སྐྱེ་བ་གཉིས་ཀ་ལ་གནོད་བྱེད་ཡོད་པ་དེས་ན་དབང་མངོན་སྐད་ཅིག་དང་པོས་ཉེར་ལེན་བྱས་ནས་དེ་དང་རིགས་འདྲ་བའི་དབང་མངོན་སྐད་ཅིག་གཉིས་པ་སྐྱེ་ལ། དེ་དང་དུས་མཉམ་པར་དབང་མངོན་སྐད་ཅིག་དང་པོས་བདག་རྐྱེན་བྱས་ནས་ལོགས་ཤིག་ཏུ་ཡིད་མངོན་སྐད་ཅིག་དང་པོ་བསྐྱེད་དོ། །ཁ་ཕྱིར་ལྟ་ལ་མངོན་སུམ་གཉིས་སྐྱེ་བ་ན་ནང་ལྟ་རང་རིག་མངོན་སུམ་གཅིག་སྐྱེའོ། །དེ་ལྟར་ན་མངོན་སུམ་ཇི་སྙེད་སྐྱེས་ཀྱང་རང་རིག་གིས་བསྡུས་པ་ཡིན་པའི་ཕྱིར་རྒྱུད་དུ་མར་འགྱུར་བའི་སྐྱོན་མེད་ལ། སྤེལ་མར་མི་སྐྱེ་བར་ལོགས་ཤིག་ཏུ་སྐྱེ་ལ། དེ་གཉིས་ལ་རྒྱུན་ཡོད་མེད་ཀྱིས་ངེས་མ་ངེས་སྲིད་པས་རྒྱན་མཛད་པ་ལ་བརྗོད་པའི་སྐྱོན་མེད་ལ། དབང་མངོན་གྱི་སྐད་ཅིག་གཉིས་པ་དང་གྲངས་མཉམ་དུ་སྐྱེ་བས་ཆོས་མཆོག་ལ་བརྗོད་པའི་སྐྱོན་ལས་གྲོལ་བ་འདི་ནི་ཤང་ཀར་ནན་ཏའི་དགོངས་པ་ཁོ་བོའི་མཁན་པོ་ལས་རྙེད་པ་འདི་ཁོ་ན་འཐད་པར་མཐོང་ངོ་ཞེས་ཆོས་ཀྱི་རྗེ་གསུང་ངོ་། །རང་ལུགས་ནི་དབང་མངོན་སྐད་ཅིག་དང་པོ་དང་ཉེར་ལེན་ཡིད་བྱེད་སྔ་མ་དང་དམིགས་རྐྱེན་དོན་ཚོགས་ན་དབང་མངོན་སྐད་ཅིག་གཉིས་པ་དང་དུས་མཉམ་དུ་སྐྱེ། དབང་མངོན་སྐད་ཅིག་གཉིས་པའམ། གསུམ་པའམ་ཐ་མ་དང་རྐྱེན་གཉིས་ཚོགས་ན་གསུམ་པའམ་རྒྱུན་གྱི་མཐར་སྐྱེའོ། །དེ་བཞིན་མ་གཏོགས་པ་མཐའ་གཅིག་ཏུ་ཁས་བླངས་ན་རང་ལའང་ཉེས་པ་མཚུངས་སྲིད་པས་བློ་གྲོས་ཅན་རྣམས་དཔྱོད་མཛོད། ཁ་ཕྱི་ལྟ་ལ་དོན་རིག་གཉིས་སྐྱེ་བ་ན་ནང་ལྟ་རང་རིག་གཅིག་སྐྱེ་བ་དེས་ན་ཕྱིའི་ཡུལ་དོན་རིག་མངོན་སུམ་གཉིས་ཀྱི་འགྲོ་ཚུལ་དང་། ནང་གིས་བསྡུས་པ་ལ་རང་རིག་གི་འགྲོ་ཚུལ་འདི་ནི་མངོན་སུམ་འགྲོས་གསུམ་པ་ཡིན་ལ། ཡུལ་གྱི་འགྲོས་དཔྱད་ན་རང་རིག་ལ་ཡུལ་གཞན་མེད་པས་གཟུགས་སྒྲ་དྲི་རོ་རེག་བྱའི་དབྱེ་བས་འགྲོས་ལྔར་འགྱུར་ལ། དབང་མངོན་དང་ཡིད་མངོན་གཉིས་ཀྱི་ཡིད་ལ་བྱེད་པ་སྔ་མའི་འགྲོས་བསྣན་ན་འགྲོས་བདུན་དུ་འགྱུར་རོ་ཞེས་ཆོས་ཀྱི་རྗེ་གསུང་ངོ་། །ཡང་ན་ཁ་ཕྱིར་ལྟ་དབང་མངོན་དང་ཡིད་མངོན་གཉིས་རྫས་ཐ་དད་ཡིན་པས་དེ་གཉིས་ཀྱི་རང་རིག་གཉིས་ཀྱང་རྫས་ཐ་དད་ཡིན་པའི་ཕྱིར། ཕྱི་ལྟ་དོན་རིག་གཉིས་དང་ནང་ལྟ་རང་རིག་གཉིས་སྐྱེ་བས་འགྲོས་བཞི། ཡང་ན་ཕྱི་ལྟའི་འགྲོས་གཅིག་དང་ནང་ལྟའི་འགྲོས་གཅིག་སྟེ་འགྲོས་གཉིས་པར་འགྱུར་རོ། །རྣ་མ་ཕུག་པ་ན་རེ། ཡིད་མངོན་གྱིས་དབང་མངོན་གྱིས་བཟུང་ཟིན་འཛིན་ན་བཅད་ཤེས་སུ་འགྱུར་ལ། མ་བཟུང་བ་འཛིན་ན་ལོང་བས་ཀྱང་གཟུགས་མཐོང་བར་འགྱུར་རོ་ཞེ་ན། ཡིད་མངོན་ཆོས་ཅན། བཅད་ཤེས་སུ་ཐལ་བའི་སྐྱོན་མེད་དེ། རང་གི་དེ་མ་ཐག་རྐྱེན་དབང་མངོན་གྱི་ཡུལ་ལས་གཞན་དུ་གྱུར་པའི་ཡུལ་འཛིན་པའི་མངོན་སུམ་ཡིན་པའི་ཕྱིར། དེ་ལྟ་ན་ཡང་ཆོས་ཅན། ལོང་བས་གཟུགས་མཐོང་བར་ཐལ་བའི་སྐྱོན་མེད་དེ། རང་གི་དེ་མ་ཐག་རྐྱེན་དབང་མངོན་ལ་ལྟོས་པའི་ཕྱིར། རིགས་ཐིགས་ལས། རང་གི་ཡུལ་གྱི་དེ་མ་ཐག་པ་ཡུལ་ལྷན་ཅིག་བྱེད་པ་ཅན་དབང་པོའི་ཤེས་པ་མཚུངས་པ་དེ་མ་ཐག་པའི་རྐྱེན་གྱིས་བསྐྱེད་པའི་ཡིད་ཀྱི་རྣམ་པར་ཤེས་པ་དང་། ཞེས་པའི་དོན་བཤད་ཟིན་ཏོ། །གསུམ་པ་རང་རིག་མངོན་སུམ་ནི། རང་གི་ངོ་བོ་མྱོང་བར་སྐྱེས་པའི་ཆ་ནི་རང་རིག་མངོན་སུམ་གྱི་མཚན་ཉིད་ཡིན་པར་མཁས་པ་རྣམས་བཞེད་དོ། །དེ་སྐད་དུ་རྣམ་འགྲེལ་ལས། རང་གི་ངོ་བོ་སྒྲ་དོན་མིན། །དེ་ཕྱིར་དེ་ལ་དེ་མངོན་སུམ། །ཞེས་དང་། དབུ་མ་རྒྱན་ལས། རྣམ་ཤེས་བེམ་པོའི་རང་བཞིན་ལས། །བཟློག་པ་རབ་ཏུ་སྐྱེ་བ་སྟེ། །བེམ་མིན་རང་བཞིན་གང་ཡིན་པ། །དེ་འདིའི་བདག་ཉིད་རིག་པ་ཡིན། །ཞེས་གསུངས་པའི་ཕྱིར་རོ། །དེས་ན་རང་རིག་དང་རང་རིག་མངོན་སུམ་དང་རང་རིག་མངོན་སུམ་ཚད་མ་ལ་ཁྱད་པར་མེད་དོ། །རང་རིག་པའང་རིག་བྱ་རིག་བྱེད་གཉིས་སུ་ཕྱེ་བའི་རང་རིག་པ་མ་ཡིན་གྱི་བེམ་པོ་ལས་ལོག་ནས་རིག་པར་སྐྱེས་ཙམ་དེ་ཉིད་ཡིན་ནོ། །དེས་ན་རང་རིག་གི་ཡུལ་མེད་དོ། །ཁ་ཅིག་ན་རེ། རང་རིག་ཆོས་ཅན། ཁྱོད་རང་རིག་གི་ཡུལ་མ་ཡིན་པར་ཐལ། དེའི་ཡུལ་མེད་པའི་ཕྱིར། འདོད་ན། དེའི་ཡུལ་ཡིན་པར་ཐལ། དེས་རིག་པའི་ཕྱིར་ཟེར་ན། ཤེས་བྱ་ཆོས་ཅན། སྒྲོན་མེ་དེ་སྒྲོན་མེ་དང་གསལ་བྱ་གསལ་བྱེད་ཡིན་པར་ཐལ། རང་རིག་དེ་རང་རིག་དང་རིག་བྱ་རིག་བྱེད་ཡིན་པའི་ཕྱིར། རྟགས་མ་གྲུབ་ན། དེ་དེ་དང་ཡུལ་ཡུལ་ཅན་ཡིན་པ་བུད། ཁྱབ་པ་ཡོད་དེ། རྣམ་འགྲེལ་ལས། ཇི་ལྟར་དེ་ཡི་བདག་ཉིད་ཕྱིར། །གསལ་བྱེད་རབ་ཏུ་གསལ་བ་ན། །རང་གི་ངོ་བོ་གསལ་བྱེད་འདོད། །དེ་ལྟར་བློ་བདག་རིག་ཅན་ཡིན། །ཞེས་གསུངས་པའི་ཕྱིར་རོ། །འདོད་ན། ཆོས་ཅན། དེ་དེ་དང་གསལ་བྱ་གསལ་བྱེད་མ་ཡིན་པར་ཐལ། དེ་དང་དེ་གསལ་བའི་ངོ་བོར་སྐྱེས་པའི་ཕྱིར། ཁྱབ་སྟེ། དཔེར་སྒྲོན་གཉིས་བཞིན། ཞེས་གསུངས་པའི་ཕྱིར། སྒྲོན་མེ་ཆོས་ཅན། ཁྱོད་དང་སྒྲོན་མེ་གཉིས་གང་རུང་གཅིག་མི་གསལ་བར་ཐལ། ཁྱོད་སྒྲོན་མེ་དང་གསལ་བྱ་གསལ་བྱེད་ཡིན་པའི་ཕྱིར། ཁྱབ་སྟེ། མར་མེ་དང་། བུམ་པ་དག་ཀྱང་དེར་བརྟེན་ནས། །གསལ་བྱ་གསལ་བྱེད་ངོ་བོ་ཡིས། །ཐ་སྙད་རབ་ཏུ་རྒྱས་པར་བྱེད། །ཅེས་གསུངས་པའི་ཕྱིར་རོ། །ཡང་ཁ་ཅིག་ན་རེ། ཤེས་བྱ་ཆོས་ཅན། གཟུང་རྣམ་དེ་རང་རིག་གི་ཡུལ་མ་ཡིན་པར་ཐལ། དེའི་ཡུལ་མེད་པའི་ཕྱིར། འདོད་ན། ཆོས་ཅན། གཟུང་རྣམ་གཞལ་བྱ། རང་རིག་འབྲས་བུ། འཛིན་རྣམ་ཚད་མར་བྱས་པའི་རྣམ་གཞག་དེ་མི་འཐད་པར་ཐལ། གཟུང་རྣམ་དེ་རང་རིག་གི་ཡུལ་མ་ཡིན་པའི་ཕྱིར། འདོད་ན། རྣམ་འགྲེལ་ལས། དེ་ཕྱིར་གཅིག་ལ་ཚུལ་གཉིས་ཡོད། །གང་ཕྱིར་ཇི་ལྟར་མྱོང་བ་དང་། །དྲན་པས་འདི་ཡི་རྣམ་པ་གཉིས། །མྱོང་བ་ཉིད་ནི་འབྲས་བུ་ཡིན། །ཞེས་དང་། དེ་ལ་ཉམས་མྱོང་བདག་ཉིད་ཕྱིར། །དེ་དག་རང་བདག་མྱོང་བར་རུང་། །དེ་ལྟར་རུང་ཉིད་དེ་ཆད་བདག །གཞལ་བྱ་རང་རིག་འབྲས་བུ་ཡིན། །ཞེས་པ་དང་འགལ་ལོ་ཞེ་ན། མ་ཁྱབ་སྟེ། ཤེས་བྱ་ཆོས་ཅན། སེལ་ངོར་ཡིན་ན་ཡིན་དགོས་པར་ཐལ། དེ་ལྟ་བུའི་རྣམ་གཞག་འཐད་ན་དེ་དེའི་ཡུལ་ཡིན་དགོས་པའི་ཕྱིར། འདོད་ན། སྒྲ་རྟོག་ཡུལ་ལ་དངོས་པོའི་དབང་གིས་འཇུག་པར་ཐལ་ལོ། །གཞན་ཡང་ཆོས་ཅན། བློ་གཅིག་གི་གཟུང་བའི་རྣམ་པ་དང་འཛིན་པའི་རྣམ་པ་དང་རང་རིག་དེ་ཐ་དད་ཡིན་པར་ཐལ། དེ་ལྟ་བུའི་རྣམ་གཞག་དེ་འཐད་ལྡན་ཡིན་པའི་ཕྱིར། འདོད་ན། ཆོས་ཅན། བློ་གཅིག་གི་དེ་ལྟ་བུ་དེ་ཐ་དད་དུ་འཛིན་པའི་བློ་དེ་ཡུལ་ལ་ལོག་པར་ཞུགས་པ་མ་ཡིན་པར་ཐལ་ལོ། །འདོད་ན། ཆོས་ཅན། སྒྱུ་མ་མཁན་གྱི་སྔགས་རྫས་ཀྱིས་བསླད་པའི་མིག་ཅན་ལ་རྡེའུ་སོགས་ལ་རྟ་གླང་སོགས་སུ་སྣང་བ་རྟ་གླང་སོགས་ཡིན་པར་ཐལ། བློ་གཅིག་གི་གཟུང་རྣམ་འཛིན་རྣམ་རང་རིག་དེ་ཐ་དད་ཡིན་པའི་ཕྱིར། དེ་རྣམས་ལ་ཁྱབ་པ་ཡོད་དེ། རྣམ་འགྲེལ་ལས། བློ་བདག་རྣམ་པར་དབྱེར་མེད་ཀྱང་། །མཐོང་བ་ཕྱིན་ཅི་ལོག་རྣམས་ཀྱིས། །གཟུང་དང་འཛིན་པ་མྱོང་བ་དག །ཐ་དད་ལྡན་བཞིན་རྟོགས་པར་འགྱུར། །དཔེར་ན་དབང་པོ་སྔགས་སོགས་ཀྱིས། །བསླད་པ་རྣམས་ལ་འཇིམ་དུམ་སོགས། །དེ་ཡི་གཟུགས་དང་བྲལ་བ་ཡང་། །རྣམ་པ་གཞན་དུ་སྣང་བ་བཞིན། །ཞེས་པ་དང་། ཐ་དད་ཕྱིར་བློ་སྣ་ཚོགས་འགྱུར། །ཞེས་གསུངས་པའི་ཕྱིར་རོ། །མ་ཁྱབ་ན། དེ་དང་དེ་དཔེ་དོན་དུ་སྦྱར་ནས་བཤད་པ་མི་འཐད་པར་ཐལ། དེ་དང་དེ་མི་མཚུངས་པའི་ཕྱིར། འཁོར་གསུམ་མོ། །འོ་ན་གཞུང་གོང་འོག་གང་རུང་གཅིག་མི་འཐད་པར་ཐལ་ལོ་ཞེ་ན། སྣང་སེལ་དང་བཤད་འཇུག་སོ་སོར་མི་འབྱེད་པ་ཁྱོད་ལྟར་ན། གཞུང་གོང་འོག་གང་རུང་གཅིག་མི་འཐད་པས་ཆོས་གྲགས་ལ་ནང་འགལ་ཡོད་པས་མི་མཁས་པར་འགྱུར་མོད། ཁོ་བོ་སྣང་སེལ་སོ་སོར་འབྱེད་པ་ལ་གཉིས་ཀ་འཐད་དེ། དེ་ཕྱིར་གཅིག་ལ་ཚུལ་གཉིས་ཡོད། །ཅེས་སོགས་ནི། གཟུང་འཛིན་རིག་གསུམ་ཐ་དད་དུ་སྣང་བའི་བློ་འཁྲུལ་པའི་ངོར་དེ་ལ་སྣང་བ་དང་མཐུན་པར་དེའི་རྣམ་གཞག་བྱས་པ་ཡིན་ལ། བློ་བདག་རྣམ་པར་དབྱེར་མེད་ཀྱང་། །ཞེས་སོགས་ནི། ཡིན་ལུགས་ཀྱི་དབང་དུ་བྱས་པའི་ཕྱིར་རོ། །དེ་སྐད་དུ་ལྷ་དབང་བློས། ཅི་སྟེ་ཤེས་པ་གཞན་གྱིས་ཐ་དད་པར་བརྟགས་ནས་འཛིན་པའི་རྣམ་པ་ཡུལ་ཉིད་ཡིན་པ་དེའི་ཚེ། རང་རིག་པ་ཡང་དེ་བཞིན་དུ་ཡུལ་ཉིད་ཡིན་པར་འགྱུར་རོ། །ཞེས་གསུངས་པའི་ཕྱིར་རོ། །གཞན་ཡང་ཤེས་བྱ་ཆོས་ཅན། གང་ཐ་སྙད་འདོགས་པ་པོས་དེའི་ཡུལ་དུ་མོས་ནས། ཐ་སྙད་དོན་མཐུན་འདོགས་པ་མེད་པ་དེ་དེའི་ཡུལ་མ་ཡིན་ཏེ། དཔེར་ན་ཤེས་པ་དེ་ཉིད་ཀྱི་འཛིན་པའི་རྣམ་པ་པ་ལྟ་བུའོ། །རབ་རིབ་ཅན་ལ་སོགས་པའི་ཤེས་པས་དམིགས་པའི་སྐྲ་ཤད་ལ་སོགས་པ་ཡང་། ཐ་སྙད་འདོགས་པ་པོས་དེའི་ཡུལ་དུ་མོས་ནས་ཐ་སྙད་དོན་མཐུན་འདོགས་པ་མེད་དོ་ཞེས་པའི་སྦྱོར་ངག་དེ་མཐུན་དཔེ་བསྒྲུབ་བྱའི་ཆོས་ཀྱི་སྟོང་པ་མ་ཡིན་པར་ཐལ། འཛིན་པའི་རྣམ་པ་དེ་རང་རིག་གི་ཡུལ་ཡིན་པའི་ཕྱིར། འདོད་ན། སྐྲ་ཤད་ལ་སོགས་དོན་མིན་ཏེ། །དོན་དུ་མོས་པ་མེད་ཕྱིར་རོ། །ཞེས་དང་། དེའི་འགྲེལ་པར་ལྷ་དབང་བློས། སྦྱོར་བ་ཡང་སྐྱེས་བུ་རྣམས་གང་ལ་ཤེས་པ་གང་གིས་ཡུལ་གྱི་ངོ་བོ་ཉིད་དུ་མོས་པ་མེད་པ་དེ་ནི་ཤེས་པ་དེའི་ཡུལ་གྱི་ཐ་སྙད་འཇུག་པ་མ་ཡིན་ཏེ། དཔེར་ན་ཤེས་པ་དེ་ཉིད་ཀྱི་འཛིན་པའི་རྣམ་པ་ལྟ་བུའོ། །རབ་རིབ་ཅན་ལ་སོགས་པས་དམིགས་པའི་སྐྲ་ཤད་ལ་སོགས་པ་ཡང་། ཐ་སྙད་འདོགས་པ་པོ་རྣམས་དོན་ཉིད་དུ་མོས་པ་མ་ཡིན་ནོ་ཞེས་བྱ་བ་ནི་ཁྱབ་པར་བྱེད་པ་འགལ་བ་དམིགས་པའོ། །འཛིན་པའི་རྣམ་པ་ཡང་རང་རིག་པའི་ཡུལ་ཅན་ཉིད་ཡིན་པའི་ཕྱིར། དཔེ་མ་གྲུབ་པ་ཉིད་མ་ཡིན་ནམ་ཞེ་ན། མ་ཡིན་ཏེ། དེ་ནི་རང་རིག་པའི་ཤེས་པ་ཉིད་དུ་སྐྱེས་པ་ཉིད་ན་རིག་པ་ཡིན་པའི་ཕྱིར་རོ། །ཞེས་གསུངས་པ་དང་འགལ་ལོ། །གཞན་ཡང་རང་རིག་ཆོས་ཅན། ཁྱོད་རང་རིག་དང་གཟུང་འཛིན་མ་ཡིན་པར་ཐལ། ཁྱོད་དང་རང་རིག་ལ་རྣམ་པ་ཐ་དད་མེད་པའི་ཕྱིར། ཁྱབ་སྟེ། ལྷས། དེ་བས་ན་རྣམ་པ་ཐ་དད་མེད་པ་ནི། གཟུང་བ་དང་འཛིན་པའི་དངོས་པོ་མ་ཡིན་ནོ་ཞེས་གསུངས་པའི་ཕྱིར་རོ། །ཡང་ཆོས་ཅན། ཁྱོད་རང་རིག་དང་ཡུལ་ཡུལ་ཅན་མ་ཡིན་པར་ཐལ། ཁྱོད་རང་རིག་དང་གཅིག་ཡིན་པའི་ཕྱིར། ཁྱབ་སྟེ། ཤཱཀྱ་བློས། དེ་བས་ན་གཅིག་ལ་ཡུལ་དང་ཡུལ་ཅན་གྱི་དངོས་པོ་ཡོད་པ་མ་ཡིན་ནོ་ཞེས་དང་། དབུ་མ་རྒྱན་ལས། གཅིག་ལ་ཆ་མེད་རང་བཞིན་ལ། །གསུམ་གྱི་རང་བཞིན་མི་འཐད་ཕྱིར། །འདི་ཡི་རང་གི་རིག་པ་ནི། །བྱ་དང་བྱེད་པའི་དངོས་པོ་མིན། །ཞེས་དང་། དེའི་འགྲེལ་པར། ཇི་སྐད་དུ། ཡུལ་རང་རང་གི་རྣམ་པ་འཇོག་པར་ནུས་པ་ནི་རྒྱུ་ཉིད་དེ། རིག་པར་བྱ་བ་ཉིད་ཡིན་པ་དང་། རྣམ་པར་ཤེས་པ་ཡུལ་གྱི་ངོར་བཞག་པ་ནི་བསྐྱེད་པར་བྱ་བ་ཉིད་དེ། རིག་པ་པོ་ཉིད་དོ་ཞེས་རྣམ་པ་དང་བཅས་པའི་ཤེས་པའི་ཚུལ་ལས་བརྗོད་པ་ལྟ་བུར་རང་རིག་པ་ལ་ནི་དེ་ལྟར་རྣམ་པར་གཞག་པར་མི་འཐད་དེ། རྣམ་པར་ཤེས་པ་ཆ་མེད་པའི་བདག་ཉིད་གཅིག་ལ་བསྐྱེད་པར་བྱ་བ་དང་བསྐྱེད་པ་པོ་དང་བསྐྱེད་པར་བྱ་བའི་ཚུལ་དུའམ། རིག་པར་བྱ་བ་དང་། རིག་པ་པོ་དང་། རིག་པ་བྱེ་བྲག་གིས་ཚུལ་གྱི་ཚུལ་དུ་མི་རིགས་པའི་ཕྱིར་ཞེས་གསུངས་པའི་ཕྱིར་རོ། །ཁ་ཅིག་ན་རེ། རང་རིག་པ་མི་འཐད་དེ། རིག་བྱ་རིག་བྱེད་གཉིས་མེད་པའི་ཕྱིར་རོ། །གལ་ཏེ་རིག་བྱ་རིག་བྱེད་གཉིས་མེད་ཀྱང་རིག་ན། གྲངས་ཅན་ལྟར་རང་ལས་སྐྱེ་བར་འདོད་པ་དང་མཚུངས་སོ་ཞེ་ན། ཤེས་བྱ་ཆོས་ཅན། རིག་བྱ་རིག་བྱེད་གཉིས་མེད་ཀྱང་རིག་ན་རང་རིག་དང་རང་སྐྱེ་གཉིས་མཚུངས་པ་མིན་པར་ཐལ། རང་སྐྱེ་ནི་སྔོན་མེད་གསར་དུ་སྐྱེ་བ་ཡིན་ལ། རང་རིག་ནི་བེམ་པོ་ལས་བཟློག་ནས་རིག་པར་སྐྱེས་ཙམ་ཡིན་པའི་ཕྱིར། མདོར་ན་རང་རིག་མངོན་སུམ་ལ་ཡུལ་ཡོད་པར་བཤད་པ་ཐམས་ཅད་སེལ་བའི་ངོར་ཡིན་ནོ། །བཞི་པ་རྣལ་འབྱོར་མངོན་སུམ་ནི། མདོ་ལས། ཆོས་རྣམས་ལ་ཆོས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་རྣམ་པར་དག་ཅེས་དང་། ཀུན་ལས་བཏུས་ལས། རྣལ་འབྱོར་རྣམས་ཀྱིས་བླ་མས་བསྟན། །མ་འདྲེས་པ་ཡི་དོན་ཙམ་མཐོང་། །ཞེས་པའི་དོན་གཏན་ལ་དབབ་པ་ལ་རང་བཞིན་ངོས་བཟུང་། ཚད་མར་འགྱུར་བའི་ཚུལ། དེ་སྒྲུབ་བྱེད་ཀྱི་ཚད་མ་དང་གསུམ། དང་པོ་ནི། བོད་ཁ་ཅིག་རྣལ་འབྱོར་མངོན་སུམ་དང་དེའི་ཚད་མའི་མཚན་ཉིད་ཕྱེ་ནས་རྣལ་འབྱོར་མངོན་སུམ་གྱི་མཚན་ཉིད་བདག་རྐྱེན་དེ་ཁོ་ན་ཉིད་གོམས་པའི་ཡིད་ལས་སྐྱེས་ཤིང་ཡང་དག་པའི་དོན་ལ་རྟོག་བྲལ་མ་འཁྲུལ་པ། དེའི་ཚད་མའི་མཚན་ཉིད་བདག་རྐྱེན་དེ་གོམས་པའི་ཡིད་ལས་སྐྱེས་ཤིང་སྔར་མ་རྟོགས་པའི་ཡང་དག་པའི་དོན་ལ་མྱོང་སྟོབས་ཀྱིས་སྒྲོ་འདོགས་གཅོད་པ་ཞེས་འཇོག་པ་འཁྲུལ་ཏེ། གཉིས་སུ་ཕྱེ་བ་གཞུང་ལས་མ་བཤད་ཅིང་། སྒྲོ་འདོགས་གཅོད་པ་མི་སྲིད་པར་བཤད་ཟིན་པའི་ཕྱིར་རོ། །རང་ལུགས་ནི་བསྒོམས་པའི་སྟོབས་ལས་བྱུང་བའི་རིག་པ་ནི་རྣལ་འབྱོར་པའི་ཤེས་པ་ཙམ་གྱི་མཚན་ཉིད་ཡིན་ནོ། །ཡང་དག་པའི་དོན་བསྒོམས་པའི་སྟོབས་ལས་བྱུང་བའི་མ་འཁྲུལ་བའི་ཤེས་པ་ནི་རྣལ་འབྱོར་མངོན་སུམ་གྱི་མཚན་ཉིད་ཡིན་ནོ། །བསྒོམས་བྱུང་འཁྲུལ་སྣང་ཅན་གྱི་ཤེས་པ་རྣམས་མངོན་སུམ་ལྟར་སྣང་ཡིན་ནོ། །དབྱེ་བ་ལ་རྟེན་གྱི་སྒོ་ནས་དབྱེ་ན། ཉན་ཐོས་དང་རང་སངས་རྒྱས་དང་ཐེག་ཆེན་འཕགས་པ་གསུམ་གྱི་རྣལ་འབྱོར་མངོན་སུམ་གསུམ། གསུམ་པོ་དེ་དག་སློབ་མི་སློབ་ཀྱི་སྒོ་ནས་དབྱེ་ན། རྒྱུན་ཞུགས་སོགས་ཉན་ཐོས་སློབ་པའི་རྣལ་འབྱོར་མངོན་སུམ་དང་། ཤེས་རབ་ཀྱི་རྣམ་གྲོལ་སོགས་ཉན་ཐོས་མི་སློབ་པའི་རྣལ་འབྱོར་མངོན་སུམ་དང་། རང་སངས་རྒྱས་གཅིག་ཆར་བྱང་ཆུབ་མངོན་དུ་བྱས་པ་ཡིན་པས་རང་སངས་རྒྱས་སློབ་པ་མེད་ལ། ཐེག་ཆེན་གྱི་ས་བཅུའི་ཡེ་ཤེས་ནི་ཐེག་ཆེན་སློབ་པའི་རྣལ་འབྱོར་མངོན་སུམ་དང་། རྫོགས་པའི་སངས་རྒྱས་ཀྱི་མངོན་སུམ་ནི། ཐེག་ཆེན་མི་སློབ་པའི་མངོན་སུམ་སྟེ་ལྔའོ། །ངོ་བོའི་སྒོ་ནས་དབྱེ་ན། ལྔ་པོ་དེ་དག་ལ་སྣང་བཅས་ཇི་སྙེད་པ་མཁྱེན་པ་རྗེས་ཐོབ་དང་། སྣང་མེད་ཇི་ལྟ་བ་མཁྱེན་པ་མཉམ་གཞག་གི་སྒོ་ནས་དབྱེ་བས་གཉིས་གཉིས་ཏེ་རྣམ་པ་བཅུའོ། །དེ་ལ་བསམ་གཏན་ལ་སོགས་ཐབས་སྣ་ཚོགས་ཀྱིས་ཉེར་ལེན་གྱི་རྒྱུ་བྱས། སྟོང་ཉིད་རྟོགས་པའི་ཤེས་རབ་ཀྱིས་ལྷན་ཅིག་བྱེད་པའི་རྐྱེན་བྱས་པས་ཇི་སྙེད་པ་མཁྱེན་པའི་ཡེ་ཤེས་གཟིགས་པ་འགྲུབ་ལ། སྟོང་ཉིད་རྟོགས་པའི་ཤེས་རབ་ཀྱིས་ཉེར་ལེན་གྱི་རྒྱུ་བྱས། ཐབས་ཀྱིས་ལྷན་ཅིག་བྱེད་རྐྱེན་བྱས་པས་ཇི་ལྟ་བ་མཁྱེན་པའི་ཡེ་ཤེས་འགྲུབ་བོ། །དེ་དག་དུས་ནམ་གྱིས་མཐར་ཕྱིན་ཞེ་ན། ཉན་ཐོས་ནི་མྱུར་ན་ཚེ་གསུམ་དུ་བསོད་ནམས་བསགས་པ་དང་བདག་མེད་བསྒོམས་པས་དགྲ་བཅོམ་འཐོབ་ལ། བསྐལ་པ་བརྒྱའི་བར་དུ་བསོད་ནམས་བསགས་པ་དང་བདག་མེད་བསྒོམས་པས་རང་སངས་རྒྱས་སུ་འགྱུར་ལ། བསྐལ་པ་གྲངས་མེད་གསུམ་དུ་བསོད་ནམས་བསགས་པ་དང་སྟོང་ཉིད་སྙིང་རྗེའི་སྙིང་པོ་ཅན་བསྒོམས་པས་མཐར་ཕྱིན་པ་རྫོགས་པའི་བྱང་ཆུབ་ཏུ་འཚང་རྒྱའོ། །དེ་སྐད་དུ་མཛོད་ལས། མྱུར་བ་སྲིད་པ་གསུམ་གྱིས་གྲོལ། །བསེ་རུ་བསྐལ་པ་བརྒྱ་ཡིས་རྒྱུས། །དེ་གྲངས་མེད་གསུམ་ལ་སངས་རྒྱས། །ཞེས་གསུངས་པའི་ཕྱིར་རོ། །དེ་དག་ལ་ཐབས་ལ་ལྟོས་ནས་འབྲས་བུའི་ཁྱད་པར་ཇི་ལྟ་བུ་ཞེ་ན། རྣམ་པར་གྲོལ་བ་ཉན་རང་དགྲ་བཅོམ་པ་གཉིས་ཆོས་ཅན། སྟོན་པ་མཐར་ཕྱིན་མ་ཡིན་ཏེ། །ཐབས་ལ་ཡུན་རིང་དུ་མ་སྦྱངས་པས་ཤེས་བྱ་ལ་ཐུགས་མི་གསལ་ཞིང་སྒྲིབ་པའི་བག་ཆགས་དང་བཅས་པའི་ཕྱིར། ཆོས་ཅན། གཞན་དོན་ཆེན་པོ་ལ་མི་འཇུག་སྟེ། སྙིང་རྗེ་དམན་པའི་ཕྱིར། རྫོགས་པའི་སངས་རྒྱས་ཀུན་མཁྱེན་ཡིན་ཏེ། སྒྲིབ་གཉིས་བག་ཆགས་དང་བཅས་པ་སྤངས་པའི་ཕྱིར་ཏེ། བསྐལ་པ་གྲངས་མེད་པ་གསུམ་དུ་ཐབས་ལ་གོམས་པས་བླང་དོར་གྱི་གནས་ཀུན་ལ་ཐུགས་གསལ་བ་མཐར་ཕྱིན་པའི་ཕྱིར། དཔེར་ན་བཟོའི་གནས་གོམས་པ་བཞིན་ནོ། །ཆོས་ཅན། གཞན་དོན་ཆེན་པོ་ལ་འཇུག་སྟེ། ཐུགས་བརྩེ་བ་ཆེན་པོ་མཐར་ཕྱིན་པའི་ཕྱིར། དེ་སྐད་དུ་རྣམ་འགྲེལ་ལས། རྣམ་པ་དུ་མར་ཐབས་མང་པོ། །ཡུན་རིང་དུས་སུ་གོམས་པ་ལས། །དེ་ལ་སྐྱོན་དང་ཡོན་ཏན་དག །རབ་ཏུ་གསལ་བ་ཉིད་དུ་འགྱུར། །དེས་ན་ཐུགས་ཀྱང་གསལ་བའི་ཕྱིར། །རྒྱུ་ཡི་བག་ཆགས་སྤངས་པ་ཡིན། །ཐུབ་ཆེན་གཞན་དོན་འཇུག་ཅན་གྱི། །བསེ་རུ་ལ་སོགས་ཁྱད་འདི་ཡིན། །དེ་དོན་ཕྱིར་ན་ཐབས་གོམས་པ། །དེ་ཉིད་སྟོན་པ་ཡིན་པར་བཞེད། །ཅེས་གསུངས་པའི་ཕྱིར་རོ། །འོ་ན་རྣལ་འབྱོར་མངོན་སུམ་ཐམས་ཅད་ཚད་མ་ཡིན་ནམ་མ་ཡིན་ཞེ་ན། བཅད་ཤེས་དང་ངེས་པ་གཉིས་ཆོས་ཅན། མངོན་སུམ་མིན་ཏེ། རྟོག་པ་ཡིན་པའི་ཕྱིར། རྒྱུ་མཚན་དེས་ན་རྣལ་འབྱོར་མངོན་སུམ་ཀུན་ཆོས་ཅན། ཚད་མར་གྲུབ་ཏེ། མངོན་སུམ་ཡིན་པའི་ཕྱིར། ཚད་མ་དེས་འཇུག་ལྡོག་ཇི་ལྟར་བྱེད་ཅེ་ན། སོ་སྐྱེའི་ཚད་མ་ནི་མངོན་སུམ་གྱིས་མཐོང་བ་དྲན་པས་སོ་སོར་ངེས་པ་ལས་འཇུག་ལྡོག་བྱེད་ལ། འཕགས་པ་རྟོག་པའི་བག་ཆགས་མ་སྤངས་པ་ནི་རང་བཞིན་དུ་གནས་པ་ན་འཇིག་རྟེན་པ་དང་འདྲ་ལ། སྨོན་ནས་ཤེས་པ་ལ་མཉམ་པར་གཞག་ན་ཏིང་ངེ་འཛིན་ལས་བྱེད་ལ། འཕགས་པ་རྟོག་པའི་བག་ཆགས་སྤངས་པ་རྣམས་ནི་སྨོན་ལམ་ལས་གྲུབ་པའི་དཔའ་བར་འགྲོ་བ་དང་། རིན་ཆེན་ཕྱག་རྒྱ་ལ་སོགས་པ་ཏིང་ངེ་འཛིན་ཁྱད་པར་ཅན་གྱི་སྟོབས་ཀྱིས་འཇུག་ལྡོག་བྱེད་པར་མདོ་ལས་གསུངས་སོ། །འོ་ན་རྫོགས་པའི་སངས་རྒྱས་ཀྱིས་འདས་མ་འོངས་མི་མཁྱེན་ན་ཐམས་ཅད་མཁྱེན་པར་མི་རུང་ལ། མཁྱེན་ནའང་སྣང་ནས་མཁྱེན་ན་དུས་གསུམ་རྫས་སུ་གྲུབ་པར་འགྱུར་ཞིང་མི་སྣང་ན་མངོན་སུམ་གྱི་སྤྱན་ལྡན་དུ་མི་རུང་ངོ་ཞེ་ན། སོ་སྐྱེ་རྣམས་ཆོས་ཅན། གནས་གྱུར་པའི་ཡེ་ཤེས་ཅན་དེའི་དུས་གསུམ་མཁྱེན་པ་སོགས་དཔག་མི་ནུས་ཏེ། དེ་ཁྱོད་ཀྱིས་བསམ་གྱིས་མི་ཁྱབ་པའི་ཕྱིར་ཏེ། དེ་རྣམ་པ་ཐམས་ཅད་དུ་ཁྱོད་ཀྱིས་ཤེས་པ་དང་བརྗོད་པའི་ཡུལ་ལས་འདས་པའི་ཕྱིར། དེ་སྐད་དུ་རྒྱུད་གཞན་གྲུབ་པ་ལས། བཅོམ་ལྡན་འདས་རྣམས་ཀྱིས་དོན་ཐམས་ཅད་ཐུགས་སུ་ཆུད་པ་ནི་བསམ་གྱིས་མི་ཁྱབ་སྟེ། རྣམ་པ་ཐམས་ཅད་དུ་ཤེས་པ་དང་བརྗོད་པའི་ཡུལ་ལས་འདས་པའི་ཕྱིར་རོ། །ཞེས་གསུངས་པའི་ཕྱིར་རོ། །གསུམ་པ་དེ་སྒྲུབ་བྱེད་ཀྱི་ཚད་མ་ལ་ངོ་བོ་བསྒྲུབ། མཚན་ཉིད་བསྒྲུབ། གྲུབ་པ་ལ་མི་འཐད་པ་སྤང་བ་དང་གསུམ། དང་པོ་ལ་འདས་པ་བསྒྲུབ་ན། རྒྱན་མཛད་པ་ནི། གང་གཞན་ལ་འཆད་པ་ལ་དོན་དང་མཐུན་ཞིང་འགལ་བ་མེད་པ་དེས། གཞལ་བྱ་དེ་མངོན་སུམ་དུ་མཐོང་བ་ཡིན་ཏེ། རང་རང་གི་ཡུལ་བཤད་པ་བཞིན། གཞུང་འབུམ་པ་ལ་སོགས་པ་འཆད་པ་པོ་དེས་ཀྱང་དོན་དང་མཐུན་ཞིང་འགལ་བ་མེད་དོ་ཞེས་བྱ་བས་བསྒྲུབ་པར་ནུས་སོ་ཞེས་བྱ་བའང་ཚིག་གི་ཁྱད་པར་ངེས་ཤིང་སྤུ་རིས་ཟིན་ན་སྔོན་བྱུང་བའང་དཔག་པར་ནུས་པ་འགལ་བ་མེད་དོ། །གཉིས་པ་མ་འོངས་པ་ན་འབྱུང་རུང་བསྒྲུབ་པ་ལ་རྟགས་དགོད་པ་ནི། གང་རྟེན་བརྟན་ཞིང་གོམས་པ་ངང་གིས་ཁྱད་པར་དུ་འགྱུར་བ་བསྒོམ་པ་དེ་ལ་བསྒོམ་པ་ཡོངས་སུ་རྫོགས་ནས་བསྒོམ་བྱ་ལ་གསལ་སྣང་འབྱུང་ཏེ། འདོད་འཇིགས་གོམས་པ་བཞིན། སྟོང་ཉིད་བསྒོམ་པའང་རྟེན་བརྟན་ཞིང་གོམས་པ་ངང་གིས་ཁྱད་པར་དུ་འགྱུར་བ་བསྒོམས་པར་བྱེད་དོ། །ཞེས་བྱ་བ་མཐའ་གཞན་བཀག་པའི་ངེས་པས་འགྲུབ་པའི་རང་བཞིན་གྱི་རྟགས་སོ། །རྟགས་དེའི་ཆོས་ཅན་རང་ལ་རང་རིག་མངོན་སུམ་དང་གཞན་ལ་ལུས་ངག་གི་རྣམ་འགྱུར་ཁྱད་པར་ཅན་གྱི་རྟགས་ཀྱིས་འགྲུབ་བོ། །བསྒྲུབ་བྱ་ནི་འབྱུང་རུང་ཙམ་མམ་འབྱུང་ངེས་ཉིད་མ་ཡིན་ཏེ། རྐྱེན་དང་ཕྲད་ན་རུང་བ་ཙམ་མི་བསྒོམ་པ་ལའང་ཡོད་ཅིང་ངེས་པ་བསྒོམ་པ་ལའང་མེད་པའི་ཕྱིར་རོ། །འོན་ཀྱང་བསྒོམ་པའི་ཡན་ལག་དང་མ་བྲལ་ཞིང་འགལ་རྐྱེན་མེད་ན་གསལ་སྣང་འབྱུང་ངེས་ཡིན་ཏེ། རྒྱུ་ཚོགས་ཚང་ཞིང་འགལ་རྐྱེན་མེད་ན་འབྱུང་ངེས་དཔོག་པ་བཞིན་ནོ། །གཉིས་པ་དེའི་ཚུལ་བསྒྲུབ་པ་ལ་ཕྱོགས་ཆོས་དང་ཁྱབ་པ་གཉིས། དང་པོ་ལ་རྟེན་བརྟན་པ་དང་། གོམས་པ་ངང་གིས་ཁྱད་པར་དུ་འགྱུར་བ་དང་། དེ་བསྒོམ་པ་དང་གསུམ། དང་པོ་ནི། རིག་པའི་ཡ་མཐའ་དང་མ་མཐའ་ཐུག་མེད་དུ་གང་གིས་འགྲུབ་ཅེ་ན། འདི་ལ་ཕྱ་པ་ལ་སོགས་པ་ཁ་ཅིག རྟེན་བརྟན་པ་རིག་པའི་ཡ་མཐའ་དང་མ་མཐའ་ཐུག་པ་གཉིས་རང་རིག་གིས་ཁེགས། དབུས་ཀྱི་རིག་པ་རང་རིག་གིས་གྲུབ་པས་རིག་པའི་རྒྱུན་ཐོག་མཐའ་མེད་པར་མངོན་སུམ་གྱིས་འགྲུབ་བོ། །ཡ་མཐའ་མ་མཐའ་ཇི་ལྟར་ཁེགས་སྙམ་ན། རང་རྒྱུད་ལ་རང་རིག་གིས་རིག་པ་ཙམ་རིག་པ་སྔ་མ་ལས་བྱུང་བར་གྲུབ་པས་རིག་པ་སྔ་མ་སྔོན་དུ་མ་སོང་བའི་རིག་པ་ཙམ་དངོས་སུ་ཁེགས་པ་ན། རིག་པ་སྔ་མ་སྔོན་དུ་མ་སོང་བའི་རིག་པའི་བྱེ་བྲག་ཤུགས་ལ་ཁེགས་ཏེ། དཔེར་ན་དུ་བ་ཙམ་མེ་ལས་བྱུང་བར་མངོན་སུམ་གྱིས་གྲུབ་པས་མེ་སྔོན་དུ་མ་སོང་བའི་དུ་བ་ཙམ་དངོས་སུ་ཁེགས་པ་ན། མེ་སྔོན་དུ་མ་སོང་བའི་དུ་བའི་བྱེ་བྲག་ཤུགས་ལ་ཁེགས་པ་བཞིན་ནོ། །ཡང་རང་རྒྱུད་ལ་རིག་པ་ཙམ་རིག་པ་ཕྱི་མ་བསྐྱེད་པར་གྲུབ་པས་རིག་པ་ཕྱི་མ་མི་བསྐྱེད་པའི་རིག་པ་ཙམ་དངོས་སུ་ཁེགས་པ་ན། རིག་པ་ཕྱི་མ་མི་བསྐྱེད་པའི་རིག་པའི་བྱེ་བྲག་ཤུགས་ལ་ཁེགས་ཏེ། དཔེར་ན་སྒྲོན་མ་ཙམ་འོད་འབྱིན་པར་གྲུབ་པས་འོད་མི་འབྱིན་པའི་སྒྲོན་མ་ཙམ་དངོས་སུ་ཁེགས་པ་ན། འོད་མི་འབྱིན་པའི་སྒྲོན་མའི་བྱེ་བྲག་ཤུགས་ལ་ཁེགས་པ་བཞིན་ནོ། །ཞེས་ཟེར་རོ། །འདི་མི་འཐད་དེ། ཤེས་བྱ་ཆོས་ཅན། རང་རིག་གིས་ད་ལྟར་གྱི་ཤེས་པ་ཙམ་འབྲེལ་པ་ཅན་དུ་གྲུབ་ཀྱང་སྐྱེ་བ་དང་འཆི་བའི་སེམས་ཀྱི་ཐོག་མཐའ་ཐུག་མེད་དུ་མི་འགྲུབ་སྟེ། ཚུ་རོལ་མཛེས་པ་པ་དང་པོའི་སེམས་འཇིག་རྟེན་ཕ་རོལ་གྱི་སེམས་ལས་མི་སྐྱེ་བར་ཕ་མའི་ལུས་ལས་སྐྱེ་བར་འདོད་པས་རྒྱུ་གཞན་དོགས་པའི་ཕྱིར་དང་། འཆི་ཁ་མའི་སེམས་ཀྱིས་སེམས་ཕྱི་མ་མི་བསྐྱེད་པར་མར་མེ་རྣལ་བ་ལྟར་རྒྱུན་ཆད་པར་དོགས་པའི་ཕྱིར་རོ། །གལ་ཏེ་རང་རིག་གིས་ད་ལྟར་རིག་པ་ཙམ་རྒྱུ་འབྲས་སུ་གྲུབ་པའི་ཤུགས་ལ་འཇིག་རྟེན་སྔ་ཕྱི་ངེས་ན། ཆད་པར་ལྟ་བའི་ལོག་རྟོག་སྐྱེ་མི་སྲིད་པར་འགྱུར་རོ། །ཡང་དཔེ་དོན་མི་མཚུངས་ཏེ། དུ་བ་མེ་ལས་སྐྱེ་བ་དེ་སེམས་རིགས་མཐུན་སྔ་མ་ལས་སྐྱེ་བའི་དཔེར་མི་རུང་སྟེ། དུ་བ་དང་པོ་རིགས་མི་མཐུན་མེ་ལས་སྐྱེ་བའི་ཕྱིར། སྒྲོན་མའང་སེམས་ཕྱི་མ་ཐུག་མེད་བསྐྱེད་པའི་དཔེར་མི་རུང་སྟེ། སྒྲོན་མ་ཕྱི་མ་མི་བསྐྱེད་པའི་སྒྲོན་མ་ཡོད་པའི་ཕྱིར། རང་ལུགས་ལ་འདས་པ་ཐུག་མེད་དུ་བསྒྲུབ། མ་འོངས་པ་ཐུག་མེད་དུ་བསྒྲུབ་པ་གཉིས། དང་པོ་ནི་སྐྱེས་བུ་སྐྱེས་མ་ཐག་པའི་སེམས་ཆོས་ཅན། ཉེར་ལེན་སེམས་སྔ་མ་སྔོན་དུ་སོང་བ་ཡིན་ཏེ། སེམས་ཡིན་པའི་ཕྱིར། དཔེར་ན་ད་ལྟར་གྱི་རིག་པ་བཞིན་ནོ། །ཞེས་སེམས་ཀྱི་ངོ་བོ་སྐྱེ་བ་ཉེར་ལེན་སེམས་ལས་གཞན་ལ་ལྟོས་མེད་ཀྱི་འབྲས་རྟགས་ཀྱིས་སྔོན་མཐའ་ཐུག་མེད་འགྲུབ་བོ། །དེའི་ཕྱོགས་ཆོས་ནི་མྱོང་བས་འགྲུབ་ལ། ཁྱབ་པ་ནི་སེམས་ཀྱི་ངོ་བོ་སྐྱེ་བ་ཉེར་ལེན་སེམས་ལས་གཞན་ལ་ལྟོས་མེད་ཀྱི་རིགས་པས་འགྲུབ་བོ། །གཉིས་པ་མ་འོངས་པ་ཐུག་མེད་དུ་བསྒྲུབ་པ་ལ། བདག་འཛིན་དང་བཅས་པའི་སེམས་ཐུག་མེད་དུ་བསྒྲུབ། བདག་འཛིན་མེད་པའི་སེམས་གསལ་བ་ཐུག་མེད་དུ་བསྒྲུབ་པ་གཉིས། དང་པོ་ལ་རྟགས་དགོད་པ་ནི། བདག་འཛིན་ཅན་གྱི་སྐྱེས་བུ་འཆི་ཁ་མའི་སེམས་ཆོས་ཅན། སེམས་ཕྱི་མ་བསྐྱེད་དེ། དེ་བསྐྱེད་པའི་རྒྱུ་ཚོགས་ཚང་ཞིང་གེགས་མེད་པའི་ཕྱིར། ཚོགས་པ་ཐ་མའི་མྱུ་གུ་བཞིན་ནོ་ཞེས་པའི་རང་བཞིན་གྱི་རྟགས་ཀྱིས་ཕྱི་མཐའ་ཐུག་མེད་དུ་འགྲུབ་བོ། །དེའི་ཚུལ་བསྒྲུབ་པ་ལ་གཉིས་ཏེ། ཕྱོགས་ཆོས་དང་ཁྱབ་པ་བསྒྲུབ་པའོ། །དང་པོ་ཕྱོགས་ཆོས་བསྒྲུབ་པ་ལ་དངོས་དང་དེ་གཏན་ལ་དབབ་པ་གཉིས། དང་པོ་ནི། སྐྱེ་བའི་རྒྱུ་ཚོགས་ཚང་བ་ནི་བདག་འཛིན་ཡིན་ཞིང་གེགས་ནི་བདག་མེད་རྟོགས་པའི་ཡེ་ཤེས་སོ། །གཉིས་པ་ལ་འཁོར་བ་འཇུག་ལྡོག་ཤེས་པ་དགོས་པས་དེ་ལ་གཞན་ལུགས་དགག་པ་ནི། མུ་སྟེགས་བྱེད་འགའ་ཞིག་ལས་དང་ལུས་གཉིས་ཀྱང་འཁོར་བའི་རྒྱུ་ཡིན་པས་ཚོགས་པ་ལས་སྐྱེ་བ་ལ་ཡ་གྱལ་མེད་ན་འབྲས་བུ་མི་སྐྱེ་བས་ལས་ལུས་གང་རུང་ལ་གནོད་པ་བྱས་ཀྱང་སྐྱེ་བ་ལྡོག་ཏེ། ས་བོན་ཡོད་ཀྱང་ཆུ་ལུད་ལོག་ན་མྱུ་གུ་མི་སྐྱེ་བ་བཞིན་ནོ། །དེས་ན་ལས་ལུས་གཉིས་པོ་སྤང་བའི་ཕྱིར། ལུས་གདུང་བ་ལ་སོགས་པའི་དཀའ་སྤྱོད་ཀྱིས་ལས་ཟད་ན། ཡང་སྲིད་མི་ལེན་ནོ་ཟེར་ན། ཤེས་བྱ་ཆོས་ཅན། ལས་ལུས་རྐྱང་པ་འཛད་པའི་ཐབས་མེ་ལྔ་སྦྱོར་བ་སོགས་ཐར་ལམ་མ་ཡིན་པར་ཐལ། ལོག་སྲེད་ཡོད་ན་ལས་ལུས་སྤོང་མི་ནུས་པའི་ཕྱིར་ཏེ། ལས་ལུས་མཐའ་ཡས་ཤིང་གཉེན་པོ་ཤེས་མི་ནུས་པའི་ཕྱིར་དང་། ལོག་སྲེད་ཡོད་ན་སྔར་གྱི་ལས་ལུས་སྤངས་ཀྱང་ཕྱིས་འཁོར་བར་སྐྱེ་བས་མི་ཕན་པའི་ཕྱིར་དང་། ལོག་སྲེད་སྤངས་ན་ལས་ལུས་མ་སྤངས་ཀྱང་བུད་ཤིང་ཟད་པའི་མེ་ལྟར་ཡང་སྲིད་མི་ལེན་པས་ལས་ལུས་རྐྱང་པ་སྤང་མི་དགོས་པས་སོ། །གཉིས་པ་རང་ལུགས་ལ། འཁོར་བའི་རྒྱུ་དང་དེའི་གཉེན་པོ་དཔྱད་པ་གཉིས། དང་པོ་ལ་གཉིས་ལས་སྤྱིར་ཡང་སྲིད་ཙམ་སྐྱེ་བའི་རྒྱུ་ནི། སྤྱིར་འཁོར་བར་སྐྱེ་བའི་རྒྱུ་བདག་ཏུ་རྨོངས་པའི་མ་རིག་པ་དེ་ཡོད་ན་བདག་གིར་འཛིན་པ་གཞན་འབྱུང་ལ། དེ་ལས་ཉོན་མོངས་པ་མཐུན་པ་ལ་ཆགས་པ་དང་། མི་མཐུན་པ་ལ་སྡང་བ་འབྱུང་ཞིང་། ཉོན་མོངས་པ་དེ་དག་གིས་ལས་བསགས་ནས་ལས་དགེ་བ་ལས་འཁོར་བ་མཐོ་རིས་གསུམ། མི་དགེ་བ་ལས་ངན་སོང་གསུམ། མི་གཡོ་བའི་ལས་ལས་ཁམས་གོང་མར་འཕེན་ནོ། །དེ་སྐད་དུ་རྣམ་འགྲེལ་ལས། བདག་ཡོད་ན་ནི་གཞན་དུ་ཤེས། །བདག་གཞན་ཆ་ལ་འཛིན་དང་སྡང་། །འདི་དག་དང་ནི་ཡོངས་འབྲེལ་ལས། །ཉེས་པ་ཐམས་ཅད་འབྱུང་བར་འགྱུར། །ཞེས་དང་། དེས་ན་བདག་ལ་མངོན་ཆགས་པ། །དེ་སྲིད་དེ་ནི་འཁོར་བར་འགྱུར། །ཞེས་དང་། ཆགས་བྲལ་མིན་དང་སྲེད་ལྡན་དང་། །རྩོམ་པ་ཀུན་ལ་བརྟེན་པ་ནི། །ཉོན་མོངས་ལས་ལས་གྲོལ་མ་ཡིན། །དེ་འདྲ་འཁོར་བ་པ་ཞེས་བྱ། །ཞེས་དང་། སློབ་དཔོན་ཀླུ་སྒྲུབ་ཀྱིས། ཉོན་མོངས་པ་ལས་ལས་ཏེ་ལས་ལས་ཀྱང་། སྐྱེ་བ་ཀུན་ཏུ་འབྱུང་བར་ཐུབ་པས་གསུངས། །ཞེས་གསུངས་པའི་ཕྱིར་རོ། །གཉིས་པ་དབང་ཤེས་སྐྱེ་བའི་རྒྱུ་ནི། འཆི་ཁའི་དབང་ཤེས་ཀྱི་ཉེར་ལེན་བྱས། འཆི་ཁའི་དབང་པོས་ལྷན་ཅིག་བྱེད་རྐྱེན་བྱས་ནས་ཕྱི་མའི་དབང་ཤེས་སྐྱེ་ལ། འཆི་ཁའི་ནང་གི་སྐྱེ་མཆེད་དབང་པོས་ཉེར་ལེན་བྱས། འཆི་ཁའི་དབང་ཤེས་ཀྱིས་ལྷན་ཅིག་བྱེད་རྐྱེན་བྱས་པ་ལས། ཕྱི་མའི་སྐྱེ་མཆེད་དམ་དབང་པོ་གཞན་སྐྱེ་ཞིང་། སྐྱེ་མཆེད་གཉིས་པོ་དེའི་བཟང་ངན་དུ་སྐྱེ་བའི་བདག་རྐྱེན་ལས་ཀྱིས་བྱེད་དོ། །དེ་སྐད་དུ་རྣམ་འགྲེལ་ལས། ཚེ་འདི་ཉིད་ཀྱི་སྐྱེ་མཆེད་ལྔ། །ལུས་གཞན་བསྐྱེད་པའི་རྒྱུ་ཉིད་ཡིན། །ཞེས་དང་། གལ་ཏེ་དེ་ལས་ཁྱད་པར་ཅན། །ལས་རྣམས་བདག་པོ་ཞེས་གསུངས་པའི་ཕྱིར་རོ། །འོ་ན་གཟུགས་མེད་ཁམས་ན་འདོད་པའམ། གཟུགས་ཁམས་ཀྱི་བར་དོར་སྐྱེས་པའི་དབང་པོའི་ཉེར་ལེན་གང་ཡིན་ཟེར་ན། བྱེ་བྲག་ཏུ་སྨྲ་བས་གཟུགས་མེད་ཁམས་སུ་འཇུག་ཁའི་དབང་པོ་ལྔ་ལ་འདོད། མདོ་སྡེ་པས་དབང་པོའི་བག་ཆགས་སེམས་ཀྱི་སྟེང་ན་ཡོད་པ་ལ་འདོད། སེམས་ཙམ་པས་ཀུན་གཞིའི་སྟེང་ན་ཡོད་པའི་དབང་པོའི་བག་ཆགས་ལ་འདོད་དེ། རྒྱན་ལས། གཟུགས་མེད་པའི་ཁམས་ནས་ཤི་འཕོས་པ་རྣམས་ཀྱི་ལུས་སྐྱེས་པ་ལ་ཡང་དེ་ཉིད་འདུ་བྱེད་པ་པོ་ཉིད་ཀྱི་རྒྱུ་ཡིན་ནོ་ཞེས་དང་། དེའི་འགྲེལ་པར་ཡ་མ་རིས་འོ་ན་གཟུགས་མེད་པའི་ཁམས་ནས་འཆི་འཕོས་པ་ལ་ཇི་ལྟར་ལུས་སྐྱེ་ཞེ་ན། གཟུགས་མེད་པའི་ཁམས་ནས་ཞེས་གསུངས་སོ། །དེ་ཉིད་ཅེས་བྱ་བ་ནི་ཚེ་དེ་ཉིད་ཀྱི་སྐྱེ་མཆེད་ལྔའོ། །ཇི་ལྟར་ཞེ་ན། འདུ་བྱེད་པ་པོ་ཉིད་ཀྱིས་ཏེ། །བག་ཆགས་འཛིན་པར་བྱེད་པ་ཉིད་ཀྱིས་སོ། །འབྱུང་བར་འགྱུར་བའི་སྲིད་པ་ལ་ལྟོས་ནས་སྔར་བྱུང་བ་ན་འདི་ཉིད་ཀྱི་ཡིན་པར་བརྗོད་དོ། །དོན་འདི་ཡིན་ཏེ། གལ་ཏེ་གཟུགས་མེད་པའི་ཁམས་ནས་སྲིད་པ་གཞན་དུ་འཕོ་བ་ན་དེ་མ་ཐག་པའི་སྐྱེ་མཆེད་སྔ་མ་སྔ་མ་མེད་པ་དེ་ལྟ་ན་ཡང་གཟུགས་མེད་པའི་ཁམས་སུ་འཇུག་པ་ན་ཡོད་པར་གྱུར་པ་གང་ཡིན་པ་དེ་ཉིད་སྲིད་པ་གཞན་གྱི་ལུས་ཀྱི་རྒྱུ་ཡིན་ཏེ། དེས་བཞག་པའི་བག་ཆགས་ཀྱིས་བསྐྱེད་པའི་ཕྱིར་རོ། །ཞེས་བྱ་བའོ་ཞེས་གསུངས་པའི་ཕྱིར་རོ། །དེས་ན་གཟུགས་མེད་ཁམས་སུ་འཇུག་ཁའི་སྐྱེ་མཆེད་དབང་པོ་ལྔ་དེའི་ཉེར་ལེན་མ་ཡིན་ཏེ། འགགས་ནས་ཡུན་རིང་དུ་སོང་བའི་ཕྱིར་དང་དངོས་མེད་ལ་འབྲས་བུ་བསྐྱེད་པའི་ནུས་པ་མེད་པའི་ཕྱིར་རོ། །མདོ་སྡེ་པའི་སྐབས་སུ། གཟུགས་མེད་ཁམས་སུ་འཇུག་ཁའི་དབང་པོ་ལྔས་བཞག་པའི་བག་ཆགས་སེམས་ཀྱི་སྟེང་ན་ཡོད་པ་ཉིད་དེའི་ཉེར་ལེན་ཡིན་ཏེ། དེའི་ཉེར་ལེན་ཡིན་པ་གཅིག་ཡོད། དེ་ལས་གཞན་དུ་གྱུར་པའི་དེའི་ཉེར་ལེན་ཡིན་པ་མེད་པའི་ཕྱིར་རོ། །གཉིས་པ་གཉེན་པོ་དཔྱད་པ་ལ། ཕྱོགས་རེ་མགོ་གནོན་པའི་གཉེན་པོ་ནི། ཞེ་སྡང་གི་གཉེན་པོར་བྱམས་པ་དང་། འདོད་ཆགས་ཀྱི་གཉེན་པོར་མི་སྡུག་པ། ཕྲག་དོག་གི་གཉེན་པོར་དགའ་བ། ཐམས་ཅད་ཀྱི་གཉེན་པོར་བཏང་སྙོམས་བསྒོམ་པར་གསུངས་པའང་ཕྱོགས་རེ་མགོ་གནོན་པ་ཙམ་ཡིན་གྱི། བྱམས་སོགས་ཚད་མེད་བཞི་ཆོས་ཅན། འཁོར་བའི་རྩ་བ་གཅོད་ནུས་མིན་ཏེ། དེའི་རྒྱུ་བདག་འཛིན་ལ་མི་གནོད་པའི་ཕྱིར། དེ་སྐད་དུ། བྱམས་སོགས་རྨོངས་དང་འགལ་མེད་ཕྱིར། །ཉེས་པ་ཤིན་ཏུ་ཚར་གཅོད་མིན། །ཞེས་གསུངས་པའི་ཕྱིར་རོ། །མཐའ་དག་དཔྱིས་འབྱིན་པའི་གཉེན་པོ་བདག་མེད་མངོན་སུམ་དུ་མཐོང་བའི་ཤེས་རབ་ཆོས་ཅན། རང་གི་སྤང་བྱ་ཉོན་མོངས་པ་རྩ་ནས་སུན་འབྱིན་བྱེད་ཡིན་ཏེ། དེའི་རྒྱུ་བདག་འཛིན་སྤོང་བྱེད་ཡིན་པས་སོ། །དེ་སྐད་དུ། སྟོང་ཉིད་ལྟ་དང་དེ་འགལ་ཕྱིར། །དེའི་རང་བཞིན་ཉེས་ཀུན་དང་། །འགལ་བ་རབ་ཏུ་གྲུབ་པ་ཡིན། །ཞེས་གསུངས་པའི་ཕྱིར་རོ། །གལ་ཏེ་འཇིག་ལྟ་ལྷན་སྐྱེས་སྤངས་པས་ཡང་སྲིད་མི་ལེན་ན། བདག་འཛིན་ཅན་གྱི་སེམས་བརྟན་པ་མི་འགྲུབ་བོ་ཞེ་ན། ས་བོན་ལ་ཐོག་མ་ཡོད་པ་མིན་ཡང་མེས་བསྲེགས་པ་ན་ཕྱི་མཐའ་མཐོང་ལ། མཐུན་རྐྱེན་ཚང་ཞིང་འགལ་རྐྱེན་མེད་ན་འབྲས་བུ་ཕྱི་མ་འབྱིན་པར་ངེས་སོ། །དེ་བཞིན་དུ་འཁོར་བ་སྤྱི་བཙན་ལ་ཐོག་མ་མེད་ཀྱང་བདག་མེད་མངོན་སུམ་དུ་མཐོང་ན་འཁོར་བ་སྒོས་བཙན་པའི་ཕྱི་མཐའ་གྲུབ་ལ། ལོག་སྲེད་ཀྱི་མཐུན་རྐྱེན་ཚང་ཞིང་སྟོང་ཉིད་རྟོགས་པའི་འགལ་རྐྱེན་མེད་ན་ཡང་སྲིད་འབྱིན་པར་ངེས་སོ། །དེས་ན་སྟོང་ཉིད་མངོན་སུམ་དུ་མ་རྟོགས་པའི་བར་དུ་རྟེན་བརྟན་པས་ཆོག་མོད། སྟོང་ཉིད་མངོན་སུམ་དུ་རྟོགས་ཀྱང་ཡང་སྲིད་ལེན་པའི་རྟེན་བརྟན་ན་འཁོར་བ་སྒོས་བཙན་པའི་རྒྱུན་མི་ཆད་པས་ལམ་བསྒོམ་པ་དོན་མེད་དུ་འགྱུར་རོ། །གཉིས་པ་སེམས་གསལ་བ་ཙམ་རྟེན་བརྟན་པར་བསྒྲུབ་པ་ནི་གང་སེམས་གསལ་བ་ཙམ་བསྐྱེད་པ་ལ་རྒྱུ་ཚང་ཞིང་གེགས་མེད་ན་དེ་བསྐྱེད་པར་ངེས་ཏེ། གེགས་མེད་ཅིང་ཚོགས་པ་ཚང་བའི་ས་བོན་བཞིན། འཆི་ཁའི་སེམས་ཀྱང་སེམས་གསལ་བ་ཙམ་བསྐྱེད་པ་ལ་རྒྱུ་ཚང་ཞིང་གེགས་མེད་པ་ཡིན་ནོ། །ཞེས་པའི་རང་བཞིན་གྱི་རྟགས་ཀྱི་འགྲུབ་བོ། །གོམས་པ་ངང་གིས་ཁྱད་པར་དུ་འགྱུར་བ་དང་། དེ་བསྒོམ་པ་ནི་རང་རིག་གིས་འགྲུབ་བོ། །གཉིས་པ་ཁྱབ་པ་བསྒྲུབ་པ་ནི། དཔེ་འདོད་འཇིགས་སོགས་གོམས་པའི་སྟེང་དུ་གོམས་ལས་གསལ་སྣང་སྐྱེ་བར་མཐོང་བས་འགྲུབ་བོ། །གཉིས་པ་མཚན་ཉིད་བསྒྲུབ་པ་ནི། སྣང་བཅས་དང་སྣང་མེད་ཀྱི་རྣལ་འབྱོར་མངོན་སུམ་ཆོས་ཅན། འཁྲུལ་མེད་དུ་འགྲུབ་སྟེ། རང་གི་སྤང་བྱ་གཟུང་འཛིན་དུ་ཞེན་པ་ཅི་རིགས་པ་སྤངས་པའི་ཡེ་ཤེས་ཡིན་པའི་ཕྱིར། གསུམ་པ་གྲུབ་པ་ལ་མི་འཐད་པ་སྤང་བ་ནི། ཕྱི་རོལ་པ་ཁ་ཅིག་དྲི་མ་སེམས་ཀྱི་རང་བཞིན་ཡིན་པས་སྤང་མི་ནུས། ནུས་ཀྱང་དེ་སྤོང་བའི་ཐབས་མི་ཤེས་པའི་ཕྱིར་དང་། ཤེས་ནས་ལན་གཅིག་སྤངས་ཀྱང་སླར་ལྡོག་པས་མི་བརྟན་པའི་ཕྱིར་དྲི་མ་སྤང་པའི་གྲོལ་བ་ཕུན་སུམ་ཚོགས་པ་མེད་དོ་ཞེ་ན། ཤེས་བྱ་ཆོས་ཅན། དྲི་མ་ཐམས་ཅད་སྤངས་པའི་རྣམ་གྲོལ་འཐད་དེ། འདོད་ཆགས་ལ་སོགས་པ་དྲི་མ་སེམས་ཀྱི་རང་བཞིན་མིན་པའི་ཕྱིར་དང་། ཉོན་མོངས་པའི་རྒྱུ་བདག་འཛིན་དང་འགལ་བ་བདག་མེད་རྟོགས་པའི་ཐབས་ཡོད་པའི་ཕྱིར་དང་། རྫོགས་པའི་སངས་རྒྱས་ཀྱིས་ཉོན་མོངས་པའི་རྒྱུ་བདག་འཛིན་རྩ་བ་ནས་སྤངས་པས་ཉོན་མོངས་པ་སླར་མི་ལྡོག་པའི་ཕྱིར་རོ། །འདོད་ཆགས་ལ་སོགས་པའི་དྲི་མ་ཆོས་ཅན། སེམས་ཀྱི་རང་བཞིན་མིན་ཏེ། གློ་བུར་བ་ཡིན་པའི་ཕྱིར། ཡང་ཐ་མལ་པའི་མཆོངས་པ་ཇི་ལྟར་གོམས་ཀྱང་མཐའ་མེད་དུ་མི་མཆོངས་པ་ལྟར་བརྩེ་བ་དང་ཤེས་རབ་སོགས་གོམས་ཀྱང་མཐའ་མེད་དུ་འཕེལ་བ་མི་སྲིད་དོ། །ཆུ་ཇི་ལྟར་བསྲོས་ཀྱང་མེར་མི་འབར་བ་ལྟར་སྟོང་ཉིད་སྙིང་རྗེ་བསྒོམ་པས་ཅུང་ཟད་འཕེལ་ཡང་དེའི་ངང་དུ་འགྲོ་མི་སྲིད་དོ། །གསེར་གྱི་བཞུ་བ་མེ་དང་བྲལ་ན་སླར་བསྲ་བར་འགྱུར་བ་ལྟར་སྟོང་ཉིད་སྙིང་རྗེ་གོམས་པས་ཅུང་ཟད་འཕེལ་ཡང་འབད་པ་དང་བྲལ་ན་སླར་ལྡོག་གོ །དེས་ན་ཡེ་ཤེས་ཕུན་སུམ་ཚོགས་པ་ཤེས་བྱ་ཐམས་ཅད་ལ་ཁྱབ་པ། ཚད་མེད་པ་འབྱུང་མི་ནུས་སོ་ཞེ་ན། ཤེས་བྱ་ཆོས་ཅན། ཐ་མལ་པའི་མཆོངས་པ་གོམས་པ་དེ་བརྩེ་སོགས་གོམས་པའི་མཐུན་དཔེར་མི་རུང་བར་ཐལ། ཐ་མལ་པའི་མཆོངས་དེ་ལུས་ཀྱི་སྟོབས་དང་། འབད་རྩོལ་ལ་ལྟོས་པའི་ཕྱིར་དང་། བརྩེ་སོགས་གོམས་པ་ནི་ལུས་སྟོབས་ལ་མི་ལྟོས་པར་རང་གི་ངང་གིས་འཇུག་པས་སོ། །ཆོས་ཅན། ཆུ་བསྲོས་པ་དེ་དེའི་མཐུན་དཔེར་མི་རུང་བར་ཐལ། དེ་རྟེན་མི་བརྟན་པར་སྐམ་པའི་ཕྱིར་དང་། བརྩེ་སོགས་ནི་སེམས་ཀྱི་རང་བཞིན་ཡིན་པའི་ཕྱིར། ཆོས་ཅན། གསེར་བཞུ་བ་དེའི་མཐུན་དཔེར་མི་རུང་བར་ཐལ། གསེར་བཞུ་བ་དེ་མེ་དང་བྲལ་ན་སླར་བསྲ་བར་འབྱུང་རུང་དུ་རང་རྒྱུས་བསྐྱེད་པའི་ཕྱིར་དང་། བརྩེ་སོགས་གོམས་པ་ནི་སླར་ལྡོག་མི་རུང་དུ་རང་རྒྱུས་བསྐྱེད་པའི་ཕྱིར། གལ་ཏེ་སྟོང་ཉིད་སྙིང་རྗེ་གོམས་པ་ལས་དེའི་ངང་དུ་འགྱུར་སྲིད་མོད། ཤེས་བྱ་ཆོས་ཅན། ཀུན་མཁྱེན་པའི་ཐམས་ཅད་མཁྱེན་པ་བསྒྲུབ་པར་དཀའ་སྟེ། ཤེས་བྱ་ཀུན་ལ་མཐའ་མེད་པའི་ཕྱིར། ཞེས་ཟེར་རོ། །རྫོགས་པའི་སངས་རྒྱས་ཤཱཀྱ་ཐུབ་པ་ཆོས་ཅན། དགོས་པའི་དོན་ཀུན་ཤེས་པའི་ཀུན་མཁྱེན་ཡིན་ཏེ། འཁོར་བ་འཇུག་ལྡོག་གི་རྒྱུ་འབྲས་ཀྱི་གཙོ་བོའི་དོན་བདེན་པ་བཞི་ལ་མི་བསླུ་བ་སྟེ་དེའི་དོན་ཇི་ལྟ་བ་བཞིན་དུ་མངོན་སུམ་དུ་རྟོགས་པའི་ཕྱིར། དཔེར་ན་དགོས་པའི་མི་ཀུན་ཚོགས་པ་ལ་མི་ཀུན་ཚོགས་ཞེས་བརྗོད་པ་བཞིན་ནོ། །དེ་སྐད་དུ་རྣམ་འགྲེལ་ལས། བླང་དང་དོར་བྱའི་དེ་ཉིད་ནི། །ཐབས་དང་བཅས་པ་རིག་མཛད་པ། །གང་དེ་ཚད་མ་ཉིད་འདོད་ཀྱི། །ཐམས་ཅད་རིག་མཛད་མ་ཡིན་ནོ། །ཞེས་གསུངས་པའི་ཕྱིར་རོ། །ཐར་པ་དོན་གཉེར་གྱི་དགོས་པའི་དོན་ཀུན་ཤེས་པ་ལ་མཁས་པ་རྣམས་ཐམས་ཅད་མཁྱེན་པ་ཞེས་ཟེར། དཔེར་ན་ཆོས་ཉན་ཐམས་ཅད་འདུས་ནས་ཆོས་ཉན་པ་ལ་བ་ལང་མེད་ཀྱང་སྐྱོན་མ་ཡིན་པ་བཞིན་ནོ། །དེས་ན་འཁོར་བ་ལས་གྲོལ་བར་འདོད་པ་ལ་དེའི་ཐབས་ཤེས་པས་ཆོག་མོད་ཐར་པ་དོན་གཉེར་ལ་ཉེ་བར་མི་མཁོ་བའི་སྲིན་བུའི་གྲངས་མཁྱེན་ཡང་ཅི་དགོས། དེ་སྐད་དུ་རྣམ་འགྲེལ་ལས། དེ་ཕྱིར་དེ་ཡི་བསྒྲུབ་བྱ་རུ། །གྱུར་པའི་ཡེ་ཤེས་དཔྱད་བྱ་ཡི། །འདི་ཡིས་སྲིན་བུའི་གྲངས་མཁྱེན་པ། །དེ་ལ་འགར་ཡང་ཉེར་མཁོ་མེད། །ཅེས་གསུངས་པའི་ཕྱིར་རོ། །ཡང་ན་གང་ཕྲ་ཞིང་དཀའ་བ་མཐོང་བ་དེས་རགས་ཤིང་སླ་བ་མཐོང་བ་ཡིན་ཏེ། དཔེར་ན་ཉི་ཟེར་གྱི་རྡུལ་མཐོང་བ་དེས་ཡིད་གཏད་ན་བུམ་གཟུགས་མཐོང་བ་བཞིན། རྫོགས་པའི་སངས་རྒྱས་ཀྱིས་ཀྱང་ཕྲ་ཞིང་དཀའ་བ་བདེན་བཞིའི་གནས་ལུགས་ཇི་ལྟ་བ་བཞིན་གཟིགས་པ་ཡིན་ནོ་ཞེས་པའི་རྗེས་དཔག་རྟགས་ཀྱིས་ཤེས་བྱའི་དོན་ཀུན་གཟིགས་པའི་ཐམས་ཅད་མཁྱེན་པ་འགྲུབ་པ་ཡིན་ཏེ། རྣམ་འགྲེལ་ལས། བླང་དང་དོར་བྱའི་དེ་ཉིད་ནི། །ཐབས་བཅས་རབ་ཏུ་ངེས་པ་ཡིས། །གཙོ་བོའི་དོན་ལ་མི་བསླུའི་ཕྱིར། །གཞན་ལ་རྗེས་སུ་དཔག་པ་ཡིན། །ཞེས་གསུངས་པའི་ཕྱིར་རོ། །ཤེས་བྱ་གཞན་མི་མཁོ་བའི་ཕྱིར་ཐུགས་མི་གཏོད་པ་ཡིན་ནམ་ཞེ་ན། མ་ཡིན་ཏེ། གང་རུང་གཅིག་མ་མཁྱེན་ན་ཡང་དེ་དང་འཚམ་པའི་སེམས་ཅན་གྱི་དོན་མི་ནུས་པས་ཐམས་ཅད་མཁོ་བའི་ཕྱིར་ཐུགས་མི་གཏོད་པ་མི་སྲིད་དོ། །འོ་ན་ཐམས་ཅད་མཁོ་རྒྱུ་མེད་པར་བཤད་པ་དང་འགལ་ཞེ་ན། གོང་དུ་མི་མཁོ་བར་བཤད་པ་ནི་རང་དོན་ལ་དགོངས་པ་ཡིན་ལ། འདིར་མཁོ་བར་བཤད་པ་ནི་གཞན་དོན་ལ་དགོངས་པ་ཡིན་པས་མི་འགལ་ལོ། །བསྐལ་པའི་བར་དུ་བརྗོད་རྒྱུའི་ལས་དགེ་སྡིག་གི་འབྲས་བུ་ཡང་ལས་ཀྱི་མེ་ལོང་ནང་དུ་ཅིག་ཆར་འཆར་བ་དེ་བཞིན་དུ་ཤེས་བྱ་མཐའ་མེད་པ་རྫོགས་པའི་སངས་རྒྱས་ཀྱི་མཁྱེན་པའི་ཡེ་ཤེས་སྐད་ཅིག་གཅིག་གིས་མཁྱེན་ཅེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ།། །།བཟློག་ཕྱོགས་མངོན་སུམ་ལྟར་སྣང་ལ་འཁྲུལ་པའི་ཤེས་པ་གང་ཡིན་ཐམས་ཅད་ནི་མངོན་སུམ་ལྟར་སྣང་དུ་སློབ་དཔོན་གྱིས་བཞེད་པས་མངོན་སུམ་ལྟར་སྣང་གི་མཚན་ཉིད། འཁྲུལ་པའི་ཤེས་པ། དབྱེ་ན། དེ་ལ་རྟོག་པ་དང་རྟོག་མེད་མངོན་སུམ་ལྟར་སྣང་གཉིས། རྟོག་མེད་མངོན་སུམ་ལྟར་སྣང་ལའང་ཟླ་གཉིས་གསལ་སྣང་ལ་སོགས་པ་དབང་ཤེས་འཁྲུལ་པ་དང་། རྨི་ལམ་གསལ་སྣང་ལ་སོགས་པ་ཡིད་ཤེས་འཁྲུལ་པ་གཉིས། རྟོག་པ་ལ་བརྡ་ལ་བརྟེན་པ་ཅན་དང་། དོན་གཞན་ལ་སྒྲོ་འདོགས་པ་དང་། ལྐོག་ཏུ་གྱུར་པའི་དོན་ཅན་གྱི་རྟོག་པ་གསུམ་ནི་མདོ་ལས། འཁྲུལ་དང་ཀུན་རྫོབ་ཤེས་པ་དང་། །རྗེས་དཔག་རྗེས་སུ་དཔག་ལས་བྱུང་། །དྲན་དང་མངོན་འདོད་ཅེས་བྱའོ། །ཞེས་དྲུག་ཏུ་བཤད་པ་ལས། རྨིག་རྒྱུ་ལ་ཆུར་འཛིན་པ་ལྟ་བུ་འཁྲུལ་པའི་ཤེས་པ་དང་། བ་ལང་ཉིད་ལ་སོགས་པ་ལྡོག་པ་འཛིན་པ་ཀུན་རྫོབ་པའི་ཤེས་པ་གཉིས་ཕྱི་རོལ་པས་དབང་ཤེས་སུ་འདོད་པའི་ལོག་རྟོག་བཟློག་པའི་ཕྱིར་དེ་གཉིས་རྟོག་པ་མངོན་སུམ་ལྟར་སྣང་དུ་གསུངས་ལ། རྗེས་དཔག་རྟགས་འཛིན་སེམས་དང་རྗེས་སུ་དཔག་ལས་བྱུང་བ་རྟགས་ཅན་རྗེས་དཔག་གཉིས་རྟགས་ལ་བརྟེན་པ་ཡིན་ལ། དྲན་པ་དང་མངོན་པར་འདོད་པའི་རྟོག་པ་གཉིས་མངོན་སུམ་དང་རྟགས་གཉིས་ཀ་ལ་མ་ལྟོས་པ་ཡིན་ལ། དེ་བཞི་ནི་སྔ་མ་གཉིས་མངོན་སུམ་མིན་པར་བསྒྲུབ་པའི་མཐུན་དཔེར་བསྟན་པའི་ཕྱིར་དུ་མངོན་སུམ་ལྟར་སྣང་དུ་གསུངས་ལ། ཟླ་གཉིས་གསལ་སྣང་སོགས་ནི་རྟོག་པ་མེད་ན་ཡང་བསླུ་བས་ཚད་མ་མ་ཡིན་ནོ་ཞེས་ཚད་མ་ཡིན་པའི་ལོག་རྟོག་བཟློག་པའི་ཕྱིར་མངོན་སུམ་ལྟར་སྣང་ལ་རྟོག་པ་དང་རྟོག་མེད་གཉིས་སུ་ཕྱེ་སྟེ་གསུངས་སོ། །དེ་སྐད་དུ་རྣམ་འགྲེལ་ལས། དབང་སྐྱེས་མིན་པར་སྒྲུབ་དོན་དུ། །གཉིས་བཤད་འཁྲུལ་པ་མཐོང་ཕྱིར་རོ། །རྗེས་དཔག་སོགས་གྲུབ་བརྗོད་པ་ནི། །སྔ་མ་གཉིས་ཉིད་བསྒྲུབ་ཕྱིར་རོ། །ཞེས་དང་། དེ་ཕྱིར་དེ་རྟོག་མེད་ན་ཡང་། །ཚད་མ་ཉིད་ནི་བཀག་པ་སྟེ། །བསླུ་བའི་ཕྱིར་རོ་དེ་དོན་དུ། །མངོན་སུམ་ལྟར་སྣང་གཉིས་སུ་བཤད། །ཅེས་གསུངས་པའི་ཕྱིར་རོ། །གསུམ་པ་ཚད་འབྲས་དཔྱད་པ་ལ། མངོན་སུམ་དང་རྗེས་དཔག་གི་ཚད་འབྲས་གཉིས། དང་པོ་ལ་གཞན་ལུགས་དགག་པ་ནི། མུ་སྟེགས་དཔྱོད་པ་བ་དོན་ལ་ལྟ་བ་ཞེས་བྱ་བ་ཐོག་མར་དོན་སྣང་བའི་ཤེས་པ་རྟོག་མེད་ཚད་མ། དེའི་འོག་ཏུ་དོན་གྱི་ངོ་བོ་དང་ཁྱད་པར་ངེས་པའི་རྟོག་པ་ཚད་མའི་འབྲས་བུར་འདོད་དེ། དེའི་གཞུང་ལས། དང་པོ་ཡོད་པའི་ལྟ་བ་པོ། །ཤེས་པ་རྟོག་པ་མེད་པ་ཅན། །བྱིས་དང་ལྐུགས་སོགས་བློ་འདྲ་བ། །དག་པ་དངོས་ལས་སྐྱེས་པ་ནི། །དེ་ནི་ཚད་མ་ཉིད་དུ་འདོད། །དེའི་འོག་ཏུ་བློ་གང་གིས། །དངོས་ཆོས་རིགས་ལ་སོགས་རྣམས་སུ། །བློ་ནི་ཞེན་པར་བྱེད་པ་གང་། །དེ་ནི་འབྲས་བུ་ཉིད་དུ་འདོད། །ཅེས་ཟེར་རོ། །དེ་མི་འཐད་དེ། དོན་གྱི་རྣམ་པ་ཤར་བ་མེད་ན་དོན་ལ་ལྟ་བ་མ་གྲུབ་པའི་ཕྱིར་རོ། །རིག་པ་ཅན་དབང་པོ་དང་དོན་ཕྲད་པ་ཚད་མ། དེ་ལས་དོན་རྟོགས་པ་འབྲས་བུར་འདོད་དེ། ཇི་སྐད་དུ། དབང་པོ་དང་དོན་ཕྲད་པ་ལས་སྐྱེས་པའི་འཕྲོད་པ་འདུ་བ་ཅན་ཚད་མའི་འབྲས་བུ་ཡིན་ཞེས་ཟེར་རོ། །དེ་མི་འཐད་དེ། དབང་པོ་དོན་ཀུན་དང་ཕྲད་པས་མིག་ཤེས་ལྟ་བུ་གཅིག་གིས་ཀྱང་དོན་ཀུན་རྟོགས་པར་ཐལ་བའི་ཕྱིར་རོ། །དེ་སྐད་དུ། བདག་ཉིད་ཀུན་གྱིས་འབྲེལ་ན་ཡང་། །ཞེས་གསུངས་པའི་ཕྱིར་རོ། །བྱེ་བྲག་པས་ཚིག་གི་དོན་དྲུག་ལས་ཡོན་ཏན་སོགས་ཁྱད་པར་འཛིན་པ་དེ་ཚད་མ། ཁྱད་པ་ཅན་རྫས་རྟོགས་པའི་ཤེས་པ་དེ་འབྲས་བུར་འདོད་དེ། ཇི་སྐད་དུ། ཡོན་ཏན་མཐོང་བ་ལས་རྫས་རྟོགས་པར་འགྱུར་རོ་ཞེས་སྨྲ་བའང་མི་འཐད་དེ། ཚད་འབྲས་གཉིས་ཡུལ་རྫས་ཐ་དད་ན་གཞན་ཡོན་ཏན་གཞལ་བས་གཞན་རྫས་རྟོགས་པ་མི་འཐད་དེ། སྔོན་པོ་གཞལ་བས་སེར་པོ་བཞིན་ནོ། །ཉན་ཐོས་བྱེ་བྲག་ཏུ་སྨྲ་བ་རྟེན་བཅས་ཀྱི་དབང་པོ་ཉིད་ཡུལ་རྣམ་འཇོག་གི་ཚད་མ། དེ་ལས་བྱུང་བའི་ཤེས་པ་འབྲས་བུར་འདོད་དེ། མཛོད་ལས། མིག་གིས་གཟུགས་རྣམས་མཐོང་རྟེན་བཅས། །དེ་ལ་བརྟེན་པའི་རྣམ་ཤེས་མིན། །གང་ཕྱིར་བར་དུ་ཆོད་པ་ཡི། །གཟུགས་རྣམས་མཐོང་བ་མིན་ཕྱིར་ལོ། །ཞེས་ཟེར་བའང་མི་འཐད་དེ། དབང་པོ་ཙམ་དོན་སོ་སོར་རྟོགས་པ་ལ་ཉེ་རིང་མེད་ཅིང་བེམ་པོས་ཡུལ་རིག་པ་མི་འཐད་པའི་ཕྱིར། རང་ལུགས་ནི། ཚད་འབྲས་གཞན་དང་རྒྱུ་འབྲས་སོགས་ཡིན་པ་མི་འཐད་པ་དེས་ན་རྣམ་པར་གཞག་འཇོག་གི་རྒྱུ་འབྲས་ཉིད་ལ་ཚད་འབྲས་སུ་སློབ་དཔོན་གྱིས་བཞེད་དེ། རྣམ་འགྲེལ་ལས། བདག་ཉིད་བྱེད་པོ་མིན་ན་ཡང་། །དེ་ཡི་དབང་གིས་དེར་བཞག་ཕྱིར། །ཞེས་དང་། གང་ལས་འབྲས། །གང་ཡིན་དེ་ནི་དེ་སྒྲུབ་བྱེད། །ཅེས་སོགས་གསུངས་པའི་ཕྱིར་རོ། །རྫས་གཞན་དང་བསྐྱེད་བྱ་སྐྱེད་བྱེད་མ་ཡིན་ཏེ། རྣམ་འགྲེལ་ལས། དེ་ཡང་དེ་ཡི་བདག་ཉིད་ཡིན། །དེས་ན་འབྲས་བུ་དོན་གཞན་མིན། །ཞེས་གསུངས་པའི་ཕྱིར་རོ། །དེ་གྲུབ་མཐའ་བཞི་དང་སྦྱར་ན། དེ་ལ་རང་རིག་གི་ཚད་འབྲས་ཀྱི་རྣམ་གཞག་ནི་བྱེ་བྲག་སྨྲ་བ་མ་གཏོགས་པ་ནང་པའི་གྲུབ་མཐའ་སྨྲ་བ་མདོ་སེམས་གཉིས་མཐུན་པར་ཤེས་པ་རང་ཉིད་གཞལ་བྱ། རང་རིག་པ་འབྲས་བུ། འཛིན་པའི་རྣམ་པ་ཚད་མར་བྱས་པའི་རྣམ་གཞག་ནི། རང་རིག་གི་ཚད་འབྲས་ཀྱི་རྣམ་གཞག་ཡིན་ཏེ། རྣམ་འགྲེལ་ལས། དཔེར་ན་འདོད་ཆགས་སོགས་མྱོང་བཞིན། །རང་བདག་ཡུལ་དུ་བཞག་པ་ན། །གཞལ་བྱ་འཇལ་བྱེད་འབྲས་གནས་པ། །འདི་ནི་ཀུན་ལ་སྦྱར་བར་བྱ། །དེ་ལ་ཉམས་མྱོང་བདག་ཉིད་ཕྱིར། །དེ་དག་རང་བདག་མྱོང་བར་རུང་། །དེ་ལྟར་རུང་ཉིད་དེ་ཚད་བདག །གཞལ་བྱ་རང་རིག་འབྲས་བུ་ཡིན། །ཞེས་གསུངས་པའི་ཕྱིར་རོ། །འོན་ཀྱང་དོན་རིག་སྨྲ་བས་རང་རང་གི་གྲུབ་མཐའི་སྟོབས་ཀྱིས་དོན་རིག་གི་ཚད་འབྲས་འཇོག་གོ །དེ་ཡང་བྱེ་བྲག་ཏུ་སྨྲ་བ། གཟུགས་སོགས་ཐུགས་ཕྲད་སྣང་བའི་དོན་དངོས་གཞལ་བྱ། དོན་མཐོང་བའི་དབང་པོ་ཚད་མ། དོན་དངོས་རྟོགས་པའི་དོན་རྟོགས་མཚན་ཉིད་པ་འབྲས་བུར་སྨྲ་བས་གཞལ་བྱ་དང་ཚད་འབྲས་གཉིས་རྫས་ཐ་དད་དུས་མཉམ་པར་འདོད་དོ། །མདོ་སྡེ་པ་དོན་ལྐོག་ན་མོ་གཞལ་བྱ། དོན་གྱི་རྣམ་པ་ཤར་ནས་དོན་ལ་གསར་དུ་མི་བསླུ་བའི་ཤེས་པ་ཚད་མ། དོན་རྟོགས་པའི་ཚད་མ་འབྲས་བུར་བྱས་པ་ནི་མདོ་སྡེ་པའི་མ་དཔྱད་པའི་ཚད་འབྲས་ཀྱི་རྣམ་གཞག་ཡིན་ལ། དེ། བྱ་བ་སྒྲུབ་པར་བྱེད་ཅེས་ཏེ། །ཞེས་པ་ནས། སྒྲོ་འདོགས་པས་ནི་འཇུག་ཕྱིར་རོ། །ཞེས་པའི་བར་གྱིས་གསུངས་སོ། །ཕྱི་རོལ་གྱི་དོན་གཞལ་བྱ། མ་དཔྱད་ན་དོན་རིག་པར་སྣང་ཡང་དཔྱད་ན་རང་རིག་པ་འབྲས་བུ། གཟུང་བའི་རྣམ་པ་ཚད་མར་བྱས་པ་ནི་མདོ་སྡེ་པའི་དཔྱད་པའི་ཚད་འབྲས་ཀྱི་རྣམ་གཞག་ཡིན་ལ། དེ། ཕྱི་རོལ་དོན་ནི་ཡོད་ན་ཡང་། །ཞེས་པ་ནས། དེ་འདྲ་ངས་ཀྱང་མི་ཤེས་སོ། །ཞེས་པའི་བར་གྱིས་གསུངས་པས་དེར་ཁོང་དུ་ཆུད་པར་བྱའོ། །སེམས་ཙམ་རྣམ་བདེན་པ་སྣ་ཚོགས་གཉིས་མེད་ལྟར་ན། གཟུང་རྣམ་གཞལ་བྱ། རང་རིག་པ་འབྲས་བུ། འཛིན་པའི་རྣམ་པ་ཚད་མར་བྱས་པ་ནི་གཟུང་འཛིན་རིག་གསུམ་ཐ་དད་དུ་སྣང་བའི་བློ་འཁྲུལ་པའི་ངོར་དེ་གསུམ་ཐ་དད་དུ་སྣང་བ་ལྟར་ཐ་དད་པའི་རྣམ་གཞག་བྱས་པ་ཡིན་ཏེ། རྣམ་འགྲེལ་ལས། དེ་ཕྱིར་གཅིག་ལ་ཚུལ་གཉིས་ཡོད། །གང་ཕྱིར་དེ་ལྟར་མྱོང་བ་དང་། །དྲན་པ་འདི་ཡི་རྣམ་པ་གཉིས། །མྱོང་བ་ཉིད་ནི་འབྲས་བུ་ཡིན། །ཞེས་གསུངས་པའི་ཕྱིར་རོ། །དེས་ན་བློ་གཅིག་གི་གཟུང་རྣམ། འཛིན་རྣམ། རང་རིག་ཡིན་ལུགས་ལ་ཐ་དད་མིན་ཡང་བློ་འཁྲུལ་པ་ལ་ཐ་དད་དུ་སྣང་བ་ལྟར་ཐ་དད་དུ་བཞག་པ་ཡིན་ཏེ། དཔེར་ན་སྒྱུ་མའི་སྔགས་རྫས་ཀྱི་ནུས་པས་རྡེའུ་སོགས་ལ་རྟ་གླང་སོགས་སུ་སྣང་བ་བཞིན་ནོ། །དེ་སྐད་དུ་ཡང་རྣམ་འགྲེལ་ལས། བློ་བདག་རྣམ་པར་དབྱེར་མེད་ཀྱང་། །མཐོང་བ་ཕྱིན་ཅི་ལོག་རྣམས་ཀྱིས། །གཟུང་དང་འཛིན་པ་མྱོང་བ་དག །ཐ་དད་ལྡན་བཞིན་རྟོགས་པར་འགྱུར། །དཔེར་ན་དབང་པོ་སྔགས་སོགས་ཀྱིས། །བསླད་པ་རྣམས་ལ་འཇིམ་དུམ་སོགས། །དེ་ཡི་གཟུགས་དང་བྲལ་བ་ཡང་། །རྣམ་པ་གཞན་དུ་སྣང་བ་བཞིན། །ཞེས་པ་ནས། གཟུང་དང་འཛིན་པ་རིག་པ་དག །ཡོད་པ་མིན་ཡང་གཞལ་བྱ་དང་། །འཇལ་བྱེད་འབྲས་བུར་གནས་པ་འདི། །ཇི་ལྟར་རྗེས་སུ་སྣང་བཞིན་བྱས། །ཞེས་གསུངས་པའི་ཕྱིར་རོ། །དེས་ན་ཡིན་ལུགས་ལ་བློ་གཅིག་གི་གཟུང་འཛིན་རིག་པ་ངོ་བོ་གཅིག་ཡིན་ནོ། །རྣམ་བརྫུན་པ་གཟུང་རྣམ་སྒྲོ་བཏགས་དེ་གཞལ་བྱ། དེ་འཛིན་པའི་རྣམ་པ་ཚད་མ། དེ་རིག་པའི་རང་རིག་བཏགས་པ་བ་དེ་འབྲས་བུར་འདོད་པས་གཞལ་བྱ་དང་ཚད་འབྲས་གཉིས་སྐྲ་སོགས་སྣང་བ་ལྟར་གཅིག་པ་བཀག་པར་འདོད་དོ། །དེ་ལྟར་གྲུབ་མཐའ་བཞི་ལས་སྡེ་བདུན་འདིར་བྱེ་བྲག་ཏུ་སྨྲ་བའི་འདོད་པ་ཕྱོགས་སྔ་མར་འཇོག་གི་རང་ལུགས་ལ་འཇོག་པའི་སྐབས་མེད་དོ། །རང་ལུགས་ལ་ཕྱི་རོལ་དོན་བསྒྲུབ་ཀྱི་སྐབས་དང་། དེ་འགོག་པའི་སྐབས་གཉིས། དང་པོ་ནི་མདོ་སྡེ་པའི་ལུགས་དང་དྲང་དོན་ཡིན་ལ། གཉིས་པ་སེམས་ཙམ་པའི་ལུགས་ལ། གཟུང་རྣམ་རྫས་སུ་གྲུབ་པའི་སྐབས་དང་། གཟུང་རྣམ་རྫས་སུ་མ་གྲུབ་པར་བསྟན་པའི་སྐབས་གཉིས། དང་པོ་ནི་སེམས་ཙམ་རྣམ་བདེན་པ་སྣ་ཚོགས་གཉིས་མེད་ཀྱི་ལུགས་ཡིན་ཏེ། ཕྱི་རོལ་གྱི་དོན་མེད་ཅིང་སྣ་ཚོགས་ཀྱི་རྣམ་པ་སྣང་མཁན་གྱི་ཤེས་པ་གཅིག་གི་བདག་ཉིད་དུ་བདེན་པའི་ཕྱིར་རོ། །གཉིས་པ་རྣམ་བརྫུན་པའི་ལུགས་ཡིན་ཏེ། ཕྱི་རོལ་མེད་ཅིང་རང་རིག་བདེན་པར་གྲུབ་ལ། གཟུང་བའི་རྣམ་པ་ཐམས་ཅད་སྒྲོ་བཏགས་ཡིན་པའི་ཕྱིར། རྣམ་བདེན་པའི་སྐབས་ཀྱང་དྲང་དོན་ཡིན་ནོ། །མདོར་ན་ཕྱི་རོལ་དོན་བསྒྲུབ་ཀྱི་སྐབས་དྲང་དོན་ཡིན་ཏེ། དེ་རང་ལུགས་ལ་བཞག་པ་ལྟར་སྣང་ཡང་ཕྱི་རོལ་མཐར་བཀག་པའི་ཕྱིར་རོ། །རྣམ་བདེན་པའི་སྐབས་ཀྱང་དྲང་དོན་ཡིན་ཏེ། རང་ལུགས་སུ་བཞག་པ་ལྟར་སྣང་ཡང་མཐར་བཀག་པའི་ཕྱིར་རོ། །རྣམ་བརྫུན་པའི་ལུགས་ནི་ངེས་དོན་ཡིན་ཏེ། རང་ལུགས་སུ་བཞག་ནས་ཡེ་མ་བཀག་པའི་ཕྱིར་རོ། །དེས་ན་སྡེ་བདུན་འདིར་མཐར་ཐུག་རྣམ་བརྫུན་པ་ལ་སྐྱེལ་བར་ཆོས་ཀྱི་རྗེ་ཐམས་ཅད་མཁྱེན་པ་ས་སྐྱ་པཎ་ཆེན་གྱིས་གསུངས་པས་འདི་ཁོ་ན་འཐད་པར་ཁོ་བོས་རྟོགས་སོ། །གཉིས་པ་རྗེས་དཔག་གི་ཚད་འབྲས་ལ། མདོ་སྡེ་པའི་ལུགས་ལ། གཞན་སེལ་གྱི་ལ་མེའི་ཚོགས་དོན་ལ་དོན་རང་མཚན་གྱི་ལ་མེར་འཁྲུལ་པ་དེ་གཞལ་བྱ། དུ་བའི་རྟགས་ལས་དེའི་རྣམ་པ་ཤར་ཞིང་གསར་དུ་མི་བསླུ་བའི་བློ་ཚད་མ། དུ་བའི་རྟགས་ལས་ལ་མེ་རང་མཚན་རྟོགས་པའི་རྗེས་དཔག་འབྲས་བུ་ཡིན་ཞེས་མཁས་པ་སློབ་དཔོན་ལ་སོགས་པ་རྣམས་བཞེད་དོ། །རྣམ་རིག་ལུགས་ནི་ཁ་ཅིག་རྣམ་རིག་པའི་ལུགས་ལ་འབྲས་རྟགས་མི་སྲིད་དེ། ལ་ལ་དུ་བ་མཐོང་བའི་ཚེ་ལ་རྒྱབ་ན་མེ་ཡོད་ན་ཤེས་པ་མེད་པའི་ཡུལ་ཡིན་པས་བེམ་པོར་འགྱུར་ལ། མེ་མེད་ན་རྟགས་ལས་མེ་རྟོགས་པའི་བློ་ལོག་ཤེས་སུ་འགྱུར་རོ། །གལ་ཏེ་ད་ལྟ་མེ་མེད་ཀྱང་དུ་བར་སྣང་བའི་ཤེས་པ་ལ་ཕྱིས་སྐྱེས་བུས་ཕྱིན་པ་ན་མེར་སྣང་བ་སྐྱེ་བ་ནི་དུ་བ་རྒྱུ་དང་མེ་འབྲས་བུར་འགྱུར་བས་རྒྱུ་འབྲས་གོ་བཟློག་པ་མི་སྲིད་ལ། དེས་ན་སེམས་ཙམ་པའི་འབྲས་རྟགས་ལ་ཚད་འབྲས་མི་སྲིད་དོ་ཞེ་ན། ཤེས་བྱ་ཆོས་ཅན། རྣལ་འབྱོར་སྤྱོད་པ་ཡི་ལུགས་ལ་འབྲས་རྟགས་ལ་བརྟེན་པའི་རྗེས་དཔག་གྲུབ་པ་ཡིན་ཏེ། དུ་བར་སྣང་བའི་བློའི་རྒྱུ་མེར་སྣང་བའི་བག་ཆགས་ཀྱི་སྙིང་པོ་དང་འབྲེལ་བ་སྐད་ཅིག་མ་གཞན་ཡོངས་སུ་གྱུར་པ་ལས། བག་ཆགས་གསལ་བར་སད་པ་ཅན། བསྲེག་པའི་དོན་བྱེད་ནུས་པའི་མེར་སྣང་གི་ཤེས་པ་བསྐྱེད་ནུས་དཔོག་ལ། དེས་སྐྱེས་བུ་མི་བསླུ་བའི་ཕྱིར་ཞེས་མཁས་པ་སེམས་ཙམ་པ་རྣམས་བཞེད་དོ། །དེ་ཡང་ཇི་ལྟར་ཞེ་ན། ལར་སྣང་གི་ཤེས་པ་དང་མེར་སྣང་གི་བློའི་ཚོགས་དོན་གཞལ་བྱ། དུར་སྣང་གི་ཤེས་པའི་རྟགས་ལས་དེའི་རྣམ་པ་ཤར་ཞིང་དེ་ལ་གསར་དུ་མི་བསླུ་བའི་ཤེས་པ་ཚད་མ། དུར་སྣང་གི་བློའི་རྟགས་ལས་དེ་རྟོགས་པའི་རྗེས་དཔག་འབྲས་བུ་ཡིན་ནོ། །རྟགས་ནི་དུ་ལྡན་གྱི་ལར་སྣང་བའི་བློ་ཆོས་ཅན། མེར་སྣང་གི་བློ་ཡོད་དེ། དུར་སྣང་གི་བློ་ཡོད་པའི་ཕྱིར། ཞེས་བཀོད་པ་ན་དུར་སྣང་གི་བློ་དེ་དུ་ལྡན་གྱི་ལར་སྣང་བའི་བློའི་སྟེང་དུ་མེར་སྣང་གི་བག་ཆགས་དཔག་སྟོབས་ཀྱིས་དེ་དཔག་པའི་རྒྱུའི་ཆོས་རྗེས་སུ་དཔོག་པའི་འབྲས་རྟགས་ཡིན་ནོ། །དེ་སྐད་དུ་རྣམ་འགྲེལ་ལས། དེ་ལའང་དུ་བར་སྣང་བའི་བློས། །བག་ཆགས་གསལ་བར་སད་པ་ཅན། །མེར་སྣང་བ་ཡི་བློ་ཉིད་ནི། །རྟོགས་འགྱུར་མེ་ཉིད་མ་ཡིན་ནོ། །སེམས་རྒྱུད་དེ་རུང་བག་ཆགས་ཀྱི། །སྙིང་པོ་ཅན་ཉིད་དུ་བར་ནི། །སྣང་བའི་བློ་ནི་གསལ་བྱེད་པ། །དེས་ན་མེ་ལས་དུ་བ་ཡིན། །མཁས་པ་རྣམས་ལ་བརྩད་འདི་ཡོད། །ཅེས་གསུངས་པའི་ཕྱིར་རོ། །ཚད་མ་རིགས་པའི་གཏེར་ལས་མངོན་སུམ་བརྟག་པའི་རབ་ཏུ་བྱེད་པ་སྟེ་དགུ་པའི་གསལ་བྱེད་རེ་ཞིག་རྫོགས་སོ།། །།རྗེས་དཔག་ཆོས་ཅན། རང་དོན་དང་གཞན་དོན་གཉིས་ཡོད་དེ། རང་གི་ཆེད་དུ་དཔོག་པ་དང་། གཞན་གྱི་ཆེད་དུ་དཔོག་པ་གཉིས་ཡོད་པའི་ཕྱིར། དེ་ལ་རང་དོན་རྗེས་དཔག་ནི་ཤེས་པ་ཡིན་ལ། གཞན་དོན་རྗེས་དཔག་ནི་སྒྲ་ཡིན་པས་ཤིན་ཏུ་ཐ་དད་པའི་ཕྱིར་མཚན་ཉིད་གཅིག་ཡོད་པ་མ་ཡིན་ནོ། །དེ་བས་ན། མཚན་ཉིད་བསྟན་པའི་ཕྱིར། ཐོག་མར་དབྱེ་བ་བསྟན་པ་ཡིན་ནོ། །དེ་སྐད་དུ། ཆོས་མཆོག་གིས། འདིར་རང་གི་ཆེད་དུ་ཡིན་པས་རང་གི་དོན་དང་གཞན་གྱི་ཆེད་དུ་ཡིན་པས་གཞན་གྱི་དོན་ཏེ། རང་ལ་དགོས་པ་དང་གཞན་ལ་དགོས་པ་རྗེས་སུ་དཔག་པ་ཞེས་དང་། གཞན་གྱི་དོན་གྱི་རྗེས་སུ་དཔག་པ་ནི་སྒྲའི་བདག་ཉིད་ཡིན་ནོ། །རང་གི་དོན་གྱི་རྗེས་སུ་དཔག་པ་ནི་ཤེས་པའི་བདག་ཉིད་དོ། །དེ་གཉིས་ནི་ཤིན་ཏུ་ཐ་དད་པས་མཚན་ཉིད་གཅིག་ཡོད་པ་མ་ཡིན་ནོ། །དེ་བས་ན་དེ་གཉིས་པོའི་མཚན་ཉིད་ངེས་པར་བསྟན་པའི་ཕྱིར་རྣམ་པར་དབྱེ་བ་ནི་གསལ་བའི་དབྱེ་བ་ཡིན་ལ། གསལ་བའི་དབྱེ་བ་བསྟན་ན་ནི་གསལ་བ་སོ་སོ་ལ་ངེས་པའི་མཚན་ཉིད་བསྟན་པར་ནུས་ཀྱི་གཞན་དུ་མ་ཡིན་ནོ། །དེ་བས་ན་མཚན་ཉིད་བསྟན་པའི་ཆེད་ཁོ་ནར་རྣམ་པར་དབྱེ་བ་སྨྲས་པ་ཡིན་ནོ། །རྣམ་པར་དབྱེ་བ་བསྟན་པ་མེད་པར་ནི་མཚན་ཉིད་བསྟན་པར་མི་ནུས་པར་རྟོགས་ནས་ཐོག་མར་རྣམ་པར་དབྱེ་བ་སྨྲས་པ་ཡིན་ནོ་ཞེས་གསུངས་པའི་ཕྱིར་རོ། །དང་པོ་རང་དོན་རྗེས་དཔག་ལ་མཚན་ཉིད། དེའི་རང་བཞིན་ངེས་པར་བྱ་བ་གཉིས། དང་པོ་ནི། ཚུལ་གསུམ་པའི་རྟགས་ལས་བསྒྲུབ་བྱ་གསར་དུ་མཐོང་བའི་བློ་ནི་རང་དོན་རྗེས་དཔག་གི་མཚན་ཉིད་ཡིན་ནོ། །དེ་སྐད་དུ་མདོ་ལས། རང་དོན་ནི། ཚུལ་གསུམ་རྟགས་ལས་དོན་མཐོང་ཡིན། །ཞེས་དང་། རིགས་ཐིགས་ལས། དེ་ལ་རང་གི་དོན་ནི་རྗེས་སུ་དཔག་པར་བྱ་བ་ལ་ཚུལ་གསུམ་པའི་རྟགས་ལས་ཤེས་པ་གང་ཡིན་པའོ། །ཞེས་གསུངས་པའི་ཕྱིར་རོ། །གཉིས་པ་ལ་གང་གིས་རྟོགས་པའི་རྟགས། དེས་རྟོགས་པའི་བསྒྲུབ་བྱ་གཉིས། དང་པོ་ལ་རྟགས་ཀྱི་ལྟོས་གཞི་ངོས་བཟུང་། དེ་ལ་ལྟོས་པའི་རྟགས་ཀྱི་རབ་དབྱེ་གཉིས། དང་པོ་ལ་ཚུལ་དང་པོའི་ལྟོས་གཞི་ཕྱོགས། རྗེས་སུ་འགྲོ་ལྡོག་གི་ལྟོས་གཞི་མཐུན་ཕྱོགས་མི་མཐུན་ཕྱོགས་དང་། དེ་དག་ལྟོས་གཞིར་འཇོག་པའི་འཐད་པ་དང་གསུམ། དང་པོ་ལ་རྗེས་སུ་དཔག་བྱའི་སྒྲ་དོན་སྤྱིར་བསམ། སྐབས་སུ་བབ་པའི་དོན་གྱི་ཁྱད་པར་ངེས་པར་བྱ་བ་དང་གཉིས། དང་པོ་ལ་རྗེས་དཔག་གི་སྒྲ་འཇུག་པའི་ཡུལ་ངོས་བཟུང་། གང་དུ་འཇུག་པའི་གནས་སྐབས་ཀྱི་ངེས་པ་དང་། ཇི་ལྟར་འཇུག་པའི་སྒྲའི་མཚན་ཉིད་དང་གསུམ། དང་པོ་ནི་རྟོག་གེའི་གཞུང་ལས་ཕྱོགས་དང་བསྒྲུབ་བྱ་དང་རྗེས་སུ་དཔག་བྱ་ཞེས་གང་བྱུང་བ་ཐམས་ཅད་རྣམ་གྲངས་ཀྱི་སྒྲ་ཡིན་ལ། དེ་དག་འཇུག་པའི་ཡུལ་ཡང་གསུམ་སྟེ། བསྒྲུབ་བྱའི་ཆོས་དང་ཤེས་འདོད་ཆོས་ཅན་གྱི་ཚོགས་དོན་ལ་དངོས་མིང་དུ་འཇུག་ལ། ཡ་གྱལ་བསྒྲུབ་བྱའི་ཆོས་དང་ཤེས་འདོད་ཆོས་ཅན་གཉིས་ལ་ཚོགས་དོན་དེའི་ཕྱོགས་རེས་ཟིན་པའི་རྒྱུ་མཚན་གྱིས་བཏགས་མིང་དུ་འཇུག་སྟེ། ཕྱོགས་ཀྱི་གླང་པོས། རྟགས་ཀྱི་བསྒྲུབ་བྱ་ཚོགས་པ་ཉིད། །ཡིན་ཕྱིར་ཆོས་དང་ཆོས་ཅན་དག །གཙོ་བོ་མིན་ཡང་ཕྱོགས་གཅིག་ཕྱིར། །བསྒྲུབ་བྱ་ཉིད་དུ་འདོགས་པ་ཡིན། །ཞེས་གསུངས་པའི་ཕྱིར་རོ། །གཉིས་པ་ནི་འོ་ན་ཕྱོགས་ཆོས་ཞེས་བརྗོད་པ་ན་ཆོས་ཅན་གྱི་ཆོས་སམ་ཚོགས་དོན་གྱི་ཆོས་ཡིན་ཞེས་འཇུག་པ་འཆོལ་བར་འགྱུར་རོ་ཞེ་ན། མི་འགྱུར་ཏེ། སྒྲ་ཐམས་ཅད་སྐབས་ཀྱི་སྟོབས་ཀྱིས་གོ་བའི་ཕྱིར་དེའང་རྗེས་སུ་དཔག་བྱ་ལ་སོགས་པ་སྒྲ་འཇུག་པའི་སྐབས་གསུམ་ལས། གཏན་ཚིགས་ཀྱི་མཚན་ཉིད་གཏན་ལ་འབེབས་པ་ན་ཤེས་འདོད་ཆོས་ཅན་ལ་འཇུག་སྟེ། རང་འགྲེལ་ལས། ཕྱོགས་ནི་ཆོས་ཅན་ཞེས་དང་། རིགས་ཐིགས་ལས། རྗེས་སུ་དཔག་པར་བྱ་བ་ནི་འདིར་ཤེས་པར་འདོད་པའི་བྱེ་བྲག་དང་ལྡན་པའི་ཆོས་ཅན་ཞེས་གསུངས་པའི་ཕྱིར་རོ། །ཁྱབ་པ་གཏན་ལ་འབེབས་པ་ན་བསྒྲུབ་བྱའི་ཆོས་ལ་འཇུག་སྟེ། མདོ་ལས། གཏན་ཚིག་བསྒྲུབ་བྱའི་རྗེས་འགྲོ་བ། །བསྒྲུབ་བྱ་མེད་ན་མེད་པ་ཉིད། །ཅེས་གསུངས་པའི་ཕྱིར་རོ། །བསྒྲུབ་བྱ་གཏན་ལ་འབེབས་པ་ན་ཚོགས་དོན་ལ་འཇུག་སྟེ། བསྒྲུབ་བྱར་ཁས་བླངས་ཕྱོགས་མཚན་ཉིད། །ཅེས་གསུངས་པའི་ཕྱིར་རོ། །ཆོས་མཆོག་གིས། གཏན་ཚིགས་ཀྱི་མཚན་ཉིད་གཏན་ལ་འབེབས་པ་འདིར་ནི་ཆོས་ཅན་རྗེས་སུ་དཔག་པར་བྱ་བ་ཡིན་ནོ། །གཞན་དུ་བསྒྲུབ་པར་བྱ་བ་ཁོང་དུ་ཆུད་པར་བྱེད་པའི་དཔེ་ནི་སྤྱི་རྗེས་སུ་དཔག་པར་བྱ་བ་ཡིན་ལ། ཁྱབ་པ་ངེས་པར་བྱེད་པའི་ཚེ་ནི་ཆོས་རྗེས་སུ་དཔག་པར་བྱ་བ་ཡིན་པར་བསྟན་པའི་ཕྱིར་འདིར་ཞེས་བྱ་བ་སྨྲོས་སོ། །ཤེས་པར་འདོད་པ་སྟེ། ཁོང་དུ་ཆུད་པར་འདོད་པའི་བྱེ་བྲག་གིས་ཆོས་ཆོས་ཅན་གང་ལ་ཡོད་པ་དེ་ལ་དེ་སྐད་ཅེས་བྱའོ། །ཞེས་གསུངས་པའི་ཕྱིར་རོ། །གསུམ་པ་ནི་བ་ལང་ཞེས་པའི་སྒྲ་ཆོས་ཅན། ནོག་སོགས་འདུས་པའི་གོང་བུའི་དངོས་མིང་ཡིན་ཏེ། དགོས་པ་དང་རྒྱུ་མཚན་གཞན་ལ་མ་ལྟོས་པར་དེ་ལ་འདོད་རྒྱལ་བས་ཐོག་མར་སྦྱར་བའི་མིང་ཡིན་པའི་ཕྱིར། དེས་དོན་གོ་བ་ན་དོན་དེ་ཉིད་ཀྱི་རྣམ་པ་འཆར་ལ། མི་བླུན་པོ་ལ་བ་ལང་ཞེས་བརྗོད་པའི་སྒྲ་ཆོས་ཅན། བཏགས་མིང་ཡིན་ཏེ། དགོས་པ་དང་རྒྱུ་མཚན་ལ་ལྟོས་ནས་གཞན་ལ་སྦྱར་བའི་མིང་ཡིན་པའི་ཕྱིར། དེས་དོན་གོ་བ་ན་གཞན་ལ་ལྟོས་ནས་རྣམ་པ་འཆར་རོ། །ཚོགས་དོན་ལ་དངོས་ཆོས་བསམ་པ་ནི། ཚོགས་དོན་ལ་ཕྱོགས་ཀྱི་སྒྲ་གདོད་མ་ནས་མུ་སྟེགས་ཚུན་ཆོད་རྟོག་གེ་ལ་མཁས་པ་རྣམས་ལ་དངོས་མིང་དུ་གྲུབ་བོ། །ཡ་གྱལ་གཉིས་ལ་བཏགས་ཆོས་བསམ་པ་ལ། འདོགས་པའི་རྒྱུ་མཚན། བཏགས་པའི་དགོས་པ། བཏགས་པ་ལ་མ་བཏགས་པའི་ཕྱོགས་དང་མཚུངས་པའི་རྩོད་པ་སྤང་བ་དང་གསུམ། དང་པོ་ནི་སྤྱིར་བཏགས་མིང་ལ་འདྲ་བ་རྒྱུ་མཚན་དུ་བྱས་པ་སྐྱེས་བུ་སེང་གེ་ལྟ་བུ་དང་། འབྲེལ་བ་རྒྱུ་མཚན་དུ་བྱས་པ་ལ། རྒྱུ་འབྲས་ཀྱི་འབྲེལ་བ་ལ་རྒྱུ་མིང་འབྲས་བུ་ལ་བཏགས་པ་ཉི་མའི་འོད་ཟེར་ལ་ཉི་མ་ཞེས་བརྗོད་པ་ལྟ་བུ་དང་། འབྲས་མིང་རྒྱུ་ལ་བཏགས་པ་ཆང་ལ་མྱོས་པ་ཞེས་པ་ལྟ་བུ་དང་། ཚོགས་པའི་འབྲེལ་བ་ལ། རས་ཡུག་གི་ཕྱོགས་གཅིག་ཚིག་པ་ལ་རས་ཡུག་ཚིག་ཅེས་པ་ལྟ་བུ་ཚོགས་པའི་མིང་ཡ་གྱལ་ལ་བཏགས་པ་དང་། དབང་ཤེས་ཞེས་བརྗོད་པ་ལྟ་བུ་ཡ་གྱལ་གྱི་སྒྲ་ཚོགས་པ་ལ་བཏགས་པ་ཡོད་པ་ལས། འདིར་ཆོས་དང་ཆོས་ཅན་གཉིས་ཕྱོགས་ཀྱི་ཕྱོགས་གཅིག་པའི་རྒྱུ་མཚན་གྱིས་བཏགས་པ་ཡིན་ཏེ། རང་འགྲེལ་ལས། དེའི་ཕྱོགས་གཅིག་ཡིན་པའི་ཕྱིར་དེར་ཉེ་བར་གདགས་སུ་རུང་བའི་ཆོས་ཅན་ཡིན་པར་རྟོགས་པར་བྱ་བའི་ཕྱིར་རོ། །ཞེས་གསུངས་པའི་ཕྱིར་རོ། །གཉིས་པ་ལ། བསྒྲུབ་བྱའི་ཆོས་ལ་བསྒྲུབ་བྱར་མིང་བཏགས་པའི་དགོས་པ་ནི། གཏན་ཚིགས་ཆོས་ཀྱི་རྗེས་འགྲོ་བ། །ཞེས་བརྗོད་ན་འགལ་བའི་གཏན་ཚིགས་ཀྱི་ཆོས་ལའང་རྗེས་འགྲོ་ཡོད་པས་ཡང་དག་ཏུ་ལོག་པར་རྟོགས་པ་སྤོང་བའི་ཕྱིར་རམ་འགའ་ཞིག་ཏུ་སྡེབ་སྦྱོར་གྱི་ངོར་བྱས་ནས་བཏགས་པ་ཡིན་ནོ། །ཤེས་འདོད་ཆོས་ཅན་ལ་ཕྱོགས་སུ་བཏགས་པའི་དགོས་པ་ནི་ཕྱོགས་ཆོས་ཞེས་མ་བརྗོད་པར་ཆོས་ཅན་གྱི་ཆོས་ཞེས་བརྗོད་ན་ཚུལ་དང་པོ་ཁོ་ན་ལ་མི་གོ་བར་མཐུན་དཔེའི་ཆོས་ཅན་ནམ་མི་མཐུན་དཔེའི་ཆོས་ཅན་ལ་ཡོད་པའང་ཚུལ་དང་པོ་ཡིན་ནམ་སྙམ་པའི་འཁྲུལ་པ་སྐྱེ་སྲིད་པས་དེ་སྤང་བའི་ཕྱིར་ཤེས་འདོད་ཆོས་ཅན་ལ་ཡོད་པའི་ཚུལ་དང་པོ་ལ་ཕྱོགས་ཆོས་ཞེས་བཏགས་པ་ཡིན་ཏེ། རང་འགྲེལ་ལས། ཕྱོགས་ནི་ཆོས་ཅན་ནོ། །དགོས་པ་མེད་པའི་ཕྱིར་ཉེ་བར་གདགས་པར་མི་བྱའོ་ཞེ་ན། མ་ཡིན་ཏེ། ཆོས་ཅན་ཐམས་ཅད་ཀྱི་ཆོས་ཡིན་པ་དགག་པའི་ཕྱིར་ཞེས་གསུངས་པའི་ཕྱིར་རོ། །དེ་ལ་དབང་ཕྱུག་སྡེ་ན་རེ། ཆོས་ཅན་ལ་ཡོད་པ་ཚུལ་དང་པོ་ཞེས་བརྗོད་ཀྱང་མཐུན་དཔེ་ལ་མི་གོ་སྟེ། མཐུན་ཕྱོགས་ལ་ཡོད་ཅེས་པའམ། དེའི་ཆེས་ཁྱབ་ཅེས་བརྗོད་པས་མཐུན་དཔེ་ལ་ཡོད་པར་བསྟན་པའི་ཕྱིར། ཆོས་ཅན་གྱི་ཆོས་ཞེས་བརྗོད་ན་ཚུལ་དང་པོ་ཉིད་གོ་བར་འགྱུར་རོ་ཞེ་ན། དེ་མི་འཐད་དེ། མཐའ་དེ་ལྟར་བཀག་ན་རྩོད་པ་རྒྱུད་པས་ཡུན་རིང་དུ་འགོར་བའི་ཕྱིར། གལ་ཏེ་དེ་གཉིས་ཀ་ལྟར་མི་བརྗོད་པར་ཤེས་འདོད་ཆོས་ཅན་གྱི་ཆོས་ཞེས་རང་མིང་ནས་སྨྲོས་ན་གོ་བདེ་མོད་ཁར་ཟན་འཇུག་པ་ལ་ལྟག་པ་བསྐོར་ཅི་དགོས་སྙམ་ན། དངོས་མིང་དེ་ལྟར་བརྗོད་ན་འགྲུབ་མོད་འོན་ཀྱང་ཤེས་འདོད་ཆོས་ཅན་གྱི་ཆོས། རྗེས་འགྲོ། ལྡོག་པ་ཞེས་ཚུལ་གསུམ་བརྗོད་པ་ཡི་གེ་མི་མཉམ་པས་བརྗོད་མི་བདེ་བ་དང་ཕྱོགས་ཆོས་མཐུན་ཕྱོགས་ཡོད་མེད་དང་། ཞེས་སོགས་ཀྱི་སྡེབ་སྦྱོར་མི་འགྲིག་པས་མཁས་པ་རྣམས་ཀྱིས་བཏང་སྙོམས་སུ་མཛད་དེ། གཏན་ཚིགས་ཐིགས་པ་ལས། ཤུགས་ཀྱིས་དོན་གོ་ཡང་ཉེ་བར་བཏགས་པ་ཙམ་ཡི་གེ་མཉམ་པས་སྒྲུབ་དཀའ་བ་ཡོངས་སུ་སྤངས་པ་ཡིན་ནོ། །ཞེས་གསུངས་པའི་ཕྱིར་རོ། །དེས་ན་ལོག་རྟོག་སྐྱེ་ཞིང་བརྗོད་དཀའ་བ་དེ་དག་དོར་ནས་ལོག་རྟོག་མེད་ཅིང་བརྗོད་བདེ་བས་བདེ་བླག་ཏུ་རྟོགས་པའི་ཕྱིར་ཤེས་འདོད་ཆོས་ཅན་ལ་ཕྱོགས་ཞེས་བཞེད་དོ། །གསུམ་པ་ནི་པཎྜི་ཏ་སུརྻ་ཐེང་པ་ན་རེ། དེ་ལྟར་བརྗོད་ན་རྗོད་བདེ་མོད་ཕྱོགས་ཆོས་དང་ཆོས་ཅན་གྱི་ཆོས་ཞེས་བརྗོད་ན་དོན་ལ་ལོག་རྟོག་མི་ཁེགས་པར་མཚུངས་ཏེ། ཕྱོགས་ཀྱི་སྒྲ་ཆོས་ཅན་དང་ཆོས་དང་ཚོགས་དོན་གསུམ་ཀ་ལ་འཇུག་པས་ཆོས་ཕྱོགས་དང་ཚོགས་དོན་ཕྱོགས་ལ་རྟགས་ཡོད་པའང་ཚུལ་དང་པོ་ཡིན་ནམ་སྙམ་པའི་ལོག་རྟོག་སྐྱེ་ཞིང་དེ་སྐྱེས་ན་མིག་གི་གཟུང་བྱས་སྒྲ་མི་རྟག་པར་བསྒྲུབ་པ་ལའང་རྟགས་ཆོས་རྗེས་སུ་དཔག་བྱ་ལ་ཡོད་པ་ཚུལ་དང་པོ་དང་། རྗེས་སུ་འགྲོ་ལྡོག་གཉིས་ཀ་ཚང་བས་རྟགས་ཡང་དག་ཡིན་ནམ་སྙམ་པའི་ལོག་རྟོག་སྔ་མ་བཞིན་དུ་སྐྱེའོ་ཞེ་ན། ཤེས་བྱ་ཆོས་ཅན། ཕྱོགས་ཆོས་དང་ཆོས་ཅན་གྱི་ཆོས་ཞེས་བརྗོད་ན་སྐྱོན་ཡོད་མེད་མཚུངས་པ་མ་ཡིན་པར་ཐལ། ཆོས་ཅན་གྱི་ཆོས་ཞེས་བརྗོད་ན་ཤེས་འདོད་ཆོས་ཅན་དང་མཐུན་དཔེ་ཆོས་ཅན་དང་མི་མཐུན་པའི་ཆོས་ཅན་གསུམ་ཀ་ལ་གྲགས་ལ། ཕྱོགས་ཆོས་ཞེས་བརྗོད་ན་མུ་སྟེགས་ཚུན་ཆད་ལ་ཚུལ་དང་པོ་ཁོ་ན་ལ་གྲགས་ཀྱི་གཞན་གཉིས་ལ་མ་གྲགས་པའི་སྒོ་ནས་ཁྱད་པར་ཡོད་པའི་ཕྱིར། དེ་ཡང་འདི་ལྟར་ཕྱོགས་ཞེས་པའི་སྤྱི་སྒྲ་བྱེ་བྲག་ཆོས་དང་འབྲེལ་བ་ན་རྩོད་གཞིའི་ཆོས་ཅན་ལ་རྟགས་ཡོད་པ་ཉིད་ལ་འཇུག་སྟེ། དཔེར་ན་ལག་པ་ཞེས་པའི་སྤྱི་སྒྲ་བྱེ་བྲག་ལྡན་པ་དང་འབྲེལ་བ་ན་བྱེ་བྲག་གླང་པོ་ཆེ་ཉིད་ལ་འཇུག་པ་བཞིན་ནོ། །ཆོས་ཅན་ཞེས་པའི་སྤྱི་སྒྲ་བྱེ་བྲག་ཆོས་དང་འབྲེལ་ཡང་ཚུལ་དང་པོ་ཉིད་ངེས་མི་ནུས་པར་མཐུན་དཔེ་དང་མི་མཐུན་དཔེ་གཉིས་ཀ་ལའང་འཇུག་སྟེ། དཔེར་ན་མགོ་ཞེས་པའི་སྤྱི་སྒྲ་བྱེ་བྲག་ལྡན་པ་དང་འབྲེལ་བ་ཡང་གླང་པོ་ཆེ་ལྟ་བུ་གཅིག་ལ་མི་འཇུག མགོ་ཡོད་པ་ཐམས་ཅད་ལ་མགོ་ལྡན་ཞེས་པ་འཇུག་སྟེ། མགོ་ཡོད་པ་ཐམས་ཅད་ལ་མགོ་ལྡན་དུ་གྲགས་པ་བཞིན་ནོ། །གཉིས་པ་སྐབས་སུ་བབ་པའི་དོན་གྱི་ཁྱད་པར་ངེས་པར་བྱ་བ་ནི། འདོད་པའི་སྒྲ་ལས་བྱེད་པ་པོ་བྱ་བ་གསུམ་ལ་འཇུག་པ་ལས་ལས་སུ་གྱུར་པ་བསྒྲུབ་བྱའི་ཆོས་དང་ལྡན་པ་ཤེས་འདོད་ཆོས་ཅན་མ་ཡིན་ཏེ། རྟགས་ཡང་དག་གི་མཐུན་དཔེ་ལ་ཁྱབ་ཆེས་ཤིང་། འགལ་བའི་རྩོད་གཞི་ལ་མ་ཁྱབ་པའི་ཕྱིར་རོ། །བྱེད་པ་པོའམ་བྱ་བར་གྱུར་པ་འདོད་བཞིན་པའི་བློ་ཡང་མ་ཡིན་ཏེ། གློ་བུར་བའི་རྗེས་དཔག་གི་ཆོས་ཅན་ལ་མ་ཁྱབ་པའི་ཕྱིར་རོ། །དེས་ན་དཔག་གཞིར་གཟུང་བ་ཤེས་འདོད་ཆོས་ཅན་གྱི་མཚན་ཉིད་ཡིན་ལ། བྱེ་བྲག་ཏུ་རང་དོན་གྱི་ཤེས་འདོད་ཆོས་ཅན་ནི་རྒོལ་བས་དཔག་གཞིར་གཟུང་བ། གཞན་དོན་གྱི་ཤེས་འདོད་ཆོས་ཅན་ནི། ཕྱིར་རྒོལ་གྱིས་དཔག་གཞིར་གཟུང་བ་ཡིན་ནོ། །ཤེས་འདོད་ཆོས་ཅན་ལ་འགོད་ཚུལ་ལྟར་ཡོད་པ་ཉིད་དུ་ངེས་པ་ནི་ཕྱོགས་ཆོས་ཀྱི་མཚན་ཉིད་ཡིན་ནོ། །དེ་ལ་ཡོད་པའི་ཚིག་གིས་སྒྲ་མི་རྟག་སྟེ། མིག་གི་གཟུང་བྱ་ཡིན་པའི་ཕྱིར་ཞེས་པ་ལྟ་བུ་ཆོས་ཅན་ལ་མ་གྲུབ་པ་བསལ་བ་ཡིན་ནོ། །ཉིད་ཀྱི་ཚིག་གིས་ལྗོན་ཤིང་ཆོས་ཅན། སྲོག་དང་བཅས་པ་ཡིན་ཏེ། ཉལ་བའི་ཕྱིར་ཞེས་པ་ལྟ་བུ་ཆོས་ཅན་གྱི་ཕྱོགས་གཅིག་ལ་མ་གྲུབ་པ་བསལ་བ་ཡིན་ནོ། །ཡོད་པའི་རྗེས་ལ་ཉིད་སྨྲོས་པས་མཉན་བྱ་ལྟ་བུ་ཐུན་མོང་མ་ཡིན་པའི་རྟགས་ཁོ་ན་ཕྱོགས་ཆོས་གྲུབ་པ་བསལ་བ་ཡིན་ནོ། །ངེས་པ་སྨྲོས་པས་ཕྱོགས་ཆོས་ལ་ཐེ་ཚོམ་ཟ་བའི་མ་གྲུབ་པ་ཐམས་ཅད་བསལ་བ་ཡིན་ནོ། །འདི་དག་གི་ཤེས་བྱེད་ནི་རྗེས་སུ་འགྲོ་ལྡོག་གི་སྐབས་སུ་བརྗོད་པར་བྱའོ། །གཉིས་པ་རྗེས་སུ་འགྲོ་ལྡོག་གི་ལྟོས་གཞི་མཐུན་ཕྱོགས་མི་མཐུན་ཕྱོགས་ལ། གཞན་ལུགས་དགག རང་ལུགས་དགོད། དེ་དག་ལ་རྩོད་པ་སྤང་བ་དང་གསུམ། དང་པོ་ལ་ཕྱོགས་སྔ་མ་བརྗོད། དེ་དགག་བསྒྲུབ་བཀག་པ་ལ་མི་འཐད་པ་སྤང་བ་དང་གསུམ། དང་པོ་ནི་གཙང་ནག་པ་དང་དན་བག་པ་ན་རེ། བསྒྲུབ་བྱའི་ཆོས་དང་ལྡན་པ་མཐུན་ཕྱོགས་དང་མི་ལྡན་པ་མི་མཐུན་ཕྱོགས་ཡིན་ལ། བསྒྲུབ་བྱའི་ཆོས་ཀྱང་རྟགས་ཀྱིས་བསྒྲུབ་ནུས་ཙམ་མ་ཡིན་གྱི། ཤེས་འདོད་ལ་དཔག་བྱར་བཟུང་བའི་སྤྱི་རིགས་མེ་ལ་སོགས་པ་ཡིན་ལ། ལྡན་པའི་དོན་ཡང་ཤེས་འདོད་ལ་ཇི་ལྟར་བསྒྲུབ་ལུགས་ལྟར་ལྡན་པ་སྟེ། དུ་བས་མེ་བསྒྲུབ་པ་ན་ཚོགས་པ་གཅིག་པ་དང་། རང་བཞིན་གྱི་རྟགས་ངོ་བོ་དབྱེར་མེད་དང་། ལྡོག་པ་ལ་བརྟེན་པ་ན་རང་ལྡོག་ལ་བརྟེན་པར་ལྡན་ནོ་ཞེས་ཟེར་རོ། །ཕྱོགས་གཉིས་དངོས་འགལ་དུ་བསམ་ནས་གཉིས་མ་ཡིན་གྱི་ཕུང་གསུམ་བྱུང་བར་དོགས་པ་ལ་ཚད་མའི་ཡུལ་མི་ཤེས་པའི་བོད་བསྡུས་པ་འགའ་ཞིག་རྫས་ལྡོག་ཕྱེ་སྟེ་སྨྲའོ། །ཇི་ལྟར་ན། མེ་དང་མི་རྟག་པ་ལ་སོགས་པ་རྫས་ལ་བརྟེན་པའི་ཆོས་བསྒྲུབ་པ་ན། རྫས་ལ་ཕྱོགས་གཉིས་སུ་ཁ་ཚོན་ཆོད། ལྡོག་པ་ལ་ཕུང་པོ་གསུམ་པ་སྲིད་ཀྱང་མི་སྐྱོན་ཏེ། ལྡོག་པ་ལ་དགག་བསྒྲུབ་མི་བྱེད་པའི་ཕྱིར་རོ། །གཏན་ཚིགས་ལ་སོགས་པ་ལྡོག་པ་ལ་བརྟེན་པའི་ཆོས་བསྒྲུབ་པ་ན། ལྡོག་པ་ལ་ཁ་ཚོན་ཆོད། རྫས་ལ་ཕུང་པོ་གསུམ་པ་སྲིད་ཀྱང་མི་སྐྱོན་ཏེ། རྫས་ལ་དགག་སྒྲུབ་མི་བྱེད་པའི་ཕྱིར་རོ། །བསྒྲུབ་པའི་ཚུལ་ཡང་རྫས་ཆོས་ངོ་བོ་གཅིག་དང་ཐ་དད་ལྡན་པར་བསྒྲུབ་པ་གཉིས། ལྡོག་ཆོས་རང་ལྡོག་ལ་བརྟེན་པ་སྟེ་གསུམ། དེ་དག་གི་སྦྱོར་བའི་དོན་གསུམ་ཡང་བསྒྲུབ་བྱའི་ཆོས་ཐམས་ཅད་མཐུན་ཕྱོགས། ཆོས་ཅན་དང་རྟགས་གཉིས་ཡང་དག་གི་སྐབས་སུ་མཐུན་ཕྱོགས། འགལ་བའི་སྐབས་སུ་མི་མཐུན་ཕྱོགས། མ་ངེས་པའི་སྐབས་སུ་ཅི་རིགས་པར་འགྱུར་རོ། །ཞེས་ཟེར་རོ། །གཉིས་པ་ནི་རྫས་དང་ལྡོག་པ་ཇི་ལྟར་སོ་སོར་ཕྱེ་ན་ཡང་ཕྱོགས་གཉིས་སུ་ངེས་མི་ནུས་ཏེ། ཕྱོགས་གཉིས་ཀ་ལ་ཁྱབ་བྱེད་དུ་འཇུག་པའི་རྫས་དང་། ལྡོག་པ་ཡང་མཁས་པ་རྣམས་ལ་གྲུབ་པར་མཐོང་བའི་ཕྱིར། ཇི་ལྟར་མཐོང་ན། རྫས་ལ་བརྟེན་པའི་ཆོས་བསྒྲུབ་པ་ན། རྫས་ལ་ཁ་ཚོན་ཆོད་ན། ལ་མེ་ལྡན་དུ་བསྒྲུབ་པ་ན་སྐྱ་བོའི་རྫས་རྟགས་སུ་བཀོད་པའི་ཚེ་སྐྱ་བོའི་རྫས་དེ་དེ་སྒྲུབ་ཀྱི་མཐུན་ཕྱོགས་ཡིན་ནམ་མི་མཐུན་ཕྱོགས་ཡིན། དང་པོ་ལྟར་ན། ཤེས་བྱ་ཆོས་ཅན། རླངས་པའང་མེ་ལྡན་དུ་ཐལ། སྐྱ་བོའི་རྫས་དེ་དེ་སྒྲུབ་ཀྱི་མཐུན་ཕྱོགས་ཡིན་པའི་ཕྱིར། རྟགས་ཁྱབ་ཁས་བླངས། འདོད་ན། རྒྱ་མཚོ་རླངས་ལྡན་ན་མེ་ཡོད་པར་ཐལ། གཉིས་པ་ལྟར་ན། ཆོས་ཅན། དུ་བའང་མེ་དང་མི་ལྡན་པར་ཐལ། སྐྱ་བོའི་རྫས་དེ་དེ་སྒྲུབ་ཀྱི་མི་མཐུན་ཕྱོགས་ཡིན་པའི་ཕྱིར། རྟགས་ཁྱབ་ཁས་བླངས། འདོད་ན། དུ་ལྡན་ལ་མེ་ཡོད་དུ་བསྒྲུབ་པའི་འབྲས་རྟགས་མི་སྲིད་པར་ཐལ་ལོ། །སྐྱ་བོའི་རྫས་དེ་དེ་སྒྲུབ་ཀྱི་ཕྱོགས་གཉིས་ཀ་ལ་འཇུག་ན་ཕྱོགས་གཉིས་སུ་ཁ་ཚོན་ཆོད་པ་ཉམས་སོ། །ལྡོག་པ་ལ་བརྟེན་པའི་ཆོས་བསྒྲུབ་པ་ན་ལྡོག་པ་ལ་ཁ་ཚོན་ཆོད་ན། བྱས་ལྡོག་སྒྲ་མི་རྟག་སྒྲུབ་ཀྱི་རྟགས་ཡང་དག་ཏུ་བསྒྲུབ་པ་ལ་དེ་སྒྲུབ་ཀྱི་ཚུལ་གསུམ་ངེས་པ་རྟགས་སུ་བཀོད་པའི་ཚེ་ཤེས་བྱ་ཙམ་གྱི་ལྡོག་པ་དེ་དེ་སྒྲུབ་ཀྱི་མཐུན་ཕྱོགས་ཡིན་ན། དེའི་ཕྱིར་ཤེས་བྱ་ཙམ་གྱི་རང་ལྡོག་ལ་དེ་སྒྲུབ་ཀྱི་ཚུལ་གསུམ་ངེས་པ་བརྟེན་པར་ཐལ་ལོ། །མི་མཐུན་ཕྱོགས་ཡིན་ན་མི་མཐུན་ཕྱོགས་ཤེས་བྱས་དེ་སྒྲུབ་ཀྱི་ཚུལ་གསུམ་ངེས་པ་ལ་ཁྱབ་ན། དེ་དེ་སྒྲུབ་ཀྱི་འགལ་རྟགས་སུ་ཐལ། ཕྱོགས་ཆོས་གང་ཞིག་དེ་སྒྲུབ་ཀྱི་མི་མཐུན་ཕྱོགས་ཀྱིས་ཁྱབ་པའི་ཕྱིར། མ་ཁྱབ་ན། ཚུལ་གསུམ་ངེས་པ་ཤེས་བྱའི་ཁྱད་པར་མ་ཡིན་པར་ཐལ་ལོ། །ཤེས་བྱ་ཙམ་གྱི་རང་ལྡོག་དེ་ཕྱོགས་གཉིས་ཀ་ལ་འཇུག་ན་ཕྱོགས་གཉིས་སུ་ཁ་ཚོན་ཆོད་པ་ཉམས་སོ། །གཞན་ཡང་ཕྱོགས་གཉིས་སུ་ཁ་ཚོན་ཆོད་པ་དཔྱད་ན་རྣམ་གཞག་འཇིག་སྟེ། དགག་སྒྲུབ་དོན་རང་མཚན་ལ་བྱེད་དམ་བློ་ངོར་བྱེད། དང་པོ་ལྟར་ན། ཤེས་བྱ་ཆོས་ཅན། དགག་སྒྲུབ་དོན་རང་མཚན་ལ་དངོས་སུ་བྱེད་ན་ཚད་མའི་ཡུལ་མི་ཤེས་པར་ཐལ། དགག་སྒྲུབ་དོན་རང་མཚན་ལ་དངོས་སུ་བྱེད་པའི་ཕྱིར་དང་། ཕྱི་རོལ་རྟེན་མིན་སྒྲ་དོན་ལ། །བརྟེན་ནས་འདིར་ནི་སྒྲུབ་པ་དང་། །དགག་པ་ཐམས་ཅད་འདོད་པ་ཡིན། །ཞེས་པ་དང་འགལ་བའི་ཕྱིར། གཉིས་པ་ལྟར་ན། ཆོས་ཅན། མཐུན་ཕྱོགས་མི་མཐུན་ཕྱོགས་གཉིས་སུ་ངེས་པ་མ་ཡིན་པར་ཐལ། བློ་ངོར་དགག་སྒྲུབ་བྱེད་པ་གང་ཞིག བློ་ངོར་ཡོད་པར་ངེས་པའི་མཐུན་ཕྱོགས། མེད་པར་ངེས་པའི་མི་མཐུན་ཕྱོགས། གཉིས་ཀར་མ་ངེས་པའི་ཕྱོགས་རྐྱང་པ་སྟེ། ཕུང་པོ་གསུམ་པ་སྲིད་པའི་ཕྱིར། དཔེར་ན་མི་རྟག་པར་ངེས་པ་དང་རྟག་པར་ངེས་པ་དང་གཉིས་ཀར་མ་ངེས་པ་ལྟ་བུའོ། །ཕྱོགས་གཉིས་སུ་ངེས་ན་ཧ་ཅང་ཐལ་ཏེ། ཤེས་བྱ་ཆོས་ཅན། ཚུལ་དང་པོའི་ལྟོས་གཞི་མེད་པར་ཐལ། ཤེས་འདོད་ཆོས་ཅན་དེ་ཕྱོགས་རྐྱང་པ་མ་ཡིན་པར་ཡང་དག་གི་སྐབས་སུ་མཐུན་ཕྱོགས། འགལ་བའི་སྐབས་སུ་མི་མཐུན་ཕྱོགས་ཡིན་པའི་ཕྱིར། འདོད་ན། དེའི་ཕྱིར་ཕྱོགས་ཆོས་ཀྱི་མཚན་ཉིད་དཀའ་བར་ཐལ། གཞན་ཡང་ཚུལ་དང་པོའི་ལྟོས་གཞི་མཐུན་ཕྱོགས་མི་མཐུན་ཕྱོགས་གཉིས་སུ་ངེས་ན། ཤེས་བྱ་ཆོས་ཅན། ལྟོས་གཞི་གཞན་གཉིས་ཀྱི་མཐུན་ཕྱོགས་ཉིད་ལ་ཡོད་པར་ངེས་པ་རྗེས་འགྲོ་དང་། མི་མཐུན་ཕྱོགས་ལ་མེད་པ་ཉིད་དུ་ངེས་པ་ལྡོག་པ་ཡིན་ནོ་ཞེས་ཀྱང་བརྗོད་དཀའ་བར་ཐལ། ཡང་དག་གི་རྩོད་གཞི་མཐུན་ཕྱོགས་ཡིན། འགལ་བའི་རྩོད་གཞི་མི་མཐུན་ཕྱོགས་ཡིན་པའི་ཕྱིར། དེས་ན་མཐུན་དཔེའི་མཐུན་ཕྱོགས་ལ་ཡོད་པ་རྗེས་འགྲོ་དང་། མི་མཐུན་དཔེའི་མི་མཐུན་ཕྱོགས་ལ་མེད་པ་ལྡོག་པ་ཞེས་བརྗོད་དགོས་ཏེ། གཞན་དུ་ན་ཚུལ་གསུམ་འཇུག་པ་འཆོལ་བར་འགྱུར་རོ། །དེ་ལྟར་བརྗོད་ན་སྡེ་བདུན་ནས་བཤད་པའི་རྣམ་གཞག་ཐམས་ཅད་འཇིག་གོ །གཞན་ཡང་རྟགས་ཤེས་འདོད་ལ་ཇི་ལྟར་དགོད་བྱ་ལྟར་གྲུབ་པས་ཕྱོགས་ཆོས་ཀྱང་ཡིན་ལ། དེ་ཉིད་ཡང་དག་གི་སྐབས་སུ་མཐུན་ཕྱོགས། འགལ་བའི་སྐབས་སུ་མི་མཐུན་ཕྱོགས་ཡིན་པས་ཕྱོགས་ཆོས་དང་ཕྱོགས་གཉིས་པོ་གཅིག་ལ་ལྡོག་པས་འབྱེད་པས་གཞི་མཐུན་སྲིད་དོ་ཞེ་ན། དེ་ལྟར་ན། ཤེས་བྱ་ཆོས་ཅན། ཕྱོགས་གཉིས་ཀ་ལ་མ་མཐོང་བ་དང་། ཕྱོགས་གཉིས་ཀ་ལ་མཐོང་བའི་མ་ངེས་པའི་གཏན་ཚིགས་མི་སྲིད་པར་ཐལ། རྟགས་ཀུན་མཐུན་ཕྱོགས་དང་མི་མཐུན་ཕྱོགས་གཉིས་སུ་རྒྱ་ཆད་པས་སོ། །ཡང་བསྒྲུབ་བྱའི་ཆོས་མི་མཐུན་ཕྱོགས་སུ་ཐལ། རང་ཉིད་རང་དང་ལྡན་པ་མི་སྲིད་པའི་ཕྱིར། ལོ་ཙཱ་བ་ན་རེ། ཚོགས་དོན་མཐུན་ཕྱོགས་ཡིན་པས་དེའི་ཡན་ལག་བསྒྲུབ་བྱའི་ཆོས་ཀྱང་མཐུན་ཕྱོགས་སུ་འདུས་སོ་ཞེ་ན། ཤེས་བྱ་ཆོས་ཅན། དབྱུག་པ་གྲུབ་པས་དབྱུག་པ་ཅན་གྲུབ་པར་ཐལ། ཚོགས་དོན་མཐུན་ཕྱོགས་ཡིན་པས་བསྒྲུབ་བྱའི་ཆོས་ཀྱང་མཐུན་ཕྱོགས་ཡིན་དགོས་པའི་ཕྱིར། གཞན་ཡང་། ཤེས་བྱ་ཆོས་ཅན། ཚུལ་དང་པོའི་ལྟོས་གཞི་ཕྱོགས་དང་། རྗེས་སུ་འགྲོ་ལྡོག་གི་ལྟོས་གཞི་མཐུན་ཕྱོགས་དང་མི་མཐུན་ཕྱོགས་ཏེ་ལྟོས་གཞི་གསུམ་དུ་འདོད་པ་མི་འཐད་པར་ཐལ། ཤེས་བྱ་ཐམས་ཅད་མཐུན་ཕྱོགས་མི་མཐུན་ཕྱོགས་གཉིས་སུ་ཁ་ཚོན་ཆོད་པའི་ཕྱིར། འདོད་དེ། ཡང་དག་པར་ན་ལྟོས་གཞིའང་གཉིས་ཉིད་ཡིན་ནོ་ཞེ་ན། ཆོས་ཅན། རྟགས་ཕྱོགས་ཀྱི་ཆོས་སུ་གྲུབ་ཚུལ་དང་པོ་ཞེས་མི་བརྗོད་པར་རྟགས་ཡང་དག་ལ་མཐུན་ཕྱོགས་ལ་ཡོད་པ་ཚུལ་དང་པོ། མི་མཐུན་ཕྱོགས་ལ་ལྡོག་པ་ཚུལ་གཉིས་པ། འགལ་བ་ལ་དེ་ལས་བཟློག་པ། མ་ངེས་པ་ལ་གཉིས་ཀ་སྟེ། དེ་ལ་ལྟོས་པའི་རྟགས་ཀྱང་ཚུལ་གཉིས་པར་ཐལ། ཚུལ་དང་པོའི་ལྟོས་གཞི་ཤེས་འདོད་ཕྱོགས་ཀྱང་མཐུན་ཕྱོགས་མི་མཐུན་ཕྱོགས་གཉིས་སུ་ཁ་ཚོན་ཆོད་པའི་ཕྱིར། ཤེས་བྱ་ཐམས་ཅད་མཐུན་ཕྱོགས་མི་མཐུན་ཕྱོགས་གཉིས་སུ་ངེས་པ་སློབ་དཔོན་གཉིས་མི་བཞེད་དེ། མདོ་ལས། ཕྱོགས་ཆོས་མཐུན་ཕྱོགས་ཡོད་མེད་དང་། །རྣམ་གཉིས་རེ་རེ་དག་ལ་ཡང་། །རྣམ་གསུམ་མི་མཐུན་ཕྱོགས་ལ་ཡང་། །ཡོད་མེད་རྣམ་པ་གཉིས་ཕྱིར་རོ། །ཞེས་དང་། རྣམ་ངེས་ལས། གཞན་ཡང་གཉིས་ཀར་ཡང་སྲིད་པ་མི་འགལ་ན་དེ་དེ་ལྟར་འགྱུར་གྱི་དེ་ལྟ་མ་ཡིན་ན་ནི་དེ་སྒྲ་ལ་མ་གྲུབ་པ་ཉིད་དོ། །འདི་ལྟར་རྣམ་པ་དེ་ལྟ་བུའི་སྒྲ་དེ་ནི་ཕྱོགས་ཉིད་ཡིན་གྱི་ཕྱོགས་དང་མཐུན་པའི་ཕྱོགས་ལས་གང་ཡང་རུང་བ་ནི་མ་ཡིན་ཏེ། རྣམ་པར་བརྟག་པ་དང་གཅིག་ཏུ་སོ་སོར་ངེས་པ་འགལ་བའི་ཕྱིར་རོ། །ཞེས་དང་། དེའི་འགྲེལ་པར་ཆོས་མཆོག་གིས། གཉིས་ཀར་ཡང་ཞེས་བྱ་བ་ནི་ཕྱོགས་དང་མཐུན་ཕྱོགས་སུའོ། །སྲིད་པ་མི་འགལ་ན། དེ་ཞེས་བྱ་བ་ནི་ཆོས་ཅན་གཅིག་ལའོ། །དེ་ལྟར་ཞེས་བྱ་བ་ནི་གཉིས་ལས་གང་ཡང་རུང་བ་ཉིད་དུའོ། །འགྱུར་གྱི་ཞེས་བྱ་བ་ནི་གྲུབ་པར་འགྱུར་གྱིའོ། །དེ་ལྟ་མ་ཡིན་ཏེ། སྲིད་པ་འགལ་ན་ནི་གང་ཡང་རུང་བ་ཉིད་དེ་སྒྲ་ལ་མ་གྲུབ་པ་ཉིད་དོ། །དེ་ཅིའི་ཕྱིར་ཞེ་ན། འདི་ལྟར་དེ་ནི་ཕྱོགས་ཁོ་ན་ཡིན་གྱི་གང་ཡང་རུང་བ་ནི་མ་ཡིན་ནོ། །ཕྱོགས་ཡིན་ན་ཇི་ལྟར་གང་ཡང་རུང་བ་ནི་མ་ཡིན་ཞེ་ན། རྣམ་པར་བརྟག་པ་དང་གཅིག་ཏུ་སོ་སོར་ངེས་པ་འགལ་བའི་ཕྱིར་རོ། །གང་གི་ཕྱིར་ངེས་པ་ནི་གཉིས་པ་མེད་པ་ཡིན་པའི་ཕྱིར་དང་རྣམ་པར་བརྟག་པ་ནི་གཉིས་པ་ཡོད་པའི་ཕྱིར་ཞེས་གསུངས་པའི་ཕྱིར་རོ། །ལུང་འགྲེལ་འདི་ལྟར་ན། གང་རུང་ཡིན་པར་ཐལ། གཅིག་ཡིན་པའི་ཕྱིར་ལ་ཁྱབ་པ་མེད་དེ། རྩོད་གཞི་སྒྲ་ཆོས་ཅན། ཕྱོགས་དང་མཐུན་ཕྱོགས་གང་རུང་ཡིན་པར་ཐལ། ཕྱོགས་ཡིན་པའི་ཕྱིར། འདོད་ན། མ་ཡིན་པར་ཐལ། ཕྱོགས་དང་མཐུན་ཕྱོགས་གཉིས་ཀ་ཡིན་པ་མི་སྲིད་པའི་ཕྱིར། མདོར་ན་ཤེས་བྱ་ཆོས་ཅན། ཤེས་བྱ་ཐམས་ཅད་མཐུན་ཕྱོགས་མི་མཐུན་ཕྱོགས་གཉིས་སུ་ངེས་པ་སློབ་དཔོན་གཉིས་མི་བཞེད་དེ། ཕྱོགས་ཆོས་ཅན་དགུའི་རབ་དབྱེ་འཐད་པའི་ཕྱིར། ཆོས་ཅན། རྫས་ལྡོག་སོ་སོར་ཕྱེ་ནས་འཇུག་ན་འཇིག་རྟེན་གྱི་ཐ་སྙད་ཐམས་ཅད་ནུབ་པར་ཐལ། དོན་རང་མཚན་རྟོག་པའི་དངོས་ཡུལ་མ་ཡིན། རྟོག་པའི་དངོས་ཡུལ་གཞན་སེལ་ལ་ཐོབ་པ་མེད་པའི་ཕྱིར། གལ་ཏེ་རྫས་ནི་བློ་ལ་མ་ལྟོས་པར་དོན་ལ་གྲུབ་པ་ཡིན་ལ། ལྡོག་པ་ནི་བློ་ལ་ལྟོས་ནས་བསྒྲུབ་པས་གཉིས་སུ་བསྒྲུབ་པ་མི་འགལ་ལོ་ཞེ་ན། དེ་དེ་ལྟར་ན་རྫས་ལ་བརྟེན་ནས་རྫས་བསྒྲུབ་བམ་རྫས་ལ་བརྟེན་ནས་ལྡོག་པ་བསྒྲུབ། དེ་བཞིན་དུ་ལྡོག་པ་ལ་བརྟེན་ནས་ལྡོག་པ་བསྒྲུབ་བམ་ལྡོག་པ་ལ་བརྟེན་ནས་རྫས་བསྒྲུབ། དང་པོ་བསྒྲུབ་པར་མི་ནུས་ཏེ། རྫས་ལ་རྗེས་འགྲོ་མེད་པའི་ཕྱིར་རོ། །གཉིས་པའང་མི་ནུས་ཏེ། རྫས་ལ་རྗེས་འགྲོ་མེད་ཅིང་ལྡོག་པ་རྐྱང་པ་ལ་དགོས་ནུས་མེད་པའི་ཕྱིར་རོ། །གསུམ་པའང་མི་འཐད་དེ། ལྡོག་པ་ལ་བརྟེན་ནས་ལྡོག་རྐྱང་འགྲུབ་ཀྱང་འབྲས་བུ་མེད་པའི་ཕྱིར་རོ། །བཞི་པ་འཐད་མོད་དེ་ནི་རྫས་ལྡོག་སོ་སོར་མ་ཕྱེ་བར་ལྡོག་པ་ལ་དངོས་པོར་ཞེན་ནས་གཅིག་ཏུ་འཁྲུལ་བའི་སྒོ་ནས་འཇུག་པ་ཡིན་ནོ། །རྒྱས་པར་སྔར་བཤད་ཟིན་ཏོ། །ཤེས་བྱ་ཆོས་ཅན། ལྡོག་པ་ལ་བརྟེན་པའི་ཆོས་བསྒྲུབ་པ་ན་རང་ལྡོག་ལ་བརྟེན་ནས་བསྒྲུབ་པའི་ཚུལ་འདི་བརྟགས་ན་སྙིང་པོ་མེད་དེ། རང་ལྡོག་ལ་བརྟེན་པ་འདི་ངོ་བོ་དབྱེར་མེད་ཀྱི་བརྟེན་པ་ཡིན་ན་རང་བཞིན་གྱི་དངོས་པོ་དང་། ཐ་དད་ལྡན་པས་ཡིན་ན་འབྲས་བུ་ཡིན་དགོས་པ་ལ། རང་བཞིན་གྱི་དངོས་པོ་དང་འབྲས་བུ་མ་ཡིན་པའི་ཕྱིར་དང་། ངོ་བོ་དབྱེར་མེད་དང་ཐ་དད་ལྡན་པ་གང་ཡང་མ་ཡིན་པས་བརྟེན་པ་མི་འཐད་དེ། དངོས་པོ་ལ་གཅིག་དང་ཐ་དད་ལས་མི་འདའ་ལ། དངོས་མེད་ཡིན་ན་བརྟེན་པ་ཡང་མི་འཐད་པའི་ཕྱིར་རོ། །གཉིས་ཀ་ལྟར་མ་ཡིན་གྱི་བློས་རང་ལྡོག་ལ་བརྟེན་པར་བཟུང་བ་ཙམ་ཡིན་ནོ་སྙམ་ན། དེ་ལྟ་ན་ཡང་བློས་ངོ་བོ་དབྱེར་མེད་དམ་ཐ་དད་པའི་ཚུལ་གྱིས་འཛིན་དགོས་ལ། དེ་ལྟ་མ་ཡིན་ན་རྟགས་ཀྱི་གྲངས་ངེས་འཇིག་པར་འགྱུར་རོ། །གསུམ་པ་བཀག་པ་ལ་མི་འཐད་པ་སྤང་བ་ནི། གལ་ཏེ་མཐུན་ཕྱོགས་དང་མི་མཐུན་ཕྱོགས་གཉིས་དངོས་འགལ་མ་ཡིན་ན། དགག་བྱ་ཁེགས་པས་བསྒྲུབ་བྱ་འགྲུབ་པ་དང་། བསྒྲུབ་བྱ་འགྲུབ་པས་དགག་བྱ་ཁེགས་པའི་རྣམ་པར་གཞག་པ་འཇིག་གོ་ཞེ་ན། ཤེས་བྱ་ཆོས་ཅན། ཕྱོགས་གཉིས་དངོས་འགལ་མ་ཡིན་ན་དགག་སྒྲུབ་ཀྱི་རྣམ་གཞག་འཇིག་དགོས་པ་མ་ཡིན་པར་ཐལ། དགག་བྱ་ཁེགས་པ་དང་བསྒྲུབ་བྱ་འགྲུབ་པའི་གནད་ཕྱོགས་གཉིས་སུ་ཁ་ཚོན་ཆོད་པས་བྱེད་པ་མ་ཡིན་གྱི་ཚད་མའི་སྟོབས་ལས་བྱུང་བའི་འགལ་འབྲེལ་ངེས་པས་འགྲུབ་པ་ཡིན་པའི་ཕྱིར། དེ་ཡང་དཔེར་ན། ལ་མེ་ལྡན་དུ་བསྒྲུབ་པ་ན་མཐུན་དཔེ་ཚང་མང་དུ་མེ་དུད་ཀྱི་འབྲེལ་བ་ངེས་ནས། གང་དུ་བ་ཡོད་པ་ན་མེ་གྲུབ་པའི་ཚེ། མི་མཐུན་དཔེ་ལ་གཞི་ཡོད་ཀྱང་རུང་། མེད་ཀྱང་རུང་། མེ་ལྡོག་པས་དུ་བ་ལྡོག་པར་ངེས་པ་དེ་ཙམ་གྱིས་ཆོག་མོད། ལྷ་བྱིན་གྱི་ཁང་པ་ཕྱོགས་གཉིས་གང་ཡིན་ཡང་སླ། བཏང་སྙོམས་པ་ཡིན་ནོ། །དེ་ལ་བོད་ཁ་ཅིག ལྷ་བྱིན་གྱི་ཁང་པར་མེ་ཡོད་ན་མཐུན་ཕྱོགས། མེད་ན་མི་མཐུན་ཕྱོགས་ཡིན་པས་བཏང་སྙོམས་ག་ལ་རུང་ཞེ་ན། ལྷ་བྱིན་གྱི་ཁང་པ་མེ་ཡོད་དུ་ངེས་ན་མཐུན་ཕྱོགས་ཡིན་མོད། དེ་མེ་ཡོད་མེད་གང་དུ་ཡང་མ་ངེས་ཤིང་ཐེ་ཚོམ་ཟ་ན་ཕྱོགས་གཉིས་ཀར་མ་ངེས་པའི་ཕྱིར་བློ་ལ་ལྟོས་ནས་གཉིས་ཀ་མ་ཡིན་པའི་ཕུང་པོ་གསུམ་པ་ཡིན་ནོ། །དེ་བཞིན་དུ་སྒྲ་མི་རྟག་པར་བསྒྲུབ་པ་ན་མི་རྟག་པ་དང་ལྡན་པར་ངེས་པ་མཐུན་ཕྱོགས། མི་ལྡན་པར་ངེས་པ་མི་མཐུན་ཕྱོགས། གཉིས་ཀར་མ་ངེས་པའམ་ཐེ་ཚོམ་ཟ་ན་བཏང་སྙོམས་པ་ཡིན་ཏེ། གཅིག་བསྒྲུབ་པ་ན་དེ་རྟེན་དང་། །གཞན་རྣམས་བཏང་སྙོབས་ལྟ་བུ་དང་། །འགོག་ན་དེ་ཡིས་དབེན་པ་དང་། །ཞེས་གསུངས་པ་དང་གནད་གཅིག་གོ །དེས་ན་སྦྱོར་བ་སྐོར་གཅིག་ལ་ལྟོས་ནས་ཕྱོགས་གཉིས་སུ་ཁ་ཚོན་ཆོད་པ་ནི་ལུང་རིགས་དང་འགལ་བས་རྣམ་པར་འཁྱམས་སོ། །གཉིས་པ་རང་ལུགས་ལ། གང་ལྟོས་པའི་རྗེས་སུ་འགྲོ་ལྡོག གང་ལ་ལྟོས་པའི་ལྟོས་གཞི་ངོས་བཟུང་བ་གཉིས། དང་པོ་ནི་སྤྱིར་རྟགས་ཀྱི་རྗེས་ཁྱབ་ཙམ་ནི། རྟགས་ཀྱི་ཚུལ་གང་ཞིག དེ་སྒྲུབ་ཀྱི་རྟགས་དེ་ཡིན་པའམ་ཡོད་ན། དེ་སྒྲུབ་ཀྱི་བསྒྲུབ་བྱའི་ཆོས་དེ་ཡིན་པའམ་ཡོད་པས་ཁྱབ་པ། དེ་ལ་དབྱེ་ན་མཐུན་དཔེའི་སྟེང་དུའང་གྲུབ་པ། བྱས་ན་མི་རྟག་པ་ཡིན་པས་ཁྱབ་པ་ལྟ་བུའོ། །དེ་མི་མཐུན་པའི་དཔེ་ནམ་མཁའི་སྟེང་དུའང་གྲུབ་སྟེ། དེའི་སྟེང་དུ་རྟག་ན་མ་བྱས་པས་ཁྱབ་པ་གྲུབ་པའི་ཕྱིར་རོ། །རྟགས་ཀྱི་ལྡོག་ཁྱབ་ཙམ་ནི། གང་ཞིག དེ་སྒྲུབ་ཀྱི་བསྒྲུབ་བྱའི་ཆོས་དེ་མིན་པའམ་མེད་ན། དེ་སྒྲུབ་ཀྱི་རྟགས་མ་ཡིན་པའམ་མེད་པས་ཁྱབ་པ། དེ་ལ་དབྱེ་ན། མཐུན་ཕྱོགས་ཁོ་ན་ལ་འཇུག་པ་ནི་རྟགས་ཀྱི་ངོ་བོར་གྱུར་པའི་ལྡོག་ཁྱབ། མི་མཐུན་ཕྱོགས་ཁོ་ན་ལ་འཇུག་པ་ནི་རྟག་པ་ལ་མ་བྱས་པས་ཁྱབ་པ་ལྟ་བུའོ། །ཕྱོགས་གཉིས་ཀ་ལ་འཇུག་པ་ནི་རྟག་ན་མ་བྱས་པས་ཁྱབ་པ་ལྟ་བུའོ། །དེ་ཡང་སྒྲ་མི་རྟག་པར་བསྒྲུབ་པ་ལ་བྱས་པ་རྟགས་ཡང་དག་ཏུ་གྱུར་པ་ལྟ་བུ་སྦྱོར་བ་སྐོར་གཅིག་ལ་ལྟོས་པར་ཤེས་པར་བྱའོ། །འདི་ལ་བོད་རྨོངས་པ་ཁ་ཅིག་བྱས་ན་མི་རྟག་པས་ཁྱབ་པ་དང་རྟག་ན་མ་བྱས་པས་ཁྱབ་པ་ནི་བྱས་པས་སྒྲ་མི་རྟག་པར་བསྒྲུབ་པའི་རྗེས་ཁྱབ་དང་ལྡོག་ཁྱབ་མ་ཡིན་ཏེ། དེ་སྒྲུབ་ཀྱི་རྗེས་ཁྱབ་དང་ལྡོག་ཁྱབ་ཡིན་ན་དེ་སྒྲུབ་ཀྱི་བསྒྲུབ་བྱའི་ཆོས་ལ་འབྲེལ་དགོས་པའི་ཕྱིར་ཏེ། དེ་ཆེས་ཁྱབ་ཅེས་དང་། དེ་ལྟ་མིན་ན་གཅིག་ལྡོག་པས། །ཇི་ལྟར་གཞན་ནི་ལྡོག་པར་འགྱུར། །ཞེས་སོགས་དང་། རིགས་ཐིགས་ལས། རང་བཞིན་འབྲེལ་བ་མེད་ན་གཅིག་ལོག་པས་གཞན་ངེས་པར་ལྡོག་པ་ཡིན་ནོ། །ཞེས་དང་། རྟགས་དང་བསྒྲུབ་བྱ་འབྲེལ་སྟོབས་ཀྱིས། །ཡོད་མེད་ངེས་པ་རྗེས་འགྲོ་ལྡོག །ཅེས་གསུངས་པའི་ཕྱིར་རོ་ཞེ་ན། ཤེས་བྱ་ཆོས་ཅན། གང་བྱས་ན་མི་རྟག་པས་ཁྱབ། དཔེར་ན་བུམ་པ་བཞིན། སྒྲ་ཡང་བྱས་སོ་ཞེས་པའི་སྒྲུབ་ངག་དེས་བྱས་པས་སྒྲ་མི་རྟག་པར་བསྒྲུབ་པའི་རྗེས་ཁྱབ་དངོས་སུ་མ་བརྗོད་པར་ཐལ། བྱས་ན་མི་རྟག་པས་ཁྱབ་པ་དེ་དེ་བསྒྲུབ་ཀྱི་རྗེས་ཁྱབ་མ་ཡིན་པའི་ཕྱིར། ཆོས་ཅན། གང་མི་རྟག་པ་དེ་ནི་བྱས་པའོ་ཞེས་སྨྲ་ན། བྱས་པས་སྒྲ་མི་རྟག་པར་བསྒྲུབ་པའི་རྗེས་འགྲོའི་ཁྱབ་པ་ཕྱིན་ཅི་ལོག་ཏུ་བརྗོད་པ་མ་ཡིན་པར་ཐལ། དེའི་ཕྱིར། འདོད་ན། རིགས་ཐིགས་ལས། རྗེས་སུ་འགྲོ་བ་ཕྱིན་ཅི་ལོག་ནི་གང་མི་རྟག་པ་དེ་ནི་བྱས་པའོ་བྱ་བ་ལྟ་བུ་སྟེ། ཆོས་མཐུན་པས་ཡིན་ནོ། །ཞེས་གསུངས་པ་དང་འགལ་ལོ། །དེ་བཞིན་དུ་ལྡོག་ཁྱབ་ལའང་ཤེས་པར་བྱའོ། །གཞན་ཡང་ཤེས་བྱ་ཆོས་ཅན། བྱས་པས་སྒྲ་མི་རྟག་པར་བསྒྲུབ་པའི་ལྡོག་ཁྱབ་དེ་མི་མཐུན་པའི་དཔེ་འདུས་མ་བྱས་ནམ་མཁའི་སྟེང་དུ་མི་འགྲུབ་པར་ཐལ། དེ་སྒྲུབ་ཀྱི་ལྡོག་ཁྱབ་ཡིན་ན་མི་རྟག་པ་ལ་འབྲེལ་དགོས་པའི་ཕྱིར། འདོད་ན། གང་རྟག་ན་མ་བྱས་པས་ཁྱབ། དཔེར་ན། ནམ་མཁའ་བཞིན། སྒྲ་ནི་བྱས་སོ་ཞེས་པའི་སྒྲུབ་ངག་དེ་སྐྱོན་ཅན་དུ་ཐལ་ལོ། །གཞན་ཡང་སྒྲ་ཆོས་ཅན། མི་རྟག་སྟེ། བྱས་པའི་ཕྱིར་ཞེས་བཀོད་པ་ན། བྱས་པ་ཡིན་ན་མི་རྟག་པ་ཡིན་པས་ཁྱབ་པའི་ཁྱབ་པ་འདི་སྦྱོར་བ་སྐོར་གཅིག་པོ་དེའི་ཁྱབ་པ་ཡིན་ན། དེའི་རྗེས་ཁྱབ་ཡིན་དགོས་ཏེ། དེའི་ཁྱབ་པ་དེ་རྗེས་ཁྱབ་ལྡོག་ཁྱབ་གཉིས་སུ་ངེས་ལ། དེའི་ལྡོག་ཁྱབ་མ་ཡིན་པའི་ཕྱིར་རོ། །དེའི་ཁྱབ་པ་མ་ཡིན་ན་གཞན་སུ་ཡི་ཡིན་སྨྲོས་ཤིག གོང་གི་ལུང་དེ་རྣམས་ནི་རྟགས་ཀྱི་ངོ་བོར་གྱུར་པའི་རྗེས་སུ་འགྲོ་ལྡོག་ལ་དགོངས་པ་ཡིན་ནོ། །དེ་གཉིས་ནི་རྟགས་བསྒྲུབ་བྱ་དང་འབྲེལ་སྟོབས་ཀྱིས་ཕྱོགས་གཉིས་ཀྱི་ནང་ནས་མཐུན་ཕྱོགས་ཉིད་ལ་ཡོད་པར་ངེས་པའི་ཆ་ནི་རྟགས་ཀྱི་ངོ་བོར་གྱུར་པའི་རྗེས་འགྲོའི་ཁྱབ་པ་ཡིན་ནོ། །དེ་ལ་ཡོད་པ་སྨྲོས་པས་འགལ་བ་བསལ་ཏེ། དེ་མཐུན་ཕྱོགས་ལ་ཡོད་པ་མ་ཡིན་པའི་ཕྱིར་རོ། །ཡོད་པའི་སྔར་ཉིད་སྨྲོས་པས་གཞལ་བྱ་ལྟ་བུ་ཐུང་མོང་གི་མ་ངེས་པ་བསལ་ཏེ། དེ་ནི་ཕྱོགས་གཉིས་ཀ་ལ་ཡོད་པའི་ཕྱིར་རོ། །ངེས་པ་སྨྲོས་པས་རྗེས་འགྲོ་ལ་ཐེ་ཚོམ་ཟ་བའི་མ་ངེས་པ་ཐམས་ཅད་བསལ་ལོ། །རྟགས་བསྒྲུབ་བྱ་དང་འབྲེལ་སྟོབས་ཀྱིས་མི་མཐུན་ཕྱོགས་ལ་མེད་པ་ཉིད་དུ་ངེས་པའི་ཆ་ནི་རྟགས་ཀྱི་ངོ་བོར་གྱུར་པའི་ལྡོག་ཁྱབ་ཡིན་ནོ། །དེ་ལ་མེད་པ་སྨྲོས་པས་འགལ་བ་བསལ་ཏེ། དེ་ནི་མི་མཐུན་ཕྱོགས་ལ་ཡོད་པའི་ཕྱིར་རོ། །ཉིད་སྨྲོས་པས་མི་རྟག་པས་སྒྲ་རྩོལ་བ་ལས་བྱུང་བ་བསྒྲུབ་པ་ལྟ་བུ་མི་མཐུན་ཕྱོགས་ཀྱི་ཕྱོགས་གཅིག་ལ་ཡོད་པ་བསལ་ལོ། །མེད་པའི་རྗེས་སུ་ཉིད་སྨྲོས་པས་རྩོལ་བྱུང་དུང་སྒྲ་མི་རྟག་པར་བསྒྲུབ་པའི་རྟགས་ཡང་དག་མ་ཡིན་པ་བསལ་ལོ། །གལ་ཏེ་མི་མཐུན་ཕྱོགས་ཉིད་ལ་མེད་པ་གང་ཡིན་པ་དེ་གཏན་ཚིགས་ཡིན་ན་རྩོལ་བྱུང་གཏན་ཚིགས་མ་ཡིན་པར་འགྱུར་ཏེ། དེ་ནི་མཐུན་ཕྱོགས་ཀློག་ལ་སོགས་པ་ལ་ཡང་མེད་པའི་ཕྱིར་རོ། །ངེས་པ་སྨྲོས་པས་ལྡོག་པ་ལ་ཐེ་ཚོམ་ཟ་བའི་མ་ངེས་པ་ཐམས་ཅད་བསལ་ལོ། །གལ་ཏེ་མཐུན་ཕྱོགས་ཁོ་ན་ལ་ཡོད་པ་སྨྲོས་པས་མི་མཐུན་ཕྱོགས་ལ་མེད་པ་ཁོང་དུ་ཆུད་པ་མ་ཡིན་ནམ། ཅིའི་ཕྱིར་གཉིས་ཀ་སྨྲོས་ཞེ་ན། གང་ཟག་དབང་རྣོན་ལ་གང་རུང་གཅིག་དངོས་སུ་སྨྲས་པས་གཅིག་ཤོས་ལ་དྲན་པ་ཡང་དག་སྐྱེ་ཡང་། ཕྱིར་རྒོལ་དབང་རྟུལ་འགའ་ཞིག་གིས་རྗེས་སུ་འགྲོ་ལྡོག་ངེས་པ་དང་ལྡན་པ་ཁོ་ན་རྟགས་ཡང་དག་ཏུ་སྦྱར་བར་བྱའི་གཞན་དུ་མ་ཡིན་ནོ་ཞེས་ཤེས་པའི་ཕྱིར་གཉིས་ཀ་སྨྲོས་པ་ཡིན་ནོ། །དེ་སྐད་དུ་མདོ་ལས། རྗེས་དཔག་བྱ་དང་དེ་མཐུན་ལ། །ཡོད་དང་མེད་ཉིད་ལ་མེད་པའོ། །ཞེས་དང་། དེའི་རང་འགྲེལ་ལས། ཚུལ་གསུམ་པའི་རྟགས་ཞེས་གང་བརྗོད་པ་དེ་བརྗོད་པར་བྱ་སྟེ། རྗེས་དཔག་བྱ་དང་དེ་མཐུན་ལ། །ཞེས་པ་ནས། རྗེས་སུ་དཔག་པར་བྱ་བ་ནི་ཆོས་ཀྱིས་ཁྱད་པར་དུ་བྱས་པའི་ཆོས་ཅན་ནོ། །དེ་ལ་མངོན་སུམ་མམ་རྗེས་སུ་དཔག་པས་མཐོང་གི་རྗེས་ལ་དེའི་རིགས་དང་མཐུན་པ་ལ་ཡང་སྤྱིའི་ཚུལ་གྱིས་ཕྱོགས་ཐམས་ཅད་དམ་ཕྱོགས་གཅིག་ལ་ཡོད་པར་གྲུབ་པའོ། །དེ་ཅིའི་ཕྱིར་ཞེ་ན། དེ་དང་མཐུན་པ་ཁོ་ན་ལ་ཡོད་ཅེས་ངེས་པར་བཟུང་བའི་ཕྱིར་རོ། །དེ་དང་མཐུན་པ་ལ་ཡོད་པ་ཁོ་ན་ཞེས་པ་ནི་བརྗོད་པར་མི་བྱ་བའི་ཕྱིར་རོ། །མེད་པ་ཉིད་ལ་མེད་པ། ཞེས་པ་ནི་སླར་ཡང་དེ་ཉིད་ངེས་པར་བྱ་བའི་དོན་དུ་སྟེ། མེད་པ་ཉིད་མེད་པ་ཉིད་ཡིན་གྱི་གཞན་ལ་ཡང་མ་ཡིན་ལ། འགལ་བ་ལ་ཡང་མ་ཡིན་ནོ་ཞེས་པའི་དོན་ཏོ། །བསྒྲུབ་པར་བྱ་བའི་རིགས་མཐུན་པ་ལ་ཡོད་པ་དང་མེད་པ་ལ་མེད་པ་ཉིད་དོ་ཞེས་བྱ་བ་དེ་དག་གིས་ནི་གང་ཚུལ་གསུམ་པའི་རྟགས་ལས་རྟགས་ལས་རྟགས་ཅན་རྟོགས་སོ། །ཞེས་བསྟན་པ་ཡིན་ནོ་ཞེས་དང་། རྣམ་ངེས་ལས། ཚུལ་གསུམ་པོ་ནི། རྗེས་དཔག་བྱ་དང་དེ་མཚུངས་ལ། །ཡོད་དང་མེད་ལ་མེད་པར་ནི། །ངེས་པ། རྗེས་སུ་དཔག་པར་བྱ་བ་ནི་འདིར་ཤེས་པར་འདོད་པའི་བྱེ་བྲག་དང་ལྡན་པའི་ཆོས་ཅན་ཏེ། དེ་ལ་མངོན་སུམ་མམ་རྗེས་སུ་དཔག་པས་མཐོང་བའོ། །དེ་བཞིན་དུ་དེ་དང་མཐུན་པ་ཉིད་ལ་ཡང་ངོ་། །ཞེས་པ་ནས། བསྒྲུབ་པར་བྱ་བ་དང་རིགས་མཐུན་པ་ལ་ཡོད་པའི་གཏན་ཚིགས་དེའི་མེད་པ་ལ་མེད་པ་ཉིད་ནི་ཚུལ་གསུམ་པ་སྟེ། དེ་ཡང་ངེས་པ་ཡིན་ནོ། །ཐ་མར་སྨྲོས་པའི་ངེས་པ་ཉིད་ནི་ཚུལ་གསུམ་ཀ་ལ་བལྟའོ། །ཞེས་དང་། རིགས་ཐིགས་ལས། ཚུལ་གསུམ་པ་ཉིད་ཀྱི་རྟགས་ནི་རྗེས་སུ་དཔག་པར་བྱ་བ་ལ་ཡོད་པ་ཉིད་དང་། མཐུན་པའི་ཕྱོགས་ཉིད་ལ་ཡོད་པ་དང་། མི་མཐུན་པའི་ཕྱོགས་ལ་མེད་པ་ཉིད་དུ་ངེས་པའོ། །རྗེས་སུ་དཔག་པར་བྱ་བ་ནི་འདིར་ཤེས་པར་འདོད་པའི་བྱེ་བྲག་དང་ལྡན་པའི་ཆོས་ཅན་ནོ། །ཞེས་དང་། དེའི་འགྲེལ་པར། ཆོས་མཆོག་གིས། དེ་ལ་ཡོད་པའི་ཚིག་གིས་ནི་མིག་གིས་གཟུང་བར་བྱ་བ་ཡིན་པའི་ཕྱིར། ཞེས་བྱ་བ་ལ་སོགས་པ་མ་གྲུབ་པ་བསལ་བ་ཡིན་ནོ། །ཉིད་ཀྱི་ཚིག་གིས་ནི་ཕྱོགས་གཅིག་ལ་མ་གྲུབ་པ་བསལ་བ་ཡིན་ནོ། །ཇི་ལྟར་ལྗོན་ཤིང་ནི་སྲོག་དང་བཅས་པ་ཡིན་ཏེ། ཉལ་བའི་ཕྱིར་ཞེས་ལྗོན་ཤིང་ཕྱོགས་སུ་བྱས་པ་ལ་ལོ་མ་འཁུམས་པའི་མཚན་ཉིད་ཀྱི་ཉལ་བ་ཕྱོགས་གཅིག་ལ་མ་གྲུབ་པ་ཡིན་ཏེ། འདི་ལྟར་ཤིང་ཐམས་ཅད་ནི་མཚན་མོ་ལོ་མ་འཁུམས་པ་ལ་བརྟེན་པ་མ་ཡིན་གྱི་འགའ་འགའ་ཁོ་ནར་ཟད་པ་ལྟ་བུའོ། །ཡོད་པའི་ཚིག་གི་རྗེས་ལ་ཉིད་སྨྲོས་པས་ནི་ཐུན་མོང་མ་ཡིན་པའི་ཆོས་བསལ་བ་ཡིན་ནོ། །ཅི་སྟེ་རྗེས་སུ་དཔག་པར་བྱ་བ་ཉིད་ལ་ཡོད་པ་ཞེས་སྨྲས་ན་ནི་མཉན་པར་བྱ་བ་ཁོ་ན་གཏན་ཚིགས་ཡིན་པར་འགྱུར་རོ། །ངེས་པ་སྨྲོས་པས་ནི་ཐེ་ཚོམ་ཟ་བའི་མ་གྲུབ་པ་ཐམས་ཅད་བསལ་བ་ཡིན་ནོ། །མཐུན་པའི་ཕྱོགས་ནི་མཚན་ཉིད་འཆད་པར་འགྱུར་བའོ། །དེ་ཉིད་ལ་ཡོད་པར་ངེས་པ་ནི་ཚུལ་གཉིས་པ་ཡིན་ནོ། །འདིར་ཡང་ཡོད་པ་སྨྲོས་པས་འགལ་བ་བསལ་བ་ཡིན་ཏེ། དེ་ནི་མཐུན་པའི་ཕྱོགས་ལ་ཡོད་པ་མ་ཡིན་ནོ། །ཉིད་སྨྲོས་པས་ནི་ཐུན་མོང་གི་མ་ངེས་པ་ཉིད་བསལ་ཏེ། དེ་ནི་མཐུན་པའི་ཕྱོགས་ཁོ་ན་ལ་ཡོད་པ་མ་ཡིན་གྱི་འོ་ན་ཅི་ཞེ་ན། གཉིས་ཀ་ལ་ཡང་ཡོད་པ་ཡིན་ནོ། །ཡོད་པ་སྨྲོས་པ་ལས་སྔར་ངེས་པར་བཟུང་བ་སྨྲོས་པས་ནི་ཡོད་པ་ཡིན་ཡང་མཐུན་པའི་ཕྱོགས་ལ་མ་ཁྱབ་པས་རྩོལ་བ་ལས་བྱུང་བ་དག་ཀྱང་གཏན་ཚིགས་སུ་བསྟན་པ་ཡིན་ནོ། །ཕྱིས་ངེས་པར་གཟུང་བར་བྱས་ན་ནི་དོན་འདིར་འགྱུར་ཏེ། གང་ཞིག མཐུན་པའི་ཕྱོགས་ལ་ཡོད་པ་ཉིད་དེ་གཏན་ཚིགས་ཡིན་ནོ་ཞེས་བྱ་བར་འགྱུར་བས་རྩོལ་བ་ལས་བྱུང་བ་ཉིད་གཏན་ཚིགས་མ་ཡིན་པར་འགྱུར་རོ། །ངེས་པའི་ཚིག་གིས་ནི་རྗེས་སུ་འགྲོ་བ་ལ་ཐེ་ཚོམ་ཟ་བའི་མ་ངེས་པ་ཉིད་བསལ་བ་ཡིན་ཏེ། ཇི་ལྟར་སྨྲ་བའི་ཕྱིར་འགའ་ཞིག་ནི་ཐམས་ཅད་མཁྱེན་པ་ཡིན་ནོ་ཞེས་བྱ་བ་བཞིན་ཏེ། མཐུན་པའི་ཕྱོགས་ཐམས་ཅད་མཁྱེན་པ་ལ་སྨྲ་བ་ཉིད་ཐེ་ཚོམ་ཟ་བ་ཡིན་ནོ། །མི་མཐུན་པའི་ཕྱོགས་འཆད་པར་འགྱུར་བའི་མཚན་ཉིད། དེ་ལ་མེད་པ་ཉིད་དུ་ངེས་པ་ནི་ཚུལ་གསུམ་པ་ཡིན་ནོ། །དེ་ལ་མེད་པ་སྨྲོས་པས་ནི་འགལ་བ་བསལ་བ་ཡིན་ཏེ། འགལ་བ་ནི་མི་མཐུན་པའི་ཕྱོགས་ལ་ཡོད་པ་ཡིན་ནོ། །ཉིད་སྨྲོས་པས་ནི་མཐུན་པའི་ཕྱོགས་གཅིག་ལ་ཐུན་མོང་དུ་ཡོད་པ་བསལ་བ་ཡིན་ཏེ། རྩོལ་བ་ལས་བྱུང་བ་ཉིད་དུ་བསྒྲུབ་པར་བྱ་བ་ལ། མི་རྟག་པ་ཉིད་དེ་ནི་མི་མཐུན་པའི་ཕྱོགས་གཅིག་གློག་ལ་སོགས་པ་ལ་ནི་ཡོད་པ་ཡིན་ལ། ནམ་མཁའ་ལ་སོགས་པ་ལ་ནི་མེད་པ་ཡིན་ནོ། །དེ་བས་ངེས་པར་འབྱེད་པ་འདི་བསལ་ཏོ། །མེད་པའི་སྒྲའི་སྔ་རོལ་ཏུ་ངེས་པར་བཟུང་བར་བྱས་ན་ནི་དོན་འདི་ལྟར་འགྱུར་ཏེ། མི་མཐུན་པའི་ཕྱོགས་ཉིད་ལ་མེད་པ་གང་ཡིན་པ་གཏན་ཚིགས་ཡིན་ལ། དེ་ལྟ་ན་ཡང་རྩོལ་བ་ལས་བྱུང་བ་ཉིད་མཐུན་པའི་ཕྱོགས་ལ་ཡང་མེད་དོ། །དེའི་ཕྱིར་གཏན་ཚིགས་མ་ཡིན་པར་འགྱུར་ལ། དེ་ལྟར་སྔར་མ་བྱས་སོ། །ངེས་པ་སྨྲོས་པས་མི་མཐུན་པའི་ཕྱོགས་ལས་ལྡོག་པ་ལ་ཐེ་ཚོམ་ཟ་བ་བསལ་ཏོ། །མཐུན་པའི་ཕྱོགས་ཉིད་ལ་ཡོད་པ་ཞེས་བསྟན་ན་ནི་མི་མཐུན་པའི་ཕྱོགས་ལ་མེད་པ་ཉིད་ཡིན་ནོ་ཞེས་ཁོང་དུ་ཆུད་པ་མ་ཡིན་ནམ། ཅིའི་ཕྱིར། དེ་གཉིས་ཀ་གཟུང་བར་བྱས་ཞེ་ན། བཤད་པ། རྗེས་སུ་འགྲོ་བའམ་ལྡོག་པ་ངེས་པ་དང་ལྡན་པ་ཁོ་ན་རབ་ཏུ་སྦྱར་བར་བྱའི་གཞན་དུ་ནི་མ་ཡིན་ནོ་ཞེས་བསྟན་པའི་ཕྱིར་གཉིས་ཀ་གཟུང་བ་ཡིན་ནོ། །ཞེས་གསུངས་པའི་ཕྱིར་རོ། །བློ་གྲོས་ཀྱི་མིག་མ་རིག་པའི་རབ་རིབ་ཀྱིས་བསྒྲིབས་པས་སྐྲ་ཤད་ལྟར་མཐོང་བའི་བོད་བསྡུས་པ་ཁ་ཅིག རིགས་ཐིགས་ལས། རྗེས་སུ་འགྲོ་བ་དང་ལྡོག་པ་གཉིས་ནི་ཕན་ཚུན་རྣམ་པར་གཅོད་པའི་ངོ་བོ་ཁོ་ན་ཡིན་པའི་ཕྱིར། ཞེས་དང་། གཏན་ཚིགས་ཐིགས་པ་ལས། མཐུན་པའི་ཕྱོགས་དང་མི་མཐུན་པའི་ཕྱོགས་དག་ལ་གཏན་ཚིགས་ཡོད་པ་དང་མེད་པ་དག་ནི་ཕན་ཚུན་ལྟོས་ནས་ཚིག་གཅིག་གིས་གཉིས་ཀ་གོ་བར་བྱེད་དོ་ཞེས་བྱའི། གཉིས་པ་དང་དོན་གཅིག་པ་ནི་མ་ཡིན་ནོ། །ཞེས་པ་ལ་བརྟེན་ནས་རྗེས་སུ་འགྲོ་ལྡོག་འགལ་བར་སྨྲ་བ་ནི་རྣམ་པར་འཁྱམས་ཏེ། གོང་གི་ལུང་རྣམས་འབྲུ་ཇི་ལྟར་གནོན། རྗེས་སུ་འགྲོ་ལྡོག་འགལ་ན་མཐུན་ཕྱོགས་ལ་ཡོད་པ་དང་མི་མཐུན་ཕྱོགས་ལ་མེད་པ་ཡང་འགལ་བར་ཐལ་ལོ། །ཁྱབ་སྟེ། གོང་གི་ལུང་དང་ཁྱོད་རང་གིས་དྲངས་པའི་གཏན་ཐིགས་པའི་ལུང་གི་དོན་ལ་སོམས་ཤིག གཉིས་པ་དང་དོན་གཅིག་པ་ནི་མ་ཡིན་ནོ་ཞེས་པའི་དོན་ནི། རྗེས་ཁྱབ་དང་ལྡོག་ཁྱབ་གཉིས་དོན་མཚན་ཉིད་གཅིག་མ་ཡིན་ཏེ། དོན་ལྡོག་ཐ་དད་རྒྱུ་མཚན་དུ་བྱས་པའི་མཚོན་བྱ་ཐ་དད་ཡིན་པའི་ཕྱིར་ཞེས་པའོ། །གཞན་ཡང་། ཤེས་བྱ་ཆོས་ཅན། རྗེས་སུ་འགྲོ་ལྡོག་གཉིས་ཆོས་ཅན་གཅིག་གི་སྟེང་དུ་གཞི་མཐུན་དུ་འདུ་མི་རུང་བར་ཐལ། དེ་གཉིས་འགལ་བའི་ཕྱིར། ཁྱབ་སྟེ། གལ་ཏེ་སྨྲ་པོ་རིག་ཡིན་ན། །གནོད་བྱ་གནོད་བྱེད་ངོ་བོ་གང་། །ཞེས་གསུངས་པའི་ཕྱིར་རོ། །ཤེས་བྱ་ཆོས་ཅན། རྗེས་སུ་འགྲོ་ལྡོག་གཉིས་གཅིག་ཡོད་པར་ངེས་ན་གཅིག་གདོན་མི་ཟ་བར་མེད། གཅིག་མེད་པར་ངེས་ན་གཅིག་ཤོས་ཡོད་པར་གདོན་མི་ཟ་བར་ཐལ། དེ་གཉིས་ཕན་ཚུན་རྣམ་པར་གཅོད་པའི་ངོ་བོ་ཁོ་ན་ཡིན་པའི་ཕྱིར། རིགས་ཐིགས་ལས། རྗེས་སུ་འགྲོ་བ་དང་ལྡོག་པ་གཉིས་ནི་ཕན་ཚུན་རྣམ་པར་གཅོད་པའི་ངོ་བོ་ཁོ་ན་ཡིན་པའི་ཕྱིར། གཅིག་མེད་པར་ངེས་པ་ནི་གཅིག་ཤོས་ཡོད་པར་གདོན་མི་ཟ་བའི་ཕྱིར་རོ་ཞེས་པ་དེ། སྒྲ་ཇི་བཞིན་དུ་ཁས་བླངས་པས་རྟགས་ཁྱབ་དངོས་སུ་ཁས་བླངས་སོ། །འདོད་ན། རྟགས་ཡང་དག་ཡིན་ན་ཚུལ་གསུམ་ཚང་དགོས་པ་བུད་དོ། །ལུང་དེའི་དོན་གང་ཞེ་ན། ལུང་དེ་ཉིད་ལས། བདག་དང་བཅས་པ་དང་། བདག་མེད་པ་དེའི་རྗེས་སུ་འགྲོ་བ་དང་ལྡོག་པ་གཉིས་མེད་པར་ངེས་པ་མེད་དེ། རྗེས་སུ་འགྲོ་བ་དང་ལྡོག་པ་གཉིས་ནི་ཕན་ཚུན་རྣམ་པར་གཅོད་པའི་ངོ་བོ་ཁོ་ན་ཡིན་པའི་ཕྱིར་རོ་ཞེས་སོགས་དང་། དེའི་འགྲེལ་པར་ཆོས་མཆོག་གིས། རྗེས་སུ་འགྲོ་བ་དང་ལྡོག་པ་གཉིས་ནི་ཡོད་པ་དང་མེད་པ་ཡིན་ནོ། །ཡོད་པ་དང་མེད་པ་ནི་ཕན་ཚུན་རྣམ་པར་གཅོད་པའི་ངོ་བོ་ཡིན་ནོ། །ཞེས་གསུངས་པས་རྗེས་སུ་འགྲོ་བ་ཡོད་པ་དང་ལྡོག་པ་མེད་པ་ཡིན་ནོ། །རིགས་ཐིགས་ཀྱི་ལུང་འདིའི་གོང་འོག་ལ་ལེགས་པར་གཟིགས་དང་གསལ་བས་ལོག་པར་མ་ཞུགས་ཤིག་ཤེས་ལྡན་དག གཉིས་པ་ལ། ཕྱོགས་གཉིས་དཔྱད་པ་དང་། རྟགས་ཀྱི་དགག་སྒྲུབ་ཀྱི་ཡུལ་ངོས་གཟུང་བ་དང་། གཞན་སེལ་གྱི་དགག་སྒྲུབ་ཀྱི་རབ་ཏུ་དབྱེ་བ་དང་གསུམ། དང་པོ་ནི་ཕྱོགས་བཏགས་པ་བ་ཤེས་འདོད་ཆོས་ཅན་དང་བསྒྲུབ་བྱའི་ཆོས་ཀྱི་སྤྱིས་དོན་མཚུངས་པར་ངེས་པ་ནི་མཐུན་ཕྱོགས་ཀྱི་མཚན་ཉིད་ཡིན་ནོ། །ཤེས་འདོད་ཆོས་ཅན་དང་བསྒྲུབ་བྱའི་ཆོས་ཀྱི་སྤྱིས་དོན་མི་མཚུངས་པར་བསྒྲུབ་བྱའི་ཆོས་ཀྱིས་སྟོང་པར་ངེས་པ་ནི་མི་མཐུན་ཕྱོགས་ཀྱི་མཚན་ཉིད་ཡིན་ནོ། །དབྱེ་ན་བྱས་པས་སྒྲ་མི་རྟག་པར་བསྒྲུབ་པ་ན། མི་རྟག་པ་མ་ཡིན་པར་ངེས་པའི་ཤེས་བྱ་ནི་གཞན་པ་མི་མཐུན་ཕྱོགས། མི་རྟག་པ་མ་ཡིན་པར་ངེས་པའི་རྟག་པ་ནི་འགལ་བ་མི་མཐུན་ཕྱོགས། མི་རྟག་པ་མ་ཡིན་པར་ངེས་པའི་ནམ་མཁའ་དང་རི་བོང་གི་རྭ་ལ་སོགས་པ་ནི་མེད་པ་མི་མཐུན་ཕྱོགས་ཏེ་གསུམ་མོ། །དེ་སྐད་དུ་རིགས་པའི་ཐིག་པ་ལས། མཐུན་པར་བྱ་བ་ནི་བསྒྲུབ་པར་བྱ་བའི་ཆོས་ཀྱི་སྤྱི་དང་དོན་མཐུན་པའོ། །མི་མཐུན་པའི་ཕྱོགས་ནི་མཐུན་པའི་ཕྱོགས་མ་ཡིན་པ་སྟེ། དེ་ལས་གཞན་པ་དང་། དེ་ལས་འགལ་བ་དང་། དེ་མེད་པའོ་ཞེས་དང་། དེའི་འགྲེལ་བར་ཆོས་མཆོག་གིས། །བྱེ་བྲག་བསྒྲུབ་པར་བྱ་བ་མ་ཡིན། །འོན་ཀྱང་སྤྱི་བསྒྲུབ་པར་བྱ་བ་ཡིན་པ་དེ་བས་ན། འདིར་སྤྱི་བསྒྲུབ་པར་བྱ་བར་བསྟན་ཏོ། །དེ་ནི་བསྒྲུབ་པར་བྱ་བའི་ཆོས་ཀྱང་ཡིན་ལ། སྤྱི་ཡང་ཡིན་པ་སྟེ། བསྒྲུབ་པར་བྱ་བའི་ཆོས་ཀྱི་སྤྱི་ས་ཕྱོགས་དང་མཚུངས་པ་ནི་མཐུན་པའི་ཕྱོགས་ཡིན་ནོ་ཞེས་བྱ་བའི་དོན་ཏོ། །མི་མཐུན་ཕྱོགས་གང་ཞེ་ན། མི་མཐུན་ཕྱོགས་ནི་ཞེས་བྱ་བ་སྨྲོས་ཏེ། མཐུན་པའི་ཕྱོགས་མ་ཡིན་པ་གང་ཡིན་པ་སྟེ་མི་མཐུན་པའི་ཕྱོགས་སོ། །མཐུན་པའི་ཕྱོགས་མ་ཡིན་པ་གང་ཞེ་ན། མཐུན་པའི་ཕྱོགས་དེ་ལས་གཞན་པ་དང་། དེ་དང་འགལ་བ་དང་། མཐུན་པའི་ཕྱོགས་དེ་མེད་པའོ། །མཐུན་པའི་ཕྱོགས་ལས་གཞན་པ་དང་། དེ་དང་འགལ་བ་ནི་ཇི་སྲིད་དུ་ཕྱོགས་ཀྱི་རང་བཞིན་ངོ་བོ་མེད་པར་མི་ཤེས་པ་དེ་སྲིད་དུ་ཁོང་དུ་ཆུད་པར་མི་ནུས་སོ། །དེ་བས་ན་གཞན་པ་ཉིད་དང་འགལ་བ་ཉིད་དུ་རྟོགས་པའི་ཤུགས་ཀྱིས་གཞན་པ་དང་འགལ་བ་ཉིད་ནི་མཐུན་པའི་ཕྱོགས་ལ་མེད་པའི་རང་བཞིན་དུ་ཤེས་སོ། །དེ་བས་ན་མེད་པ་ནི་དངོས་སུ་མཐུན་པའི་ཕྱོགས་མེད་པའི་ངོ་བོར་རྟོགས་པ་ཡིན་ལ། གཞན་པ་དང་འགལ་བ་གཉིས་ནི་ཤུགས་ཀྱིས་ན་མེད་པའི་ངོ་བོ་ཡིན་པར་རྟོགས་པ་ཡིན་ནོ། །དེ་བས་ན་གསུམ་ཆར་ཡང་མི་མཐུན་པའི་ཕྱོགས་ཡིན་ནོ་ཞེས་དང་། རྣམ་ངེས་ལས། མཐུན་པའི་ཕྱོགས་ནི་བསྒྲུབ་པར་བྱ་བའི་ཆོས་ཀྱི་སྤྱིས་དོན་མཐུན་པའོ། །དེ་མེད་པ་ནི་མི་མཐུན་པའི་ཕྱོགས་སོ། །ད་ནི་ཇི་ལྟར་མེད་པ་ལ་ཡོད་དོ་ཞེས་བརྗོད་ཅེ་ན། དེ་བཀག་པ་ཙམ་ནི་མི་མཐུན་པའི་ཕྱོགས་མ་ཡིན་ནོ། །འོ་ན་ཅི་ཞེ་ན། བཟློག་པ་མེད་པ་དང་མ་ཡིན་པ་ཐམས་ཅད་དེ་མི་མཐུན་པའི་ཕྱོགས་ཀྱི་མཚན་ཉིད་མ་ཡིན་པའི་མཚན་ཉིད་ཡིན་པའི་ཕྱིར་རོ། །དེ་ནི་བརྗོད་པར་འདོད་པའི་བཟློག་པ་ཐམས་ཅད་ལ་མཚུངས་པ་ཡིན་ཏེ། དངོས་སམ་ཤུགས་ཀྱིས་ལྡོག་པར་རྟོགས་པ་ཐམས་ཅད་མཚུངས་པའི་ཕྱིར་རོ། །ཞེས་གསུངས་པའི་ཕྱིར་རོ། །མཐུན་ཡུལ་ནི་ཕྱོགས་བཏགས་པ་བ་ཤེས་འདོད་ཆོས་ཅན་གྱི་གཞན་སེལ་སྣང་བརྟག་སོ་སོར་མ་ཕྱེ་བ་ཉིད་ཡིན་གྱི་དེའི་སྒྲ་དོན་རྐྱང་པ་དང་ཚོགས་དོན་གཉིས་མིན་ནོ། །རང་ལུགས་བཞག་པ་འདི་ལ་གཞན་གྱི་ཀླན་ཀས་གནོད་པ་མེད་དེ། རྒྱུ་མཚན་འདི་ལྟར། ལོ་ཙཱ་བ་ན་རེ། ཁྱབ་པ་གྲུབ་དུས་སུ་བསྒྲུབ་བྱ་གྲུབ་པར་ཐལ། རྟགས་མཐུན་ཕྱོགས་ཉིད་ལ་ཡོད་པའི་རྗེས་ཁྱབ་ངེས་པ་ལ། ཡོད་པ་མཐུན་ཕྱོགས་ངེས་པ་ལ་ལྟོས་ལ། དེ་གྲུབ་པ་ལ་ཕྱོགས་བཏགས་པ་བ་ཆོས་ཅན་དང་བསྒྲུབ་བྱའི་ཆོས་ཡོད་དུ་མཐུན་པ་ལ་ལྟོས་ཤིང་། དེའང་ཆོས་ཅན་ལ་བསྒྲུབ་བྱའི་ཆོས་ཡོད་གྲུབ་པ་ལ་ལྟོས་པའི་ཕྱིར་ཞེ་ན། ཚང་མང་དུ་དུ་བ་མེ་དང་འབྲེལ་བར་ངེས་པས་ལ་ལའང་དུ་བས་མེ་གྲུབ་པ་ན་མཐུན་དཔེ་ཚང་མང་ལ་མཐུན་ཕྱོགས་ཀྱི་ཐ་སྙད་འཇོག་གོ །དེས་ན་མེ་དུའི་འབྲེལ་བ་གྲུབ་པའི་ཚང་མང་འདི་དང་ལ་གཉིས་མེ་དང་ལྡན་པར་མཐུན་ནོ་ཞེས་རྒོལ་བས་བསྒྲུབ་ནས་ཕྱིར་རྒོལ་ལ་སྟོན་པས་འགལ་བ་མེད་དོ། །སྒྲ་ཆོས་ཅན། རྟག་སྟེ། གཞལ་བྱ་ཡིན་པའི་ཕྱིར་ཞེས་བཀོད་པ་ན། འགལ་བར་ཐལ། སྒྲ་དང་རྟག་པའི་ཆོས་ཡོད་དུ་མཐུན་པ་མེད་པའི་ཕྱིར་དང་། མི་མཐུན་ཕྱོགས་ཉིད་ལ་འཇུག་པའི་ཕྱིར། ཟེར་ན། སྒྲ་རྟག་པའི་རང་མཚན་མེད་ཀྱང་གཞན་སེལ་བའི་སྒྲ་རྟག་པ་ཡོད་པས་དེ་དང་མཐུན་པ་ནམ་མཁའ་སོགས་དང་། མི་མཐུན་པ་མི་རྟག་པ་སོགས་གཉིས་ཀ་ལ་གཞལ་བྱས་ཁྱབ་པའི་ཕྱིར་མ་ངེས་པ་ཡིན་གྱི་འགལ་བར་ག་ལ་འགྱུར། ཡང་དག་གི་རྩོད་གཞི་མི་མཐུན་ཕྱོགས་སུ་ཐལ། རང་ཉིད་རང་དང་མཚུངས་པ་མ་ཡིན་པའི་ཕྱིར་ཟེར་ན། ཁྱབ་པ་མེད་ཅིང་བསྒྲུབ་བྱའི་ཆོས་ཀྱི་སྟོང་པའི་རྟགས་མ་གྲུབ་སྟེ། ཡང་དག་གི་རྩོད་གཞི་མཐུན་ཡུལ་ཡིན་པའི་ཕྱིར་མི་མཐུན་ཕྱོགས་སུ་ག་ལ་འགྱུར། སློབ་དཔོན་གྱིས་དེ་དང་མཚུངས་པ་ཉིད་ལ་ཞེས་ངེས་པར་གཟུང་བའི་ཕྱིར་ཆོས་ཅན་ལ་མེད་པར་འགྱུར་རོ་ཞེ་ན། མ་ཡིན་ཏེ། གཞན་དགག་པའི་དོན་གྱི་ཕྱིར་རོ། །དེ་ལ་ཡོད་པར་གྲུབ་པ་བསྡུད་པའི་ངེས་པར་གཟུང་བས་ནི་གཞན་རྣམ་པར་གཅོད་པ་ཡིན་ཏེ། དཔེར་ན། དང་པོ་རང་ལ་བུ་གཉིས་སྐྱེས་འགྱུར་ཏེ། །ན་ར་དང་ནི་སྲེད་མེད་བུ་ཉིད་དོ། །ཞེས་བྱ་བ་ལྟ་བུའོ་ཞེས་མཐུན་ཕྱོགས་ཉིད་ལ་ཡོད་པའི་ངེས་གཟུང་གིས་མི་མཐུན་ཕྱོགས་ལ་ཡོད་པ་འགོག་གི་ཆོས་ཅན་ལ་ཡོད་པ་མི་འགོག་པར་གསུངས་པའི་གཞུང་གི་དགོངས་པའང་འདི་ཉིད་ཡིན་ནོ། །གཉིས་པ་ནི་ཆོས་དུ་མ་གཅིག་ཏུ་འདུས་པའི་ཡན་ལག་གི་རྫས་མི་སྲིད་ལ། དོན་རང་མཚན་ལ་རྫས་སུ་བྱས་པ་ན་དངོས་པོ་ལས་གཞན་མིན་ལ། གཞན་སེལ་ལས་གཞན་པའི་ལྡོག་པ་མེད་ཅིང་ལྡོག་པ་གཞན་སེལ་ཡིན་ལ། དེ་ལ་རྟོག་པས་སྒྲོ་བཏགས་པ་མ་གཏོགས་ངོ་བོར་གྲུབ་པ་མེད་པས་དངོས་མེད་ཡིན་པ་དེས་ན་འཇུག་པའི་ཚེ་རྫས་ལྡོག་གཅིག་ཏུ་འཁྲུལ་པ་ཉིད་ལ་དགག་སྒྲུབ་བྱེད་པས་སྣང་བརྟག་སོ་སོར་མ་ཕྱེ་བ་ཉིད་རྟགས་ཀྱི་དགག་སྒྲུབ་ཀྱི་ཡུལ་ཡིན་ནོ། །གསུམ་པ་གཞན་སེལ་གྱི་དགག་སྒྲུབ་ཀྱི་དབྱེ་བ་ནི། ཡོད་པའི་ཆོས་དངོས་པོའི་ཉེར་ལེན་ཅན་བུམ་པ་ལ་སོགས་དང་། མེད་པའི་ཆོས་དངོས་པོའི་ཉེར་ལེན་ཅན་མ་ཡིན་པ་སྐྱེ་མེད་ཉིད་ལ་སོགས་པ་དང་། གཉིས་ཀའི་ཆོས་ཤེས་བྱ་ཉིད་ལ་སོགས་པའོ། །གསུམ་པོ་དེའང་རྟོག་པས་ཕྱི་རོལ་དུ་ཞེན་ནས་འཇུག་ཡུལ་དུ་འཇོག་ལ། དེ་ལྟ་བུའི་ཡུལ་སྒྲ་དོན་གསུམ་ལ་བརྟེན་ནས་ཆོས་དོན་དང་ཐ་སྙད་གཉིས་བསྒྲུབ་ལ། དེ་ལའང་དོན་ཡོད་པ་དང་མེད་པ་གཉིས། ཡོད་པའི་ཐ་སྙད་དང་མེད་པའི་ཐ་སྙད་གཉིས་ཏེ་བཞིའོ། །དེའང་རྟགས་གསུམ་པོའི་དོན་ལ་དགག་སྒྲུབ་བྱེད་ན་དོན་བསྒྲུབ་དང་། ཐ་སྙད་ལ་དགག་སྒྲུབ་བྱེད་ན་ཐ་སྙད་སྒྲུབ་ཡིན་ནོ། །གསུམ་པ་རྩོད་པ་སྤང་བ་ལ་གཉིས་ལས། ཕྱོགས་གཉིས་སུ་དཔྱད་ན་མི་འཐད་པ་སྤང་བ་ནི། ཁྱེད་རྫས་ལྡོག་མ་ཕྱེ་བར་བསྒྲུབ་པ་ལྟར་ན། དུ་བའི་རྟགས་ལས་ལ་ལ་མེ་བསྒྲུབ་པའི་ཚེ། སྐྱ་བོའི་རྫས་ཙམ་ཕྱོགས་གཉིས་གར་འདུ། སྒྲ་མི་རྟག་པར་སྒྲུབ་པའི་ཚུལ་གསུམ་ངེས་པའི་རྟགས་ལས། བྱས་པ་སྒྲ་མི་རྟག་པར་སྒྲུབ་པའི་གཏན་ཚིགས་ཡང་དག་ཏུ་བསྒྲུབ་པའི་ཚེ་ཤེས་བྱ་ཙམ་ཕྱོགས་གཉིས་གར་འདུ་དཔྱད་ན་སྔར་ལྟར་སྐྱོན་བྱུང་བས་ཚད་མའི་རྣམ་གཞག་འཇིག་གོ་ཞེ་ན། ཁོ་བོ་ཅག་གི་ལུགས་ལ། ཤེས་བྱ་ཆོས་ཅན། བློ་ངོར་ཕུང་པོ་གསུམ་པ་འཐད་དེ། དུ་བས་མེ་བསྒྲུབ་པའི་ཚེ། མེ་ཡོད་དུ་ངེས་པའི་དུ་བའི་སྐྱ་བོའི་ལྡོག་པ་མཐུན་ཕྱོགས། མེ་མེད་དུ་ངེས་པའི་སྐྱ་བོའི་ལྡོག་པ་མི་མཐུན་ཕྱོགས། མེ་ཡོད་མེད་གང་དུའང་མ་ངེས་པའི་སྐྱ་བོའི་ལྡོག་པ་གཉིས་མ་ཡིན་གྱི་ཕུང་གསུམ་ཡིན་པའི་ཕྱིར་དང་། སྒྲ་མི་རྟག་པར་སྒྲུབ་པའི་ཚུལ་གསུམ་ངེས་པས། བྱས་པ་སྒྲ་མི་རྟག་པར་སྒྲུབ་པའི་གཏན་ཚིགས་ཡང་དག་ཏུ་སྒྲུབ་པའི་ཚེ། སྒྲ་མི་རྟག་པར་སྒྲུབ་པའི་ཚུལ་གསུམ་ངེས་པའི་ཤེས་བྱའི་ལྡོག་པ་མཐུན་ཕྱོགས། སྒྲ་མི་རྟག་པར་སྒྲུབ་པའི་རྟགས་ཡང་དག་ཡིན་པར་མ་ངེས་པའི་ཤེས་བྱའི་ལྡོག་པ་མི་མཐུན་ཕྱོགས། སྒྲ་མི་རྟག་པར་སྒྲུབ་པའི་རྟགས་ཡང་དག་ཡིན་མིན་གང་དུའང་མ་ངེས་པའི་ཤེས་བྱའི་ལྡོག་པ་གཉིས་མ་ཡིན་གྱི་ཕུང་གསུམ་ཡིན་པའི་ཕྱིར། དེའི་ཕྱིར་ཁྱེད་ཀྱི་བརྗོད་པའི་སྐྱོན་ལས་གྲོལ་བས་བློ་ངོར་ཕུང་གསུམ་སྲིད་ཀྱང་དགག་སྒྲུབ་བྱེད་པའི་ཚད་མའི་རྣམ་གཞག་འཐད་དོ། །དེ་ལྟར་ན་ཤེས་བྱ་ལ་དངོས་པོ་དངོས་མེད་གཉིས་སུ་ཁ་ཚོན་མ་ཆོད་པར་ཐལ། ཤེས་བྱ་ཙམ་ལྡོག་ཕུང་པོ་གསུམ་པར་ཡོད་པའི་ཕྱིར་ཟེར་ན། དོན་ལ་ཕུང་གསུམ་མེད་ཀྱང་བློ་ངོར་ཤེས་བྱ་ཙམ་ཕུང་གསུམ་དུ་རྟོགས་པ་ལ་འགལ་བ་མེད་དོ། །གཉིས་པ་རྟགས་དང་དགག་བྱ་ལ་བརྟག་ན་མི་འཐད་པ་སྤང་བ་ལ། རྩོད་པ་བཞི་ལས་གཞན་ལན་དགག་པ་དང་། རང་གི་ལན་གཉིས། དང་པོ་ནི་རྟགས་དགག་བྱའི་ཆོས་ལྡན་ལས་ལྡོག་གམ། དགག་བྱའི་ཆོས་ལས་ལྡོག་དང་པོ་ལྟར་ན། སྟོང་ཉིད་མེད་དགག་བསྒྲུབ་པ་ལ་དགག་བྱ་བཀག་ནས་ཆོས་གཞན་མི་འཕེན་པ་བཀོད་པ་ན། དོན་ལྡོག་མེད་དགག་གི་ཐ་སྙད་ལས་ལྡོག་པར་ཐལ། ཆོས་མེད་དགག་གི་ཐ་སྙད་དེ་དགག་བྱའི་ཆོས་མེད་དགག་གི་ཐ་སྙད་ཀྱིས་སྟོང་པ་དང་ལྡན་པའི་ཕྱིར། འདོད་ན་རྗེས་འགྲོ་མེད་པར་ཐལ་ལོ། །གཉིས་པ་ལྟར་ན་མེད་དགག་གི་ཐ་སྙད་ཀྱིས་སྟོང་པར་བསྒྲུབ་པ་ལ། དགག་བྱ་བཀག་ནས་ཆོས་གཞན་འཕེན་པ་བཀོད་པ་ན། དོན་ལྡོག་མེད་དགག་གི་ཐ་སྙད་ལས་ལྡོག་པར་ཐལ། རང་གི་ཆོས་ཅན་དེ་དགག་བྱའི་ཆོས་ཡིན་པའི་ཕྱིར། འདོད་ན། ཕྱོགས་ཆོས་མ་གྲུབ་པར་ཐལ་ལོ་ཞེས་རྩོད་པ་ལ། གཞན་གཙང་ནག་པ་ན་རེ། རྟགས་དགག་བྱའི་ཆོས་ལྡན་ལས་ལྡོག་པས་ཐལ་བ་དང་པོ་འདོད་ལ། དེ་ལྟ་ནའང་རྗེས་འགྲོ་མེད་པར་མི་འགྱུར་ཏེ། རྗེས་འགྲོ་ནི་རྟགས་ཤེས་འདོད་ལ་ཇི་ལྟར་དགོད་བྱ་ལྟར་བསྒྲུབ་བྱའི་ཆོས་ལྡན་ལ་འཇུག་པས་སོ་ཞེས་ཟེར་བའི་ལན་འཁྲུལ་ཏེ། རྟགས་བསྒྲུབ་བྱའི་ཆོས་ལྡན་ལ་ངོ་བོ་དབྱེར་མེད་དུ་ཞུགས་ན་མེད་དགག་ཏུ་འགྱུར་ལ། ཐ་དད་ལྡན་པར་ཞུགས་ན་རང་བཞིན་གྱི་རྟགས་ཀྱི་རྗེས་འགྲོ་མ་གྲུབ་པའི་ཕྱིར་རོ། །ཡང་རྟགས་ཀྱིས་དགག་བྱ་འགོག་པའི་ཚེ། དགག་བྱའི་ཆོས་ལྡན་འགོག་ན་སྔར་གྱི་རང་བཞིན་གྱི་རྟགས་དེས་རང་གི་བསྒྲུབ་བྱའི་ཆོས་མེད་དགག་གི་ཐ་སྙད་འགོག་པར་ཐལ། འདོད་ན། ཆོས་འགོག་པའི་འགལ་བར་ཐལ་ལོ། །དགག་བྱའི་ཆོས་འགོག་ན་སྔར་གྱི་འགལ་ཁྱབ་དམིགས་པའི་རྟགས་དེས་རང་གི་ཆོས་ཅན་མེད་དགག་གི་ཐ་སྙད་འགོག་པར་ཐལ། དེ་དགག་བྱའི་ཆོས་ཡིན་པའི་ཕྱིར། ཞེས་རྩོད་པ་ལ། གཙང་ནག་པ་སྔ་མ་ལྟར་ལན་འདེབས་པ་འཁྲུལ་ཏེ། གཞན་སེལ་གྱི་རྣམ་དབྱེ་མ་ཤེས་པར་མེད་དགག་གི་ཐ་སྙད་སྒྲུབ་པར་རློམས་ནས་རྩོད་པར་ཟད་པའི་ཕྱིར། གལ་ཏེ་མེད་དགག་ཐ་སྙད་སྒྲུབ་པ་ཡིན་ན་དགག་སྒྲུབ་ངོ་བོ་གཅིག་ཏུ་འགྱུར་ལ། འདོད་ན། དངོས་པོ་དངོས་མེད་ངོ་བོ་གཅིག་ཏུ་འགྱུར་རོ། །དེས་ན་མེད་དགག་གི་ཐ་སྙད་འདི་མེད་པ་གཞན་སེལ་ཡིན་པས་ངོ་བོ་ཅི་ཡང་མེད་པ་ལ་མེད་དགག་གི་བརྡ་བཏགས་པ་ཡིན་ནོ། །ཡང་སྟོང་ཉིད་མེད་དགག་ཏུ་བསྒྲུབ་པ་ན་བསྒྲུབ་བྱའི་ཆོས་མེད་དགག་མཐུན་ཕྱོགས་ཡིན་ན། དེ་ལ་སྒྲུབ་ཆོས་དོར་བ་བརྟེན་པར་ཐལ་ལོ། །མི་མཐུན་ཕྱོགས་ཡིན་ན། དེ་ལ་རྟགས་ཞུགས་ན་ལྡོག་པ་མ་གྲུབ་པར་ཐལ་ལོ། །མ་ཞུགས་ན་རྗེས་འགྲོ་མེད་པར་ཐལ་ལོ་ཞེས་རྩོད་པ་ལ། གཙང་ནག་པ་ན་རེ། དེ་མི་མཐུན་ཕྱོགས་ཡིན་པས་སྒྲུབ་ཆོས་དོར་བ་མི་འཇུག་མོད་ཀྱི། རྗེས་འགྲོ་མེད་པར་མི་འགྱུར་ཏེ། རྟགས་ཆོས་ལྡན་གྱི་གཞི་ལ་འཇུག་པའི་ཕྱིར་ཞེས་པའི་ལན་འཁྲུལ་ཏེ། རྒྱུ་མཚན་སྔ་མ་བཞིན་ནོ། །རྩོད་པ་བཞི་པ་བྱས་པ་སྒྲ་མི་རྟག་པར་བསྒྲུབ་པའི་རྟགས་ཡང་དག་ཏུ་བསྒྲུབ་པ་ལ། དེ་སྒྲུབ་ཀྱི་ཚུལ་གསུམ་ངེས་པ་བཀོད་པ་ན་རྟགས་ཚུལ་གསུམ་ངེས་པ་དེ་མཐུན་ཕྱོགས་ཡིན་ན། དེ་ལ་སྒྲ་མི་རྟག་པར་བསྒྲུབ་པའི་ཚུལ་གསུམ་ཚང་བར་ཐལ་ལ། མི་མཐུན་ཕྱོགས་ཡིན་ན་མཚན་ཉིད་ལ་མཚོན་བྱ་མི་སྲིད་པར་ཐལ་ལོ། །ཞེས་རྩོད་པ་ལ། གཙང་ནག་པ་ན་རེ། གཏན་ཚིགས་ཙམ་དུ་བསྒྲུབ་པ་ན་མཐུན་ཕྱོགས་ཡིན་ལ། སྒྲ་མི་རྟག་པར་བསྒྲུབ་པ་ན་མི་མཐུན་ཕྱོགས་ཡིན་ཏེ། ཚུལ་གསུམ་ལ་སྒྲ་མི་རྟག་པར་བསྒྲུབ་པའི་གཏན་ཚིགས་དང་མི་ལྡན་པའི་ཕྱིར་ཞེས་ལན་འདེབས་པ་འཁྲུལ་ཏེ། ཚུལ་གསུམ་སྤྱི་ལྡོག་ཕུང་པོ་གསུམ་པ་ཡིན་པ་མ་ཤེས་པའི་ཕྱིར་རོ། །གཉིས་པ་རང་ལན་ནི། རྟགས་དགག་བྱ་ལས་ལྡོག་གམ་འགོག་ཀྱང་རུང་། དགག་གཞིའི་སྟེང་དུ་དགག་བྱའི་ཆོས་ལས་ལྡོག་པའམ་འགོག་པ་ཡིན་ནོ། །དེས་ན་གོང་གི་ཐལ་བའི་རྟགས་མ་གྲུབ་སྟེ། མེད་དགག་གི་ཐ་སྙད་མེད་དགག་ཡིན་པའི་ཕྱིར་རོ། །མེད་དགག་ཆོས་ཅན། མེད་དགག་ཡིན་ཏེ། མེད་པ་གཞན་སེལ་ཡིན་པའི་ཕྱིར། །སྟོང་ཉིད་མེད་དགག་ཏུ་བསྒྲུབ་པ་ན། མེད་དགག་གི་ཐ་སྙད་དེ་མཐུན་ཕྱོགས་ཡིན་ལ། དེ་ལ་སྒྲུབ་ཆོས་དོར་བ་བརྟེན་པར་ཐལ་བ་འདོད་པ་ཡིན་ནོ། །བྱས་པ་སྒྲ་མི་རྟག་པར་སྒྲུབ་པའི་རྟགས་ཡང་དག་ཏུ་བསྒྲུབ་པ་ན་དེ་སྒྲུབ་ཀྱི་རྟགས་ཡང་དག་ཏུ་ངེས་པའི་ཚུལ་གསུམ་ནི་མཐུན་ཕྱོགས་ཡིན། དེ་སྒྲུབ་ཀྱི་རྟགས་ཡང་ངག་མ་ཡིན་པར་ངེས་པའི་ཚུལ་གསུམ་ནི་མི་མཐུན་ཕྱོགས་ཡིན། དེ་སྒྲུབ་ཀྱི་རྟགས་ཡིན་མིན་གང་དུའང་མ་ངེས་པའི་ཚུལ་གསུམ་སྤྱི་ལྡོག་ཕུང་གསུམ་ཡིན་པའི་ཕྱིར་གཞན་གྱི་རྩོད་པའི་སྐྱོན་ཐམས་ཅད་ལས་གྲོལ་བས་ཁོ་བོ་ཅག་གི་ཕྱོགས་འཐད་པ་ཡིན་ནོ། །གསུམ་པ་དེ་དག་ལྟོས་གཞིར་འཇོག་པའི་འཐད་པ་ནི། ཤེས་བྱ་ཆོས་ཅན། ཕྱོགས་དང་མཐུན་ཕྱོགས་དང་མི་མཐུན་ཕྱོགས་གསུམ་པོ་གང་རུང་དངོས་སུ་མ་ཚང་ཡང་ལྟོས་གཞི་ཉིད་དུ་འཐད་པ་ཡིན་ཏེ། ཇི་སྙེད་རྟགས་སུ་བཀོད་པ་ཐམས་ཅད་ཀྱི་སྐྱོན་ཡོན་རྩི་བ་ཕྱོགས་གསུམ་ལ་ལྟོས་པས་སོ། །མདོར་ན་དགག་སྒྲུབ་སེལ་ངོར་བྱེད་པར་སྨྲ་བའི་སློབ་དཔོན་གཉིས་པོ་འདི་ཆོས་ཅན། ཁྱོད་ལ་རྫས་ལྡོག་སོ་སོར་ཕྱེ་ནས་ཕྱོགས་གཉིས་སུ་ཁ་ཚོན་ཆོད་པར་སྨྲ་བའི་རྩོད་པས་མི་གནོད་དེ། ཚད་མའི་ཡུལ་སྣང་སེལ་ལ་ཤིན་ཏུ་མཁས་པའི་ཕྱིར་རོ། །ཞེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ།། །།གཉིས་པ་དེ་ལ་ལྟོས་པའི་རྟགས་ཀྱི་རབ་དབྱེ་ལ། ཡང་དག་དང་ལྟར་སྣང་དང་། དེ་དག་གི་ངེས་པ་དང་གསུམ། དང་པོ་ལ་མཚན་ཉིད་དང་། མཚན་གཞི་ངོས་གཟུང་བ་དང་། མཚོན་བྱའི་རབ་ཏུ་དབྱེ་བ་དང་གསུམ། དང་པོ་ནི། སྣོད་ཀྱི་རྗེས་གཞན་དུ་མི་འཐད་པའི་ཡན་ལག་ཅེས་ཚུལ་གཅིག་ཏུ་འདོད་པ་འཁྲུལ་ཏེ། ཆོས་ཅན་ལས་གཞན་དུ་མི་འཐད་ན་ཐུན་མོང་མ་ཡིན་པར་འགྱུར་ལ། ཆོས་ལས་གཞན་དུ་མི་འཐད་ན་མིག་གི་གཟུང་བྱ་ཡང་ཡང་དག་ཏུ་འགྱུར་ཞིང་། ཚོགས་དོན་ལས་གཞན་དུ་མི་འཐད་ན་བསྒྲུབ་བྱ་ལ་ལྟོས་པར་འགྱུར་ལ། གོ་བྱེད་ལས་གཞན་དུ་མི་འཐད་ན་ཚུལ་གསུམ་ལས་མ་འདས་པའི་ཕྱིར་རོ། །རྒྱ་སོགས་ཁ་ཅིག་ཕྱོགས་ཆོས་དང་རྗེས་འགྲོའམ། ཕྱོགས་ཆོས་དང་ལྡོག་པ་གང་ཡང་རུང་བའི་ཚུལ་གཉིས་པར་འདོད་པ་འཁྲུལ་ཏེ། རྗེས་འགྲོ་ཁྱད་པར་ཅན་དུ་ལྡོག་པ་འདུས་པའི་ཕྱིར་རོ། །རིགས་པ་ཅན་ཆོས་ཅན་ལ་གྲུབ་པ་སྔ་མ་ཅན། མཐུན་ཕྱོགས་ལ་ཡོད་པ་ལྷག་མ་ཅན། མི་མཐུན་ཕྱོགས་ལ་མེད་པ་སྤྱི་ལ་མ་མཐོང་བ། མངོན་སུམ་དང་ལུང་གཉིས་ཀྱིས་མི་གནོད་པ་འགལ་བ་མེད་པ་སྟེ། ཚུལ་བཞི་པར་འདོད་པ་འཁྲུལ་ཏེ། ཚུལ་གསུམ་གྲུབ་ན་མི་འགལ། འགལ་ན་ཚུལ་གསུམ་མི་སྲིད་པའི་ཕྱིར་རོ། །མུ་སྟེགས་པ་ཁ་ཅིག་ཚུལ་གསུམ་དང་གྲངས་སོ་སོར་ངེས་པ་དང་གནོད་པ་མེད་པའི་ཡུལ་ཅན་ཏེ། ཚུལ་ལྔར་འདོད་པ་འཁྲུལ་ཏེ། ཚུལ་གསུམ་གྲུབ་ན་གནོད་པ་མེད་པའི་ཕྱིར་རོ། །དབང་ཕྱུག་སྡེ་ཚུལ་གསུམ་གྱི་སྟེང་དུ་གནོད་པ་མེད་པའི་ཡུལ་ཅན། བརྗོད་པར་འདོད་པའི་གྲངས་གཅིག་པ། ངེས་པ་སྟེ་ཚུལ་དྲུག་ཏུ་འདོད་པ་འཁྲུལ་ཏེ། ཚུལ་གསུམ་གྲུབ་ན་གནོད་པ་དང་འགལ་བ་ལ་མི་འཁྲུལ་བ་མི་སྲིད་པའི་ཕྱིར་དང་། ངེས་པ་དེ་ཚུལ་གསུམ་ངེས་པ་ཡིན་ན་ཚུལ་གཞན་དུ་མི་འཐད་ལ། དེ་ལས་གཞན་ཡིན་ན་རྣམ་གཅོད་མེད་པའི་ཕྱིར་རོ། །རང་ལུགས་ནི་ཕྱོགས་ཆོས་གྲུབ་ཅིང་འབྲེལ་བ་ངེས་པ་ནི་གཏན་ཚིགས་ཡང་དག་གི་མཚན་ཉིད་སྐྱོན་མེད་ཡིན་ནོ། །དེ་སྐད་དུ། ཕྱོགས་ཆོས་དེ་ཆེས་ཁྱབ་པ་ནི། །གཏན་ཚིགས། ཞེས་དང་། རྗེས་དཔག་བྱ་དང་དེ་མཚུངས་ལ། །ཡོད་དང་མེད་ལ་མེད་པར་ནི། །ངེས་པ་གཏན་ཚིགས་མི་དམིགས་དང་། །བདག་དང་འབྲས་བུ་ཞེས་བྱ་གསུམ། །ཞེས་གསུངས་པའི་ཕྱིར་རོ། །རྒྱ་སྟོན་ན་རེ། རྟགས་ཚུལ་གཉིས་པར་ཐལ། ཕྱོགས་ཆོས་དང་འབྲེལ་བ་ངེས་པ་གཉིས་སུ་འདུས་པའི་ཕྱིར་ཟེར་ན། ཤེས་བྱ་ཆོས་ཅན། དེ་ལྟ་བུའི་སྐྱོན་གྱིས་གནོད་པ་མེད་དེ། མཐུན་ཕྱོགས་ལ་སྒྲུབ་པ་དང་། མི་མཐུན་ཕྱོགས་ལ་འགོག་བྱེད་ཀྱི་ཚད་མ་གཉིས་མེད་ན་འབྲེལ་བ་མི་འགྲུབ། འབྲེལ་པ་གྲུབ་ན་རྗེས་སུ་འགྲོ་ལྡོག་གི་ཚུལ་གཉིས་གྲུབ་པས་སོ། །རྗེས་འགྲོས་ལྡོག་པ་འཕེན་པ་མི་འཐད་པར་ཐལ། རྗེས་འགྲོ་ཙམ་འཁྲུལ་ཞིང་རྗེས་འགྲོ་ཁྱད་པར་ཅན་དུ་ལྡོག་པ་འདུས་པའི་ཕྱིར་ཟེར་ན། ཆོས་ཅན། དེ་ལྟ་བུའི་སྐྱོན་གྱིས་གནོད་པ་མེད་དེ། ཡོད་ན་ཡོད་པའི་རྗེས་འགྲོ་དེ་ཉིད་ལོག་ན་ལྡོག་པའི་ལྡོག་པ་ལ་མི་འཁྲུལ་བའི་ཕྱིར། དེས་ན་ཕྱོགས་ཆོས་དང་ཁྱབ་པ་ངེས་པ་དང་། ཕྱོགས་ཆོས་དང་འབྲེལ་བ་ངེས་པ་དང་། ཚུལ་གསུམ་ངེས་པ་རྣམས་དོན་གཅིག་ཡིན་ནོ། །བོད་ཁ་ཅིག་ཚུལ་གསུམ་ངེས་རུང་ཙམ་རྟགས་ཡང་དག་ཡིན་ནོ་ཞེ་ན། ཤེས་བྱ་ཆོས་ཅན། ཚུལ་གསུམ་ངེས་རུང་ཙམ་རྟགས་ཡང་དག་མ་ཡིན་པར་ཐལ། ངེས་རུང་ཙམ་ནི་ཐེ་ཚོམ་ཟ་བ་ལ་ཡོད་པ་ཡིན་པའི་ཕྱིར། ཁྱབ་སྟེ། རྣམ་ངེས་ལས། རང་ཉིད་དམ་དེའི་གཞི་ལ་ཐེ་ཚོམ་ཟ་ན་མ་གྲུབ་པ་ཡིན་ཏེ། དཔེར་ན་མེ་བསྒྲུབ་པ་ལ་རླངས་པ་ལ་སོགས་པའི་དངོས་པོར་ཐེ་ཚོམ་ཟ་བའི་འབྱུང་བ་འདུས་པ་ལྟ་བུ་དང་ཞེས་སོགས་གསུངས་པའི་ཕྱིར་རོ། །རང་ལུགས་ནི་ཤེས་བྱ་ཆོས་ཅན། རྟགས་ཡང་དག་ཡིན་ན་ཚུལ་གསུམ་ངེས་པ་དགོས་ཏེ། རྟགས་ཡང་དག་ཡིན་ན་གོ་བྱེད་ཡིན་དགོས་པའི་ཕྱིར། ཁྱབ་སྟེ། གོ་བྱེད་དུ་འགྲོ་བ་ལ་མ་ངེས་པ་མི་སྲིད་དེ། ངེས་པ་མེད་ན་འབྲེལ་བ་མི་འགྲུབ་པའི་ཕྱིར་རོ། །རྣམ་ངེས་ལས། ཐ་མར་སྨྲོས་པའི་ངེས་པ་ནི་ཚུལ་གསུམ་ཀ་ལ་བལྟ་བར་བྱའོ། །ཞེས་གསུངས་པའི་ཕྱིར་རོ། །རྟགས་ཡང་དག་གི་མཚན་ཉིད་ཚུལ་གསུམ་ངེས་པ་འདི་ལ་གཞན་གྱི་ཀླན་ཀས་གནོད་པ་མེད་དེ། རྒྱུ་མཚན་འདི་ལྟར། ལོ་ཁྱུང་སོགས་ཁ་ཅིག་ན་རེ། ངེས་པ་ལ་རྣམ་གཅོད་མེད་དེ། ཚུལ་གསུམ་མ་ངེས་ཀྱང་རྟགས་ཡིན་པའི་ཕྱིར། དེ་ལྟ་མ་ཡིན་ན་སྒྲོམ་ནང་གི་ས་བོན་ཀྱང་ས་བོན་མ་ཡིན་པར་མཚུངས་སོ་ཞེ་ན། རྣམ་གཅོད་ཡོད་དེ། སྒྲོམ་ནང་གི་ས་བོན་ཡང་རྐྱེན་དང་མ་ཕྲད་ན་བྱེད་རྒྱུ་མ་ཡིན་པ་བཞིན་དུ་རྟགས་ཀྱང་ཚུལ་གསུམ་མ་ངེས་ན་གོ་བྱེད་ཀྱི་རྒྱུ་མ་ཡིན་པའི་ཕྱིར་རོ། །ཡང་ཚུལ་གསུམ་ངེས་པར་བྱས་པ་དེ་ངེས་བྱེད་ཀྱི་བློ་ལ་ལྟོས་ན་རྟགས་དུ་བ་སོགས་དོན་ཆོས་མ་ཡིན་པར་འགྱུར་ལ། མི་ལྟོས་ན་ཐེ་ཚོམ་ཟ་བའི་དུས་ནའང་ངེས་པར་བྱས་པ་ཡོད་པས་ཐེ་ཚོམ་ཟ་བའི་རྟགས་ལྟར་སྣང་གཅོད་མི་ནུས་པར་ཐལ་ལོ་ཞེ་ན། བློ་ལ་ལྟོས་ལ། དེ་ལྟ་ན་ཡང་སྣང་བརྟག་སོ་སོར་མ་ཕྱེ་བའི་དོན་ཆོས་མིན་པར་མི་འགྱུར་ཏེ། འཇུག་པའི་ཚེ་སྣང་བརྟག་གཅིག་ཏུ་ཞེན་ནས་དགག་སྒྲུབ་བྱེད་པའི་ཕྱིར། ཡང་ཚུལ་གསུམ་ངེས་པའི་རྟགས་དུ་བ་ལ་སོགས་པ་ལས་རྟགས་འཛིན་མི་སྐྱེ་བར་ཐལ། དེ་བློའི་ཆོས་ཡིན་པའི་ཕྱིར། འདོད་ན། དངོས་གང་ཇི་ལྟ་བུར་གྱུར་པ། །དེ་འདྲ་དེ་ནི་རྟགས་སེམས་ཀྱི། །རྒྱུ་ཡིན་ཞེས་པ་དང་འགལ་ལོ་ཞེ་ན། འདོད་ཅིང་ལུང་དེ་དང་མི་འགལ་ཏེ། ལུང་དེས་རྟགས་སུ་དགོད་བྱ་སྒྲའི་བྱས་པ་དྲན་པ་ལས་འབྲས་བུ་རྟགས་འཛིན་སེམས་སྐྱེ་བར་བསྟན་གྱི། རྟགས་སུ་སོང་བ་ཚུལ་གསུམ་ངེས་པའི་བྱས་པ་སོགས་གཏན་ཚིགས་ནི་སེམས་ཀྱི་རྒྱུར་བཤད་པ་མ་ཡིན་ཏེ། དེ་ནི་བློའི་ཆོས་སྒྲོ་བཏགས་ཡིན་པའི་ཕྱིར། དེ་སྐད་དུ་མདོ་ལས། ཕྱོགས་ཀྱི་གླང་པོས། རྗེས་སུ་དཔག་པ་དང་རྗེས་སུ་དཔག་པར་བྱ་བའི་ཐ་སྙད་འདི་ཐམས་ཅད་ནི་བློ་ལ་ཡོད་པ་ཆོས་དང་ཆོས་ཅན་གྱི་བྱེ་བྲག་ཁོ་ནས་ཡིན་ནོ་ཞེས་བཤད་དོ། །རྣམ་ངེས་ལས། ཆོས་དང་ཆོས་ཅན་ཉིད་དུ་ཐ་དད་པ་བློས་ཀུན་བཏགས་པ་ཡིན་གྱི་དོན་ཀྱང་ནི་མ་ཡིན་ཏེ། བློའི་བྱེ་བྲག་རང་དགའ་བ་རྣམས་ནི་དོན་དམ་གྱི་རྟེན་མ་ཡིན་པའི་ཕྱིར་རོ། །དེ་དག་གིས་བཏགས་པའི་ཡུལ་གྱི་དོན་གོ་ན་ནི་དོན་མི་འཐོབ་པ་ཁོ་ནར་འགྱུར་རོ། །ཞེས་གསུངས་པའི་ཕྱིར་རོ། །རྟགས་འཛིན་གྱི་སེམས་ནི་ཆོས་མཆོག་ལྟར་ན། ཆོས་ཅན་ལ་མི་ལྟོས་པའི་ཕྱིར། སྤྱིར་ཁྱབ་པ་དྲན་པའི་དྲན་ཤེས་གཅིག་ཡིན་ཏེ། ཆོས་མཆོག་གིས། རྟགས་མི་འཁྲུལ་བར་འཛིན་པ་ནི་རྣམ་པ་གཉིས་ཏེ། གཅིག་ནི་ཆོས་ཅན་ལ་མི་ལྟོས་པར་ཁྱབ་པ་སྤྱིར་འཛིན་པ་ཡིན་ལ། གཞན་ནི་ཕྱོགས་ཀྱི་ཆོས་བཟུང་བ་ན་བཟུང་ཟིན་པ་ཉིད་ཀྱིས་མི་འཁྲུལ་བ་གང་ཡིན་པ་དེ་དྲན་པ་སྟེ། བཟུང་ཟིན་པའི་མི་འཁྲུལ་བ་མ་དྲན་ན་ནི་བསྒྲུབ་བྱ་རྟོགས་པ་མེད་པའི་ཕྱིར་རོ། །འདི་ལྟར་དུ་བ་མཐོང་ནས་འདི་ནི་ཐམས་ཅད་དུ་མེ་ལས་སྐྱེས་པའི་ཕྱིར་འདིར་མེ་ལས་སྐྱེ་བ་ཡིན་ནོ་ཞེས་རྟོགས་པར་བྱེད་དོ། །ཐམས་ཅད་དུ་མེ་ལས་སྐྱེས་པ་དྲན་པ་གང་ཡིན་པ་འདི་ནི་རྟགས་ཤེས་པ་ཡིན་ལ། འདིར་ཡང་མེས་སྐྱེད་པ་ཡིན་ནོ་ཞེས་བསྒྲུབ་བྱའི་ཆོས་ཅན་ལ་མི་འཁྲུལ་བ་ཉིད་དྲན་པ་གང་ཡིན་པ་འདི་ཉིད་ནི་ལྐོག་ཏུ་གྱུར་པའི་དོན་རྟོགས་པ་ཡིན་ནོ། །དེ་ཡང་སྤྱིར་ཁྱབ་པ་འཛིན་པ་སྔོན་དུ་འགྲོ་བ་ཅན་ཡིན་ནོ། །དེས་ན་འདི་སྐད་དུ་རྟགས་ཀྱི་ཤེས་པ་ནི་རྟགས་ཅན་ཤེས་པའི་རྒྱུ་ཡིན་ནོ་ཞེས་བརྗོད་པ་ཡིན་ཏེ་ཞེས་གསུངས་པའི་ཕྱིར་རོ། །རྒྱན་ལས། རང་བཞིན་གྱི་གཏན་ཚིགས་ལས་སྐྱེས་པའི་རྟགས་ཀྱི་བློ་དེ་ཉིད་དེ་དོན་དམ་པར་རྟགས་དང་རྟགས་ཅན་དག་ཐ་མི་དད་པའི་ཕྱིར་རོ། །འབྲས་བུའི་རྟགས་ཀྱི་རྟགས་ཅན་གྱི་བློ་དེ་ཡུལ་རྒྱུ་ཡིན་པས་དེར་ཐ་དད་པ་ཡིན་པའི་ཕྱིར་དེ་རྟགས་ཀྱི་བློ་ཡིན་ནོ་ཞེས་པ་ནས་དེའི་ཕྱིར་རང་གི་མཚན་ཉིད་འཛིན་པ་ཁོ་ན་རྟགས་རྟོགས་པ་ཡིན་ནོ་ཞེས་གསུངས་སོ། །བྱས་པས་སྒྲ་མི་རྟག་པར་བསྒྲུབ་པའི་རྟགས་འཛིན་སེམས་ནི་རང་རྒྱུ་སྒྲ་འཛིན་ཉན་ཤེས་མངོན་སུམ་ལས་སྐྱེས་པའི་སྒྲ་བྱས་པར་ངེས་ཤིང་མི་རྟག་པར་མ་ངེས་པའི་དྲན་ཤེས་གཅིག་ཡིན་ནོ། །གཉིས་པ་མཚན་གཞི་ངོས་གཟུང་བ་ནི། རྒྱ་སྟོན་སོགས་ཁ་ཅིག་ལའི་དུ་བ་སོགས་རྩོད་གཞིས་ཁྱད་པར་དུ་བྱས་པ་རྟགས་ཀྱི་མཚན་གཞིར་འདོད་པ་དེ། རྩོད་གཞིས་མི་ལྡན་རྣམ་གཅོད་ཀྱིས་ཁྱད་པར་དུ་བྱས་པ་ཡིན་ན་ཡུ་བུ་རྩོད་པ་མེད་དེ། མཐུན་སྣང་དུ་གྲུབ་པའི་ཕྱིར། གཞན་ལྡན་རྣམ་གཅོད་ཀྱིས་ཁྱད་པར་དུ་བྱས་ན། རྟགས་དུ་བ་ཆོས་ཅན། མཐུན་དཔེ་ཚང་མང་ལ་རྗེས་སུ་འགྲོ་བ་མེད་པར་ཐལ། རྩོད་གཞི་ལས་གཞན་ལྡན་རྣམ་གཅོད་ཀྱིས་ཁྱད་པར་དུ་བྱས་པའི་ཕྱིར་རོ། །རྟགས་ཡང་དག་གི་བསྒྲུབ་བྱའི་ཆོས་ཀྱང་རྟགས་དེ་དང་འདྲ་བར་རྩོད་གཞིས་མི་ལྡན་རྣམ་དཔྱོད་ཀྱིས་ཁྱད་པར་དུ་བྱས་པ་ཡིན་ནོ། །དེ་སྐད་དུ་རྣམ་འགྲེལ་ལས། མི་ལྡན་གཅོད་ཕྱིར་གཞན་གང་ནི། །རྗེས་འགྲོ་མེད་པའི་སྐྱོན་རྟེན་མིན། །ཅེས་གསུངས་པའི་ཕྱིར་རོ། །རང་ལུགས་ནི་ཡུལ་དུས་རྣམ་པས་གཞན་ལྡན་རྣམ་གཅོད་ཀྱིས་ཁྱད་པར་དུ་མ་བྱས་པའི་དུ་བ་དང་བྱས་པ་ལ་སོགས་གཞན་སེལ་སྤྱི་ལྡོག་རྟགས་ཀྱི་མཚན་གཞི་ཡིན་ནོ། །བསྒྲུབ་བྱའི་ཆོས་ཀྱང་དེ་བཞིན་ནོ། །སྤྱི་མཚན་གཞི་ཡིན་པ་འདི་ལ་གཞན་མུ་སྟེགས་པ་དང་། བོད་བསྡུས་པ་ཁ་ཅིག་སྤྱི་གཅིག་པོ་དེ་ལ་ཚུལ་གཉིས་མི་འཐད་དོ་ཞེ་ན། དེ་ལྟ་བུའི་ཀླན་ཀས་གནོད་པ་མེད་དེ། སྤྱི་དེ་ཉིད་རྩོད་གཞི་ལ་མི་ལྡན་རྣམ་གཅོད་དུ་གྲུབ་པར་ངེས་པ་ཕྱོགས་ཆོས། མཐུན་ཕྱོགས་ཉིད་ལ་ཡོད་པར་ངེས་པ་རྗེས་འགྲོ་གྲུབ་པའི་ཕྱིར་རོ། །ཡང་སྤྱི་བསྒྲུབ་བྱའི་ཆོས་ཡིན་ན་གྲུབ་ཟིན་བསྒྲུབ་པར་ཐལ་ཞེ་ན། དེ་ལྟ་བུའི་སྐྱོན་མེད་དེ། སྤྱིས་རྩོད་གཞི་ལ་མི་ལྡན་རྣམ་གཅོད་དུ་སྔར་མ་གྲུབ་པ་བསྒྲུབ་པའི་ཕྱིར་རོ། །གསུམ་པ་མཚོན་བྱའི་རབ་དབྱེ་ལ། ཇི་ལྟར་འབྱེད་པའི་ཚུལ། ཕྱེ་བའི་རང་བཞིན་ངེས་པར་བྱ་བ་དང་། དེ་དག་གི་འབྲེལ་བ་ལ་ལོག་རྟོག་དགག་པ་དང་གསུམ། དང་པོ་ལ་དངོས་པོའི་སྒོ་ནས་དབྱེ་ན། ཚུལ་གསུམ་ངེས་པའི་མཚན་ཉིད་དང་ལྡན་པའི་གཏན་ཚིགས་ནི། དབྱེ་སྒོ་དུ་མར་འགྱུར་ཏེ། རྟགས་སུ་དགོད་བྱའི་སྒོ་ནས་དབྱེ་ན་མེད་དགག་དང་། མ་ཡིན་དགག་རྟགས་སུ་བཀོད་པ་གཉིས། བསྒྲུབ་བྱའི་ཆོས་ཀྱི་སྒོ་ནས་དབྱེ་ན་མེད་དགག་དང་མ་ཡིན་དགག་སྒྲུབ་པ་གཉིས། འབྲེལ་བའི་སྒོ་ནས་དབྱེ་ན་བདག་གཅིག་དང་དེ་བྱུང་འབྲེལ་པ་གཉིས། སྒྲུབ་ཚུལ་གྱི་སྒོ་ནས་དབྱེ་ན་དོན་སྒྲུབ་དང་ཐ་སྙད་སྒྲུབ་གཉིས། སྒྲུབ་བྱེད་ཀྱི་སྒོ་ནས་དབྱེ་ན་གྲགས་པ་དང་དངོས་པོ་སྟོབས་ཞུགས་གཉིས་སོ། །སྦྱོར་བའི་སྒོ་ནས་དབྱེ་ན་མ་དམིགས་པ་དང་རང་བཞིན་དང་འབྲས་བུའི་གཏན་ཚིགས་གསུམ། བོད་ཁ་ཅིག་སྒྲུབ་རྟགས་གཉིས་སུ་འབྱེད་ན་དགག་རྟགས་ཀྱང་གཉིས་སུ་འབྱེད་པས་བཞིར་འགྱུར་ལ། དགག་རྟགས་གཅིག་ཏུ་བསྡུད་ན་སྒྲུབ་རྟགས་ཀྱང་གཅིག་ཏུ་བསྒྲུབ་པས་ཡང་ན་བཞི་ཡང་ན་གཉིས་སུ་འགྱུར་བས་གསུམ་གྱི་དབྱེ་བ་མི་འཐད་དོ་ཞེས་ཟེར་རོ། །ཆོས་ཀྱི་གྲགས་པ་ནི་དགག་རྟགས་མཐའ་དག་སྣང་རུང་མ་དམིགས་པར་འདུ་བའི་ཕྱིར་དཔེ་གཅིག་གི་སྟེང་དུ་གཏན་ལ་དབབ་ཏུ་རུང་བས་གཅིག་ཏུ་འདུ་ལ། སྒྲུབ་རྟགས་ཀྱི་སྦྱོར་བ་དཔེ་གཅིག་གི་སྟེང་དུ་སྦྱར་དུ་མི་རུང་བའི་ཕྱིར་གཉིས་སུ་ཕྱེ་བས་སྦྱོར་བའི་སྒོ་ནས་རྟགས་གསུམ་དུ་གྲངས་ངེས་པ་མཛད་པ་ཡིན་ནོ་ཞེས་ཆོས་ཀྱི་རྗེ་པཎ་ཆེན་ཐམས་ཅད་མཁྱེན་པ་གསུང་། ཡང་ན་འདི་བཞིན་བྱ་སྟེ། གལ་ཏེ་ཚུལ་གསུམ་ངེས་པ་རྟགས་ཡིན་པའི་ཕྱིར་རྟགས་གཅིག་ཁོ་ན་མ་ཡིན་ནམ་འོན་ཏེ་རྣམ་པ་ཐ་དད་པར་མོས། དབྱེ་ན་ནི་རང་བཞིན་གྱི་རྟགས་གཅིག་པུའི་དབྱེ་བ་ཡང་མཐའ་ཡས་པའི་ཕྱིར་རྟགས་གསུམ་དུ་ངེས་པ་མི་རིགས་སོ་ཞེ་ན། བསྒྲུབ་བྱའི་ཆོས་ལ་སྒྲུབ་པ་དང་དགག་པ་གཉིས་ཕན་ཚུན་སྤངས་ཏེ་གནས་པས་ཐ་དད་པའི་ཕྱིར་དེའི་དབང་གིས་སྒྲུབ་རྟགས་དང་དགག་རྟགས་གཉིས་སུ་ཕྱེ་ལ། སྒྲུབ་པ་ལ་ཡང་གཏན་ཚིགས་ལས་རྫས་ཐ་དད་དང་ཐ་དད་མ་ཡིན་པ་གཉིས་སུ་ཡོད་པས་སྒྲུབ་རྟགས་ལ་རང་བཞིན་དང་འབྲས་བུ་གཉིས་སུ་ཕྱེ་བ་ཡིན་ནོ། །མདོར་ན་བསྒྲུབ་བྱའི་ཆོས་ལ་ཡོད་པ་དང་དགག་པ་གཉིས། ཡོད་པ་ལ་རྟགས་ལས་རྫས་ཐ་དད་དང་ངོ་བོ་དབྱེར་མེད་གཉིས་ཏེ། བསྒྲུབ་བྱའི་ཆོས་གསུམ་ཡོད་པའི་དབང་གིས་དེ་སྒྲུབ་ཀྱི་རྟགས་ཀྱང་མ་དམིགས་པ་དང་། འབྲས་བུ་དང་། རང་བཞིན་གྱི་རྟགས་གསུམ་དུ་ཕྱེ་བ་ཡིན་གྱི་རང་གི་ངོ་བོས་གསུམ་དུ་ཕྱེ་བ་མ་ཡིན་ནོ། །དེ་སྐད་དུ་རིགས་ཐིགས་ལས། འདི་ལ་གཉིས་ནི་དངོས་པོ་སྒྲུབ་པའོ། །གཅིག་ནི་དགག་པའི་གཏན་ཚིགས་སོ། །ཞེས་དང་། དེའི་དོན་ཆོས་མཆོག་གིས། ཚུལ་གསུམ་པ་རྟགས་ཡིན་པའི་ཕྱིར། རྟགས་གཅིག་ཁོ་ན་མ་ཡིན་ནམ། འོན་ཏེ་རྣམ་པ་ཐ་དད་པར་དབྱེ་ན་ནི། དེ་ལྟ་ན་རང་བཞིན་གྱི་རྟགས་གཅིག་པུའི་དབྱེ་བ་ཡང་མཐའ་ཡས་པའི་ཕྱིར་གསུམ་ཉིད་དུ་མི་རིགས་སོ་ཞེ་ན། འདི་ལ་གཉིས་ནི་ཞེས་བྱ་བ་སྨྲོས་ཏེ། འདི་ལ་ཞེས་བྱ་བ་ནི་གཏན་ཚིགས་གསུམ་པོ་དེ་རྣམས་ལའོ། །གཏན་ཚིགས་གཉིས་ནི་དངོས་པོ་སྒྲུབ་པ་སྟེ་ཡོད་པ་སྒྲུབ་ཅིང་གོ་བར་བྱེད་པ་ཡིན་ནོ། །གཅིག་ནི་དགག་པ་གོ་བར་བྱེད་པའི་གཏན་ཚིགས་སོ། །དགག་པ་ཞེས་པ་ནི་མེད་པ་དང་མེད་པའི་ཐ་སྙད་དུ་སྒྲུབ་པར་ལྟ་བར་བྱའོ། །དེའི་དོན་འདི་ཡིན་ཏེ། གཏན་ཚིགས་ནི་བསྒྲུབ་པར་བྱ་བ་འགྲུབ་པར་བྱེད་པ་ཡིན་པའི་ཕྱིར་བསྒྲུབ་པར་བྱ་བའི་ཡན་ལག་ཡིན་ལ། དེ་བས་ན་བསྒྲུབ་པར་བྱ་བ་ལ་མཁོ་བའི་གཏན་ཚིགས་ནི་གཙོ་བོ་བསྒྲུབ་པར་བྱ་བ་ཐ་དད་པའི་ཕྱིར་ཐ་དད་པར་དབྱེ་བ་ཡིན་གྱི་རང་གི་ངོ་བོ་ལས་ནི་མ་ཡིན་ནོ། །བསྒྲུབ་པར་བྱ་བ་ཡང་ཁ་ཅིག་ནི་ཡོད་པ་ཡིན་ལ། ཁ་ཅིག་ནི་དགག་པ་ཡིན་ནོ། །ཡོད་པ་དང་དགག་པ་གཉིས་ཀྱང་ཕན་ཚུན་སྤངས་ཏེ་གནས་པའི་ཕྱིར་རོ། །དེ་གཉིས་ཀྱི་གཏན་ཚིགས་ཀྱང་ཐ་དད་པ་ཡིན་ནོ། །ཡོད་པ་ཡང་ཁ་ཅིག་ནི་གཏན་ཚིགས་ལས་ཐ་དད་པ་ཡིན་ལ། ཁ་ཅིག་ནི་ཐ་དད་པ་མ་ཡིན་ནོ། །ཐ་དད་པ་དང་ཐ་དད་པ་མ་ཡིན་པ་ཡང་གཅིག་ལ་གཅིག་སྤངས་ཏེ་གནས་པས་གཏན་ཚིགས་ཐ་དད་པ་ཡིན་ནོ། །དེས་ན་བསྒྲུབ་པར་བྱ་བ་ཕན་ཚུན་མི་མཐུན་པའི་ཕྱིར་གཏན་ཚིགས་དག་ཀྱང་ཐ་དད་པ་ཡིན་གྱི་རང་གི་ངོ་བོས་ནི་མ་ཡིན་ནོ་ཞེས་དང་། རྣམ་ངེས་ཀྱི་འགྲེལ་པར་ཆོས་མཆོག་གིས། ཅིའི་ཕྱིར་ཚུལ་གསུམ་པར་ཁྱད་མེད་པ་ལས་གསུམ་ཉིད་ཡིན་ཞེ་ན། བཤད་པ། གཏན་ཚིགས་གསུམ་པོ་དེ་ལ་གཉིས་ནི་དངོས་པོ་སྟེ་སྒྲུབ་པ་སྒྲུབ་པ་སྟེ་གོ་བར་བྱེད་པ་ཡིན་ལ། མ་དམིགས་པ་ཞེས་བྱ་བ་གཅིག་ནི་དགག་པ་སྟེ་དགག་པའི་ཐ་སྙད་གོ་བར་བྱེད་པ་ཡིན་ནོ། །འདི་སྐད་བརྗོད་པ་ཡིན་ཏེ། བསྒྲུབ་པར་བྱ་བ་ལ་ལྟོས་ནས་གཏན་ཚིགས་རྣམ་པར་འཇོག་ན་དེ་ཐ་དད་པས་ཐ་དད་པ་ཡིན་ནོ། །ཡུལ་ཡང་སྒྲུབ་པ་དང་དགག་པ་ཕན་ཚུན་འགལ་བས་དེ་དག་ཐ་དད་པའི་ཕྱིར་གཏན་ཚིགས་གཉིས་ཡིན་ལ། བསྒྲུབ་བྱའི་དོན་ཡང་གཏན་ཚིགས་ལས་ཐ་དད་པ་དང་ཐ་མི་དད་པ་ཡིན་པས་དེ་དག་འགལ་བ་ཡིན་ལ། དེ་ལས་ཀྱང་དེ་ཐ་དད་པས་གཏན་ཚིགས་གཉིས་སོ། །དེའི་ཕྱིར་དེ་ལྟར་ཡུལ་ཐ་དད་པའི་ཕྱིར་གཏན་ཚིགས་གསུམ་དུ་འགྱུར་བ་ཡིན་ནོ། །ཞེས་གསུངས་པའི་དོན་བཞིན་ཤཱཀྱ་བློས་ཡོད་པ་དང་དགག་པ་དག་ནི་བསྒྲུབ་པར་བྱ་བ་ཐམས་ཅད་ལ་ཁྱབ་ལ། དེ་གཉིས་ཡང་གཏན་ཚིགས་གསུམ་ལ་རག་ལས་པ་ཡིན་ནོ་ཞེས་བསྟན་པའི་ཕྱིར་དེ་ལ་གཉིས་ནི་ཞེས་བྱ་བ་ལ་སོགས་སྨྲོས་ཏེ་ཞེས་གསུངས་སོ། །གཉིས་པ་ཕྱེ་བའི་རང་བཞིན་ངེས་པར་བྱ་བ་ལ། མ་དམིགས་པ་དང་རང་བཞིན་དང་འབྲས་བུའི་གཏན་ཚིགས་གསུམ། དང་པོ་ནི་དགག་བྱ་དངོས་སུ་འགོག་པ་ལ་ཚུལ་གསུམ་ངེས་པ་ནི་མ་དམིགས་པའི་རྟགས་ཡང་དག་གི་མཚན་ཉིད་ཡིན་ནོ། །དབྱེ་ན་ངོ་བོ་འབྲེལ་ཟླ་མ་དམིགས་པ་དང་། འགལ་ཟླ་དམིགས་པའི་རྟགས་ཡང་དག་གཉིས། དང་པོ་ནི་འབྲེལ་ཡུལ་བཀག་པས་འབྲེལ་ཆོས་འགོག་པ་ལ་ཚུལ་གསུམ་ངེས་པ་ནི་འབྲེལ་ཟླ་མ་དམིགས་པའི་རྟགས་ཡང་དག་གི་མཚན་ཉིད་ཡིན་ནོ། །དབྱེ་ན་རང་བཞིན་མ་དམིགས་པ་ནི་དཔེར་ན་ལྟར་རུང་བུམ་པས་དག་པའི་ས་ཕྱོགས་འདི་ན་ཆོས་ཅན། ལྟར་རུང་བུམ་པ་མེད་ངེས་ཀྱི་ཐ་སྙད་བྱ་རུང་སྟེ། དེ་ཡོད་ན་དེ་དམིགས་དགོས་པ་གང་ཞིག དེ་ཚད་མས་མ་དམིགས་པའི་ཕྱིར། ཞེས་པ་ལྟ་བུའོ། །རྒྱུ་མི་དམིགས་པ་ནི་དཔེར་ན་སྔོ་ཕྱུར་བ་དང་ལྡན་པའི་མཚན་མོའི་མཚོ་འདི་ན་ཆོས་ཅན། དུ་བ་མེད་དེ། མེ་མེད་པའི་ཕྱིར་ཞེས་པ་ལྟ་བུའོ། །ཁྱབ་བྱེད་མ་དམིགས་པ་ནི་དཔེར་ན་ཤིང་གིས་དག་པའི་བྲག་རྫོང་འདི་ན་ཆོས་ཅན། ཤིང་ཤ་པ་མེད་དེ། ཤིང་མེད་པའི་ཕྱིར་ཞེས་པ་ལྟ་བུའོ། །འདི་གཉིས་ལ་རྣམ་ངེས་ལས། རྒྱུ་དང་ཁྱབ་པར་བྱེད་པ་མི་དམིགས་པ་ནི་གཉིས་ཀའི་ཡང་གཏན་ཚིགས་ཡིན་ནོ་ཞེས་དང་། དེའི་འགྲེལ་པར་ཆོས་མཆོག་གིས། གཉིས་ཀའི་ཡང་ཞེས་བྱ་བ་ནི་དགག་པ་དང་ཐ་སྙད་ཀྱིའོ། །འབྲས་བུ་དང་ཁྱབ་བྱ་ལྟར་མི་རུང་བ་ལ་ནི་རྒྱུ་དང་ཁྱབ་པར་བྱེད་པ་མ་དམིགས་པས་དངོས་པོ་མེད་པ་དང་མེད་པའི་ཐ་སྙད་གཉིས་ཀ་གོ་བར་བྱེད་ལ། འབྲས་བུ་དང་ཁྱབ་བྱ་ལྟར་རུང་བ་ལ་ནི་མེད་པའི་ཐ་སྙད་འབའ་ཞིག་ཏུ་ཟད་དོ་ཞེས་དང་། ཤཱཀྱ་བློས། འདི་ལ་ཡང་ཕྱོགས་གང་ན་མེ་དང་དུ་བ་དམིགས་པའི་མཚན་ཉིད་ཀྱིར་གྱུར་པ་དག་མ་དམིགས་པ་དེ་ན་མེ་མེད་པ་བཞིན་དུ་བ་མེད་པ་ཡང་རང་བཞིན་མི་དམིགས་པ་ཁོ་ནས་ངེས་པ་ཡིན་པས་དེ་ལ་རྒྱུ་མི་དམིགས་པའི་སྦྱོར་བ་ནི་མིན་ནོ། །འོན་ཀྱང་མཚོ་ཆེན་པོ་ལ་སོགས་པ་གང་ན་རླངས་པ་འཐུལ་བ་ལ་སོགས་པ་དུ་བ་དང་འདྲ་བས་བསླུས་པ་རང་བཞིན་མི་དམིགས་པ་ལས་དུ་བ་མེད་པ་ངེས་པར་བཟུང་མི་ནུས་ལ། མེ་མེད་པར་ནི་ངེས་པར་ཟིན་པ་དེ་ཁོ་ན་རྒྱུ་མ་དམིགས་པ་མེད་པ་བསྒྲུབ་པ་ཡིན་ནོ་ཞེས་གསུངས་སོ། །འབྲས་བུ་མ་དམིགས་པ་ནི་དཔེར་ན་དུ་བས་དབེན་པ་དང་རྭ་བ་ཀུན་ནས་སྐོར་བ་བླ་བཀབ་མེད་པ་འདི་ན་ཆོས་ཅན། དུ་རྒྱུ་ནུས་པ་ཐོགས་མེད་མེད་དེ། དུ་བ་མེད་པའི་ཕྱིར་ཞེས་པ་ལྟ་བུ་སྟེ་བཞིའོ། །གཉིས་པ་འགལ་ཟླ་དམིགས་པ་རྟགས་ཡང་དག་གི་མཚན་ཉིད་གནོད་བྱེད་རྟགས་སུ་བཀོད་ནས་དགག་བྱ་འགོག་པ་ལ་ཚུལ་གསུམ་ངེས་པ། དབྱེ་ན་ལྷན་ཅིག་མི་གནས་པའི་འགལ་བ་དམིགས་པ་དང་། ཕན་ཚུན་སྤངས་འགལ་དམིགས་པ་རྣམ་པ་གཉིས། དང་པོ་ལ་དབྱེ་ན་བོད་བསྡུས་པ་ཁ་ཅིག མེ་རྒྱུ་ནུས་པ་ཐོགས་མེད། མེ་འབྲས་དུ་བ། མེའི་ཁྱབ་བྱ་ཙནྡན་གྱི་མེ་སྟེ་ཚ་རེག་སྐོར་བཞིས་གྲང་རེག གྲང་རེག་གི་རྒྱུ་ནུས་པ་ཐོགས་མེད། གྲང་འབྲས་སྤུ་ལོང་བྱེད། གྲང་བའི་ཁྱབ་བྱ་བ་མོའི་རེག་པ་སྟེ། གྲང་རེག་སྐོར་བཞི་བཀག་པས་རང་བཞིན་དང་འགལ་བའི་རང་བཞིན་དམིགས་པ་སོགས་བཞི། རང་བཞིན་དང་འགལ་བའི་རྒྱུ་དམིགས་པ་སོགས་བཞི། རང་བཞིན་དང་འགལ་བའི་འབྲས་བུ་དམིགས་པ་སོགས་བཞི། རང་བཞིན་དང་འགལ་བའི་ཁྱབ་བྱ་དམིགས་པ་སོགས་བཞི་སྟེ་སྦྱོར་བ་བཅུ་དྲུག་ཡོད་དོ། །ཞེས་ཟེར་རོ། །ཤེས་བྱ་ཆོས་ཅན། མེ་རྒྱུ་ནུས་པ་ཐོགས་མེད་ཀྱིས་གྲང་རེག་སོགས་འགོག་མི་ནུས་པར་ཐལ། མེ་རྒྱུ་ནུས་པ་ཐོགས་མེད་དེ་སྐད་ཅིག་གཉིས་པ་ལ་མེ་བསྐྱེད་པའི་བུད་ཤིང་ཡིན་ན་མེ་མིན་ཞིང་། ནུས་པ་ཐོགས་མེད་དུ་འཇོག་པ་སྐད་ཅིག་ཆ་མེད་ལ་བྱེད་ན་རྒྱུན་མེད་པའི་ཕྱིར་དང་དེ་གྲང་རེག་སོགས་དང་མི་འགལ་བའི་ཕྱིར་རོ། །ཡང་ན་མེ་རྒྱུ་ནུས་པ་ཐོགས་མེད་ཆོས་ཅན། གྲང་རེག་སོགས་འགོག་མི་ནུས་པར་ཐལ། མེ་མིན་ཞིང་ཁྱོད་ཀྱི་རྒྱུན་མེད་པའི་ཕྱིར། རྟགས་ཕྱི་མ་ཁས་བླངས་སོ། །རང་ལུགས་ནི་སློབ་དཔོན་གྱི་གཞུང་ལས་གསུམ་དང་བཞི་ལ་སོགས་པ་རྣམ་གཞག་མང་དུ་བཤད་ཀྱང་གྲང་རེག་འགོག་ནུས་སྔ་མ་བཅུ་གཉིས་ཡིན་ནོ། །གཅིག་ལ་དཔེར་བརྗོད་ན་མེ་སྟོབས་ཆེན་པོས་ཁྱབ་པར་ནོན་པའི་གཞི་འདི་ན་ཆོས་ཅན། གྲང་རེག་རྒྱུན་ཆགས་མེད་དེ། མེ་སྟོབས་ཆེན་པོས་ཁྱབ་པར་ནོན་པའི་ཕྱིར་ཞེས་པ་ནི་རང་བཞིན་དང་འགལ་བ་རང་བཞིན་དམིགས་པའི་དཔེར་བརྗོད་དོ། །དེས་གཞན་འགྲེའོ། །ཕན་ཚུན་སྤངས་འགལ་དམིགས་པ་ལ། ཕན་ཚུན་སྤངས་པའི་དངོས་འགལ་དངོས་ནི། ཡོངས་གཅོད་རྣམ་བཅད་ཡིན་པས་རྟགས་དང་རྟགས་ཅན་ཡོད་པ་མ་ཡིན་ནོ། །དངོས་འགལ་གྱི་ཁྱད་པར་དུ་བྱས་པའི་འགལ་བ་དམིགས་པ་ནི་དཔེར་ན་སྒྲ་ཆོས་ཅན། རྟག་པའི་དངོས་པོས་སྟོང་སྟེ། བྱས་པའི་ཕྱིར། ཞེས་པ་ནི་དགག་བྱ་རྟག་དངོས་ཀྱི་ཁྱབ་བྱེད་མ་བྱས་པ་དང་འགལ་བ་བྱས་པ་དམིགས་པས་ན་ཁྱབ་བྱེད་འགལ་བ་དམིགས་པ་ཡིན་ནོ། །གཉིས་པ་ཚད་མས་གནོད་པའི་འགལ་བ་དམིགས་པ་ནི་དཔེར་ན་བུམ་པ་ཆོས་ཅན། རང་གྲུབ་ཙམ་ནས་འཇིག་པར་ངེས་ཏེ། འཇིག་རྒྱུ་དོན་གཞན་ལ་ལྟོས་མེད་དུ་རང་རྒྱུ་ལས་འཇིག་པར་སྐྱེས་པའི་ཕྱིར་ཞེས་པ་ཡང་མ་ངེས་པ་དང་འགལ་བ་ངེས་པའི་ཁྱབ་བྱེད་ལྟོས་མེད་བཀོད་པ་སྟེ་ཁྱབ་བྱེད་འགལ་དམིགས་སུ་འདུའོ། །དགག་རྟགས་ཀྱི་འབྲེལ་བ་ངེས་པའི་ཚུལ་ཇི་ལྟ་བུ་ཡིན་ཞེ་ན། དགག་སྒྲུབ་གཉིས་ཀ་ལ་དངོས་པོའི་འབྲེལ་བ་འདོད་པ་སྔར་བཀག་ཟིན་ལ། བོད་ཁ་ཅིག་ལྷན་ཅིག་མི་གནས་པའི་འགལ་དམིགས་བཟློག་པ་དེ་ལས་བྱུང་བའི་འབྲེལ་བ་ལ་བརྟེན་ཏེ། དགག་བྱ་གྲང་རེག་སྐོར་བཞི་པོ་རྟགས་མེ་སྟོབས་ལྡན་ལ་སོགས་པ་བཞི་པོ་མེད་པའི་ཚོགས་པས་བསྐྱེད་པར་འདོད་པ་འཁྲུལ་ཏེ། རྒྱུ་མཚན་འདི་ལྟར། ཤེས་བྱ་ཆོས་ཅན། དགག་བྱ་གྲང་རེག་སོགས་བཞི་པོ་དེ་རྟགས་མེ་སྟོབས་ལྡན་སོགས་བཞི་པོ་མེད་པའི་ཚོགས་པས་བསྐྱེད་པ་མི་འཐད་པར་ཐལ། རེག་བྱ་བཏང་སྙོམས་པ་སྲིད་པའི་ཕྱིར་དང་ཧ་ཅང་ཐལ་བའི་ཕྱིར་རོ། །རང་ལུགས་ནི་ཤེས་བྱ་ཆོས་ཅན། ངོ་བོ་མི་དམིགས་པའི་རྟགས་ཡང་དག་གི་བཟློག་འབྲེལ་བློ་ངོར་འགྲུབ་སྟེ། སྒྲུབ་རྟགས་ཀྱི་འབྲེལ་ཡུལ་བཀག་པས་འབྲེལ་ཆོས་ཁེགས་པས་སོ། །འགལ་དམིགས་ནི་འགལ་ཟླ་གྲུབ་ན་གཅིག་ཤོས་ལ་གནོད་པས་ཁེགས་ཀྱི་འབྲེལ་ཟླ་འགོག་པ་ལ་མི་ལྟོས་པས་བཟློག་འབྲེལ་དཔྱད་མི་དགོས་སོ། །གཉིས་པ་རང་བཞིན་གྱི་རྟགས་ཡང་དག་གི་མཚན་ཉིད་རང་གི་བསྒྲུབ་བྱའི་ཆོས་སྒྲུབ་པ་ཡིན་པ་བསྒྲུབ་པ་ལ་ཚུལ་གསུམ་ངེས་པ། དབྱེ་ན་དངོས་དང་། ཆ་མཐུན་ཁོངས་སུ་འདུ་བ་གཉིས། དང་པོ་ལ་རྟགས་ཀྱི་སྒོ་ནས་དབྱེ་ན་རང་བཞིན་དག་པ་བ་དང་། ཁྱད་པར་ལྟོས་པ་བ་གཉིས། དང་པོའི་མཚན་ཉིད་གང་ཞིག རང་ངེས་པ་རང་གི་ཁྱད་པར་ངེས་པ་ལ་མི་ལྟོས་པ། དཔེར་ན་སྒྲ་ཆོས་ཅན། མི་རྟག་སྟེ། དངོས་པོ་ཡིན་པའི་ཕྱིར་ཞེས་པ་ལྟ་བུའོ། །གཉིས་པའི་མཚན་ཉིད་གང་ཞིག རང་ངེས་པ་རང་གི་ཁྱད་པར་ལ་མ་ལྟོས་པ། དབྱེ་ན་རང་གི་ཆོས་ཀྱི་བྱེ་བྲག་ལ་ལྟོས་པ་ཁོང་ན་ཡོད་པ། སྒྲ་ཆོས་ཅན། མི་རྟག་སྟེ། བྱས་པའི་ཕྱིར་ཞེས་པ་ལྟ་བུ་སྟེ། གང་གིས་བྱས་ན་རྒྱུས་བྱས་ཞེས་བརྗོད་དགོས་པའོ། །ལྟོས་པ་དངོས་སུ་བརྗོད་པ་སྒྲ་ཆོས་ཅན། མི་རྟག་སྟེ། རྒྱུ་རྐྱེན་གྱིས་བསྐྱེད་པའི་ཕྱིར་ཞེས་པ་ལྟ་བུའོ། །འབྲེལ་བ་གཞན་གྱི་ཆོས་ལ་ལྟོས་པ་སྒྲ་ཆོས་ཅན། མི་རྟག་སྟེ། སྐྱེ་ལྡན་ཡིན་པའི་ཕྱིར་ཞེས་པ་ལྟ་བུའོ། །འདིས་མཚོན་ནས་རང་གི་བསྒྲུབ་བྱའི་ཆོས་སྒྲུབ་པ་དང་ངོ་བོ་དབྱེར་མེད་ཀྱི་ཆོས་གང་བཀོད་དོ་ཅོག་ལ་ཚུལ་གསུམ་ཚང་བ་ཐམས་ཅད་རང་བཞིན་གྱི་རྟགས་ཡིན་ནོ། །བསྒྲུབ་བྱའི་དབང་གིས་དབྱེ་ན་དོན་སྒྲུབ་དང་། ཐ་སྙད་སྒྲུབ་གཉིས་སོ། །གཉིས་པ་ནི་དེ་ལྟ་བུའི་རང་བཞིན་གྱི་རྟགས་དེའི་ཆ་མཐུན་རྒྱུ་ཚོགས་པ་ཚང་བས་འབྲས་བུ་འབྱུང་རུང་དཔོག་པ་དང་། དུ་རྒྱུ་ནུས་པ་ཐོགས་མེད་ཀྱིས་འདུས་བྱས་ཀྱི་དུ་བ་བསྒྲུབ་པ་ལྟ་བུ་མུ་སྟེགས་བྱེད་དོན་ཞེན་བསྒྲུབ་པར་འདོད་པ་ཡང་དོན་གཞན་ལ་མི་ལྟོས་པའི་ཕྱིར་རང་བཞིན་གྱི་རྟགས་ཀྱི་ཁོངས་སུ་འདུའོ། །གལ་ཏེ་རང་བཞིན་གྱི་རྟགས་ལ་བདག་གཅིག་འབྲེལ་བ་དགོས་ན་དུ་རྒྱུ་ནུས་པ་ཐོགས་མེད་ཀྱིས་མི་རྟག་པའི་དུ་བ་བསྒྲུབ་པ་ལ་མ་ཁྱབ་སྟེ། དེ་གཉིས་རྫས་ཐ་དད་ཡིན་པའི་ཕྱིར་ཟེར་ན། དེ་གཉིས་རྫས་མི་གཅིག་ཀྱང་དུ་རྒྱུ་ནུས་པ་ཐོགས་མེད་དུ་འཇོག་པ་དུ་བ་སྐྱེ་བཞིན་པ་མཐོང་བ་ལ་ལྟོས་པས་བཀོད་པ་དེ་ལྟར་བཀོད་ཀྱང་རྟགས་སུ་དུ་བ་སྐྱེ་བཞིན་པ་སོང་བས་དུ་བ་སྐྱེ་བཞིན་པ་དང་མི་རྟག་པའི་དུ་བ་རྫས་གཅིག་པའི་ཕྱིར། དེ་གཉིས་ཐ་དད་པའི་སྐྱོན་གྱིས་མི་གོས་སོ། །གསུམ་པ་འབྲས་རྟགས་ཡང་དག་གི་མཚན་ཉིད་རང་གི་བསྒྲུབ་བྱའི་ཆོས་དོན་གཞན་ཡོད་པ་བསྒྲུབ་པ་ལ་ཚུལ་གསུམ་ཚང་བ། དབྱེ་ན་དངོས་དང་། ཆ་མཐུན་ཁོངས་སུ་འདུ་བ་གཉིས། དང་པོ་ནི་རང་གི་བསྒྲུབ་བྱའི་ཆོས་དང་དེ་བྱུང་འབྲེལ་བ་གྲུབ་པའི་རྟགས་ཐམས་ཅད་ནི་འབྲས་རྟགས་ཡིན་ནོ། །དེའང་སྤྱིར་འབྲས་བུ་ཐམས་ཅད་རྒྱུ་སྔོན་དུ་སོང་བ་ཡིན་མོད། འོན་ཀྱང་རྟགས་དགོད་ཚུལ་གྱི་སྒོ་ནས་དབྱེ་ན་རྒྱུའི་ལྡོག་པ་བསྒྲུབ་པ་ནི་དུ་བ་དྲག་འཕྱུར་བ་དང་ལྡན་པའི་ལ་ལ་ཆོས་ཅན། མེ་ཡོད་དེ། དུ་བ་དྲག་འཕྱུར་བ་ཡོད་པའི་ཕྱིར་ཞེས་པ་ལྟ་བུའོ། །རྒྱུ་སྔོན་སོང་དཔོག་པ་ནི་མཁའི་དུ་བ་སྔོ་ལོང་པོ་ཆོས་ཅན། མེ་སྔོན་དུ་སོང་བ་ཡིན་ཏེ། དུ་བ་ཡིན་པའི་ཕྱིར་ཞེས་པ་ལྟ་བུའོ། །རྒྱུ་ཡི་ཆོས་དཔོག་པ་ནི་ཁ་ནང་གི་བུ་རམ་གྱི་གོང་བུ་ཆོས་ཅན། གཟུགས་ཡོད་དེ། རོ་ཡོད་པའི་ཕྱིར་ཞེས་པ་ལྟ་བུའོ། །གཉིས་པ་ནི་དེ་ལྟ་བུའི་འབྲས་རྟགས་དང་ཆ་མཐུན་པ་ཆུ་སྐྱར་ལུས་ཁྱད་པར་ཅན་དང་ལྡན་པ་ལས་ཆུ་དང་། རྒྱ་ཤུག་གནས་པ་ལས་རྟེན་བརྟན་པ་དཔོག་པ་སོགས་མུ་སྟེགས་བྱེད་རྟགས་ལོགས་པར་འདོད་པ་ཡང་དོན་གཞན་གྱིས་ཕན་འདོགས་ནུས་པའི་ཕྱིར་འབྲས་རྟགས་ཀྱི་ཁོངས་སུ་འདུའོ། །གལ་ཏེ་འབྲས་རྟགས་ལ་དེ་བྱུང་འབྲེལ་པ་དགོས་ན་དུ་བས་མེ་སྔོན་དུ་སོང་བ་བསྒྲུབ་པ་ལ་མ་ཁྱབ་སྟེ། དེ་གཉིས་རྫས་གཅིག་ཡིན་པའི་ཕྱིར་ཟེར་ན། དེ་གཉིས་རྫས་གཅིག་པའི་ཆ་བསྒྲུབ་ན་བདེན་ཡང་། ཤེས་བྱ་ཆོས་ཅན། དུ་བས་མེ་སྔོན་དུ་སོང་བ་བསྒྲུབ་པ་འདི་རྟགས་ཆོས་རྫས་གཅིག་ཡིན་པའི་སྐྱོན་ལས་གྲོལ་བ་ཡིན་ཏེ། དུ་བས་མེ་སྔོན་དུ་སོང་བ་དཔོག་པ་འདི་རྫས་ཐ་དད་པ་སྔར་གྱི་མེ་ལས་ད་ལྟར་གྱི་དུ་བ་སྐྱེས་པའི་སྒོ་ནས་རྒྱུ་སྔོན་སོང་བསྒྲུབ་པ་ཡིན་པའི་ཕྱིར། སྒྲུབ་རྟགས་ཡང་དག་མཚན་ཉིད་རང་གི་བསྒྲུབ་བྱའི་ཆོས་སྒྲུབ་པ་གོ་བར་བྱེད་པ་ལ་ཚུལ་གསུམ་ངེས་པ། དབྱེ་ན་རང་བཞིན་དང་འབྲས་བུའི་རྟགས་གཉིས། འབྱེད་པའི་རྒྱུ་མཚན་དེ་ལ་རང་གི་བསྒྲུབ་བྱའི་ཆོས་དང་བདག་གཅིག་པ་དང་། དེ་ལས་བྱུང་བ་གཉིས་ཡོད་པས་དེར་ཕྱེ་བ་ཡིན་ནོ། །དེ་སྐད་དུ་རྣམ་འགྲེལ་ལས། ཡོད་པ་གང་མེད་མི་འབྱུང་བའམ། །རང་བདག་རྣམ་དབྱེར་མེད་ཅན་གང་། །དེ་ནི་དེ་ལས་འཁྲུལ་མི་འགྱུར། །ཞེས་བྱའི་དོན་དུ་འདི་རབ་ཕྱེ། །ཞེས་གསུངས་པའི་ཕྱིར་རོ། །གསུམ་པ་དེ་དག་གི་འབྲེལ་བ་ལ་ལོག་རྟོག་དགག་པ་ནི་གཙང་ནག་པ་ལ་སོགས་པ་ཁ་ཅིག སྤྱིར་འབྲེལ་བའི་ཚུལ་ལ་འབྲེལ་ཆོས་ལ་འབྲེལ་ཆོས་དངོས་དང་། དེ་ཁྱད་པར་དུ་བྱེད་ཆོས་དང་། དེས་ཁྱད་པར་དུ་བྱས་ཆོས་དང་གསུམ། འབྲེལ་ཡུལ་ལའང་འབྲེལ་ཡུལ་དངོས་དང་། དེ་ཁྱད་པར་བྱེད་ཆོས་དང་། དེས་ཁྱད་པར་བྱས་ཆོས་དང་གསུམ་ཡོད་པ་ལས། འབྲེལ་ཆོས་དངོས་འབྲེལ་ཡུལ་གསུམ་ལ་འབྲེལ་བ་གསུམ། འབྲེལ་ཆོས་ཀྱི་ཁྱད་པར་བྱེད་ཆོས་དང་འབྲེལ་ཆོས་ཀྱི་ཁྱད་པར་དུ་བྱས་ཆོས་འབྲེལ་ཡུལ་གསུམ་ལ་འབྲེལ་བ་གསུམ་གསུམ་སྟེ། མུ་དགུ་ཡོད་པ་ལ་འབྲེལ་ཆོས་ནི་འབྲེལ་ཆོས་དངོས་དང་དེ་ཁྱད་པར་དུ་བྱེད་ཆོས་གཉིས་འབྲེལ་བས་གོ་བྱེད་ལ་ཕན་གྱི། ཁྱད་པར་དུ་བྱས་ཆོས་འབྲེལ་བས་མི་ཕན་ཏེ། བྱས་ཆོས་ལ་ཁྱབ་པས་བྱེད་ཆོས་ལ་ཁྱབ་པ་མི་འགྲུབ་པའི་ཕྱིར་རོ། །འབྲེལ་ཡུལ་ནི་དངོས་དང་ཁྱད་པར་དུ་བྱས་ཆོས་གཉིས་ལ་འབྲེལ་བས་ཕན་གྱི་ཁྱད་པར་དུ་བྱེད་ཆོས་ལ་འབྲེལ་བས་མི་ཕན་ཏེ། ཁྱད་པར་དུ་བྱེད་ཆོས་ཡོད་པ་ན་བྱས་ཆོས་ཡོད་པར་མ་ངེས་པའི་ཕྱིར། དེ་ལྟར་ན་འབྲེལ་ཡུལ་གྱི་ངོ་བོའམ། ཁྱད་པར་དུ་བྱས་ཆོས་གཉིས་ལ་འབྲེལ་ཆོས་ཀྱི་ངོ་བོའམ་ཁྱད་པར་བྱེད་ཆོས་གཉིས་འབྲེལ་བ་སྟེ་གོ་བྱེད་ལ་ཕན་པའི་འབྲེལ་བ་བཞི་ཡོད་ལ། ལྷག་མ་ལྔས་མི་ཕན་ལོ། །དེ་དགག་པ་ནི་སྔོན་དུ་སོང་བའི་ཁྱད་པར་བྱེད་ཆོས་མེ་དང་དུ་བ་དེ་བྱུང་འབྲེལ་བ་གོ་ཆོད་པར་འདོད་པ་དང་། འདིར་འབྲེལ་ཡུལ་གྱི་ཁྱད་པར་བྱེད་ཆོས་ལ་འབྲེལ་བས་གོ་མི་ཆོད་པར་འདོད་པ་འདི་ནི་རྣམ་གཞག་ནང་འགལ་བས་མི་འཐད་ལ། མུ་དགུ་ལ་སོགས་པ་སློབ་དཔོན་གྱི་གཞུང་གི་དགོངས་པ་མ་ཡིན་ཏེ། སློབ་དཔོན་གྱིས་གཞུང་གང་ནས་ཀྱང་དེ་འདྲ་མ་བཤད་པའི་ཕྱིར། རྒྱུའི་ཆོས་ལ་ཁྱད་པར་བྱ་བྱེད་ཀྱི་འབྲེལ་བར་འདོགས་ན་རྒྱུ་ཆོས་དཔོག་པར་འདུས་པའི་ཕྱིར་རོ། །སློབ་དཔོན་གྱིས་འབྲེལ་བ་གཉིས་ལས་གཞན་ཡོད་པ་བཀག་སྟེ། རིགས་པའི་ཐིགས་པ་ལས། དེའི་རང་བཞིན་མ་ཡིན་པ་དང་། དེ་ལས་བྱུང་བ་མ་ཡིན་པ་ནི་དེ་དང་འབྲེལ་བ་མེད་པའི་རང་བཞིན་ཡིན་པའི་ཕྱིར་ཞེས་གསུངས་པའི་ཕྱིར་རོ། །མདོར་ན་ཤེས་བྱ་ཆོས་ཅན། འབྲེལ་བ་གཉིས་ལས་གཞན་པ་ཁྱད་པར་བྱ་བྱེད་ཀྱི་འབྲེལ་བའི་སྟོབས་ཀྱིས་བསྒྲུབ་བྱ་གོ་བ་མིན་ཏེ། ངོ་བོ་བདག་གཅིག་པའམ་དོན་གཞན་དེ་བྱུང་འབྲེལ་བའི་སྟོབས་ཀྱིས་བསྒྲུབ་བྱ་རྟོགས་པར་ཟད་པས་སོ། །ཞེས་བྱ་བ་ནི་བསྡུ་བའི་ཚིགས་སུ་བཅད་པ་ཡིན་ནོ། །དེ་སྐད་དུ་རིགས་ཐིགས་ལས། རང་བཞིན་འབྲེལ་བ་ཡོད་ན་དོན་གྱིས་དོན་གོ་བར་བྱེད་དོ། །དེ་དང་མ་འབྲེལ་ན་དེར་མི་འཁྲུལ་བར་ངེས་པ་མེད་པའི་ཕྱིར་རོ་ཞེས་གསུངས་པས་སོ། །གཉིས་པ་རྟགས་ལྟར་སྣང་ནི། རྟགས་སྐྱོན་ཅན་ཡིན་པས་འདིར་དེ་གཏན་ལ་འབེབས་པ་ལ། རྟགས་ཀྱིས་རང་གི་བསྒྲུབ་བྱ་སྒྲུབ་མི་ནུས་པའི་ཆ་དེ་རྟགས་ཀྱི་སྐྱོན་ཡིན་ལ། དེ་ལ་དབྱེ་ན་ཕྱོགས་ཆོས་མ་གྲུབ་ནས་བསྒྲུབ་བྱ་སྒྲུབ་མི་ནུས་པའི་ཆ་དང་། རྗེས་སུ་འགྲོ་ལྡོག་ཕྱིན་ཅི་ལོག་ཏུ་ངེས་པས་དང་། བསྒྲུབ་བྱ་སྒྲུབ་པ་ལ་གནོད་པས་དང་། རྗེས་སུ་འགྲོ་ལྡོག་ལ་ཐེ་ཚོམ་ཟ་ནས་བསྒྲུབ་བྱ་སྒྲུབ་མི་ནུས་པའི་ཆ་དང་། རྟགས་སུ་བཀོད་ནས་རྟགས་ཕྱོགས་ཆོས་མ་གྲུབ་པའི་ཆ་དང་། རྗེས་སུ་འགྲོ་ལྡོག་ཕྱིན་ཅི་ལོག་ཏུ་ངེས་པའི་ཆ་དང་། རྗེས་སུ་འགྲོ་ལྡོག་ལ་ཐེ་ཚོམ་ཟ་བའི་ཆ་རྣམས་སོ། །རྣམ་ངེས་ལས། ཡོད་པ་བསྒྲུབ་པར་བྱ་བ་ལ་དེའི་གཏན་ཚིགས་ཐམས་ཅད་སྐྱོན་གྱི་རིགས་གསུམ་ལས་མི་འདའ་སྟེ། མ་གྲུབ་པ་དང་འཁྲུལ་བ་དང་འགལ་བའོ་ཞེས་གསུངས་པའི་ཕྱིར་རོ། །དེ་རྣམས་རྟགས་ཀྱི་མཚན་ཉིད་ཕྱོགས་ཆོས་ངེས་པ་དང་རྗེས་ཁྱབ་དང་ལྡོག་ཁྱབ་ངེས་པས་སེལ་ལ། སེལ་ཚུལ་ཡང་སྒྲའི་སྟེང་དུ་བྱས་པ་ཕྱོགས་ཆོས་མ་གྲུབ་པའི་ཆ་དེ་སེལ་ལ། དེའི་ཕྱིར་སྒྲའི་སྟེང་དུ་མིག་གི་གཟུང་བྱ་ཕྱོགས་ཆོས་མ་གྲུབ་པའི་ཆ་ཡང་ཕྱོགས་ཆོས་ངེས་པའི་བསལ་བྱ་ཡིན་ཞེས་བསྟན་ཏོ། །དཔེར་ན་འདོད་ཁམས་ཀྱི་ལྟ་བ་དང་ཐེ་ཚོམ་མཐོང་སྤངས་སུ་བཤད་པ་བཞིན་ནོ། །རྟགས་ཀྱིས་རང་གི་བསྒྲུབ་བྱ་བསྒྲུབ་མི་ནུས་པའི་ཆ་དེ་རྟགས་སྐྱོན་གྱི་མཚན་ཉིད་ཡིན་ཏེ། རྣམ་འགྲེལ་ལས། རྟགས་ཀུན་རང་གི་བསྒྲུབ་བྱ་ལ། །སྐྱོན་དང་ཡོན་ཏན་དཔྱད་ཕྱིར་རོ། །ཞེས་དང་། དེའི་འགྲེལ་པར་ལྷས། རང་གི་བསྒྲུབ་པར་བྱ་བ་གང་ཡིན་པ་དེ་ལ་ཡོན་ཏན་ཉེས་པ་དཔྱད་ཕྱིར་རོ། །དེ་དང་གཞན་ཇི་སྲིད་དུ་རང་གི་བསྒྲུབ་པར་བྱ་བ་དེ་ལ་གནོད་པའི་ཕྱིར་གཏན་ཚིགས་ཀྱི་སྐྱོན་དང་ལྡན་པར་འགྱུར་ཅེས་དང་། རྒྱན་མཁན་པོས་གཏན་ཚིགས་ཐམས་ཅད་ནི་རང་གི་བསྒྲུབ་བྱ་ལ་ལྟོས་ཏེ། སྐྱོན་ཡོན་བསམ་པར་འདོད་པའི་ཕྱིར་ཞེས་དང་། རྣམ་ངེས་ལས། གཏན་ཚིགས་ཀྱི་སྐྱོན་དང་ཡོན་ཏན་ནི་རང་གི་བསྒྲུབ་པར་བྱ་བ་ལ་ལྟོས་ནས་བསམ་པར་བྱ་བ་ཡིན་པའི་ཕྱིར་རོ། །ཞེས་དང་། དེའི་འགྲེལ་པར་ཆོས་མཆོག་གིས། རང་གི་བསྒྲུབ་བྱ་སྒྲུབ་པར་བྱེད་པ་ཉིད་ཀྱིས་ནི་གཏན་ཚིགས་ཡོན་ཏན་ཅན་ཡིན་ལ། དེ་སེལ་ན་ནི་སྐྱོན་ཅན་ཡིན་ནོ་ཞེས་གསུངས་པའི་ཕྱིར་རོ། །སྤང་གཉེན་གྱི་ཚུལ་དེ་ཡང་རྣམ་འགྲེལ་ལས། གཏན་ཚིགས་ཀྱི་ནི་ཚུལ་གསུམ་ལའང་། །དེ་ཡིས་མ་གྲུབ་བཟློག་དོན་དང་། །འཁྲུལ་པ་ཅན་གྱི་གཉེན་པོར་ནི། །ངེས་པར་བརྗོད་པར་མཛད་པ་ཡིན། །ཞེས་དང་། རང་འགྲེལ་ལས། རྗེས་སུ་འགྲོ་བ་ངེས་པས་ནི་འགལ་བ་དང་དེའི་ཕྱོགས་དང་མཐུན་པ་རྣམས་བསལ་ཏོ། །ལྡོག་པས་ནི་མ་ངེས་པ་དང་དེའི་ཕྱོགས་དང་མཐུན་པ་ལྷག་མ་དང་ལྡན་པ་ལ་སོགས་པའོ། །ཞེས་དང་། ཤཱཀྱ་བློས་དེ་ལ་མ་གྲུབ་པའི་གཉེན་པོར་ནི་ཕྱོགས་ཀྱི་ཆོས་ངེས་པ་བརྗོད་དོ། །བཟློག་དོན་ནི་འགལ་བ་སྟེ་དེའི་གཉེན་པོར་ནི་རྗེས་སུ་འགྲོ་བའོ། །འཁྲུལ་པ་ཅན་ནི་མ་ངེས་པ་སྟེ་དེའི་གཉེན་པོར་ནི་ལྡོག་པ་ངེས་པའོ་ཞེས་པ་དང་། རྒྱུ་སོགས་མཚན་ཉིད་བསལ་བྱ་ལ། །ལྟོས་པ་མེད་པར་མ་ཁྱབ་དང་། །ལྡོག་པ་དག་ནི་སྤང་བའི་ཕྱིར། །ཕྱོགས་ཀྱི་མཚན་ཉིད་བཤད་པ་ཡིན། །ཞེས་དང་། དེའི་འགྲེལ་པར་ལྷས། གཏན་ཚིགས་དང་དཔེའི་མཚན་ཉིད་གང་ཡིན་པའི་རྒྱུ་སོགས་མཚན་ཉིད་ཀྱིས་གནོད་པ་ཡོངས་སུ་དོར་བར་བྱ་བའི་སྐྱོན་བོར་ནས་ཕྱོགས་ཙམ་དང་རྗེས་སུ་འབྲེལ་བའི་སྐྱོན་རྣམ་པར་གཅོད་པའི་དོན་དུ་ཕྱོགས་ཀྱི་མཚན་ཉིད་ནི་སྟེ་ཕྱོགས་ཀྱི་ཆོས་བརྗོད་པའི་ངང་ཚུལ་ཅན་གྱི་ཚིག་བརྗོད་པ་ཡིན་ནོ། །ཞེས་དང་། རྒྱན་མཁན་པོས་དེ་ནི་གཏན་ཚིགས་ཀྱི་སྐྱོན་ཡིན་པ་ཉིད་ཀྱིས་གཏན་ཚིགས་ཀྱི་མཚན་ཉིད་ཁོ་ནས་སེལ་བའི་ཕྱིར་རོ། །གཏན་ཚིགས་ཀྱི་མཚན་ཉིད་ཀྱིས་བསལ་བ་ནི་ཕྱོགས་ཀྱི་མཚན་ཉིད་ཀྱིས་བསལ་བར་བྱ་བ་མ་ཡིན་ཏེ། དོན་མེད་པའི་ཕྱིར་དང་ཡུལ་མ་ཡིན་པའི་ཕྱིར་རོ། །ཞེས་གསུངས་པའི་ཕྱིར་རོ། །འདི་ལྟ་བུའི་ལེགས་བཤད་རྙེད་པ་ནི་སྙིགས་མའི་དུས་འདིར་ཤིན་ཏུ་དཀོན་ཏེ། ད་ལྟ་རྟོག་གེ་པར་གྲགས་པ་ཕལ་ཆེར་ནི་ལོག་པར་རྟོག་པའི་ཕྱིར་རོ། །འདི་ནི་ཡིད་དམ་གྱི་ལྷའི་སྣང་བ་ལས་ཁོ་བོས་རྙེད་པར་གྱུར་ཏོ། །རྟགས་སྐྱོན་ཅན་ནི་རྟགས་ལྟར་སྣང་ཡིན་པས་རྟགས་ལྟར་སྣང་གི་མཚན་ཉིད། རྟགས་སུ་བཀོད་པ་གང་ཞིག ཚུལ་གསུམ་མ་ངེས་པ། དབྱེ་ན་མ་གྲུབ་པ་དང་། མ་ངེས་པ་དང་། འགལ་བའི་རྟགས་ལྟར་སྣང་གསུམ། དང་པོ་མ་གྲུབ་པའི་རྟགས་ལྟར་སྣང་གི་མཚན་ཉིད། རྟགས་སུ་བཀོད་པ་གང་ཞིག་རྟགས་ཤེས་འདོད་ཆོས་ཅན་ལ་འགོད་ཚུལ་ལྟར་མེད་པ། དེས་ན་མ་གྲུབ་པའི་རྟགས་ལྟར་སྣང་ནི་རྟགས་ཀྱི་སྐྱོན་ཕྱོགས་ཆོས་མ་གྲུབ་པའི་ཆ་དང་ལྡན་པས་སྐྱོན་ཅན་ནོ། །དབྱེ་ན་ཕྱོགས་ཆོས་དོན་ལ་མ་གྲུབ། བློ་ངོར་མ་གྲུབ། རྒོལ་བ་ལ་ལྟོས་ཏེ་མ་གྲུབ་པ་དང་གསུམ། དང་པོ་ལ་ཆོས་ཅན་གྱི་ངོ་བོ་མ་གྲུབ། རྟགས་ཀྱི་ངོ་བོ་མ་གྲུབ། དེ་དག་གི་ཕྱོགས་རེ་ལ་མ་གྲུབ་པ་དང་གསུམ། དང་པོ་ལ་ཆོས་ཅན་གྱི་ངོ་བོ་མི་སྲིད་ནས་མ་གྲུབ་པ་ནི་དཔེར་ན་བདག་ནི་ཐམས་ཅད་ན་ཁྱབ་པ་ཡིན་ཏེ། བདེ་བ་ལ་སོགས་པའི་ཡོན་ཏན་ཐམས་ཅད་དམིགས་པའི་ཕྱིར་ཞེས་པ་ལྟ་བུའོ། །ཆོས་ཅན་གྱི་ངོ་བོ་སྲིད་ཀྱང་རྩོད་གཞིར་མ་གྱུར་པ་ནི་སྒྲ་ནི་མཉན་བྱ་མ་ཡིན་ཏེ། བྱས་པའི་ཕྱིར་ཞེས་པ་ལྟ་བུའོ། །གཉིས་པ་རྟགས་ཀྱི་ངོ་བོ་མ་གྲུབ་པ་ལ། རྟགས་ཀྱི་ངོ་བོ་མི་སྲིད་ནས་མ་གྲུབ་པ་ནི་སྐྱེས་བུ་འདི་ཆོས་ཅན། བདག་དང་བཅས་ཡིན་ཏེ། བདག་གི་ཡོན་ཏན་དང་ལྡན་པའི་ཕྱིར་ལྟ་བུའོ། །སྲིད་ཀྱང་ཤེས་འདོད་དང་འབྲེལ་བར་མ་གྲུབ་པ་ལ། རྟགས་ཀྱི་ངོ་བོ་མ་ཡིན་ནས་མ་གྲུབ་པ་ནི་སྒྲ་མི་རྟག་སྟེ། མིག་གི་གཟུང་བྱ་ཡིན་པའི་ཕྱིར་དང་། གཉིས་པ་ལྡོག་པ་ཐ་དད་མེད་ནས་མ་གྲུབ་པ་ལ་གཞི་རྟགས་ཐ་དད་མེད་པ་ནི་སྒྲ་མི་རྟག་སྟེ་སྒྲ་ཡིན་པའི་ཕྱིར་དང་། ཆོས་རྟགས་ཐ་དད་མེད་པ་མི་རྟག་སྟེ། མི་རྟག་པའི་ཕྱིར་དང་གཉིས། དེ་དག་གི་ཕྱོགས་རེ་ལ་མ་གྲུབ་པ་རྣམ་པར་ཕྱེ་སྟེ་བཤད་པར་བྱ་སྟེ། རྟགས་ཆོས་ཅན་གྱི་ཕྱོགས་གཅིག་ལ་མ་གྲུབ་པ་ནི་ཟད་བྱེད་པས། ཤིང་རྣམས་ཆོས་ཅན། སེམས་དང་བཅས་པ་ཡིན་ཏེ། ཉལ་བའི་ཕྱིར་ཞེས་པ་ཉལ་བ་ལོ་མ་འཁུམས་པ་ལ་བྱེད་ན་ཤིང་གི་ཕྱོགས་གཅིག་ལ་མ་གྲུབ་ལ། གཉིད་ལོག་པ་ལ་བྱེད་ན་རྟགས་ཀྱི་ངོ་བོ་མ་གྲུབ་པ་ཡིན་ནོ། །སྒྲ་ཆོས་ཅན། མི་རྟག་སྟེ། རྩོལ་བྱུང་ཡིན་པའི་ཕྱིར་ཞེས་པ་འདི་རྟགས་ཆོས་ཅན་གྱི་ཕྱོགས་གཅིག་ལ་མ་གྲུབ་ཀྱང་སྐྱོན་མེད་ཡིན་གསུང་ངོ་། །རྟགས་ཀྱི་ཕྱོགས་གཅིག་ཆོས་ཅན་ལ་མ་གྲུབ་པ་ནི་ཟླ་བ་གཉིས་སྣང་གི་ཤེས་པ་ཆོས་ཅན། མངོན་སུམ་ཡིན་ཏེ། རྟོག་བྲལ་མ་འཁྲུལ་བ་ཡིན་པའི་ཕྱིར་ཞེས་པ་ལྟ་བུའོ། །གཉིས་པ་བློ་ངོར་མ་གྲུབ་པ་ལ། ཆོས་ཅན་དང་རྟགས་དང་དེ་གཉིས་ཀྱི་འབྲེལ་བ་ལ་ཐེ་ཚོམ་ཟ་བའི་མ་གྲུབ་པ་གསུམ། དང་པོ་ལ་ཆོས་ཅན་ངེས་རུང་དུ་མེད་ནས་ཐེ་ཚོམ་ཟ་བ། ཤ་ཟའི་བུམ་པ་ཆོས་ཅན། རྟག་སྟེ། བྱས་པའི་ཕྱིར་ལྟ་བུའོ། །ངེས་རུང་དུ་ཡོད་ཀྱང་ཐེ་ཚོམ་ཟ་བ་ནི་རྒྱང་རིང་པོའི་དམར་འབར་བ་ནོར་བུའམ་སྒྲོན་མེར་ཐེ་ཚོམ་ཟ་བཞིན་དུ་ནོར་བུ་ཆོས་ཅན་དུ་བཞག་པ་ལྟ་བུ་དང་གཉིས། གཉིས་པ་རྟགས་ངེས་རུང་དུ་མེད་ནས་ཐེ་ཚོམ་ཟ་བ་བུམ་པ་འདི་ཁྱད་པར་ཅན་ཡིན་ཏེ། འདོད་ཆགས་དང་བྲལ་བས་བྱས་པའི་ཕྱིར་དང་། ངེས་རུང་དུ་ཡོད་ཀྱང་ཐེ་ཚོམ་ཟ་བ་དུ་བའམ་རླངས་པར་ཐེ་ཚོམ་བཞིན་དུ་གཞི་ཕ་གི་ན་མེ་ཡོད་དེ། དུ་བ་ཡོད་པའི་ཕྱིར་ལྟ་བུ་སྟེ་གཉིས། གསུམ་པ་གཞི་རྟགས་ཀྱི་འབྲེལ་བ་ལ་ཐེ་ཚོམ་ཟ་ནས་མ་གྲུབ་པ་ལའང་། ངེས་རུང་དུ་མེད་ནས་ཐེ་ཚོམ་ཟ་བ། ལམ་པོ་ཆེའི་མི་འདི་ཆོས་ཅན། སྔོན་དགེ་བ་བྱས་པ་ཡིན་ཏེ། ད་ལྟར་དགེ་བ་བྱེད་པའི་ཕྱིར་དང་། ངེས་རུང་དུ་ཡོད་ཀྱང་ཐེ་ཚོམ་ཟ་བ་ནི། རི་སུལ་དབུ་མ་ན་རྨ་བྱ་ཡོད་དེ། དེའི་སྒྲ་གྲགས་པའི་ཕྱིར་ཞེས་པ་ལྟ་བུ་སྟེ་གཉིས། གསུམ་པ་རྒོལ་བ་རྣམ་པ་གཉིས་ལ་མ་གྲུབ་པ་རྣམ་པར་ཕྱེ་སྟེ་བཤད་པར་བྱ་སྟེ། རྒོལ་བ་ལ་ལྟོས་ཏེ་མ་གྲུབ་པ་ནི་དཔེར་ན་གྲངས་ཅན་པས། བློ་བདེ་ཆོས་ཅན། སེམས་མེད་ཡིན་ཏེ། སྐྱེ་བ་ཅན་ནམ་མི་རྟག་པའི་ཕྱིར་ཞེས་བཀོད་པ་ན། གྲངས་ཅན་ལ་རྟགས་ཀྱི་སྒྲ་གྲུབ་ཀྱང་དོན་མ་གྲུབ་པའོ། །ཕྱིར་རྒོལ་ལ་ལྟོས་ཏེ་མ་གྲུབ་པ་ནི་དཔེར་ན་འཛེམ་མེད་པས་ཤིང་ཆོས་ཅན། སེམས་ལྡན་ཡིན་ཏེ། ཤུན་པ་བཤུས་ན་འཆི་བའི་ཕྱིར། ཞེས་བཀོད་པ་ན་ཕྱིར་རྒོལ་སངས་རྒྱས་པ་ལ་མ་གྲུབ་པ་ཡིན་ཏེ། སངས་རྒྱས་པ་ནི་རྣམ་པར་ཤེས་པ་དང་དབང་པོ་དང་ཚེ་ད་ལྟར་གནས་པ་རྟེན་དང་བྲལ་བ་ལ་འཆི་བར་འདོད་ལ། དེ་ཤིང་ལ་མི་སྲིད་པའི་ཕྱིར་རོ། །དེ་ལྟར་ན་ཕྱོགས་ཆོས་དོན་ལ་མ་གྲུབ་པ་ལ་ཆོས་ཅན་དང་རྟགས་ཀྱི་ངོ་བོ་མ་གྲུབ་པ་གཉིས་ལས་ཕྱེ་བའི་དྲུག བློ་ངོར་མ་གྲུབ་པ་ལ་གསུམ་ལས་ཕྱེ་བའི་དྲུག་སྟེ་བཅུ་གཉིས་ནི་མ་གྲུབ་པ་ཉིད་ཡིན་ལ། ཆོས་ཅན་དང་རྟགས་ཀྱི་ཕྱོགས་རེ་ལ་མ་གྲུབ་པ་ལས་ཕྱེ་བའི་སྐྱོན་དུ་འགྲོ་བའི་ཆ་རྣམས་ནི་རྟགས་ཀྱི་ངོ་བོར་མ་གྲུབ་པར་འདུ་ལ། གཞན་ནི་ཕྱོགས་ཆོས་སྐྱོན་མེད་ཡིན་ཅིང་། རྒོལ་བ་ལ་ལྟོས་པའི་སྐྱོན་ནི་གྲུབ་མཐའ་ཁས་བླངས་པ་ལ་དགོངས་ཀྱི་ཡང་དག་པར་ན་ཆོས་ཅན་ནམ་རྟགས་ཀྱི་ངོ་བོ་མ་གྲུབ་པ་ཉིད་ཡིན་ནོ་ཞེས་རྣམ་པར་ཕྱེ་སྟེ་བཤད་པ་ཡིན་ནོ། །ཞེས་བྱ་བ་ནི་བསྡུ་བའི་ཚིགས་སུ་བཅད་པ་ཡིན་ནོ། །གཉིས་པ་མ་ངེས་པའི་རྟགས་ཀྱི་མཚན་ཉིད་ཕྱོགས་ཆོས་ངེས་པ་གང་ཞིག ཁྱབ་པ་ལ་ཐེ་ཚོམ་བསྐྱེད་པའི་རྟགས། རྣམ་ངེས་ལས། ཐེ་ཚོམ་ཟ་ན་འཁྲུལ་པ་ཅན། །ཞེས་གསུངས་པ་བཞིན་ནོ། །དེ་ནི་རྟགས་ཀྱི་སྐྱོན་རྗེས་སུ་འགྲོ་ལྡོག་གི་ཁྱབ་པ་ལ་ཐེ་ཚོམ་ཟ་བའི་ཆ་དང་ལྡན་པས་སྐྱོན་ཅན་ཡིན་ནོ། །འགའ་ཞིག་དེ་ཕྱོགས་ཆོས་དང་ལྡན་པས་ཡོན་ཏན་ཅན་ཡིན་ནོ་ཞེས་ཟེར་ཏེ། གཏན་ཚིགས་ཀུན་རང་གི་བསྒྲུབ་བྱ་སྒྲུབ་ནུས་པ་ལ་ལྟོས་ཏེ་ཡོན་ཏན་ཅན་དང་། དེ་སྒྲུབ་མི་ནུས་པ་ལ་ལྟོས་ཏེ་སྐྱོན་ཅན་དུ་བཤད་པས་ཡོན་ཏན་ཅན་མ་ཡིན་པར་སྐྱོན་ཅན་ཉིད་ཡིན་པར་འཐད་དམ་སྙམ་སྟེ་དཔྱད་པའི་གཞི་ཡིན་ནོ། །དཔེར་ན་ཟས་དུག་ཅན་བཞིན་ནོ། །དབྱེ་ན་ཤེས་འདོད་ཆོས་ཅན་ལས་གཞན་མཐུན་ཕྱོགས་སམ་མི་མཐུན་ཕྱོགས་ལ་ངེས་མི་ནུས་པས་ཐུན་མོང་མ་ཡིན་པ་དང་། དེ་ལ་ངེས་ནུས་པས་ཐུན་མོང་གི་མ་ངེས་པ་གཉིས། ཡང་ན་ཤེས་འདོད་ཆོས་ཅན་མ་ཡིན་པ་ལས་གཞན་དུ་མི་འཇུག་པས་ཐུན་མོང་མ་ཡིན་པ་དང་། དེ་ལས་གཞན་དུའང་འཇུག་པས་ཐུན་མོང་གི་མ་ངེས་པའི་རྟགས་གཉིས། དང་པོ་ཐུན་མོང་མ་ཡིན་པའི་མ་ངེས་པའི་རྟགས་ཀྱི་མཚན་ཉིད་ཕྱོགས་ཆོས་ངེས་པ་གང་ཞིག ཤེས་འདོད་ཆོས་ཅན་ལས་གཞན་མཐུན་ཕྱོགས་ལའང་མ་མཐོང་། མི་མཐུན་ཕྱོགས་ལའང་མ་མཐོང་ནས་ཁྱབ་པ་ལ་ཐེ་ཚོམ་བསྐྱེད་པ། དབྱེ་ན་རྟགས་ཕྱོགས་གཉིས་ཀ་ལ་མེད་ནས་མ་མཐོང་བ་ནི་སྒྲ་མི་རྟག་སྟེ་མཉན་བྱ་ཡིན་པའི་ཕྱིར་དང་། ཡོད་ཀྱང་མ་མཐོང་བ་སྐྱེས་བུ་འདི་ལྷ་ལས་ཚེ་འཕོས་པ་ཡིན་ཏེ། མིག་དང་ལྡན་པའི་ཕྱིར་དང་། མཐུན་ཕྱོགས་ལ་ཡོད་ཀྱང་མ་མཐོང་བ་ནི་སྒྲ་མི་རྟག་སྟེ། བྱས་པའི་ཕྱིར། རིག་བྱེད་ཀྱི་སྒྲ་བཞིན། མི་མཐུན་ཕྱོགས་ལ་ཡོད་ཀྱང་མ་མཐོང་བ་ནི་གང་བྱས་པ་མི་རྟག་སྟེ། རིག་བྱེད་བཞིན། ནམ་མཁའ་ནི་བྱས་སོ་ཞེས་པ་བཞིན་ཏེ་བཞིའོ། །ཐུན་མོང་གི་མ་ངེས་པའི་རྟགས་ཀྱི་མཚན་ཉིད། གང་ཞིག ཤེས་འདོད་ཆོས་ཅན་ལས་གཞན་མཐུན་ཕྱོགས་མི་མཐུན་ཕྱོགས་གང་རུང་ལ་མཐོང་ནས་ཁྱབ་པ་ལ་ཐེ་ཚོམ་བསྐྱེད་པ། དབྱེ་ན་དངོས་དང་ལྷག་ལྡན་གྱི་མ་ངེས་པའི་རྟགས་གཉིས། དང་པོའི་མཚན་ཉིད། གང་ཞིག ཕྱོགས་གཉིས་ཀ་ལ་མཐོང་ནས་ཁྱབ་པ་ལ་ཐེ་ཚོམ་བསྐྱེད་པ། དབྱེ་ན་ཕྱོགས་གཉིས་ཀ་ལ་ཁྱབ་པར་མཐོང་བ་སྒྲ་མི་རྟག་སྟེ་གཞལ་བྱ་ཡིན་པའི་ཕྱིར། མཐུན་ཕྱོགས་ལ་ཁྱབ་པར་མཐོང་བ་སྒྲ་ཆོས་ཅན། རྩོལ་བ་ལས་བྱུང་སྟེ། མི་རྟག་པའི་ཕྱིར། མི་མཐུན་ཕྱོགས་ལ་ཁྱབ་པར་མཐོང་བ་སྒྲ་ཆོས་ཅན། རྩོལ་བ་ལས་མ་བྱུང་སྟེ། མི་རྟག་པའི་ཕྱིར། གཉིས་ཀའི་ཕྱོགས་རེ་ལ་མཐོང་བ་སྒྲ་མི་རྟག་སྟེ་ལུས་ཅན་མ་ཡིན་པའི་ཕྱིར་ཞེས་པ་ལྟ་བུ་བཞིའོ། །ལྷག་ལྡན་གྱི་མ་ངེས་པའི་རྟགས་ཀྱི་མཚན་ཉིད། གང་ཞིག ཕྱོགས་གཉིས་གང་རུང་ལ་མཐོང་། གཉིས་ཀ་ལ་མ་མཐོང་ནས་ཁྱབ་པ་ལ་ཐེ་ཚོམ་བསྐྱེད་པ། དབྱེ་ན་ཡང་དག་ལྷག་ལྡན་དང་འགལ་བའི་ལྷག་ལྡན་གཉིས། གང་ཞིག མཐུན་ཕྱོགས་ལ་མཐོང་མི་མཐུན་ཕྱོགས་ལ་མ་མཐོང་ནས་ཁྱབ་པ་ལ་ཐེ་ཚོམ་བསྐྱེད་པ་ནི་ཡང་དག་ལྷག་ལྡན་གྱི་མཚན་ཉིད་ཡིན་ནོ། །མི་མཐུན་ཕྱོགས་ལ་ཡོད་ཀྱང་མ་མཐོང་བ་ནི་དཔེར་ན་ངག་སྨྲ་བའི་སྐྱེས་བུ་འདི་ཐམས་ཅད་མཁྱེན་པ་མ་ཡིན་ཏེ། ངག་སྨྲ་བའི་ཕྱིར། མེད་ཀྱང་མི་འགལ་བ་ནི་ལྷ་བྱིན་གྱི་བུ་ཆུང་བ་འདི་ཆོས་ཅན། སྔོ་བསངས་མ་ཡིན་ཏེ། ལྷ་བྱིན་གྱི་བུ་ཡིན་པའི་ཕྱིར། འགལ་ཡང་མ་ངེས་པ་ནི་བྱས་པ་དང་རྟག་པ་འགལ་བར་མ་ངེས་པའི་ངོར་སྒྲ་མི་རྟག་སྟེ་བྱས་པའི་ཕྱིར་ཞེས་པ་ལྟ་བུ་སྟེ་ཆ་གསུམ་མོ། །གང་ཞིག མི་མཐུན་ཕྱོགས་ལ་མཐོང་མཐུན་ཕྱོགས་མ་མཐོང་ནས་ཁྱབ་པ་ལ་ཐེ་ཚོམ་བསྐྱེད་པ་ནི་འགལ་བའི་ལྷག་ལྡན་གྱི་མཚན་ཉིད་ཡིན་ནོ། །དབྱེ་ན་མཐུན་ཕྱོགས་ལ་ཡོད་ཀྱང་མ་མཐོང་། མེད་ཀྱང་མི་འགལ། འགལ་ཡང་མ་ངེས་པ་གསུམ་ནི་རིམ་པ་བཞིན་དུ་སྔར་གྱི་དཔེ་གསུམ་གྱི་བསྒྲུབ་བྱའི་ཆོས་བཟློག་པའོ། །གསུམ་པ་འགལ་བའི་རྟགས་ཀྱི་མཚན་ཉིད། རྟགས་ཤེས་འདོད་ཆོས་ཅན་ལ་འགོད་ཚུལ་ལྟར་གྲུབ་པར་ངེས་པ་གང་ཞིག བཟློག་པས་ཁྱབ་པ་ངེས་པ། ངག་དོན་ནི། ཕྱོགས་ཆོས་གང་ཞིག མཐུན་ཕྱོགས་ལ་མེད་མི་མཐུན་ཕྱོགས་ལ་ཡོད་པར་ངེས་པ་ནི་འགལ་བའི་རྟགས་ཀྱི་མཚན་ཉིད་ཡིན་ནོ། །དེ་ནི་རྟགས་ཀྱི་སྐྱོན་རྗེས་སུ་འགྲོ་ལྡོག་གི་ཁྱབ་པ་ཕྱིན་ཅི་ལོག་ཏུ་ངེས་པ་དང་ལྡན་པས་སྐྱོན་ཅན་ཡིན་ནོ། །དེ་སྐད་དུ་རྣམ་ངེས་ལས། དེ་དག་ནི་མཐུན་པའི་ཕྱོགས་ཉིད་ལ་མེད་པ་དང་། མི་མཐུན་ཕྱོགས་ལ་ཡོད་པའི་ཕྱིར་ཚུལ་གཉིས་མ་གྲུབ་པ་ཡིན་ཏེ། ཕྱིན་ཅི་ལོག་ཏུ་གྲུབ་པ་ཡིན་ནོ་ཞེས་བྱ་བའི་དོན་ཏོ། །དེས་ན་འདི་དག་ཕྱིན་ཅི་ལོག་ཏུ་སྒྲུབ་པར་བྱེད་པའི་ཕྱིར་འགལ་བ་ཡིན་ནོ་ཞེས་གསུངས་པའི་ཕྱིར་རོ། །དབྱེ་ན་དངོས་པོའི་སྒོ་ནས་དབྱེ་བ་དང་བརྗོད་འདོད་ཀྱི་སྒོ་ནས་དབྱེ་བ་དང་དབྱེ་བ་གཞན་དུ་འདོད་པ་དགག་པ་དང་གསུམ། དང་པོ་ལ་འབྲེལ་བའི་དབང་གིས་གཉིས་སུ་དབྱེ། སྦྱོར་བའི་སྒོ་ནས་གསུམ་དུ་དབྱེ། དང་པོ་མ་དམིགས་པའི་རྟགས་ནི་རྟགས་ཆོས་བདག་གཅིག་འབྲེལ་བ་ཡིན་པས་རང་བཞིན་གྱི་གཏན་ཚིགས་སུ་འདུས་པས་འབྲེལ་བའི་དབང་གིས་དབྱེ་ན་རང་བཞིན་དང་འབྲས་བུའི་རྟགས་ཡང་དག་གཉིས་ཡིན་པས་དེ་བཟློག་པའི་འགལ་བའི་གཏན་ཚིགས་ཀྱང་གཉིས་ཉིད་ཡིན་ནོ། །རང་བཞིན་འགལ་བ་ནི་དཔེར་ན་སྒྲ་ཆོས་ཅན། རྟག་སྟེ། བྱས་པའི་ཕྱིར་ཞེས་པ་ལྟ་བུའོ། །འབྲས་བུ་འགལ་བ་ནི་དུང་སྒྲ་འཛིན་པའི་རྩོལ་བྱུང་ཉན་ཤེས་མ་འཁྲུལ་བ་ཆོས་ཅན། རང་རྒྱུ་སྒྲ་རྟག་པ་སྔོན་དུ་སོང་སྟེ། རྩོལ་བྱུང་ཉན་ཤེས་ཡིན་པའི་ཕྱིར། ཞེས་པ་ལྟ་བུའོ། །ཆོས་མཆོག་གིས། འདིར་ནི་བཙལ་མ་ཐག་ཏུ་བྱུང་བའི་ཤེས་པ་གཟུང་ཞེས་གསུངས་པ་བཞིན་ནོ། །རྣམ་འགྲེལ་ལས། རང་བཞིན་འབྲས་བུ་བསྒྲུབ་དོན་དུ། །གཏན་ཚིགས་གཉིས་དང་བཟློག་པ་གཉིས། །ཞེས་དང་། རང་འགྲེལ་ལས། རང་བཞིན་དང་འབྲས་བུ་དག་ཁོ་ན་བདག་ཉིད་འབྲེལ་བའི་ཕྱིར་གོ་བར་བྱེད་པ་དང་། བཟློག་པ་ནི་ཕྱིན་ཅི་ལོག་ཏུ་བྱེད་པ་ཡིན་ནོ་ཞེས་བསྟན་པའི་ཕྱིར་མི་རྟག་སྟེ་བྱས་པའི་ཕྱིར་དང་བཙལ་མ་ཐག་ཏུ་བྱུང་བའི་ཕྱིར་ཞེས་བྱ་བའི་གཏན་ཚིགས་གཉིས་དང་། རྟག་སྟེ་བྱས་པའི་ཕྱིར་དང་བཙལ་མ་ཐག་ཏུ་བྱུང་བའི་ཕྱིར་ཞེས་འགལ་བ་གཉིས་སྟོན་ཏོ། །ཞེས་གསུངས་པ་བཞིན་ནོ། །གལ་ཏེ་འབྲས་རྟགས་དེ་འགལ་བ་མ་ཡིན་ཏེ། རྩོལ་བྱུང་རྟག་པའི་འབྲས་བུ་ཡིན་པའི་ཕྱིར་ཟེར་ན། རྩོལ་བྱུང་ཉན་ཤེས་དེ་ཆོས་ཅན། རང་རྒྱུ་སྒྲ་མི་རྟག་པའི་འབྲས་བུ་ཡིན་ཏེ། རང་རྒྱུ་སྒྲའི་རྐྱེན་བཙལ་མ་ཐག་བྱུང་བའི་ཕྱིར། གལ་ཏེ་སྒྲ་རྟག་པའི་འབྲས་བུ་ཡིན་ན་སྒྲ་ཆོས་ཅན། རྐྱེན་མ་བཙལ་བའི་སྔ་རོལ་དུའང་ཐོས་པར་ཐལ། ཐོས་པ་གང་ཞིག་རྟག་པ་ཡིན་པའི་ཕྱིར། གལ་ཏེ་སྔར་བསྒྲིབས་པས་མི་ཐོས་སོ་ཞེ་ན། སྒྲིབ་བྱེད་དེས་ཡུལ་སྒྲ་ལ་ཕན་གནོད་བྱས་སམ་དབང་པོ་ལ་བྱས། དང་པོ་ལྟར་ན་སྒྲ་རྟག་པ་ཆོས་ཅན། ཁྱོད་ལ་སྒྲིབ་བྱེད་ཀྱིས་ཕན་གནོད་བྱེད་པ་འགལ་བར་ཐལ། ཁྱོད་འགྱུར་མེད་ཡིན་པའི་ཕྱིར། གལ་ཏེ་དབང་པོ་ལ་བསྐྱེད་པས་སྒྲའི་ལྷན་ཅིག་བྱེད་པར་འགྱུར་རོ་ཞེ་ན། དེ་ལྟ་ནའང་ལྷན་ཅིག་བྱེད་པ་དེས་སྒྲ་ལ་སྔར་མེད་ཀྱི་ཁྱད་པར་བསྐྱེད་ན་སྒྲ་དེ་མི་རྟག་པར་འགྱུར་ལ། མི་བསྐྱེད་ན་ལྷན་ཅིག་བྱེད་རྐྱེན་ཡང་མིན་པར་འགྱུར་རོ། །འོ་ན་ཁྱེད་རང་ལྟར་ནའང་བུམ་གཟུགས་འཛིན་པ་ལ་རྩིག་པ་ལ་སོགས་པས་བསྒྲིབས་པ་འགལ་ལོ་ཞེ་ན། བུམ་གཟུགས་རྟག་པ་བསྒྲིབས་པར་འདོད་ན་བདེན་ཡང་བུམ་གཟུགས་ནི་མི་རྟག་པ་ཡིན་ལ། དེའི་སྐད་ཅིག་ཐམས་ཅད་མིག་ཤེས་ཀྱི་རྒྱུར་མི་འདོད་ཀྱི་རྐྱེན་གཞན་གཉིས་དང་ཚོགས་པ་བུམ་གཟུགས་ཁྱད་པར་ཅན་རྒྱུར་འདོད་ལ། དེ་རྐྱེན་གྱི་ཁྱད་པར་གྱིས་འགྱུར་བའི་ཕྱིར་འདི་མི་མཚུངས་སོ། །ངག་དོན་ནི། ཤེས་བྱ་ཆོས་ཅན། སྒྲ་རྟག་པ་ལ་སྒྲིབ་བྱེད་མི་རུང་བ་བཞིན་དུ་བུམ་གཟུགས་མི་རྟག་པ་ལའང་སྒྲིབ་བྱེད་མི་རུང་བ་འདི་མི་མཚུངས་པར་ཐལ། བུམ་གཟུགས་མི་རྟག་པ་ནི་རྐྱེན་ལ་ལྟོས་ནས་རང་འབྲས་མིག་ཤེས་བསྐྱེད་པར་འགྱུར་བ་ཡིན་པའི་ཕྱིར། ངེད་ཀྱང་དེ་ལྟར་འདོད་ཅེ་ན། སྒྲ་ཆོས་ཅན། ཁྱོད་རྐྱེན་གྱི་ཁྱད་པར་གྱིས་ཐོས་མི་ཐོས་དེ་འདྲ་མི་འཐད་པར་ཐལ། ཁྱོད་འགྱུར་བ་མེད་པ་ཡིན་པའི་ཕྱིར། གཉིས་པ་རྟགས་ཡང་དག་དེ་སྦྱོར་བའི་སྒོ་ནས་རང་བཞིན་དང་འབྲས་བུ་དང་མི་དམིགས་པའི་རྟགས་ཡང་དག་དང་གསུམ་དུ་འབྱེད་ན་དེ་བཟློག་པའི་འགལ་བའི་རྟགས་ཀྱང་གསུམ་དུ་འགྱུར་ཏེ། དེ་དག་བཟློག་པ་ཉིད་འགལ་བ་ཡིན་པའི་ཕྱིར་རོ། །གཉིས་པ་བརྗོད་འདོད་ཀྱི་སྒོ་ནས་དབྱེ་བ་ནི་བོད་ཀྱི་རྟོག་གེ་པ་འགའ་ཞིག རྣམ་ངེས་ལས། དེ་ནི་རེས་འགའ་ཆོས་ཀྱི་སྒོ་ནས་སམ། ཆོས་ཅན་གྱི་སྒོ་ནས་སམ། དེའི་ཁྱད་པར་གྱི་སྒོ་ནས་བྱེད་པའི་ཕྱིར་དེས་ཐ་སྙད་དུ་བྱེད་དོ། །ཞེས་གསུངས་པ་ལ་བརྟེན་ནས་ཆོས་ཀྱི་ངོ་བོ་འགོག་པ་དཔེར་ན་སྒྲ་ཆོས་ཅན། རྟག་སྟེ། བྱས་པའི་ཕྱིར། ཆོས་ཅན་གྱི་ངོ་བོ་འགོག་པ་དཔེར་ན་དངོས་པོར་གྱུར་པའི་ནམ་མཁའ་ཆོས་ཅན། རྟག་སྟེ། མ་བྱས་པའི་ཕྱིར། ཆོས་ཀྱི་ཁྱད་པར་འགོག་པ་དཔེར་ན་མིག་སོགས་ཆོས་ཅན། འདུས་པ་མ་ཡིན་པའི་ཡུལ་ཅན་གཞན་གྱི་དོན་བྱེད་དེ། འདུས་ཤིང་བསགས་པ་ཡིན་པའི་ཕྱིར། ཆོས་ཅན་གྱི་ཁྱད་པར་འགོག་པ་དཔེར་ན་མིག་སོགས་འདུས་པ་མ་ཡིན་པའི་ཡུལ་ཅན་ཆོས་ཅན། གཞན་དོན་བྱེད་དེ། འདུས་ཤིང་བསགས་པའི་ཕྱིར་ཞེས་པ་ལྟ་བུ་སྟེ། དེ་ལྟ་བུའི་དབྱེ་བས་དོན་ལ་འགལ་རྟགས་ཐ་དད་པ་བཞི་ཡིན་ཞེས་ཟེར་བ་ནི་རིགས་པ་གཞུང་དང་མི་འཕྲོད་པས་ལེགས་པ་མ་ཡིན་ནོ། །རང་ལུགས་ནི་བརྗོད་འདོད་ཀྱི་སྟོབས་ཀྱིས་ལ་ལར་དངོས་སུ་འགལ་བ་བརྗོད་པ་ནི་མི་རྟག་པའི་སྒྲ་རྟག་ཅེས་བརྗོད་པ་ལྟ་བུའོ། །ལ་ལར་བརྗོད་པའི་ཤུགས་ཀྱིས་འགལ་བ་བདག་རྟག་པ་བྱེད་པ་པོ་ཡིན་ནོ་ཞེས་བརྗོད་པ་ལྟ་བུའོ། །ལ་ལར་ཆོས་ཀྱི་ཁྱད་པར་གྱི་སྒོ་ནས་བརྗོད་པ་མིག་སོགས་འདི་དག་ནི་འདུས་པ་མ་ཡིན་པའི་ཡུལ་ཅན་གཞན་གྱི་དོན་ཡིན་ཞེས་བརྗོད་པ་ལྟ་བུ་དང་། ལ་ལར་ཆོས་ཅན་གྱི་ཁྱད་པར་གྱི་སྒོ་ནས་བརྗོད་པ་མིག་ལ་སོགས་པ་འདུས་པ་མ་ཡིན་པའི་དོན་དག་ནི་གཞན་གྱི་དོན་དུ་འགྱུར་བ་ཡིན་ནོ་ཞེས་པ་ལྟ་བུ་སྟེ། སྒྲའི་བརྗོད་ཚུལ་གྱི་སྒོ་ནས་ཐ་དད་དུ་ཕྱེ་བ་ཙམ་དུ་ཟད་པ་ཡིན་གྱི་ཞེ་འདོད་ཀྱི་ཚོགས་དོན་ཐ་དད་པའི་སྒོ་ནས་ཐ་དད་དུ་ཕྱེ་བ་མ་ཡིན་ཏེ། ཆོས་དང་ཆོས་ཅན་གྱི་ཁྱད་པར་འགོག་པ་ནི་ཞེ་འདོད་ཀྱི་ཚོགས་དོན་གཅིག་ཡིན་པའི་ཕྱིར་རོ། །དེ་སྐད་དུ་རྣམ་ངེས་ལས། དེའི་ཐ་དད་པ་ནི་སྦྱོར་བའི་བྱེ་བྲག་ལས་ཏེ། ལ་ལར་དངོས་སུ་བརྗོད་པ་དང་། ལ་ལར་ཤུགས་ཀྱིས་བརྗོད་པར་འདོད་པས་ཆོས་དང་ཆོས་ཅན་གྱི་ཁྱད་པར་ཉེ་བར་བཞག་པས་ཡིན་ནོ་ཞེས་དང་། འདི་ཉིད་ལྟོས་པ་ལས་ཆོས་དང་ཆོས་ཅན་གྱི་ཁྱད་པར་དུ་བཤད་པ་ཡིན་ཏེ། འདི་དག་ནི་འདུས་པ་མ་ཡིན་པའི་ཡུལ་ཅན་གཞན་གྱི་དོན་ཡིན་ནོ་ཞེས་བརྗོད་པ་ནི་ཆོས་ཀྱི་ཁྱད་པར་དུ་ཉེ་བར་གཟུང་བའི་ཕྱིར་དེ་དེའི་ཁྱད་པར་ཡིན་ལ། མིག་ལ་སོགས་པ་འདུས་པ་མ་ཡིན་པའི་དོན་དག་ནི་གཞན་གྱི་དོན་དུ་འགྱུར་བ་ཡིན་ནོ་ཞེས་བྱ་བ་ནི་ཆོས་ཅན་གྱི་ཁྱད་པར་ཡིན་ནོ། །དེ་ལྟར་རྣམ་པར་གཞག་པ་ཙམ་ཞིག་ཐ་དད་པར་ཟད་ཀྱི་དོན་ནི་མ་ཡིན་ནོ་ཞེས་དང་། འགལ་བ་ནི་ཐམས་ཅད་དུ་སྤྱི་དེ་ཕྱིན་ཅི་ལོག་བྱེད་པ་ཁོ་ནའི་ཕྱིར་རོ། །དེ་ནི་རེས་འགའ་ཆོས་ཀྱི་སྒོ་ནས་སམ་ཞེས་སོགས་གསུངས་པའི་དོན་བསྡུ་ན་བརྗོད་འདོད་ཀྱི་སྟོབས་ཀྱིས་རེས་འགའ་ནམ་མཁའ་ཆོས་ཅན། རྟག་དངོས་ཡིན་ཏེ། མ་བྱས་པའི་ཕྱིར་ཞེས་ཆོས་ཀྱི་ངོ་བོ་འགོག་པའི་སྒོ་ནས་བརྗོད། རེས་འགའ་དངོས་གྱུར་གྱི་ནམ་མཁའ་ཆོས་ཅན། རྟག་སྟེ། མ་བྱས་པའི་ཕྱིར་ཞེས་ཆོས་ཅན་གྱི་ངོ་བོ་འགོག་པའི་སྒོ་ནས་བརྗོད་པས་བརྗོད་ཚུལ་ཐ་དད་ཀྱང་། ཞེ་འདོད་ཀྱི་བསྒྲུབ་བྱ་ནམ་མཁའ་རྟག་དངོས་འགོག་པས་ཆོས་ཀྱི་ངོ་བོ་འགོག་པར་དོན་གཅིག་གོ །ཡང་བརྗོད་འདོད་ཀྱི་སྟོབས་ཀྱིས་རེས་འགའ་མིག་སོགས་ཆོས་ཅན། འདུས་པ་མ་ཡིན་པའི་ཡུལ་ཅན་གཞན་གྱི་དོན་བྱེད་དེ། ཞེས་ཆོས་ཀྱི་ཁྱད་པར་གྱི་སྒོ་ནས་བརྗོད། རེས་འགའ་མིག་སོགས་འདུས་པ་མ་ཡིན་པའི་ཡུལ་ཅན་ཆོས་ཅན། གཞན་དོན་བྱེད་དེ། འདུས་ཤིང་བསགས་པའི་ཕྱིར་ཞེས་ཆོས་ཅན་གྱི་ཁྱད་པར་གྱི་སྒོ་ནས་བརྗོད་པས་བརྗོད་ཚུལ་ཐ་དད་ཀྱང་ཞེ་འདོད་ཀྱི་བསྒྲུབ་བྱ་མིག་སོགས་བདག་དོན་བྱེད་པ་འགོག་པས་ཆོས་ཀྱི་ཁྱད་པར་འགོག་པར་དོན་གཅིག་གོ །འདི་ནི་ཁོ་བོའི་ལེགས་བཤད་ཡིན་ནོ། །གལ་ཏེ་སྦྱོར་བའི་བྱེ་བྲག་གིས་འགལ་བའི་རྟགས་ཐ་དད་པ་ཡིན་ན་ཡང་དག་ལའང་ཅི་སྟེ་མི་འབྱེད། རྒྱུ་མཚན་མཚུངས་སོ་ཞེ་ན། ཕྱེ་ནའང་སྐྱོན་མེད་མོད་ཀྱི་བྱེད་པ་ཆུང་བའི་ཕྱིར་བཏང་སྙོམས་སུ་མཛད་དོ། །རྣམ་ངེས་ལས། འགལ་བ་བཞིན་དུ་གཏན་ཚིགས་ཀྱང་ཅི་སྟེ་ཐ་མི་དད་ཅེ་ན། རྣམ་པར་འབྱེད་པ་ལ་སུས་འགོག་ཅེས་སོ། །གསུམ་པ་དབྱེ་བ་གཞན་དུ་འདོད་པ་དགག་པ་ནི་གྲངས་ཅན་ནི་མིག་སོགས་ཆོས་ཅན། འདུས་པ་མ་ཡིན་པ་གཞན་གྱི་དོན་བྱེད་དེ། འདུས་ཤིང་བསགས་པའི་ཕྱིར། མལ་ཆ་དང་སྟན་བཞིན་ནོ། །ཞེས་འགོད་པ་ལྟ་བུ་འདོད་པ་ལ་གནོད་པར་བྱེད་པའི་འགལ་བ་གསུམ་པ་ཡང་ཡོད་པ་མ་ཡིན་ནམ། དེ་རྣམ་འགྲེལ་འདིར་ཅིའི་ཕྱིར་མ་སྨྲས་ཞེ་ན། དེ་ནི་རང་གི་བསྒྲུབ་བྱ་ཕྱིན་ཅི་ལོག་ཏུ་སྒྲུབ་པར་བྱེད་པ་རང་བཞིན་དང་འབྲས་བུ་འགལ་བ་གཉིས་ཀྱི་ནང་དུ་འདུས་པའི་ཕྱིར་དེ་གཉིས་ལས་ཐ་དད་པར་མ་བསྟན་ཏོ། །སྨྲས་པ་ཁོ་ན་བསྒྲུབ་པར་བྱ་བ་མ་ཡིན་ནམ། དེ་ཇི་སྙེད་བསྒྲུབ་བྱ་ཕྱིན་ཅི་ལོག་ཏུ་བསྒྲུབ་པའི་སྒོ་ནས་དེ་གཉིས་ལས་ཐ་དད་པ་མ་ཡིན་ཞེ་ན། གཏན་ཚིགས་དེའི་ཞེ་འདོད་ཀྱི་བསྒྲུབ་བྱ་དང་ངག་ཏུ་སྨྲས་པའི་བསྒྲུབ་བྱ་གཉིས་གཏན་ཚིགས་དེའི་བསྒྲུབ་བྱར་མཚུངས་པའི་ཕྱིར་རང་བཞིན་དང་འབྲས་བུ་འགལ་བ་གཉིས་སུ་མ་འདུས་པའི་གཞན་དོན་བསྒྲུབ་པའི་འགལ་བ་སོགས་འགལ་བ་གསུམ་པ་རྣམ་འགྲེལ་འདིར་སློབ་དཔོན་གྱིས་མི་བཞེད་དོ། །ངག་དོན་ནི། རང་བཞིན་དང་འབྲས་བུ་འགལ་བ་གཉིས་སུ་མ་འདུས་པའི་གཞན་དོན་བསྒྲུབ་པའི་འགལ་བ་གསུམ་པ་རྣམ་འགྲེལ་འདིར་སློབ་དཔོན་གྱིས་མི་བཞེད་དེ། འདུས་བསགས་ཀྱིས་མིག་སོགས་འདུས་པ་མ་ཡིན་པ་གཞན་དོན་བྱེད་པར་བསྒྲུབ་པའི་ཞེ་འདོད་ཀྱི་བསྒྲུབ་བྱ་དང་ངག་ཏུ་སྨྲས་པའི་བསྒྲུབ་བྱ་གཉིས་དེའི་བསྒྲུབ་བྱར་མཚུངས་པའི་ཕྱིར་རོ། །དེ་སྐད་དུ་རིགས་པའི་ཐིགས་པ་ལས། འདོད་པ་ལ་གནོད་པར་བྱེད་པ་འགལ་བ་གསུམ་པ་ཡང་ཡོད་པ་མ་ཡིན་ནམ། དཔེར་ན། འདུས་པའི་ཕྱིར། མིག་ལ་སོགས་པ་ནི་གཞན་གྱི་དོན་བྱེད་པ་ཉིད་དེ། མལ་ཆ་དང་སྟན་ལ་སོགས་པའི་ཡན་ལག་བཞིན་ནོ། །ཞེས་བྱ་བ་ལྟ་བུ་ཡིན་ནོ། །དེ་ནི་འདུས་པ་མ་ཡིན་པ་གཞན་གྱི་དོན་བྱེད་པ་ཉིད་དུ་འདོད་དེ། ཕྱིན་ཅི་ལོག་ཏུ་བསྒྲུབ་པའི་ཕྱིར་འགལ་བའོ། །དེ་ཅིའི་ཕྱིར་མ་སྨྲས་ཞེ་ན། འདི་གཉིས་ཁོ་ནའི་ནང་དུ་འདུས་པའི་ཕྱིར་དེ་ནི་བསྒྲུབ་པར་བྱ་བ་ལོག་པར་སྒྲུབ་པས་འདི་གཉིས་དང་ཐ་དད་མ་ཡིན་ནོ། །འདོད་པ་དང་སྨྲས་པ་གཉིས་ལ་བསྒྲུབ་པར་བྱ་བ་ཉིད་དུ་ནི་བྱེ་བྲག་ཅི་ཡང་མེད་དོ། །ཞེས་གསུངས་པ་བཞིན་ནོ། །ཆོས་མཆོག་གིས། མིག་ལ་སོགས་པ་ནི་རྡུལ་ཕྲ་རབ་བསགས་པའི་ངོ་བོ་ཡིན་པ་དེ་བས་ན། འདུས་པའི་ངོ་བོ་ཞེས་སྨྲོས་སོ། །ཞེས་དང་། མིག་ལ་སོགས་པ་གང་དག་ཡིན་པ་རྣ་བ་ལ་སོགས་པ་དེ་ནི་ཞེས་གསུངས་སོ། །རྟགས་དང་རྟགས་ཀྱི་སྐྱོན་ཡོན་དེ་ལྟར་ཡིན་ན། དཔེའི་སྐྱོན་དང་ཡོན་ཏན་ཡང་ཇི་ལྟ་བུ་ཞེ་ན། དཔེ་བཀོད་པ་གཞིར་བྱས་ནས་དོན་མཚོན་པར་བྱེད་ནུས་པའི་ཆ་ནི་དཔེའི་ཡོན་ཏན་ཡིན་ལ། དོན་མཚོན་པར་བྱེད་མི་ནུས་པའི་ཆ་དེ་དཔེའི་སྐྱོན་ཡིན་ནོ། །དེ་སྐད་དུ་ཆོས་མཆོག་གིས། འདི་ལྟར་གང་སྨྲོས་པ་རྣམས་སྒྲུབ་པར་བྱ་བའི་ཕྱིར་དཔེ་བླངས་པ་ཡང་རང་གི་འབྲས་བུ་སྒྲུབ་པར་བྱེད་མི་ནུས་པ་དེ་དཔེའི་ཉེས་པ་ཡིན་ནོ་ཞེས་ཤུགས་ཀྱིས་བསྟན་པ་ཡིན་ནོ་ཞེས་གསུངས་པའི་ཕྱིར་རོ། །གང་རྟག་ན་མ་བྱས་དཔེར་ན་ནམ་མཁའ་བཞིན། སྒྲ་ནི་བྱས་སོ་ཞེས་བརྗོད་པ་ན་ནམ་མཁའ་ནི་དཔེ་ཡོན་ཏན་ཅན་ཡིན་ལ། ནམ་མཁས་གང་རྟག་ཚད་མ་བྱས་པར་མཚོན་ནུས་པའི་ཆ་དང་དཔེ་ནམ་མཁའ་མ་བྱས་རྟག་པ་དང་ལྡན་པའི་ཆ་ནི་དཔེའི་ཡོན་ཏན་ཡིན་ནོ། །དཔེའི་སྐྱོན་ལ་དབྱེ་ན། དཔེ་བསྒྲུབ་བྱའི་ཆོས་ཀྱིས་སྟོང་པའི་ཆ། དཔེ་སྒྲུབ་བྱེད་ཀྱིས་སྟོང་པའི་ཆ་དང་། དཔེ་བསྒྲུབ་བྱའི་ཆོས་དང་རྟགས་གཉིས་ཀས་སྟོང་པའི་ཆ་དང་། དཔེ་རྗེས་འགྲོ་དང་ལྡོག་པ་ལ་ཐེ་ཚོམ་ཟ་བའི་ཆ་རྣམས་སོ། །དང་པོ་གསུམ་ནི། སྒྲ་ཆོས་ཅན། རྟག་སྟེ། ལུས་ཅན་མ་ཡིན་པའི་ཕྱིར། དཔེར་ན་ལས་བཞིན། རྡུལ་ཕྲ་རབ་བཞིན། བུམ་པ་བཞིན་ཞེས་པ་ནི་ལས་རྟག་པས་སྟོང་། རྡུལ་ཕྲ་རབ་ལུས་ཅན་མ་ཡིན་པས་སྟོང་། རྟག་པས་སྟོང་པར་མི་བརྗོད་པ་ནི་བྱེ་བྲག་པའི་འདོད་པ་དང་བསྟུན་པ་ཡིན་ནོ། །བུམ་པ་རྟག་པ་དང་ལུས་ཅན་མ་ཡིན་པ་གཉིས་ཀས་སྟོང་སྟེ། མི་རྟག་པ་དང་ལུས་ཅན་ཡིན་པའི་ཕྱིར་རོ། །དེ་སྐད་དུ་རིགས་ཐིགས་ལས། འདིས་ནི་དཔེའི་ཉེས་པ་རྣམས་ཀྱང་བསལ་བ་ཡིན་ཏེ། དཔེར་ན་སྒྲ་ནི་རྟག་པ་སྟེ། ལུས་ཅན་མ་ཡིན་པའི་ཕྱིར། ལས་དང་རྡུལ་ཕྲ་རབ་དང་བུམ་པ་བཞིན་ནོ། །ཞེས་བྱ་བ་ནི་བསྒྲུབ་པར་བྱ་བ་དང་སྒྲུབ་པར་བྱེད་པའི་ཆོས་དང་གཉིས་ཀ་མེད་པ་ཡིན་ནོ་ཞེས་གསུངས་པ་དང་། དེའི་འགྲེལ་པར་ཆོས་མཆོག་གིས་བཤད་པ་བཞིན་ནོ། །ཡང་དཔེ་བསྒྲུབ་བྱའི་ཆོས་དང་རྟགས་དང་གཉིས་ཀ་ལ་ཐེ་ཚོམ་ཟ་བ་ནི་དཔེར་ན་ངག་སྨྲ་བའི་ཕྱིར་ཆགས་སོགས་དང་ལྡན་པ་ཡིན་ཏེ། ལམ་པོ་ཆེའི་མི་བཞིན། ཆགས་སོགས་དང་ལྡན་པའི་ཕྱིར་འཆི་བའི་ཆོས་ཅན་ཡིན་ཏེ། ལམ་པོ་ཆེའི་མི་བཞིན། ཆགས་སོགས་དང་ལྡན་པའི་ཕྱིར་ཐམས་ཅད་མཁྱེན་པ་མིན་ཏེ། ལམ་པོ་ཆེའི་མི་བཞིན་ནོ། །དེ་སྐད་དུ་རིགས་ཐིགས་ལས། དེ་བཞིན་དུ་བསྒྲུབ་པར་བྱ་བའི་ཆོས་ལ་ཐེ་ཚོམ་ཟ་བ་ལ་སོགས་པ་ཡང་དཔེར་ན་སྨྲ་བའི་ཕྱིར་ན། འདོད་ཆགས་ལ་སོགས་པ་དང་ལྡན་པ་ཡིན་ཏེ། ལམ་པོ་ཆེའི་མི་བཞིན་ནོ་ཞེས་བྱ་བ་དང་། མི་འདི་ནི་འདོད་ཆགས་ལ་སོགས་པ་དང་ལྡན་པའི་ཕྱིར། འཆི་བའི་ཆོས་ཅན་ཡིན་ཏེ། ལམ་པོ་ཆེའི་མི་བཞིན་ནོ་ཞེས་བྱ་བ་དང་། འདོད་ཆགས་ལ་སོགས་པ་དང་ལྡན་པའི་ཕྱིར། ཐམས་ཅད་མཁྱེན་པ་མ་ཡིན་ཏེ། ལམ་པོ་ཆེའི་མི་བཞིན་ནོ་ཞེས་བྱ་བ་ལྟ་བུ་ཡིན་ནོ་ཞེས་གསུངས་པ་བཞིན་ནོ། །དཔེ་ལ་རྗེས་འགྲོ་མེད་པ་དང་དཔེ་ལ་རྗེས་འགྲོ་མ་བསྟན་པ་ནི་དཔེར་ན་གང་ངག་སྨྲ་བ་དེ་ཆགས་སོགས་དང་ལྡན་པ་ཡིན་ཏེ། འདོད་པའི་མི་བཞིན། བྱས་པའི་ཕྱིར་སྒྲ་ནི་མི་རྟག་སྟེ་བུམ་པ་བཞིན་ནོ། །དེ་སྐད་དུ་རིགས་པའི་ཐིགས་པ་ལས། རྗེས་སུ་འགྲོ་བ་མེད་པ་དང་རྗེས་སུ་འགྲོ་བ་རབ་ཏུ་མ་བསྟན་པ་ནི་དཔེར་ན་གང་སྨྲ་བ་དེ་ནི་འདོད་ཆགས་ལ་སོགས་དང་ལྡན་པ་སྟེ། འདོད་པའི་མི་བཞིན་ཞེས་བྱ་བ་དང་། ཞེས་གསུངས་པ་བཞིན་ནོ། །དེ་ནི་རྒྱས་པར་རིགས་ཐིགས་རྩ་འགྲེལ་ལས་ཤེས་པར་མཛོད་ཅིག་ཤེས་ལྡན་དོན་གཉེར་རྣམས། ཞེས་གདམས་པའོ། །གསུམ་པ་རྟགས་དེ་དག་གི་ངེས་པ་ལ་མཐའ་འགོག་པ་ནི། རྟགས་ལ་མཐའ་གཞན་འགོག་པའི་ངེས་པ། རྟགས་སུ་བཀོད་ཚད་ལ་ཕྱོགས་ཆོས་གྲུབ་མ་གྲུབ་གཉིས་སུ་ངེས་ལ། ཕྱོགས་ཆོས་གྲུབ་པ་ལ་བསྒྲུབ་བྱ་འགྲུབ་ངེས། འགོག་ངེས། གཉིས་ཀར་མ་ངེས་པ་དང་གསུམ་སྟེ་བཞིར་ངེས་པས་རྟགས་སུ་བཀོད་པ་ལ་མ་གྲུབ་པ་དང་། ཡང་དག་པ་དང་། འགལ་བ་དང་། མ་ངེས་པ་དང་བཞི་རུ་ངེས། རྟགས་སུ་བཀོད་པ་བཞི་པོ་ལ་མ་གྲུབ་པས་ཆོས་ཅན་གྱི་སྟེང་དུ་ཐེ་ཚོམ་བསྐྱེད་མི་ནུས་ལ། མ་ངེས་པས་དེ་ལ་བརྟེན་ནས་ཐེ་ཚོམ་བསྐྱེད། འགལ་བས་མི་འདོད་པའི་ངེས་པ་བསྐྱེད། ཡང་དག་གིས་འདོད་པའི་ངེས་པ་བསྐྱེད་པ་སྟེ། ནུས་པ་བཞི་ཡོད་དེ། སློབ་དཔོན་ཕྱོགས་གླང་གིས། ཕྱོགས་ལ་མཐུ་མེད་སོམ་ཉི་དང་། །མི་འདོད་འདོད་པའི་ངེས་སྒྲུབ་བྱེད། །ཅེས་གསུངས་པའི་ཕྱིར་རོ། །གཉིས་པ་དེས་རྟོགས་པའི་བསྒྲུབ་བྱ་ལ། མཚན་ཉིད་དགོད་པ་དང་། མཚན་གཞི་ངོས་བཟུང་བ་དང་། ཕྱོགས་ལ་གནོད་པའི་བསལ་བ་བརྗོད་པ་དང་གསུམ། དང་པོ་ལ་རྣམ་གཅོད་ལ་ལྟོས་ཏེ་ལྔར་བསྟན། ཡོངས་གཅོད་ལ་ལྟོས་ཏེ་གཅིག་ཏུ་སྒྲུབ། དེ་ལ་རྩོད་པ་སྤང་བ་དང་གསུམ། དང་པོ་ནི་ཚད་མ་མདོ་ལས། ངོ་བོ་ཁོ་ན་བསྟན་བྱ་བ། །རང་ཉིད་འདོད་དང་མ་བསལ་བ། །ཞེས་བསྒྲུབ་བྱའི་མཚན་ཉིད་ཆོས་ལྔ་ལྡན་དུ་གསུངས་པས་བསྒྲུབ་བྱ་ཡང་དག་གི་མཚན་ཉིད་ངོ་བོ་ལ་སོགས་པའི་ཆོས་ལྔ་ཡིན་པའི་ཚུལ་གྱིས་ཚང་བ། དེ་ལ་ངོ་བོ་ནི་ཡོངས་གཅོད་ཚད་མས་ངེས་པའི་ཚུལ་གྱིས་མ་གྲུབ་པ་རྣམ་གཅོད་ངེས་པའི་ཚུལ་གྱིས་གྲུབ་ཟིན་མ་བརྗེད་པ་གཅོད། འདོད་པ་ནི་ཡོངས་གཅོད་རྒོལ་བས་ཞེ་བས་བསྒྲུབ་བྱར་འདོད་པ། རྣམ་གཅོད་ཞེ་བས་མི་འདོད་པ་གཅོད། རང་ཉིད་ནི་རྒོལ་བས་བསྒྲུབ་བྱར་ཁས་བླངས་པ། རྣམ་གཅོད་རྒོལ་བས་བསྒྲུབ་བྱར་ཁས་མ་བླངས་པ་བསྟན་བཅོས་ལས་བཤད་པ་ཐམས་ཅད་གཅོད། མ་བསལ་བ་ནི་བསལ་བ་བཞི་མ་ཞུགས་པ། རྣམ་གཅོད་བསལ་བ་བཞི་ཞུགས་པ་གཅོད་དོ། །ཁོ་ན་ནི་སྒྲུབ་བྱེད་དུ་མ་བཀོད་པ། དེ་རྣམས་ནི་གང་ལ་བསྒྲུབ་བྱར་སོང་བའི་རྒོལ་བའི་ངོར་ཡིན་ནོ། །གཉིས་པ་ནི་རིགས་པའི་སྒོར་བསྒྲུབ་བྱར་འདོད་པ་ཕྱོགས་ཡིན་ནོ། །ཞེས་གསུངས་པའི་རྗེས་སུ་འབྲངས་ན་བསྒྲུབ་བྱར་འོས་པ་རྒོལ་བས་བསྒྲུབ་བྱར་ཁས་བླངས་པ་ནི་ཕྱོགས་ཡང་དག་གི་མཚན་ཉིད་ཡིན་ནོ། །ཁས་བླངས་པ་ནི་དངོས་སམ་ཤུགས་ཀྱིས་ཁས་བླངས་པའོ། །དེ་ལ་བསྒྲུབ་བྱར་ཁས་བླངས་པས་ངོ་བོ་དང་རང་ཉིད་དང་འདོད་པ་དང་ཁོ་ནའི་དོན་འཕངས། བསྒྲུབ་བྱར་འོས་པས་མ་བསལ་བའི་དོན་འཕངས་སོ། །གསུམ་པ་ནི། དེ་ལྟ་བུའི་མཚན་ཉིད་འདི་གློ་བུར་བའི་རྗེས་དཔག་ལ་མ་ཁྱབ་སྟེ། ཁས་བླངས་པ་མེད་པའི་ཕྱིར་ཞེ་ན། དེ་ལྟ་བུའི་རྩོད་པས་གནོད་པ་མེད་དེ། དེའི་ཚེ་དངོས་སུ་ཁས་བླངས་པ་མེད་ཀྱང་སྒྲུབ་བྱེད་གློ་བུར་བ་ཡིན་པས་བསྒྲུབ་བྱའང་གློ་བུར་དུ་འདོད་པའི་ཕྱིར་དཔེར་ན་དུ་བ་གློ་བུར་བ་མཐོང་བས་བསྒྲུབ་བྱ་མེ་གློ་བུར་བ་ཁས་ལེན་པ་བཞིན་ནོ། །སྐབས་སུ་མ་བབས་པ་དམ་བཅའ་བ་ལ་ཁྱབ་ཆེས་ཏེ། དཔེར་ན་སྒྲ་རྟག་མི་རྟག་དྲིས་པ་ན་ལ་མེ་ལྡན་ནོ་ཞེས་དམ་བཅའ་བའང་བསྒྲུབ་བྱར་ཐལ། ཁས་བླངས་པའི་ཕྱིར། འདོད་ན། དེ་ཚར་གཅད་མ་ཡིན་པར་འགྱུར་རོ་ཞེ་ན། དེ་ལྟ་བུའི་རྩོད་པས་གནོད་པ་མེད་དེ། བསྒྲུབ་བྱར་འོས་པ་བསྒྲུབ་བྱར་ཁས་བླངས་པ་ཡིན་ན་བསྒྲུབ་བྱ་ཡིན་མོད་ཀྱི་ཆ་གཞན་གྱི་སྒོ་ནས་ཚར་གཅད་དུ་འགྱུར་བ་མི་འགལ་བའི་ཕྱིར། བསྒྲུབ་བྱ་ལ་ཁས་བླངས་པ་དགོས་ན་རྟགས་ལའང་ཁས་བླངས་པ་དགོས་པར་མཚུངས་སོ་ཞེ་ན། མི་མཚུངས་ཏེ། ཚུལ་གསུམ་ངེས་ན་ཁས་མ་བླངས་ཀྱང་རྟགས་ཡིན་ལ། ཚུལ་གསུམ་མ་ངེས་ན་ཁས་བླངས་ཀྱང་རྟགས་ཡང་དག་མ་ཡིན་ཞིང་། བསྒྲུབ་བྱ་ལ་དངོས་སམ་སྐབས་ཀྱིས་ཁས་བླངས་ནས་རྟགས་ཀྱིས་བསྒྲུབ་པའི་ཕྱིར། གཉིས་པ་མཚན་གཞི་ངོས་བཟུང་བ་ནི། ལོ་ཙཱ་བ་བློ་ལྡན་ན་རེ། བརྟགས་པའི་ཚོགས་དོན་བསྒྲུབ་བྱའི་མཚན་གཞི་ཡིན་ཏེ། གྲུབ་བསལ་མེད་པ་ཞིག་བསྒྲུབ་བྱར་ཁས་བླངས་ན། སྒྲ་རྟག་པར་དམ་བཅས་པའང་སྐྱོན་མེད་དུ་འགྱུར་བའི་ཕྱིར་ཟེར་བ་འཁྲུལ་ཏེ། སྒྲ་དོན་རྐྱང་པ་ལ་དགག་སྒྲུབ་བྱས་པས་རང་མཚན་མི་འགྲུབ་པའི་ཕྱིར་ཞེས་བཤད་ཟིན་ཏོ། །ཕྱ་པ་ན་རེ། ཚོགས་དོན་དངོས་པོ་ལ་གནས་པ་བསྒྲུབ་བྱའི་མཚན་གཞི་ཡིན་གྱི་སྒྲ་རྟག་པ་ལ་སོགས་པ་བསྒྲུབ་བྱ་མ་ཡིན་ཏེ། ཚད་མས་བསལ་བ་འཇུག་སྲིད་པའི་ཕྱིར་དང་རྟགས་ཀྱི་ནུས་ཡུལ་མ་ཡིན་པའི་ཕྱིར་ཟེར་བ་འཁྲུལ་ཏེ། བསལ་པའི་དོན་དམ་བཅས་ཙམ་ཉིད་ན་བསལ་བ་དྲན་རུང་ལ་བརྗོད་པའི་ཕྱིར་དང་། རྟགས་ཀྱི་ནུས་ཡུལ་མ་ཡིན་པས་བསྒྲུབ་བྱ་མ་ཡིན་ན་གཙོ་བོ་བདག་དོན་བྱེད་པ་དང་བུམ་པ་སྐྱེས་བུ་གཉིས་བཅས་ལ་སོགས་པ་བསྒྲུབ་བྱར་མི་འགྱུར་བའི་ཕྱིར་དང་། སློབ་དཔོན་གྱིས་དོན་རང་མཚན་ལ་དགག་སྒྲུབ་མི་བྱེད་པར་སྒྲ་དོན་ལ་བྱེད་པར་གསུངས་པའི་ཕྱིར་རོ། །མདོར་ན་ཤེས་བྱ་ཆོས་ཅན། བསྒྲུབ་བྱའི་མཚན་གཞི་དངོས་པོའམ་བཏགས་པ་བར་ཕྱེ་སྟེ་བསྒྲུབ་པ་འཁྲུལ་ཏེ། དོན་རང་མཚན་ལ་དངོས་སུ་དགག་སྒྲུབ་མི་ནུས་པའི་ཕྱིར་དང་། སྒྲ་དོན་རྐྱང་པ་ལ་དགག་སྒྲུབ་བྱས་པས་དོན་རང་མཚན་མི་འཐོབ་པའི་ཕྱིར་རོ། །རང་ལུགས་ནི་སྒྲ་དོན་ལ་རང་མཚན་དུ་འཁྲུལ་བ་སྣང་བརྟག་སོ་སོར་མ་ཕྱེ་བའི་སྒྲ་མི་རྟག་པ་ལྟ་བུའི་ཚོགས་དོན་བསྒྲུབ་བྱའི་མཚན་གཞི་ཡིན་ནོ། །དེའང་སྒྲ་མི་རྟག་པ་ལ་སོགས་པ་དངོས་པོ་བ་དང་། སྒྲ་རྟག་པ་ལ་སོགས་པ་ཚོགས་པ་དངོས་པོར་མེད་པ་དང་། ནམ་མཁའི་མེ་ཏོག་མེད་པ་ལ་སོགས་པ་དགག་པ་རྐྱང་པ་རྣམས་ལ་གཞལ་བྱ་རང་མཚན་ཡོད་པ་དང་མེད་པ་གཞལ་བ་ན་གཞན་སེལ་གྱི་སྒོ་ནས་དངོས་པོའི་ཆ་ཁས་ལེན་མི་ལེན་གྱིས་མ་ཡིན་དགག་དང་མེད་དགག་གི་འཇུག་ཚུལ་དུ་འགྱུར་རོ། །འདི་ལ་ཁ་ཅིག་ན་རེ། དངོས་པོ་སྒྲ་མི་རྟག་པའི་ཚོགས་པ་བསྒྲུབ་བྱར་མཚོན་ཚུལ་མི་འཐད་དེ་དེ་ཚད་མས་མ་གྲུབ་ཚེ་མཚོན་རྒྱུ་མེད་ཅིང་། གྲུབ་པའི་ཚེ་བསྒྲུབ་བྱའི་མཚན་ཉིད་མེད་པའི་ཕྱིར་ཟེར་ན། དེ་ལྟ་བུའི་རྩོད་པས་གནོད་པའི་སྐབས་མེད་དེ། ཕྱིར་རྒོལ་སྔར་གྲུབ་བསལ་མ་བྱུང་བ་ལ་བསྒྲུབ་པའི་ཕྱིར་རོ། །དངོས་མེད་སྒྲ་རྟག་པ་བསྒྲུབ་བྱར་མཚོན་པ་མི་འཐད་དེ། སྒྲ་དང་རྟག་པ་སོ་སོར་བསྒྲུབ་བྱ་མ་ཡིན་ཞིང་ཚོགས་པ་མི་སྲིད་པའི་ཕྱིར་ཟེར་ན། དེ་ལྟ་བུའི་རྩོད་པས་གནོད་པའི་སྐབས་མེད་དེ། སྒྲ་རྟག་པའི་གཞན་སེལ་བློས་བཟུང་བ་དེ་དངོས་མེད་ཀྱི་ཉེར་ལེན་ཅན་དུ་བསྒྲུབ་པའི་ཕྱིར་རོ། །གསུམ་པ་ཕྱོགས་ལ་གནོད་པའི་བསལ་བ་ལ། སྤྱིའི་རྣམ་གཞག་དང་། སོ་སོའི་རང་བཞིན་གཉིས། དང་པོ་ལ། བསལ་བའི་མཚན་ཉིད། ཕྱོགས་ཏེ་དམ་བཅས་ཙམ་ཉིད་ན་དེ་སེལ་ནུས་ཀྱི་འགལ་བ་གྲུབ་པ། དབྱེ་ན་རིགས་པའི་སྒོར་མངོན་སུམ་དང་རྗེས་དཔག་དང་ཁས་བླངས་དང་རང་ཚིག་དང་གྲགས་པའི་བསལ་བ་དང་ལྔར་གསུངས་པ་ཀུན་བཏུས་སུ་བཞི་རུ་བསྡུས་ཏེ་བཤད་པ་ལྟར་རྣམ་འགྲེལ་འདིར་ཡང་ཡུལ་གྱི་སྒོ་ནས་རྗེས་དཔག་ལ་རྟགས་ཀྱི་ཁྱབ་པ་ཁས་བླངས་པ་དང་དངོས་པོ་སྟོབས་ཞུགས་གཉིས། དང་པོ་ལ་རང་གིས་ཁས་བླངས་པ་དང་། འགྲོ་བ་ཐམས་ཅད་ཀྱིས་ཁས་བླངས་པ་གཉིས་སུ་ཕྱེ་སྟེ་བསལ་བ་བཞི་རུ་གསུངས་ཏེ། རྗེས་སུ་དཔག་པའི་དབྱེ་བ་ཡིས། །གནོད་པ་དེ་ནི་རྣམ་བཞིར་བཤད། །ཅེས་སོ། །དེ་ལ་མངོན་སུམ་དང་དངོས་པོ་སྟོབས་ཞུགས་ཀྱི་རྗེས་དཔག་གཉིས་དངོས་པོ་སྟོབས་ཞུགས་ཀྱི་གནོད་བྱེད་ཡིན་ལ། ཁས་བླངས་པ་བསྟན་བཅོས་ཙམ་དང་གྲགས་པ་འདོད་རྒྱལ་བའི་སྒྲ་གཉིས་ནི་དེ་བྱུང་དང་བདག་གཅིག་འབྲེལ་བ་སྒྲོ་བཏགས་པ་ཡིན་པའི་ཕྱིར་རྗེས་དཔག་གི་ཁོངས་སུ་བསྡུས་ནས་བསལ་བ་གཉིས་སུ་གསུངས་སོ། །རྗེས་དཔག་ལ་ཁས་བླངས་དང་གྲགས་པའི་བསལ་བ་གཉིས་ཡོད་པ་བཞིན་དུ་མངོན་སུམ་ལའང་ཟླ་བ་གཉིས་མེད་དོ་ཞེས་ཁས་བླངས་པ་ལ་ཟླ་བ་གཉིས་སྣང་མངོན་སུམ་དུ་ཁས་བླངས་པས་བསལ་བ་དང་། སྒྲས་བརྗོད་མི་རུང་དུ་དམ་བཅས་པ་ལ་སྒྲས་བརྗོད་རུང་དུ་འཛིན་པ་ལྟ་བུ་གྲགས་པའི་མངོན་སུམ་གྱི་བསལ་བ་གཉིས་པོ་འཇུག་པས་བསལ་བ་དྲུག་ཏུ་འགྱུར་རོ་ཞེ་ན། ཟླ་བ་གཉིས་སྣང་མངོན་སུམ་མ་ཡིན་པ་ལ་མངོན་སུམ་དུ་ཁས་བླངས་པའི་བསལ་བ་ནི། ཁས་བླངས་པའི་མངོན་སུམ་བསལ་བ་མ་ཡིན་ཏེ། ཟླ་བ་གཉིས་སྣང་མངོན་སུམ་དུ་བརྗོད་པའི་ཕྱིར་མངོན་སུམ་ཡིན་ཞེས་ཚིག་ལས་དོན་དཔོག་པའི་འབྲས་རྟགས་ཀྱི་བསལ་བ་ལས་གཞན་མ་ཡིན་པའི་ཕྱིར། གྲགས་པའི་མངོན་སུམ་གྱི་བསལ་བ་ཡང་མི་འཐད་དེ། སྒྲས་བརྗོད་རུང་མངོན་སུམ་གྱིས་མི་འགྲུབ་པའི་ཕྱིར། གཉིས་པ་སོ་སོའི་རང་བཞིན་ལ་བཞི་ལས། དང་པོ་མངོན་སུམ་གྱི་བསལ་བའི་མཚན་ཉིད། དམ་བཅས་ཙམ་ཉིད་ན་མྱོང་སྟོབས་ཀྱིས་འགལ་བ་གྲུབ་པ། དཔེར་ན་སྒྲ་མཉན་བྱ་མ་ཡིན་པར་དམ་བཅས་པ་ལྟ་བུའོ། །དངོས་པོ་སྟོབས་ཞུགས་ཀྱི་རྗེས་དཔག་གི་བསལ་བའི་མཚན་ཉིད། དམ་བཅས་ཙམ་ཉིད་ན་ཚུལ་གསུམ་དངོས་པོ་སྟོབས་ཞུགས་ཀྱིས་འགལ་བ་གྲུབ་པ། དཔེར་ན་བུམ་པ་རྟག་པར་དམ་བཅས་པ་ལྟ་བུའོ། །དམ་བཅས་ཙམ་ཉིད་ན་ཡིད་ཆེས་པའི་ཚིག་དང་འགལ་བ་གྲུབ་པ་ནི་ཡིད་ཆེས་པའི་བསལ་བའི་མཚན་ཉིད་ཡིན་ནོ། །དབྱེ་ན་དེ་ལ་ཁས་བླངས་དང་རང་ཚིག་བསལ་བ་གཉིས། དེ་གཉིས་ཀྱི་ཁྱད་པར་ལ། གཞན་བོད་སྔ་རབས་པ་དག་ཡིད་ཆེས་པའི་ལུང་དང་འགལ་བ་ཁས་བླངས་ཀྱི་བསལ་བ་དང་། རྒོལ་བ་རང་གི་ཚིག་དང་འགལ་བ་རང་ཚིག་གི་བསལ་བ་ཡིན་ནོ་ཞེས་ཟེར་ལ། སློབ་དཔོན་ངག་གི་དབྱེ་བར་བཞེད་དེ། ཁས་བླངས་ཀྱི་བསལ་བ་ནི་སྔར་དམ་བཅས་པ་དང་ཕྱིས་བརྗོད་པ་གཉིས་འགལ་བ་སྟེ། དཔེར་ན་སྔར་མར་བརྗོད་ནས་ཕྱིས་མོ་གཤམ་དུ་བརྗོད་པ་བཞིན་ནོ། །རང་ཚིག་གི་བསལ་བ་ནི་དམ་བཅས་པའི་དོན་དེ་ཉིད་ལས་དཔག་ན་འགལ་བ་སྟེ། དཔེར་ན་རྗེས་དཔག་ཚད་མ་མ་ཡིན་ཞེས་དམ་བཅས་པ་ལྟ་བུའོ། །དེ་ནི་སྤྱི་གཞལ་བྱ་བདེན་པ་བཀག་ནས་བྱེ་བྲག་རང་ཚིག་གི་གཞལ་བྱ་ཁས་ལེན་པས་རང་ཚིག་གི་བསལ་བའོ། །དེ་ཡང་ཀུན་ལས་བཏུས་ལས་ཁས་བླངས་པ་དང་རང་ཚིག་གི་བསལ་བ་གཉིས་ཀ་ཡང་གཞལ་བྱའི་དོན་ཅན་གྱི་ཚད་མ་དག་མེད་དོ་ཞེས་པའི་དཔེ་གཅིག་གི་བསྟན་ལ། རིགས་པའི་སྒོར་ལུང་དང་འགལ་བ་ལ། སྦྱིན་སོགས་དཀར་པོའི་ཆོས་ནི་འཕོས་ནས་བདེ་བ་སྟེར་བ་མ་ཡིན་ནོ་ཞེས་དཔེར་བརྗོད་གཞན་དུ་གསལ་བར་གསུངས་སོ། །དེ་ལ་གཞལ་བྱ་མངོན་ལྐོག་གཉིས་སྟོན་པ་ལ་མངོན་སུམ་དང་རྗེས་དཔག་ཚད་མ་གཉིས་ཀྱིས་མི་གནོད། བསྐལ་པའི་དོན་ཤིན་ཏུ་ལྐོག་གྱུར་སྟོན་པ་ལ་རང་ཚིག་གིས་མི་གནོད་པའི་གསུང་རབ་དེ་ངེད་ཀྱི་ལུང་ཚད་མ་ཡིན་ལ། དེ་སློབ་དཔོན་ཕྱོགས་གླང་གིས་རྗེས་དཔག་ཏུ་བསྡུས་ཏེ་གསུངས་པས་ཚད་མ་གསུམ་པར་མི་བཞེད་དོ། །དེ་ལྟ་བུའི་ལུང་ལ་བརྟེན་ནས་དེའི་བརྗོད་བྱ་གསར་དུ་རྟོགས་པའི་བློ་ནི་གཞལ་བྱ་ཤིན་ཏུ་ལྐོག་གྱུར་འཇལ་བའི་ཡང་དག་པའི་ཤེས་པ་ཡིན་པའི་ཕྱིར་ཚད་མ་ཡིན་པས་ཡིད་ཆེས་པའི་རྗེས་དཔག་ཚད་མ་ཡིན་ནོ། །གལ་ཏེ་ཡིད་ཆེས་པའི་རྗེས་དཔག་ཚད་མ་མ་ཡིན་ན་གཞལ་བྱ་ཤིན་ཏུ་ལྐོག་གྱུར་དེ་ཆོས་ཅན། གཞལ་བྱ་མ་ཡིན་པར་ཐལ། ཁྱོད་འཇལ་བྱེད་ཀྱི་ཚད་མ་མེད་པའི་ཕྱིར། ཡོད་ན་གང་ཡིན། མངོན་སུམ་དང་དངོས་པོ་སྟོབས་ཞུགས་ཀྱི་རྗེས་དཔག་ཡིན་ནོ་ཞེ་ན། གཞལ་བྱ་མངོན་ལྐོག་གཉིས་མངོན་རྗེས་གཉིས་ཀྱིས་གཏན་ལ་ཕབ་ཏེ། སྒྲོ་འདོགས་རྣམ་པར་དག་ནས་གཞལ་བྱ་ཤིན་ཏུ་ལྐོག་གྱུར་ལ་དཔྱོད་པ་ན་བསྟན་བཅོས་རྣམ་དག་སྒྲུབ་བྱེད་དུ་ཁས་ལེན་པའི་དུས་མ་ཡིན་པར་ཐལ་ལོ། །ཁྱབ་སྟེ། ཚད་མ་སྔ་མས་གྲུབ་ཟིན་མ་བརྗེད་པ་ལ་ཚད་མ་གཞན་འཇུག་པ་མ་ཡིན་པའི་ཕྱིར། འདོད་ན། དེ་ལྟར་ཡུལ་གཉིས་རྣམ་དག་ནས། །དེ་ནི་བསྟན་བཅོས་ཡོངས་འཛིན་པར། །འདོད་པའི་དུས་ཡིན་དེ་ཡི་ཚེ། །བསྟན་བཅོས་ཀྱིས་ནི་གནོད་པར་འགྱུར། །ཞེས་པ་དང་འགལ་ལོ། །གཞན་ཡང་གཞལ་བྱ་ཤིན་ལྐོག་ཆོས་ཅན། ཁྱོད་ཀྱི་སྒྲུབ་བྱེད་ལུང་རྣམ་དག་ངེས་པར་ཁས་ལེན་མི་དགོས་པར་ཐལ། ཁྱོད་མངོན་སུམ་མམ་དངོས་པོ་སྟོབས་ཞུགས་ཀྱི་རྗེས་དཔག་གིས་རབ་ཏུ་གྲུབ་པའི་ཕྱིར། འདོད་ན། དེས་ན་རབ་གྲགས་དོན་དག་ལ། །བསྟན་བཅོས་དོར་ནའང་ཉེས་པ་མེད། །ལྐོག་གྱུར་དག་ལ་བསྟན་བཅོས་ནི། །མི་འདོད་དཔྱོད་པ་ཉིད་མི་འཇུག །ཅེས་དང་། གནས་གསུམ་པར་ནི་འཕོ་བ་ན། །བསྟན་བཅོས་ལེན་པར་རིགས་ལྡན་ཡིན། །ཞེས་པ་དང་འགལ་ལོ། །གཞན་ཡང་། ཤེས་བྱ་ཆོས་ཅན། ཡུམ་མངོན་རྟོགས་རྒྱན་ནས་བཤད་པའི་ཕྱིར་མི་ལྡོག་པའི་རྟགས་དེ་རྣམས་འགོད་མཁན་གྱི་རྒོལ་བ་དེ་རྟགས་དེ་རྣམས་བརྗོད་པའི་ཆ་ནས་རྒོལ་བ་སྐྱོན་ཅན་ཡིན་པར་ཐལ། ཕྱིར་མི་ལྡོག་པའི་རྟགས་ཡང་དག་འགོད་པ་སྐབས་སུ་བབ་པ་གང་ཞིག དེ་རྣམས་གཏན་ཚིགས་ཡང་དག་མ་ཡིན་པའི་ཕྱིར། ཁྱབ་སྟེ། གཏན་ཚིགས་ལྟར་སྣང་གཞན་དག་ལ། །རང་འདོད་ཉིད་ནི་འགྲུབ་མེད་ཕྱིར། །དོན་མེད་བརྗོད་པས་སྐྱོན་དུ་གྱུར། །ཞེས་གསུངས་པའི་ཕྱིར་རོ། །འདོད་ན། སངས་རྒྱས་ཀྱི་སྤྲུལ་པའི་སྐུ་དང་བྱམས་པ་མགོན་པོ་རྒོལ་བ་སྐྱོན་ཅན་དུ་འགྱུར་བས་རྒོལ་བ་ཡང་དག་མི་རྙེད་དོ། །དེ་རྣམས་རྟགས་ཡང་དག་ཡིན་ན་ཡིད་ཆེས་པའི་རྟགས་ཡང་དག་མེད་པ་བུད་དོ། །མ་ཁྱབ་སྟེ། དེ་རྣམས་དངོས་པོ་སྟོབས་ཞུགས་ཀྱི་རྟགས་ཡང་དག་ཡིན་ནོ་ཞེ་ན། འོ་ན་ལུང་རྣམ་དག་སྒྲུབ་བྱེད་དུ་ངེས་པར་ཁས་ལེན་དགོས་པའི་གཞལ་བྱ་ཤིན་དུ་ལྐོག་གྱུར་དེ་གང་ཡིན་སྨྲོས་ཤིང་མཁྱེན་པ་ཅན། གཞན་ཡང་། ཤེས་བྱ་ཆོས་ཅན། ལུང་རྣམ་དག་རྣམས་རང་གི་བརྗོད་བྱའི་དོན་དང་འབྲེལ་བ་མེད་པར་ཐལ། ལུང་ལ་བརྟེན་ནས་རང་གི་བརྗོད་བྱ་དཔོག་པའི་རྟགས་ཡིན་ན་རྟགས་ལྟར་སྣང་ཡིན་དགོས་པའི་ཕྱིར། འདོད་ན། ཡིད་ཆེས་ཚིག་ནི་མི་བསླུ་བའི། །སྤྱི་ལས། ཞེས་པ་དང་འགལ་ཞིང་ལུང་རྣམ་དག་ཡིན་ན་དགོས་འབྲེལ་ཡོད་མི་དགོས་པར་ཐལ་ལོ། །ལུང་རྣམ་དག་ཡིན་མིན་གྱི་ཁྱད་པར་གང་གིས་འབྱེད། གཞན་ཡང་། ཤེས་བྱ་ཆོས་ཅན། བསྒྲུབ་བྱ་བསྒྲུབ་པའི་ཕྱིར་དུ་ལུང་སྒྲུབ་བྱེད་དུ་གང་བཀོད་ཐམས་ཅད་ཀྱང་སྒྲུབ་བྱེད་ལྟར་སྣང་དུ་ཐལ། ཡིད་ཆེས་པའི་རྟགས་ཐམས་ཅད་རྟགས་ལྟར་སྣང་ཡིན་པའི་ཕྱིར། འདོད་ན། རང་འགྲེལ་ལས། གལ་ཏེ་དེའི་བདག་ཉིད་ཡིན་ན་བསྒྲུབ་པར་བྱ་བ་དང་སྒྲུབ་པར་བྱེད་པ་བྱེ་བྲག་མེད་དོ་ཞེ་ན། མ་ཡིན་ཏེ། ཆོས་ཀྱི་བྱེ་བྲག་ཀུན་བཏགས་པའི་ཕྱིར་ཞེས་བཤད་པའི་ཕྱིར་བྱའོ། །དེ་སྐད་དུ། རྗེས་སུ་དཔག་པ་དང་། རྗེས་སུ་དཔག་པར་བྱ་བའི་ཐ་སྙད་འདི་ཐམས་ཅད་ནི་བློ་ལ་ཡོད་པའི་ཆོས་དང་། ཆོས་ཅན་གྱི་བྱེ་བྲག་ཁོ་ནས་ཡིན་ནོ་ཞེས་བཤད་དོ། །ཞེས་ལུང་སྒྲུབ་བྱེད་དུ་བཀོད་པའི་ཆ་ནས་སློབ་དཔོན་ཆོས་གྲགས་རྒོལ་བ་སྐྱོན་ཅན་དུ་ཐལ་ལོ། །ཁ་ཅིག་ན་རེ། རང་འགྲེལ་ལས། དེ་ལྟར་ན་རྗེས་སུ་དཔག་པ་ལ་ཡང་ཉེས་པ་མེད་པ་མ་ཡིན་ཏེ། སྒྲ་དག་ནི་དོན་རྣམས་ལ་མེད་ན་མི་འབྱུང་བ་ཉིད་མ་ཡིན་ཕྱིར་རོ། །ཞེས་གསུངས་པས་ཡིད་ཆེས་པའི་རྟགས་ཡང་དག་མེད་དོ་ཞེ་ན། དེ་ནི་རང་ཚིག་འགལ་བ་ཡིན་ཏེ། དངོས་སུ་ཡིད་ཆེས་པའི་རྟགས་ཡང་དག་མེད་པར་དམ་བཅས་ནས་ཤུགས་ལ་དེ་ལྟ་བུའི་ལུང་དེ་ཡིད་ཆེས་པའི་རྟགས་ཡང་དག་མེད་པའི་སྒྲུབ་བྱེད་ཡང་དག་ཏུ་ཁས་བླངས་པའི་ཕྱིར་རོ། །ལུང་དེའི་དོན་ནི་སྤྱིར་ལུང་རྗེས་དཔག་ཡིན་པ་ལ་ཉེས་པ་ཡོད་དེ། སྤྱིར་སྒྲ་ཡོད་པ་ཙམ་གྱིས་དོན་མི་འགྲུབ་པའི་ཕྱིར་རོ། །ཞེས་བྱའོ། །རྣམ་ངེས་ལས། དེ་ལ་ཁས་བླངས་འབྲས་རྟགས་ཏེ། །འགྲོ་ལ་གྲགས་པ་རང་བཞིན་རྟགས། །ཡིད་ཆེས་པའི་ཚིག་ནི་འབྲས་བུའི་མཚན་ཉིད་ཅན་གྱི་རྟགས་ཡིན་ལ། གྲགས་པ་ནི་རང་བཞིན་གྱི་མཚན་ཉིད་ཡིན་ནོ། །བདག་གམ་གཞན་དོན་ཇི་ལྟ་བ་བཞིན་མཐོང་བའི་སྒོ་ནས་ངག་འཇུག་པར་འདོད་པ་ནི་ཡིད་ཆེས་པ་ཡིན་ཏེ། དེའི་ཚིག་ནི་དེ་ལྟ་བུའི་དོན་གྱི་དངོས་པོ་མེད་ན་མི་འཇུག་པའི་ཕྱིར་དེ་འབྲས་བུ་ཡིན་ནོ་ཞེས་གསུངས་པས་ཡིད་ཆེས་པའི་ཚིག་ནི་རང་གི་རྒྱུར་གྱུར་པའི་བརྗོད་བྱ་དཔོག་པའི་རྟགས་ཡང་དག་ཡིན་ནོ། །དེ་ཡང་དཔེར་ན། མངོན་རྟོགས་རྒྱན་ཆོས་ཅན། རང་གི་རྒྱུར་གྱུར་པའི་བརྗོད་བྱ་ཡོད་དེ། ཡིད་ཆེས་པའི་ཚིག་ཡིན་པའི་ཕྱིར་ཞེས་པ་ལྟ་བུ་དང་། སྦྱིན་སོགས་དཀར་པོའི་ཆོས་ཆོས་ཅན། །ཁྱོད་སྤྱད་ན་བདེ་བ་འབྱུང་སྟེ། དེ་ལྟར་ལུང་རྣམ་དག་ལས་གསུངས་པའི་ཕྱིར་ཞེས་བཀོད་པ་ན་རྟགས་སུ་སོང་ཚོད་པོ་ནི་སྦྱིན་པས་ལོངས་སྤྱོད་ཅེས་པ་ཀླུ་སྒྲུབ་ཀྱི་ལུང་ལྟ་བུ་ཡིན་ལ། བསྒྲུབ་བྱར་སོང་ཚོད་པ་ནི་སྦྱིན་པས་རང་འབྲས་ལོངས་སྤྱོད་བསྐྱེད་པའི་ནུས་པ་ལྟ་བུ་ཡིན་ལ། དངོས་པོ་རྒྱུ་དཔག་སྟོབས་ཀྱིས་འབྲས་བུ་ལོངས་སྤྱོད་དཔོག་པའི་རྒྱུའི་ཆོས་དཔོག་པའི་ཡིད་ཆེས་པ་འབྲས་བུའི་རྟགས་སོ། །དཔེར་ན་ཁ་ནང་གི་གོང་བུ་ཆོས་ཅན། གཟུགས་ད་ལྟར་བ་ཡོད་དེ། རོ་ད་ལྟར་བ་ཡོད་པའི་ཕྱིར་ཞེས་པ་ལྟ་བུའོ། །བྱམས་ཆོས་ལྔ་དར་བའི་ས་ཕྱོགས་ན་ཆོས་ཅན། མངོན་རྟོགས་བརྒྱད་ཡོད་དེ། བསྟན་བཅོས་མངོན་རྟོགས་རྒྱན་ཡོད་པའི་ཕྱིར། དཔེར་ན་དུ་བ་དྲག་འཕྱུར་བ་དང་ལྡན་པའི་ལ་ཆོས་ཅན། མེ་ཡོད་དེ། དུ་བ་དྲག་འཕྱུར་བ་ཡོད་པའི་ཕྱིར་ཞེས་པ་ལྟ་བུའོ། །གཞན་ཡང་ཡོད་དེ། རེ་ཞིག་བཞག་གོ །བརྗོད་བྱ་དངོས་པོ་སྟོབས་ཞུགས་ཀྱིས་གྲུབ་པའི་ལུང་ཆོས་ཅན། ཚད་མ་ཡིན་ཏེ། གཞལ་བྱ་གསུམ་སྟོན་པ་ལ་མངོན་རྗེས་དང་རང་ཚིག་གིས་མི་གནོད་པའི་ལུང་ཡིན་པ་དེས་ནའོ། །བརྗོད་བྱ་དངོས་པོའི་སྟོབས་ཞུགས་ཀྱིས་མ་གྲུབ་པའི་བསྟན་བཅོས་ཆོས་ཅན། དེ་ཁས་བླངས་ནས་འགལ་ཡང་གེགས་བྱེད་ཡིན་གྱི་གནོད་བྱེད་མ་ཡིན་ཏེ། རང་ཚིགས་འགལ་བ་དང་མཚུངས་པའི་ཕྱིར། དེས་ན་ལུང་དུ་གྲགས་ཚད་ལུང་ཚད་མ་མིན་གྱི་བརྗོད་བྱ་ཚད་མས་གྲུབ་པའི་ལུང་དེ་ལུང་ཚད་མ་ཡིན་ལ། ལུང་སྔར་ཁས་བླངས་ནས་ཕྱིས་ཚད་མ་ཡིན་མིན་དཔྱོད་པ་ནི་བླུན་པོའི་ལུགས་ཡིན་ལ། སྔར་དཔྱད་ནས་ཕྱིས་ཁས་ལེན་པ་ནི་འཛངས་པའི་ལུགས་ཡིན་ནོ། །འོ་ན་ལུང་གཞན་རིག་བྱེད་ལས་ཁྲུས་ཀྱིས་སྡིག་པ་འདག་པར་བཤད་པ་དང་འགལ་བའང་ལུང་དང་འགལ་བ་དེར་འགྱུར་རོ་ཞེ་ན། འདོད་ཆགས་སོགས་དུག་གསུམ་དཀར་པོའི་ཆོས་མིན་ལ། ཆགས་བྲལ་སོགས་དུག་གསུམ་སྤངས་པ་དཀར་ཆོས་སུ་ཆད་པར་ལྟ་བ་རྒྱང་འཕེན་པ་མིན་པ་གཞན་གྲུབ་མཐའ་སྨྲ་བ་འཆད་མོད། ཤེས་བྱ་ཆོས་ཅན། ཁྲུས་ཀྱིས་སྡིག་པ་འདག་པར་སྟོན་པའི་རིག་བྱེད་ཀྱི་བསྟན་བཅོས་དེ་འདྲའི་རིགས་པ་དང་འགལ་བའི་གཞུང་མཐའ་དག་ལུང་མ་ཡིན་ཏེ། ཁྲུས་དང་ཆགས་སོགས་རྒྱུ་མི་འགལ་བའི་ཕྱིར། དཔེར་ན་ནད་ཀྱི་རྒྱུ་ལ་མི་གནོད་པའི་སྨན་གྱིས་ནད་སོགས་སེལ་བར་ཁས་བླངས་ན་མཁས་པའི་བཞད་གད་དུ་འགྱུར་བ་བཞིན་ནོ། །གལ་ཏེ་རང་ཚིག་དང་བསྟན་བཅོས་དང་འགལ་བས་གེགས་བྱས་པ་ལས་དམ་བཅའ་ལ་ཐེ་ཚོམ་སྐྱེ་བ་ཡིན་མོད་དམ་བཅའ་དེ་ནི་བསྒྲུབ་བྱ་སྐྱོན་མེད་ཡིན་པའི་ཕྱིར། ཕྱོགས་སྐྱོན་མིན་ཞེ་ན། ཤེས་བྱ་ཆོས་ཅན། རང་ཚིག་དང་འགལ་བའི་གེགས་ཀྱིས་ཐེ་ཚོམ་བསྐྱེད་པའི་སྒོ་ནས་སྐྱོན་དུ་སོང་བ་མིན་ཏེ། ཐེ་ཚོམ་ལས་འཇུག་སྲིད་པའི་ཕྱིར། ཆོས་ཅན། རང་ཚིག་དང་འགལ་བའི་གེགས་ཀྱིས་ཚིག་དེས་བསྒྲུབ་བྱ་མི་འགྲུབ་པའི་སྒོ་ནས་སྐྱོན་དུ་འཇོག་པ་ཡིན་ཏེ། བསྒྲུབ་བྱ་བསྒྲུབ་པའི་ཕྱིར་དུ་བཀོད་ནས་བསྒྲུབ་བྱ་བསྒྲུབ་མ་ནུས་ན་སྐྱོན་ཅན་ཡིན་པའི་ཕྱིར་རོ། །བདེན་ཞེན་གྱིས་དམ་བཅས་པའི་ཚིག་ཆོས་ཅན། རང་སྨྲ་བ་པོ་ལ་བསམ་པ་ཡོད་པར་སྟོན་པ་ཡིན་ཏེ། ཁྱོད་ཀུན་སློང་རྟོག་པ་ལས་སྐྱེས་པའི་ཚིག་ཡིན་པའི་ཕྱིར། ཤེས་བྱ་ཆོས་ཅན། རང་ཚིག་དང་བསྟན་བཅོས་ཀྱི་འགལ་བ་ཆོས་ཅན་གཅིག་གི་སྟེང་དུ་འདུས་ན་དམ་བཅའ་འཇིག་སྟེ། དེ་ལྟར་འདུས་ན་བསྒྲུབ་བྱ་མི་འགྲུབ་པའི་ཕྱིར། ཆོས་ཅན། བརྗོད་པ་སྐྱོན་ཅན་གྱིས་གཞན་དོན་རྗེས་དཔག་སྐབས་སུ་ཕམ་པ་བསྐྱེད་དེ། འགལ་བ་གཅིག་གི་སྟེང་དུ་འདུས་ན་དམ་བཅའ་འཇིག་པ་དེས་ནའོ། །བཞི་པ་གྲགས་པའི་བསལ་བ་ལ་མཚན་ཉིད་ནི། དམ་བཅས་ཙམ་ཉིད་ན་འཇིག་རྟེན་གྱི་ཚུལ་ལུགས་དང་འགལ་བ་གྲུབ་པ་ནི་གྲགས་པའི་བསལ་བའི་མཚན་ཉིད་ཡིན་ནོ། །དེའི་རང་བཞིན་ངེས་པར་བྱ་བ་ལ་གཉིས་ལས། བསྡུས་ཏེ་བསྟན་པ་ནི་མུ་སྟེགས་བརྡ་སྤྲོད་པ་དག་སྒྲ་དོན་ལ་དངོས་པོའི་འབྲེལ་བ་ཡོད་པར་བསམས་ནས་སྒྲ་གང་ལ་བརྗོད་བྱ་རྗོད་བྱེད་ཀྱི་འབྲེལ་བ་ཡོད་པ་དེས་བརྗོད་རུང་གི་དེ་མེད་པས་བརྗོད་ན་སྐྱོན་ཅན་ཡིན་ནོ་ཞེས་འདོད་པ་སྔར་བརྗོད་བྱ་རྗོད་བྱེད་བརྟག་པའི་རབ་ཏུ་བྱེད་པར་བཀག་ཅིང་གཞན་སེལ་གྱི་སྐབས་སུ་རྗོད་བྱེད་ཀྱི་སྒྲ་ཐམས་ཅད་བརྗོད་འདོད་ཀྱི་དབང་གིས་འཇུག་པར་བསྒྲུབས་ཟིན་པ་དེས་ན་གྲགས་པའང་གྲུབ་ཟིན་ཏོ། །གཉིས་པ་ཕྱེ་སྟེ་བཤད་པ་ལ། མདོའི་ཚིག་དགོད་པ་ནི་ཀུན་ལས་བཏུས་ལས། གང་ལ་ཐུན་མོང་མ་ཡིན་པའི་ཕྱིར་རྗེས་སུ་དཔག་པ་མེད་ལ། སྒྲ་ལས་བྱུང་བའི་གྲགས་པ་དང་འགལ་བའི་དོན་གྱིས་ན་བསལ་བ་དེ་ཡང་ཕྱོགས་མ་ཡིན་ནོ། །ཞེས་གསུངས་སོ། །དེའི་དོན་གཏན་ལ་དབབ་པ་ལ། བཤད་ཚུལ་དང་པོ་དང་། གཉིས་པ་དང་། དེ་དག་གི་དགོངས་པ་དཔྱད་པ་དང་གསུམ། དང་པོ་ལ། གཞན་གྱིས་བརྟགས་པ་དགག རང་གི་འཐད་པ་བརྗོད་པ་གཉིས། དང་པོ་ནི་བརྡ་སྤྲོད་པ་རྟོག་ཡུལ་ན་ཡོད་པའི་རྟགས་ཀྱིས་རི་བོང་ཅན་ཟླ་བའི་སྒྲས་བརྗོད་རུང་ཡིན་པ་འགོག་པ་ལ་ཐུན་མོང་མ་ཡིན་པ་དང་འགལ་བར་འགྱུར་བ་གཉིས་ལས། དང་པོ་ནི་རྟོག་ཡུལ་ན་ཡོད་པ་ཆོས་ཅན། རི་བོང་ཅན་ཟླ་བའི་སྒྲས་བརྗོད་མི་རུང་དུ་བསྒྲུབ་པའི་མཐུན་དཔེ་དང་རྩོད་གཞི་ལ་ཐུན་མོང་བར་རྗེས་སུ་འགྲོ་བ་མ་ཡིན་པར་ཐལ། དེ་ལྟར་བསྒྲུབ་པ་ལ་མཐུན་དཔེ་མེད་པའི་ཕྱིར་ཏེ་ཁྱོད་གང་ཡིན་ལ་ཟླ་བའི་སྒྲས་བརྗོད་དུ་རུང་བས་ཁྱབ་པའི་ཕྱིར་རོ། །གཉིས་པ་ནི་སྒྲ་དོན་རྟོག་པ་ལ་སྣང་བའི་ཡོད་པ་ཆོས་ཅན། ཁྱོད་ཡིན་ན་ཟླ་བའི་སྒྲས་བརྗོད་དུ་མི་རུང་བ་འགལ་བ་ཡིན་པར་ཐལ། ཁྱོད་ཡིན་ན་ཟླ་བའི་སྒྲས་བརྗོད་རུང་ཡིན་པར་ཁྱབ་པ་ངེས་པའི་ཕྱིར་རོ། །གཉིས་པ་རང་གི་འཐད་པ་བརྗོད་པ་ལ། བརྗོད་རུང་གི་གྲགས་པ་དང་སྒྲ་ལས་བྱུང་བའི་གྲགས་པ་གཉིས། དང་པོ་ལ་གསུམ་ལས། བརྗོད་རུང་གི་གྲགས་པ་ངོས་བཟུང་ན། འཇིག་རྟེན་ཡུལ་ལུགས་ཀྱི་སྤྱོད་པ་ལས་བྱུང་བའི་སྒྲ་ཉིད་ལ་སློབ་དཔོན་གྱིས་གྲགས་པའི་བརྡ་མཛད་པ་ཡིན་ནོ། །དེ་ཐམས་ཅད་ལ་ཁྱབ་པར་བསྒྲུབ་པ་ནི། ཤེས་བྱ་ཆོས་ཅན། གྲགས་པས་ཀུན་ལ་ཁྱབ་སྟེ། ཡུལ་དུས་རྣམ་པ་གང་ཡིན་ཡང་རུང་སྔར་བརྡ་བྱས་སམ་མ་བྱས་ཀྱང་རུང་། ཐུན་མོང་དུ་གྲགས་སམ་མ་གྲགས་ཀྱང་རུང་། འདོད་རྒྱལ་བའི་སྒྲས་བརྗོད་རུང་། དེའང་ཤེས་བྱ་ཐམས་ཅད་ལ་གྲུབ་པའི་ཕྱིར་རོ། །གལ་ཏེ་བརྗོད་རུང་ཙམ་ཡོད་མོད་སྔར་མ་གྲགས་པ་ལ་གྲགས་པའི་སྒྲ་འདོད་ན། འཇིག་རྟེན་པ་དང་འགལ་ཞེ་ན། ཤེས་བྱ་ཀུན་ཆོས་ཅན། ཁྱོད་ལ་ཟླ་བའི་སྒྲ་སྦྱར་དུ་རུང་སྟེ། ཁྱོད་ཟླ་བའི་སྒྲས་བརྗོད་དུ་རུང་ཞིང་ནུས་པའི་ཕྱིར། དཔེར་ན་འབྲས་འཚེད་ནུས་པ་ལ་འཚེད་པ་ཞེས་བརྗོད་པ་བཞིན་ནོ། །གཉིས་པ་སྒྲ་ལས་བྱུང་བའི་གྲགས་པ་ངོས་བཟུང་ན། སྒྲ་ལས་བྱུང་བའི་གྲགས་པ་དང་ཞེས་སོགས་ཀྱི་ལུང་ཆོས་ཅན། དགོས་པ་ཡོད་དེ། སྒྲ་ཐམས་ཅད་ཀྱི་བརྗོད་རུང་དོན་ཐམས་ཅད་ལ་གྲུབ་ན་ཡང་འདོད་རྒྱལ་བའི་སྒྲ་བརྡ་དང་བརྡ་བརྗོད་འདོད་ལ་བརྟེན་ནས་གྲུབ་ན་གྲགས་པའང་གྲུབ་བོ་ཞེས་བསྟན་པའི་ཕྱིར་དུ་གསུངས་པའི་ཕྱིར། བརྗོད་རུང་གི་གྲགས་པ་ཆོས་ཅན། འགལ་བ་ལ་མི་འཁྲུལ་མི་སྲིད་དེ། རྗེས་དཔག་གིས་གྲུབ་པས་སོ། །ཁྱབ་སྟེ། རྗེས་དཔག་གི་ཡུལ་ལ་འགལ་བ་ལ་མི་འཁྲུལ་བ་མི་སྲིད་པའི་ཕྱིར་རོ། །བཤད་ཚུལ་གཉིས་པ་ལ། ཤེས་བྱ་ཆོས་ཅན། དངོས་པོ་སྟོབས་ཞུགས་ཀྱི་རྗེས་དཔག་ལས་གྲགས་པ་ཡུལ་ཐ་དད་ཡིན་ཏེ། གྲགས་པ་དངོས་པོའི་དབང་གིས་འཇུག་ན་བྱས་པའི་རྟགས་ལས་སྒྲ་མི་རྟག་པར་འཇལ་བའི་རྗེས་དཔག་བཞིན་དུ་ཡུལ་ངེས་པ་ཅན་དུ་འགྱུར་བ་ལས་འདོད་རྒྱལ་བའི་སྒྲ་རྣམས་བརྗོད་འདོད་དབང་གིས་སྦྱར་བས་ཡུལ་གང་ལའང་མི་འཇུག་པ་མེད་པའི་ཕྱིར། ཡུལ་ཀུན་ལ་འཇུག་པའི་གྲགས་པ་ཟླ་བ་ཞེས་པའི་སྒྲ་ཡུལ་རི་བོང་ཅན་འདིར་མི་འཇུག་ཅེས་བརྗོད་པ་རི་བོང་ཅན་ཆོས་ཅན། ཟླ་བའི་སྒྲས་བརྗོད་དུ་མི་རུང་སྟེ། རྟོག་ཡུལ་ན་ཡོད་པའི་ཕྱིར་ཞེས་པའི་གཏན་ཚིགས་ཆོས་ཅན། སྒྲ་རྟག་པར་བསྒྲུབ་པ་ལ་མཉན་བྱ་བཞིན་མཐུན་དཔེ་དང་རྩོད་གཞི་ལ་ཐུན་མོང་བར་རྗེས་སུ་འགྲོ་བ་མ་ཡིན་པར་ཐལ། ཁྱོད་ཀྱི་མཐུན་དཔེ་མི་རྙེད་པའི་ཕྱིར་ཏེ། འདོད་རྒྱལ་བའི་སྒྲ་རྣམས་ཡུལ་གང་ལའང་མི་འཇུག་པ་མེད་པ་དེས་ནའོ། །ཆོས་ཅན་ཁར་ཕུད་མཛོད། མདོ་འགྲེལ་བྱེད་ཁ་ཅིག རི་བོང་ཅན་ཟླ་བའི་སྒྲས་བརྗོད་རུང་དུ་བསྒྲུབ་པ་ལ་མཐུན་དཔེ་མེད་པར་བསྟན་པའི་ཕྱིར་གང་ལ་ཐུན་མོང་མ་ཡིན་པའི་ཕྱིར་ཞེས་སོགས་གསུངས་སོ་ཟེར་ན། ཤེས་བྱ་ཆོས་ཅན། དེའི་ཕྱིར་དུ་དེ་གསུངས་པ་མ་ཡིན་པར་ཐལ། དེ་ལྟ་བུའི་ལུང་དེ་གྲགས་པས་གནོད་པའི་སྤྱིའི་མཚན་ཉིད་འཆད་པའི་སྐབས་ཡིན་པས་ཟླ་བའི་སྒྲ་དེ་རི་བོང་ཅན་ལ་དཔེར་མཛད་ནས་ཤེས་བྱ་ཀུན་ལ་ཁྱབ་པར་བསྟན་པའི་ཕྱིར། དར་ཊཱིཀ་ཤིང་མིན་པར་དམ་བཅས་པ་སོགས་ལའང་གྲགས་པས་གནོད་པར་མཚུངས་པའི་ཕྱིར། རྟོག་ཡུལ་ན་ཡོད་པ་ཆོས་ཅན། བསིལ་ཟེར་ཅན་ཟླ་བའི་སྒྲས་བརྗོད་དུ་རུང་བར་བསྒྲུབ་པ་ལ་ཐུན་མོང་མ་ཡིན་པའི་རྟགས་སུ་མི་འགྱུར་བར་ཐལ། གཞན་སྤོས་སྦྱོར་གྱི་བསྟན་བཅོས་ལས། ག་བུར་ལ་ཟླ་བའི་སྒྲ་དང་བཅུད་ལེན་གྱི་བསྟན་བཅོས་ལས། དངུལ་ཆུ་ལ་ཟླ་བའི་སྒྲ་དང་། སྙན་དངགས་ཀྱི་བསྟན་བཅོས་ལས། མིའི་གདོང་ལ་ཟླ་བའི་སྒྲ་གྲགས་པ་དེ་ཁྱོད་ཀྱིས་དེ་ལྟར་བསྒྲུབ་པའི་མཐུན་དཔེ་ཡང་དག་ཡིན་པའི་ཕྱིར། ཤེས་བྱ་ཆོས་ཅན། འདོད་རྒྱལ་བའི་སྒྲ་བརྗོད་རུང་དེ་ཡུལ་གང་རུང་གཅིག་ལ་གྲུབ་ན་དེ་དཔེར་བྱས་ནས་ཡུལ་ཐམས་ཅད་ལ་གྲུབ་པ་འདི་དངོས་པོའི་སྟོབས་ཀྱིས་ཞུགས་པ་ཡིན་ཏེ། བརྡའི་དབང་གིས་འཇུག་པའི་སྒྲ་རྣམས་ཡུལ་ཐམས་ཅད་ལ་འཇུག་པས་དེ་ལ་ཐུན་མོང་མ་ཡིན་པ་མི་སྲིད་པའི་ཕྱིར། གལ་ཏེ་འདོད་རྒྱལ་གྱི་གྲགས་པ་འགོག་ན་ཁྱེད་རང་ཁས་ལེན་པའི་རི་བོང་ཅན་ལ་སོགས་པར་འདོད་པའང་འཇིག་པས་ཐ་སྙད་ཐམས་ཅད་འཇིག་པར་འགྱུར་རོ། །རྒྱུ་མཚན་དེས་ན་སྤྱིར་བརྡ་ལ་རྒྱུ་མཚན་ཅན་དང་བརྗོད་འདོད་ཀྱི་བརྡ་གཉིས་ལས་དང་པོ་ཡུལ་ཐམས་ཅད་ལ་མི་འཇུག་པ་སྲིད་ཀྱང་། ཤེས་བྱ་ཆོས་ཅན། འདོད་པས་སྦྱར་བའི་བརྡ་ཡུལ་ཀུན་ལ་འཇུག་ཏུ་རུང་བཞིན་དུ་རི་བོང་ཅན་ལ་ཟླ་བའི་སྒྲས་བརྗོད་རུང་འགོག་ན་གྲགས་པ་དང་འགལ་ཏེ། དེ་ལྟར་འགོག་ན་འཇིག་རྟེན་གྱི་ལུགས་ཀྱིས་གནོད་པས་སོ་ཞེས་སློབ་དཔོན་གྱིས་དགོངས་སོ། །གསུམ་པ་དེ་དག་གི་དགོངས་པ་དཔྱད་པ་ལ་གཉིས་ལས། དང་པོ་གཞན་ལུགས་དགག་པ་ནི་བོད་བསྡུས་པ་ལ་ལ་མིང་གི་རྣམ་པ་ཅན་གྱི་ཞེན་རུང་བརྡའི་གྲགས་པ་དང་དོན་ལྡོག་ལ་སྒྲ་བློ་མ་འཁྲུལ་བས་ཞེན་རུང་ཐ་སྙད་ཀྱི་གྲགས་པ་གཉིས་སུ་འབྱེད་པ་མི་འཐད་དེ་ཐ་སྙད་ཀྱི་མཚན་ཉིད་དེ་འདྲ་སྔར་བཀག་ཟིན་པའི་ཕྱིར་དང་། མཚོན་བྱ་ལ་ཐ་སྙད་དུ་བྱེད་ན་གང་ལ་ཐུན་མོང་མ་ཡིན་པའི་ཕྱིར་ཞེས་སོགས་ཀྱི་མདོ་འདིའི་སྐབས་དོན་མིན་པའི་ཕྱིར་རོ། །བརྡའི་གྲགས་པ་ལའང་དངོས་ཀྱི་བརྗོད་རུང་དང་ཞེན་པའི་བརྗོད་རུང་གཉིས་སུ་ཕྱེ་ནས་དངོས་ཀྱི་བརྗོད་རུང་དོན་སྤྱི་དང་ཞེན་པའི་བརྗོད་རུང་རང་མཚན་དུ་བྱས་ནས། རི་བོང་ཅན་གྱི་སྤྱི་རྣམ་ཆོས་ཅན། ཟླ་བའི་སྒྲས་དངོས་སུ་བརྗོད་དུ་རུང་སྟེ། རྟོག་པའི་སྣང་ངོར་ཡོད་པའི་ཕྱིར། བུམ་པའི་སྤྱི་བཞིན། རི་བོང་ཅན་རང་མཚན་ཆོས་ཅན། ཟླ་བའི་སྒྲས་ཞེན་ནས་བརྗོད་རུང་སྟེ། རང་མཚན་ཡིན་པའི་ཕྱིར། བུམ་པ་རང་མཚན་བཞིན། ཞེས་ཟེར་རོ། །འཆད་པའི་ཚེ་ན་གཉིས་སུ་འབྱེད་མོད། ཤེས་བྱ་ཆོས་ཅན། འཇུག་པའི་ཚེ་ན་དངོས་དང་ཞེན་པའི་བརྗོད་བྱའི་རྣམ་དབྱེ་མེད་དེ། ཐ་སྙད་འདོགས་པ་པོ་རྣམས་སྣང་བརྟག་གཅིག་ཏུ་ཞེན་ནས་འཇུག་པའི་ཕྱིར། ཤེས་བྱ་ཆོས་ཅན། མདོའི་བཤད་ཚུལ་རྣམ་པ་གཉིས་ལས། བཤད་ཚུལ་དང་པོ་ཞེན་པའི་བརྗོད་རུང་གི་གྲགས་པ་དང་གཉིས་པ་དངོས་ཀྱི་བརྗོད་རུང་གི་གྲགས་པར་འཆད་པ་འཁྲུལ་ཏེ། འཇུག་པའི་ཚེ་ན་དངོས་དང་ཞེན་པའི་བརྗོད་བྱར་མི་འབྱེད་པ་དེས་ནའོ། །གཉིས་པ་རང་གི་འདོད་པ་བརྗོད་པ་ནི། གང་ལ་ཐུན་མོང་མ་ཡིན་པའི་ཕྱིར། རྗེས་སུ་དཔག་པ་མེད་ལ་སྒྲ་ལས་བྱུང་བའི་གྲགས་པ་དང་འགལ་བའི་དོན་གྱིས་ན་བསལ་བ་དེ་ཡང་ཕྱོགས་མ་ཡིན་ནོ་ཞེས་པ་ལ། བཤད་ཚུལ་གཉིས་ལས་བཤད་ཚུལ་སྔ་མ་ནི། སྒྲ་བྱུང་གི་གྲགས་པ་ཆོས་ཅན། རྟགས་ལ་བརྟེན་པའི་ཚད་མས་མི་ཁེགས་ཏེ། ཁྱོད་ལ་གནོད་བྱེད་རྗེས་དཔག་མེད་པའི་ཕྱིར། ཞེས་པའམ་ཡང་ན་རི་བོང་ཅན་ཟླ་བའི་སྒྲས་བརྗོད་རུང་དུ་འཇལ་བའི་རྗེས་དཔག་ཆོས་ཅན། རི་བོང་ཅན་ཟླ་བའི་སྒྲས་བརྗོད་མི་རུང་ལ་གནོད་བྱེད་ཡིན་ཏེ། རི་བོང་ཅན་ཟླ་བའི་སྒྲས་བརྗོད་རུང་དུ་ངེས་པའི་ཚད་མ་ཡིན་པའི་ཕྱིར་ཏེ། ཁྱོད་ཀྱིས་རི་བོང་ཅན་ཟླ་བའི་སྒྲས་བརྗོད་རུང་དུ་གཞལ་བ་ལ་འགལ་ཟླ་མེད་པ་དེས་ནའོ། །བཤད་ཚུལ་ཕྱི་མ་ནི་གང་ལ་ཐུན་མོང་མ་ཡིན་པའི་ཕྱིར་ཞེས་སོགས་ཀྱི་མདོ་དེས་འཇིག་རྟེན་གྱི་འདོད་པའི་སྒྲས་བརྗོད་པ་ན་དངོས་པོ་སྟོབས་ཞུགས་ཀྱི་རྗེས་དཔག་མེད་པར་དགོངས་ཏེ། ཤེས་བྱ་ཆོས་ཅན། གྲགས་པའི་རྗེས་དཔག་ལས་དངོས་པོ་སྟོབས་ཞུགས་ཀྱི་རྗེས་དཔག་ཡུལ་གྱིས་དབྱེ་བ་ཐ་དད་པ་ཡིན་ཏེ། དངོས་པོ་སྟོབས་ཞུགས་ཀྱི་རྗེས་དཔག་གི་འཇུག་ཡུལ་དངོས་པོ་ཡིན་ལ། གྲགས་པའི་ཡུལ་སྒྲོ་བཏགས་ཡིན་པའི་ཕྱིར་ཞེས་བསྟན་པ་ཡིན་ནོ། །ཆོས་མཆོག་གིས། གྲགས་པའི་ཡུལ་ནི་བརྡ་ལས་བྱུང་བའི་དོན་ཡིན་ལ། རྗེས་སུ་དཔག་པའི་ཡུལ་ནི་དངོས་པོ་ཡིན་ནོ་ཞེས་བྱ་བ་འདི་ནི་ཡུལ་གྱི་དབྱེ་བའོ། །ཞེས་གསུངས་པ་བཞིན་ནོ། །གོང་དུ་བསྟན་པ་དེ་ལྟར་གཞན་སེལ་གྱི་སྒོ་ནས་བརྗོད་བྱ་རྗོད་བྱེད་ཤེས་ན་གྲགས་པའི་བསལ་བ་མཁས་པ་ཕྱོགས་གླང་ཆོས་གྲགས་ཀྱི་དགོངས་པ་བཞིན་འགྲུབ་བོ། །གྲགས་པའི་རྗེས་དཔག་ཚད་མ་ཡིན་ནམ་མིན་ཞེ་ན། གཞན་དུ་འདིར་ནི་འདོད་པ་ཡི། །གཏན་ཚིགས་ཐུན་མོང་ཉིད་མི་འགྱུར། །ཞེས་སོགས་དང་། དེ་ཕྱིར་དེ་ལ་དཔེ་མེད་ཅན། །ཞེས་སོགས་དང་། འདི་ཡང་ག་བུར་དངུལ་སོགས་ལ། །ཞེས་སོགས་དང་། དེ་ལ་བརྟེན་ནས་འབྱུང་བ་ཅན། །ཞེས་སོགས་ཀྱིས་རྟོག་ཡུལ་ན་ཡོད་པ་དེ་རི་བོང་ཅན་ཟླ་བའི་སྒྲས་བརྗོད་རུང་དུ་བསྒྲུབ་པ་ལ་ཕྱོགས་ཆོས་དང་མཐུན་དཔེ་ཡང་དག་ཡོད་པར་བསྟན་པས་དེ་དེ་ལྟར་བསྒྲུབ་པ་ལ་རྟགས་ཡང་དག་ཡིན་པའི་ཕྱིར་དེ་ལ་བརྟེན་པའི་གྲགས་པའི་རྗེས་དཔག་ཚད་མ་ཡིན་ནོ། །ཕྱོགས་སྐྱོན་ནི་གང་ཞེ་ན། ཕྱོགས་སྐྱོན་གྱི་མཚན་ཉིད། དམ་བཅའ་བ་ཙམ་དང་འབྲེལ་བ་གང་ཞིག ཕྱོགས་ཡང་དག་གི་མཚན་ཉིད་ཀྱིས་བསལ་བར་བྱ་བ། དབྱེ་ན་མངོན་སུམ་དང་འགལ་བ་སྒྲ་རང་མཚན་མཉན་བྱ་མ་ཡིན་པར་དམ་བཅས་པའི་དམ་བཅའ་དང་། རྗེས་དཔག་དང་འགལ་བ་བུམ་པ་རང་མཚན་རྟག་པར་དམ་བཅས་པ་དང་། གྲགས་པ་དང་འགལ་བ་རི་བོང་ཅན་ཟླ་བའི་སྒྲས་བརྗོད་མི་རུང་དུ་དམ་བཅས་པ་དང་། ཕྱོགས་ཀྱི་མཚན་ཉིད་ངོ་བོ་དང་ཁོ་ན་དང་རང་ཉིད་དང་མ་བསལ་བའི་བསལ་བར་བྱ་བ་གྲུབ་ཟིན་བསྒྲུབ་བྱ་ཡིན་པར་དམ་བཅས་པ་དང་། སྒྲུབ་བྱེད་དུ་བཀོད་པའི་དཔེ་རྟགས་མ་གྲུབ་པ་དང་། རྒོལ་བས་མི་འདོད་པ་བསྟན་བཅོས་བྱེད་པའི་འདོད་པ་དང་། རྒོལ་བས་ཞེ་བས་མི་འདོད་པ་དང་། ཚད་མས་བསལ་བ་ཞུགས་པ་བསྒྲུབ་བྱ་ཡིན་པར་དམ་བཅས་པའི་དམ་བཅའ་རྣམས་སོ། །དེ་སྐད་དུ་ཡང་རྣམ་འགྲེལ་ལས། དེ་ཙམ་དང་འབྲེལ་བ། ཕྱོགས་ཀྱི་སྐྱོན་འདོད་གཞན་མིན་ཏེ། །མངོན་སུམ་ལ་སོགས་འགལ་བ་བཞིན། །ཞེས་དང་། རྒྱུ་སོགས་མཚན་ཉིད་བསལ་བྱ་ལ། །ལྟོས་པར་མེད་པར་མ་ཁྱབ་དང་། །ལྡོག་པ་དག་ནི་སྤང་བའི་ཕྱིར། །ཕྱོགས་ཀྱི་མཚན་ཉིད་བཤད་པ་ཡིན། །རང་ཉིད་ཚིག་འཕྲད་ངོ་བོའི་སྒྲ། །མ་བསལ་བ་དང་བཅས་པ་དག །ལྡོག་པ་སེལ་བར་བྱེད་པ་ཡིན། །འདོད་སྒྲས་མ་ཁྱབ་སེལ་བར་བྱེད། །ཅེས་དང་། རྣམ་ངེས་ལས། དེ་ཙམ་དང་རྗེས་སུ་འབྲེལ་བ་ཁོ་ན་ཕྱོགས་ཀྱི་སྐྱོན་ཡིན་ཏེ། མངོན་སུམ་ལ་སོགས་པ་དང་འགལ་བ་བཞིན་ནོ་ཞེས་དང་། ལྷ་དབང་བློས། ཕྱོགས་ཀྱི་ཚིག་ཙམ་དང་འབྲེལ་བ་ཉིད་ཕྱོགས་ཀྱི་སྐྱོན་འདོད་དེ། མངོན་སུམ་ལ་སོགས་དང་འགལ་བ་བཞིན་ནོ་ཞེས་གསུངས་པའི་ཕྱིར་རོ། །ཡན་ལག་ཅན་རང་གི་ཡན་ལག་ལས་དོན་གཞན་ཆོས་གསུམ་ལྡན་དུ་དམ་བཅས་པའི་དམ་བཅའ་ལྟ་བུ་སྐབས་སུ་བབ་པའི་བསྒྲུབ་བྱའི་ཆོས་ཀྱི་ཁྱད་པར་ལ་གནོད་པ་དང་དེ་བཞིན་དུ་སྐབས་སུ་བབ་པའི་བསྒྲུབ་བྱའི་ཡན་ལག་ཏུ་གྱུར་པའི་ཆོས་ཅན་གྱི་ངོ་བོ་དང་ཆོས་ཅན་གྱི་ཁྱད་པར་ལ་གནོད་པའི་དམ་བཅའ་ཡང་ཕྱོགས་སྐྱོན་ཡིན་ཏེ། འདི་སྒྲུབ་ཡན་ལག་གྱུར་པ་ཡི། །ཆོས་ཅན་ཆོས་ཀྱི་ཁྱད་པར་དང་། །ཆོས་ཅན་རང་གི་ངོ་བོ་ལ། །གནོད་པ་དག་ཀྱང་བསྟན་པ་ཡིན། །ཞེས་གསུངས་པའི་ཕྱིར་རོ། །ཕྱོགས་སྐྱོན་ཡིན་པས་ཡོད་ཀྱང་མི་དགོས་ཏེ། སྒྲ་རང་མཚན་མཉན་བྱ་མ་ཡིན་པ་ཡང་ཕྱོགས་སྐྱོན་ཡིན་ཏེ། དེར་དམ་བཅས་པའི་དམ་བཅའ་ཡང་ཕྱོགས་སྐྱོན་ཡིན་པའི་ཕྱིར། ཕྱོགས་སྐྱོན་ཡིན་ན་རྟགས་དང་དཔེའི་སྐྱོན་མ་ཡིན་དགོས་ཏེ། ཡན་ལག་ཕྱི་མ་ལ་ལྟོས་པར། ཕྱོགས་སྐྱོན་འདོད་མིན། ཞེས་སོགས་ཕྱོགས་སྐྱོན་དང་རྟགས་སྐྱོན་སྟོན་པའི་སྐབས་ལ་གཟིགས་དང་གསལ་ལོ། །མདོར་ན་ཚད་མ་རིགས་པའི་གཏེར་ལས་རང་དོན་རྗེས་དཔག་བརྟག་པའི་རབ་ཏུ་བྱེད་པ་སྟེ་བཅུ་པའི་གསལ་བྱེད་རེ་ཞིག་རྫོགས་སོ།། །།གཉིས་པ་གཞན་དོན་རྗེས་དཔག་ལ། མཚན་ཉིད་དང་། སྨྲ་བ་པོ་གང་ཟག་དང་། རྩོད་པའི་སྐབས་ཀྱི་ངག་གི་དབྱེ་བ་དང་གསུམ། དང་པོ་གཞན་དོན་རྗེས་དཔག་གི་མཚན་ཉིད། རྒོལ་བ་རང་གིས་མཐོང་བའི་རྟགས་ཀྱི་ཚུལ་གསུམ་གཞན་ཕྱིར་རྒོལ་ལ་གསལ་བར་སྟོན་པའི་ངག་ཡན་ལག་གཉིས་ལྡན། དེ་སྐད་དུ་མདོ་ལས། གཞན་དོན་རྗེས་སུ་དཔག་པ་ནི། །རང་གིས་མཐོང་དོན་རབ་གསལ་བྱེད། །ཅེས་གསུངས་པའི་ཕྱིར་རོ། །གཉིས་པ་ལ་སོ་སོའི་མཚན་ཉིད། དེ་དག་རྒྱལ་ཕམ་གྱི་རྣམ་གཞག དེ་ལ་དཔང་པོས་ཇི་ལྟར་བསྒྲུབ་པའི་ཚུལ་དང་གསུམ། དང་པོ་ནི། རྒོལ་བའི་མཚན་ཉིད་སྒྲུབ་བྱེད་བརྗོད་པར་ཁས་ལེན་པའི་གང་ཟག ཕྱིར་རྒོལ་གྱི་མཚན་ཉིད་སུན་འབྱིན་བརྗོད་པར་ཁས་ལེན་པའི་གང་ཟག དཔང་པོའི་མཚན་ཉིད་རྒོལ་ཕྱིར་རྒོལ་གཉིས་ཀྱི་རྒྱལ་ཕམ་བརྡ་སྤྲོད་པར་ཁས་ལེན་པའི་གང་ཟག་གོ །གཉིས་པ་ནི་རྒོལ་ཕྱིར་རྒོལ་གཉིས་ལ་གང་སྐྱོན་ཅན་བརྗོད་པ་ཚར་བཅད། གང་སྐྱོན་མེད་བརྗོད་པ་རྗེས་སུ་བཟུང་བའི་གནས་སོ། །སྐྱོན་ཡོན་དེ་ལྟར་སྟོན་ན་རྒྱལ་ཕམ་ཡོད་དོ། །ཇི་ལྟར་ན། རྒོལ་བས་སྒྲུབ་བྱེད་ཡང་དག་བརྗོད་པ་ལ་ཕྱིར་རྒོལ་གྱིས་སྐྱོན་བརྗོད་མ་ནུས་སམ་སྐྱོན་ལྟར་སྣང་བརྗོད་ན་རྒོལ་བ་རྒྱལ་ཕྱིར་རྒོལ་ཕམ་སྟེ། རྒོལ་བས་ཕྱིར་རྒོལ་གྱི་སྤོབས་པ་བཅོམ་པའི་ཕྱིར་རོ། །རྒོལ་བས་སྒྲུབ་བྱེད་ལྟར་སྣང་བརྗོད་པ་ལ་ཕྱིར་རྒོལ་གྱིས་སྐྱོན་ཡང་དག་བརྗོད་ན་རྒོལ་བ་ཕམ་ཕྱིར་རྒོལ་རྒྱལ་ཏེ། ཕྱིར་རྒོལ་གྱིས་རྒོལ་བའི་སྤོབས་པ་བཅོམ་པའི་ཕྱིར་རོ། །དེ་ལྟ་མིན་པ་རྒོལ་བས་སྒྲུབ་བྱེད་ལྟར་སྣང་བརྗོད་པ་ལ་ཕྱིར་རྒོལ་གྱིས་སྐྱོན་མ་བརྗོད་པའམ། སྐྱོན་ལྟར་སྣང་ཞིག་བརྗོད་ཀྱང་རྒོལ་བས་ཚེར་མ་འབྱིན་མ་ཤེས་ན། རྒྱལ་ཕམ་མེད་དེ། སྐྱོན་ཅན་ཡིན་ཡང་སྒྲུབ་པ་དང་སུན་འབྱིན་མ་ཤེས་པའི་ཕྱིར་དང་། ཕན་ཚུན་སྤོབས་པ་མ་བཅོམ་པའི་ཕྱིར་རོ། །ཁྱབ་སྟེ། རྒྱལ་ཕམ་ནི་སྤོབས་པ་འཇོམས་ནུས་མ་ནུས་ལ་རགས་ལུས་པའི་ཕྱིར་རོ། །དེ་སྐད་དུ་རྩོད་རིགས་ལས། རྒོལ་བས་སྒྲུབ་པར་བྱེད་པ་སྐྱོན་ཅན་བརྗོད་ནའང་ཕྱིར་རྒོལ་བས་སྐྱོན་མ་བསྟན་ན་ཕམ་པའི་རྣམ་པར་གཞག་པ་རིགས་པ་མ་ཡིན་ཏེ། དེ་དག་ཉིད་ཀྱི་ཕན་ཚུན་ནུས་པ་ཉེ་བར་འཇོམས་པ་ལ་ལྟོས་ནས་རྒྱལ་བ་དང་ཕམ་པ་རྣམ་པར་འཇོག་པའི་ཕྱིར་རོ། །ཞེས་གསུངས་པའི་ཕྱིར་རོ། །བསྟན་པ་བསྲུང་བའི་དོན་དུ་དམ་པ་རྣམས་ཀྱང་རྒྱལ་བར་འདོད་ན་བརྫུན་དང་གཡོ་སྒྱུས་ཀྱང་ཚར་བཅད་པ་ཡིན་ནོ་ཞེ་ན། བླུན་པོ་ལ་དགའ་བའི་རྒྱལ་ཕམ་ཡོད་མོད། བརྫུན་དང་གཡོ་སྒྱུས་ཚར་བཅད་ཀྱང་དེ་ལ་རྒྱལ་ཕམ་དམ་པ་རྣམས་མི་བཞེད་དེ། རང་གི་གྲུབ་པའི་མཐའ་བསྲུང་མི་ནུས་པའི་ཕྱིར་རོ། །དེ་སྐད་དུ་ཡང་རྩོད་པའི་རིགས་པ་ལས། དེ་ཁོ་ན་ཉིད་བསྲུང་བའི་དོན་དུ་དམ་པ་རྣམས་ཀྱང་རྒྱལ་བར་འདོད་ན་གཡོ་སྒྱུ་ལ་སོགས་པ་དག་གིས་ཚར་གཅད་པར་བྱ་བ་ཡིན་ནོ་ཞེ་ན། མ་ཡིན་ཏེ། ཁུ་ཚུར་དང་། ཐལ་ལྕག་དང་། མཚོན་བསྣུན་པ་དང་། མེ་ལ་སོགས་པ་དག་གིས་ཀྱང་ཞེས་བརྗོད་པར་བྱ་ན་འདི་དེ་ཁོ་ན་ཉིད་བསྲུང་བའི་ཐབས་དམ་པ་མ་ཡིན་ཏེ། ཞེས་གསུངས་པའི་ཕྱིར་རོ། །གསུམ་པ་ལ་གཉིས་ལས། སྤྱིར་ཚར་གཅད་པ་དང་། རྗེས་སུ་བཟུང་བའི་ཚུལ་ནི། འཇིག་རྟེན་ན་སྲོག་དང་ནོར་ལ་སོགས་འཕྲོག་པ་དང་། གདོང་ཐལ་བས་བྱུག་པ་ལ་སོགས་པས་ཚར་གཅོད་པ། གོ་འཕང་མཆོག་སྦྱིན་པ་ལ་སོགས་པས་རྗེས་སུ་འཛིན་པར་འདོད་ལ། མཁས་པའི་གྲྭར་གྲུབ་མཐའ་ནོར་བ་དོར། མ་ནོར་བ་ལེན་པ་དང་དེ་ལྟར་སྒྲོགས་པར་བྱེད་པ་ལ་དམ་པའི་ཚར་གཅོད་རྗེས་འཛིན་དུ་འདོད་དོ། །གཉིས་པ་བྱེ་བྲག་ཏུ་ཚར་གཅད་པའི་གནས་གཏན་ལ་དབབ་པ་ལ། འཐད་པ་བརྗོད་པ་དང་། འཁྲུལ་པ་དགག་པ་གཉིས། དང་པོ་ནི་རྒོལ་བ་ཚར་གཅད་པ་དང་ཕྱིར་རྒོལ་ཚར་གཅད་པ་གཉིས་ལས་རྒོལ་བ་ཚར་གཅད་ལ། སྒྲུབ་པའི་ཡན་ལག་མི་བརྗོད་པ་དང་། སྒྲུབ་པའི་ཡན་ལག་མ་ཡིན་པ་བརྗོད་པ་གཉིས། ཕྱིར་རྒོལ་ཚར་གཅད་ལ། སྐྱོན་མི་བརྗོད་པ་དང་། སྐྱོན་མ་ཡིན་པ་བརྗོད་པ་གཉིས་ཏེ། དབྱེ་བ་བཞི་རིགས་པ་མཁྱེན་པ་ཆོས་གྲགས་ཀྱི་དགོངས་པ་ཡིན་ནོ། །རྩོད་རིགས་ལས། སྒྲུབ་པའི་ཡན་ལག་མི་བརྗོད་ཅིང་། །སྐྱོན་མི་བརྗོད་པ་གཉིས་པོ་དག །ཚར་གཅད་པ་ཡི་གནས་ཡིན་ཏེ། །གཞན་ནི་མི་རིགས་ཕྱིར་མི་འདོད། །ཅེས་གསུངས་པའི་ཕྱིར་རོ། །གཉིས་པ་ལ། གངས་ཅན་པའི་ལུགས་ནི་རྒོལ་བ་ལ་དྲིས་པའི་ལན་མི་བརྗོད། སྐྱོན་ཅན་བརྗོད་པ། མ་དྲིས་པ་བརྗོད་པ་གསུམ། སྐྱོན་སྤོང་བའི་ཚེ་མི་སྤོང་། ལན་ལྟར་སྣང་བརྗོད་པ། སྐབས་སུ་མ་བབ་པ་བརྗོད་པ་གསུམ་སྟེ་དྲུག ཕྱིར་རྒོལ་ལ་ཡང་འདྲི་བའི་ཚེ། མི་འདྲི། མ་འོས་པ་འདྲི། མ་འབྲེལ་བ་འདྲི་བ་གསུམ། སྐྱོན་བརྗོད་པའི་ཚེ། སྐྱོན་མི་བརྗོད། སྐྱོན་ལྟར་སྣང་བརྗོད། སྐབས་སུ་མ་བབ་པའི་ཚེ་སྐྱོན་བརྗོད་པ་གསུམ་སྟེ་དྲུག དཔང་པོ་ལ། ཤན་མི་འབྱེད། ཕྱིན་ཅི་ལོག་ཏུ་འབྱེད། སྐབས་མ་ཡིན་པར་འབྱེད་པ་སྟེ་གསུམ། ཀུན་ལ་ཐུན་མོང་དུ་རྣ་བ་མི་གཏོད་པ་སྟེ་གངས་ཅན་པ་རྣམས་བཅུ་དྲུག་ཏུ་འདོད། འདི་ལྟ་བུའི་དབྱེ་བ་མི་འཐད་དེ། རྒོལ་ཕྱིར་རྒོལ་ཚར་གཅད་ཡིན་ན་སྔ་མ་བཞིར་འདུས་ལ། སྔ་མ་བཞིར་འདུས་པ་མིན་ན་རྒོལ་ཕྱིར་རྒོལ་ཚར་གཅད་མ་ཡིན་པའི་ཕྱིར། དཔང་པོ་ལ་རྩོད་པའི་ཚར་གཅད་པའི་གནས་མེད་དེ། གཉིས་པོ་དག་ཚར་གཅད་པའི་གནས་ཡིན་ཏེ། ཞེས་དམིགས་ཀྱིས་བསལ་བའི་ཕྱིར་དང་། རྩོད་པ་ཁས་བླངས་པའི་ཕྱིར། རྩོད་པ་ཁས་མ་བླངས་ཀྱང་ཅི་ནས་རྩོད་པའི་ཚར་གཅད་བྱེད་ན་སྡོམ་དུམ་ལའང་བྱེད་དགོས་པ་སོགས་ཧ་ཅང་ཐལ་ལོ། །གཉིས་པ་རྐང་མིག་པའི་ལུགས་དགག་པ་ནི། དམ་བཅའ་ལ་གནོད་དམ་བཅའ་གཞན། །ཞེས་སོགས་རང་འགྲེལ་ལས་ཤེས་པར་མཛོད། དེ་ལས་འཕྲོས་ཏེ་ལྟག་ཆོད་བཤད་ན། རིགས་ཐིགས་ལས། སུན་འབྱིན་པ་ལྟར་སྣང་བ་དག་ནི་ལྟག་ཆོད་རྣམས་སྟེ། ཡང་དག་པ་མ་ཡིན་པའི་སྐྱོན་བརྗོད་པ་དག་ནི་ལྟག་ཆོད་རྣམས་ཡིན་ནོ། །ཞེས་དང་། རྣམ་ངེས་ལས། ལན་ལོག་པ་ནི་ལྟག་ཆོད་རྣམས་ཡིན་ལ། །ཞེས་གསུངས་པས་ལྟག་ཆོད་ཀྱི་མཚན་ཉིད། ཡང་དག་པ་མ་ཡིན་པའི་སྐྱོན་བརྗོད། དབྱེ་ན་ཕྲད་མ་ཕྲད་མཚུངས་པའི་ལྟག་ཆོད་སོགས་ཀུན་ལས་བཏུས་ལས་བཅུ་བཞི། རིགས་བརྟག་ལས། འཕེལ་བ་དང་མཚུངས་པའི་ལྟག་ཆོད་སོགས་བཅུ་གསུངས་པ་རྣམས་དེ་གཉིས་དང་རང་འགྲེལ་ལས་ཤེས་པར་མཛོད། གསུམ་པ་རྩོད་པའི་སྐབས་ཀྱི་ངག་གི་དབྱེ་བ་ལ། གང་ཟག་དང་། དགོས་པ་དང་། བརྗོད་ཚུལ་གྱི་སྒོ་ནས་དབྱེ་བ་གསུམ། དང་པོ་ནི་རྒོལ་བ་ལ་དོན་གྱི་དངོས་པོ་འཇོག་པ་དང་། སྐྱོན་སྤང་བའི་ངག་གཉིས། ཕྱིར་རྒོལ་ལ་འདོད་པ་འདྲི་བ་དང་། སྐྱོན་བརྗོད་པའི་ངག་གཉིས། དཔང་པོས་རྗེས་སུ་བརྗོད་པ་དང་། རྣམ་པར་དབྱེ་བའི་ངག་གཉིས་སྟེ། གང་ཟག་གསུམ་ལ་བརྗོད་ཚུལ་དྲུག་གོ །དགོས་པའི་སྒོ་ནས་དབྱེ་ན་སྒྲུབ་ངག་དང་སུན་འབྱིན་གཉིས། སྒྲུབ་ངག་ལ་ཡང་དག་དང་ལྟར་སྣང་གཉིས། སྒྲུབ་ངག་ཡང་དག་གི་མཚན་ཉིད། རྟགས་ཀྱི་ཚུལ་གསུམ་ཆད་ལྷག་མེད་པར་སྟོན་པའི་ངག་ཡན་ལག་གཉིས་ལྡན། ངག་དགོད་པའི་ཚུལ་ལ། དགག་བཞག་སྤང་གསུམ་ལས། མི་འཐད་པའི་ལུགས་དགག་པ་ནི། གྲངས་ཅན་ལ་སོགས་པ་ནི་སྒྲ་མི་རྟག་སྟེ་བྱས་པའི་ཕྱིར་བུམ་པ་བཞིན། བུམ་པ་བྱས་པ་བཞིན་དུ་སྒྲ་ཡང་བྱས། སྒྲ་བྱས་པས་མི་རྟག་ཅེས་པའི་སྒྲུབ་ངག་ཡན་ལག་ལྔ་ལྡན་ཆོས་ཅན། ཁྱོད་མི་འཐད་པར་ཐལ། ཁྱོད་ལ་ཉེར་སྦྱོར་དང་དམ་བཅའ་དང་མཇུག་བསྡུད་གསུམ་པོ་ལྷག་ཅིང་སྤྱི་ཁྱབ་མ་ཚང་བའི་ཕྱིར། བོད་བསྡུས་པ་ཁ་ཅིག་ཡན་ལག་གཉིས་པ་ལའང་གང་བྱས་ན་མི་རྟག་བུམ་པ་བཞིན་སྒྲ་ཡང་བྱས་པས་ཞེས་རྣམ་དབྱེ་གསུམ་པ་སྦྱོར་བ་དང་། ཁ་ཅིག་སྒྲ་ཡང་བྱས་པའི་ཕྱིར་ཞེས་རྣམ་དབྱེ་ལྔ་པ་སྦྱོར་བ་ཡང་མི་འཐད་དེ། དེ་ལྟ་བུའི་ངག་འཕྲོ་ཅན་དེས་དམ་བཅའ་འདྲེན་པ་ཡིན་ཏེ། བྱས་པས་མི་རྟག བྱས་པའི་ཕྱིར་མི་རྟག་ཅེས་བརྗོད་དགོས་པའི་ཕྱིར། གལ་ཏེ་སྦྱོར་ཡང་དམ་བཅའ་བརྗོད་མི་དགོས་ཏེ། དོན་གྱིས་གོ་བའི་ཕྱིར་ཟེར་ན། ངག་དེའི་ནུས་པ་མ་རྫོགས་པའི་ཕྱིར་ཚིག་གཞན་འདྲི་དགོས་པར་འགྱུར། གཉིས་པ་འཐད་པའི་ལུགས་བརྗོད་པ་ནི་ཕྱིར་རྒོལ་ཕྱོགས་ཆོས་དང་ཁྱབ་པ་དྲན་རུང་དུ་མེད་པ། དྲན་པ། དྲན་རུང་དུ་ཡོད་ཀྱང་མ་དྲན་པ་གསུམ་ལས། དང་པོ་གཉིས་སྒྲུབ་ངག་འགོད་པའི་ཡུལ་མ་ཡིན་ཏེ། དང་པོ་ལ་མི་ནུས། གཉིས་པ་ལ་མི་དགོས་པའི་ཕྱིར། གསུམ་པ་ལ་ཕྱོགས་ཆོས་དང་ཁྱབ་པ་གཉིས་ཀ་དྲན་རུང་དུ་ཡོད་ཀྱང་མ་དྲན་པའི་ཕྱིར་རྒོལ་བ་བླུན་པོ་ལ་ཚིག་ཉུང་དོན་རྒྱས་པ་ཡན་ལག་གཉིས་པའི་ངག་ཏུ་སྦྱར་བར་བྱ་སྟེ། དེ་ཡང་ཆད་ལྷག་མེད་པར་ཕྱོགས་ཆོས་དང་རྗེས་ཁྱབ་དངོས་སུ་སྟོན་པའི་ངག་ཡན་ལག་གཉིས་ལྡན་མཐུན་དཔེ་དང་རྩོད་གཞི་བསྒྲུབ་བྱའི་ཆོས་ཡོད་དུ་མཐུན་པར་སྦྱོར་བ་ཆོས་མཐུན་སྦྱོར་གྱི་སྒྲུབ་ངག་ཡང་དག་ནི། གང་བྱས་ན་མི་རྟག་སྟེ། དཔེར་ན་བུམ་པ་བཞིན། སྒྲ་ཡང་བྱས་སོ། །ཞེས་པ་ལྟ་བུ་དང་། ལྷག་ཆད་མེད་པར་ཕྱོགས་ཆོས་དང་ལྡོག་ཁྱབ་དངོས་སུ་སྟོན་པའི་ངག་ཡན་ལག་གཉིས་ལྡན་མཐུན་དཔེ་དང་རྩོད་གཞི་བསྒྲུབ་བྱའི་ཆོས་ཡོད་དུ་མི་མཐུན་པར་སྦྱོར་བ་ཆོས་མི་མཐུན་སྦྱོར་གྱི་སྒྲུབ་ངག་ཡང་དག་ནི། གང་རྟག་ན་མ་བྱས། དཔེར་ན་ནམ་མཁའ་བཞིན། སྒྲ་ནི་བྱས་སོ། །ཞེས་པ་ལྟ་བུའོ། །དེ་སྐད་དུ་ཡང་ཆོས་མཆོག་གིས། དཔེའི་ཆོས་ཅན་དང་ལྷན་ཅིག་བསྒྲུབ་པར་བྱ་བའི་ཆོས་ཀྱིས་འདྲ་བར་གཏན་ཚིགས་ཀྱིས་བྱས་པ་ནི་ཆོས་མཐུན་པ་ཞེས་བྱའི་ཞེས་གསུངས་པའི་ཕྱིར་རོ། །སྒྲུབ་པའི་ངག་འདི་གཉིས་ལ་བརྗོད་ཚུལ་ཐ་དད་པ་མ་གཏོགས་བརྗོད་བྱའི་དོན་ཐ་དད་མེད་དེ། རྟགས་ཀྱི་ཚུལ་གསུམ་ཁོ་ན་བརྗོད་པའི་ཕྱིར་རོ། །དེ་སྐད་དུ་ཡང་རིགས་ཐིགས་ལས་སྦྱོར་བའི་བྱེ་བྲག་མ་གཏོགས་པར་འདི་གཉིས་དོན་དུ་ནི་བྱེ་བྲག་ཅི་ཡང་མེད་དོ། །ཞེས་གསུངས་པའི་ཕྱིར་རོ། །ཕྱོགས་ཆོས་དང་ཁྱབ་པ་གཉིས་པོ་སྔ་ཕྱི་གང་བརྗོད་ཀྱང་ཁྱད་པར་མེད་ལ། སྒྲ་བྱས་སོ། །བུམ་པ་བཞིན་ནོ་ཞེས་པ་ལྟ་བུ་མཐའ་རྟེན་རྫོགས་པའི་ཚིག་ཏུ་སྦྱོར། ཕྱོགས་ཆོས་བརྗོད་པས་ཁྱབ་པ་དྲན་ནུས་ཤེས་པའི་མཁས་པ་དེ་ལ་གཏན་ཚིགས་ཉིད་བརྗོད་པས་འགྲུབ་སྟེ། དཔེར་ན་བྱས་པ་ལ་མི་རྟག་པས་ཁྱབ་པར་སྨྲ་བའི་མཁས་པ་ལ་སྒྲ་ཡང་བྱས་སོ་ཞེས་བརྗོད་པས་འགྲུབ་བོ། །ཕྱོགས་ཆོས་ངེས་པ་ལ་ཁྱབ་པ་ཙམ་བརྗོད་པའང་སྐྱོན་མེད་དུ་ཤེས་པར་བྱའོ། །འོན་ཀྱང་རྩོད་པའི་སྐབས་སུ་སྒྲུབ་པའི་ངག་རྫོགས་པར་སྦྱར་དགོས་ཏེ། མ་རྫོགས་ན་ཀླན་ཀར་འགྱུར་བའི་ཕྱིར་རོ། །ཀུན་ལས་བཏུས་ཀྱི། རང་ལས་ངེས་བཞིན་གཞན་དག་ལའང་། །ངེས་པ་བསྐྱེད་པར་འདོད་པ་ཡིས། །ཕྱོགས་ཆོས་དང་ནི་འབྲེལ་བ་དང་། །བསྒྲུབ་བྱ་བརྗོད་བྱ་གཞན་རྣམས་སྤངས། །ཞེས་པའི་ཚིག་བསྡུ་བ་བསྒྲུབ་བྱ་དང་འབྲེལ་བ་ཞེས་ཟླས་དབྱེ་བར་བཤད་ནས་བསྒྲུབ་བྱ་བརྗོད་དགོས་པར་བཤད་པ་དང་འགལ་ལོ་ཞེ་ན། འགལ་བ་མེད་དེ། ཁོ་བོ་ཅག་འབྲེལ་བའི་བསྒྲུབ་བྱ་ཞེས་རྣམ་དབྱེ་གསུམ་པ་དེའི་སྐྱེས་བུའི་བསྡུ་བ་ཡིན་པར་འཆད་པའི་ཕྱིར། སྒྲུབ་ངག་ཡང་དག་གི་འབྲས་བུ་ནི་རྗེས་དཔག་བསྐྱེད་པ་ཡིན་ནོ། །སྒྲུབ་ངག་གང་ཞིག བསྒྲུབ་བྱ་ཡང་དག་མ་ཡིན་པའི་སྒྲུབ་བྱེད་དུ་བཀོད་པ་ནི་སྒྲུབ་ངག་ལྟར་སྣང་གི་མཚན་ཉིད་ཡིན་ནོ། །སྒྲུབ་ངག་ལྟར་སྣང་དེ་ཡང་དབྱེ་ན། རྟགས་ཚུལ་གསུམ་མ་ཚང་བ་བཀོད་པ་དོན་སྐྱོན་ཅན་དང་། རྟགས་ཚུལ་གསུམ་ཚང་ཡང་མ་ངེས་པ་བཀོད་ན་བློ་སྐྱོན་ཅན་དང་། ཚུལ་གསུམ་ངེས་ཀྱང་བརྗོད་མ་ཤེས་ན་སྒྲ་སྐྱོན་ཅན་ཏེ་རྣམ་པ་གསུམ། དེ་ཡང་རང་དོན་དུ་དོན་སྐྱོན་འབའ་ཞིག་དཔྱད་ན་གཞན་དོན་དུ་བློ་དང་སྒྲའི་སྐྱོན་ཡང་དཔྱད་དོ། །སུན་འབྱིན་ལ་ཡང་དག་དང་ལྟར་སྣང་གཉིས་ལས། སུན་འབྱིན་ཡང་དག་གི་མཚན་ཉིད་སྐྱོན་ལ་སྐྱོན་དུ་བརྗོད་པའི་སྒོ་ནས་ལོག་རྟོག་སེལ་བའམ་སྐྱོན་ཅན་གོ་བའི་ངག ཡུལ་གྱི་སྒོ་ནས་དབྱེ་ན་མཚན་ཉིད་དང་གཏན་ཚིགས་དང་བསྒྲུབ་བྱའི་སྐྱོན་ལ་སྐྱོན་དུ་བརྗོད་པས་སྐྱོན་ཅན་གོ་བ་གསུམ། ངོ་བོའི་སྒོ་ནས་དབྱེ་ན། དོན་དང་བློ་དང་སྒྲའི་སྐྱོན་ལ་སྐྱོན་དུ་བརྗོད་པ་གསུམ། བརྗོད་ཚུལ་གྱི་སྒོ་ནས་དབྱེ་ན། རང་རྒྱུད་དང་ཐལ་བ་གཉིས་ཏེ་དབྱེ་སྒོ་རྣམ་པ་གསུམ། སུན་འབྱིན་ལྟར་སྣང་གི་མཚན་ཉིད་སུན་འབྱིན་དུ་བཀོད་པ་གང་ཞིག སྐྱོན་ལ་སྐྱོན་དུ་མ་བརྗོད་པས་སྐྱོན་ཅན་མ་གོ་བ། དབྱེ་ན་མུ་སྟེགས་བྱེད་ཚར་གཅད་ཉི་ཤུ་རྩ་གཉིས་ལྟག་ཆོད་ཉི་ཤུ་བཞིར་འདོད་པ་བཀག་ཟིན་ལ། གཙང་ནག་པ་སོགས་བོད་འགའ་ཞིག་མཚན་ཉིད་དང་གཏན་ཚིགས་དང་བསྒྲུབ་བྱའི་སྐྱོན་མ་ཡིན་པ་སྐྱོན་དུ་བརྗོད་པ་དང་། དོན་དང་བློ་དང་སྒྲའི་སྐྱོན་མ་ཡིན་པ་སྐྱོན་དུ་བརྗོད་པའོ་ཞེས་གྲངས་ངེས་བྱེད་མོད་དེ་མི་འཐད་དེ། རྒོལ་བས་སྒྲུབ་བྱེད་ཡང་དག་བརྗོད་པ་ལ་ཕྱོགས་སྣ་ཚོགས་ནས་སྨད་པ་དང་རང་ལ་བསྟོད་པ་དང་འབྲེལ་མེད་ཆོས་གཞན་འཆད་པའང་དེ་དག་ཏུ་མི་འདུ་བའི་ཕྱིར་རོ། །རང་ལུགས་ནི་མ་ཚང་བ་དང་འགལ་བ་ལ་སོགས་པའི་སྐྱོན་མི་བརྗོད་པ་དང་མ་ཚང་བ་ལ་སོགས་པ་མ་ཡིན་པ་ལ་དེར་བརྗོད་པའམ་བདག་ལ་བསྟོད་དམ་གཞན་ལ་སྨོད་པ་ལ་སོགས་པ་སྐྱོན་མིན་པ་བརྗོད་པ་གཉིས་ཡིན་ལ། དེ་དག་གི་གསལ་བའི་དབྱེ་བ་བསམ་གྱིས་མི་ཁྱབ་པས་རྒྱས་པར་མ་ཕྱེ་སྟེ། རྣམ་ངེས་ལས། ལོག་པའི་ལན་ལ་མཐའ་མེད་ཕྱིར། །དེ་དག་འདིར་ནི་སྤྲོ་བྱ་མིན། །ཞེས་གསུངས་པའི་ཕྱིར་རོ། །གསུམ་པ་བརྗོད་ཚུལ་གྱི་སྒོ་ནས་དབྱེ་ན་བརྗོད་པའི་ཚུལ་ལ་རང་རྒྱུད་དང་ཐལ་འགྱུར་གཉིས། རང་རྒྱུད་ནི་སྒྲུབ་པ་ཡིན་པས་བཤད་ཟིན་ལ། ཐལ་འགྱུར་ལ་ཐལ་བའི་རྣམ་གཞག་དང་ལན་འདེབས་པའི་ཚུལ་དང་གཉིས། དང་པོ་ལ་དགག་གཞག་སྤང་གསུམ་ལས་གཞན་ལུགས་དགག་པ་ནི། གངས་ཅན་པ་དག་ཐལ་འགྱུར་བཀོད་ཚད་ལ་རྟགས་ཁྱབ་གཉིས་ཀ་མ་གྲུབ་པ་དང་། རྟགས་འབའ་ཞིག་མ་གྲུབ་པ་དང་། ཁྱབ་པ་འབའ་ཞིག་མ་གྲུབ་པ་དང་། རྟགས་ཁྱབ་གཉིས་ཀ་གྲུབ་པ་སྟེ་བཞི་ལས། བཞི་པ་ལ་རྟགས་ཁྱབ་གཉིས་ཀ་ཚད་མས་གྲུབ་པ་དང་། ཁས་བླངས་དང་། རྟགས་ཚད་མ་ཁྱབ་པ་ཁས་བླངས་དང་། རྟགས་ཁས་བླངས་ཁྱབ་པ་ཚད་མས་གྲུབ་པ་དང་བཞིའོ། །འདི་བཞི་ལ། དང་པོ་ལ་འདོད་ལན་ཐེབས་པ་དང་མི་ཐེབས་པ་བསལ་བ་ཁས་བླངས་པའི་ཡང་དག་སྟེ་གཉིས། ཕྱི་མ་གསུམ་ལ་དམ་བཅའ་ལ་ཚད་བསལ་དང་ཁས་བླངས་དང་གཉིས་ཀ་མེད་ན་བསལ་བ་ཡེ་མེད་དང་གསུམ་གསུམ་སྟེ་དགུར་ཕྱེ་བས་ན་སྔ་མ་གསུམ་དང་ཕྱི་མ་བཅུ་གཅིག་སྟེ་བཅུ་བཞི་ཞེས་འདོད་ལ། དེ་དག་ཡང་དག་དང་ལྟར་སྣང་གཉིས་སུ་ཕྱེ་ན་དང་པོ་གསུམ་དང་བསལ་བ་མེད་པ་བཞི་སྟེ་བདུན་ནི་ལན་གྱིས་བཟློག་པར་ནུས་པས་ལྟར་སྣང་ཡིན་ལ། གཞན་བདུན་ནི་ལན་གྱིས་བཟློག་པར་མི་ནུས་པས་ཡང་དག་ཡིན་ནོ། །ཡང་དག་ལ་སྒྲུབ་བྱེད་འཕེན་པ་དང་མི་འཕེན་པར་ཕྱེ་ན། སྔ་མ་དྲུག་དང་བདུན་པ་རྟགས་ཁས་བླངས། ཁྱབ་པ་ཚད་མས་གྲུབ། དམ་བཅའ་ཚད་བསལ་ལ་ཆོས་ཅན་གྲུབ་མ་གྲུབ་གཉིས་ལས་ཕྱེད་ཆོས་ཅན་མ་གྲུབ་པས་མི་འཕེན་ལ། ཕྱེད་ཆོས་ཅན་གྲུབ་པས་འཕེན་ཅེས་ཟེར་རོ། །ཤེས་བྱ་ཆོས་ཅན། ཐལ་འགྱུར་བཀོད་ཚད་ལ་རྟགས་ཁྱབ་གཉིས་ཀ་མ་གྲུབ་པ་དང་། རྟགས་འབའ་ཞིག་མ་གྲུབ་པ་དང་། ཁྱབ་པ་འབའ་ཞིག་མ་གྲུབ་པ་དང་། གཉིས་ཀ་གྲུབ་པ་དང་བཞིར་གྲངས་ངེས་པ་མི་འཐད་པར་ཐལ། ཐལ་འགྱུར་ལ་བཞིར་འབྱེད་ན་རང་རྒྱུད་ལ་སོགས་བཞིར་ཅི་སྟེ་མི་འབྱེད། རང་རྒྱུད་ལ་ཡང་དག་དང་ལྟར་སྣང་གཉིས་སུ་འབྱེད་ན་ཐལ་འགྱུར་ལའང་ཡང་དག་དང་ལྟར་སྣང་གཉིས་སུ་འབྱེད་པ་རྒྱུ་མཚན་མཚུངས་པའི་ཕྱིར་དང་། རྟགས་མེད་ན་ཁྱབ་པ་གྲུབ་པ་འགལ་བས་ཁྱབ་པ་གྲུབ་མ་གྲུབ་དཔྱོད་པ་བླུན་པོའི་རྣམ་ཐར་ཡིན་པའི་ཕྱིར་དང་། རྟགས་མ་གྲུབ་ལ་ཁྱབ་པ་གྲུབ་པ་ལ་སོགས་འབྱེད་ན་ལྟག་ཆོད་ཀྱི་དབྱེ་བ་ལྟར་ཧ་ཅང་ཐལ་བས་ངེས་པ་མི་རུང་བའི་ཕྱིར་རོ། །ཡང་ཤེས་བྱ་ཆོས་ཅན། ཐལ་འགྱུར་བཅུ་བཞིའི་གྲངས་ངེས་གསུངས་པ་མི་འཐད་པར་ཐལ། མ་གྲུབ་པ་ལ་རྟགས་མ་གྲུབ་པ་དང་རྟགས་ཁྱབ་གཉིས་ཀ་མ་གྲུབ་པ་དང་གཉིས་སུ་ཕྱེ་བ་ལྷག་པའི་ཕྱིར་དང་། འགལ་བའི་ཐལ་འགྱུར་ལྟར་སྣང་ཆད་པའི་ཕྱིར་དང་། རྟགས་མེད་ན་ཁྱབ་པ་གྲུབ་པ་འཁྲུལ་བ་དེས་ནའོ། །གཉིས་པ་རང་ལུགས་གཞག་པ་ལ་ཐལ་འགྱུར་ཡང་དག་དང་ལྟར་སྣང་གཉིས། ཐལ་འགྱུར་ཡང་དག་གི་མཚན་ཉིད་ཐལ་ངག་ཏུ་བཀོད་པ་གང་ཞིག ལན་གྱིས་བཟློག་པར་མི་ནུས་པ། དེ་ལ་འདོད་པ་བརྗོད་པ་ཁས་བླངས་ཀྱི་རྟགས་ལས་མི་འདོད་པའི་བསྒྲུབ་བྱ་འཕེན་པ་སོགས་ཡོད། དབྱེ་ན་སྒྲུབ་བྱེད་འཕེན་མི་འཕེན་གཉིས། སྒྲུབ་བྱེད་འཕེན་པའི་ཐལ་འགྱུར་གྱི་མཚན་ཉིད་ཐལ་འགྱུར་གང་ཞིག དོན་བཟློག་ན་ཚུལ་གསུམ་ཚང་བ། ཡང་ན་དངོས་སུ་ཐལ་བ་འཕངས་པས་བཟློག་ན་ཚུལ་གསུམ་ཚང་བ། དེ་ལྟར་འཕེན་པ་ལ་ཐལ་འགྱུར་ཆོས་གསུམ་ལྡན་ཞིག་དགོས་ཏེ། རྟགས་ཕྱིར་རྒོལ་གྱིས་བདེན་ཞེན་གྱིས་ཁས་བླངས་པ། ལྡོག་ཁྱབ་ཚད་མས་གྲུབ་པ། གཞི་གྲུབ་ཅིང་དམ་བཅའ་ལ་ཚད་མས་བསལ་རུང་ངོ་། །དེ་ལ་རྟགས་ཁྱབ་ཁས་བླངས་པས་མ་གྲུབ་པ་སེལ་ལ། ཁྱབ་པ་གྲུབ་པ་མཐུན་ཕྱོགས་ལ་འཇུག་པས་འགལ་བ་སེལ་ལ། མི་མཐུན་ཕྱོགས་ལ་ལྡོག་པས་མ་ངེས་པ་སེལ་ལ། དམ་བཅའ་ལ་ཚད་མས་བསལ་བས་འདོད་ལན་ཐེབས་པ་སེལ་ལོ། །དེ་ལྟ་བུའི་ཐལ་འགྱུར་དེ་དངོས་སུ་རྟགས་ཚད་མས་མ་གྲུབ་ཅིང་སྒྲུབ་ངག་ཡང་དག་མིན་ན་ཡང་བཟློག་ན་སྒྲུབ་ངག་ཡང་དག་ཡིན་ཏེ། སྒྲུབ་ངག་ཡང་དག་གི་མཚན་ཉིད་ཆད་ལྷག་མེད་པར་རྟགས་ཀྱི་ཚུལ་གསུམ་ཚང་བར་སྟོན་པའི་ངག་ཡན་ལག་གཉིས་ལྡན་ཡིན་པའི་ཕྱིར་རོ། །ངག་ལས་རང་རྒྱུད་འཕེན་པའི་ཚུལ་ལ་བོད་ཁ་ཅིག་ཐལ་བའི་རྟགས་ཆོས་བཟློག་པས་སྒྲུབ་པའི་ངག་ཉིད་འཕེན་ཞེས་ཟེར་རོ། །ཐལ་བའི་ཁྱབ་པ་བཟློག་པས་རང་རྒྱུད་ཀྱི་ཁྱབ་པ་འཕེན་མོད་ཐལ་བའི་ངག་གིས་རང་རྒྱུད་ཀྱི་ཕྱོགས་ཆོས་ཇི་ལྟར་འཕེན་དྲིས་པས་ཁ་ཅིག་དུ་བ་མེད་པར་ཐལ་ཞེས་ཐལ་བའི་དམ་བཅའ་བརྗོད་པས་འཕེན་ནོ་ཞེས་ཟེར་རོ། །ཐལ་བའི་ངག་གིས་དམ་བཅའ་བརྗོད་པས་རང་རྒྱུད་ཀྱི་ཕྱོགས་ཆོས་འཕེན་ན་ཐལ་བའི་སྦྱོར་བ་ཡང་དག་འཇིག་པར་ཐལ། རང་རྒྱུད་ལ་དམ་བཅའ་བརྗོད་ན་ལྷག་པ་ལྟར་ཐལ་འགྱུར་གྱི་ངག་ལའང་དམ་བཅའ་བརྗོད་ན་ལྷག་པས་ཚར་གཅད་པའི་ཕྱིར། རང་ལུགས་ནི་ཐལ་བའི་ངག་ལས་རང་རྒྱུད་ཀྱི་དོན་ཚུལ་གསུམ་འཕེན་མོད་ངག་ཇི་ལྟར་བཟློག་པ་བཞིན་འཕེན་པ་མིན་ཏེ། འདི་ལྟར་མེ་མེད་པར་ཁས་བླངས་པའི་རྟགས་མ་བརྗོད་ན་ཐལ་འགྱུར་གྱི་ཕྱོགས་ཆོས་མི་འགྲུབ་ལ། བརྗོད་ན་རང་རྒྱུད་ཀྱི་བསྒྲུབ་བྱ་བརྗོད་པས་ངག་ལྷག་པར་འགྱུར་ཏེ། མེ་ཡོད་པར་ངེད་ཁས་ལེན་ཞེས་བཟློག་དགོས་པའི་ཕྱིར་རོ། །དེས་ན་ཐལ་བའི་ངག་སྐྱོན་མེད་འདི་ལྟར་དགོད་དེ། དུ་ལྡན་གྱི་ལ་ལ་དུ་བ་མེད་པར་ཐལ། མེ་མེད་པའི་ཕྱིར་ཞེས་ཐལ་བའི་དམ་བཅའ་བཀོད་ལ། ཅིའི་ཕྱིར་ཞེས་འདྲི་ན། གང་མེ་མེད་པ་ན་དུ་བ་མེད་དེ། ཆུ་ཀླུང་བཞིན། དུ་བ་དང་བཅས་པའི་ལ་ལའང་མེ་མེད་དུ་ཁས་བླངས་སོ། །དུ་བ་མེད་པར་ཐལ་བ་ཤུགས་ལ་གོ་བས་དངོས་སུ་མི་འཕེན་ནོ། །སྒྲུབ་བྱེད་མི་འཕེན་པའི་ཐལ་འགྱུར་ཡང་དག་གི་མཚན་ཉིད་ཐལ་འགྱུར་ཡང་དག་གང་ཞིག དོན་བཟློག་ན་ཚུལ་གསུམ་མི་འཕེན་པ། དེ་དག་གི་དབྱེ་བ་དཔེར་བརྗོད་པ་ལ་གཉིས་ལས། སྒྲུབ་བྱེད་མི་འཕེན་པ་ལ་དབྱེ་ན། ས་ཕྱོགས་ན་བུམ་པ་མེད་པར་ཐལ། དེ་མ་དམིགས་པའི་ཕྱིར་ཞེས་རང་བཞིན་མི་དམིགས་པ་དང་། དུ་རྒྱུ་ནུས་པ་ཐོགས་མེད་མེད་པར་ཐལ། དུ་བ་མེད་པའི་ཕྱིར་ཞེས་པ་འབྲས་བུ་མི་དམིགས་པ་དང་། ནོག་ལྐོག་ཤལ་དང་མི་ལྡན་པས་བ་ལང་མ་ཡིན་པར་ཐལ་ཞེས་མཚན་ཉིད་དེ་ཁྱབ་བྱེད་མི་དམིགས་པ་གསུམ་གྱིས་སྒྲུབ་བྱེད་མི་འཕེན་ཏེ། བཟློག་པ་ལ་ཤེས་འདོད་མེད་པའི་ཕྱིར་རོ། །རང་བཞིན་དང་འབྲས་བུ་དང་ཁྱབ་བྱེད་མ་དམིགས་པའི་རྟགས་ལས་ལྷག་མ་གཏན་ཚིགས་ཡང་དག་ཀུན་ལ་སྦྱར་བའི་ཐལ་བས་སྒྲུབ་བྱེད་འཕེན་པར་ཤེས་པར་བྱའོ། །དེ་ལ་རང་རིག་དང་གཞན་རིག་འཕེན་པ་གཉིས། རང་རིག་འཕེན་པའི་ཐལ་འགྱུར་གྱི་མཚན་ཉིད་ལན་གྱིས་བཟློག་པར་མི་ནུས་པའི་ཐལ་འགྱུར་གང་ཞིག རང་དང་རིགས་གཅིག་པའི་རང་རྒྱུད་འཕེན་པ། དབྱེ་ན་རང་རིག་འཕེན་པ་ལྔའོ། །གཞན་རིག་འཕེན་པའི་ཐལ་འགྱུར་གྱི་མཚན་ཉིད་གང་ཞིག རང་དང་རིགས་མི་གཅིག་པའི་རང་རྒྱུད་འཕེན་པ། དབྱེ་ན་བཅུ་དྲུག་ཡོད་དེ། འབྲས་བུའི་རྟགས་ཀྱི་ཐལ་བས་རྒྱུ་མ་དམིགས་པའི་རང་རྒྱུད་འཕེན་པ་དང་། རྒྱུ་མ་དམིགས་པའི་ཐལ་བས་འབྲས་བུའི་རྟགས་ཀྱི་རང་རྒྱུད་འཕེན་པ་དང་གཉིས། མེ་དང་བ་མོའི་རེག་པ་ཕན་ཚུན་འགོག་པ་ཁྱབ་བྱེད་འགལ་དམིགས་དང་འགལ་ཁྱབ་དམིགས་པ་གཉིས། དུ་བ་དང་བ་མོའི་རེག་པ་ཕན་ཚུན་འགོག་པ་ཁྱབ་བྱེད་དང་འགལ་བའི་འབྲས་བུ་དམིགས་པ་དང་རྒྱུ་དང་འགལ་བའི་ཁྱབ་བྱ་དམིགས་པ་གཉིས། མེ་དང་སྤུ་ལོང་བྱེད་ཕན་ཚུན་འགོག་པ་རྒྱུ་དང་འགལ་བའི་རང་བཞིན་དམིགས་པ་དང་། རང་བཞིན་དང་འགལ་བའི་འབྲས་བུ་དམིགས་པ་གཉིས། གྲང་རེག་དང་དུ་བ་ཕན་ཚུན་འགོག་པ་རྒྱུ་དང་འགལ་བ་དམིགས་པ་དང་རང་བཞིན་དང་འགལ་བའི་འབྲས་བུ་དམིགས་པ་གཉིས། ཙནྡན་གྱི་མེ་དང་ཁ་བའི་སྤུ་ལོང་བྱེད་གཉིས་ཕན་ཚུན་འགོག་པ་རྒྱུ་དང་འགལ་བའི་ཁྱབ་བྱ་དམིགས་པ་དང་ཁྱབ་བྱེད་དང་འགལ་བ་འབྲས་བུའི་ཁྱད་པར་དམིགས་པ་གཉིས། ཤིང་ཡིན་པར་ཐལ། ཤ་པ་ཡིན་པའི་ཕྱིར་ཞེས་པའི་རང་བཞིན་རྟགས་ཀྱི་ཐལ་བས་ཤ་པ་མ་ཡིན་ཏེ། ཤིང་མ་ཡིན་པའི་ཕྱིར་ཞེས་པའི་ཁྱབ་བྱེད་མ་དམིགས་པའི་རང་རྒྱུད་འཕེན། ཤ་པ་མ་ཡིན་པར་ཐལ། ཤིང་མ་ཡིན་པའི་ཕྱིར་ཞེས་པའི་ཁྱབ་བྱེད་མ་དམིགས་པའི་ཐལ་བས་ཤིང་ཡིན་ཏེ། ཤ་པ་ཡིན་པའི་ཕྱིར་ཞེས་པའི་རང་བཞིན་རྟགས་ཀྱི་རང་རྒྱུད་འཕེན་པ་གཉིས། ཤིང་ཡོད་པར་ཐལ། ཤ་པ་ཡོད་པའི་ཕྱིར་ཞེས་པའི་རང་བཞིན་རྟགས་ཀྱི་ཐལ་བས་ཤ་པ་མེད་དེ། ཤིང་མེད་པའི་ཕྱིར་ཞེས་པའི་ཁྱབ་བྱེད་མ་དམིགས་པའི་རང་རྒྱུད་འཕེན། ཤ་པ་མེད་པར་ཐལ། ཤིང་མེད་པའི་ཕྱིར་ཞེས་པའི་ཁྱབ་བྱེད་མ་དམིགས་པའི་ཐལ་བས་ཤིང་ཡོད་དེ། ཤ་པ་ཡོད་པའི་ཕྱིར་ཞེས་པའི་རང་བཞིན་རྟགས་ཀྱི་རང་རྒྱུད་འཕེན་པ་གཉིས་ཡོད་པའི་ཕྱིར་རོ། །གསུམ་པ་དེ་ལ་རྩོད་པ་སྤང་བ་ནི་མུ་སྟེགས་བྱེད་པ་ཁ་ཅིག་ཁས་བླངས་པའི་རྟགས་ཀྱང་གཏན་ཚིགས་ཡིན་ན་གཏན་ཚིགས་བཞི་པ་སྲིད་པས་གསུམ་དུ་ངེས་པ་མི་འཐད་ལ། ཁས་བླངས་རྟགས་སུ་མི་རུང་ན་ཐལ་བས་སྒྲུབ་པའི་རྟགས་སུ་ཡང་མི་འཐད་ལོ། །ཕྱིར་རྒོལ་གཞན་གྱིས་ཁྱབ་བྱ་ཁས་ལེན་བཞིན་དུ་ཁྱབ་བྱེད་མི་འདོད་པར་ཀུན་ཏུ་བཏགས་པ་ལ་ཐལ་བས་སྒྲུབ་པ་ལ་སྐྱོན་ཡོད་པ་མིན་ནོ། །དེ་ཡང་དཔེར་ན་རིགས་པ་ཅན་པ་སྤྱི་གཅིག་གསལ་བ་དུ་མ་ལ་དོན་དམ་པར་འཕྲོད་འདུས་འབྲེལ་བར་འདོད་པ་ལ་ཁྱབ་བྱེད་མེད་ན་ཁྱབ་བྱ་ཡང་མེད། ཁྱབ་བྱ་ཡོད་ན་ཁྱབ་བྱེད་ཀྱང་ཡོད་དོ་ཞེས་བསྟན་པའི་ཕྱིར་དུ། སྤྱི་ཆོས་ཅན། དུ་མ་ཡིན་པར་ཐལ། ཡུལ་དུས་མཐའ་ཡས་པའི་གསལ་བ་དུ་མ་ལ་དོན་དམ་པར་འཕྲོད་འདུས་འབྲེལ་བའི་ཕྱིར། ཁས་བླངས་པའི་རྟགས་ལས་མི་འདོད་པ་འཕེན་པ་ཡིན་གྱི་རྟགས་ཚད་མས་གྲུབ་པ་ནི་མ་ཡིན་པས་ཁྱོད་ཀྱི་ཐལ་བས་མི་གནོད་དོ། །དེས་ཐལ་འགྱུར་ཡང་དག་ཀུན་བསྟན་ནས་གཉིས་པ་ཐལ་འགྱུར་ལྟར་སྣང་གི་མཚན་ཉིད། ལན་གྱིས་བཟློག་པར་ནུས་པའི་ཐལ་འགྱུར་རོ། །དབྱེ་བ་བཞིའོ། །གཉིས་པ་ལན་འདེབས་པའི་ཚུལ་ལ། ཁ་བ་ཅན་གྱི་བོད་བསྡུས་པ་རྣམས་ཐལ་འགྱུར་གྱི་ལན་རྟགས་མ་གྲུབ། ཁྱབ་པ་མ་གྲུབ། འདོད་ཐོག་ཅེས་པ་སྟེ་སྒོ་གསུམ་དུ་ངེས་སོ་ཞེས་དེ་སྐད་དུ་སྨྲའོ། །འདི་མི་འཐད་དེ། ཤེས་བྱ་ཆོས་ཅན། ཕྱོགས་གཉིས་ཀ་ལ་འཇུག་པའི་མ་ངེས་པའི་ཐལ་འགྱུར་ལྟར་སྣང་དང་། མི་མཐུན་ཕྱོགས་ཁོ་ན་ལ་འཇུག་པའི་འགལ་བའི་ཐལ་འགྱུར་ལྟར་སྣང་གཉིས་ཁྱབ་པ་མ་གྲུབ་པའི་ཐལ་འགྱུར་ལྟར་སྣང་གཅིག་ཏུ་ཐལ། ཐལ་འགྱུར་གྱི་ལན་དེ་རྟགས་མ་གྲུབ་དང་ཁྱབ་པ་མ་གྲུབ་དང་འདོད་པ་གསུམ་དུ་ངེས་པའི་ཕྱིར། འདོད་ན། ཆོས་ཅན། ཐལ་འགྱུར་ལྟར་སྣང་ཐམས་ཅད་རྟགས་མ་གྲུབ་དང་ཁྱབ་པ་མ་གྲུབ་གཉིས་སུ་འདུས་པར་ཐལ་ལོ། །དེ་འདོད་ན། མཐར་ཐལ་འགྱུར་ལྟར་སྣང་ཀུན་མ་གྲུབ་པ་གཅིག་ཏུ་འདུ་བར་འགྱུར་རོ། །དེ་ཡང་འདོད་ན། ཐལ་འགྱུར་སྐྱོན་ཅན་ཐམས་ཅད་ལ་མ་གྲུབ་ཅེས་བརྗོད་པས་ལན་ཐེབས་པར་འགྱུར་རོ། །གལ་ཏེ་རྟགས་མ་གྲུབ་དང་ཁྱབ་པ་མ་གྲུབ་གཉིས་ཀ་མ་གྲུབ་པ་ཡིན་མོད་རྟགས་དང་ཁྱབ་པ་མ་གྲུབ་པ་གཉིས་སུ་མ་ཕྱེ་ན་ངོས་མི་ཟིན་པས་རྩོད་པ་མི་བདེའོ་ཞེ་ན། ཁྱབ་པ་འགལ་བ་དང་མ་ངེས་པ་གཉིས་ཀྱང་ཁྱབ་པ་མ་གྲུབ་པ་ཡིན་མོད། འགལ་བ་དང་མ་ངེས་པ་གཉིས་སུ་མ་ཕྱེ་ན་ངོས་ཟིན་པས་རྩོད་པ་མི་བདེ་བར་མཚུངས་སོ། །ཡང་ན་སྒྲ་བྱས་པར་འདོད་པ་ལ། སྒྲ་ཆོས་ཅན། རྟག་པར་ཐལ། བྱས་པའི་ཕྱིར་ཞེས་པ་ལྟ་བུ་ཁྱབ་པ་འགལ་བ་ལ་ཁྱབ་པ་མ་ངེས་ཞེས་བརྗོད་ན་འཁྲུལ་བར་འགྱུར་ཏེ། བྱས་ཀྱང་མི་རྟག་ན་ཅི་སྟོ། ཁྱབ་པ་མ་ངེས་ཞེས་བརྗོད་ན་བྱས་པ་ལ་རྟག་པ་སྲིད་པར་ཤུགས་ལ་ཁས་ལེན་དགོས་པའི་ཕྱིར། དཔེར་ན་སྒྲ་རྟག་པར་བསྒྲུབ་པ་ལ་ཤེས་བྱ་བཀོད་པ་བཞིན་ནོ། །རང་ལུགས་ནི་ཐལ་འགྱུར་གྱི་ལན་རྟགས་དང་ཁྱབ་པ་མ་གྲུབ་པ་དང་། འདོད་པ་གསུམ་དུ་ངེས་ན་སྐྱོན་ཡོད་པ་དེས་ན་མཁས་པས་ཐལ་འགྱུར་གྱི་ལན་འགལ་མ་ངེས་མ་གྲུབ་འདོད་པ་གྲུབ་པ་སྟེ་རྣམ་པར་ཐར་པའི་སྒོ་བཞི་གདབ་དགོས་ཏེ། གཏན་ཚིགས་སུ་བཀོད་པ་ལ་འགལ་མ་ངེས་མ་གྲུབ་ཡང་དག་བཞིར་ངེས་པའི་ཕྱིར་རོ། །ཐལ་འགྱུར་ཡང་དག་ལན་གྱིས་བཟློག་པར་མ་ནུས་ན་ཁྲོ་བ་དང་འཁོན་དུ་འཛིན་པ་དང་བདག་ལ་བསྟོད་པ་གཞན་ལ་སྨོད་པ་དང་གླུ་གར་དང་བཞད་གད་དག་གིས་རིགས་པ་བསུབ་པ་ནི་ཐབས་རྡུགས་པ་ཡིན་པས་ཁྱེད་ཀྱི་དེ་ལེགས་པོ་ཡིན། སྐྱོན་སོང་ཞེས་བརྗོད་ནས་བདེན་པ་དེའི་རྗེས་སུ་འབྲང་བ་དམ་པའི་ལུགས་ཡིན་ནོ། །མདོར་ན་གོང་དུ་བསྟན་པ་དེ་ལྟར་གསུང་རབ་ཀྱི་དགོངས་དོན་འཐད་པའི་རིགས་པས་སྒྲུབ་པ་དང་ལྟ་བ་ངན་པས་སྐྱེད་ཅིང་སློབ་དཔོན་ངན་པའི་དུག་ཆུས་གསོས་བཏབ་པའི་གྲུབ་མཐའ་ངན་པ་སྤྱི་དངོས་པོ་བ་དང་འབྲེལ་བ་རྫས་གྲུབ་ལ་སོགས་པ་སུན་འབྱིན་པར་བྱེད་པའི་རིགས་པའི་གཞུང་ལུགས་སྡེ་བདུན་མདོ་དང་བཅས་པ་དང་། དེ་རྣམས་ཀྱི་དགོངས་འགྲེལ་ཕྱིན་ཅི་མ་ལོག་པ་རིགས་པའི་གཏེར་ལྟ་བུ་གང་གི་ཤེས་པའི་མཁས་པ་དེ་ནི་རྫོགས་པའི་སངས་རྒྱས་རྣམས་ཀྱི་བསྟན་པ་འཛིན་པ་ཡིན་གྱི། གསུང་རབས་ཀྱི་དགོངས་དོན། འགྲེལ་བཤད་ལ་ལེགས་བཤད། ཡོངས་འཛིན་མཁས་པ་ལ་གཏུགས་ཏེ་གཟུ་བོའི་བློས་མི་དཔྱད་པར་གཞན་གྱི་རྣམ་དཔྱོད་དང་དེ་ལས་བྱུང་བའི་ལེགས་བཤད་ལ་སྡང་བ་དང་། རང་གི་གྲུབ་མཐའ་ངན་པ་ལ་ཆགས་པ་དང་། ལོ་འདོད་ཀྱི་གྲགས་པ་འདོད་པ་དང་། ཕྲག་དོག་དང་། འགྲན་སེམས་དང་། ང་རྒྱལ་གྱིས་ཀུན་ནས་བསླངས་ཏེ་འཐད་པའི་ཕྱོགས་འགེགས་ཤིང་མི་འཐད་པའི་ཕྱོགས་སྒྲུབ་པར་བྱེད་པའི་སྟོན་པ་དེ་ནི་དགེ་བའི་བཤེས་གཉེན་གྱི་གཟུགས་བརྙན་ལྟར་སྣང་ཡང་བདུད་ཀྱི་བསྟན་འཛིན་སངས་རྒྱས་ཀྱི་བསྟན་པའི་ཆོམ་རྐུན་པ་ཡིན་པས་ཤེས་ལྡན་རྣམས་ཀྱིས་རིང་དུ་སྤོངས་ཤིག་ཅེས་ཚིགས་སུ་བཅད་པ་འདིའི་ཤུགས་ལ་གདམས་སོ། །མདོར་ན་ཚད་མ་རིགས་པའི་གཏེར་ལས་གཞན་དོན་རྗེས་དཔག་བརྟག་པའི་རབ་ཏུ་བྱེད་པ་སྟེ་བཅུ་གཅིག་པའི་གསལ་བྱེད་རེ་ཞིག་རྫོགས་སོ།། །།གསུམ་པ་བཤད་པ་ཡོངས་སུ་རྫོགས་པར་བསྟན་པ་ལ། བསྟན་བཅོས་རྩོམ་པའི་རྒྱུ་དགོས་པ་དང་བཅས་པ་བསྟན། མཁས་པ་བསྟེན་རིགས་པའི་རྒྱུ་མཚན་དང་བཅས་པ་བསྟན། བཤད་པ་བཞིན་རིགས་པ་མཁྱེན་པས་བཞེད་ཅིང་བླུན་པོའི་ཡུལ་མ་ཡིན་པའི་རྒྱུ་མཚན། བརྩམས་པའི་དགེ་བ་བསྔོ་བའི་ཚུལ། བཤད་པར་བྱ་བའི་བསྟན་བཅོས་གང་། གང་གིས། ཡུལ་གང་དུ་ཇི་ལྟར་སྦྱར་བའི་ཚུལ་དང་ལྔ་ལས། དང་པོ་ནི། བསྒྲུབས་སོ། །གང་ཟག་གང་གིས་ན། སྔོན་སྐྱེ་བ་སྔ་མ་སྔ་མ་རྣམས་སུ་ཡང་དང་ཡང་དུ་མཁས་པར་གྲགས་ཤིང་མཁས་པ་དོན་དང་མཐུན་པ་རྣམས་ལ་བསླབས་ཤིང་སྦྱངས་པ་ལ་བརྟེན་ནས་སྐྱེས་སྟོབས་ཀྱི་ཡོན་ཏན་ཚེ་འདིར་སླ་བ་རྣམས་ལན་རེ། དཀའ་བ་རྣམས་ཟུང་རེ་ཐོས་པ་ཙམ་གྱིས་མཁས་པའི་གཞུང་ལུགས་ཀུན་ཤེས་པ། མཁས་པ་ཀུན་དགའ་ཞིང་ཐར་པའི་རྒྱལ་མཚན་མཁྱེན་བརྩེ་ཕུན་སུམ་ཚོགས་པས་ཚོགས་གཉིས་དཔལ་གྱིས་གདུལ་བྱ་རྣམས་ཀྱི་དོན་གཉིས་རྫོགས་པར་མཛད་པའི་ཕྲིན་ལས་བཟང་པོས་སོ། །རྒྱུ་གང་ལ་བརྟེན་ནས་ན། ཕྱོགས་མཐའ་དག་ལས་རྣམ་པར་རྒྱལ་བ་ཕྱོགས་ཀྱི་གླང་པོའི་གཞུང་མདོ་ཀུན་ལས་བཏུས་དང་། ཆོས་ཀྱི་གྲགས་པའི་གཞུང་མདོའི་རྣམ་པར་འགྲེལ་པ་སྡེ་བདུན་དང་། དེའི་འགྲེལ་པ་ལྷ་རྒྱན་སོགས་དང་བཅས་པ་རྣམས་ལེགས་པར་རྟོགས་ཤིང་རྟོག་གེ་རིགས་པའི་ཚུལ་ཤེས་པའི་ཤེས་རབ་དང་། གཞན་ཕན་བྱང་ཆུབ་ཀྱི་སེམས་རིན་པོ་ཆེ་གཉིས་ལ་བརྟེན་ནས་སོ། །གང་ན། ཡང་དག་པའི་རིགས་པའི་མཆོག་འབྱུང་བའི་གནས་རིགས་པའི་གཏེར་འདིའོ། །དགོས་པ་ཅིའི་ཕྱིར་དུ་ན། ཐུབ་པ་དྲང་སྲོང་སེར་སྐྱ་ལ་སྟོན་པར་འཛིན་ཅིང་ཤེས་བྱ་ཉི་ཤུ་རྩ་ལྔར་གྲངས་ངེས་པར་འདོད་པ་སེར་སྐྱ་པ་གྲངས་ཅན་པ་དང་། ཁྱབ་འཇུག་ལ་སྟོན་པར་འཛིན་པ་རྐང་མིག་པ་རིག་བྱེད་པ་དང་། དབང་ཕྱུག་ལ་སྟོན་པར་འཛིན་ཅིང་ཤེས་བྱ་ཚིག་གི་དོན་དྲུག་ཏུ་འདོད་པ་འུག་པའི་བུ་བྱེ་བྲག་པ་དང་། རྒྱལ་བ་ལ་སྟོན་པར་འཛིན་པ་མཁའ་གོས་ཅན་གཅེར་བུ་པ་དང་དེ་བཞི་རྟག་པར་ལྟ་བ་ཡིན་ལ། ཆད་ལྟ་བ་ཚུ་རོལ་མཛེས་པའི་གཞུང་འཛིན་པ་རྒྱང་འཕེན་པ་དང་། ཐོས་སྒྲོགས་པ་ཉན་ཐོས་བྱེ་བྲག་ཏུ་སྨྲ་བ་དང་། གངས་རིའི་ཁྲོད་ན་གནས་པ་བོད་བསྡུས་སྨྲ་བ་རྣམས་ཀྱི་རྟོག་གེ་ངན་པ་འཇོམས་པའི་བསྟན་བཅོས་ཆེན་པོ་འདི་བྱས་སོ། །གཉིས་པ་ནི། སྙིགས་མ་ལྔའི་དུས་ཀྱི་སྐྱེ་བོ་ལ་བློའི་ནུས་པ་ཅུང་ཟད་ཡོད་ཀྱང་ཡོངས་འཛིན་ངན་པའི་སྟོབས་ཀྱིས་ལེགས་བཤད་ཀྱི་སྙིང་པོ་མ་རྙེད་ཅིང་། ལ་ལས་ཉིན་དང་མཚན་དུ་འབད་པ་བྱས་ཀྱང་ཡོངས་འཛིན་ངན་པའི་སྟོབས་ཀྱིས་གཞུང་ལུགས་ཕྱོགས་རེ་ཡང་དཔྱིས་མ་ཕྱིན་ཅིང་། ལ་ལས་རྟག་ཏུ་བརྩོན་པས་ཏིང་ངེ་འཛིན་བསྒྲུབས་ཀྱང་ཡོངས་འཛིན་ངན་པའི་སྟོབས་ཀྱིས་སངས་རྒྱས་དགྱེས་པའི་ལམ་ལས་གོལ་བས་ན་སྙིགས་མ་ལྔའི་དུས་ཀྱི་སྐྱེ་བོ་ཆོས་དང་ཡོངས་འཛིན་དམན་པས་ཆོག་ཤེས་པ་རྣམས་ཀྱང་གནས་སྐབས་ས་ལམ་བགྲོད་པ་དང་མཐར་ཐུག་སངས་རྒྱས་པའི་དོན་ལ་ལེགས་པར་སོམས་ལ་ཡོངས་འཛིན་མཁས་པ་བསྟེན་ཅེས་གདམས་པ་ཡིན་ནོ། །ཅིའི་ཕྱིར་ཞེ་ན། གནས་སྐབས་ས་ལམ་བགྲོད་པ་དང་། མཐར་ཐུག་སངས་རྒྱས་པ་ནི་བླ་མ་བཟང་པོ་ལ་རག་ལས་པའི་ཕྱིར་རོ། །གསུམ་པ་ནི་སྡེ་བདུན་གྱི་རིགས་པའི་དེ་ཁོ་ན་ཉིད་འདི་ཡིན་པར་རྟོགས་ཏེ་སྔ་རབས་རྒན་པོའི་ལུགས་ངན་དོར་ནས་ས་སྐྱ་པཎ་ཆེན་གྱིས་འདི་བཤད་པས་ན་རིགས་པ་མཁྱེན་པ་སློབ་དཔོན་དེ་གཉིས་རིགས་གཏེར་ནས་བཤད་པའི་རིགས་པ་འདི་བཞེད་མོད། འདི་བླུན་པོ་རྣམས་ཀྱིས་ལན་མང་དུ་ཐོས་ཀྱང་སྤྱོད་ཡུལ་མིན་ཏེ། འདི་ཟབ་ཅིང་གཏིང་དཔག་དཀའ་བའི་ཕྱིར་རོ། །བཞི་པོ་ནི་གསུང་རབ་ཀྱི་དོན་ལེགས་པར་བཤད་པས་བློ་གྲོས་ཀྱི་མིག་ཕྱེ་ནས་ཤེས་བྱའི་དེ་ཁོ་ན་ཉིད་ཡུལ་ཡུལ་ཅན་ལ་སོགས་པའི་ཡིན་ལུགས་ཇི་ལྟ་བར་བསྟན་པ་ལས་བྱུང་བའི་དགེ་བ་འདིས་ལེགས་བཤད་རྩོམ་པ་པོ་ས་སྐྱ་པཎ་ཆེན་བདག་ཐམས་ཅད་གཟིགས་པ་ཉིད་རྫོགས་པའི་སངས་རྒྱས་ཐོབ་ནས་འགྲོ་བ་ཀུན་སྡུག་བསྔལ་གྱི་རྒྱ་མཚོ་ལས་སྐྱོབ་པའི་སྐྱབས་སུ་གྱུར་ཅིག་ཅེས་མི་དམིགས་པའི་ཚུལ་གྱིས་བསྔོས་པ་ཡིན་ནོ། །ལྔ་པ་ནི་རིགས་པའི་གཏེར་ཞེས་བྱ་བའི་བསྟན་བཅོས་འདི་ནི་ཡུལ་བྱང་ཕྱོགས་ཀྱི་རྒྱུད་དུ་བྱུང་བ། སྒྲ་དང་། ཚད་མ་དང་། སྡེབ་སྦྱོར་དང་། སྙན་དངགས་དང་། ཚིག་གི་རྒྱན་དང་། མིང་གི་མངོན་བརྗོད་དང་། ཐ་སྙད་ཀྱི་གཙུག་ལག་རྣམས་ལེགས་པར་ཤེས་པས་འཆད་པ་དང་རྩོམ་པ་དང་རྩོད་པའི་ཚུལ་ལ་སྤོབས་པ་དགེ་བ་ཅན། ཀུན་ལས་བཏུས་དང་། སྡེ་བདུན་ཕྱིན་ཅི་མ་ལོག་པར་ཁོང་དུ་ཆུད་ཅིང་། ལུང་དང་རིགས་པ་དང་མན་ངག་གི་ཚུལ་མཐའ་དག་ལ་བློའི་སྣང་བ་ཐོབ་པ། ཤཱཀྱའི་དགེ་སློང་ཀུན་དགའ་རྒྱལ་མཚན་དཔལ་བཟང་པོ་ཞེས་བྱ་བས་སྡེབ་སྦྱོར་སྤངས་ནས་གོ་བདེ་བར་བཀྲོལ་ཏེ། དཔལ་ས་སྐྱའི་གཙུག་ལག་ཁང་དུ་སྦྱར་བའོ། །རིགས་པའི་འོད་སྟོང་འཕྲོ་བ་ཞེས་བྱ་བའི་བསྟན་བཅོས་འདི་ནི་བདག་ཉིད་ཆེན་པོ་ཏ་དབེན་བཞི་ཐོག་པའི་བཀས་གནང་ཞིང་དོན་གཉེར་བློ་དང་ལྡན་པ་ནམ་མཁའ་བཟང་པོ་དང་ཡོན་ཏན་བཟང་པོ་ལ་སོགས་པ་དོན་གཉེར་ཅན་རྣམས་ཀྱིས་བསྐུལ་བའི་ངོར་གསུང་རབ་ཀྱི་དོན་ལ་སྤོབས་པ་དགེ་བ་ཅན། གཡག་གི་མིང་ཅན་སངས་རྒྱས་དཔལ་གྱི་དཔལ་ས་སྐྱའི་ཆོས་གྲྭ་ཆེན་པོར་སྦྱར་བ་འདི་ཡོངས་སུ་རྫོགས་སོ།། །།མངྒལཾ་བྷ་ཝནྟུ། དགེའོ་དགེའོ་དགེའོ།། །། ༈ །བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་སྤེལ།། །།